
Prefatäà la ediția în limba română 


Publicarea în limba română a acestui eseu de istorie 
comparată a statelor comuniste trezeşte în mine 
sentimente contrarii: satisfacţie, bineînţeles, dar şi teamă. 

Satisfactie fără îndoială, deoarece, pentru mine, istoric 
francez, acest lucru constituie o modalitate - deşi modestă 
- de a omagia un popor al cărui elan naţional Franţa l-a 
încurajat în ultimul secol, însă pe care apoi l-a cam uitat, 
mai ales în „anii grei” ai perioadei comuniste. Dacă 
generalul de Gaulle a îndrăznit atunci să susţină 
manifestații formale de independenţă faţă de Uniunea 
Sovietică, afirmând - la 15 mai 1968, în faţa Marii Adunări 
Naţionale a României - că naţiunile constituie „elementele 
ireductibile si resorturile indispensabile ale vieţii 
universale”, dacă puţinele ziare şi puţinii editori francezi au 
acceptat să publice câteva texte sau lucrări ale unor 
intelectuali cenzurati la Bucureşti, în schimb tăcerea Franţei 
cu privire la realitatea regimului comunist român a fost 
totală. O tăcere care, surprinzător, a contrastat cu 
repetatele denuntäri ale regimurilor din Polonia sau 
Cehoslovacia. Abia în februarie 1989, în faţa Comisiei 
Drepturilor Omului de la Geneva, un prim-ministru francez - 
Michel Rocard - a manifestat un interes public faţă de 
„necazurile poporului român”. Astfel, există în Istorie tăceri 
asurzitoare de neiertat. 

Cât despre teama care mă chinuie în momentul semnării 
acestei prefețe destinate cititorilor români, ea are o dublă 
origine. Mai întâi este teama ca străinul care sunt (nu am 
trăit nici în cadrul sistemului comunist, nici în România 
comunistă) să nu fi înţeles greşit şi, ca urmare, să fi tradus 
greşit viaţa reală în acest ciudat şi complex arhipelag care 

a fost „lagărul socialist”. Istoria imediată este o disciplină 
foarte exigentă - impunând distantarea în raport cu 
evenimentele descrise -, îmbogăţită fiind de trăirea însăşi a 
acestor evenimente. O dublă necesitate, oarecum 
contradictorie, întotdeauna dificil de gerat. Referindu-se, în 
septembrie 1982!, la o primă carte pe care o scrisesem 
împreună cu Jean Chiama despre istoria disidentei în URSS 
şi în democratiile populare, Paul Goma punea, încă de la 
început, o întrebare esenţială: „ce vor fi înţeles ei, autorii”, 
din această experienţă teribilă pe care el şi alţi disidenti o 
trăiseră pe pielea lor? Şaisprezece ani mai târziu resimt 
încă aceeaşi teamă: ce am înţeles eu, istoric francez, din 
ceea ce a fost, timp de patruzeci şi cinci de ani, viaţa de zi 
cu zi a românilor şi a altor popoare din Europa centrală şi 
de Est? Cercetările mele, lecturile, discuţiile mele, reflectia 
mea  cvasi-obsesivă asupra legăturilor dintre societatea 
civilă şi societatea oficială în regimurile autoritare... pe 
scurt, tot acest subiect de meditaţie al istoricului şi 
politologului va fi el suficient pentru ca prezenta lucrare să 
fie bine primită de an public deosebit de informat pe 
această temă, cum este publicul român? 

O altă teamă este legată de problematica particulară a 
cărţii, fondată pe istoria comparată. După cum am 
menţionat în prefaţă, un asemenea demers are, într- 
adevăr, şi virtuţi ştiinţifice, dar şi limite. Într-o lucrare de 
istorie comparată nu trebuie căutate informaţiile specifice 
unei monografii. Astfel, cititorul român care s-ar grăbi să 
caute indexul acestei cărţi pentru a depista numai referirile 
la România ar fi, fără îndoială, deceptionat. În schimb, el ar 
trebui să fie mai putin deceptionat în situaţia în care este 
preocupat de distincţia - în această perioadă a istoriei sale 
- între caracterele generale inerente sistemului comunist 
(ideologia oficială, structurile instituţionale, practici socio- 
politice...) şi cele proprii specificitätii naţionale româneşti. 
Repetăm încă o dată faptul că a compara nu înseamnă a 


1 „Liberation”, 27 septembrie 1982, p. 27. 

asimila, a amalgama sau a nega diferenţele. A sugera - aşa 
cum facem în această carte - că regimul lui Ceauşescu 
aparţine unui ,model” pe care îl calificăm drept ,national- 
comunism” nu înseamnă câtuşi de puţin că asemănăm 
România cu Albania, Coreea de Nord sau Cuba! Istoria 
comparată - şi „modelarea” ce rezultă din ea - este utilă 
doar în cazul în care o privim nu ca un scop în sine, ci ca un 
mijloc de caracterizare (prin analogie sau prin opoziţie) a 
unei serii de fenomene complexe. Este vorba de a reliefa 
caractere comune şi diferenţe, fără ca acestea din urmă să 
fie înlăturate. Evident, descrierea sistemului comunist se 
pretează în mod deosebit la o „modelare”, şi suntem de 
părere că el nu va putea fi cu adevărat perceput de către 
istorici sau politologi decât cu preţul acestei lecturi 
simultane a componentelor sale nationale şi transnationale. 

Perceperea globală şi de la distanţă a sistemului 
comunist nu pare a fi doar o „datorie de memorie”. Pentru 
România, ca de altfel şi pentru toate ţările foste comuniste, 
este condiţia sine qua non a reuşitei perioadei post- 
comuniste. Nu putem înălța un nou si solid edificiu decât pe 
un teren explorat şi „deminat” în totalitate. După cum scria, 
în februarie 1996, Gabriel Liiceanu, „societăţile post- 
comuniste construite pe eclipsa totală a unui trecut al ororii 
sunt societăţi în esenţă imorale”. 

Mulţumesc prietenilor mei, colegilor şi studenţilor români 
pentru ajutorul acordat în documentare, în special lui 
Mircea Stănescu, care pregăteşte o teză pe tema infernului 
de la închisoarea din Piteşti, ca de altfel şi tânărului şi 
strălucitului politolog Cristian Bocancea, de la Universitatea 
„Al.I. Cuza” din laşi, care a supravegheat cu competenţă şi 
asiduitate traducerea acestei cărţi. 

J.-FS. 

Prefatà 


După cum ştim, istoria se înnoieşte considerabil prin 
descoperirea de documente şi, mai ales, prin întrebările pe 
care le declanşează evenimentele trăite de istoric. Istoria 
ţărilor comuniste a fost în mod particular favorizată de 
acest dublu punct de vedere. Nu numai că dizolvarea 
sistemului sovietic a permis scoaterea la iveală a 
documentelor până atunci interzise cercetătorilor 
(documente care s-au alăturat fluxului considerabil de 
mărturii ale conducătorilor şi disidentilor), dar evenimentele 
esenţiale survenite în 1989 în Europa de Est şi în 1991 în 
Uniunea Sovietică au schimbat pe deplin problematica de 
bază a istoricilor comunismului. Dacă până atunci se scriau 
mai ales cărţi pentru a şti de ce şi cum câteva state 
deveniseră comuniste şi pentru a cunoaşte principalele 
etape ale dezvoltării lor, din acel moment istoricul, silit de 
contemporanii săi, doreşte să înţeleagă mai ales de ce 
acest imens şi - aparent - puternic sistem s-a denaturat în 
China şi s-a dezintegrat aproape peste tot în alte părţi. 
Această nouă perspectivă - care de altfel nu face ca prima 
să devină caducă - permite o recitire foarte stimulativă a 
unei istorii pe care unii, cu naivitate (şi alţii cu mai puţină 
naivitate), o credeau desăvârşită şi încheiată. 

O asemenea inversiune a perspectivei necesită pentru 
istoric recurgerea la instrumente noi. La o problematică 
nouă, este nevoie de un nou concept de analiză. Până 
acum, fascinati de incredibila aventură a câtorva bolşevici 
plecaţi la asaltul mândrei fortărețe imperiale şi reuşind într- 
un timp record (şi în ciuda a mii de obstacole înălțate de 
Occidentul înspăimântat şi neliniştit) să construiască un 
sistem pe deplin nou, istoricii se interesau numai de Partid 

şi de conducătorii lui. Totul, de altfel, îi invita să privilegieze 
acest grup aflat la originea epopeii: „informaţiile” divizate 
prin grija noului regim, care ocultau sistematic tot ceea ce 
nu emana din sursele oficiale; admiraţia unei părţi 
apreciabile a intelectualităţii occidentale de după război 
faţă de sistemul comunist şi promotorii săi. 

Implozia regimului în anii 1989-1991 sfărâmând în bucăţi 
ultimele mituri ale „paradisului socialist” (îndeosebi mitul 
„consensului”), istoricul a fost nevoit să-i redea locul ce i se 
cuvine celei care a fost marea absentă a istoriei ţărilor 
comuniste: societatea civilă. El trebuie, cu precădere, să-şi 
pună întrebări despre consistenţa sa reală în perioada 
cuceririi puterii de către partidele comuniste; să analizeze 
felul în care a fost ea nimicită de noile regimuri; să 
descopere cum de a reuşit ea, în ciuda tuturor, să păstreze 
câteva zone de autonomie; să pună în evidenţă factorii care 
i-au permis să ridice capul; să studieze, în sfârşit, rolul său 
în dezintegrarea finală. Dar dacă s-ar opri aici, istoricul ar 
comite acelaşi păcat ca şi unii din predecesorii săi, 
privilegiind în mod exclusiv un element al „jocului” socio- 
politic. Pentru a-l evita, el trebuie să caute înţelegerea de 
ansamblu a acestui „joc” care, cu excepţia perioadelor de 
teroare, este rezultatul complex al raporturilor - variate - 
între cele două societăţi: oficială şi civilă. Rareori le întâlnim 
fără legătură, niciodată în osmoză, iar cel mai adesea în 
situaţie de compromis. 

În plus, această relectură ni s-a părut că ar fi cu mult mai 
sugestivă dacă nu s-ar baza doar pe analiza unei singure 
versiuni a marxism-leninismului, ci pe toate cele care au 
fost testate din 1945 încoace. Realizând acest lucru, nu 
trecem cu vederea pericolele la care ne expunem. 
Demersul comparatist este, de fapt, pentru istorici, în 
acelaşi timp natural si suspect. Natural, căci fără 
comparaţie nu există istorie, ci pur şi simplu un inventar 
cronologic al faptelor. Semnificaţia istorică a unui 
eveniment nu se clarifică decât prin raportarea lui la un 

altul sau la o mulţime de alte evenimente. „Orice istorie, 
dacă este făcută cu seriozitate, devine istorie comparată” - 
aminteşte oportun Paul Veyne. Pus în practică aproape 
instinctiv în cotidian de către istoric şi acceptat ca suport 
metodologic, procesul comparatist devine în mod bizar 
suspect dacă e folosit sistematic ca metodă de studiu. 
Imediat apar obiecţii orientate - în marea lor majoritate - în 
jurul caracterului unic al fiecărei culturi şi societăţi, care ar 
constitui tot atâtea „totalităţi” incomparabile. Cum să faci - 
se scandalizează specialiştii - o paralelă între ţări atât de 
diferite precum Cuba, Albania, Rusia sau China? 

Dacă adăugăm acestor reticente ale „totaliştilor” 
anticomparatişti pe cele - nu mai putin fixiste - ale 
refractarilor faţă de istoria cea mai recentă, înţelegem cu 
uşurinţă de ce nu exista în Franţa, până la prezentul eseu, o 
istorie comparată a tuturor ţărilor comuniste, chiar dacă 
singura tentativă veritabilă, cea pionieră (1952) a lui 
François Fejt6, pentru democratiile populare est-europene, 
a fost totuşi un succes. În schimb, se cuvine a fi lăudată 
curajoasa întreprindere anglo-saxonă, condusă din 1986 de 
Bogdan Szajkowski, având drept scop publicarea a 36 de 
monografii despre toate regimurile marxiste contemporane 
(France Pinter Londre, ed.). 

Demersul comparatist pare deosebit de potrivit în cazul 
comunismului. Întrucât este, în fapt, acelaşi sistem propus - 
adesea impus - unor state de cultură şi tradiţii foarte 
diferite, istoricul poate elabora şi folosi pentru analiza sa o 
„grilă de lectură” coerentă şi omogenă, care să permită 
tipologii sugestive pentru fiecare moment istoric cheie, în 
special cu ocazia instalării regimurilor între 1945 şi 1949, a 
dezintegrării lor la sfârşitul anilor '80, dar şi în timpul 
crizelor interne (1956-1961). În plus, studiul comparat pune 
în evidenţă în mod remarcabil rivalitätile interminabile din 
interiorul „blocului”, între cele trei „state-călăuzitoare”: 
URSS, China şi lugoslavia, şi consecinţele lor dăunătoare. 
Se observă mult mai bine că soluţiile adoptate de fiecare 

stat pentru a face faţă deopotrivă schismei şi problemelor 
economice se decupează şi se repartizează de fapt în două- 
trei mari „familii” de curente ideologice: de la reformismul 
liberal (Ungaria, Cehoslovacia...) la dogmatism (China, 
Cambodgia...), trecând prin naționalism (Cuba, Albania, 
Coreea,  România...). Jocul comparativ permite, de 
asemenea, mai ales conştientizarea similitudinii tipurilor de 
reacţii ale societăţilor civile confruntate cu o putere 
totalitară: de la Vietnam la Albania, le întâlnim de multe ori 
sfărâmate, dar niciodată nimicite; gata oricând de 
compromisuri pentru a trăi ceva mai bine, dar niciodată 
supuse şi pe deplin cucerite. 

Istoria comparată nu pretinde a se substitui istoriei 
specializate. De altfel, ea depinde întru totul de aceasta; şi, 
de exemplu, am fost foarte stingheriţi, în demersul nostru, 
de absenţa sau raritatea monografiilor despre multe ţări 
(precum Coreea de Nord sau Bulgaria). În schimb, ea 
permite istoricului, în acelaşi timp,  relativizarea 
caracteristicilor nationale si mai buna netezire a 
interacțiunilor dintre fenomenele istorice. Ceea ce nu este 
chiar atât de rău - şi poate că merită o asemenea aventură. 

Partea întâi: 


ORDINEA STALINISTĂ 
(1945-1953) 

Capitolul l: 


SALTUL SPECTACULOS AL COMUNISMULUI 
(1945-1949) 


În mai puţin de cinci ani (1945-1949), sistemul comunist 
înregistrează un avans extraordinar în lume. În 1939, numai 
URSS-ul şi protectoratul său, Mongolia exterioară, se 
puteau revendica de la ideologia marxistă. Imediat după 
Revoluţia bolşevică din 1917, comuniştii au încercat să 
pună mâna pe putere în Finlanda, Germania, Ungaria, 
Slovacia şi Bulgaria, dar încercările lor au eşuat. lar în ţările 
unde partidele comuniste erau bine implantate - ca în 
Franţa -, speranţa declanşării revoluţiei se diminuase 
treptat, ca urmare a însăşi politicii Kominternului. Insă după 
zece ani de la izbucnirea celui de-al doilea război mondial, 
comuniştii se aflau nu numai în fruntea Uniunii Sovietice şi 
Mongoliei (al cărei regim fusese consolidat printr-un acord 
chino-sovietic în 1945), dar şi la conducerea a opt state din 
Europa de Est şi meridională (A/bania, Germania de Est, 
Bulgaria, Ungaria, Polonia, România, Cehoslovacia, 
lugoslavia) si, în Asia, în fruntea Chinei populare si a 
Republicii Populare Democrate Coreene. 

În zece ani, numărul populaţiei care trăia sub steagul 
comunist se mărise de cinci ori, de la 170 de milioane în 
1939, la mai bine de 845 de milioane în 1949! Din acel 
moment, cei care se ghidau după ideile lui Marx şi Lenin nu 
mai reprezentau 8-9% din populaţia mondială - ca în 1939 
-, ci 33%. Aceste cifre, oricât de impresionante ar fi, nu 
exprimă decât o parte din ceea ce a reprezentat 
expansiunea comunismului în lume. În jurul acestui „nucleu 
dur” (încă nu era vorba de „bloc”), în ţări cu regim liberal 

sau aflate sub dominatie colonială, partidele comuniste 
cunoscuseră, imediat după război, progrese uimitoare atât 
în Asia (unde Ho Şi Min, fondatorul Partidului comunist 
indochinez, proclamase, încă din august 1945, Republica 
Democrată Vietnam), cât şi în Europa (unde efectivele 
partidelor italian si francez se  măriseră în mod 
considerabil). In asemenea condiţii, fără un optimism 
exagerat, se puteau imagina succese noi şi rapide: „După 
ce partidul nostru, în 1917, a cucerit puterea - declara 
Stalin în octombrie 1952, la al XIX-lea congres al PCUS - şi 
a luat măsuri concrete pentru lichidarea  jugului 
capitaliştilor şi al marilor proprietari funciari, reprezentanţii 
partidelor frätesti, admirând curajul şi succesul partidului 
nostru, i-au acordat titlul de «brigadă de şoc» a mişcării 
revoluţionare şi muncitoreşti mondiale. (...) Cu siguranţă, 
acest rol de onoare era foarte greu de îndeplinit, câtă 
vreme «brigada de şoc» era unică şi obligată să facă 
singură faţă rolului de avangardă. Dar acest lucru este de 
domeniul trecutului. Acum este cu totul altfel. De vreme ce 
din China şi Coreea, până în Cehoslovacia şi Ungaria au 
apărut noi «brigăzi de şoc» sub forma unor ţări cu 
democraţie populară, acum lupta partidului nostru a 
devenit mai uşoară şi munca însăşi se realizează cu mai 
multă bucurie...”. 

1. DE CE A TRIUMFAT COMUNISMUL? 


Nu este uşor de explicat faptul că o treime din populaţia 
globului a fost - în mai puţin de zece ani - regrupată sub 
regimuri comuniste; căci dacă al doilea război mondial a 
avut în această problemă un rol preponderent, au intervenit 
în schimb şi alţi factori. 

Luarea puterii de către bolşevici în octombrie 1917 şi 
instalarea durabilă a unui regim comunist au constituit - în 
ciuda tuturor avatarurilor acestuia - un jalon decisiv, fără 
de care „saltul spectaculos” din perioada 1945-1949 n-ar fi 
fost posibil. Stimulată de acest formidabil exemplu şi 
întărâtată de sechelele primului război mondial, apoi de 
marea criză economică din anii treizeci, mișcarea 
comunistă se dezvoltă de-a lungul întregii perioade 
interbelice, până la a determina tentative de luare a puterii 
în mai multe ţări europene (cum ar fi Germania şi Ungaria). 
Cifra relativ ridicată a efectivelor partidelor comuniste - din 
Germania, Bulgaria, Cehoslovacia. lugoslavia -, care se 
explică prin prezenţa activă a unei minorităţi foarte 
sensibile la dificultăţile economice (creşterea preţurilor, 
inflaţia...) şi politice instabilitatea noilor state, ascensiunea 
extremei drepte...), indică un teren deosebit de favorabil 
unor puternice  implantări comuniste. In contextul 
violenţelor şi crizelor ce se intensifică aproape în toată 
Europa după anii treizeci, comunismul apărea multora ca 
singura ideologie capabilă să se opună fascismului şi 
nazismului, şi să propună o adevărată schimbare. Dacă 
Kominternul - supus numai principiilor de bolşevizare şi 
epurare a partidelor, lansate de Stalin - nu s-ar fi orientat 
de timpuriu spre o politică sectară, comunismul şi-ar fi 
continuat, fără îndoială, expansiunea în această Europă 

profund bolnavă şi pe drept neliniştită de creşterea 
pericolelor. De exemplu, pentru numeroşi cehoslovaci, 
ancorarea ţării lor în lagărul comunist - ce avea să se 
concretizeze în 1948 prin „lovitura de la Praga” - s-a impus 
ca o necesitate chiar din anul 1938, imediat după Munchen: 
„Dacă aliaţii din Occident ne-au trădat, iar Germania lui 
Hitler era duşmanul nostru principal, atunci ce altă 
speranţă mai puteam avea dacă nu Uniunea Sovietică, cea 
care nu participase la tocmeala de la Munchen?” (Jiri 
Pelikan). 

Concepţia bolşevică după care războiul era moaşa 
revoluțiilor - teorie remarcabil aplicată în timpul primului 
război mondial - avea să se confirme încă şi mai pregnant 
în cea de-a doua conflagrație. La fel cum înfrângerea 
regimului țarist lăsase Rusia pe mâna partizanilor lui Lenin, 
douăzeci şi opt de ani mai târziu, înfrângerea Germaniei 
naziste şi a Japoniei a permis ,brigäzilor de şoc” ale 
comunismului să se instaleze - imediat, sau după câţiva ani 
- pe o mare parte din Europa şi Asia, conferind ideologiei 
marxist-leniniste o putere de iradiere fără precedent. 


1.1.1. Atracția ideologiei comuniste 


În contextul infernal al celui de-al doilea război mondial, 
copleşitor prin ură, nedreptate, discriminare, egoism 
înverşunat, corupţie şi teroare, ideea comunistă strălucea 
din ce în ce mai puternic, ca o stea în întuneric. Treptat, ea 
s-a impus multora ca o antiteză a sistemului ale cărui 
victime erau, în grade diferite, şi ca unic antidot. Nu era 
ceva neobişnuit să întâlneşti, imediat după război, la mii de 
kilometri distanță, tinere  chinezoaice sau  cehoaice 
manifestând aceeaşi aşteptare încrezătoare a 
comunismului. Jiang Chun, autorul Lebedelor sălbatice - pe 
care-l vom cita adesea - îşi aminteşte că aversiunea mamei 
sale faţă de Gomindan creştea mereu, astfel încât ajunsese 

repede să creadă că „singura scăpare erau comuniştii”, 
pentru a pune capăt nedreptätilor, în special faţă de femei. 
În acelaşi timp, la Praga, Heda Kovaly, eliberată dintr-un 
lagăr de concentrare, ajungea la aceeaşi concluzie: „Ne 
imaginam - scrie ea - că doar comunismul putea oferi 
asemenea garanţii” (împotriva practicilor fasciste). 

Multi supraviețuitori ai războiului mondial împărtăşeau 
convingerea că, la fel cum trupele lui Stalin şi Mao 
înfrânseseră armatele nazistă şi niponă, tot aşa, ideologia 
pe care aceştia o propoväduiau ar reuşi să extermine 
pentru totdeauna rădăcinile Răului. Victime ale 
propagandei sau ignoranti, ei; atribuiau comunismului toate 
virtuțile. De exemplu, se considera că acesta putea înlătura 
orice oprimare naționalistă sau  rasistă. Ca dovadă, 
partizanii săi îşi aminteau că, în 1942, Stalin dăduse voie la 
două milioane şi jumătate de evrei să părăsească teritoriile 
ruseşti invadate de nazişti şi să se refugieze în republicile 
din Asia centrală. Ca exemplu, ei aminteau de acţiunea 
Armatei roşii în România: „Pentru prima dată în istorie, se 
lăuda Vişinski, o armată - armata sovietică -, alungându-i 
pe nemți din Transilvania de Nord, a înapoiat teritoriul 
poporului român fără a lua un centimetru de teren...”. 

Adeptă a respectării identităţilor nationale, protectoare a 
populațiilor oprimate, întemeiată pe egalitate şi dreptate, 
ideologia comunistă apărea mai ales la sfârşitul celui de-al 
doilea război mondial ca un vector privilegiat al 
democraţiei. Opoziția tradiţională socialism/capitalism se 
dubla, din acel moment, cu opoziţia democratie/fascism, 
astfel încât adeseori se cuplau capitalismul şi fascismul pe 
de o parte, iar socialismul şi democrația pe de altă parte. 
Prin participarea lor la lupta împotriva regimurilor fasciste, 
comuniştii primiseră astfel un brevet de democrație. 
Regimurile nou înfiinţate pe care ei nu întârziau să le 
implanteze în Europa de Est erau, de altfel, calificate drept 
„democraţii populare”. Această alunecare terminologică a 
contribuit mult la aura comunismului imediat după război. 

Prezentat ca un contra-sistem absolut în raport cu 
regimurile detestate ale lui Hitler, Mussolini si ale 
discipolilor lor, puternic prin coerenţa principiilor sale şi prin 
globalizarea soluţiilor propuse, idealul comunist avea să 
unească - în contextul vidului provocat de acel fiasco al 
ideologiilor de dreapta - toate forţele, în special pe ale celor 
mai tineri, şi să canalizeze marile speranţe ale momentului: 
„Marxismul - spunea Heda Kovaly - răspunde la toate 
întrebările şi propune soluţii tuturor problemelor care 
distrug umanitatea din cele mai vechi timpuri. Această 
schimbare grandioasă pe care o dorim este la îndemâna 
noastră; oamenii îşi pot schimba condiţiile de viaţă şi, prin 
această schimbare, însuşi omul va fi transformat”. 

Era vorba de o speranţă nemărginită, dublată deseori de 
o dorinţă imperioasă de a participa activ la reconstrucţia 
completă a unei lumi care eşuase şi pe care o respingeau în 
bloc. Pentru o întreagă generaţie, umilită de înfrângere, 
deportări şi încarcerări, invinovätità de supraviețuirea sa (în 
vreme ce atâţia bărbaţi şi atâtea femei pieriseră), în anii de 
după război s-a dezvoltat un sentiment complex de spirit de 
luptă, revanşă şi sacrificiu. În vederea edificării unei noi 
societăţi, dreaptă şi democratică, ea era gata să se pună 
trup şi suflet şi necondiţionat în slujba preceptelor clare ale 
unei ideologii antifasciste. Pentru unii, era un mod de a 
prelungi şi slăvi lupta începută în timpul războiului; pentru 
alţii, adolescenţi de şaisprezece-şaptesprezece ani care 
ardeau de nerăbdare, însemna intrarea în luptă; iar pentru 
alţii, aderarea la comunism însemna a munci pentru 
dreptatea socială, compensând astfel originile burgheze 
sau aristocratice: „Nu puteam decât să trăiesc sentimentul 
că fusesem un privilegiat - explică Wojciech Jaruzelski cu 
privire la intrarea sa în Partidul comunist polonez, în iunie 
1947, la 24 de ani - simțind pe undeva, în adâncul meu, 
nevoia de a-mi răscumpăra această vină”. 

Pe de altă parte - şi, în contextul individualismului şi 
dezorganizării sociale din timpul războiului şi după aceea, 

era vorba de o atracţie majoră -, comunismul dădea 
imaginea unei societăţi structurate, sudate Şi 
întreprinzătoare. Era de notorietate publică faptul că în 
lagărele de concentrare, cât şi în mişcările de rezistenţă, 
militanţii comunişti dăduseră dovadă de o disciplină, un 
curaj şi un spirit de solidaritate net superioare. Adoptarea 
acestui ideal însemna speranţa de a trăi în preajma unor 
oameni exemplari, cu care să împărţi viaţa, nădejdile şi 
lupta lor. Intrarea în Partid era privită pe atunci, de multe 
ori, cu aceeași fascinatie ca şi convertirea religioasă. 
Evocând primii săi ani în Partid, Zdenek Mlynar îl descrie ca 
pe o sectă vrăjită: „Nu ne simţeam bine - explică el - decât 
printre cei asemenea nouă; nu admiteam o altă părere 
despre noi decât una multumitoare, a noastră, şi ne 
prevalam mult de morala noastră riguroasă, a cărei 
respectare strictă ne furniza dovada constantă ce 
demonstra superioritatea noastră faţă de toţi necredincioşii 
şi ignorantii”. 

Înconjurate de această aureolă, împodobite cu mii de 
virtuţi umane şi politice, partidele comuniste atrăgeau ca 
nişte magneti. Efectivele lor cresc cu repeziciune. De la un 
milion două sute de mii de aderenti în 1939, mişcarea 
comunistă ajunge - în afara frontierelor sovietice - la 
paisprezece milioane. Tinerii dau năvală; intelectualii, de 
asemenea. Perioada de după război constituie ,apogeul 
filocomunismului intelectualilor occidentali” (D. 
Lindenberg). Progresia efectivelor câtorva partide europene 
este impresionantă, atât în unele ţări din Vest (în Italia, 
unde numărul aderentilor, în comparaţie cu anii treizeci, a 
crescut de la 5.000 la 1.700.000 în 1945-1946; în Franţa - 
de la 320.000 la 900.000; în Belgia - de la 9.000 la 
100.000), cât şi din Nord (Finlanda - de la 1.000 la 150.000) 
sau din Est (Cehoslovacia - de la 85.000 la 1.000.000). In 
Asia, în special în China, asistăm, de asemenea, la o 
entuziasmare masivă şi durabilă a populaţiei. La cel de-al 
VIl-lea Congres, la Yan'an, în aprilie 1945, Mao Zedong era 

mândru că se află la conducerea unei mişcări de 1.210.000 
de membri. 


1.1.2.  Extraordinarul prestigiu al Uniunii 
Sovietice 


Dacă ideologia comunistă avea mulţi adepţi, acest lucru 
nu se datora numai răsunetului universal al mesajului său, 
dar şi faptului că imediat după război ea părea să fi fost 
deplin încarnată într-o ţară, URSS, al cărei prestigiu se afla 
la apogeu. Participarea sa activă la luptele împotriva 
nazismului, începând cu 1941, i-a schimbat mult imaginea. 
Pentru majoritatea opiniei occidentale, ea nu mai este ţara 
bolşevicilor cu cutitele-n dinţi; „marile epurări” din 1936- 
1938 sunt ca şi uitate; pactul germano-sovietic din august 
1939, de asemenea... De acum înainte, rostirea cuvântului 
URSS avea să determine mai curând două imagini 
valorizante: un stat învingător şi puternic, şi o ţară martiră 
şi vlăguită. 


Un stat învingător şi puternic 


Uniunea Sovietică termină învingătoare cel de-al doilea 
război mondial - chiar mare învingătoare. Înfrângerile din 
vara anului 1942 au fost mult ocultate de victoriile decisive 
de la Stalingrad (februarie 1943) şi Kursk (iulie 1943), ca de 
altfel şi de marea ofensivă din 1944, care permite 
înlăturarea blocadei Leningradului (din ianuarie), eliberarea 
Ucrainei şi a unui vast teritoriu din Europa de Est. 
Popularitatea marilor şefi militari sovietici (Jukov, Koniev, 
Malinovski, Rokossovski...), chiar dacă nu o egalează pe 
cea a lui Stalin - el acordându-şi gradul de maresal şi 
generalissim! -, este totuşi considerabilă. Mărturii 
nenumărate atestă admiraţia şi recunoştinţa popoarelor 
eliberate față de Armata roşie. ,«Putem ieşi! Au venit 

ruşii!» Cum să uiţi aceste cuvinte? se întreabă Lili Marcu?, o 
micuță româncă pe atunci în vârstă de opt ani. Cum să uit 
bucuria pe care am simtit-o în dimineaţa aceea de august 
când, urcându-mă pe această scară, am văzut Armata 
roşie? Avea chipul radios de om cumsecade al unui căpitan 
uriaş, care m-a luat în braţe.” Câteva luni mai târziu, la mii 
de kilometri distanţă, aceeaşi bucurie, aceeaşi emoție, 
aceeaşi gratitudine debordantă o simțeau locuitorii din 
Praga, atunci când, în a cincea zi de la insurecția din 
capitala cehoslovacă, a apărut o coloană de tancuri având 
steaua roşie. Intocmai ca la Berlin, unde condamnatii la 
moarte din închisoarea Brandeburg între care şi tânărul 
Robert Haveman îi ţineau de mână pe soldaţii ruşi, 
eliberatorii lor... Cu siguranţă, denuntarea furturilor şi a 
violurilor pătează puţin această imagine. Dar impresia 
dominantă rămâne cea a unei armate puternice, cel puţin a 
doua din lume, care, din Manciuria până în Boemia, a 
doborât redutabila maşină de război nazistă şi niponă. 
„Până la debarcarea Aliaților în Normandia în iunie 1944 - 
va mărturisi mai târziu Alexander Dubček -, nu mai 
văzusem înfrângeri germane decât pe frontul rusesc, mult 
mai întins decât cele din Italia sau Africa de Nord. În 1945, 
impresia ce domina asupra generaţiei mele era aceasta: 
spectacolul unei puteri sovietice strivitoare. Capacitatea de 
a se ridica după dezastrele iniţiale şi de a riposta cu forţă 
era o dovadă evidentă şi de netăgăduit.” Datorită rolului 
său decisiv şi capacităţii economiei sale de a înfrunta 
riscurile şi exigenţele războiului, URSS devenise în câţiva 
ani a doua putere mondială. 


O ţară martiră şi vlăguită 


2 Lili Marcu (Lily Marcou) este cercetătoare la Centrul de Studii şi 
Cercetări Internaţionale din Paris (CERI), autoarea unor studii despre 
Revoluţia rusă din 1917, despre Komintern, Kominform şi evoluţia lumii 
comuniste (n.tr.). 

În opinia tuturor, această imagine triumfătoare coexista, 
fără dificultăţi aparente, cu o imagine funestă, cea a unei 
ţări martire şi golite de forţele sale vitale. Chiar dacă nu se 
cunoşteau cu exactitate consecinţele masacrului cauzat de 
război (fără îndoială, după cele mai recente estimări, au 
fost 26-27 milioane de morţi peste decesele obişnuite), 
totul ne face să ne gândim la un bilant catastrofic. Valoarea 
totală a distrugerilor materiale a fost evaluată la 30% din 
bogăţiile naţionale. Au fost distruse peste 70.000 de sate, 
1.700 oraşe, 65.000 km de cale ferată, 1.135 mine de 
cărbune; 20% din şeptelul bovin, 65% din şeptelul porcin, 
50% din numărul cailor au fost eliminaţi. Era, se spune, 
teribilul „preţ al victoriei” pe care URSS îl plătise pentru 
alungarea duşmanului, pentru eliberarea celorlalte popoare 
de sub jugul fascist şi pentru construirea unei lumi noi, mai 
dreaptă şi mai unită. „Cu siguranţă, în acea zi - scria, în 
seara de 9 mai 1945, scriitorul rus llia Ehrenburg -, fiecare 
simţea că depăşisem o nouă treaptă, poate cea mai 
importantă, că o epocă se sfârşise şi începea o nouă eră. 
Eram convins că viaţa de mâine, cea de după război, va fi 
dură... Ţara era ruinată şi săracă. Tocmai îi pierduse pe cei 
mai tineri, pe cei mai puternici, poate pe cei mai buni fii ai 
săi.” 

Printr-o manevră subtilă, operată prin grija propagandei, 
aceste imagini foarte pozitive despre o Uniune Sovietică 
victorioasă, puternică si erou al cauzei antifasciste aveau să 
se raporteze foarte curând la conducătorul său, I.V. Stalin. 
Din 1941, în ţară, dictatorul pornise acţiuni de trezire a 
patriotismului populaţiei, pe care dorea să-l folosească în 
favoarea regimului său, prezentat ca apărător al 
pământului rusesc. În relaţiile externe, renunţarea aparentă 
la vocaţia revoluţionară internaţională (simbolizată prin 
dizolvarea Kominternului în 1943) nu-l convinsese numai pe 
Roosevelt, dar şi o mare parte a opiniei occidentale, care-l 
vedea pe Stalin transformându-se treptat - la simplul 
contact cu aliaţii săi occidentali - într-un fel de monarh 

liberal. Colaborând cu democraţii, nu putea decât să devină 
democrat... Mirajul nu se limita la opinia americană. 
lugoslavul Vladimir Dedijer a descris cu exactitate iluzia 
naivă pe care o împărtăşea (ca atâţia alţi compatrioți de-ai 
săi) şi pe care însuşi Stalin nu ezita să o ridiculizeze: „URSS- 
ul - scria el - era pentru noi centrul dreptăţii şi egalităţii 
între popoare (...). Stalin, care era un fin psiholog, ştia că 
această exaltare domnea nu numai la revoluționarii 
iugoslavi, ci la toţi cei din lumea întreagă care priveau 
Uniunea Sovietică muţi de admiraţie. El găsise şi un nume 
pentru această categorie de persoane «imbecili oneşti»”. 

In concluzie, nu poţi fi decât uimit de rapiditatea 
inversării imaginii Uniunii Sovietice şi de intensitatea 
valorizării sale în numai patru ani. Aureolată pe bună 
dreptate cu distincţia de martiră pentru participarea eroică 
la efortul de război, descotorosită de reputaţia sinistră a 
dictaturii sângeroase, eliberată de acuzaţiile subversiunii 
mondiale, admirată pentru potenţialul său economic, 
temută pentru capacităţile sale militare, Uniunea Sovietică 
se impunea, la ieşirea din război, ca o naţiune puternică, 
respectabilă şi chiar exemplară. Ştim astăzi, fără doar şi 
poate, că această imagine conţinea exagerări, iluzii şi 
neadevăruri. Ştim sigur că această fațadă strălucitoare, 
generoasă şi calmă ascundea, în număr mare, mizerii şi 
pofte pe care nu le mărturisea. De fapt, acest regim, pe 
care multi îl credeau aliniat de-acum la democratiile 
occidentale, procedase, în timpul războiului, la exterminări 
masive (ofiţeri polonezi la Katin) şi la deportări însemnate: 
germani de pe Volga (380.000, dintre care jumătate au 
murit pe drum), karatciai (75.000), kalmuci (124.000), 
ceceni (408.000), inguşi (92.000), balkari (43.000), tătarii 
din Crimeea (300.000)... Totodată, în ciuda voinţei 
majoritare a populațiilor, hotărâse mărirea teritoriilor 
(682.800 km’, 22 milioane de locuitori) prin integrarea 
provinciilor finlandeze, poloneze, române şi a celor trei 
state baltice, a Prusiei orientale, a Ruteniei... Pe de altă 

parte, negociind cu aliaţii, acest regim îşi pregătea 
exercitarea influenţei asupra anumitor ţări din Europa şi 
Asia. 

2. VENIRILE LA PUTERE CONTROLATE DE 
UNIUNEA SOVIETICA 


În ciuda atractiei crescânde pe care o exercita ideologia 
marxistă asupra anumitor categorii ale populaţiei, 
instalarea regimurilor comuniste în ţări din Europa şi Asia 
între 1945-1949 s-a făcut rareori în linişte, potrivit unui 
proces democratic. Chiar şi în ţări precum Cehoslovacia, 
unde comuniştii dispuneau de o bază de masă, aceste 
regimuri s-au impus - amintim încă o dată - cu forţa. In alte 
părţi, ca în China, puterea a fost cucerită în urma unui 
îndelungat război civil. Cel mai adesea se utilizau mii de 
presiuni, subterfugii şi intrigi, adică o strategie inspirată, 
bineînţeles, din teoriile şi exemplele bolşevice. Constatând 
această asemănare între procese şi concomitenta lor în 
timp, nu ar trebui totuşi să ne pripim şi să conchidem că 
acest salt spectaculos al comunismului s-a supus unuia şi 
aceluiaşi impuls venit din partea Uniunii Sovietice, nici că ar 
fi fost rezultatul unui plan măreț, conceput şi pregătit de 
Stalin începând din 1939. Realitatea - chiar dacă nu o 
cunoaştem în totalitate - a fost cu siguranţă mai complexă. 
Oricât de genial şi vizionar ar fi putut fi, Stalin nu putea să 
prevadă extraordinara bulversare pe care ar crea-o viitorul 
conflict mondial. De asemenea, oricât de puternic şi de 
slăvit a fost el imediat după război în sânul „familiei 
comuniste”, nu dispunea de toate pârghiile de comandă. 
Astfel, dacă lui i se datorează câteva din luările de putere 
din Europa şi Asia, altele s-au realizat fără acţiunea sa 
directă. Această dualitate a originilor în formarea 
„Imperiului” este fundamentală, pentru că-i determină 
viitorul. 

În aria de expansiune unde operează Uniunea Sovietică 

din 1939, se pot distinge, după situaţia geopolitică şi 
cronologică a cuceririlor, două tipuri de zone: teritoriile 
considerate fundamentale, dobândite foarte devreme şi 
integrate în Uniune; şi o zonă de securitate creată pe 
măsura oportunităţilor, după diverse formule. 


2.1. „Recuperarea ” teritoriilor mai vechi 


2.1.1. O prioritate 


Având în vedere pactele şi acordurile încheiate mai întâi 
cu Hitler, apoi cu Aliaţii, credem că pentru Stalin, una dintre 
priorităţile politicii externe consta în recuperarea tuturor 
teritoriilor pierdute de Rusia în războiul contra Japoniei din 
1905, şi de viitoarea URSS în urma tratatului de la Brest- 
Litovsk din martie 1918. Protocolul secret al pactului 
germano-sovietic semnat la Moscova la 23 august 1939 - şi 
recunoscut de autorităţile sovietice abia în 1989! - plasa 
Finlanda, Estona, Letonia, Basarabia, cât şi o parte din 
Polonia în zona de influenţă a Uniunii Sovietice. Aproape cu 
o lună mai târziu, un nou protocol lărgea zona şi asupra 
Lituaniei. 

Din 17 septembrie 1939, Armata roşie pătrundea în 
Polonia sub pretextul că „vine în ajutorul fraţilor de sânge 
ucraineni şi bieloruşi”, iar puţin după aceea, cu acordul 
Germaniei, încorpora în Uniunea Sovietică un teritoriu de 
200.000 km? populat de 7 milioane de ucraineni, 3 milioane 
de bieloruşi şi 2 milioane de polonezi. Apoi URSS a impus 
tratate de ajutor reciproc - prevăzând instalarea de baze 
militare - celor trei state baltice; după care, pe 29 
noiembrie, invocând un incident de frontieră, a atacat 
Finlanda. Aceasta, obligată la pacea din martie 1940, se 

vedea obligată să cedeze Uniunii Sovietice întreaga 
peninsulă Karelia. 

Mai rămânea de stabilit soarta celor trei state baltice. 
Fortate să instaureze „guverne populare” - infiltrate de 
comunişti şi controlate de sovietici - însărcinate cu 
pregătirea, în felul lor, a alegerilor parlamentare, ţările 
baltice au fost în final încorporate ca republicile a 16-a, a 
17-a şi a 18-a în cadrul Uniunii Sovietice. In aceeaşi 
perioadă (vara anului 1940), Stalin pretindea şi obținea, din 
partea României, Basarabia şi Bucovina de Nord. 

Trei ani şi jumătate mai târziu, când Stalin, schimbându- 
şi tabăra în urma atacului german din 1941, întâlneşte /a 
Teheran (28 noiembrie - 2 decembrie 1943) pentru prima 
dată pe noii săi aliaţi, nu are linişte până ce nu-i convinge 
să accepte încorporarea țărilor baltice, a părții orientale a 
Poloniei şi Basarabiei. Consimte numai la păstrarea 
independenţei Finlandei, amputată totuşi de Petsamo şi 
grevată de reparaţii însemnate. La următoarea conferinţă 
interaliată de la lalta, din februarie 1945, el condiţionează 
intrarea în război contra Japoniei de promisiunea (protocol 
secret) de a obţine în schimb partea de sud a Sahalinului, 
insulele Kurile, apărarea „intereselor esenţiale” ale Uniunii 
Sovietice la Dalian, o bază navală la Port-Arthur... 


2.1.2. Un exemplu de procedee staliniste 


Acest proces articulat în perioada 1939-1945 în vederea 
reintegrării teritoriilor - şi graniţelor lor - pierdute în timpul 
unor conflicte anterioare este un exemplu al metodelor 
staliniste, apărând mai târziu ca o adevărată repetiţie 
generală a marilor operaţiuni expansioniste dintre anii 
1945-1949 din Europa şi Asia. 

El dezvăluie mai întâi tenacitatea extraordinară a lui 
Stalin. În ciuda schimbării de alianţă survenite în 1941, a 
reticentelor noilor aliaţi faţă de extinderea comunismului, în 

pofida pericolelor care, de multe ori, ameninţă însăşi 
existenţa statului sovietic, Stalin se arată hotărât şi 
neînduplecat în planurile sale de cuceriri teritoriale, pe care 
le impune lui Roosevelt şi Churchill, tot aşa cum i le-a 
impus mai întâi lui Hitler. 

Episodul este şi un exemplu al ambiguităţii motivatiilor 
staliniste. Incercând să-şi justifice diferitele lovituri de forţă, 
liderul comunist desfăşoară mai multe tipuri de argumente, 
dintre care cele mai întemeiate sunt de ordin istoric. 
Pretentiile sale asupra părţii de sud a Sahalinului, precum şi 
drepturile revendicate asupra Dalianului şi Port-Arthur-ului 
sunt motivate - se indică în protocolul secret din 11 
februarie 1945 - de restabilirea „drepturilor anterioare ale 
Rusiei, violate de atacul perfid al Japoniei din 1904”. Dacă 
amputează Finlandei Karelia şi o parte din Laponia, dacă 
obligă ţările baltice să-şi sacrifice independenţa, România 
să cedeze Basarabia, şi dacă dezmembrează Polonia, este 
numai pentru a include aceste ţări în imperiul țarist de până 
la 1917. Dar această „logică” - serios contestabilă, 
deoarece toate aceste ţări fuseseră independente înaintea 
anexării lor de către ţar - nu mai era respectată în cazul 
Bucovinei de Nord, care nu aparținuse niciodată imperiului 
rus. In această privinţă, Kremlinul trebuia să apeleze la 
argumente de ordin etnic, susţinând ataşarea teritoriilor 
populate de ucraineni. Nu este un paradox neînsemnat 
faptul că şeful unui stat revoluţionar şi internationalist 
recuperează teritorii sub tutelă imperialistă şi favorizează 
tendinţele naţionaliste ale unui popor. Un nou mod, pentru 
Stalin, de a demonstra „patriotismul” bolşevicilor, gata - 
după părerea sa - să-şi asume pe deplin moştenirea 
naţională. Dar, mai presus de aceste motivații, se invocă şi 
pretexte de securitate (recunoscute sau nu). Este vorba de 
a convinge partenerii că Uniunea Sovietică, amputată de 
vechile sale „mărci”, ar fi extrem de vulnerabilă. 

Aceste diverse argumente - etalate în funcţie de 
circumstanţe şi interlocutori - puteau să impresioneze. Şi 

receptivitatea conducătorilor anglo-saxoni dovedeşte acest 
lucru. Chiar dacă trebuie ţinut cont de nevoia aliaţilor de a 
menaja Uniunea Sovietică, a cărei participare la conflict, 
era vitală, uimeşte totuşi uşurinţa cu care aceştia acceptă 
sacrificarea suveranităţii ţărilor baltice şi noua divizare 
poloneză. În momentul expansiunii sale de după război, 
Stalin cu siguranţă că nu a uitat că occidentalii nu au 
încercat niciodată să se opună cu adevărat operațiunii sale 
de cucerire: nici în vara anului 1940, când începuse 
ocuparea peninsulei baltice; nici în noiembrie 1943, când, 
la Teheran, refuzase orice nou plebiscit, argumentând că 
aceste populaţii îşi arătaseră clar voinţa de a se integra 
Uniunii Sovietice; şi nici atât în timpul recuceririi acestor 
tări de Armata roşie, în a doua jumătate a anului 1944. 

În acesta primă fază expansionistă, Stalin foloseşte deja 
panoplia tactică ce va face minuni în faza următoare. El a 
recurs la toate mijloacele: diplomaţie, forţă şi viclenie. 
Publice sau secrete, directe sau prin intermediul 
colaboratorilor, negocierile sunt conduse cu tenacitate şi 
abilitate. Dar nici mijloacele violente nu sunt excluse. 
Armata roşie se dedă astfel la o reală agresiune împotriva 
Finlandei, în urma căreia a suferit pierderi grele (50.000 de 
morţi, 150.000 de răniţi şi dispăruţi), pentru a impune în 
martie 1940 un tratat care să-i fie favorabil. Pentru a pune 
la punct țările baltice, sovieticii au recurs la violente 
considerabile. Numai în noaptea de 14-15 iunie 1940, zeci 
de mii de lituanieni de toate vârstele au fost arestaţi şi 
deportaţi în regiunile îndepărtate ale Uniunii Sovietice. 

Dar, metoda cea mai prevestitoare a fazei următoare 
este înscenarea - bine gândită - vizând travestirea, în ochii 
opiniei mondiale, a unei anexări forţate a celor trei state, 
într-o unire voluntară şi entuziastă. Nu lipsea absolut nimic 
pentru atingerea acestui obiectiv: demagogia (creşterea 
salariilor muncitorilor), propaganda (mitinguri, acapararea 
presei şi radioului), spionajul, infiltrarea acoliţilor. Politic 
vorbind. începând cu 1940, s-a asistat la cele mai aprige 

tehnici de manipulare si dezinformare care, cinci-opt ani 
mai târziu, vor împinge tările Europei de Est în zona 
sovietică: constituirea de guverne de coaliție, 
preponderența impusă a partidelor alegeri în diete şi 
parlamente pe candidaturi unice, motiunile „spontane” şi 
masive ale noilor deputaţi în favoarea alipirii la URSS... Fără 
să înţeleagă, lumea asista atunci la o primă repetiţie 
înaintea desfăşurării acţiunilor de mare anvergură. 


2.2. Marile manevre de pregătire a cuceririlor 
(1943-1945) 


În timp ce extindea „patria comunismului” prin 
integrarea cu forţa a vechilor teritorii, Stalin, preocupat 
mereu de mai multe probleme, se pregătea de 
reorganizarea inevitabilă a lumii de după război. Că nu a 
avut din timp un plan bine stabilit de „cucerire” - contrar 
celor susţinute de partea americană în timpul războiului 
rece -, pare astăzi mai mult decât verosimil. Rezultatul final 
al războiului era încă nesigur în Europa (şi mai ales în Asia), 
pentru a putea paria pe viitor. Pragmatic prin 
temperament, Stalin a ştiut foarte bine să-şi elaboreze 
politica de-a lungul timpului şi evenimentelor. Ar fi incorect 
să credem că nu şi-a făurit - pas cu pas - o strategie 
politică atunci când vântul era prielnic taberei sale, lucru 
dovedit de coerenţa şi similitudinea acţiunilor desfăşurate 
sub îndrumarea sa, atât în Europa cât şi în Asia, imediat 
după război. Mai curând decât un plan de „cucerire” 
prestabilit, trebuie avută în vedere stabilirea precoce a 
unor obiective generale prioritare, cât şi punerea treptată 
în aplicare a unui întreg arsenal de mijloace - de la 
acţiunea diplomatică la intervenţia armată, neuitând 
propaganda şi infiltrarea acolitilor. 

„Recuperând” ţările baltice şi Polonia orientală, Stalin 
dăduse de înţeles că ar dori să apere Rusia, la vest, printr-o 
zonă-tampon. Vederi strategice de aceeaşi natură trebuiau 
să-l conducă - după toate aparențele - la edificarea în jurul 
Uniunii Sovietice a unui „cordon defensiv” extern, 
deopotrivă în Europa, în Asia Mică şi în Extremul Orient. 
Fără îndoială, la început nu avea o vedere clară asupra 
extinderii şi structurii acestui „cordon”, ci numai asupra 
necesităţii de a include state ca Polonia. În orice caz, de la 
începutul anului 1943, după bătălia de la Stalingrad, el 
pune capăt planurilor britanice ce prevedeau o 
reorganizare a Europei centrale sub forma unor federaţii 
sau confederaţii. Chiar dacă la conferinţa de la Teheran 
refuză să-şi dezvăluie ambițiile teritoriale, Stalin nu neagă 
totuşi existenţa lor. El este pe deplin conştient că se vor 
face din nou cărţile în zona europeană şi asiatică, şi ştie că, 
pentru a ieşi în avantaj, trebuie să adune cât mai mulţi aşi. 


2.2.1. Manevrele diplomatice 


Una dintre primele cărţi pe care Stalin a ştiut să o joace a 
fost cea diplomatică. Prin declaraţii liniştitoare, el reuşeşte 
foarte repede să calmeze temerile şi precautiile noilor săi 
aliaţi: „Nu avem - a ţinut el să afirme pe 6 noiembrie 1941 
- şi nu vom avea niciun obiectiv de război vizând 
impunerea voinţei şi a regimului nostru poporului slav sau 
altor popoare europene care contează pe ajutorul nostru”. 
Pe parcursul unor mari conferinţe (Teheran, lalta, Potsdam) 
sau întâlniri neoficiale, el a reuşit să-şi impună totuşi 
punctele de vedere în faţa aliaţilor occidentali, care erau 
lipsiţi uneori de perspicacitate, adeseori de hotărâre şi care, 
în lipsa unor mijloace, acceptau prea lesne să lase frâu liber 
Uniunii Sovietice, în marşul cuceritor al armatelor sale. 
Chiar dacă, faţă de Stalin, Roosevelt nu era nici naivul, nici 
bolnavul dominat de consilieri iresponsabili sau ,lucrati” de 

sovietici - aşa cum l-au descris calomniatorii săi -, trebuie 
să recunoaştem totuşi că nu era prea bine informat în 
privinţa problemelor europene, şi deloc asupra ideologiei 
marxist-leniniste, în special a concepţiilor comuniştilor 
sovietici în materie de diplomaţie şi politică. Astfel, chiar şi 
atunci când, începând cu 1944, manevrele staliniste în 
ţările eliberate de Armata roşie nu lăsau nicio urmă de 
îndoială, Roosevelt se iîncăpățânează să spere că noile 
reguli de drept internațional, al căror apostol devenise, vor 
fi respectate de URSS, frânându-i derivele expansioniste. El 
continuă deci să-şi proclame solemn ostilitatea faţă de 
politica de împărţire a lumii în zone de influenţă. În schimb, 
Churchill, fără să-şi facă iluzii faţă de intenţiile profunde ale 
Kremlinului, optează foarte devreme pentru „Realpolitik” 
Pentru el, singurul mod de a apăra unele ţări este 
sacrificarea altora monstrului sovietic. Acesta este, fără 
îndoială, sensul faimoasei şi şocantei sale tocmeli cu Stalin, 
în octombrie 1944, cu privire la viitorul ţărilor balcanice. În 
acea perioadă nici Roosevelt nu-şi mai făcea iluzii: „Ruşii - 
declara el în ianuarie 1945 - deţin puterea în Europa de Est, 
(deci) singura posibilitate este să ne folosim influenţa 
pentru a ameliora situaţia”. Dar de-acum nimic nu-l mai 
poate opri pe Stalin. 

Conferinţa de la lalta, dacă este importantă prin 
încheierea unor acorduri între cele trei state (mai ales 
pentru URSS, care determină acceptarea definitivă a 
alinierii frontierelor orientale ale Poloniei pe linia Curzon, 
principiul depunerii de către Germania - ca ,reparatie” - a 
unei sume foarte ridicate şi, mai ales, revendicările sale 
teritoriale în Extremul-Orient), în schimb este şi mai 
semnificativă prin dezacoraul pe care, implicit, îl dezvăluie. 
„Declaraţia asupra Europei eliberate”, cât şi amintirea 
necesităţii de a proceda în mod democratic la desemnarea 
noilor structuri politice ale ţărilor eliberate (în special în 
Polonia şi lugoslavia), mărturisesc că anglo-saxonii sunt pe 
deplin conştienţi că Uniunea Sovietică, acţionând după voia 

sa şi pe cont propriu, este pe cale să-şi formeze o zonă de 
influenţă europeană dintre cele mai confortabile. Mai mult 
decât o împărţire a lumii - cum susţine legenda gaulistă - 
lalta a fost o ultimă şi deziluzionată tentativă pentru 
evitarea extinderii unei împărțiri deja efectuate. 

Paralel cu aceste mari conferinţe internaţionale unde 
tacitul era de multe ori mai important decât explicitul, 
Stalin multiplică - direct sau indirect - contactele care-i 
permit stabilirea unor jaloane majore pentru viitoarea 
reorganizare europeană. Intâlnirea lui din decembrie 1943 
cu Edvard Benes, şeful guvernului cehoslovac aflat în exil la 
Londra, este decisivă pentru viitorul acestei ţări: pe plan 
teritorial, cei doi sunt de acord cu retrocedarea Sudetilor 
noului stat şi cu cedarea Ucrainei subcarpatice Uniunii 
Sovietice; pe plan politic, Beneš promite acceptarea 
comuniştilor în guvernul ce va fi instaurat după eliberare 
(portofoliile Apărării, Internelor şi Informaţiilor). Prin acest 
tratat de prietenie şi alianță semnat la 12 decembrie 1943, 
Cehoslovacia cade, prin voinţa expresă a liderului său - 
devenit „amar şi meschin” (J. Rupnik) datorită deceptiilor 
din 1938 -, în viitoarea zonă de influenţă sovietică. Tratate 
similare aveau să fie semnate în circumstanţe asupra 
cărora vom reveni - cu lugoslavia la 11 aprilie 1945 şi cu 
Polonia la 21 aprilie 1945. 

Aceste tratative diplomatice, care definitivează treptat 
compoziţia viitorului cordon sovietic est-european, sunt 
facilitate de tot felul de acţiuni paralele. „Noile straie” pe 
care, începând din 1941, le îmbracă URSS-ul stalinist - de 
exemplu, brusca sa raportare la valori acceptate de 
întreaga comunitate internaţională: patriotismul, 
securitatea naţiunilor, toleranța religioasă, democraţia... - 
impresionează deosebit de favorabil opinia publică atât în 
Occident, cât şi în Europa de Est. De asemenea, aceasta din 
urmă este sensibilă la relansarea ideii panslavismului, 
adoptată de Partidul comunist sovietic, care creează un 
comitet panslavist în august 1941, organizând conferinţe şi 

lansäri de publicatii. 


2.2.2. Sprijinul activ al kominternistilor si al 
rezistenţei comuniste 


De altfel, de-a lungul anilor de război, Moscova n-a 
încetat să adăpostească, să instruiască şi să pregătească 
militanţi comunişti străini pentru responsabilităţile de după 
război. Instruirea lor se va face mai întâi în cadrul 
activităţilor Kominternului, al cărui sediu fusese mutat - în 
toamna lui 1941 - de la Moscova la Ufa, capitala Baskiriei. 
Când tânărul comunist german Wolfgang Leonhard sosea 
acolo în iulie 1942, existau vreo douăsprezece sectii 
nationale, formate fiecare din 15 până la 40 de ,studenti” 
(germani, cehi, slovaci, polonezi, unguri, români, bulgari, 
coreeni...) Dizolvarea Kominternului în mai 1943 nu a dus la 
încetarea instruirii acestor „reprezentanţi ai partidelor 
comuniste străine”, care, întorşi la Moscova, locuiesc la 
Hotelul Lux şi lucrează la vechiul sediu al Internaționalei, 
numit Institutul nr. 205. Aici pot fi întâlniți funcţionari de 
prim rang (germanii Wilhelm Pieck, Walter Ulbricht, 
românca Ana Pauker, ungurul Erno Gero, polonezul Jacob 
Berman...), dar şi tineri recruti. Fiecare delegaţie se 
străduieşte - prin intermediul presei şi emisiunilor radio - 
să susţină efortul de război din ţara sa şi să pregătească în 
detaliu echipele comuniste însărcinate cu încurajarea 
politicii stabilite la Moscova. Încă de la sfârşitul anului 1941, 
un prim grup de comunişti polonezi, „foarte bine ales şi 
pregătit politic” (T. Wyrwa), este parasutat de avioane 
sovietice în împrejurimile Varşoviei. Imediat, pe 5 ianuarie 
1942, ei pun bazele „Partidului muncitoresc polonez”, 
embrion direct al viitorului PMUP. În privinţa Germaniei, mai 
întâi s-a procedat - în iulie 1943 - la crearea unui „Comitet 
naţional Freies Deutschland”, apoi la trimiterea, pe 30 
aprilie 1945, a zeci de comunişti germani printre care 

Walter Ulbricht - având ca misiune „pregătirea pentru 
dezvoltările viitoare” în zona de ocupaţie sovietică. Datorită 
pregătirii desăvârşite, în sânul acestor grupuri nu a existat 
Nicio şovăială, niciun semn de slăbiciune. „Aveam impresia 
- îşi aminteşte Wolfgang Leonhard - că nu degeaba 
urmasem cursurile şcolii Kominternului; căci ceea ce se 
petrecea atunci semăna exact cu situaţia pentru care 
trebuise să mă pregătesc în urmă cu doi ani şi jumătate în 
Başkiria...” Echipe asemănătoare, paraşutate în Bulgaria, 
România, Ungaria sau Coreea, aveau să se dovedească la 
fel de eficiente. 

Pentru îndeplinirea scopului său măreț, Stalin mizează şi 
pe mişcările de rezistenţă. De exemplu, în Bulgaria, pe 
baza directivelor transmise de Moscova prin Gheorghi 
Dimitrov, Partidul comunist conduce - începând din iulie 
1942 - un Front al Patriei în colaborare cu agrarieni şi 
social-democrati, care, la sosirea trupelor sovietice, va 
declanşa o insurecție şi va lua puterea. Mult mai dificil este 
în Polonia, unde, chiar de la începerea conflictului, se 
organizează o rezistenţă puternică şi activă, sprijinită de 
Londra, fără vreo legătură cu comuniştii: ZWZ (1940), 
devenită în 1942 armata Interiorului. Uniunea Sovietică va 
depune eforturi grele pentru punerea pe picioare a unei 
reţele paralele structurate şi a unei „armate populare” 
capabile să concureze şi să dea de o parte armata 
Interiorului. 


2.2.3. Omniprezenta Armatei roşii 


Piesa dominantă a acestei grandioase panoplii de 
mijloace tactice destinate creării, după război, a unui raport 
de forţe favorabil Uniunii Sovietice a fost, bineînţeles, 
Armata roşie. Este cunoscută confidenta pe care Stalin i-ar 
fi făcut-o lui Tito: „Acest război nu seamănă cu cel din 
trecut: cine ocupă un teritoriu îşi impune propriul sistem 

social atât de departe cât poate avansa armata sa”. Or, 
începând cu 1944, Armata roşie avansează mereu; şi, 
evident, marşul ei ofensiv nu se supune doar imperativelor 
tactice ale momentului. În toamna aceluiaşi an nu-şi mai 
concentrează eforturile în direcţia Poloniei şi Germaniei, ci 
îşi orientează o mare parte din trupe spre Balcani şi Europa 
centrală, cu scopul de a-i devansa pe anglo-americani. lar 
aceştia din urmă nu fac nimic pentru a se opune tacticii. De 
exemplu, americanii îşi limitează înaintarea în Cehoslovacia 
oprindu-se la Plzen şi evitând să participe la eliberarea 
oraşului Praga, situat la aproximativ şaizeci de kilometri. În 
Germania se opresc la Elba, iar din iunie 1944 cedează 
sovieticilor Turingia, Saxonia şi Meklenburg. În aceste 
condiţii, Armata roşie devine omniprezentă în Europa 
orientală şi balcanică. Prin dreptul de cuceritor, ea deţine 
România, Bulgaria, Ungaria, părţile orientale ale Austriei şi 
Germaniei, iar ca aliat, se stabileşte provizoriu în Polonia şi 
Cehoslovacia. 

In ţările ocupate de armata lor, comportamentul 
sovieticilor este totalitar. Reprezentanţii Uniunii (Visinski, 
viceministru al afacerilor externe, trimis în România şi 
Bulgaria; maresalul Voroşilov şi generalul Sviridon în 
Ungaria...) intervin fără ruşine în toate domeniile, mai ales 
în cele politice. În România, Armata roşie permite câtorva 
comunişti să răstoarne guvernul de coaliţie al generalului 
Rădescu, în favoarea unuia dintre ai lor, Petru Groza. La fel 
procedează şi în Bulgaria. Protestele membrilor englezi şi 
americani ai Comisiilor aliate de control - total neutralizate 
de sovietici - nu servesc la nimic. De asemenea, în 
decembrie 1944, sub protecţia Uniunii Sovietice, patriotii 
unguri creează Frontul naţional de independenţă; iar 
guvernul procomunist de la Varşovia îşi alege membrii prin 
intermediul lui Molotov. În ţările unde stationeazä - state 
învinse sau considerate aliate -, Armata roşie nu ezită să 
facă presiuni, prin abuzuri şi violențe, asupra populaţiei 
civile şi să îndepărteze brutal pe liderii politici care 

împiedică venirea comuniştilor la putere. 


2.2.4. Partidele comuniste, caii troieni ai 
sovieticilor 


Aceste ţări ocupate sunt supuse, în perioada 1944-1945. 
Aceluiaşi proces de pre-comunizare, dar la niveluri diferite. 
În primul rând sunt înzestrate cu „guverne de uniune” 
provenite din „fronturi”, formate cel mai adesea în urma 
instigărilor rezistenţei comuniste. se exemplu, începând cu 
iunie 1944, în România este constituit un Front democratic 
(Partidul comunist, Partidul social-democrat şi Partidul 
national-täränesc) ce dă naştere unor guverne de coaliţie 
conduse succesiv de generalii Sănătescu şi Rădescu. In 
noiembrie 1944, în Ungaria, la Szeged, se formează un 
Front naţional de independenţă (alcătuit din reprezentanţii 
micilor proprietari, din  naţional-ţărănişti, socialişti şi 
comunişti) care, la 21 decembrie, desemnează un guvern 
provizoriu aflat sub controlul unei comisii militare conduse 
de mareşalul sovietic Voroşilov. În Bulgaria, Frontul patriei 
(reunind partidele țărănist, socialist şi comunist) obţine la 
alegerile din noiembrie 1945 (cu listă unică) mai bine de 
88% din sufragii. Şi în Cehoslovacia se formează un Front 
naţional (cuprinzând, din martie 1945, partidele popular, 
socialist-national, social-democrat şi comunist cehe şi 
slovace) ce stabileşte la Kosice un program de acţiune şi 
formează un guvern de uniune la 5 aprilie 1945. 
Constituirea unei coaliţii de acest fel este mult mai delicată 
în Polonia, datorită înfruntării a două mişcări de rezistenţă; 
guvernul format până la urmă în iunie 1945 numără nu mai 
puţin de 17 miniştri din 21 proveniţi din Comitetul - 
comunist - de la Lublin... Aceeaşi voinţă, impusă direct de 
Moscova, se manifestă şi în zona de ocupaţie sovietică din 
Germania, unde, după formarea sau reconstituirea grabnică 
a mai multor partide (comunist, social-democrat, democrat- 

creştin şi liberal), se stabileşte, la 14 iunie 1945, un „Front 
unit” al organizaţiilor antifasciste. 

În Coreea, procesul frontist se desfăşoară anevoios. Dacă 
în august 1945, când sovieticii sunt singura forţă de 
ocupaţie, se creează un „Comitet de pregătire a 
independenţei Coreei” (reunind comunişti şi nationalisti, şi 
generator de „comitete populare” în toată ţara), sosirea 
americanilor la 8 septembrie şi instaurarea în decembrie 
1945 a unui regim de tutelă marchează sfârşitul 
consensului. lar comuniştii nu vor mai domina viaţa politică 
decât în nordul paralelei 38, în perfectă înţelegere cu 
Armata roşie. Pe urmele acesteia, s-au instalat 30.000 din 
cei 200.000 de coreeni emigraţi în URSS, printre care şi 
viitorul conducător Kim Ir Sen, încorporat în rândurile 
Armatei roşii mai întâi ca subofiter (format la şcoala 
militară de informaţii din Habarovsk), fiind apoi înaintat la 
gradul de căpitan. 

Aceste fronturi şi guverne de uniune permit pretutindeni 
comuniştilor controlul sectoarelor-cheie, în special armata, 
justiţia şi internele. În unele ţări ca de pildă în Bulgaria, 
Polonia şi România acest control se obţine foarte repede; în 
România, încă de la al doilea guvern Sănătescu (noiembrie 
1944), ei reuşesc să obţină portofoliile justiţiei (L. 
Pătrăşcanu), transporturilor (Gheorghiu-Dej) şi postul de 
sub-secretar de stat la Ministerul de Interne (T. Georgescu). 
În schimb, în Ungaria, abia odată cu înfiinţarea cabinetului 
Tildy (noiembrie 1945) secretarul general Râkosi va ajunge 
vicepreşedinte al Consiliului, iar Imre Nagy ministru de 
Interne. 

Odată instalaţi în aceste posturi-cheie, şi fluturând mereu 
argumentul epurării antifasciste, este uşor pentru comunişti 
să reorganizeze după bunul lor plac angrenajele 
fundamentale ale statelor (armata, poliţia, justiţia, 
administraţia) şi să le infiltreze. Maniera în care s-a 
instaurat controlul asupra diferitelor armate şi rapiditatea 
sa poate servi de exemplu. Procedeul esenţial constă în 

face din contingentul trupelor nationale instruite în Uniunea 
Sovietică şi din forţele militare ale rezistenţei comuniste 
nucleul noilor armate. Este cazul noii armate poloneze, 
formată pornind de la armata din Berling (creată în Rusia în 
1942-1943) si de la armata populară (formată de 
comuniştii polonezi); sau a noii armatei cehoslovace, 
provenind din trupe înființate în Marea Britanie 
(aproximativ 7.000 de oameni) şi în URSS (20.000), dar şi 
din mişcările de partizani. Această tehnică privilegiază 
trupele formate în Uniunea Sovietică şi permite cu uşurinţă 
impunerea generală a modelului Armatei roşii, cu 
precădere  politizarea prin intermediul comisarilor 
însărcinaţi cu „educaţia” soldaţilor. La numai o săptămână 
de la sosirea trupelor sovietice în Bulgaria (septembrie 
1944) sunt numiţi 1.480 de „ajutori de comandanţi pentru 
munca politică în armată”, dintre care 1.109 comunişti şi 
358 membri ai Tineretului comunist. În paralel, soldaţii şi 
ofiţerii comunişti formează (în secret) organizaţii ramificate 
şi ierarhizate în diferite corpuri ale armatei, pentru 
îndepărtarea adversarilor (14.000 de excluderi au loc 
numai în armata ungară) şi promovarea partizanilor în toate 
eşaloanele. Aceste manevre cu siguranţă stabilite de mult 
timp se desfăşoară foarte devreme. „Încă din 1945 - 
observă J. Rupnik -, armata cehoslovacă, în frunte cu 
generalul Svoboda, devenise pentru Partidul comunist un 
instrument de cucerire a puterii.” 

În acelaşi timp, chiar de la sfârşitul războiului, comuniştii 
au ajuns să controleze întreg aparatul administrativ al 
ţărilor ocupate. In Coreea, comuniştii şi prietenii lor 
investesc masiv în comitetele populare create în august 
1945 pentru a se substitui administraţiei japoneze. La fel 
stau lucrurile şi în Bulgaria şi Cehoslovacia, ţări în care 
asemenea comitete - locale şi districtuale -, create după 
modelul sovietelor din 1917, au fost imediat populate de 
militanti. 

Dominând fără probleme administraţia, armata si - prin 

intermediul tribunalelor populare - aparatul judiciar, 
comuniştii continuă fără întrerupere epurarea întreprinsă 
de armatele sovietice de ocupaţie. În multe ţări, 
operaţiunea capătă o amploare remarcabilă, şi nu are în 
vedere doar colaboratorii. În Bulgaria, unde, conform 
datelor oficiale, 12.000 de persoane au fost arestate (din 
care 4.000 executate), elita pro-occidentală a fost crunt 
marcată. Şi în Ungaria începe o epurare „gigantică” (H. 
Bogdan) ce nu-i vizează doar pe fidelii perioadei Horthy sau 
Szálasi. In România şi Germania, arestările pentru 
colaborationism, condamnările şi deportările în Uniunea 
Sovietică au dus terorizarea întregii clase politice. În 
Polonia, încă din 1945, soldaţii armatei Interiorului sunt 
urmăriţi fără încetare de poliţia sovietică (NKVD), arestaţi, 
torturați, executaţi sau deportaţi în URSS. 

Acest proces de eliminare şi intimidare a elitei societăţii 
civile (în special de dreapta şi de centru) a fost dublat, încă 
de la eliberare, de o vastă acţiune de dezmembrare şi 
infiltrare a partidelor de stânga necomuniste. Grupuri 
acţionând în folosul partidelor comuniste - adesea cu 
acordul tacit al poliţiei - härtuiesc partidele de opoziţie în 
Bulgaria, România şi Ungaria, unde se ajunge (prin 
manifestații şi acuzaţii mincinoase) la discreditarea treptată 
a Partidului micilor proprietari. Acestei faimoase „strategii a 
salamului" - despre care vom mai vorbi -, care s-a 
desfăşurat cu mai multă amploare în anii 1947 şi 1948, se 
cuvine să alăturăm şi pe aceea foarte veche a „calului 
troian”. De exemplu, Partidul comunist bulgar se infiltrează 
pe ascuns în partidele agrar şi social-democrat, prin 
intermediul unor militanti pro-sovietici care, treptat, 
formează o fracțiune de „stânga”, favorizată de putere în 
detrimentul celeilalte parti, considerată drept 
„reacţionară”. În Germania, echipa Ulbricht, abia sosită din 
Uniunea Sovietică, foloseşte o altă tactică de manipulare: 
ajută la reconstruirea în zona de ocupaţie sovietică a 
partidelor social-democrat, liberal şi creştin-democrat, cu 

scopul de a crea, ca şi în celelalte ţări aflate sub influenţa 
sovietică, un „front unitar antifascist-democratic” Peste tot, 
şefii comunişti au consemnul de a respinge cererile de 
unificare dintre Partidul social-democrat şi Partidul 
comunist, formulate spontan de militanti, si de a dovedi în 
schimb o grijă deosebită pentru menținerea pluralismului 
democratic, a acestei „posibilități a fiecăruia - după cum 
declara Gottwald în mai 1945 - de a adera acolo unde îl 
îndeamnă convingerile si inima sa”... 

În concluzie, luând în considerare (la acest sfârşit de an 
1945) teritoriile eliberate de Armata roşie - din Germania 
de Est până în Coreea -, ai convingerea că o adevărată 
pânză de păianjen, ţesută meticulos si cu pricepere din 
1943, le învăluie încă de pe acum. In fiecare ţară, poziţia 
comuniştilor este sau dominantă, sau foarte favorabilă. Ei 
exercită, în sânul guvernelor de uniune pe care le-au dorit 
şi manipulat, o autoritate uneori discretă, dar întotdeauna 
incontestabilă. În mod direct sau secret, ei controlează 
armata, poliţia şi administraţia. Datorită participării lor la 
rezistenţă, şi mai ales datorită reformelor socio-economice 
pe care le impun, comuniştii se bucură, în majoritatea 
statelor, de un credit real în mediile populare. Incă de la 
sfârşitul anului 1945, toate fructele sunt coapte - dar Stalin 
nu se grăbeşte totuşi să le culeagă. De ce, dacă totul e 
pregătit, să bruscăm nişte aliaţi care ne mai sunt încă de 
folos? Nu e mai înţelept să aşteptăm şi să fim vigilenti? 


2.3. Desăvârşirea ocupației sovieto- 
comuniste 
(1946-1948) 


Ca urmare a intervenţiei unor noi factori, începând cu 
sfârşitul anului 1945, Stalin hotărăşte dacă nu schimbarea 

tacticii, atunci precipitarea si radicalizarea procesului pe 
care-l amorsase în 1939-1940 şi-l consolidase în anii 1943- 
1945. Aceşti factori nefiind niciodată explicitäti de cel 
interesat, au apărut tot felul de ipoteze. Pentru istoricii aşa- 
zisi „tradiţionalişti” sau „ortodocşi”, Stalin n-a făcut atunci 
decât să-şi dea jos pielea de miel pe care o îmbrăcase 
pentru a potoli bănuielile, dezvăluindu-şi, odată cu 
terminarea războiului, poftele sale expansioniste. In 
schimb, ,revizionistii” insistă asupra responsabilitätilor 
majore ale Statelor Unite, mai cu seamă ale preşedintelui 
Truman, care, printr-o politică stângace, agresivă şi 
dominatoare, ar fi împins Uniunea Sovietică la defensivă. 


2.3.1. Creşterea suspiciunii între aliaţi 


Fără a căuta să tranşăm o asemenea dezbatere, putem 
face totuşi câteva observaţii generale, pentru o mai bună 
înţelegere. Ştim cu siguranţă că datorită lipsei de 
comunicare şi a divergentei totale dintre sistemele de 
gândire, a existat o neînțelegere între Stalin şi aliații săi, 
mai ales între Stalin şi Roosevelt în legătură cu organizarea 
lumii după război. Chiar dacă pe faţă preşedintele american 
respinsese împărţirea în zone de influenţă, Stalin, bazându- 
se pe întâlnirile cu Churchill şi pe modalităţile de ocupare a 
ţărilor învinse, şi-a imaginat probabil că era vorba de un 
limbaj dublu. Ca urmare, a crezut că era stăpân pe partea 
„sa” şi a interpretat reproşurile - permanente începând cu 
lalta - în legătură cu acţiunile sale din Polonia şi România 
drept o presiune sistematică şi intolerabilă asupra 
frontierelor sale. Într-adevăr, probabil controlul ţărilor 
situate la graniţele sale nu era lipsit - pentru URSS - de 
obiective de securitate, în timp ce pentru Statele Unite el 
traducea mai ales obiective imperialiste care trebuiau 
calmate cât mai curând prin proteste energice şi 
demonstraţii de forță. Acţiuni de acest gen erau 

considerate de Uniunea Sovietică drept măsuri de 
intimidare intolerabile ce dau măsura spiritului războinic al 
noii echipe prezidenţiale. După cum avea să scrie 
preşedintele francez Vincent Auriol, „Statele Unite se tem 
de expansiunea comunistă deja începută, spun ei, în 
anumite regiuni ale lumii; iar Uniunea Sovietică se teme de 
o agresiune a capitalismului asupra comunismului, şi-şi 
ridică un zid de apărare în jur”. 

Anul 1945 este deci martorul unei adevărate escaladări 
clădite pe frică şi neîncredere reciprocă - ceea ce, în mod 
incontestabil, îl determină pe Stalin să grăbească şi să 
radicalizeze procesul de ocupare comunistă a ceea ce el 
consideră tot mai mult ca fiind zona sa de influenţă. Cităm 
aici, ca simplă aducere aminte: întrevederea furtunoasă 
dintre Truman şi Molotov, în aprilie, cauzată de 
nerespectarea politicii de autodeterminare în Polonia; 
suspendarea bruscă a împrumutului către URSS în mai; 
propunerea americanilor, la conferinţa de la Potsdam (iulie- 
august), de a „reorganiza guvernele Bulgariei şi României, 
pentru a permite participarea tuturor grupărilor 
democratice” şi răspunsul usturător al lui Molotov, ce 
atrăgea atenţia asupra corectitudinii alegerilor din Grecia; 
şi, mai ales, lansarea (în august) a celor două bombe 
atomice asupra Japoniei, fapt ce demonstrează supremaţia 
militară a Statelor Unite, punând la îndoială superioritatea 
pe care Armata roşie tocmai o manifestase în Europa. Mai 
mult, refuzul american de a dezvălui secretul bombei - 
evident încă din toamnă - amplifică, desigur, hotărârea lui 
Stalin de a dispune, fără limită, de o foarte întinsă zonă 
defensivă în estul european. 

De-a lungul anilor 1946 şi 1947, intransigenta anglo- 
americană faţă de tentativele de expansiune a influenţei 
sovietice ia o formă sistematică şi activă. Astfel, în Orientul 
Mijlociu este împiedicată crearea unor regimuri pro- 
sovietice în Azerbaidjan şi Kurdistan, în timp ce 
preşedintele Truman, adoptând doctrina containment-ului 

(George Kennan), denunţă la 11 martie 1947 „faptul că, de 
câteva luni, unui anumit număr de ţări le-au fost impuse 
regimuri totalitare” şi propune, la 5 iunie 1947, prin vocea 
generalului Marshall, un ajutor financiar tuturor ţărilor 
europene. Privind lucrurile în ansamblu, pentru stăpânul 
Kremlinului, ameninţarea americană n-a încetat să crească 
şi să se multiplice: nucleară încă din 1945, ea devine 
economică şi financiară în 1947. In aceste condiţii, este 
timpul ocupării întregii zone est-europene, marcată cu grijă 
deja de mai mulţi ani. În vederea asaltului final şi ca reacţie 
la planul Marshall, Moscova pune - în septembrie 1947 - 
bazele unui Birou de informaţie comunistă (Kominform) 
regrupând nouă partide comuniste (URSS, Polonia, 
lugoslavia, Bulgaria, România, Ungaria, Cehoslovacia, Italia 
şi Franţa). De acum înainte, aşa cum explică sovieticul 
Jdanov, lumea este împărţită în două tabere: tabăra 
„imperialistă şi antidemocratică”, condusă de Statele Unite, 
şi tabăra „antiimperialistă şi democratică”, condusă de 
URSS. 


2.3.2. Populatii aflate între entuziasm şi teamă 


Această perioadă - numită „frontistă” - este deosebit de 
complexă, oferind aspecte contradictorii în care, de multe 
ori, observatorii au văzut (sau au vrut să vadă) doar o 
singură faţă: fie aceea a entuziasmului şi adeziunii 
voluntare, fie aceea a manipulării şi terorii - de fapt, două 
aspecte ale aceleiaşi realităţi. 

La mulţi europeni, entuziasmul de a construi prin 
comunism o lume nouă este cu atât mai puternic cu cât se 
bazează pe speranța de a crea un sistem democratic 
original, adaptat fiecărei țări. Ideea era exprimată atunci de 
toţi responsabilii mişcărilor comuniste, în special de primul 
dintre ei, Stalin. Acesta, la o întrevedere cu o delegaţie a 
Partidului laburist britanic, nu ezită să afirme că, ţinând 


53 


cont de schimbările datorate războiului, calea parlamentară 
spre socialism nu mai este ceva imposibil. Şi, în primăvara 
anului 1946, apare un articol semnat de o înaltă autoritate 
sovietică, în care se preconizează Germaniei un regim 
„intermediar, între democraţia burgheză şi democraţia 
socialistă”, ce îndepărtează ideea unei „transpuneri 
mecanice a sistemului sovietic”. Putin mai târziu, la 29 
septembrie 1946, Râkosi, conducătorul PC ungar, este cum 
nu se poate mai clar în această privinţă: „Socialismul 
nostru, afirmă el, va fi creat exclusiv ca rezultat al istoriei 
maghiare şi al forţelor noastre economice, politice şi 
sociale. Va fi un socialism născut pe pământ unguresc şi 
adaptat condiţiilor ungureşti”. Omologul său cehoslovac, 
Gottwald, nu spune altceva atunci când întrezăreşte pentru 
ţara sa „o altă cale spre socialism, alta decât cea urmată 
altădată de bolşevici”. 

Fără a putea delimita duplicitatea de oportunism şi 
sinceritate conţinute în acest discurs comunist oficial, 
trebuie recunoscut că mesajul este bine primit. Perioada 


„frontistă” - ulterior descrisă adeseori drept un marş 
angoasant şi inexorabil spre confiscarea totală a puterii şi 
libertăţilor de către comunişti - este şi perioada unei 


imense speranţe: „Chemarea Partidului, la unison cu 
partenerii săi, la o unire democratică pentru reconstrucţie, 
reformă agrară, democratizarea instituţiilor - aminteşte pe 
bună dreptate istoricul maghiar Miklós Molnár - a avut şi un 
răsunet considerabil în aceste ţări distruse, aflate în plin 
haos. Polonezi, unguri, se puseră pe treabă cu înverşunare 
printre ruine”. 

Totuşi, satisfacția unui număr mare de oameni de a 
participa la clădirea unui sistem mai just, mai eficace şi 
potrivit specificului national nu trebuie să ascundă 
multiplele violenţe ale acestei perioade. Nu toate se 
datorează aplicării mecanice a totalitarismului stalinist. 
Karel Bartošek distinge, cu pertinenţă, de-a lungul anilor 
1945-1948, o teroare „endogenă” care, în Europa centrală, 

îmbracă diverse forme: lupte încrâncenate între noile puteri 
şi opoziţia armată (Slovacia, Polonia...), care se prelungesc 
mult după mai 1945; manifestări explozive anti-evreieşti în 
zeci de oraşe şi sate în anul 1946; expulzări masive şi 
brutale de populaţii de origine germană sau maghiară... 

Cu toate acestea, atmosfera de tensiune şi teamă ce 
domina atunci în aceste ţări este strâns legată de 
accentuarea proceselor de control şi presiune exercitate de 
comunişti pentru a distruge mişcările de rezistenţă. Poate 
mai puţin radicale în ţări precum Bulgaria sau Polonia, puse 
la punct încă din 1944-1945, măsurile de eliminare a 
claselor conducătoare şi a opozanților politici sunt foarte 
dure în Ungaria şi Cehoslovacia. În aceşti ani, „tactica 
salamului” - care, potrivit mărturiei unuia dintre practicienii 
săi, Râkosi, constă în a „tăia zi de zi, felie cu felie, reacţia 
care se ascunde în celelalte partide politice” - este peste 
tot practicată cu zel. Semnificativ în acest sens este modul 
în care se înlătură în Ungaria Partidul micilor proprietari 
care, prin foarte marea lui audienţă în ţară, umbrea partidul 
comunist. Pretextul a fost arestarea (la 25 februarie 1947) 
a secretarului său general, Bela Kovacs, acuzat de un 
„complot pucist” descoperit de poliţia politică maghiară în 
colaborare cu NKVD-ul sovietic... 


2.3.3. Manipulări abile şi multiple 


O altă trăsătură a perioadei „frontiste” este amestecul 
complex de manipulări şi acţiuni legale ce coexistă şi 
uneori se întrepătrund. În privinţa manevrelor politice, cele 
mai remarcabile prin sistematizarea, durata sl 
minutiozitatea realizării lor rămân cele ce privesc fuziunile 
partidelor socialiste cu cele comuniste. La date diferite, 
acestea se desfăşoară peste tot - cu excepţia Cehoslovaciei 
- de-a lungul anilor 1946 şi 1947. Datorită mărturiei lui 
Wolfgang Leonhard, este posibilă, cu titlu de exemplu, 

reconstituirea în detaliu a operaţiei de unificare în viitoarea 
RDG. 

Într-o primă fază, W. Ulbricht şi echipa sa refuză 
propunerile de uniune prezentate spontan de numeroşi 
social-democrati şi comunişti imediat după război. La 
comuniştii veniţi de la Moscova, cuvântul de ordine era 
atunci - în iunie 1945 -, în numele „necesităţii unei 
clarificări ideologice prealabile”, reconstituirea a două 
partide distincte. Dar, în ciuda ajutorului (material şi politic) 
furnizat cu prisosintà de Uniunea Sovietică, Partidul 
socialist (SPD) dobândeşte repede un avantaj asupra 
omologului său comunist (KPD). De asemenea, încă de la 
sfârşitul lui noiembrie conducerea Partidului comunist 
decide să finalizeze această primă tactică şi să pledeze 
pentru unificare. Imediat se lansează o vastă campanie 
vizând sensibilizarea militantilor faţă de noua linie politică. 
Vechile programe social-democrate de la sfârşitul secolului 
al XIX-lea sunt redifuzate, scotändu-se în evidenţă 
consecinţele negative ale divizărilor înregistrate în istoria 
mişcării muncitoreşti... La 21 decembrie 1945 are loco 
reuniune a responsabililor celor două partide, care se 
încheie printr-o rezoluţie comună: „Partidul unitar - se 
afirmă aici - va fi fondat pe principiile democraţiei. 
Drepturile inalienabile ale membrilor săi vor fi: libertatea 
opiniei, libera alegere a instanţelor (...). Partidul unitar 
doreşte o Republică parlamentar-democratică”. Chiar de la 
jumătatea lui februarie, un aparatcik al Partidului comunist, 
bine informat, îl avertizează pe unul dintre colegii săi: 
„Unificarea va avea loc în seara zilei de 22 aprilie (...). Am 
avut o reuniune cu prietenii noştri sovietici. S-a aranjat 
totul”. 

Social-democratii nu manifestă totuşi entuziasm. La 
Berlin, majoritatea se pronunţă (la sfârşitul lui martie 1946) 
chiar împotriva fuziunii imediate. Însă încep să se exercite 
presiuni multiple, cu concursul sovieticilor; delegaţi aflaţi în 
drum spre congresul unificării sunt chiar arestaţi. La 

vremea aceea, asemenea manipuläri nu au fost simţite cu 
claritate: „În dimineaţa de 21 aprilie 1946 (ziua fuziunii 
dintre SPD şi KPD) - îşi aminteşte W. Leonhard -, un 
entuziasm real şi spontan îi anima pe delegaţi”. Operația 
unificării îndeplinită, nu mai rămânea decât să se producă 
în lunile şi anii următori o epurare a noului partid, pentru a 
nu lăsa în posturile de responsabilitate decât elemente 
sigure, adică comunişti pro-sovietici. 

În toate aceste manipulări vizând eliminarea opoziţiei sau 
neutralizarea societăţii civile (pe care o vom trata în 
capitolul următor) se observă, din partea responsabililor 
comunişti, o grijă deosebită pentru salvarea aparentelor, fie 
prin păstrarea secretă a numeroaselor acţiuni inavuabile, 
fie dând un aspect legal presiunilor sau intervențiilor în 
forţă. Pe de o parte, trebuia ca opinia ţărilor aflate încă în 
curs de integrare să nu fie alertată, iar pe de altă parte, 
trebuia să se arate lumii întregi că sunt respectate cu 
stricteţe acordurile internaţionale, în special „declaraţia 
popoarelor eliberate” făcută la Ialta. 

Această grijă arătată credibilitätii explică de ce 
comuniştii s-au străduit să câştige alegerile, de multe ori 
prin orice fel de mijloace. În această privinţă, au ştiut să 
creeze atmosfere apăsătoare, prin presiuni şi tensiuni care 
au destabilizat opoziţia (alegerile din noiembrie 1945 în 
Bulgaria, din noiembrie 1946 în România, din august 1947 
în Ungaria...). Au adoptat proceduri electorale care să 
permită, în acelaşi timp, îndepărtarea adversarilor şi 
avantajarea propriilor candidaţi. Astfel, în Bulgaria, listele 
independente de cele ale Frontului n-au fost autorizate; în 
România, legea din 15 iunie 1946 excludea de la vot orice 
persoană suspectă de a fi colaborat cu fascismul, iar cea 
din 24 iulie 1947 restrângea şi mai mult posibilitatea 
participării la vot; în Polonia s-a cerut ca orice candidatură 
a socialiştilor independenţi să fie susţinută de 1.000 de 
semnături. Pe de altă parte, fără ca pe moment să poată n 
dovedită formal, frauda electorală a jucat un rol deosebit. 

Uneori opozitia n-a putut participa la deschiderea urnelor, 
alteori rezultatele au fost anunţate după mai multe zile de 
la alegeri. Conducătorul Partidului popular polonez, 
Mikolajezuk, avea să denunțe o trucare masivă a alegerilor 
din ianuarie 1947, când Blocul democratic a câştigat oficial 
cu mai bine de 80% din sufragii, el estimând că de fapt 
propriul său partid obținuse 72%. 

În fine, nu există un exemplu mai bun pentru mulţimea 
elementelor - legale şi ilegale - ce au concurat la 
acapararea puterii de către comunişti în aceşti ani, decât 
faimoasa „lovitură de la Praga”, care, în februarie 1948, a 
condus Cehoslovacia spre o „democraţie populară”. 


2.3.4. O manevră exemplară: „lovitura de la 
Praga” 


Pătrunderea comuniştilor în Cehoslovacia urmează o 
primă traiectorie foarte clară şi legală, ale cărei jaloane 
principale am avut ocazia să le amintim: susţinerea Uniunii 
Sovietice cerută explicit de către E. Benes şi pecetluită de 
tratatul de uniune şi prietenie semnat încă din decembrie 
1943; implicarea comuniştilor în rezistenţa împotriva 
nazismului; voinţa majoritară a populaţiei de a se trece la 
profunde reforme structurale. Astfel se explică succesul la 
alegerile din 20 mai 1946 al Partidului comunist care, cu 
38% din voturi, devansa cu mult celelalte patru partide din 
„Frontul naţional”. 

În această primă perioadă, PC cehoslovac nu pare să 
dorească a influenţa evoluţia în favoarea sa, aşa încât la 
Fulton (Statele Unite), Churchill poate declara, la 6 martie 
că adevărata democraţie nu mai există în Europa centrală, 
„cu excepţia Cehoslovaciei”. Corectitudinea alegerilor, 
armonia relațiilor între partidele aflate la putere, 
înţelegerea asupra politicii de reformă constituie efectiv o 
veritabilă excepţie în această parte a Europei. Insă totul se 

schimbă brusc în vara anului 1947, când „Frontul National” 
se dezbină. 

In realitate, evoluţia n-a fost atât de bruscă pe cât s-a 
crezut şi s-a scris la vremea aceea. Incepând cu anul 1945, 
şi aici, ca şi-n alte părţi, Partidul comunist acţiona - din 
umbră şi cu discreţie - pentru a pătrunde în posturile-cheie 
ale statului (armată, poliţie, administraţie) şi ale societăţii 
civile (sindicate, asociaţii...). Noutatea este că în 1947 PCC 
se lansează deschis în lupta pentru putere, formulând 
revendicări demagogice, detaşându-se de partenerii din 
„Frontul National”, pe care-i härtuieste în fel şi chip. Astfel, 
după o întrevedere cu Stalin la începutul lui iulie 1947, PCC 
refuză planul Marshall (care fusese totuşi primit favorabil 
de celelalte partide). La scurt timp după aceasta, PC slovac 
atacă virulent Partidul democrat, acuzându-l de naționalism 
şi filofascism. In ultimele luni ale anului 1947, o puternică 
agitaţie socială este întreţinută cu grijă de către comunişti, 
care se lansează într-o supralicitare de proiecte (extinderea 
nationalizärilor, creşterea salariilor) şi de revendicări. Prin 
intermediul sindicatelor, aceştia măresc numărul grevelor, 
reînfiinţând chiar „Milițiile populare”, trupe desfiinţate la 
sfârşitul războiului. În acelaşi timp, se intensifică 
propaganda sovietofilă şi se consolidează influenţa asupra 
mijloacelor mass-media. Totul se desfăşoară potrivit 
dorinţei de a controla totul înaintea viitoarelor alegeri, 
prevăzute pentru mai 1948. 

Tensiunea atinge apogeul la sfârşitul lui februarie, când, 
ca urmare a demisiei celor 12 miniştri moderați ai 
guvernului, preşedintele Beneš acceptă - sub presiunea 
sindicatelor şi milițiilor - formarea, pe 25 februarie, a unui 
nou guvern alcătuit din 12 comunişti din 20 de miniştri şi 
condus de liderul PCC, Klement Gottwald. Operaţiunea, 
desfăşurată rapid în câteva zile, permite comuniştilor să 
pregătească în linişte, „după moda orientală”, alegerile 
legislative din 30 mai, care au dat „Frontului Naţional” 
6.431.000 de voturi din 8.000.000 de electori înscrişi pe 

liste şi au transformat Cehoslovacia în „democraţie 


populară”. 

Această „lovitură de la Praga” - calificată, în funcţie de 
opozantii sau de partizanii ei, drept „Criză 
guvernamentală”, „revoluţie muncitorească”, „lovitură de 
stat” sau „puci” - este suficientă pentru a rezuma 


ambiguităţile luărilor de putere de către comunişti în 
perioada postbelică. Este un amestec de legalitate (noul 
guvern a fost desemnat de preşedintele republicii) şi 
violente (desfăşurarea milițiilor muncitoreşti armate la 
Praga), de autonomie (acţiuni conduse de PCC şi sindicatele 
cehe) şi ingerinţă (prezenţa activă a ambasadorului sovietic 
Zorin). 

Eveniment neaşteptat, „lovitura de la Praga” a răsunat în 
opinia occidentală ca prima lovitură de tun a războiului 
rece. In realitate, ea oficializa doar o stare de fapt şi 
adăuga o ultimă verigă lanţului defensiv pe care Stalin se 
străduia să-l desfăşoare, de mai mulţi ani, de-a lungul 
frontierelor sovietice. 


2.3.5. Încheierea procesului 


Fiecare an de la sfârşitul celui de-al doilea conflict 
mondial marcase o etapă în construirea edificiului stalinist 
în Europa de Est: fundaţiile solide fuseseră săpate în 1944- 
1945; „marele edificiu” de patru „etaje” fusese terminat în 
1946 (Bulgaria, România, Polonia, viitoarea Germanie de 
Est); pentru acestea din urmă, 1947 fusese anul finisărilor 
(desemnarea, după alegerile din ianuarie, a unui prim- 
ministru şi a unui preşedinte al republicii comuniste în 
Polonia; dispariţia oricărei opoziții legale în Bulgaria, 
începând cu luna august...). În 1948 au fost terminate 
ultimele patru „etaje”: în România, regele Mihai părăsind 
ţara pe 3 ianuarie, alegerile au dat (în martie) 405 din 414 
mandate comuniştilor; în Cehos/ovacia, adunarea (aleasă 

imediat după „lovitura de la Praga”, pornind de la o listă 
unică) a promulgat o nouă constituţie de tip sovietic; 
Ungaria a devenit şi ea o „democraţie populară”, după 
fuziunea Partidului comunist cu cel socialist în iunie şi 
demisia forţată, la 30 iulie, a preşedintelui republicii, Tildy, 
liderul Partidului micilor proprietari; în sfârşit, în Germania, 
divizarea (latentă din 1946) a devenit efectivă după decizia 
luată la 19 iunie 1948 de autorităţile celor trei zone 
occidentale de a aplica aceeaşi reformă monetară înainte 
de a ,fuziona” pe faţă într-o singură entitate. Esecul 
blocadei Berlinului de Vest de către sovietici (iunie 1948 - 
mai 1949) a dus la constituirea a două state separate, 
dintre care unul, Republica democrată, a fost condus (din 
septembrie 1949) exclusiv de Partidul comunist. 

In aceeaşi perioadă, în Coreea de Nord, procesul 
declanşat tot în 1945 intră în faza sa decisivă. „Republica 
Coreea” fiind proclamată în zona de ocupaţie meridională la 
15 august 1948, o „adunare populară” aleasă la 25 august 
în zona de Nord fondează, la 9 septembrie, „Republica 
Populară Democrată Coreeană”, avându-l drept conducător 
(ales în unanimitate) pe Kim Ir Sen, lider al PC, „creierul şi 
sufletul” noului stat. Acesta, recunoscut imediat de Uniunea 
Sovietică, semnează cu ea, în martie 1949, un tratat de 
cooperare economică şi culturală similar cu cele încheiate 
cu democratiile populare europene. 


2.3.6. Eşecuri şi limite 


Oricât de impresionantă a fost, prin amploarea sa, prin 
minutiozitatea  înlănţuirii si  similitudinea procedeelor, 
stabilirea sferei de influenţă sovietică n-a cunoscut totuşi 
numai succese. Dacă Stalin a putut - fără prea multe 
dificultăţi - să avanseze de-a lungul întregii frontiere 
occidentale a ţării sale, el a trebuit în schimb să-şi limiteze 
considerabil ambițiile în partea meridională. Încă din 1946, 

englezii şi americanii fac ,baraj” (A. Fontaine). Obtin 
evacuarea trupelor sovietice din toată partea de nord a 
Iranului, ceea ce lipseşte de un sprijin serios şi chiar 
condamnă regimurile autonome pro-comuniste pe care 
Uniunea Sovietică le constituise în Azerbaidjan şi Kurdistan. 
Se opun, de asemenea, principalelor revendicări sovietice 
în Turcia (mai ales strâmtorile); iar britanicii intervin militar 
în Grecia împotriva Frontului de eliberare naţională (EAM), 
de inspiraţie comunistă, ca şi a „guvernului provizoriu al 
Greciei libere”, instituit în decembrie 1947 de generalul 
Markos şi susţinut de sovietici. Considerând, fără îndoială, 
că determinarea anglo-americanilor era mult mai puternică 
în această zonă meridională, în anii 1946-1947, decât în 
Estul european în perioada 1944-1945, Stalin nu insistă, 
acceptând principiul tacit al împărţirii zonelor de influenţă. 
De asemenea, în privinţa Finlandei politica sovietică s-a 
dovedit relativ moderată, pentru că interesul strategic era 
acolo mai mic decât în Europa centrală, iar Moscova 
obținuse deja garanţii decisive de la acest stat. Pe baza 
condiţiilor armistiţiului semnat în septembrie 1944 şi 
reluate în tratatul de pace din februarie 1947, URSS îşi 
văzuse, într-adevăr, confirmate anexiunile teritoriale din 
1940 şi cedarea pentru 50 de ani a zonei Porkkala (aproape 
de Helsinki). Mai mult, imediat după război, Finlanda părea 
că se îndreaptă pe calea celorlalte ţări din viitoarea zonă 
europeană sovietică. Alegerile generale din martie 1945 
înregistraseră succesul Uniunii democratice populare (de 
orientare comunistă) si un recul al social-democratilor. În 
1947, ea refuzase - cu părere de rău, „din motive politice şi 
geografice” - să participe la reuniunea planului Marshall. 
Dar, la alegerile din iulie 1948, orientarea politică se 
inversase; comuniştii au suferit o înfrângere gravă, în timp 
ce socialiştii - şi mai ales agrarienii şi conservatorii - 
progresau puternic. Moscova n-a reacţionat în faţa acestui 
rezultat defavorabil, aparent liniştită de semnarea cu 
Helsinki-ul, la 4 aprilie 1948, a unui pact de cooperare şi 

ajutor reciproc ce prevedea ,principiul neinterventiei în 
treburile celeilalte părţi” (art. 6) şi înregistra „dorinţa 
(Finlandei) de a nu se implica în dezacordurile dintre marile 
puteri”. 

3. PRELUĂRI DE PUTERE AUTONOME 
(ALBANIA, CHINA, IUGOSLAVIA) 


Simultan cu acest puternic val de expansiune a 
comunismului controlat în totalitate de Moscova, se vor 
dezläntui, de această dată autonom, şi alte valuri în Albania 
şi lugoslavia, apoi în China. Este o confirmare răsunătoare a 
dinamicii proprii suscitate atunci de ideologia marxist- 
leninistă. 


3.1. Reticentele Moscovei 


Nu este unul dintre cele mai nesemnificative paradoxuri 
ale unei situaţii mai complexe decât pare, acela de a 
observa că URSS - care se afirmă, cu măreție, în alte părţi, 
drept motorul expansiunii comuniste - nu numai că nu 
participă direct la instalarea regimurilor marxiste în trei ţări 
(dintre care una este imensa Chină), dar manifestă chiar 
indiferenţă sau reticente faţă de instituirea lor. 

Cu Albania, Moscova n-a căutat să stabilească niciun 
contact direct, nicio legătură de-a lungul celui de-al doilea 
război mondial - şi n-a recunoscut guvernul comunistului 
Enver Hodja decât în noiembrie 1945, la un an după ce 
acesta a ajuns să conducă efectiv întreaga ţară. 

Cu Tito, raporturile au fost fără îndoială mai strânse. Lui i- 
a încredinţat Stalin sarcina de a reorganiza Partidul după ce 
în 1937, prin grija sa, conducerea PC iugoslav fusese 
„epurată”. Dar, în timpul războiului, Stalin s-a opus creării 
de către Tito a unui guvern provizoriu şi abolirii monarhiei. 

În toamna lui 1942, i-a transmis prin intermediul 
Kominternului un mesaj în acest sens: „Chestiunea 
regimului lugoslaviei, aşa cum o concepeti, va fi rezolvată 
după ruptura coaliţiei italo-germane şi atunci, când ţara va 
fi eliberată de ocupanti”. Dornic atât să-şi menajeze aliaţii, 
în special pe britanici - foarte atenţi la destinul lugoslaviei 
-, cât şi să evite instalarea unui regim comunist scăpat de 
sub controlul său, Stalin a făcut tot posibilul pentru a frâna 
acțiunea lui Tito. Întârziind în a-i trimite ajutor, îl obliga, în 
schimb, să coopereze cu guvernul monarhist aflat în exil la 
Londra, care-i susţinea pe cetnicii lui Mihailović, mişcarea 
de rezistenţă opusă partizanilor comunişti. În cele din urmă, 
susţinerea pe care a primit-o Tito a venit mai mult din 
partea anglo-americanilor, convinşi de eficacitatea sa în 
lupta împotriva nazistilor, decât din partea Uniunii 
Sovietice. 

Raporturile lui Stalin cu Mao Zedong se dovedeau atunci 
cel puţin la fel de ambigue. De la crearea Partidului 
comunist chinez (1921), URSS nu avusese niciodată 
încredere cu adevărat în conducătorul sau în strategia sa. 
Respingând-o pe aceasta din urmă (mai ales crearea de 
„baze roşii” în zonele rurale), Moscova a încercat, prin 
intermediul Kominternului, să promoveze teoria revoluţiei 
urbane, ceea ce a condus la eşecul „comunei din Canton” 
în decembrie 1927 şi la revoltele din Shanghai, Wuhan şi 
Nanchang din 1930. in 1935 a căutat să împiedice alegerea 
lui Mao ca preşedinte al Comitetului central, susţinând 
candidatul facțiunii celor „28 de bolşevici”. A făcut presiuni, 
atât în 1924 cât şi la mijlocul anilor '30, pentru ca PCC şi 
Gomindanul să stabilească un „front unit”. Acesta din urmă 
fiind realizat în iulie 1937, imediat după atacul japonez 
asupra Chinei, Stalin s-a arătat mult mai cooperant cu Cian 
Kai Şi decât cu Mao Zedong. Îi fumiză primului consilieri, 
piloţi de vânătoare şi armament, celălalt neprimind de la 
„fratele mai mare” decât câţiva medici şi reprezentanţi 
„politici” însărcinaţi mai curând să-l spioneze decât să-l 

65 


sfătuiască. Tratatul de prietenie şi de alianţă chino-sovietic 
din 14 august 1945, încheiat în conformitate cu acordul 
secret de la lalta - care, în schimbul promisiunii de a intra 
în război împotriva Japoniei, permitea Uniunii Sovietice să-şi 
„recupereze” „drepturile” pierdute în războiul din 1905 -, 
constituia o recunoaştere răsunătoare a guvernului 
national”. El confirma că, din poftă teritorială si din grija de 
a slăbi un potential rival, Stalin miza pe cartea Cian Kai Si. 
„Se considera - comentează în acest sens viitorul secretar 
de stat american Dean Acheson - că Rusia acceptase 
limitări precise ale activităţilor sale în China şi se angajase 
să nu mai acorde nici an ajutor comuniştilor chinezi.” în 
cursul intervenţiei sale în Manciuria nu s-a făcut nimic - ba 
chiar dimpotrivă - pentru a avantaja forţele lui Mao. Când 
acestea au venit după Armata roşie, nu au găsit decât 
stocuri din vechiul armament japonez, „lăsat cu 
generozitate de fraţii sovietici”. O parte din infrastructura 
industrială (uzine, rafinării, căi ferate...) fuseseră chiar 
demontate şi luate în URSS. /deea principală a lui Stalin nu 
era deloc aceea de a favoriza cucerirea puterii direct şi 
imediat de către Mao Zedong, ci de a provoca instituirea 
unui guvern de coaliţie care să unească membrii 
Gomindanului şi ai Partidului comunist. La sfârşitul anului 
1945 şi în 1946, Stalin a mărit presiunea în acest sens, 
întâlnind - la cererea sa - atât pe fiul lui Cian Kai Si, cât şi 
membri ai PCC. Acestora din urmă avea să le declare că „în 
China, condiţiile nu erau prielnice unei răscoale şi că 
trebuiau să găsească un modus vivendi cu Cian Kai Si, şi 
să-şi dizolve armata”. 

Autonome şi, în cazul Chinei, hotărât împotriva voinţei 
Uniunii Sovietice, aceste preluări de putere se 
caracterizează şi prin faptul că au rezultat în urma unui 
război de eliberare şi a unui război civil. 

3.2. De la războaiele de eliberare... 


3.2.1. State tinere şi fragile 


Cele trei state de mai sus au fost mai întâi supuse unei 
invazii şi unei ocupaţii străine îndelungate şi neîndurătoare, 
ale căror efecte au fost resimtite cu atât mai mult cu cât 
statele erau tinere, vlăguite şi fragile. În China, republica nu 
data decât din 1911, iar rivalitatea de moarte dintre 
Gomindanul lui Cian Kai Şi şi Partidul comunist continuase, 
cu excepţia anilor 1924-1927. Mica Albanie, proclamată 
independentă în iulie 1913, nu fusese mai avantajată. Încă 
de la naşterea sa, a cunoscut anarhia, apoi ocupaţia 
puterilor străine în timpul primului război mondial şi, în 
sfârşit, dictatura lui Ahmed Zogu, sub ochiul vigilent şi 
pofticios al „marelui frate” fascist italian. În lugoslavia, 
deziluzia şi dezacordurile dintre sârbi şi croaţi s-au produs 
imediat, la puţin timp de la crearea sa. După cum frumos 
zice Paul Garde, între diferitele etnii ale ţării, „divorţul s-a 
produs chiar în noaptea nunţii”. Asasinarea regelui 
Alexandru în 1934 de către mişcarea teroristă croată a 
ustaşilor a pus capăt unei scurte tentative de restabilire a 
unităţii naţionale. 

În cele trei state, societăţile civile erau încă putin 
organizate. Impotriva puterii statului se ridicau mai ales 
feudalii - puternicii „seniori ai războiului” chinez, care 
înfruntau armatele Gomindanului şi ale lui Mao, sau micii 
feudali, cum era Ahmed Zogu -, dar şi mişcările extremiste 
de tipul ustaşilor. Chiar în „Regatul sârbilor, croaților şi 
slovenilor”, devenit „Regatul Iugoslaviei” în 1929, partidele 
democratice nu reuşeau să-şi impună jocul parlamentar. 
Audienta partidelor comuniste - în mare parte clandestine - 
era foarte redusă în Albania, deloc neglijabilă în lugoslavia 

(12% din voturi în 1927) si slabă în China (40.000 de 
membri ai PCC în 1937). 


3.2.2. O rezistenţă comunistă structurată şi 
eficace 


Invadarea acestor state - nesigure şi vulnerabile - de 
către puternicele armate ale Axei şi aliaţilor săi, precum şi 
ocupaţia care a urmat, au ascuţit rivalităţile şi au provocat 
fisuri etnice, sociale şi ideologice. Ocupantul se străduia 
peste tot să dezbine pentru a stăpâni mai bine. 

In timpul anilor de război, China s-a împărţit în mai multe 
entităţi distincte: în nord-est Manciuria, transformată de 
japonezi (din 1932) într-un stat vasal (Manciukuo), avându-l 
ca suveran pe fostul împărat al Chinei, Pu-Yi; zona marilor 
porturi, cu centre industriale şi câmpiile din nord, ocupate 
de Japonia din 1937-1938, având la conducere guvernul 
colaborationist al lui Wang Ching-wei, la Nanjing; „China 
liberă” în sud-vest, pe care o conducea Gomindanul (sau 
mai degrabă încerca să o conducă); şi, în sfârşit, în spatele 
frontului japonez, mai ales în Yan'an, bazele de gherilă 
organizate de trupele comuniste. 

Şi lugoslavia era sfâşiată în timpul războiului: germanii 
ocupaseră Serbia, ungurii şi italienii restul statului, cu 
excepţia Croaţiei, devenită stat independent încredinţat 
şefului ustaşilor, Ante Pavelic. 

Față de ocupanti, populațiile celor trei state au reacții 
asemănătoare. Majoritatea se supune - din frică, laşitate, 
oportunism sau convingere. Ocupantii se manifestă, într- 
adevăr, sub aspecte destul de variate, declanşând adesea 
ura prin furturile şi brutalitatea lor, dar ştiind, câteodată, şi 
cum să răspundă unor aspirații populare de organizare, 
reformă şi mărire. În Albania, de exemplu, fasciştii italieni 
îmbunătăţesc terenuri, construiesc câteva clădiri 
somptuoase şi hotărăsc anexarea provinciilor Kosovo şi 

Cameria, ceea ce a impresionat favorabil o parte a 
populatiei. 

Totusi, o minoritate respinge de timpuriu orice raliere cu 
ocupantul, urmărind în permanenţă alungarea lui. In cele 
trei ţări se dezvoltă puternice mişcări de rezistenţă care 
ajung până la organizarea unor adevărate armate. Insă 
inspiraţiile ideologice şi politice care ghidează aceste 
grupări sunt surse de învrăjbire şi rivalități necruțătoare. 

Un prim curent, adesea calificat ca ,nationalist”, se 
formează în jurul autorităților oficiale în momentul invaziei 
şi primeşte un sprijin intens din partea anglo-americanilor. 
Este cazul, bineînţeles, al Gomindanului şi armatei sale, 
care beneficiază de un important ajutor american după 
1941; cetnicii sârbi (conduşi de generalul Mihailović), care 
recunosc autoritatea guvernului regal refugiat la Londra, au 
fost susținuți, cel putin la început, de aliaţii occidentali; la 
fel şi grupările albaneze care, încă de la începutul ocupaţiei 
şi sub conduceri foarte diverse (republicanii în nord, 
regalistul Abaz Kupi în centru, preoţii ortodocşi în sud...), 
härtuiesc trupele italiene. 

Simultan, în fiecare din cele trei târi se organizează o 
rezistență în jurul partidului comunist. Acesta, prin 
hotărârea sa şi ideile de solidaritate pe care le propagă, 
manifestă o capacitate excepţională de a strânge oamenii 
sub drapelul său. „Intreaga populaţie (muntenegreană) (...) 
- povesteşte Milovan Djilas - s-a ridicat (în 1941) contra 
invadatorului. (...) Prost organizaţi, (aceşti oameni) au fost 
imediat integrați de comunişti. Deşi toţi nu erau de acord 
cu această conducere, nimeni nu s-a simţit destul de 
puternic să o pună sub semnul întrebării. Comuniştii erau 
nu numai singura forţă organizată, ci şi o forţă nouă şi 
necompromisä.” 

Rezistenţa cea mai timpurie, cea mai numeroasă şi mai 
oţelită a fost, fără îndoială, cea impulsionată de comuniştii 
chinezi. Dacă la începutul războiului contra Japoniei, în 
1937, PCC dispunea de o armată de 92.000 de luptători, la 

sfârşitul războiului efectivele sale depäseau 900.000! În 
lugoslavia, mişcarea de partizani impulsionată de PC aflat 
sub conducerea lui Tito a debutat după iunie 1941, 
ajungând să reunească numeroşi combatanți (în jur de 
300.000 în 1944) provenind din toate nationalitätile ţării. În 
Albania, după ce au fondat un partid (în noiembrie 1941) şi 
au ales în fruntea sa pe Enver Hodja, comuniştii se 
conformează dorinţei Kominternului, unificând sub drapelul 
lor grupările rezistenţei. Ca urmare a piedicilor puse de 
Partidul comunist iugoslav - mentor confuz al PC albanez -, 
preocupat de a nu grăbi integrarea provinciei Kosovo, 
Hodja nu reuşeşte unirea, ci doar o grupare într-un Front de 
eliberare naţională (septembrie 1942) a forţelor sale şi a 
celor conduse de Abaz Kupi; în 1943, armata partizanilor 
albanezi număra în jur de 20.000 de oameni. 

Datorită curajului, disciplinei lor şi a  charismei 
conducătorilor, comuniştii au participat deosebit de eficient 
la eliberarea celor trei ţări. În Albania, luptătorii din 
rezistenţă au suferit pierderi grele din partea italienilor şi, 
mai ales, după capitularea acestora, din partea trupelor 
germane venite în sprijin din Grecia. Dacă unele zone 
muntoase din sudul ţării au fost eliberate încă de la sfârşitul 
lui 1942, ofensivele armatei de eliberare naţională - 
pregătite de Mhemet Shehu - au eşuat în timpul iernii 
1943-1944, şi apoi în iunie 1944. Tirana avea să cadă abia 
la 17 noiembrie 1944, după o bătălie de 10 zile, iar 
Shkoderul pe 29. Ţara a fost eliberată fără ajutorul 
armatelor sovietice, iar batalioane din rezistenţa albaneză 
au plecat imediat în ajutorul partizanilor iugoslavi. 

În acest timp, Tito şi trupele sale, în înţelegere cu Armata 
roşie, care tocmai intrase în Iugoslavia, au eliberat 
Belgradul. În luna mai a anului următor, ei intrau în Zagreb 
şi în Trieste. Era un strălucitor sfârşit de război după luptele 
îndârijite şi confuze purtate în Bosnia în anii 1942-1943. Tito 
reuşise să se impună în faţa anglo-americanilor ca fiind cel 
mai potrivit conducător al rezistenţei iugoslave; iar Stalin, 

de voie, de nevoie, a trebuit să accepte. Dar nu va uita 
niciodată că expansiunea comunismului în lugoslavia nu a 
depins în mod esenţial - spre deosebire de cea mai mare 
parte a ţărilor est-europene - de intervenţia sovietică. În 
1948, în momentul marii neînţelegeri cu Tito, el a încercat 
cu furie să demonstreze că succesul lui „nu se explică prin 
calităţile excepţionale ale Partidului comunist iugoslav, ci în 
principal prin faptul că armata sovietică a sărit în ajutorul 
poporului iugoslav, a învins pe ocupanţii germani, a eliberat 
Belgradul, creând astfel condiţiile necesare venirii la putere 
a Partidului comunist”... Nu era prima oară când „tătucul 
popoarelor” îşi permitea să se joace cu Istoria. 

In schimb, este foarte posibil ca participarea comuniştilor 
chinezi la lupta împotriva Japoniei să fi fost supraapreciată 
de propagandă. Armata a VIll-a (comunistă), comandată de 
Mao Zedong şi formată din 6 brigăzi, a urmat într-adevăr 
mai ales o strategie de gherilă. Plecând de la bazele sale 
instalate de-a lungul Fluviului Galben, trupele comuniste au 
hărțuit unităţile japoneze dispersate de-a lungul căilor de 
comunicaţie, au instalat reţele de sabotaj, au pus mine, dar 
nu au dat nicio bătălie adevărată după dezastrul din 1937. 
Această tactică a obligat totuşi pe japonezi să menţină 
importante forţe de ocupaţie (până la 56% din unităţi). 
Operații de mare anvergură au fost conduse împotriva 
trupelor guvernelor colaborationiste, uşor de dezarmat. În 
concluzie, obiectivele majore ale comuniştilor chinezi 
constau în special în mărirea numărului de partizani prin 
acţiuni corespunzătoare în rândurile populaţiei şi prin 
creşterea înarmării în vederea viitoarei ofensive împotriva 
trupelor lui Cian Kai Si. 


3.2.3. ...la războaiele civile 


În cele trei ţări, luptele pentru alungarea invadatorilor 
străini au fost dublate de războaie civile. Instaurarea 

comunismului nu se poate înţelege decât în contextul 
acestor tulburări şi tensiuni extreme. 


3.2.4. În China... 


Cum am arătat deja pe scurt, în niciuna dintre cele trei 
țări nu a existat un acord real şi durabil între diferitele 
mişcări de rezistenţă. lar în China, chiar mai puţin ca în alte 
părţi. Sub constrângerea Kominternului şi a Moscovei, 
comuniştii au propus adversarilor lor un front unit împotriva 
Japoniei. Şi au acceptat să-şi unească trupele cu armata 
naționalistă, au evitat o ruptură totală de Gomindan, 
păstrând totuşi, pe toată durata războiului, o deplină 
libertate de acţiune. Nu numai că nu a existat o cooperare 
între trupele comuniste şi cele naţionaliste, dar au izbucnit 
şi incidente grave, de tipul celui de la Anhui, din 1941. lar 
atunci când, datorită puterii americane, luptele împotriva 
Japoniei au încetat, războiul civil mocnit a reizbucnit făţiş. 
Acest lucru s-a întâmplat imediat după dezarmarea 
armatelor japoneze şi ocuparea teritoriilor controlate de 
acestea, în Manciuria şi China de Nord. 

Negocierile desfăşurate sub presiunea Aliaților (la 
sfârşitul anului 1945 şi începutul lui 1946) pentru a-i 
determina pe Mao Zedong şi Cian Kai Şi să formeze un 
guvern de coaliţie s-au dovedit curând a fi zadarnice. Încă 
din iulie 1946, începuse o luptă armată înverşunată între 
comunişti şi nationalisti, care va lua sfârşit abia 3 ani mai 
târziu, prin înfrângerea celor din urmă în decembrie 1949. 
Primele eşecuri ale nationalistilor - în Manciuria, în China de 
Nord şi în China centrală - au fost înregistrate în 1947, 
transformându-se în anul următor într-un dezastru marcat 
de teribila bătălie de la Huai-hai (150 km NV de Nanjing). 
După care comuniştii au continuat să avanseze în marş 
forţat, cucerind cele mai mari oraşe: Nanjing (aprilie 1949), 
Shanghai (mai), Canton (octombrie)... 

Victoria surprinzătoare a comuniştilor chinezi i-a făcut pe 
istorici să încerce o explicaţie. Una dintre cele mai 
convingătoare teze rămâne cea a lui Lucien Bianco, care a 
pus accentul pe contrastul incredibil dintre cele două 
armate: armata nationalistilor, caracterizată de 
incapacitatea înaltului comandament, folosirea unei 
strategii suicidare constând în ocuparea celei mai mari 
întinderi posibile a teritoriilor abandonate de japonezi, lipsa 
motivatiilor soldaților şi subestimarea constantă a 
adversarului de către strategii din anturajul lui Cian Kai Si. 
In fața ei se afla o armată de eliberare eficientă prin 
continuitatea comandamentului (Zhu De, Lin Biao...), prin 
strategia de hărțuire, evitarea bătăliilor directe, printr-o 
disciplină si un moral foarte ridicate... 

Pe de altă parte, victoria lui Mao nu poate fi redusă doar 
la domeniul militar, find de asemenea - si mai ales - o 
victorie psihologică si socială. Sosirea trupelor comuniste 
într-un sat se traducea imediat într-o ,revolutie” aparent 
spontană, dar de fapt controlată de responsabilii PCC. 
Populaţia este invitată să se adune, să-şi spună dorinţele şi 
să-şi acuze exploatatorii. Apoi i se propun reforme agrare 
diverse şi flexibile, capabile să-i mulţumească pe ţăranii 
săraci din „vechile regiuni eliberate”, fără a-i nelinişti pe 
ţăranii bogaţi din zonele încă necontrolate: reducerea 
arendelor, confiscarea pământurilor... Comuniştii excelau şi 
în stimularea sentimentului patriotic, prezentând Statele 
Unite - care îl ajutau masiv pe Cian Kai Şi - ca fiind noii 
invadatori, demni succesori ai japonezilor. Ei au ştiut la fel 
de bine să profite de pe urma degradării regimului 
naţionalist, care, în timpul războiului civil, se dezintegrează, 
devenind sinonim cu corupţia, delăsarea şi minciuna. După 
cum scria Lucien Bianco, „Armata roşie nu a cucerit China: 
China a venit la ea”. 


3.2.5. ...în Albania şi lugoslavia 

Mai scurte, dar la fel de neîndurătoare, au fost războaiele 
civile care au instaurat comunismul în Albania şi lugoslavia. 

In Albania, denuntarea - la o lună după încheierea sa - a 
acordului de la Mukje (2 august 1943) care, sub presiunea 
opiniei publice şi a britanicilor, încercase regruparea într-un 
Comitet de salvare publică a principalelor forţe de 
rezistenţă, a marcat efectiv începutul războiului civil. 
Incepând de la această dată, fiecare grupare, plasându-se 
în perspectiva postbelică, avea în vedere poate mai mult 
eliminarea concurentul, decât alungarea ocupantului străin. 
Deci focul mocnea, aşa încât odată cu plecarea germanilor 
a izbucnit o luptă aprigă pentru putere între regalisti, 
nationalisti, triburile din zona montană a Albaniei... Fără a 
aştepta eliminarea definitivă a adversarilor (executarea mai 
multor sute de zoguisti şi nationalisti), E. Hodja a organizat 
la 2 decembrie 1945 alegeri pe listă unică, rezultatul fiind 
de 93% din voturi în favoarea Frontului democratic, adică a 
PC - un PC profund divizat într-o fracțiune „muncitorească” 
aspirând la unirea cu  lugoslavia şi fracțiunea 
„intelectualilor” (reprezentată de Hodja), care dorea 
independenţa. 

Războiul civil (care în Iugoslavia avea să se încheie tot 
prin instaurarea puterii comuniste) a fost deosebit de 
atroce şi timpuriu. Imediat după fragilul acord dintre Tito şi 
Mihailovié, au izbucnit incidente între cetnici şi partizani. 
Prin urmare, s-a adâncit prăpastia dintre cele două mişcări 
care îşi disputau cu ură Muntenegru. Cetnicii au colaborat 
cu italienii împotriva ustasilor şi croaților, ultimii căutând 
alianţa cu partizanii. Au fost comise masacre groaznice atât 
de cetnici - care au exterminat musulmani şi croaţi în 
Bosnia-Hertegovina şi în Sandjak (în perioada 1941-1944) 
-, cât şi de partizani, care şi-au eliminat fără milă adversarii 
politici, făcându-se vinovaţi, în mai 1945, la Bleiburg, de 
„uciderea masivă” a 20-30.000 de ustasi, cetnici şi membri 
ai Gărzii albe slovene. În ciuda acestei duşmănii mărturisite 
a cetnicilor - mult timp recunoscuţi de Londra şi Moscova 

ca principala rezistenţă -, Tito, obligat de Stalin, a fost 
nevoit să accepte, în martie 1945, formarea unui guvern de 
uniune însărcinat cu pregătirea alegerilor. Dar acesta, 
odată format, a fost acaparat de comunişti (23 de comunişti 
din 25 de miniştri) care, bineînţeles, s-au străduit prin 
diverse mijloace (arestarea adversarilor sub acuzaţia de 
colaborationism, interdicţia ziarelor si împiedicarea 
adunărilor mişcărilor necomuniste) să asigure succesul 
electoral al PC. Acesta a fost răsunător, căci dacă 11% din 
alegători s-au abținut, 90,48% din voturi au fost exprimate 
pentru Frontul popular. Monarhia fiind abolită, la 29 
noiembrie 1945 a fost proclamată Republica Populară 
Federativă Iugoslavia. 

In concluzie, analiza extinderii extraordinare a 
comunismului în anii '40 arată că ea a fost mai putin un 
rezultat al dinamicii doctrinei (chiar dacă aceasta a fost 
atunci incontestabilă), cât unul al exploatării abile a 
efectelor războiului de către partide hotărâte şi îndrăznețe. 
De fapt, putem identifica trei situații tipice: 


1. Ţări ca Bulgaria, Ungaria, Polonia, România si 
Cehoslovacia au fost considerate de către URSS - 
implicit sau explicit, în cursul întâlnirilor dintre aliați - 
ca făcând parte din zona sa de securitate. Chiar de 
atunci, toate aceste ţări s-au ales, prin voinţa 
stalinistă, la date diferite (în funcție de deteriorarea 
progresivă a raporturilor dintre aliați), cu guverne 
comuniste pro-sovietice. 


2. Alte țări, care nu intrau inițial în zona de securitate 
imaginată de Stalin (mai ales pentru că erau situate 
prea în aval de aceasta), au apărut - prin intermediul 
ocupației - ca oportunităţi interesante pentru URSS. 
Aceasta, exploatând slăbiciunile şi contradicţiile dintre 
aliaţii săi, reuşeşte instalarea unor regimuri comuniste 
pro-sovietice în Germania de Est şi Coreea de Nord, 

eşuând în schimb în nordul Turciei si al Iranului. 


3. Exceptând aceste proiecte - pentru realizarea cărora 
estima că putea negocia cu aliaţii săi, putându-le forţa 
mâna fără riscuri majore -, Stalin a respins de la 
început orice iniţiativă, chiar profitabilă cauzei 
comunismului. Astfel se explică refuzul său de a 
încuraja în vreun fel acţiunile impulsionate de partidele 
comuniste albanez, iugoslav sau chinez. În ochii săi, 
fără îndoială, asemenea iniţiative riscau să dăuneze 
hegemoniei absolute a Moscovei în sânul 
comunismului mondial şi puteau împiedica 
desfăşurarea propriilor proiecte, repunând în discuţie 
acordurile - implicite sau explicite - încheiate cu Aliaţii. 
Nu a dezaprobat prea deschis iniţiativele lui Tito şi 
Mao, în schimb a făcut practic totul pentru a le 
determina eşecul, susţinând aproape până la capăt pe 
adversarii lor. 


Deci, în ciuda atracției mesajului marxist-leninist în 
această perioadă de reînnoire şi reconstrucţie, progresul 
uriaş al comunismului nu se înscrie doar pe o frumoasă şi 
ideală traiectorie de credinţă ideologică şi adeziune 
spontană. El a fost îndeosebi produsul triplu al unui război 
care a tulburat în întregime eşichierul politic mondial; şi al 
politicii „securitaro-imperialiste” a unui şef de stat ambițios 
şi cinic; şi al hotărârii câtorva lideri comunişti abili care au 
ştiut, ca şi bolşevicii ruşi în 1917, să acapareze a momentul 
potrivit nişte state dezarticulate şi decadente. 

Capitolul Il: 


DIN TRECUT, TABULA RASA 


Odată cu venirea lor la putere, grupările comuniste, 
uimind exemplul bolşevicilor ruşi de după Octombrie, s-au 
înhămat la munca pe care o considerau cea mai importantă 
şi cea mai urgentă: înlocuirea societăţii existente, 
considerată purtătoarea tuturor relelor provocate de 
capitalism, cu o societate nouă, înzestrată cu toate virtuțile 
şi speranţele. Acţiunea - care conţinea două aspecte foarte 
distincte: distrugere şi reconstrucţie - a fost condusă în pas 
forţat şi s-a făcut, de cele mai multe ori cu ură şi suferinţă. 
O dublă eroare care, încă de la începuturile lor, a grevat 
viitorul noilor regimuri. 


77 


1. DISTRUGEREA SOCIETĂŢII CIVILE 


Părerile istoricilor despre starea societăților civile 
înaintea instalării regimurilor comuniste sunt la fel de 
variate ca şi definițiile acestor societăţi. Cu toate acestea, 
pot desprinse două idei-forţă. Una pune în valoare 
vitalitatea structurilor „primare” familii, clanuri, entităţi 
rurale, solidarităţi interetnice şi religioase) în toate statele, 
de la China imperială la imperiile rus şi austro-ungar. 
Cealaltă evidenţiază slăbiciunea structurilor „secundare” (în 
special politice) în aceleaşi ţări, cu câteva excepţii, cum fi 
Vietnamul, Ungaria şi Polonia (dotate, încă de la sfârşitul 
secolului al XIX-lea, cu o bază asociativă foarte largă) sau 
Cehoslovacia, înzestrată încă din 1920 cu instituţii 
democratice de tip parlamentar. Existenţa unei societăţi 
civile este deci greu de tăgăduit. De altfel, nimic nu 
demonstrează mai bine coeziunea structurii sociale de 
bază, decât înverşunarea noilor regimuri comuniste de ao 
sfâşia. 


1.1. Eliminarea „duşmanilor de clasă” 


1.1.1. Ţărani... 


În acest proces de dezagregare a vechii orânduiri s-a 
urmărit în primul rând distrugerea ţărănimii. Era grupul cel 
mai important din punct de vedere numeric, Ea de altfel şi 
cel mai legat de tradiţii. Ştiind cât de eterogenă era această 

masă enormă, doctrinarii regimului s-au străduit să 
diferentieze categoriile. Încă din 1933, în textul intitulat 
„Cum se determină apartenenţa de clasă la ţară”, Mao 
Zedong, apoi vietnamezii Truong Chinch şi Vo Nguyên Giap 
în 1936, au stabilit o clasificare în patru grupe: proprietarii 
funciari rentieri, ţăranii bogaţi care exploatează direct o 
parte din pământurile lor, ţăranii mijlocaşi ce muncesc 
întreaga lor proprietate şi, în sfârşit, ţăranii săraci, cu sau 
fără pământ. Numai cei din primul şi o parte din al doilea 
grup erau asemänati cu chiaburii ruşi. Ei puteau fi găsiţi în 
toate ţările. În România, 215 proprietari deţineau domenii 
mai mari de 1.000 de hectare. Mai mult de 40% din 
proprietatea funciară maghiară era în mâinile a 0,2% din 
proprietari; aproape 50% în mâinile a 1,5% din proprietarii 
din viitoarea RDG şi a 4% dintre proprietarii din zona 
ocupată de comuniştii vietnamezi în 1945... 

Dar, în niciun stat, Partidul nu s-a limitat numai 
exproprierea latifundiarilor şi la împărţirea proprietăţilor lor. 
Obiectivul său, într-adevăr, nu se limita la o simplă reformă 
agrară vizând luarea pământurilor de la bogati pentru a le 
împărți celor mai săraci, ci se urmărea eliminarea fățişă din 
noua ordine socială a țărănimii tradiționale. Peste tot s-a 
asistat la un amestec nedrept între diferitele categorii, ceea 
ce a dus la includerea în rândul chiaburilor a unor ţărani 
unguri ce aveau uneori mai puţin de 10 ha, sau a unor 
ţărani vietnamezi care nu aveau mai mult de trei „mau” 
(10.800 m°). După o perioadă liniştită, când, în China ca şi 
în Vietnam, partidele comuniste au menajat proprietarii 
pentru a le obţine sprijinul în războaiele de eliberare, s-a 
observat o bruscă înăsprire a politicii, începută, evident, în 
toamna lui 1950 în China, şi în anul 1953 în Vietnam. Cote 
foarte ridicate au fost arbitrar fixate de către conducători, 
pentru a-i depista pe proprietarii funciari ,räi” din fiecare 
sat. Drept răspuns, cadrele de partid au arestat ţărani 
mijlocaşi, care au fost supuşi - în cadrul unor „mitinguri de 
acuzare publică” şi în „tribunale populare” - unor sentinţe 

îngrozitoare. Aceste campanii de distrugere a proprietarilor 
rentieri şi a tuturor ţăranilor ale căror „poziţii de clasă” erau 
socotite ostile au atins rezultate înspăimântătoare. Dacă, în 
foarte puţine ţări - cum ar fi Polonia -, viaţa satului a reuşit 
să reziste hotiilor şi härtuielilor „deculacizării”, în alte părţi 
nu a fost aşa. În China, epurarea sub pretextul reformei 
agrare s-a soldat cu două până la cinci milioane de victime. 


1.1.2. ...burghezi... 


În acelaşi mod, nationalizärile masive la care s-au dedat 
noile regimuri - şi de care vom mai vorbi în capitolul 
următor - nu vizau numai „lichidarea” marilor capitalişti, ci 
a tuturor categoriilor burgheze, inclusiv mica burghezie 
meşteşugărească, comerciantă şi rezultând din profesiile 
liberale. Acţiunea a urmat aproape aceeaşi schemă aplicată 
şi împotriva ţărănimii. Ea a fost timpurie şi rapidă în Europa 
de Est, unde, încă din 1950, sectorul privat dispăruse 
definitiv în Bulgaria, Polonia şi Cehoslovacia, în China, ea a 
fost mai înceată şi mai violentă. În timpul războiului civil şi 
imediat după război, comuniştii i-au menajat pe „bunii” 
capitalişti, de care aveau nevoie pentru relansarea 
economiei - dar, din momentul când aceasta a fost 
suficient restabilită, sub pretextul fraudelor şi „tratativelor 
ilegale” (generalizate) ale industriaşilor şi comercianților, s- 
a declanşat o represiune teribilă împotriva întregii burghezii 
urbane. Începută în 1951, „mişcarea de zdrobire a contra- 
revoluţionarilor” (pe scurt Zhenfan) avea să rămână „cea 
mai violentă dintre cele care s-au abătut asupra Chinei 
după 1949" (J.-L. Domenach), având ca rezultat sute de mii 
de execuţii şi, probabil, două milioane de condamnări la 
închisoare. In ,democratiile populare” europene au 
funcţionat „comisii pentru combaterea speculei”, al căror 
obiectiv era şi punerea la punct a burgheziei. În Polonia, de 
exemplu, ţară unde războiul eliminase totuşi o parte din 

clasa mestesugarilor si comercianților, acţiunile de 
reprimare nu erau mai puţin intense: de la 5.646 de cazuri 
de „speculă” constatate în 1946 de o comisie ad hoc s-a 
ajuns, în 1949, la 64.680! 


1.1.3. ...intelectuali şi alţii 


Mai mult decât doar nimicirea „duşmanilor de clasă”, 
conducătorii comunişti au vizat de fapt dezagregarea 
societăţii civile. Astfel, în Cehoslovacia, represiunea din 
perioada 1947-1955 - „cea mai brutală” din toate ţările 
est-europene - a lovit nu numai pe responsabilii şi militantii 
politici sau sindicali, pe reprezentanţii vechii puteri 
economice (marii proprietari funciari şi marea burghezie 
urbană), dar, de asemenea (şi îndeosebi) - după cum a 
observat istoricul Karel Bartosek -, tot ce aparţinea 
societăţii civile, pe „cei care în sate se bucură de o 
autoritate naturală, datorată unei cunoaşteri şi a unei 
înţelepciuni dobândite de-a lungul deceniilor şi care se 
opun colectivizării forţate (...)” La această lungă înşiruire 
trebuie adăugați si intelectualii (ziarişti, scriitori, 
profesori...), care în „vechea orânduire” exercitau o putere 
spirituală si morală. Expusi la presiuni puternice, ei nu mai 
aveau decât două posibilități: de a se supune, punându-se 
pe deplin în slujba noii orânduiri; sau de dispărea într-o 
tăcere totală. /n China, o campanie lungă de „reformă a 
gândirii’ încearcă - din 1951 până în 1955 - să facă ordine 
în rândul profesorilor de la Universităţi, colegii şi şcoli, 
acţiune vizând în general pe toţi intelectualii care nu 
renuntau suficient de repede la confucianism şi la valorile 
occidentale. Alegând ca pivoti ai mobilizării instituţii 
(Universitatea din Shanghai) sau personalităţi (Yu Pingbo, 
Feng Xuefeng, Hu Feng...), PC chinez se străduieşte să 
distrugă rezistentele. Nu reuşeşte în totalitate, deoarece 
încă în februarie 1955, un ziar din Beijing recunoştea că din 

cinci milioane de „intelectuali si cadre cu o anumită cultură 
din Partid”, numai trei milioane erau capabili „să educe 
ideologic marile mase populare cu un nivel cultural destul 
de scăzut”. 


1.2. Dărâmarea structurilor de bază 


Atacarea structurii însăşi a societăţii s-a dovedit chiar 
mai dificilă decât înlăturarea „duşmanilor de clasă”. 
Singura parte uşoară a operaţiei consta în neutralizarea 
organizaţiilor publice (partide, sindicate, ghilde, confrerii, 
fraternităţi, asociaţii profesionale, culturale, regionaliste, 
sportive...). Pentru dizolvarea lor era suficient ca noii 
stăpâni să pretexteze imperativele epurării, necesităţile 
naţionalizărilor sau, pur şi simplu, ordinea publică... In 
câteva săptămâni, localurile au fost ocupate, averile 
confiscate, iar conducătorii recalcitranti arestaţi. Milioane 
de cehi, unguri sau polonezi s-au trezit deodată lipsiţi de o 
structură relationalä veche, bogată şi diversificată. Din 
16.747 de asociaţii, cluburi şi cercuri existente în Ungaria 
înainte de război, aveau să mai rămână 225. 

A merge şi mai în profunzime - urmărind de astă dată 
dezintegrarea structurilor de bază ale acestei societăţi 
civile - era clar o ambiţie şi mai mare, însă intra în logica 
„tabulei rasa” indispensabile pentru instaurarea unei noi 
ordini. Trei elemente majore ale structurii sociale 
tradiţionale au constituit obiectul unor acţiuni prioritare: 
familia, religia şi culturile naţionale. 


1.2.1. Lupta împotriva „familiei burgheze”... 


Reflectare a capitalismului şi profitului în sfera privată, 
conform părinţilor marxism-leninismului, instituţia familială 

primise atacuri virulente încă de la crearea statului sovietic. 
Deşi codul familiei (elaborat în 1936) apăruse în evidentă 
contradicţie cu obiectivele iniţiale - pentru că nu viza 
neapărat distrugerea familiei, ci mai ales (prin interdicţia 
avortului și îngreunarea procedurii de divorţ) edificarea 
unei „familii sovietice” -, acesta nu era, însă, prea apropiat 
de concepţiile tradiţionale. Sustinea deplina egalitate între 
bărbat şi femeie, socializarea activităţilor casnice, lăsarea 
educaţiei copiilor în grija societăţii, recunoştea căsătoria 
civilă şi divorţul. 

Propagarea acestor idei şi aplicarea lor au fost printre 
primele acțiuni întreprinse de regimurile comuniste 
instaurate imediat după război. Muncitorii şi studenţii 
chinezi au fost puternic încurajați să rupă legăturile cu 
familiile lor, nu înainte de a se întoarce în satul natal pentru 
„a-şi lichida conturile”. Noii membri de partid erau 
îndemnați să divorţeze de soţul sau soţia care nu-şi însuşise 
aceste concepţii. Din aceleaşi motive, copiii erau obligaţi 
să-şi denunțe părinţii. Măsura principală de dezmembrare a 
celulei familiale tradiţionale a fost noua lege a căsătoriei 
adoptată la 30 aprilie 1950, doar la şapte luni după intrarea 
forţelor comuniste în Beijing. După înfierarea unor practici 
(bigamie, concubinaj, căsătorii între copii...), legea fixa 
vârsta căsătoriei (20 de ani pentru bărbaţi, 18 ani pentru 
femei), impunea înregistrarea căsătoriei, interzicea 
„Categoric” pruncuciderea si uşura foarte mult procedura 
de divorț. Vizând în primul rând emanciparea femeii, noua 
lege a întâmpinat o puternică rezistență, care nu a putut fi 
învinsă de campania lansată de Partid în februarie 1953. Si 
atunci politica familială oficială a evoluat după modelul 
celei din URSS. În vreme ce legea din 1950 încerca - fără a 
menţiona clar - să distrugă familia, în anii următori Partidul 
a căutat mai degrabă să pătrundă în interiorul celulei 
familiale, pentru a o controla. „Puterea capului de familie a 
scăzut - constată, pentru această perioadă, sinologul Marie- 
Claire Bergère -, fiind înlocuită cu cea a Partidului, care 

intervine tot mai mult în rezolvarea problemelor personale 
şi familiale, fixează criterii politice şi de apartenenţă de 
clasă pentru alegerea soţilor, se impune ca mijlocitor în 
cazul neînțelegerilor conjugale.” Această politică de totală 
remodelare a celulei familiale avea să se lovească de o 
rezistenţă deosebită în ţările cu tradiţie creştină. 


1.2.2. ...contra religiei şi Bisericilor... 


Pentru conducătorii comunişti din anii cincizeci - ca şi 
pentru bolşevicii de odinioară - orice refacere completă a 
societăţii impunea eradicarea religiei şi distrugerea 
Bisericilor. Într-adevăr, acestea din urmă se prezentau 
peste tot ca puteri veritabile. Solid structurate de la bază la 
vârf, dispunând de resurse economice proprii, bucurându- 
se de un mare prestigiu în rândul populațiilor atât prin 
mesajul lor universal, cât şi prin morală, exercitând o 
influenţă majoră prin şcolile, publicaţiile şi asociaţiile lor şi, 
în sfârşit, având - mai presus de state puternice - legături 
de solidaritate, asemenea instituţii puteau deveni „locul 
firesc de refugiu al unei eventuale opoziții, un fel de bazin 
colector în care se adună nemultumitii şi toţi cei care caută, 
într-un fel, o soluţie alternativă” (Giorgio Girardet). Fără o 
prealabilă punere la punct a acestor Biserici, părea 
imposibilă clădirea unei noi societăți. Dar experienţa în 
materie a „fratelui mai mare” sovietic arăta că acest lucru 
era extrem de greu de înfăptuit. Deşi fuseseră elaborate 
două legi fundamentale - una în ianuarie 1918, care 
declara separarea Bisericii de Stat, iar alta în 1929, care 
supunea înființarea societăţilor religioase unei comisii 
speciale -, aplicarea lor varia considerabil, în funcţie de 
context. Constrângerile celui de-al doilea război mondial au 
determinat o apropiere spectaculoasă între Partidul-Stat şi 
Biserici. Alegerea unui patriarh în fruntea Bisericii ortodoxe 
fusese autorizată în 1943, la fel şi achiziţionarea de 

construcţii şi obiecte de cult, în 1945. Stalin se arătase la 
fel de conciliant şi cu musulmanii şi muftiul din Taskent. 

În perioada anterioară cuceririi puterii, marea majoritate 
a responsabililor comunişti din anii patruzeci s-au arătat la 
fel de prudenti, evitând ciocnirea frontală cu Bisericile. Dar 
odată trecut Rubiconul, a început disciplinarea - care a fost 
generală, dar a îmbrăcat forme sensibil diferite, în funcţie 
de religii, ţări şi conducători. 

Controlul Bisericilor ortodoxe (atât în Bulgaria, cât şi în 
România sau lugoslavia) s-a făcut fără prea mari dificultăţi 
- dar nu şi fără dureri -, având în vedere legăturile cu 
patriarhatul Moscovei, deja foarte supus statului sovietic. În 
acelaşi fel, dar din alte motive (rezistenţa împotriva 
nazismului, deschiderea către probleme sociale...), relaţiile 
cu protestanții au fost relativ putin conflictuale. Niciunul 
dintre responsabilii germani ai Bisericilor reformate nu a 
fost arestat, iar în Ungaria, un ierarh protestant, Jânos 
Peter, a devenit chiar ministru al afacerilor externe. Cât 
despre musulmani - integrați, atât în URSS cât şi în China, 
în rândul unor minorităţi puternice şi marginalizate -, 
aceştia au fost mai puţin hărţuiţi. 

Comportamentul mult mai agresiv al comuniştilor faţă de 
Biserica catolică se explică prin structura centralizată a 
acesteia, puternica ei subordonare faţă de Roma şi 
solidaritatea dintre diferitele comunităţi din întreaga lume. 
In ochii partidelor comuniste, prezența unei Biserici catolice 
majoritare sau puternice în Lituania, Polonia, Ungaria sau 
Cehoslovacia amenința cu adevărat însăşi fundamentele, 
deci existența noilor regimuri. La rândul ei, Biserica catolică 
- condusă de intransigentul Pius al XII-lea - vedea în 
comunism răul absolut. La 13 iulie 1949, ea a decis 
excomunicarea comuniştilor activi, interzicând accesul la 
sacramente oricărui catolic membru de partid. În aceste 
condiţii, nu este de mirare că ciocnirile dintre cele două 
instituţii au fost pe cât de constante, pe atât de violente. 

Campaniile împotriva Bisericilor din ţările est-europene 

au debutat în jurul lui 1948, cu exceptia Albaniei, unde 
măsurile anticlericale au fost luate încă din 1945, 
continuând fără întrerupere până în anii 1952-1953. În 
China, acţiunea s-a prelungit în tot deceniul al şaselea, 
deoarece puterea s-a instaurat mai târziu. 

Această sufocare a Bisericilor a îmbrăcat diferite forme. 
Fără a dezgropa făţiş securea războiului, comuniştii au 
încercat mai întâi să taie resursele materiale ale 
adversarului. De exemplu, în cadrul reformei agrare, 
320.000 ha au fost confiscate de la Biserica catolică ungară 
în 1948, iar 225.000 ha de la Biserica poloneză în 1950. S-a 
încercat reducerea (şi, pe cât posibil, distrugerea) rolului 
social al Bisericilor prin adoptarea de noi legislații 
prevăzând laicizarea stării civile, a căsătoriilor şi, îndeosebi, 
secularizarea instituțiilor şcolare (important măr al 
discordiei între comunişti şi creştini) şi a spitalelor. 
Asociaţiile - de tip Apostolatul rugăciunii, Acţiunea catolică, 
Caritas, Cruciada euharistică, Copiii Mariei... - au fost încet- 
încet dizolvate, în ianuarie 1950 ele dispăruseră cu totul din 
Polonia. Sub mii de pretexte (lipsa hârtiei, cenzura...), presa 
creştină a încetat să mai apară. 

Pe de altă parte, dacă partidele comuniste au făcut totul 
pentru susținerea mişcărilor catolice reunind preoți devotați 
ideilor lor - precum grupul Pax din Polonia (1946), „Preoţii 
pentru pace” din Ungaria şi Cehoslovacia (1951) -, în 
schimb, ele au încercat mereu să slăbească şi să 
discrediteze clerul tradiţional. Episcopii se aflau în linia 
întâi: li se impunea sancţionarea unor preoţi; erau 
suspectaţi de colaborationism în timpul războiului; erau 
acuzaţi de înţelegere cu „imperialiştii occidentali” sau de 
„incitare la intoleranţă religioasă”. Cei mai expuşi au fost 
înalții ierarhi. Încă din 1946, Monseniorul Stepinac, 
inflexibilul arhiepiscop al Zagrebului, a fost condamnat la 
16 ani de închisoare. În Ungaria, arhiepiscopul-primat 
Mindszenty, care a îndrăznit să protesteze împotriva 
secularizării, a fost arestat în ziua de Crăciun 1948, apoi 


86 


condamnat la închisoare pe viaţă. Omologul său 
cehoslovac, Monseniorul Beran, a fost la rândul lui închis în 
1949, iar doi ani mai târziu erau închişi toţi episcopii catolici 
din România în Polonia, primatul Wyszynski a avut aceeaşi 
soartă în septembrie 1953 - împreună cu alţi 8 episcopi -, 
la capătul unei îndelungate înfruntări cu puterea. Înaltul 
cler catolic chinez a suferit - cam în aceeaşi perioadă 
(1954-1955) - persecuții dure, marcate de arestarea a 
numeroşi episcopi şi moartea în închisoare a şase dintre ei. 
In toate ţările, clerul de bază şi credincioşii catolicii nu sunt 
nici ei crutati de putere. In 1952, mai mult de 40 de preoţi 
şi credincioşi sunt închişi în Bulgaria; un episcop şi trei 
preoţi asomptionisti au fost împuşcaţi. La Shanghai, numai 
din septembrie până în noiembrie 1955, represiunea a 
afectat 4.600 de credincioşi, vreo 40 de seminarişti şi 
aproximativ 20 de preoţi. 

Decimate, decapitate, jefuite, marginalizate, Bisericile au 
continuat totuşi să prezinte un potenţial pericol în ochii 
noilor conducători. Pentru a le controla mai îndeaproape, în 
dioceze sunt numiţi comisari de stat (porecliti în Ungaria 
„episcopi cu mustäti”) care, plasați în birourile episcopilor si 
responsabililor ecleziastici, devin stăpâni ai administraţiei 
episcopale. „Serviciile guvernamentale pentru probleme 
ecleziastice” controlează numirile de preoţi şi îşi dau 
acordul pentru numirile de episcopi. În China, musulmanii 
(1953), budiştii (1953), taoiştii (1957) şi catolicii (1957) 
sunt regrupati în asociaţii distincte, care reiau pe cont 


propriu obiectivele regimului - în special construcţia 
socialismului -, afirmându-se ca ajutoare ale Partidului 
comunist. 


În schimbul acestei aserviri, al acceptării unei puternice 
reduceri a clerului, al ruperii jurământului lor de credinţă 
faţă de autorităţile externe (Papa pentru catolici), diferitele 
culte sunt autorizate să supravieţuiască. Pe aceste baze, în 
multe tări (Ungaria, Polonia...) s-au realizat acorduri între 
putere şi ierarhia religioasă. Unul dintre cele mai favorabile 

a fost obtinut de catolicismul polonez, care se putea bizui 
pe o implantare populară excepţională. Acest acord - 
semnat la 14 aprilie 1950 - prevedea recunoaşterea de 
către episcopat a „teritoriilor acoperite”, angajamentul 
respectării de către credincioşi a autorităţii statului şi legilor 
sale, acceptarea limitării intervenției pontificale la 
„problemele de credinţă şi jurisdicție ecleziastică”. În 
schimb, regimul promitea neamestecul în cult, menţinerea 
Universităţii catolice de la Lublin şi autorizarea presei şi 
publicaţiilor catolice. Chiar dacă în cei trei ani care au 
urmat acordului s-a făcut un efort incontestabil pentru a 
stinge numeroase conflicte, raporturile s-au înveninat din 
nou începând cu 1953. In iunie, cardinalul Wyszynski a 
declarat că se atinseseră limitele compromisului, iar „o 
nouă retragere însemna capitularea”. Aşa încât lupta s-a 
reluat, dură şi fără concesii. 


1.2.3. ...şi contra naționalităților 


Pentru aceste noi regimuri - ultra-centralizatoare şi 
uniformizante -, naţionalităţile se dovedeau a fi nişte 
„Suprastructuri” la fel de supărătoare şi, până la urmă, la 
fel de ireductibile ca şi religiile. Aşa încât, neputându-le 
anihila, au fost nevoiţi să aleagă varianta îmblânzirii. 

Bineînţeles, citind constitutiile sovietice sau chineze, nu 
exista altă putere care să manifeste mai mult respect faţă 
de egalitatea în drepturi şi particularitätile nationale, decât 
guvernele comuniste. „Toate naţionalităţile din interiorul 
frontierelor Republicii Populare Chineze sunt egale - 
proclama, de exemplu, «acordul» care stabilea anexarea 
Tibetului, din mai 1951; (...) ele vor crea o unitate şi o 
asistenţă mutuală, şi se vor opune imperialismului şi 
duşmanilor lor, astfel încât R.P. Chineză să devină o familie 
frăţească şi solidară, alcătuită din toate nationalitätile sale; 
(...) în interiorul marii familii a tuturor naționalităților din 

R.P. Chineză, autonomia naţională regională va fi pusă în 
aplicare în zonele în care sunt concentrate minoritățile 
nationale, şi toate minoritățile nationale vor avea libertatea 
de a-şi dezvolta limbile vorbite şi scrise, şi de a-şi păstra 
sau reforma tradiţiile, obiceiurile şi credinţele religioase...” 
Un program frumos, pe care unele măsuri luate cu 
ostentatie (cum ar fi crearea - pentru cadrele din regiunile 
autonome - a unor institute de formare la Beijing şi în 
provincia Yunnan; editarea a 30 de ziare şi reviste care le 
erau special consacrate; sau încurajarea cercetărilor 
etnografice şi lingvistice) au părut să-l confirme. Dar 
această politică de faţadă - scoasă în relief de propagandă 
- ascundea obiectivul real al PCC, care era, în Tibet, ca şi în 
altă parte, integrarea totală a acestor naţionalităţi. 

Brutalitatea excesivă a lui Stalin față de minorități 
demonstrase deja cu claritate diferenţa - în acest domeniu 
- dintre declaraţiile de principiu şi realitatea practicilor. 
Liderul comunismului mondial nu ezitase, într-adevăr, să 
deporteze grupuri etnice (în totalitate sau parţial) chiar 
înainte şi în timpul războiului. Sate întregi de kalmuci, 
karatciai şi balkari - după cum am spus - au fost exilate la 
sfârşitul lui 1943 în condiţii atroce. În februarie 1944 a fost, 
o dată în plus, rândul cecenilor şi inguşilor; apoi, în mai 
1944, au fost strămutați 250.000 de tătari din Crimeea, din 
care jumătate au murit pe drum. Dacă Stalin putea acuza - 
nu întotdeauna pe bună dreptate - aceste popoare mici de 
colaborationism cu ocupanţii germani, în schimb el nu 
putea folosi acelaşi pretext pentru a motiva supunerea la 
un tratament similar a meskhetilor şi a altor grupuri 
islamizate din Transcaucazia, condamnând astfel la 
dispariţia ca naţiune a 200.000 de persoane de 8 etnii. 
Aceeaşi cruzime a manifestat-o şi faţă de 500.000 de 
ucraineni şi 600.000 baltici, deportaţi în urma „pacificării” 
acestor ţări în anii de după război. 

Simultan cu aceste măsuri de distrugere fizică, 
numeroase ţări comuniste - cu excepţia parţială a 

lugoslaviei - au procedat la operații de deculturalizare şi 
distrugere a identitätilor nationale. Cele mai sistematice 
vizau minorităţi cum ar fi ungurii din România, popoarele 
Asiei centrale (uiguri, kazahi, kirghizi, tibetani, mongoli...); 
dar natiunile-satelit din Europa centrală au constituit şi ele 
obiectul unor presiuni puternice din partea Uniunii 
Sovietice, în scopul slăbirii identitätilor nationale, pentru o 
mai bună impunere a poziţiei de lider. Fără să fi existat (în 
această privinţă) vreun termen de comparaţie între 
etnocidul comis în Tibet de autorităţile de la Beijing şi 
practicile discriminatorii împotriva unor opere ale culturii 
tradiţionale poloneze sau maghiare, se poate observa totuşi 
că regimurile comuniste au atacat peste tot în acelaşi spirit 
- dacă nu cu aceeaşi violenţă - diferitele minorităţi 
naţionale. 

Nimic nu a fost omis pentru a distruge culturile 
popoarelor dependente. Istoria lor a fost rescrisă, 
urmărindu-se astfel deprecierea sau ocultarea celor mai 
glorioase fapte. Shamil, eroul Daghestanului şi Caucazului 
de Nord, a dispărut din producţiile literare, la fel cum a fost 
trecută sub tăcere şi mişcarea de eliberare a Kazahstanului 
(1836-1847), condusă de sultanul Kenesary Kasymov. 
Opere importante au fost scoase din biblioteci, cum ar fi 
Manas (kirghizä), considerată totuşi una dintre marile 
epopei ale literaturii mondiale, A/pamish (uzbecă), Korkut 
Ata (turkmenă)... In ochii stăpânilor de la Kremlin, defectul 
acestor epopei era nu numai acela că idealizau „trecutul 
reactionar feudal”, dar mai ales că aminteau că aceste 
popoare avuseseră o istorie proprie şi eroică înaintea 
cuceririi lor de către tarii ruşi. Era o notă falsă intolerabilă în 
partitura armonioasă închinată gloriei Rusiei, scrisă de 
echipa stalinistă şi impusă tuturor naţiunilor Uniunii 
Sovietice şi zonei europene de securitate. După cum 
observă H. Carrère d'Encausse, „în 1952, federaţia 
sovietică este un adevărat imperiu în care supremaţia 
poporului rus este justificată, ca şi în imperiile coloniale ale 

trecutului, printr-o civilizaţie superioară şi prin progresul 
spre care îi îndrumă pe supusii săi”. În anii '40 şi '50, 
obiectivul rămâne fără doar şi poate acela de a înlocui 
culturile naţionale prin cultura rusă. Ofensiva se desfăşoară 
pe toate fronturile: literatură, istorie, arte, cinema şi, mai 
ales - pentru că era principalul instrument al operei de 
aculturatie -, limba. Rusa se învaţă peste tot, ca primă 
limbă străină obligatorie. „Limba socialismului afirmă cu 
convingere «Pravda» din Bratislava, în octombrie 1951 este 
rusa, aşa cum engleza este limba capitalismului şi 
colonialismului...” 


1.3. Metodele distrugerii 


Pentru a duce la bun sfârşit această acţiune ambițioasă 
de dezagregare a societăţii civile - şi în cele mai 
convenabile termene -, puterea comunistă nu a ezitat să 
utilizeze teroarea. Aceşti ani, în special începutul anilor 
cincizeci, aveau să rămână, pentru mulţi dintre locuitorii 
galaxiei comuniste, anii fricii. „Nu pot să nu recunosc - îşi 
aminteşte Nina Katerli, scriitoare sovietică născută în 1934 
- că, în ciuda disciplinei şi supunerii mele exemplare, anii 
copilăriei si ai tinereţii mele au fost dominați de sentimentul 
fricii. Mi-era frică de o razie, frică de a fi arestată, frică de a 
deveni «duşman al poporului». Această frică mi-a fost 
insuflată de părinţi, îngrijoraţi de siguranţa mea. În vremea 
aceea erau amândoi ziarişti, şi erau informaţi mai bine ca 
oricine de ceea ce se întâmpla în ţară.” Această spaimă era 
cu siguranţă împărtăşită de milioane de chinezi, albanezi, 
români, unguri... De la un capăt la altul al „blocului 
comunist” se realiza într-adevăr o represiune metodică şi 
absurdă totodată, care, prin valuri de epurări, campanii de 
denuntäri, „procese populare”, arestări secrete şi execuţii 

masive, s-a străduit să dezarticuleze societatea pentru a o 
lăsa pradă arbitrarului Partidului-Stat. Această „teroare 
roşie” a reuşit în câteva luni să arunce o întreagă populaţie 
în braţele ,nesigurantei” (M. Molnár). 

Pentru a practica teroarea la o asemenea scară, partidele 
dispuneau de vasta experienţă a echipelor staliniste, fiind 
dotate - încă de la luarea puterii - cu un aparat represiv de 
anvergură. Incepând cu poliţia politică şi miliția până la 
corpurile auxiliare de voluntari, exista o gamă foarte 
specializată, capabilă să conducă operaţii variate şi 
complexe. Efectivele acestor „forţe de securitate” erau 
impresionante. În noiembrie 1946, Gulagul sovietic 
mobiliza, el singur, 8.773 de ofiţeri şi 137.888 de gardieni, 
fiecare supraveghetor având în grijă 11-12 deţinuţi. „Corpul 
trupelor de securitate”, format din detasamente de 
securitate militară, vârf de lance al marilor campanii de 
represiune chineză, număra mai bine de un milion de 
oameni. 

Dar teroarea nu este orchestrată numai de corpurile 
specializate. Ea este concepută în aşa fel încât, de voie sau 
de nevoie, toată populaţia trebuie să participe, aceasta 
ajungând până la urmă să iscodească, să denunte, să 
acuze, să condamne şi, uneori, chiar să ucidă. „Procurorul, 
judecătorul şi călăul - ne aminteşte K. Bartosek - erau cehi 
sau slovaci.” In China, mobilizarea populară este totală şi 
se supune unei planificări stupefiante. Conducătorii chinezi 
au conceput teroarea cu minutiozitatea unui strateg care 
pregăteşte o bătălie. Nu a fost neglijat niciun detaliu: 
durata şi natura fazelor, rolurile respective ale cadrelor şi 
populaţiei, tipurile de „acţiuni populare” sunt definite cu 
grijă. „Această teroare - insistă David Rousset în aprilie 
1956, în faţa Comisiei speciale de anchetă asupra muncii 
forţate în China - nu este deloc teroarea revoluţionară 
ieşită din rândul maselor, şi care loveşte lucid şi orbeşte 
totodată pe asupritorul milenar. Ea nu are nici măreţia, nici 
adevărata ei furie. Nimic din ea nu este improvizat. Ea nu 


92 


este câtusi de putin o creatie a satului, ci provine de la 
prefectură. Ea nu vorbeşte limba ţăranului, ci este un ordin 
de funcţionar.” 

Pornind de la mărturiile adunate şi luând exemplul 
eliminării proprietarilor funciari din Sichuan, David Rousset 
demonstrează fără greutate trucarea evidentă a unei 
operaţiuni pe care responsabilii au căutat să o prezinte - nu 
fără succes în Occident - ca „revoluţia satului”. Într-o primă 
fază (decembrie 1949 - decembrie 1950), armata operează 
o retragere tactică, cu ocazia căreia sunt descoperiţi 
principalii membri ai societăţilor secrete ce deţineau 
puterea la sate. Numeşte noi funcţionari - toţi străini de 
regiune -, înfiinţează miliții alcătuite din cei mai săraci 
ţărani şi include populaţia în diferite structuri controlate de 
Partid. O a doua fază începe în ianuarie 1951, în cursul 
căreia se intensifică represiunea împotriva proprietarilor 
funciari. Aceasta, condusă aparent de mase, este de fapt, 
de la un capăt la altul, orchestrată de Partid. Reuniuni 
perfect codificate punctează procesele proprietarilor; unele, 
aşa-zise „de sinceritate”, obligă acuzatul (urcat pe o scenă) 
să povestească în detaliu intimitatea vieţii sale; altele, 
numite ale „nenorocirilor vieţii”, constau în defilarea tuturor 
sătenilor, care-şi exprimă doleantele şi aduc acuzaţii celor 
bogaţi. Sunt aplicate torturi şi sunt pronunţate pedepse 
foarte grele (de multe ori capitale). În Vietnam, în perioada 
reformei agrare, găsim aceeaşi voinţă de a naşte 
sentimentul de clasă prin ură, şi aceleaşi metode ca în 
satele chineze. In fiecare târgusor, echipele de activişti 
înscenează pseudo-procese în cursul cărora sunt insultati, 
acuzaţi, torturați şi dur condamnaţi tot felul de proprietari. 
După 30 de ani se mai păstra încă „o amintire copleşitoare 
a terorii roşii” din 1956 (G. Boudarel). 

Bineînţeles, la Praga sau la Budapesta, formele de 
teroare nu sunt exact aceleaşi ca în satele chinezeşti, dar 
pretutindeni sunt perfide şi pline de cruzime. Urmărirea 
permanentă, suspiciunea, punerea la stâlpul infamiei al 


93 


cartierului sau satului, pierderea locului de muncä, pe scurt, 
toate perversitätile excluderii sociale sunt distilate de 
cadrele Partidului, creând, puţin câte puţin, un climat 
infernal. Urmează  arestärile brutale,  interogatoriile 
nesfârşite, parodiile de procese şi experienţa traumatizantă 
a lagărelor şi puşcăriilor. 

În România, în închisoarea de la Piteşti, apoi de la Gherla, 
din decembrie 1949 până în august 1952, pe baza teoriilor 
lui Eugen Ţurcanu, pe deţinuţii politici se practică în mod 
sadic dubla operaţie de distrugere şi reconstrucţie 
întreprinsă asupra societăţii civile la scara întregului „bloc 
comunist”. În acest înspăimântător „laborator 
concentraţionar” (Virgil lerunca) nu numai că se distrugeau 
corpuri, dar se remodelau suflete. Intr-o primă etapă - 
„demascarea exterioară” - se terorizează detinutul pentru 
a-l face să spună numele celor care l-au putut ajuta, şi să 
furnizeze Securității (poliţia politică) cât mai multe 
informaţii. Apoi se trece la „demascarea interioară”, care îl 
obligă „să rupă ultimele legături cu lumea” (M. Stănescu) şi 
să-şi renege convingerile, credinţa religioasă, cultura. 
Obiectivul final al „tratamentului” este ca „reeducatul” să 
se transforme la rândul său în „reeducator”, adică în călăul 
altor prizonieri. 

În alte părţi, oroarea îmbracă forme mai puţin sofisticate. 
În Ungaria, de exemplu, „elementele reacționare” sau „pro- 
fasciste” sunt înghesuite (în 1949) în lagăre de internare 
provizorii: „Era îngrozitor să vezi acest lucru - scrie S. 
Kopacsi, viitorul prefect comunist al Budapestei. Intr-un stat 
în care puterea aparţinea muncitorilor şi ţăranilor, cea mai 
mare parte din deţinuţi erau chiar muncitori şi ţărani”. 
Destul de repede sunt construite lagăre pentru executarea 
pedepselor de lungă durată. In China, „laogai”, foarte 
dispersate, formează o reţea imensă. Ţinând seama de 
condiţiile de detenţie (uneori 300 de deţinuţi pe 100 m?), de 
normele foarte ridicate de muncă şi de conflictele 
personale între deţinuţi (frecvente şi sângeroase în URSS), 

„9ulagul” - fie el rus, chinez sau bulgar - este descris ca un 
infern ce distruge corpul şi spiritul. Cu toate acestea, în 
versiunea sa chinezească - dacă exceptăm experienţa 
românească amintită mai sus - „reforma gândirii” (sau, 
altfel spus, destructurarea individului) este de departe cea 
mai ambițioasă, mai sistematică şi mai greu de suportat. 

In această scurtă prezentare a locurilor de teroare şi 
detenţie, e bine să dăm puţină atenţie şi călăilor vremii. 
Dacă responsabilitatea cadrelor de partid este într-adevăr 
zdrobitoare, ea nu trebuie să oculteze pe cea a 
„executanţilor”. In Europa de Est, ca şi în China, a existat, 
evident, o formă de consimtire socială a terorii. Potrivit lui 
Simon Leys, „la sfârşitul anului 1951, 80% din toată 
populaţia chineză participase la adunări de acuzare, ori 
asistase la omoruri ritualice sau execuţii publice”. O mare 
parte a acestei societăţi se pretase deci - atât din 
oportunism, credulitate, cât şi din laşitate - la jocurile 
perverse ale noilor stăpâni ai puterii. 

In aceste condiţii şi îndeosebi pentru că nu s-a acţionat 
numai în direcţia unei represiuni fizice, dar şi intelectuale şi 
morale este imposibil de întocmit un bilanţ real al acestei 
terori. Cu atât mai mult cu cât datele numerice prezentate 
de istorici au variat mult, în funcţie de mărturii şi de 
deschiderea arhivelor. După ultimele estimări prezentate 
de N. Werth, populatia totală a gulagului sovietic - care în 
1940 era de 1.668.200 - atingea un maxim de 2.528.146 la 
1 ianuarie 1951 (deci ceva mai puţin de 1,4% din populaţia 
totală). Cam acesta era procentajul de deţinuţi din Europa 
de Est (1,5% în Ungaria, 1,2% în România). Numai China 
avea atunci cifre mai ridicate (10.000.000 de prizonieri, 
adică 1,75% în 1952). Aceste date limitate oferă însă doar o 
imagine imperfectă a amplorii şi efectelor acestei etape a 
terorii. Reamintim că numai în China, între 1949 şi 1952, 
epurarea a făcut aproximativ 5 milioane de victime (J. 
Guillermaz), reforma agrară - 2 milioane, iar „epurarea 
satelor” (J.-L. Domenach) cam tot atâtea. În 11 ani (1946- 

1956), 110.000 de bulgari - dintr-o populaţie de mai putin 
de 8 milioane de locuitori - aveau să cunoască lagărele şi 
închisorile, iar 7.000 dintre ei - pedeapsa capitală. 

2. PROMOVAREA SOCIETĂŢII OFICIALE 


Moartea „omului vechi” era doar unul dintre aspectele 
proiectului măreț al liderilor comunişti, de la Lenin la Hodja, 
de la Mao la Pol Poth. Al doilea aspect - naşterea „omului 
nou” - avea să mobilizeze încă şi mai multe energii şi 
mijloace. 


2.1. Un colosal efort de propagandă 


Creierul acestei operaţii ambitioase se găsea chiar în 
inima sistemului. Era „departamentul de propagandă", 
care, la ordinul Comitetului central, trebuia să se ocupe de 
controlul propagării ideilor oficiale în întregul corp social 
(şcoli, administrații, intreprinderi, mass-media...) 
Bineînţeles, acţiunea sa era preluată, la toate nivelurile 
Partidului, de organisme având aceleaşi obiective. 

O armată imensă (mai multe milioane de persoane în 
URSS), această reţea de propagandişti era repartizată în 
funcţie de diferitele tipuri de acţiuni. Unii membri - numiţi 
„agitatori” - operau la locul de muncă, căutând să 
„lămurească” şi să dinamizeze personalul. Alţii - aşa-zişii 
„informatori politici” sau ,conferentiari” - ofereau sugestii 
privind punerea la punct a unor probleme sensibile. Acestui 
nucleu de specialişti i se adăugau toţi ziariştii. Presa 
comunistă - ca şi radioul şi televiziunea mai târziu - avea 
ca obiect nu atât prezentarea de ştiri, cât convingerea 
opiniei publice să adere la ideile şi programul Partidului. 
Odată cu venirea comuniştilor la putere, în toate ţările se 

produce o transformare considerabilă a conținutului si 
prezentării presei, care urmează, şi în acest domeniu, 
exemplul sovietic. Beneficiind de tiraje excepţionale, citite 
şi comentate analfabetilor, aceste ziare se disting prin 
abundența textelor politice şi articolelor despre economie şi 
progres tehnologic. În coloane mari, ele dădeau glas 
răspicat ambițiilor mari ale regimurilor şi sloganurilor 
campaniilor de masă. In acelaşi timp, sunt folosite şi alte 
forme de propagandă. În întreprinderi, şcoli, pe străzi şi în 
locuri publice, de exemplu, banderole, panouri şi afişe 
reamintesc ideile-forţă ale Partidului şi măgulesc pe cei mai 
zeloşi indivizi, punându-le numele şi fotografiile la „panoul 
de onoare”. 

Datorită acestei organizări dense şi diversificate, 
influenţa asupra întregii populaţii este, în principiu, foarte 
puternică, dacă nu totală. Un efort uriaş s-a depus în rândul 
copiilor şi tineretului. Pentru inocularea valorilor comuniste, 
eliminarea „ideilor burgheze” şi difuzarea limbajului folosit 
de stăpânii puterii, şcoala se impune ca un loc privilegiat. 
De altfel, toate regimurile comuniste au făcut din 
şcolarizare o prioritate. În China, de exemplu, efectivele 
învăţământului primar s-au dublat între 1949 şi 1952. În 
acelaşi timp, învăţământul marxist-leninist devine peste tot 
obligatoriu. Vulgata oficială pătrunde în toate disciplinele: 
literatură, istorie, drept, ştiinţe naturale... Nimic nu poate fi 
spus şi înţeles fără această nouă grilă de gândire. De 
asemenea, pentru a afirma mai bine prioritatea 
proletariatului faţă de celelalte clase şi pentru a valorifica 
funcţiile de tehnician şi muncitor, a fost încurajat foarte 
mult învăţământul profesional (în China, efectivul s-a triplat 
în primii trei ani ai noului regim), în detrimentul artelor şi 
literaturii. 

La terminarea şcolii, tinerii trec printr-un alt tipar 
ideologic deosebit de eficace: serviciul militar obligatoriu şi 
lung (2-3 ani, în funcţie de armă, în URSS; 2-5 ani în China, 
după legislaţia din 1955; 4-5 ani în Coreea...). Cu această 

ocazie, tinerii recruti îşi consolidau formarea politică, ceea 
ce de foarte multe ori le permitea ca la întoarcere să devină 
cadre în satul lor. 

Odată intrat în viaţa activă, individul nu vede 
diminuându-se efortul de „socializare” şi politizare. Incă de 
la sosirea la locul de muncă, el este asaltat de tot felul de 
mesaje sau informaţii transmise de megafoane, afişe sau 
de ziarul Partidului (citit cu voce tare şi comentat). În 
fiecare săptămână este invitat să participe la multiple 
reuniuni în cadrul întreprinderii, la nivel de cartier sau de 
stradă. In China, aceste şedinţe de „informare“ sunt 
obligatorii, cel puţin pentru un membru din fiecare familie. 
Potrivit lui J. Guillermaz, „este o educaţie marxistă populară 
şi metodică, abordată în general dintr-un punct de vedere 
ştiinţific:  evoluţionism, darwinism, rolul muncii în 
dezvoltarea fizică si psihică a omului şi societății, 
transformarea acesteia prin mijloacele de producţie etc. Se 
trece apoi la teme modeme, şi întâi de toate la denuntarea 
«feudalismului», «imperialismului» şi «capitalismului 
birocratic»; trei «munţi» care strivesc poporul chinez şi pe 
care Partidul vrea să-i distrugă definitiv, în sfârşit, se 
anunţă construcţia unei noi societăţi”. 

Pentru a dovedi coeziunea şi forţa acestei „societăţi în 
marş”, toate regimurile organizează cu regularitate - după 
exemplul Uniunii Sovietice - mitinguri şi manifestații. De la 
Beijing la Belgrad, anul era punctat astfel de adunări 
impresionante de 1 mai, de aniversările lui octombrie 1917, 
ale victoriilor împotriva fascismului, de aniversările lui 
Lenin, Stalin sau ale liderilor naţionali. Serviciile de 
propagandă nu lasă nimic la voia întâmplării - trimit textele 
sloganurilor care trebuie scandate în ziua manifestatiei, 
stabilesc numărul de steaguri roşii şi drapele naţionale, 
precizează mărimea pancartelor cu portretele 
conducätorilor. 

Aceste grandioase slujbe foarte ritualizate nu trebuie 
confundate cu „campaniile de masă” organizate de PC 

chinez şi coreean. Principiul lor fiind formulat pentru prima 
oară în 1943 de Mao Zedong, ele se străduiesc să împace 
„creativitatea” spontană a maselor, pe de o parte, şi rolul 
conducător al Partidului, pe de altă parte. Aceste 
„Cruciade”, care au obiective foarte variate - culturale, cum 
ar fi campaniile de alfabetizare; economice, asemenea 
Marelui Avânt; sau politice, cum ar fi eliminarea claselor 
ostile regimului sau denuntarea imperialismului american -, 
sunt oficial iniţiative populare, fiind de fapt, de la un capăt 
la altul, orchestrate şi controlate de Partid şi de către 
„organizaţiile sale de masă”. 


2.2. Noi organizaţii sociale 


Structura vechii societăţi fiind - în principiu - distrusă, 
era necesară propunerea de noi cadre sociale sau, în lipsă, 
impunerea unei alte concepţii de structuri imposibil de 
zdrobit. 

Astfel, familia se menţine, dar numai drept cadru pentru 
transmiterea noilor valori, ocupând un loc redus în viaţa 
indivizilor. Codul etic care se încearcă a fi impus tinde să 
devalorizeze timpul consacrat familiei, considerat o 
diversiune dăunătoare obiectivului major al construcţiei 
socialismului. Pe de altă parte, se urmăreşte ca influenţa 
părinţilor asupra copiilor să fie contrabalansată de influenţa 
educatorilor şi conducătorilor organizaţiilor de tineret. 
Fiecare din membrii familiei sunt supuşi unei constante 
supravegheri din partea responsabililor de imobil, de 
stradă, de cartier. Heda Margolius Kovaly, care trăia în 
Praga la sfârşitul anilor patruzeci, spune că portarii 
„deveneau pivotul Partidului”, „domnind despotic nu doar 
peste imobilele proprii, ci chiar peste străzi întregi”. În 
acelaşi mod, preşedinţii comitetelor din cartierul său 

manifestau o „curiozitate bolnăvicioasă”, ,scotocind zi şi 
noapte cu plăcere, vârându-şi nasul în viaţa locuitorilor 
străzii noastre, fie ei comunişti sau nu”. Această 
supraveghere, precum şi controlul Partidului, are ca obiect 
cele mai intime aspecte ale vieţii. În China, ca şi în Coreea, 
Partidul este cel care instituie un nou, „ciclu de viaţă” 
(căsătoria la 20 de ani pentru bărbaţi şi 18 ani pentru femei 
în China; 30, respectiv 27 de ani în Coreea), fixează criterii 
politice şi de apartenenţă de clasă pentru alegerea soţilor, 
serveşte ca mediator în caz de neînțelegere şi acţionează 
cu hotărâre pentru limitarea naşterilor. În afară de acest 
lucru, o nouă celulă joacă un rol tot mai important în viaţa 
individuală şi colectivă: „unitatea de lucru” (dan-wei în 
China). Aflată cu totul sub dominaţia Partidului, ea exercită 
o tutelă de temut. De exemplu, de ea depind autorizatiile 
de căsătorie. 

In materie de organizaţii sociale, efortul de creaţie este 
general şi uriaş. Se stabileşte o reţea de o densitate 
excepţională, care o reproduce cu exactitate pe cea 
sovietică. De /a naştere până la moartea sa, individul nu 
există decât prin intermediul trupului. Nimeni nu poate 
scăpa de înrolarea în una sau mai multe „organizaţii de 
clasă”: sindicate, asociaţii profesionale, uniuni de femei, de 
tineri, societăţi culturale, cluburi sportive... Niciun spaţiu 
din vidul lăsat în urmă de dezintegrarea societăţii civile nu 
este lăsat neocupat. „Toată lumea face parte din una sau 
mai multe linii ale reţelei: după sex, vârstă, profesie, 
domiciliu, într-un cuvânt, după criteriile distinctive ale 
identităţii sale civile” (M. Molnár). 

Din această multitudine de grupări - al căror obiectiv 
declarat este antrenarea întregii populaţii în siajul Partidului 
-, câteva, care înglobează un maximum de aderenti, ocupă 
un loc primordial. Există, astfel, organizații de tineret: 
„octombrişti”, pentru 7-9 ani; „pionieri”, pentru 10-14 ani; 
tineretul muncitor sau comunist Komsomol în URSS), pentru 
15-25 ani. Create în toate ţările, ele contribuie decisiv la 

modelarea elevilor si adolescentilor, oferindu-le o 
adevărată mistică a comunismului. Pentru Lili Marcu, unul 
dintre momentele tari ale „copilăriei staliniste” a fost, de 
exemplu, acela când, „după îndelungi tratative, (...) mi s-a 
pus cravata roşie (de pionier) în jurul gâtului şi insigna pe 
piept. Acestea nu aveau să mă mai părăsească timp de un 
an şi jumătate, până în momentul când mi s-a făcut o 
onoare şi mai mare, aceea de a fi primită în organizaţia 
tineretului muncitoresc”. Amintiri extraordinare pentru 
această fetiţă, precum vizita la „Casa pionierilor” - „un 
adevărat paradis pământesc” destinat copiilor -, instalată 
în palatul de vară al regelui Mihai, la câţiva kilometri de 
Bucureşti; sau amintirile defilărilor la marile sărbători, prin 
faţa tribunei oficiale si sub drapelele, sloganurile şi 
portretele uriaşe ale conducătorilor sovietici şi români... 

Adunând şi el milioane de indivizi, sindicalismul se 
prezintă - în sistemul comunist - ca o administraţie imensă 
care, în principiu, veghează la respectarea legislaţiei muncii 
şi la apărarea muncitorilor. De fapt, sindicatul nu este 
altceva decât un auxiliar docil al Partidului, singura sa 
misiune fiind aceea de a-i susţine politica. „Sindicatele - 
declară fără ocolişuri Kim Ir Sen în iunie 1964 - constituie, 
înainte de toate, o şcoală pentru educaţia comunistă a 
clasei muncitoare. Ele nu sunt un serviciu administrativ, ci o 
organizaţie de lucrători ce adună numeroşi muncitori şi 
slujbaşi, o curea de transmisie care uneşte Partidul cu clasa 
muncitoare.” 

Generale şi de masă sunt şi organizațiile de femei. 
Scopul lor iniţial este accelerarea emancipării femeii atât în 
celula familială cât şi în viaţa publică şi profesională, ca de 
altfel şi intensificarea formării lor ideologice şi a angajării 
lor politice. Efortul de încadrare este sistematic şi deosebit 
de rapid mai ales în ţările asiatice, unde condiţia feminină 
tradiţională se afla la antipozii modelului comunist. În 1952, 
în China, Asociaţia femeilor democrate ajunsese deja la 76 
milioane de aderente. 

2.3. Un prim bilanţ 


În ce măsură stabilirea acestei impresionante panoplii de 
mijloace şi structuri oferite individului de-a lungul vieţii sale 
a determinat avansarea proiectului fondator de creare a 
„omului nou”? Ar fi prematură încercarea de a afla răspuns 
la aceste întrebări încă din anii cincizeci. La acea dată se 
poate observa doar că noi moduri de viaţă şi de gândire 
încep să se propage în „blocul comunist”. 


2.3.1. Schiţarea unei noi mentalități 


Dacă analogia - făcută adeseori - între credincioşi şi 
comunişti nu ar fi practicată în mod sistematic, ea ar putea 
permite o mai bună înţelegere a unei caracteristici 
primordiale a comunismului în timpul acestei perioade: 
vigoarea convingerilor. Intr-adevăr, spre deosebire de anii 
'70 şi '80, generaţia comunistă a anilor '40 şi '50 afişează o 
încredere aproape desăvârşită în doctrină, în părinţii 
fondatori, conducători, Partid şi viitorul ţărilor socialiste. 

Marxismul - sau mai curând adaptarea foarte liberă pe 
care au făcut-o stăpânii momentului - se impune multora 
drept cheia ce permite accesul la toate cunoştinţele şi, mai 
ales, la un „viitor - individual şi colectiv - luminos”. Prin 
şcoală şi prin nenumăratele ocazii create de propagandă, 
dogma oficială ocupă memoriile şi, adeseori, îmbibă 
spiritele. „Ştiam exact - ironizează mai târziu luri Afanasiev 
- la ce pagină a Manualului de istorie a Partidului comunist 
bolşevic se spunea că Plehanov «îşi ascundea gândirea 
obscură în spatele frazelor stufoase şi gäunoase».” Un alt 
comunist entuziast, Z. Mlynar, mărturiseşte că 
„Dumnezeul” său era atunci „legea obiectivă a istoriei, care 
are în vedere realizarea «intereselor clasei muncitoare», 
progresul umanității în sensul convingerilor comuniste”. 

Putin câte putin, tinerii începeau să nu-şi mai aprecieze 
niciuna dintre acţiunile lor în funcţie de propria judecată, ci 
numai în raport cu ideile exprimate în vulgata marxistă, 
care le era transmisă de dimineaţă până seara. 

Pentru numărul de militanţi fără un bagaj cultural 
important, comunismul era mai puţin reprezentat de 
doctrină, cât de oamenii care se presupunea că o transmit 
şi o practică. Cultul închinat liderilor a atins atunci 
paroxismul, fiind deopotrivă un produs ai propagandei care 
se străduieşte să le amplifice ideile şi faptele şi al 
veneratiei sincere (de genul celei pe care toţi credincioşii o 
manifestă pentru Biserică şi pentru cei mai înalţi ierarhi ai 
săi). Toţi conducătorii naţionali (Gottwald, Bierut, Râkosi, 
Hodja...) devin astfel eroi ale căror „fapte” - din timpul 
luării puterii, apoi din perioada când s-au aflat la 
conducerea Partidului - sunt celebrate mereu, unii dintre ei 
fiind chiar zeificati. Ataşamentul faţă de Stalin este, după 
cum se ştie, cu totul extraordinar. Stăpânul Kremlinului 
ocupa atunci un loc imens în universul afectiv nu numai al 
sovieticilor, ci al marii majorităţi a locuitorilor ţărilor sociale. 
Fascinatia si veneratia faţă de el se dezvolta încă din 
copilărie, perpetuându-se şi consolidându-se de-a lungul 
vieţii. „Într-o primă fază - explică Lili Marcu, care a trăit 
acest ataşament unic în România anilor patruzeci - Stalin 
reprezenta sensul vieţii şi forţele binelui (ca în poveştile 
care mă legănaseră); el îmi apărea mai ales ca un tată 
protector, care îmi deschidea o lume în care nu mai exista 
frică; în a doua fază, a adolescenţei militante, el îmi părea 
că indică sensul istoriei, devenind, de fapt, referinţa 
supremă.” 

În cazul Chinei, cultul la fel de intens care se dezvoltă în 
jurul lui Mao nu este probabil lipsit de legătură cu 
sentimentele religioase tradiţionale faţă de împărați, însă 
liderul comunist nu face nimic pentru a combate această 
stare de spirit. Dimpotrivă, păstrând dinadins o oarecare 
distanţă, el suscită misterul şi, lăsând să se desfăşoare o 

întreagă mitologie în jurul acţiunilor sale trecute, participă 
la propria-i zeificare. Ca şi în cazul lui Stalin, cultul începe 
încă din copilărie. De mic copil, Jung Chang fredonează 
cuvintele unui cântecel care spune: „Tatăl tău este aproape 
de tine, la fel şi mama ta, dar niciunul dintre ei nu este atât 
de aproape ca preşedintele Mao”. Când tatăl său află că ea 
a ales: „O voi asculta pe bunica”, o ceartă şi îi propune o 
altă opţiune: „Îl ascult pe preşedintele Mao”. La 13 ani 
primeşte cadou cele patru opere filosofice ale Marelui 
Conducător... 

În noul panteon, Partidul se află şi el la loc de frunte, fiind 
considerat - ca şi Biserica de către credincioşi - dumnezeu 
şi stăpân al vieţii. Toate hotărârile sale sunt bune, chiar 
dacă pentru moment decizia pare contestabilă. Cum să se 
înşele, din moment ce se sprijină pe o doctrină perfectă şi 
este condus de oameni exceptionali? Deci singurul 
comportament al „bunului comunist” este supunerea 
oarbă; orice spirit critic, orice idee personală în materie de 
politică trebuie înlăturate; orice militant de rang inferior 
trebuie să se supună superiorului său ierarhic. Fără această 
disciplină - se afirmă la Beijing, precum şi la Praga sau la 
Moscova - nu există unitate, deci nu există succes. Aceste 
reguli sunt în general respectate. Zelul tinerilor comunişti 
din această perioadă nu are limite. Ei nu ezită să-şi 
petreacă duminicile sau vacantele muncind din greu în 
brigăzi, acceptă să se supună unor lungi şedinţe autocritice 
în care condamnă public reziduurile ,individualismului 
burghez” sau ale „ideilor reacționare”... Partidul 
influențează viata membrilor săi la fel de puternic ca un 
ordin religios: el poate şi trebuie să ştie totul despre fiecare 
dintre ei. Cu ocazia „stagiilor de corijare ideologică” 
organizate pentru cadre şi militanti (conform metodei 
cheng feng în China, cinh huan în Vietnam...), aceştia sunt 
supuşi unor interogatorii înverşunate în vederea „eliminării 
ideilor mic-burgheze”. Presiunile - fizice uneori, morale cel 
mai adesea - sunt de aşa natură încât, după spusele unui 

ofiter din Viêt-minh, se luau ,stagiarilor” cutitele, pentru a 
preveni sinuciderile. 

Doar credinţa neclintită în partid - adeseori întărită de 
frică - explică acceptarea exigenţelor sale extraordinare, ca 
şi a epurărilor şi marilor procese. Acuzatiile aduse de partid 
nu pot fi decât justificate - este de neconceput să fie altfel. 
Pe de altă parte, mărturisirile făcute chiar de acuzaţi ajung 
să întărească încrederea în temeiul procedurilor. 

Încă de la început, sistemul se vrea mai presus de orice 
suspiciune şi total exemplar în raport cu cel al ţărilor 
capitaliste. Valorile pe care le apără sunt dintre cele mai 
nobile. Pe primul loc se află justiția socială. Chiar din 
şcoală, istoria se rescrie în aşa fel încât să prezinte 
perioadele anterioare instaurării comunismului ca fiind cele 
ale unei exploatări continue a maselor populare de către 
clasele dominante, iar presa trebuia să demonstreze că o 
asemenea situaţie continuă să existe peste tot în ţările 
necomuniste. Statele socialiste constituie deci o insulă de 
egalitate şi dreptate socială într-un ocean de inechitate. 
„Societate a muncitorilor egali în drepturi - proclamă un 
manual de propagandă al anilor şaizeci -, societatea 
sovietică este caracterizată printr-o unitate socială şi 
politică de neclintit, nefiind propice conflictelor sociale.” 

învăţat şi el încă din copilărie, internationalismul se 
afirmă ca o altă valoare forte. Susţinând şi în această 
chestiune contrariul „naționalismului si  şovinismului 
burghez”, considerate responsabile de toate marile 
conflicte, se afirma egalitatea oamenilor indiferent de rasă, 
naţionalitate, preconizându-se unirea popoarelor dincolo de 
frontiere. În acest scop, populaţia este neîncetat mobilizată 
în campanii în favoarea pacifismului, a dreptului popoarelor 
la independenţă şi a cooperării internaţionale. 

O ultimă trăsătură marcantă este reprezentată de 
încrederea absolută în rațiune şi cunoaşterea naturală: 
sfârşitul  obscurantismului, care domnea în epocile 
anterioare (şi care mai domneşte încă „în exterior”), şi 

punerea în loc a ştiinţei si observaţiei. Religia este 
combătută sistematic prin cursurile de ateism din şcoli, prin 
conferinţe în uzine, sau prin expoziţii. 

Eliberat astfel de prejudecăţi alienante, deschis din plin 
către lume, mereu pregătit să înlăture nedreptatea, 
comunistul poate considera că pune umărul la elaborarea 
unui univers social excepţional. Mândria lui că trăieşte într- 
un asemenea loc este deci naturală. „Am crescut - 
recunoaşte un scriitor sovietic - cu convingerea că trăiesc 
în cea mai frumoasă, cea mai minunată ţară din lume. O 
ţară pentru care lumea întreagă ne invidiază pe noi, 
cetăţenii sovietici!” 


2.3.2. Limitele 


Această reprezentare deosebit de pozitivă a noului regim 
ascundea, chiar de pe atunci, grave disfuncţionalităţi. 
„Noua societate”, după chipul celei pe care comuniştii au 
încercat s-o creeze în URSS începând cu 1917, este o 
societate ierarhizată şi inegalitară, în care coexistă un grup 
de privilegiați cu o masă de defavorizati. 

Incă de la început, conducătorii Partidului, ai armatei, ai 
diverselor structuri birocratice şi ai organizațiilor sociale se 
bucură de conditii de viată net superioare celor în care 
trăieşte restul societății. Avantajele sunt multiple: atribuiri 
de apartamente (un privilegiu enorm în perioada de penurie 
a locuinţelor), magazine speciale, facilităţi pentru călătorii 
şi, mai ales, salarii cu mult mai mari. În China, de exemplu, 
funcţionarii din administraţie sunt împărţiţi într-o serie de 
categorii pentru care remuneraţia poate varia de la simplu 
la dublu. In Cehoslovacia, unii şefi de întreprinderi câstigau 
- la sfârşitul anilor '40 - de şaisprezece ori mai mult decât 
majoritatea muncitorilor. În URSS - până la Hruşciov -, 
funcţionarilor Partidului li se dădeau prime (într-un plic 
albastru) care măreau de cinci până la zece ori salariul 

normal (putin mai mare decât salariul muncitorilor). 
Practica - moştenită, repetăm, de la sistemul sovietic - se 
răspândeşte încă de la începutul instalării noilor regimuri. 
Deja, la sfârşitul anilor '40, nomenclatura Partidului 
comunist ungar (denumită „lucrători de partid”), adică 
100.000 de persoane (cam 12% din efectiv), are o cartă 
specială. 

Alt defect major al acestei societăţi este instabilitatea. 
Controlată îndeaproape de o mână de conducători, ea este 
supusă - îndeosebi la vârf - unor vânători de vrăjitoare şi 
„epurări care o dezarticulează şi o fac nesigură. Avem 
nenumărate mărturii privind confuzia unor militanti în faţa 
neaşteptatelor „campanii de arestări”. „Erau nopţi în care 
nu dormeam - povesteşte cehul Jiri Pelikan -, căutând până 
în străfundurile vieţii mele urma vreunei posibile vinovätii. 
Chiar de eşti sigur că nu ai nicio vină, începi să-ţi faci un fel 
de proces împotriva propriei persoane.” „În 1947 - 
răspunde, ca un ecou, rusul luri Afanasiev -, tatăl meu a 
fost arestat. Fără motiv, ca toţi ceilalţi. A fost eliberat după 
patru ani, şi reabilitat (...). Nu se punea problema de a şti 
cine avusese dreptate - condamnatul sau puterea [...). 
Pretutindeni, fără încetare, erau arestaţi enorm de mulţi 
oameni, încât se credea că fiecăruia îi va veni rândul.” 

Ţinând cont de „memoria” infailibilă a birourilor de 
recrutare şi a poliţiei, fiecăruia i se puteau imputa, într-o zi 
sau alta, chestii mai vechi. Astfel, în anii de după cel de-al 
doilea război mondial, în Europa de Est - sau după războiul 
civil în China - Partidul lansează brusc anchete împotriva 
membrilor sau funcţionarilor guvernamentali care au avut 
în trecut relaţii cu ţările occidentale sau cu Gomindanul. 
Aceste acuzaţii - câteodată fondate, dar de cele mai multe 
ori nu - duc la epurări masive care, în toate partidele est- 
europene (cu excepţia Bulgariei şi Poloniei), antrenează o 
micşorare sensibilă a efectivelor. După o asemenea 
„campanie de verificare”, efectivele Partidului comunist 
român ajung de la 1.000.000 (1948), la 600.000 (1954); PC 

cehoslovac ajunge de la 2.500.000 la 1.500.000, în timp ce 
PC maghiar şi PC est-german se reduc cu aproape o treime. 
In China, campania declanşată în 1954-1955 pentru 
depistarea ,contra-revolutionarilor ascunşi” este nemiloasă, 
mai ales pentru cadrele de partid. 

Elitele sunt ţinta privilegiată a acestor vaste „vânători de 
vrăjitoare”. Potrivit tacticii staliniste (verificate din plin în 
anii treizeci), este vorba de realizarea unei rotații periodice 
a cadrelor. Pentru putere, procedeul are dublul avantaj de a 
evita consolidarea periculoasă determinată de longevitatea 
unor. funcţii şi de a promova, în mod regulat, noi elite. 
Procesele-spectacol desfăşurate pe atunci în noile 
democraţii populare servesc mai ales pentru a aminti 
tuturor - şi în special elitelor - că poziţiile lor pot fi repuse 
în discuţie oricând şi oricum va dori Partidul. Într-adevăr, 
dacă primul val de procese (1947-1948) îi vizează pe 
adversarii comuniştilor, al doilea (1948-1949) este destinat 
epurării partidelor de conducătorii naţionali care nu datorau 
totul Uniunii Sovietice şi care nu păreau decişi să se lase cu 
totul în grija ei. Sunt astfel îndepărtați - în urma unor 
mărturisiri smulse cu forţa - ministrul de justiție 
Pătrăşcanu, în România; fostul secretar general al PC 
clandestin, Traicio Kostov, în Bulgaria (acuzat în special de 
„sectarism stângist” şi „apreciere insuficientă a rolului 
istoric al Uniunii Sovietice”); Raik, fost ministru de interne 
ungar; viceministrul cehoslovac al afacerilor externe 
Clementis; ministrul de interne albanez Koçi Xoxe... 

Al treilea val de procese (1951-1953) îi priveşte, de 
această dată, pe comuniştii ,moscoviti”, foşti kominternişti 
şi stalinişti fideli - Ana Pauker şi Vasile Luca în România, 
Slânsky în Cehoslovacia... Câteva luni mai târziu (februarie 
1954), în China, doi conducători cu responsabilităţi foarte 
înalte, Gao Gang şi Rao Shushi, cad şi ei sub acuzaţia de 
„individualism” şi activități fractionale în interiorul 
Partidului, pentru primul, si „deviere de dreapta”, pentru al 
doilea. În realitate, principala lor vină pare să fi fost 

punerea în pericol a poziţiei de lider a marilor demnitari ai 
regimului Liu Shaoqi şi Zhou Enlai. Simultan, în alte partide 
asiatice, „epurări” gigantice sunt lansate la cel mai de jos 
nivel al ierarhiei. În Vietnam, reforma agrară este, de 
exemplu, pretextul unei „refaceri de celule” care ar fi atins 
- în perioada 1953-1954 - 86% din efectivele militantilor 
rurali. 

Aceste epurări masive, efectuate chiar în sânul Partidului, 
dovedesc distanţa enormă existentă încă între ambiția 
promotorilor unei noi societăţi, drepte şi solidare, şi 
realitate. 

Capitolul III: 


LA ŞCOALA UNIUNII SOVIETICE 


De la Coreea şi până la RDG, toate statele care, în a doua 
jumătate a anilor patruzeci, se proclamă comuniste iau ca 
model exclusiv stalinismul sovietic, imitând Uniunea 
Sovietică atât în privinţa instituţiilor politice şi economice, 
cât şi a organizaţiilor. odaie şi culturale. URSS este cea care 
trimite un mare număr de consilieri al căror rol de prim-plan 
este vizibil pretutindeni. Tot ea este cea care instruieşte 
viitoarele cadre de partid (la începutul anilor cincizeci, mai 
mult de 57% din membrii Comitetului central al PC chinez 
trecuseră prin şcolile PCUS). Ea distribuie împrumuturi, 
ajutoare şi echipează armatele. Însăşi limba sa devine 
puntea de legătură a comunismului mondial şi se impune în 
toate statele ca a doua limbă. Manualele şcolare şi 
universitare ajung modele şi puncte de referinţă. Operele 
liderului de la Kremlin, difuzate în milioane de exemplare, îi 
inspiră pe militanti şi conducători. Nu este încă timpul 
neîncrederii sau rivalităţii. Un concert imens de elogii îl 
celebrează pe prestigiosul şi generosul „frate mai mare”. 
Nici chiar Mao Zedong nu poate evita lucrul ăsta: „Sub 
conducerea lui Lenin şi Stalin - aminteşte el în iunie 1949 -, 
Partidul Comunist al Uniunii Sovietice a ştiut nu numai să 
facă revoluţie, dar şi să construiască un mare, un magnific 
stat socialist. PCUS este învățătorul nostru cel mai bun, a 
cărui şcoală trebuie să o urmăm”. 

O asemenea unanimitate faţă de URSS-ul stalinist nu e 
total surprinzătoare. Marea majoritate a statelor deveniseră 
comuniste prin voinţa lui Stalin, fiind deci obligate să se 
supună tutelei sovietice. Altele, cum ar fi lugoslavia şi 

China, în ciuda autonomiei în cucerirea puterii, nu mai 
aveau de ales: numai URSS le putea oferi atunci un model 
de schimbare bazat pe puterea absolută-a Partidului 
comunist, un ajutor material substanţial şi o experienţă de 
peste treizeci de ani în special în domeniul industrializării şi 
colectivizării. 

Dar această aliniere nu răspundea numai unei necesităţi 
sau unei constrângeri. In rândul poporului, ca şi al elitei - 
am afirmat deja mai devreme -, admiraţia era reală pentru 
un regim care, de la 1917, depăşise cu stăpânire de sine 
mii de obstacole (război mondial, război civil, ostilitatea 
ţărilor capitaliste, subdezvoltarea...). Pe de altă parte, 
odată cu bolşevizarea partidelor comuniste condusă de 
Komintern în perioada interbelică, fiecare partid îşi făcuse 
numeroase imperative ale modelului şi metodelor staliniste. 
Aceşti oameni trebuiau să determine o veritabilă clonare în 
raport cu Uniunea Sovietică, sprijinindu-se cu precădere pe 
populaţia doritoare de ordine înainte de toate şi pregătită 
să delege unei elite gestiunea ţării. Acest proces a fost de 
altfel mai uşor în state precum China, unde principiile de 
autoritate ale sistemului stalinist puteau să nu pară a fi în 
contradicţie cu tradiţia confucianistă. 

1. O PUTERE POLITICĂ MONOPOLIZATĂ 


În contextul maniheist al războiului rece, sistemul politic 
al statelor comuniste a fost apreciat în mod contradictoriu: 
exemplu viu al realizării depline a democraţiei politice şi 
sociale pentru unii, exemplu al dictaturii şi totalitarismului 
pentru alţii. La originea judecăților atât de opuse nu se afla 
numai spiritul partizan, dar şi distanţa enormă dintre 
textele după care se conducea în mod oficial regimul şi 
funcţionarea efectivă a acestuia. Pentru a determina 
măsura acestei ambivalente fundamentale dintre discurs şi 
realitate - care, cu timpul, avea să lovească cu schizofrenia 
populaţiile acestor ţări -, este necesar, probabil, să 
descriem sistemul exact ca şi cum am desface un fruct, 
adică deosebind clar învelişul exterior, pulpa şi miezul, trei 
elemente foarte diferite ale aceleiaşi realităţi. 


1.1. Decorul democratic 


De la venirea lor la putere - cu încă şi mai mult zel cu cât 
mijloacele erau mai contestabile -, comuniştii s-au străduit 
să întemeieze noile regimuri pe legi fundamentale. De la 
începutul anului 1946 - data primelor constituţii ce 
stabileau sisteme comuniste în lugoslavia (31 ianuarie) şi 
Albania (14 martie) - până la 20 septembrie 1954 (când 
China populară s-a înzestrat, la rândul ei, cu asemenea 
lege), activitatea constituţională nu a încetat, mai ales în 
perioada crucială din decembrie 1947 (Bulgaria) până în 
octombrie 1949 (RDG). A fost momentul în care România 

(aprilie 1948), Cehoslovacia (mai 1948), Coreea de Nord 
(septembrie 1948) si Ungaria (august 1949) au devenit 
juridic „democraţii populare”. Modificări ulterioare - de 
amănunt în Albania, în 1950; importante în Polonia şi 
România, în 1952 - au completat acest dispozitiv 
constituţional. 

Pentru istoric, interesul faţă de acest important arsenal 
de texte este cel puţin dublu. El constată de aici, cu 
uşurinţă, legătura foarte strânsă dintre toate consitutiile şi 
alinierea lor completă la legile sovietice, ca de altfel şi 
ambițiile extraordinare ale noilor regimuri care pretind 
instaurarea deopotrivă a unei democraţii politice şi sociale, 
şi a unor noi valori morale. 

Evident, toate aceste texte fondatoare au ca model 
constituţia sovietică din 1936, considerată în perioada lui 
Stalin ca fiind „cea mai democratică din lume”. Ele 
amintesc că puterea „emană de la popor” (Bulgaria), prin 
asta neînţelegându-se întregul popor, ci numai „muncitorii 
de la oraşe şi sate” (Albania, 1946; Polonia, 1952; România, 
1952; China, 1954...), celelalte clase sociale „ce trăiesc din 
exploatarea muncitorilor şi ţăranilor” trebuind limitate, 
eliminate, lichidate (Polonia, 1952; China, 1954). 

Această putere politică a proletariatului se exprimă prin 
vot universal. Toţi cetăţenii de peste 18 ani (20 de ani în 
Coreea) participă la alegerea autorităţilor locale, regionale 
şi naţionale. Reînnoirea acestora din urmă are loc o dată la 
patru ani, şi se efectuează prin vot direct, cu excepţia 
Chinei, unde Adunarea populară naţională este aleasă de 
adunările provinciale, ele însele provenite din adunările 
districtuale şi cantonale. Peste tot, constitutiile prevăd o 
singură listă de candidaţi. În Europa de Est, aceasta este în 
principiu stabilită de „Fronturile naţionale” existente în 
momentul luării puterii şi care reunesc, în întregime sub 
egida PC, aliaţii lor: sindicatele şi organizaţiile de masă. 

În majoritatea ţărilor, organul suprem al puterii de stat 
este o adunare unică (Adunarea naţională supremă în 

Coreea, Dieta în Polonia, Marea adunare naţională în 
Bulgaria şi România...) ce-şi exercită plenitudinea puterii 
legislative şi procedează la desemnarea instanţelor 
executive - în special consiliul de miniştri -, administrative 
şi judecătoreşti. Numai trei state (URSS, lugoslavia şi RDG) 
sunt dotate cu un sistem bicameral. După exemplul 
constituţiei sovietice din 1936, care „plasa federalismul în 
miezul organizării statului” (H. Carrere d'Encausse), cea a 
lugoslaviei, concepută zece ani mai târziu, stabileşte o 
Cameră federală şi o Cameră a naționalităților. La fel şi în 
RDG, unde, începând din 1949, au fost alese o Cameră a 
poporului (Volkskammer) şi o Cameră a provinciilor 
(Lănderkammer); dar această ultimă adunare nu a avut 
decât o existenţă simbolică, sfârşind prin a fi dizolvată în 
1958. În China, comuniştii, proclamând încă din 1949 
indivizibilitatea şi caracterul inalienabil al teritoriului, au 
optat pentru o singură cameră, limitându-se la stabilirea 
unui sistem de autonomie regională în zonele cu puternice 
minorităţi etnice (Mongolia interioară, Xinjiang, Ningxia, 
Guangxi). 

În majoritatea țărilor, un organ colegial - prezidiul - ales 
de adunarea deputaților, cumula deopotrivă funcțiile de 
organ permanent al legislativului şi de reprezentant al 
executivului. Aceste dispoziții imitate după constituția 
sovietică nu erau totuşi reproduse nici în Cehoslovacia 
(unde noua constituție din mai 1948 lăsase preşedintelui 
toate prerogativele unui şef de stat), nici în RDG (care a 
păstrat, până în 1960, postul de preşedinte), nici - mai ales 
- în China, unde şeful de stat dispunea de puteri foarte 
importante. Ales pentru patru ani cu posibilitatea de a fi 
reales, el prezida Consiliul apărării naţionale, comanda 
armatele, desemna primul-ministru, convoca o adunare 
consultativă alcătuită după voia sa - conferinţa supremă de 
stat - şi reprezenta ţara în străinătate. Mao, deşi dispunea 
de funcţii importante în fruntea Partidului, tinuse să 
controleze îndeaproape şi Statul. 

Lectura numeroaselor articole (peste 20, adică aproape 
jumătate din constituţia iugoslavă de la 1946) consacrate 
drepturilor şi îndatoririlor cetățeanului accentuează şi mai 
mult sentimentul de democraţie autentică suscitat de 
textele privind organizarea puterii politice. Ca şi în 
constituţia sovietică din 1936, se afirmă principalele 
drepturi individuale şi libertăţile civile fundamentale: votul 
universal si secret, egalitatea drepturilor, egalitatea 
sexelor, libertatea conştiinţei, libertatea cuvântului, a 
presei, a întrunirii, a asocierii, dreptul la petiție, 
inviolabilitatea persoanei, a domiciliului şi a 
corespondenţei, dreptul la sănătate, separarea Bisericii de 
Stat... Aceste libertăţi garantate solemn pot fi totuşi 
suspendate în cazul când sunt folosite împotriva ordinii 
stabilite de Revoluţie (Bulgaria, 1947). Constituţia chineză 
stipulează în mod explicit faptul că cetăţeanul trebuie „să 
respecte ordinea publică şi regulile moralității socialiste”. 

La aceste drepturi politice de care se bucură cetăţenii 
democratiilor liberale se adaugă, în noile democraţii 
populare, drepturi sociale: dreptul la timp liber, la educaţie 
şi, mai ales, la muncă. „Orice cetăţean - precizează 
constituţia bulgară din 1947 - e obligat să presteze o 
muncă utilă societăţii şi să lucreze după forţele şi 
capacităţile sale. Munca este remunerată în funcţie de 
calitatea şi cantitatea producţiei.” Recunoscută ca un drept, 
munca este şi o obligaţie absolută: „cine nu munceşte, nu 
consumă”, „cine nu munceşte, nu mănâncă”, „cine nu dă 
nimic comunităţii, nu primeşte nimic” - proclamă, fără 
ambiguitate, constitutiile albaneză, română şi iugoslavă. 

În fiecare constituţie, principiile de bază ale noii 
organizări economice sunt şi ele stabilite. Şi în acest 
domeniu se impune modelul sovietic. Mijloacele de 
producţie sunt considerate proprietatea poporului, ea însăşi 
definită în esenţă ca proprietate de stat. Totuşi, articolul 5 
al constituţiei chineze recunoaşte, în afara proprietăţii de 
stat - „adică a întregului popor” -, proprietatea 

cooperatistă - „adică a claselor muncitoare” - şi 


„proprietatea muncitorilor individuali”, „proprietatea 
capitalistă”. „Statul - explică pe larg articolul 10 al aceleiaşi 
constituţii -, în virtutea legii, protejează dreptul 


capitaliştilor la proprietatea mijloacelor de producţie şi a 
altui capital. Faţă de industria şi comerţul capitalist, statul 
adoptă o politică de utilizare, limitare şi transformare. Prin 
controlul exercitat de organele administrative ale statului, 
prin direcţia dată de sectorul de stat al economiei şi prin 
controlul exercitat de masele muncitoreşti, statul foloseşte 
factorii pozitivi din industria şi comerţul capitalist, profitabili 
pentru prosperitatea naţională şi bunăstarea poporului; el 
limitează factorii lor negativi, neprofitabili pentru 
prosperitatea naţională şi bunăstarea poporului, încurajând 
şi orientând transformarea lor în diverse forme de 
capitalism de stat şi înlocuind progresiv proprietatea 
capitalistă cu proprietatea întregului popor.” Acest ultim 
articol rezumă el însuşi spiritul acestor constituţii ale ţărilor 
comuniste. Acestea sunt totodată documente de 
circumstanță, elaborate în perioada de tranziţie, şi de 
propagandă care vizează, atât în interiorul cât şi în afara 
ţării, aderarea majorităţii populaţiei. Ca şi în cazul 
constituţiei sovietice de la 1936, este vorba mai mult de un 
program ideal decât de o lege fundamentală ce angajează 
imediat şi cu fermitate regimurile comuniste. A încerca o 
caracterizare a acestora din urmă făcând referire numai la 
textele de faţă - cum s-a făcut de multe ori în Occident - ar 
însemna să cădem în cursa propagandei şi a mistificării. 
Dacă vrem să atingem realitatea sistemului socio-politic al 
noilor regimuri, trebuie să privim reversul acestui decor 
democratic înşelător şi să acordăm atenţie partidului 
dominant. 


1.2. Un partid atotputernic 

1.2.1. Aparente inselätoare 


Puterea absolută a Partidului comunist nu apare dintr- 
odată, fiind şi ea mascată de artificii şi afirmată cu oarecare 
reţinere. Astfel, nu numai constituţia sovietică din 1936, dar 
nici constituţia chineză din 1954 nu atribuie Partidului 
comunist un rol conducător; numai URSS - „în urma unor 
condiţii istorice” - şi România cunosc un regim cu partid 
unic. Celelalte ţări menţin partidele care au cooperat la 
instalarea comunismului. Aceste partide „prietene” diferite 
ca număr (8 în China, 4 în RDG, 4 în Cehoslovacia, 2 în 
Polonia şi Coreea, 1 în Bulgaria...), pe deplin controlate de 
partidele comuniste şi aliate cu acestea, au drept rol de a 
suplini acţiunea comuniştilor în diferite sectoare dificile ale 
societăţii (mica burghezie, profesiunile liberale, mediile 
creştine...) şi de a propaga o imagine pluralistă a sistemului 
comunist. În fapt, chiar dacă dispuneau de o presă 
particulară şi de câteva locuri în parlament, ele nu au 
afirmat niciodată nici cea mai mică specificitate. „Sigle 
goale” - după cum le definea R. Havemann -, prin votul lor 
sistematic unanim, aceste partide contribuie la strălucirea 
şi la puterea absolută a partidelor comuniste. 

Niciunul dintre cetăţenii acestor ţări nu se poate îndoi 
vreo clipă că Partidul comunist dispune de totalitatea 
puterii, chiar dacă această realitate este exprimată doar 
implicit în majoritatea preambulurilor constituţionale din 
anii cincizeci. Înainte chiar ca articolele constitutiilor 
revizuite ale anilor şaptezeci să o afirme, fiecare ştie că 
Partidul exercită o funcţie de conducere a statului şi 
societăţii. 

Totuşi, aspectul dictatorial al acestei puteri este, o dată 
în plus, mascat - sau cel puţin puternic atenuat - de 
propagandă, ca de altfel şi de principiile ce par să 
guverneze funcţionarea internă a Partidului. După teoriile 
leniniste, acesta e prezentat ca un partid de avangardă, 
reunind în rândurile sale elita proletariatului muncitor. 

Asemenea condiţii sunt, de fapt, rareori îndeplinite. 
Efectivele variază mult, în funcţie de state. Dacă la sfârşitul 
anilor '40 şi începutul anilor '50 China (4.500.000 de 
aderenti în 1949, 6.000.000 în 1952) numără doar 0,8-1% 
din populaţia totală în rândurile Partidului, lugoslavia - în 
jur de 2%, URSS - 3-4%, alte „democraţii populare” 
afişează cifre net superioare (8-10% în Ungaria, România şi 
RDG) şi, câteodată, foarte ridicate: 12-14% în Coreea 
(1954), 20% în Cehoslovacia (iunie 1948). In consecinţă, cu 
- de exemplu - un cehoslovac adult din trei membru de 
partid nu se mai poate vorbi de un partid de avangardă, ci 
de partid de masă, adică de un ,partid-refugiu” (M. Molnár) 
la care aderă indivizi ce se alătură noii puteri din 
conformism, din dorinţă de securitate sau pur şi simplu din 
carierism. Victoria Partidului comunist - militară sau politică 
- este la originea multor aderări. După lovitura de la Praga, 
„sute de mii de cehi şi slovaci se îmbulzesc să prindă trenul 
din mers; funcţionarii sunt cei mai grăbiţi” (F. Fejt6). Între 
1945 şi 1949, membrii Partidului comunist chinez ajung de 
la 1.200.000 la 4.500.000 şi, din 1949 până la sfârşitul 
anului 1953, de la 4.500.000 la 6.500.000. La fel şi în 
Coreea, unde afectivele se măresc de 4 ori din 1946 
(360.000) până în 1956 (1.164.000). 

Acest aflux masiv de noi aderenti, cu motivații şi cu 
formaţie doctrinară foarte neegale, accentuează 
eterogenitatea partidelor. Astfel, la sfârşitul anilor 
patruzeci, în sânul Partidului comunist al Uniunii Sovietice 
se suprapun trei straturi: bătrânii, care aderaseră înainte de 
război (ceva mai puţin de un sfert din efective); o 
majoritate (mai mult de jumătate) recrutată în timpul 
războiului în cadrul diferitelor regimente; şi, în sfârşit, noii 
recruți - mai ales cadre şi tehnicieni - din anii de după 
război (1946-1952). In aceste condiţii, coabitarea devine 
câteodată dificilă - după cum mărturisesc campaniile de 
rectificare şi epurare lansate atât în Cehoslovacia (1949) 
cât şi în China (1951). Totuşi, principiile de recrutare nu s- 

au modificat. Orice cetăţean având 18 ani împliniţi poate 
cere să fie admis, cu condiţia să fie recomandat de membri 
- doi în China, trei în URSS - cu mai mulţi ani vechime, şi cu 
condiţia ca, după un an de probă, să se angajeze să 
„Militeze activ în aplicarea hotărârilor Partidului şi să achite 
regulat cotizatiile” (articolul 1 al statutului PCC). 

În realitate, recrutarea nu este atât de clară pe câto 
afirmă statutele şi nu depinde doar de impulsurile 
indivizilor. Există o adevărată politică de recrutare care 
închide sau deschide intrarea diferitelor categorii socio- 
profesionale, după voinţa conducătorilor. In ciuda acestor 
intervenţii, alcătuirea partidelor comuniste nu reflectă 
structura de ansamblu a populațiilor, îndepărtându-se 
adeseori de idealul  leninist. Deşi se proclamă 
reprezentantul proletariatului, PC chinez numără doar 3% 
din muncitori în 1949, şi numai 14% în 1956. In acea 
perioadă, ţăranii (69%) sunt de aproape cinci ori mai 
numeroşi - e adevărat că, în sânul naţiunii, aceştia din 
urmă reprezintă o forţă numerică de treizeci de ori mai 
mare. De altfel, încă din 1940, Mao Zedong încearcă - cu 
riscul de a nemultumi Moscova - să schimbe noţiunea de 
„popor” (care include o parte a burgheziei) cu alta mult mai 
restrictivă, de  „proletariat”. În  „ţara-călăuză a 
comunismului”, Uniunea Sovietică, distanţa dintre dorinţe - 
reformulate la fiecare congres - şi realitate rămâne mare. 
În 1957, PCUS încă nu avea decât 32% muncitori (48% din 
totalul populaţiei active) şi 17,3% ţărani (din 31%). 
„Funcţionarii” - jumătate din ei specialişti - constituie, în 
schimb, peste 50% din aderenti, chiar dacă nu reprezintă 
decât 20% din societate. Această supra-reprezentare a 
„funcţionarilor” în majoritatea partidelor comuniste este 
motivată în special prin nevoia mereu crescândă de 
specialişti, diplomați si birocrati. Generale sunt şi 
diferenţele între societate şi Partid în privinţa repartizării pe 
sexe şi categorii de vârstă. Proporția de femei atinge doar 
10% din efectivele Partidului comunist chinez în 1956, şi 

19% din efectivele Partidului comunist sovietic în 1952. 
Baza partidului era pe atunci tânără - în 1956, 92% din 
membrii PCC au mai puţin de 45 de ani. Puternice 
dezacorduri se observă şi în reprezentarea naționalităților: 
populaţia han în China, ruşii în URSS, sârbii în lugoslavia 
ocupă clar mai mult loc în partidele respective decât în 
rândul naţiunilor. 

Relativ diferite prin recrutarea şi modurile lor de 
constituire, partidele comuniste afişează în schimb o 
unitate perfectă din punct de vedere doctrinar şi 
organizatoric. Toate împărtăşesc marxism-leninismul şi 
practică aceleaşi principii ale „centralismului democratic” şi 
„democraţiei interne”. De fapt „chiar dacă, pe la începutul 
anilor cincizeci, schisma din sânul lagărului comunist se 
limitează oficial la respingerea Iugoslaviei lui Tito, unitatea 
doctrinară e departe de a fi perfectă. Dacă reluăm 
deosebirea stabilită de americanul Franz Schurmann - în 
legătură cu PC chinez - între ideologia pură şi ideologia 
practică, observăm, încă din acest moment, importante 
variante declarate sau latente. 

Cu siguranţă, toate partidele au la bază marxism- 
leninismul; toate - indiferent de specificităţile istorice 
naţionale - acceptă ideea că istoria omenirii a fost o 
succesiune de conflicte între „clase exploatate” şi „clase 
exploatatoare”, marcată de cinci stări sociale succesive 
(primitivă, sclavagistă, feudală, capitalistă şi socialistă). 
Toţi reiau ideile lui Marx privind sistemul de producţie 
capitalist şi contradicţiile sale interne, şi adoptă concepţia 
leninistă a Partidului revoluţionar. Dar, dincolo de această 
vulgată de bază, încep practici ideologice distincte, în 
funcţie de momente şi state. Dacă lucrarea lui Stalin, 
Bazele leninismului, pare să inspire - la fel de mult ca şi 
operele lui Marx, Engels şi Lenin - pe toţi responsabilii 
comunişti, această inspiraţie nu este totuşi exclusivă în 
materie de principii de acţiune şi organizare. Încă de la al 
VII-lea congres al PC chinez (23 aprilie - 11 iunie 1945), 

noile statute se refereau direct la gândirea lui Mao Zedong: 
„Partidul comunist chinez - se afirma atunci - ia drept 
model al întregii sale activităţi teoria marxist-leninistă şi 
unitatea practicii şi gândirii revoluţiei chineze, gândirea lui 
Mao Zedong, opunându-se tuturor tendinţelor de 
dogmatism şi empirism”. În acelaşi fel, Tito, împins fără 
voie - după cum vom vedea - la o ruptură cu Stalin, va 
emite, la începutul anilor cincizeci, o critică radicală a 
sistemului social stalinist şi va propune (prin intermediul 
„colectivelor de muncitori”) o nouă concepţie a gestiunii 
întreprinderilor. O asemenea măsură, care îi va obliga pe 
responsabilii iugoslavi la numeroase ajustări, îi va conduce 
treptat la tendinţa de elaborare a unui „socialism de piaţă”, 
adică a unui sistem aflat la jumătatea drumului dintre 
capitalism şi socialism. Aceste două exemple dovedesc că, 
încă din anii cincizeci, conţinutul ideologiei diferitelor 
partide comuniste nu e la fel de uniform precum se 
proclamă. Dacă marxismul se afirmă ca bază teoretică 
comună, iar leninismul - revăzut şi modificat de Stalin - 
drept cea mai răspândită traducere în practică a vulgatei 
marxiste, în „lagărul comunist” există surse specifice de 
inspiraţie pentru cei care umblă la principiile revoluţiei şi 
organizării. 

O altă aparenţă înşelătoare merită a fi dezvăluită: 
caracterul democratic al practicilor instituţionale din sânul 
partidelor comuniste. In această privinţă, toate fac referiri 
la Lenin, ale cărui directive se rezumă prin termenii: 
„discutarea unei probleme, exprimarea si ascultarea 
diverselor păreri, cunoaşterea opiniei majorităţii, 
exprimarea ei în decizie, aplicarea fără ezitare a hotărârii”. 
Plecând de la aceste „instrucţiuni”, au întâietate patru mari 
principii de funcţionare: 


1. Dreptul ,imprescriptibil" la dezbatere, fundament al 
„democrației interne” a Partidului. Fiecare membru are 
dreptul - indiferent de nivelul adunării - să-şi facă 

cunoscută opinia, să solicite o discuţie asupra 
problemelor litigioase sau insuficient de clare şi să 
critice poziţiile în vederea ameliorării lor. Dar, odată 
terminată discuţia, fiecare e obligat să se supună 
deciziei majorităţii. 

2. Obligatia organelor inferioare ale Partidului de a aplica 
deciziile organelor superioare. Această disciplină 
strictă constituie baza „centralismului democratic”, 
regula de aur a statutelor tuturor partidelor. 

3. Electivitatea tuturor organelor de conducere ale 
Partidului, de la bază până la vârf. Articolul 26 din 
statutul PCUS din 1952 precizează că alegerile au loc 
„printr-un scrutin secret”. 

4. Conducerea colectivă constituie un alt principiu 
organizator universal, de la bază (celule, comitete...) 
până la vârf (Birou politic, Secretariat general). 


Aceste principii - afirmate cu tărie de toate ţările 
comuniste, de la Coreea până la RDG - puteau da j/uzia 
unei  funcţionări democratice în interiorul partidelor 
comuniste. Dar, în fapt, toate patru erau lipsite de conținut 
real. De exemplu, în practică, anumite condiții si restricții 
limitau posibilitățile de discuție liberă, reducându-le la 
simple sugestii de sprijinire. Deciziile importante erau luate 
într-o manieră foarte centralizată, fără a fi respectată 
regula majorității. La fel, alegerea printr-un scrutin secret 
nu era decât o faţadă, candidaţii „aleşi” fiind desemnaţi în 
prealabil de responsabilii eşalonului superior pornind de la 
liste de aptitudine („nomenclatura” în URSS) stabilite de 
serviciile specializate. Cât priveşte  colegialitatea 
comitetelor, aceasta era, în afara perioadelor excepţionale, 
complet fictivă. Statutele Partidului comunist chinez 
prevedeau că orice organizaţie cu mai puţin de zece 
membri trebuia să aleagă un şef responsabil, iar în toate 
partidele comuniste secretarii aveau, indiferent de eşalon, 
prerogative majore. Nimic nu demonstrează mai bine 

importanţa nesemnificativă pe care o acordau partidele 
comuniste din anii cincizeci organelor colective deliberative 
şi elective, ca funcţionarea congreselor. 

Organ superior al partidului, congresul trebuia, în 
principiu, convocat cel puţin o dată la patru sau cinci ani (în 
China), pentru determinarea liniei generale a Partidului, 
pentru revizuirea statutelor, controlarea activităţii din 
trecut a Comitetului central şi procedarea la alegerea unui 
nou Comitet. Or, se observă frecvente iregularitäti în 
aplicarea acestei reguli. Abia în octombrie 1952 - adică 
după treisprezece ani şi jumătate - se reuneşte al XIX-lea 
congres al PCUS. Pe parcursul unui sfert de secol, numai 
trei congrese se tin în China: al VII-lea în 1945, al VIll-lea în 
1956, al IX-lea în 1969; şi cinci în Coreea (1946, 1948, 
1956, 1961, 1970)... Controlul instanţelor conducătoare ale 
Partidului asupra congresului este realizat atât de temeinic, 
încât acesta este /ipsit de orice importanţă reală: delegaţii, 
în principiu aleşi, sunt de fapt desemnaţi de instanţele 
Partidului; textele aşa-zis discutate sunt adoptate dată fiind 
perioada foarte scurtă a sesiunii: 10-15 zile fără modificări 
majore; alegerea membrilor noului Comitet central se 
limitează la desemnarea listei de candidaţi, pregătită de 
Secretariatul general... 

Insuşi Comitetul central, care pe parcursul congresului 
constituie organismul superior al Partidului, are mai mult 
aparenţa decât realitatea puterii. Bineînţeles, el numără în 
rândurile sale, în principiu, pe toţi marii demnitari ai 
regimului; însă alcătuirea sa, care, după cum am mai 
amintit, nu este rezultatul alegerii, se supune doar 
calculelor strategilor Partidului, în vederea unei bune 
reprezentativităţi a trei elemente fundamentale ale 
sistemului: Partidul, Statul, Armata, în funcţie de raportul 
de moment al forţelor. În sânul Comitetului central al PCUS, 
partea rezervată membrilor Partidului (în special şefilor 
locali, secretarilor de obkom, de republici unionale şi 
republici autonome) este preponderentă. În perioada 1952- 

1966 ea variază de la 60 la 70%, în vreme ce numărul 
funcţionarilor statului variază doar de la 17 la 23%, iar cel 
al militarilor de la 4 la 8%. 

Evoluţia efectivelor Comitetelor arată că, în ciuda 
declaraţiilor de principiu, e/itismul are mai degrabă tendința 
de a se consolida de-a lungul timpului. Dacă în 1918 
Comitetul central număra un ales la 13.000 de membri de 
partid, patruzeci de ani mai târziu (1956) era un ales la 
peste 28.000 în URSS, şi doar unul la mai mult de 63.000 în 
China. Numai partide cum era cel din Coreea (un ales la 
10.000) se apropie de situaţia originară. Rolul scăzut al 
Comitetului central poate fi apreciat şi prin iregularitatea şi 
raritatea convocärilor în anii patruzeci şi cincizeci în 
principalele două state comuniste, ca de altfel şi prin durata 
scurtă a sesiunilor (2-4 zile). Nu se înregistrează niciun plen 
al Comitetului central al PCUS în perioada februarie 1947 - 
octombrie 1952, iar după o activitate intensă la începutul 
epocii lui Hruşciov (11 plenare din decembrie 1956 până în 
decembrie 1958), se ajunge la o medie de două adunări 
scurte pe an, până în 1964. Ritmul este aproape acelaşi şi 
în China. 

Aceste fapte dovedesc că expresia sovietologului M. 
Fainsod descriind Comitetul central al PCUS ca „adevăratul 
parlament al Uniunii Sovietice” trebuie reluată cu prudenţă. 
Acceptabilă pentru sublinierea faptului că realitatea puterii 
nu se află în organele de stat, ci în organele de partid, ea 
este, în schimb, cu totul contestabilă în aprecierea puterii 
efective a Comitetului. Cu siguranţă, în principiu, acesta 
exercită funcţii legislative şi elective comparabile cu o 
adunare parlamentară. Teoretic, el este cel care elaborează 
„legile” Partidului şi defineşte axele generale ale politicii 
sale. De asemenea, tot el alege instanţele executive 
majore: Biroul politic, Secretariatul general şi comisiile; şi 
tot el, prin intermediul multiplelor „departamente” (afaceri 
internaţionale, economie, învăţământ, securitate şi justiţie, 
organizare, propagandă...), controlează aparatul de stat. 

Dar, repetäm, exercitarea acestor functii importante este 
golită de sens prin intervenţia constantă şi decisivă a 
instanţelor supreme ale Partidului. Cu excepţia unor 
perioade de puternice diviziuni în sânul conducerii - pe 
parcursul cărora e folosit ca loc şi mijloc de manevre între 
facţiuni rivale -, Comitetul central se limitează de fapt la 
garantarea deciziilor şi cooptărilor impuse de colegiul 
conducătorilor momentului. 


1.2.2. Centrele efective de decizie 


După cum se poate aprecia, în urma acestei scurte 
treceri în revistă, faţada care ascunde funcţionarea reală a 
Partidului este la fel de înaltă şi de mată ca şi cea care 
înconjoară sistemul etatic. În ambele cazuri, efortul de 
camuflare este atât de mare, încât cu greu se poate ajunge 
la adevăratele centre de decizie. 

A vorbi despre Partid în maniera propagandei oficiale, 
adică a-l privi ca un ansamblu omogen şi egalitar, ai cărui 
membri au cu toţii aceeaşi importanţă ar constitui, 
bineînţeles, o naivitate. Mai degrabă decât despre un 
partid, ar trebui să vorbim - aşa cum face M. Molnár în 
legătură cu PC ungar - despre două partide. Partidul celor 
„fără grade”, adică a militantilor obişnuiţi, care, la sfârşitul 
anilor patruzeci, numără în Ungaria aproximativ 700.000 de 
membri din 880.000, adică aproape 80%. Aceşti infanterişti 
par să aplice cu zel şi disciplină directivele „primului 
partid”. Acesta din urmă formează „nucleul forte”, „partidul 
activ”, „clasa politică”. În interiorul lui găsim, pe de o parte, 
„aparatcikii”, permanentii Partidului, salariaţi cu normă 
întreagă si, pe de altă parte, „cadre” sau ,activisti”, care 
formează pătura superioară a responsabililor aparatului de 
partid şi ai posturilor de comandă ale statului. Spuma 
acestei elite este cea care exercită cele mai importante 
funcţii în cadrul celor două organe decizionale majore: 

Biroul politic si Secretariatul. 

Biroul politic îşi asumă funcţia de executiv, adică ia 
iniţiative şi hotărâri plecând de la informaţiile date de 
diferitele departamente ale Comitetului central si 
coordonate de Secretariatul general. Reunind de la cinci 
până la douăzeci de membri (titulari şi supleanti), în funcţie 
de ţară, el constituie în principiu instanţa supremă a 
Partidului. De fapt, în cadrul perioadei de care vorbim, rolul 
său pare mai degrabă formal, ca urmare a voinţei celor mai 
înalţi conducători. In URSS, în vremea lui Stalin, rareori se 
întâmplă ca Biroul să se reunească în întregime, 
conducătorul preferind să creeze „comisii restrânse” care 
să trateze atât probleme de ordin intern, cât şi de ordin 
extern. „Este foarte adevărat - scrie Hruşciov în legătură cu 
sfârşitul anilor patruzeci - că Biroul politic nu avea un alt rol 
decât acela de a-şi pune ştampila sub deciziile 
Conducătorului. Stalin rareori cerea părerea membrilor 
acestui organism despre o măsură ce trebuia luată. El 
decidea şi decreta.” La fel şi în China, Biroul politic se 
reuneşte la intervale diferite, când la Beijing, când în 
provincie, dar niciodată în întregime, „unii membri rezervaţi 
faţă de linia generală sau îndepărtați în mod deliberat” 
neparticipând la adunare. El pare să fi fost marginalizat de 
o structură specifică Chinei, creată în 1956, Comitetul 
permanent al Biroului politic, care trebuia să se impună ca 
o instanţă colegială supremă (7 membri), precum şi de un 
„mic secretariat” format din cinci membri, creat în 1945. La 
această dată a fost suprimat postul de secretar general, 
Mao fiind proclamat preşedinte al Partidului. Funcţia de 
secretar general a fost restabilită în 1956 (şi deţinută până 
în 1966 de Deng Xiaoping), dar prerogativele sale au rămas 
limitate la coordonarea serviciilor secretariatului. PC 
coreean, influenţat de exemplul chinezesc, dispunea în 
fruntea sa de un „prezidiu al Biroului politic” (format din cei 
mai înalţi 5 demnitari ai regimului), creând abia în 1966 un 
secretariat al Comitetului central condus de un secretar 

general, şef al Partidului. Până atunci, ca şi la Beijing, 
acesta avea titlul de preşedinte. În celelalte ţări, 
Secretariatul general (de la patru până la vreo zece 
membri) și-a păstrat un loc de frunte, elaborânad şi 
controlând aplicarea tuturor deciziilor importante ale 
Partidului şi Statului. 

Descoperim, la urma urmelor, că sub frumoasele decoruri 
zugrăvite de propagandă în culorile democraţiei - atât 
pentru Stat cât şi pentru Partid - se ascunde, în ce/ mai bun 
caz, un banal sistem oligarhic şi, cel mai adesea, o 
dictatură personală. In fiecare stat, de fapt, secretarul 
general (sau preşedintele) Partidului domină cu autoritate 
toate organismele. Incă din 1945, PC chinez, referindu-se în 
statutul său la gândirea lui Mao Zedong, glorificändu-i 
activitatea personală în istoria Partidului şi creând pentru el 
postul de preşedinte al Comitetului central, îl încoronează 
cu adevărat drept împărat al Chinei. Ceea ce se întâmplă, 
de altfel, în toate celelalte state, însă cu mici deosebiri. 
După exemplul cultului lui Stalin, fiecare conducător şi-l 
organizează pe al său: Tito, Enver Hodja, Rákosi, Gottwald, 
Bierut, Kim Ir Sen... Acest cult al personalității - care va fi 
denunţat în 1956, însă fără a dispărea - este fondat 
deopotrivă pe admiraţia suscitată de faptele eroice 
(povestite, bineînţeles, de propagandă) şi de teama 
provocată de concentrarea unei puteri extraordinare în 
mâinile unei singure persoane. Fiecare lider dispune în 
special de o poliţie care, concepută iniţial după modelul 
sovieticilor (CEKA), cu scopul de a deveni instrument al 
statului, se transformă foarte repede în instrument al unui 
partid şi, în sfârşit, al unui om. 

Ridiculizat la nivel superior, principiul partajului colectiv 
al puterii este privit la fel la toate nivelurile piramidei 
puterii. Indiferent de eşalon, adunările şi comitetele nu sunt 
decât puneri în valoare ale unui singur individ. Foarte 
semnificativ este exemplul „prinților regionali”, aceşti 
conducători ai diferitelor republici sovietice sau provincii 

chinezeşti care, prin puterea lor oficială şi prin recurgerea 
la practici deviante, au devenit adevăraţi despoti 
atotputernici. „Puterea unui prim-secretar (de regiune) - 
avea să mărturisească Boris Elțîn la sfârşitul vizitei sale la 
Sverdlovsk - este nelimitată. Şi acest sentiment de putere 
este pur şi simplu ametitor. (...) Prim-secretarul comitetului 
regional era un tar, un zeu. Era stăpânul regiunii pe care o 
conducea. Cea mai nesemnificativă din deciziile sale era 
fără drept de apel.” 


1.3. Grupuri de presiune influente 


1.3.1. Armata 


În statele comuniste din anii cincizeci, prestigiul armatei 
se bazează pe dublul său rol. Ea apare mai întâi ca 
instrument major de cucerire a puterii. Fără ajutorul 
regimentelor de partizani - nuclee ale viitoarelor armate 
populare -, fără acţiunea Armatei roşii, ocupanţii n-ar fi fost 
alungaţi, regimurile aflate în slujba lor n-ar fi putut fi 
înlăturate şi nici n-ar fi fost posibilă menţinerea sau 
instalarea comunismului. Din Albania până în China, peste 
tot s-a constatat acelaşi lucru. Însă armata nu este numai 
un instrument de cucerire şi de protecţie a puterii, ea 
acţionează şi în sensul transformării societăţii şi al 
schimbărilor din economie. Conform sloganului lansat în 
Coreea de Kim Ir Sen, armata populară trebuie „să ducă la 
bun sfârşit atât edificarea socialistă, cât şi acţiunea de 
apărare a patriei, cu secera şi ciocanul într-o mână, şi cu 
arma în cealaltă”. 

Pentru a răspunde acestor obligaţii majore, armata este 
dotată cu mijloace considerabile care, de-a lungul timpului, 

au făcut din ea un „stat în stat” (|. Afanasiev). Generalul 
Jaruzelski descrie pe larg autarhia armatei poloneze - care 
dispune de propriile sale exploatări agricole - şi subliniază 
importanţa rolului său economic, precum şi calitatea 
cercetărilor sale în materie de armament. Nu este deloc 
exagerat să vorbim de „complex militaro-industrial” atunci 
când ne referim la aceste nebuloase gigantice care absorb 
în mare parte producţia industrială a fiecărei ţări, care 
înglobează - direct sau indirect - un număr foarte mare de 
muncitori, tehnicieni, ingineri, cu baze secrete ce se întind 
cât vezi cu ochii, care dispun de şcoli, spitale, căi de 
comunicaţie şi sistem de aprovizionare proprii, şi care 
reunesc totodată forţele armate, centrele de cercetare, 
industriile de apărare şi diferitele instituţii de stat 
(ministere) şi de partid (de exemplu, foarte influenta 
comisie a afacerilor militare a Comitetului central chinez). 
Nu este de mirare că aceste armate puternice şi, într-o 
manieră globală, complexele militaro-industriale au devenit 
mize ale puterii în cadrul sistemului comunist. Oare 
Părintele fondator nu prevăzuse şi el acest lucru atunci 
când a ţinut să impună ca principiu de bază: „Partidul 
comandă puştii”? În mod oficial, armata nu poate fi decât 
instrumentul Partidului. Dar, de fapt, raportul de forţe 
armată-partid se dovedeşte a fi mai complex. Prin acţiunile 
lor decisive în timpul războiului sau în perioada de criză, 
şefii armatei - care se bucură de un anumit prestigiu - 
încearcă să câştige cât mai multă autonomie, revendică o 
participare la decizii şi reclamă mijloace suplimentare. 
Asemenea ambiţii, chiar daca nu sunt exagerate şi nu au o 
intenţie pucistă, nu pot fi totuşi altfel decât prost primite de 
către conducătorii unui partid a cărui autoritate este, în 
principiu, nepartajabilă. Paradele - dacă ne raportăm la anii 
'40 şi '50 - sunt de două feluri. Preluarea din nou a 
controlului asupra armatei se poate realiza în mod brutal, 
cum a făcut Stalin imediat după sfârşitul celui de-al doilea 
război mondial, când s-a grăbit să-i îndepărteze pe cei mai 

prestigiosi conducători militari (Jukov nu mai apare în public 
încă din 1946) şi să difuzeze o versiune istorică a războiului 
punând în valoare Partidul în detrimentul armatei. Astfel a 
reuşit - în câteva luni - să evite ca aceasta din urmă să mai 
joace vreun rol propriu. Unei politici atât de drastice - 
practicabilă numai de o autoritate cu putere absolută, cum 
a fost Stalin -, conducătorii comunişti îi preferă, în general, 
căi mai ocolite. Ei se străduiesc să „politizeze” armata, mai 
ales desemnând în toate unitățile, după modelul Uniunii 
Sovietice, comisari politici. „Rolul ofiţerilor politici, fără a-l 
egala pe cel al comisarilor politici din armata sovietică - 
comentează, ca expert, generalul Jaruzelski, - era 
considerabil. Mai ales în problemele de personal. Ani de 
zile, orice promovare sau numire erau semnate de 
comandantul de unitate şi contrasemnate de primul său 
locţiitor cu probleme politice. Nu trebuie uitat că 80% din 
ofiţeri şi practic toţi ofiţerii superiori erau membri de 
partid.” în Coreea, o rezoluţie a Comitetului central (mai 
1958) decide crearea unei celule de partid la nivel de 
companie sau chiar de pluton. Aproximativ 30 până la 40% 
din efectivele unui regiment sunt membri de partid. 
Controlul armatei se realizează şi printr-o mai bună 
integrare a acesteia în organele instituţionale de stat şi de 
partid. Includerea unor mari demnitari militari în Comitetul 
central (şi chiar în Biroul politic sau Secretariatul general) 
reprezintă unul dintre simbolurile concrete ale unei 
asemenea politici. Satisfacerea exigenţelor financiare şi 
materiale ale complexului militaro-industrial constituie un 
alt factor important al echilibrului de forţe dintre Partid şi 
Armată. 

Amintirea acestor diverse strategii (disciplinare, control, 
integrare) dovedeşte că ar fi prea mult să considerăm 
obligatoriu armata ca fiind o autoritate rivală Partidului. De 
fapt, între acestea două există o puternică suprapunere. 
Într-adevăr, fiind sistematic politizată, armata pătrunde 
treptat în toate angrenajele etatice şi sociale. Osmoza pare 

să fi reuşit în mod deosebit în ţări precum China şi Coreea, 
unde armata nu numai că serveşte ca banc de probă 
campaniilor ideologice ale lui Mao Zedong sau Kim Ir Sen, 
dar participă şi la transformările economice ale statelor. 
Trăind în mijlocul poporului „precum peştele în apă”, 
armatele par să justifice din plin apelativul „popular”, faţă 
de armatele altor state - cum ar fi Uniunea Sovietică -, mai 
profesionale şi mai rupte de populaţia civilă. Asta nu 
înseamnă că aceste armate, aparent mai bine integrate în 
cadrul naţiunii, ar fi mai independente faţă de puterea 
politică. Dimpotrivă, se observă că lideri precum Mao 
Zedong, contestati în rândurile Partidului, primesc un sprijin 
decisiv din partea armatei începând din 1958. In cazul unei 
ţări aflate în război, cum a fost Vietnamul, importanţa 
militarilor a devenit într-adevăr enormă. 


1.3.2. Poliţia 


Serviciile de „securitate” fac şi ele parte din cele mai 
puternice lobby-uri ale sistemului. „Poliţia (maghiară), cu 
ajutorul activ al lui Stalin - spunea cu regret Imre Nagy la 
începutul anilor cincizeci -, s-a înălţat deasupra Partidului şi 
societăţii, devenind astfel principalul organ al puterii.” Prin 
npolitie” se înţelegea, de fapt, un ansamblu de forte 
impresionant atât prin efective (care grupau zeci de mii de 
indivizi permanenţi sau auxiliari în statele mijlocii, sute de 
mii, şi chiar milioane în ţările cele mai mari), cât şi prin 
diversitatea funcţiilor (de la supravegherea frontierelor 
până la paza gulagurilor, de la spionaj extern până la 
„menţinerea ordinii” interne), prin resursele materiale 
aflate la dispoziţia lor şi, bineînţeles, prin puterile 
exorbitante în raport cu societatea. Occidentului i-a luat 
mult timp să înţeleagă în adevărata sa dimensiune teroarea 
exercitată de politiile secrete precum KGB-ul sovietic, Stasi 
(RDG), Securitatea română sau Segurigmi (Albania). Totuşi, 

încă din 1956, în timpul insurectiei din octombrie, ungurii 
şi-au exprimat clar ranchiuna şi ura faţă de „Avo”, această 
antenă a poliţiei de stat reataşată, în 1946, Ministerului de 
Interne, şi care, trei ani mai târziu, a devenit un serviciu 
special subordonat numai conducătorilor din eşaloanele 
superioare (Allamvedelmi Hivatal - AHV - Autoritatea 
Apărării de Stat). 

In ciuda forţei sale, poliția deține rareori o putere politică 
la fel de importantă ca şi armata. Mai întâi din cauza 
atomizării sale. O parte din elementele sale - cum sunt 
forţele de securitate în China - depind de guvern, în timp ce 
altele - poliţia secretă, de exemplu - ţin de Comitetul 
central şi Biroul politic. Pe de altă parte, pe parcursul 
instaurării regimurilor, poliţia nu a avut niciodată un rol 
asemănător cu al armatei, chiar dacă, după cum am văzut, 
a făcut dovada unui exces de zel şi a unei ferocitäti în 
disciplinarea societăţilor civile. În plus, faţă de armată, 
poliţia nu s-a bucurat niciodată de vreun prestigiu în rândul 
populaţiei. Dimpotrivă. Rolul său politic a putut fi exagerat 
ca urmare a poziţiilor ocupate de unii din conducătorii săi - 
cum ar fi Beria, în timpul perioadei staliniste, sau Khang 
Shen, în timpul revoluţiei culturale din China; sau, încă, din 
cauza utilizării arbitrare a GPU şi NKVD de către Stalin. Dar 
aceste situaţii sunt mai curând excepţii. Dacă poliţia - în 
special forţele de securitate - a exercitat adeseori o 
influenţă politică prin aplicarea cu zel a dispoziţiilor de 
represiune ale Partidului, în schimb ea era, mai bine decât 
armata, controlată de acesta. 


1.3.3. Factiunile 


Pe lângă grupurile instituţionale - cum ar fi poliţia sau 
armata - susceptibile de a exercita presiuni puternice 
asupra organelor de decizie ale Partidului şi Statului, se 
impune - dacă nu dorim să pierdem un aspect major al 

sistemelor comuniste - să ţinem seama şi de grupurile 
informale. In realitate, în spatele fațadei unanimiste şi 
consensuale pe care trebuie să o afişeze Partidul se ghicesc 
luptele interne permanente. Fiind interzisă orice dezbatere 
adevărată şi deschisă, nu mai rămânea loc decât luptelor 
subterane şi nemărturisite dintre facţiuni. Acestea - oricât 
de putin le-am cunoaşte - se bazează pe diverse solidaritäti 
fondate atât pe origini geografice, pe complicităţi şcolare 
sau universitare, cât şi pe servicii şi contra-servicii. S-au 
format treptat c/anuri ramificate care au stabilit legături 
între indivizi, de la baza piramidei puterii şi până la vârf. 
Fiecare „aparatcik” dispune de un protector el însuşi vasal 
al unuia mai influent. În deceniul următor, |. Zemţov îi 
descrie pe conducătorii Azerbaidjanului mergând la 
Moscova - pentru sesiunea Sovietului suprem sau pentru 
plenara Comitetului central - cu braţele încărcate de 
cadouri în bani şi în natură... În China, după opinia 
sinologului J.-P. Cabestan ,factionalismul constituie una 
dintre träsäturile dominante ale Partidului comunist”. 
Generalizarea sa în această ţară s-ar explica prin motive 
culturale si ar ţine de „importanţa acordată de 
confucianism instituţiei familiale şi distinctiei fundamentale 
pe care acesta o stabileşte între membrii şi ne-membrii 
unui grup primar”. 

Câteodată, aceste clanuri şi facţiuni fondate pe rivalități 
şi ambiţii primesc calificative de natură politică sau 
economică, aspect ce nu poate oferi totuşi informaţii 
privind natura reală a divergenţelor. Astfel, se vorbeşte de 
un curent „liberal” sau conservator”, de tendinţă 
„revizionistă”, de „grup antipartid”, de „stângişti”, de 
„dogmatici” sau de „extrema dreaptă”, când de fapt, de 
multe ori /deologia deține un loc nesemnificativ în 
elementele constitutive ale acestor facţiuni. Având în 
vedere că nu există nicio regulă instituţionalizată de 
transmitere a puterii, perioadele în care structurile de clan 
apar cel mai bine la suprafaţă sunt perioadele de 

succesiune. Pe parcursul anilor patruzeci, moştenitorii 
potenţiali ai lui Stalin pornesc o luptă surdă, dar nemiloasă, 
prin clanurile interpuse: facțiunea Jdanov contra facțiunii 
Malenkov, facțiunea Malenkov contra facțiunii Hruşciov... 

2. O ECONOMIE PE DEPLIN ETATIZATĂ 


În economie s-a întâmplat ca şi în politică. Stalinismul 
sovietic a servit drept model din toate punctele de vedere. 
Niciun sector din economia noilor ţări comuniste nu a 
scăpat Partidului-Stat, care a decis să gestioneze toate 
serviciile cu caracter industrial, comercial şi agricol. 


2.1. Revoluţia agrară 


Una dintre cele mai radicale schimbări generate de noile 
regimuri avea în vedere structurile agricole, care, în câţiva 
ani, au fost total bulversate şi remodelate. Noii conducători 
au procedat la o redistribuire a pământurilor, apoi la 
colectivizarea lor. Singura noutate în comparaţie cu 
Uniunea Sovietică a fost o succesiune mai rapidă a celor 
două operaţiuni. 


2.1.1. Redistribuirea pământurilor 


Suprafeţele de pământ astfel redistribuite sunt 
impresionante: în China, 47 milioane de hectare; în Europa 
de Est, 20 milioane de hectare expropriate şi 12 milioane 
repartizate. 

Chiar dacă, de-a lungul secolelor, ţăranii din Europa şi 
Asia au dorit cu ardoare să aibă propriul lor pământ 
(câteodată chiar luptând pentru el), chiar dacă în perioada 
interbelică partidele agrare au susţinut proiecte reformiste, 
revoluţia agrară a anilor patruzeci nu a fost totuşi o 

revoluţie înfăptuită de la „bază”, ci exclusiv de la „vârf”. 
Deloc spontană, ea a fost pregătita cu mare grijă - mai ales 
în China - şi orchestrată numai de partidele comuniste. 
Obiectivele sale erau mai ales de ordin politic. In ceea ce 
priveşte partidele comuniste, în acel moment crucial de 
acaparare a puterii era vorba de atragerea imensei 
comunităţi ţărăneşti şi unirea ei în jurul unei reforme 
prezentate totodată ca o luptă de clasă - având drept 
consecinţă imediată eliminarea claselor stăpânitoare - şi ca 
o pedepsire a celor vinovaţi de război (deoarece în Europa 
de Est exproprierile au avut adeseori în vedere pământurile 
nemtesti, iar în Coreea - bunurile japoneze). 

Reforma s-a efectuat în toată Europa de Est şi în Coreea 
în perioada dintre 1944 (Polonia) şi 1946-1947 (viitoarea 
RDG). În China, ea a fost lansată de legea din 28 iunie 
1950. S-a început peste tot prin stabilirea unui prag maxim 
pentru proprietatea funciară: 5 ha în Albania şi Coreea, 20 
în Bulgaria, 45 în lugoslavia, 50 în România şi Cehoslovacia, 
57 în Ungaria... Apoi s-au desfăşurat transferurile de 
proprietate, deosebit de importante în Ungaria (34,6% din 
pământ), Polonia şi viitoarea RDG. În total, numai în Europa 
de Est, mai bine de 3 milioane de familii ţărăneşti au 
beneficiat de această redistribuire. In Coreea, după cifrele 
furnizate de Kim Ir Sen, 981.390 de hectare ar fi fost 
distribuite la 724.522 familii, dintre care mai mult de 
jumătate fermieri fără pământ şi mai bine de un sfert foarte 
mici proprietari. În China, redistribuirea este foarte 
impresionantă, având în vedere că 46 milioane de ha (din 
107 sau 108 milioane) îşi schimbă proprietarii în folosul a 
300 milioane de ţărani săraci. S-a amintit mai sus preţul 
exorbitant plătit - mai ales în China - de proprietari (şi nu 
numai de chiaburi) în timpul acestor schimbări; dar peste 
tot tensiunile au fost mult mai puternice atunci când 
partidele au declanşat cea de-a doua parte a revoluţiei 
agrare: „socializarea pământului şi a utilajelor agricole”. 

2.1.2. Colectivizarea 


Este frapantă /dentitatea proceselor de colectivizare 
desfăşurate în Europa de Est şi în Asia. În toate cazurile, 
sursa de inspiraţie este peste tot aceeaşi: colectivizarea 
condusă în URSS de către Stalin, în anii treizeci. Atunci 
când, de exemplu, în iulie 1955, Mao Zedong încearcă să 
rezolve problemele cooperatiei agricole şi să dea acesteia 
un elan decisiv, el ajunge la concluzia că „singura soluţie 
este aplicarea aceleiaşi metode” ca şi în Uniunea Sovietică. 
Formele şi procedeele utilizate sunt totuşi mai prudente şi 
mai sofisticate, luând în calcul, într-adevăr, rezistenţa 
înverşunată a ţăranilor sovietici si consecințele ei 
dezastruoase (teribila foamete din 1932-1933). Aceste 
probleme stârnesc dezbateri importante în sânul partidelor. 
In China, ca şi în Europa de Est, conducătorii consideră 
colectivizarea ca fiind prea periculoasă pentru a fi 
declanşată în primii ani de după cucerirea puterii, şi doresc 
să aştepte ca evoluţia „forţelor productive” să se producă şi 
la sate. In opinia „pragmaticilor” chinezi (tendinţa Liu 
Shaoqi), colectivizarea este condiţionată de crearea în 
prealabil a unei utilări mecanice importante. Însă Mao 
Zedong nu este de acord, declarând: „cooperaţia trebuie să 
preceadă utilizarea marilor utilaje, având în vedere 
condiţiile ţării noastre...”. 

Dacă acordul este departe de a fi total în privinţa alegerii 
momentului, el este în schimb total asupra necesităţii 
operaţiunii. În fapt, peste tot reforma agrară a pus accentul 
pe fărâmițarea proprietăților. Majoritatea exploatărilor 
täränesti din estul european (Polonia, Ungaria, România, 
Bulgaria) nu depăşeşte 5 hectare în 1948. Pentru 
remedierea unei asemenea situaţii, unii proprietari încearcă 
să cumpere sau să închirieze pământuri. Această revenire a 
„Spiritului capitalist” nelinişteşte autorităţile chinezeşti, 
întărindu-le în decizia lor de a declanşa cât mai repede 
colectivizarea. In ochii lor, aceasta trebuia să pună capăt 

derivelor, să înlăture definitiv pe cei îmbogăţiţi, ostili 
comuniştilor, şi să permită, controlând-o îndeaproape, 
relansarea economiei rurale. 

Formulele propuse ţăranilor sunt foarte apropiate unele 
de altele, deşi clasificarea lor variază în funcţie de ţară (2 
mari categorii în China - cooperativele „elementare” sau 
„semi-socialiste” şi cele „superioare” sau „socialiste”; 3 în 
Coreea; 4 în lugoslavia...). În linii mari, țăranii pot alege 
între trei mari tipuri de cooperative. În cele de gradul întâi 
pământul este folosit în comun (dar nu şi vitele), iar 
remuneraţia este proporţională cu suprafaţa posedată. Cel 
de-al doilea tip este identic, având în plus numai folosirea 
în comun a vitelor. Ultima categorie are ca model colhozul 
sovietic, unde membrii sunt plătiţi numai în funcţie de 
munca depusă. În fiecare din cele trei cazuri, familiile sunt 
autorizate să păstreze un mic petic de pământ. 

Acest proces de colectivizare urmează, aproape peste 
tot, acelaşi ritm. Cu excepţia unor state ca Albania sau 
Bulgaria, unde presiunile sunt dintr-odată puternice, în 
celelalte ţări se observă o fază exploratorie prudentă şi 
moderată. Autorităţile încearcă să nu-i sperie pe ţărani, 
lăudându-le profitul pe care-l pot câştiga din operaţiune şi 
propunându-le cele mai moderate formule. De exemplu, PC 
chinez se limitează - în decembrie 1951 - să promoveze 
crearea şi extinderea unor echipe de ajutor reciproc; şi abia 
doi ani mai târziu (în decembrie 1953) decide crearea 
cooperativelor de producţie, proces care se desfăşoară 
foarte lent (8% din pământuri la sfârşitul anului 1954). 

Această primă fază s-ar fi prelungit cu siguranţă - ca 
urmare a tergiversării multor conducători şi a lipsei de 
entuziasm a ţăranilor - dacă n-ar fi fost presiunea 
exercitată de instituţii interstatale sau oameni deosebit de 
influenţi. În Europa de Est, accelerarea bruscă şi 
radicalizarea colectivizării se explică - fără nicio îndoială - 
prin /uarea de poziție a Kominformului în 1948, „sugerată”, 
bineînţeles, de către Stalin. Acesta din urmă avea în vedere 

o colectivizare rapidă, pentru a integra noile democraţii 
populare în sistemul sovietic. In urma acestor dispoziţii, 
socializarea suprafeţelor agricole progresează peste tot 
începând cu anul 1949. Dar funcţionarea şi randamentul 
cooperativelor lasă mult de dorit. Aşa încât în iarna lui 1951 
s-a procedat la o întărire a încadrării şi controlului, 
stabilindu-se ca remuneraţia să fie unic stabilită, pe baza 
normelor de productivitate. În China, Mao relansează 
puternic colectivizarea pe parcursul verii lui 1955, astfel 
încât, la sfârşitul anului 1956, toate cele 120 milioane de 
familii rurale sunt înglobate în reţeaua de cooperative. 
Dezvoltarea acestora din urmă cunoaşte un ritm la fel de 
rapid în Coreea, unde în 5 ani (1953-1958) se realizează 
socializarea totală a agriculturii. 

Mişcarea progresează şi în Europa, dar niciodată într-o 
asemenea proporţie. In 1955, o singură ţară afişează un 
procentaj foarte ridicat de terenuri agricole integrate în 
cooperative: Bulgaria, cu 61%. Celelalte ţări oscilează între 
o treime (Cehoslovacia: 29%) şi o cincime (Ungaria: 22%). 
România (13%) şi Polonia (11%) depăşesc cu greu 10%. In 
ceea ce priveşte lugoslavia, după un start promiţător, 
evoluţia se inversează începând cu 1953, an în care, ca 
urmare a dizolvării unui mare număr de cooperative, 
procentajul suprafeţelor agricole socializate a scăzut de la 
13% la 2%. Ungaria şi, mai ales, Polonia vor cunoaşte după 
evenimentele din 1956 o descreştere foarte pronunţată. 
Până la urmă, abia în 1957 cooperativele devin majoritare 
în Cehoslovacia (51% din suprafaţa agricolă), Albania (58%) 
şi Bulgaria (87%). 

Această  încetineală (cu excepţia Bulgariei), aceste 
rezultate slabe - care contrastează cu rapiditatea şi 
succesul mişcării în ţările asiatice - fac dovada unor 
diferenţe fundamentale în reacţia ţărănimii. Dacă aceasta, 
atât în Coreea cât şi în China, nu a aderat fără reticente la 
mişcare (valuri de retragere din cooperative la sfârşitul lui 
1953 şi în primăvara-anilor 1955 şi 1957), în schimb s-a 

resemnat mai mult si mai repede decât țărănimea est- 
europeană. Poate din cauză că tradiţia o pregătise mai bine 
pentru practici colective; sau poate pentru că Partidul a 
ştiut să o convingă de o creştere substanţială a veniturilor 
şi de o siguranţă mai mare a familiei. In democratiile 
populare, această argumentare nu a convins niciodată, cu 
atât mai mult cu cât exploatarea particulară părea foarte 
viabilă şi, din punctul de vedere al productivităţii, făcea faţă 
cu succes cooperativei vecine. După cum scrie F. Fejtô, aici 
ţăranul „nu înţelege, nu acceptă regulile comuniste ale 
jocului pentru că nu este pe deplin convins de eşecul său în 
calitate de mic fermier”. Furios şi disperat, el rezistă cu 
sălbăticie: fuge în oraşul sau în ţara vecină (din RDG în 
RFG), ucide vitele, îşi neglijează munca la cooperativă, 
refuză să asculte de şefii de brigadă, lipseşte nemotivat... 


2.2. Naţionalizările şi planificarea 


2.2.1. Nationalizäri în ritm rapid 


Naţionalizarea băncilor, a comerţului exterior, a surselor 
de energie, a transporturilor şi industriilor de bază a pus 
mai puţine probleme şi a suscitat ma; puțină rezistență 
decât colectivizarea. Ea a fost facilitată de faptul că în mai 
multe ţări europene (Germania, Cehoslovacia, Polonia...) şi 
din Asia (Coreea, China) structurile economice fiind în 
foarte mare parte confiscate sau controlate de nazişti şi 
japonezi, naţionalizarea lor s-a impus în mod natural după 
război, nestârnind astfel niciun val de nemulțumiri. Mai 
mult, unele guverne operaseră naţionalizări chiar înainte de 
venirea la putere a comuniştilor. În China - ca urmare a 
politicii Gomindanului, ostil, în principiu, întreprinderii 

capitaliste -, statul comunist a moştenit, în octombrie 1949, 
34-50% din capitalul industrial. La fel, în Europa de Est, 
adeseori guvernele „frontului national” dominate cu 
siguranţă de comunişti au fost cele care au declanşat 
principalele nationalizäri. Relativa încetineală din ţările 
foste duşmane (România, Ungaria, Bulgaria) a avut drept 
cauză sechestrul sovietic (decurgând din tratate de 
armistițiu) asupra bunurilor germane. 

În ansamblu, ritmul nationalizärilor a fost rapid. Încă din 
1945-1946, legile prevăd confiscarea a 65% din mijloacele 
de producţie în Cehoslovacia (octombrie 1945, martie 
1946), a trei sferturi în Coreea (10 august 1946) şi în 
totalitate în Iugoslavia (5 decembrie 1946). Prima reuniune 
a Kominformului (septembrie 1947) încurajează mişcarea, 
astfel încât în 1948, cvasitotalitatea sectorului industrial 
câteodată - inclusiv sectorul meşteşugăresc - se află în 
mâinile statului. O parte a comerţului cu amănuntul a 
rămas privat în Ungaria, lugoslavia şi în viitoarea RDG. În 
China se observă un progres destul de constant al 
sectorului socialist, cu accelerări în 1952 şi 1955. La 
această ultimă dată, întreprinderile private ce execută 
comenzi pentru stat reprezintă doar 13,2%, în timp ce 
sectorul socialist se ridică la 67,7%. Presiunile violente - de 
tipul mişcărilor celor „trei şi cinci anti” în 1951-1952 - au 
ajuns să descurajeze şi să elimine în întregime burghezia 
din afaceri. La sfârşitul anului 1956, statul asigură 99,62% 
din producţia industrială şi 85% din activităţile comerciale. 


2.2.2. O planificare ambițioasă 


După cum procedase Uniunea Sovietică la vremea sa, 
noile regimuri completează aceste măsuri de naţionalizare 
prin introducerea unor metode de planificare. În timpul unei 
prime faze (1946-1948 pentru Coreea şi Europa de Est; 
1949-1952 pentru China), guvernele se mulţumesc să 

elaboreze p/anuri pe termen scurt (planuri anuale în Coreea 
şi România; bienale în Cehoslovacia, Bulgaria şi Albania; 
trienale în Polonia si Ungaria...), în vederea remedierii 
pagubelor şi stricăciunilor produse de război: 
aprovizionarea oraşelor, reconstrucţia uzinelor şi căilor de 
comunicaţie, aducerea treptată a producţiei la nivelul de 
dinainte de război, lupta împotriva inflaţiei, reluarea 
schimburilor cu străinătatea... Deşi modeste, aceste planuri 
sunt doar parţial îndeplinite. Din lipsă de credite exterioare 
suficiente, realizarea lor se sprijină pe popor, constrâns la 
sacrificii enorme. In această conjunctură foarte dificilă, PC 
chinez iese în evidenţă prin imaginaţia de care dă dovadă 
în găsirea unor soluţii practice şi prin capacitatea sa 
remarcabilă de a reconstitui cadre de gestiune şi 
administraţie într-o ţară aflată în plin haos. 

Odată cu refacerea într-o oarecare măsură a economiei, 
partidele comuniste se lansează în planuri pe durate mai 
lungi (în general cincinale), conform celor practicate de 
URSS începând cu 1929-1930. Excepţie face lugoslavia, 
care, încă din aprilie 1947, adoptă un ambițios plan 
cincinal. Precocitate şi îndrăzneală ce stârnesc o dezbatere 
aprinsă în sânul Partidului iugoslav. Pentru unii conducători 
(ministrul de finanţe Zujovic, ministrul industriei Hebrangg) 
nu poate fi vorba de planuri fără o socializare prealabilă 
completă a tuturor mijloacelor de producţie şi fără 
existenţa unui pool tehnologic şi financiar satisfăcător. În 
schimb Tito, Kardelj, Kidritch susţin că dobândirea unei 
adevărate independente depinde neapărat de lansarea 
imediată a unui plan care să privilegieze industria grea. 
Până la urmă, această ultimă tendinţă a avut câştig de 
cauză. Planul din aprilie 1947 prevedea creşterea venitului 
naţional cu 93% şi a valorii producţiei industriale cu 223%. 
In ciuda unui entuziasm iniţial incontestabil (construirea căii 
ferate Samac-Sarajevo de către mii de studenţi voluntari), 
dificultăţi de tot felul (îndeosebi lipsa specialiştilor şi a 
utilajelor) au împiedicat realizarea acestui prim plan. 

Asemenea probleme s-au ivit în majoritatea ţărilor în 
momentul când guvernele s-au decis - începând cu 1949- 
1950 în Coreea şi Europa de Est, şi din 1953 în China - să 
se lanseze la rândul lor în planuri pe termen lung, nu de 
reconstrucţie, ci de restructurare. Chiar dacă, înainte de 
anii şaizeci, sincronizarea cu planurile sovietice nu a fost 
niciodată perfectă (cu excepţia primelor planuri cincinale 
din Albania şi România), modelul stalinist a primat şi a fost 
adoptat pretutindeni fără nicio corecție fundamentală. 
Determinând impasul aproape total în modernizarea 
agriculturii, toate aceste planuri au ca obiectiv o creştere 
accelerată a industriilor grele. Reuşita în această privinţă 
revine de departe Chinei, care prevede repartizarea a 
77,4% din investiţii sectorului industrial (din care 88,8% 
industriilor grele). Ajutorul sovietic, fără a fi major, este 
totuşi important, în măsura în care el nu se limitează doar 
la un ajutor financiar, realizându-se şi transferuri 
tehnologice şi ştiinţifice (material, tehnicieni, formarea de 
stagiari în URSS...). Lipsa tehnicienilor - deja semnalată în 
cazul lugoslaviei - contrastează cu adevărata pletoră a 
birocratilor generati de punerea în practică a planurilor 
după modul de gestiune foarte centralizat al Uniunii 
Sovietice. 

Având ca scop recuperarea foarte rapidă a întârzierii ce 
separa majoritatea acestor ţări de statele industrializate, 
aceste planuri iniţiale s-au bazat mult pe populaţie. Se 
pretindea, prin toate mijloacele (voluntariat, stahanovism, 
mărirea normelor, întărirea disciplinei...), o productivitate 
crescută care a făcut să se diminueze capitalul de încredere 
şi bunăvoința iniţială a majorităţii muncitorilor. Pe de altă 
parte, dându-se prioritate industriei grele şi echipamentelor 
în detrimentul bunurilor de consum, populaţiile nu au 
observat nicio ameliorare în viaţa lor de zi cu zi, ba chiar o 
degradare crescândă a aprovizionării. Acest context de 
penurie a fost resimţit cu atât mai dureros cu cât fiecare zi 
accentua dependenţa economiilor faţă de URSS şi făcea ca 

orice speranţă de schimbare să fie tot mai redusă. În fapt, 
„fratele mai mare” nu încetase manevrele pentru a-şi 
consolida supremaţia. 

3. O STRÂNSĂ DEPENDENȚĂ DE URSS 


3.1. Dependenţa economică 


„Aceasta era, deci, natura raporturilor economice dintre 
URSS şi lugoslavia. Era clar că Uniunea Sovietică îşi 
propusese să ne aservească economic ţara, să facă din ea 
o sursă de materii prime şi o dependinţă a economiei 
ruseşti, să împiedice industrializarea şi să întârzie 
dezvoltarea socialismului la noi” - acest rechizitoriu 
implacabil al istoricului iugoslav Vladimir Dedijer poate fi 
reluat, la acest sfârşit al anilor patruzeci, în contul oricărei 
ţări comuniste. Pentru Stalin, unica prioritate a economiilor 
„statelor frăţeşti” este slujirea intereselor Uniunii Sovietice. 

Incă din timpul războiului, URSS dovedise o febrilitate şi o 
voracitate neobişnuite faţă de bogăţiile naţionale ale ţărilor 
ocupate. Cu ocazia intervenţiei sale în Manciuria (în vara 
anului 1945), armata sovietică pune stăpânire pe utilajul 
industrial, a cărui valoare va fi estimată la 2 miliarde de 
dolari americani. Reparatiile pretinse Germaniei sunt 
enorme. Intre 1945 şi 1948, o demontare sistematică a 
principalelor uzine duce la transferarea în URSS a cel puţin 
40% din industria zonei orientale. Acelaşi lucru se întâmplă 
în ţările-satelit ale fostului Reich. În România, Ungaria, 
Bulgaria, numeroase uzine sunt demontate şi trimise în 
URSS. În 1948, reparaţiile plătite de România (cereale, vite, 
zahăr, tractoare, petrol, lemn...) sunt evaluate la 85% din 
venitul său naţional. Formule foarte avantajoase pentru ei 

sunt impuse de sovietici. În viitoarea RDG, peste 200 de 
întreprinderi (din sectoarele industriale de bază: energie, 
industrie chimică, maşini, metalurgie...) sunt transformate 
în „Societăţi sovietice pe acţiuni” (SAG) conduse în 
exclusivitate de sovietici, care controlează astfel - în folosul 
lor - o bună parte din sursele de energie şi industria grea a 
țării, în 1948, SAG folosesc 525.000 de muncitori şi 
tehnicieni germani. State în stat, ele au planuri proprii şi 
dispun în profitul lor de întreaga producţie, pe care o trimit 
în URSS sau o vând în Germania (într-o proporţie de 25- 
30%). 

Formula „întreprinderilor mixte” - pompos prezentată de 
un conducător polonez drept „un tip nou şi superior de 
cooperare socialistă” - nu era decât un artificiu pentru a 
acorda practic Moscovei controlul unor întregi sectoare din 
economia ţărilor din Europa centrală. În România, 
„Sovromurile” înfiinţate în perioada 1945-1952 au în 
vedere aproape toate domeniile-cheie de la bancă până la 
cinema, de la transporturi la industria chimică şi 
siderurgică, de la cărbune la uraniu şi petrol. În Ungaria, 
asemenea societăţi gerează transporturile; în Bulgaria - 
echipamentul industrial, minele, construcţiile navale; în 
Cehoslovacia - exploatarea uraniului; în China, începând cu 
1950 - petrolul, gazul, metalele neferoase şi o parte din 
transporturile aeriene. In ceea ce priveşte lugoslavia, 
experienţa avea să se limiteze la transporturile fluviale şi 
aeriene. Negocierile care au dus la aceste acorduri au fost 
povestite pe larg de către iugoslavi, după ruptura din 1948. 
De aici se constată că ruşii au încercat să impună „fraţilor 
iugoslavi” clauze draconice şi de-a dreptul alienante, cum 
ar fi o companie petrolieră „sovieto-iugoslavă” care, dacă 
ar fi fost înfiinţată, ar fi făcut din lugoslavia „o veritabilă 
colonie rusească” (V. Dedijer), deoarece Moscova ar fi avut 
un monopol şi s-ar fi sustras jurisdicției locale. 

Pentru a-şi întări controlul şi pentru a suplini cooperarea 
cu Statele Unite şi cu ţările occidentale (planul Marshall), pe 

care le-o interzisese, începând cu 1947, Uniunea Sovietică 
procedează la semnarea a numeroase acorduri, în special 
în iulie cu Cehoslovacia, lugoslavia şi Ungaria. Aceste 
acorduri, ca şi cel semnat mai târziu (la 14 februarie 1950) 
cu China, includea un ajutor financiar (un împrumut de 135 
milioane de dolari Iugoslaviei, 430 milioane Chinei, 212 
milioane de ruble Coreei...), un ajutor tehnic (trimiterea şi 
formarea de specialişti), participarea la construirea unor 
„mari proiecte” si, în sfârşit, clauze de schimburi 
comerciale. 

În vederea completării acestor acorduri - şi mai ales ca 
replică la planul Marshall -, URSS determină crearea, la 5 
ianuarie 1949, a unui Consiliu de ajutor economic reciproc 
(CAER). Membrilor fondatori (URSS, Bulgaria, Ungaria, 
Polonia, România, Cehoslovacia) li se alătură Albania 
(februarie 1949), RDG (septembrie 1950) şi Mongolia (iunie 
1962). China, lugoslavia şi apoi, în 1957, Coreea au fost 
admise ca observatori. Obiectivul CAER-ului consta în 
facilitarea schimburilor de experienţă, armonizarea 
planurilor şi organizarea unui sistem de ajutor reciproc 
privind produsele alimentare, materiile prime şi 
echipamentele. Până la moartea lui Stalin, rolul său se 
limita de fapt la înregistrarea unor diverse acorduri 
economice şi financiare încheiate între membri. Funcţiile 
sale s-au precizat în 1956, şi în special la a XIl-a conferinţă 
de la Sofia, din 1959, la care au participat, în afara ţărilor 
fondatoare, China, Vietnamul de Nord, Mongolia şi Coreea 
de Nord, adică echivalentul unei pieţe de 970 milioane de 
locuitori. Dar autarhia care, în aceste timpuri, domină în 
URSS şi în Europa de Est avea să reducă mult din 
eficacitatea CAER-ului, care, pentru atotputernica Uniune 
Sovietică, a rămas un mijloc din atâtea altele de a impune, 
pe nedrept, dări împovărătoare unor state mult mai slabe. 

Prin aceste mijloace diverse, presiunea economică a 
Uniunii Sovietice - moderată, dar departe de a fi neglijată în 
China şi în Coreea - se afirmă, la moartea lui Stalin, cu 

adevărat  strivitoare pentru  democratiile populare 
europene. Cu siguranţă, Uniunea Sovietică nu a ajuns să 
„integreze” ansamblul bogățiilor acestora, nici să le 
sincronizeze activităţile cu ale sale, dar a reuşit să le 
plaseze într-o redutabilă dependență industrială. Astfel, în 
perioada 1950-1956, Cehoslovacia importă din URSS 70% 
din necesarul de cupru şi aluminiu, 75% din minereul de 
fier, 80% din petrol, 90% din nichel; Polonia 43% din 
cereale, 49% din hidrocarburi, 64% din minereul de fier, 
81% din bumbac... In China, sectoarele de vârf ale 
economiei (oţelării, producţia petrolieră, industriile electrice 
şi mecanice...) sunt create şi întreţinute tehnic de vreo zece 
mii de consilieri, ingineri şi tehnicieni sovietici. „Nu numai 
aportul tehnic este rusesc - declară după anchetă David 
Rousset -, dar sunt alese Rusia sovietică şi metodele sale, 
iar manualele ruseşti sau traduse din rusă în chineză vor 
servi la educarea cadrelor autohtone. De fapt, Beijingul nici 
măcar nu are - chiar dacă ar vrea - libertatea de a alege, 
căci ruşii sunt deja prezenți, aflându-se în fruntea întregii 
industrii de stat existente. Ei nu sunt doar inspiratorii 
planului economic, dar îl şi controlează la toate nivelurile. În 
anul 1953 nu exista nicio instalaţie, organizație, 
comunicaţie terestră, maritimă sau aeriană care să nu aibă 
un «consilier» rus. Şi, conform surselor chinezeşti, la fel era 
în toate ministerele şi administraţiile.” În comerţul Chinei cu 
Uniunea Sovietică şi democratiile populare reprezenta 61% 
din volumul total al comerţului său extern; în 1953, 
proporţia depäsise 70%. 


3.2. Dependenţa politică 


Impunându-se ca model unic atât din punctul de vedere 
al funcţionării puterii, cât şi al reorganizării socio- 

economice, Uniunea Sovieticà stabilise cele mai bune baze 
posibile pentru un control total asupra fiecărui stat. Această 
aliniere se făcuse - am mai amintit - cu asentimentul deplin 
al conducătorilor comunişti, mai ales al vechilor 
komintemişti, convinşi că nu existau alte referinţe valabile 
pentru ţările angajate pe calea comunismului. Dar, foarte 
repede, URSS avea să demonstreze că nu se putea mulţumi 
cu simplul rol de model, urmărind să-şi asigure posibilitatea 
de control asupra afacerilor interne ale fiecărui stat 
comunist şi o funcţie de orientare a politicii lor externe. În 
încercarea de a stabili această dublă hegemonie, ea a 
recurs încă o dată la orice mijloc pentru eliminarea 
conducătorilor naţionali mai putin docili şi pentru infiltrarea 
în partide şi în structurile etatice a unor experţi şi spioni 
aflaţi în slujba sa. „Fiecare democraţie populară - notează 
Branko Lazié - primea un număr tot mai mare de 
«specialişti» sovietici de orice fel, având fiecare dreptul de 
a supraveghea un sector al vieţii nationale a ţării-satelit. 
Supraveghetorul oficial numărul unu era, bineînţeles, 
ambasadorul sovietic...” 


3.2.1. Bazele şi cadrele dependenţei 


Încă din anii războiului (cf. cap. 1), Stalin a început să 
construiască un sistem de alianţe care va uni viitoarele 
democraţii populare cu Uniunea Sovietică şi între ele. 
Astfel, tratatul sovieto-cehoslovac - care a servit drept 
model - este semnat în 1943, iar tratatele între URSS şi 
lugoslavia şi Polonia încă din 1945; trei sunt semnate în 
1948 cu vechii aliaţi ai lui Hitler (România, Ungaria, 
Bulgaria), ultimul din serie fiind tratatul chino-sovietic, din 
februarie 1950. Acest ultim pact de „prietenie, alianţă şi 
ajutor reciproc” era conceput pentru treizeci de ani, spre 
deosebire de celelalte, încheiate pe douăzeci de ani. Dacă 
aceste tratate aveau în vedere, în principiu, securitatea 

externă a fiecărei ţări, prevăzând reorganizarea forţelor 
armate sub conducerea militarilor şi experţilor sovietici), 
cât şi o apărare comună în cazul unei agresiuni germane - 
sau, în privinţa Chinei, japoneze - sau din partea oricărei 
alte ţări aliate cu Germania sau Japonia, în schimb ele 
antrenau - luând în considerare raportul inegal de forţe 
dintre URSS şi partenerii săi - un control sovietic permanent 
asupra politicii lor externe. Pe de altă parte, semnatarii se 
angajau să nu participe „la nicio coaliţie, alianţă sau orice 
altă acţiune” îndreptată împotriva celuilalt semnatar. Chiar 
dacă, mai târziu, această primă serie de tratate se 
dovedeşte a fi evident mai puţin restrictivă decât cea de-a 
doua, semnată la mijlocul anilor şaizeci, ea a dus totuşi la 
izolarea ţărilor semnatare şi la plasarea lor tot mai 
accentuată sub dominaţia sovietică. Primul semn al 
pierderii independenței lor a fost, pentru opinia 
internaţională, respingerea forţată a planului Marshall. 

Se ştie că, prin celebrul discurs al preşedintelui Harry 
Truman, rostit la 12 martie 1947 la Universitatea Harvard, 
Statele Unite îşi anunţaseră în mod solemn dorinţa de a 
opri înaintarea comunismului în Europa. lar planul propus 
de generalul Marshall (secretar de stat) la 5 iunie 1948 
preciza mijloacele; Statele Unite erau gata să susţină un 
program important de reconstrucţie economică a tuturor 
ţărilor europene. Imediat, Uniunea Sovietică a considerat că 
acest plan reprezenta o ameninţare foarte gravă, ce risca 
să repună în discuţie influenţa sa în Europa de Est. Interesul 
acordat propunerilor americane de către conducătorii 
Cehoslovaciei, Poloniei, Ungariei şi României confirma 
posibilitatea ca aceste ţări să se apropie astfel de Occident, 
deci să nu mai depindă exclusiv de URSS. Aşa încât reacţia 
Kremlinului a fost categorică. Guvernele „ţărilor frăţeşti” au 
fost rugate insistent sa renunţe la participarea la primele 
negocieri - iar câteva săptămâni mai târziu, în septembrie 
1947, era înfiinţată o organizaţie internaţională, 
KOMINFORM, cu scopul de a strânge rândurile în jurul 

Uniunii Sovietice şi de a armoniza politicile ţărilor din 
„lagărul anti-imperialist şi democratic”. 

De fapt, aceasta a fost expresia utilizată de Andrei 
Jdanov, delegatul sovietic la prima conferință a 
Kominformului. În declaraţia sa preliminară, el observa că 
în lume s-au format „două tabere”: una în jurul Statelor 
Unite şi Marii Britanii, care practica o politică de expansiune 
şi aservire atât în Europa, prin intermediul „planului 
Truman-Marshall”, cât şi în China, Indonezia şi în ţările 
Americii latine; iar cealaltă în jurul Uniunii Sovietice şi a 
„ţărilor cu democraţie nouă”, care, în aceste condiţii, se 
aflau în faţa „necesităţii de a se uni, de a se pune liber de 
acord asupra unui plan de acţiune comun, în vederea 
elaborării unei tactici împotriva forţelor principale ale 
lagărului imperialist”. La această primă adunare 
constitutivă a Kominformului au participat atât partidele 
comuniste din URSS, lugoslavia, Polonia, Cehoslovacia, 
Ungaria, România, Bulgaria, cât şi cele din Italia şi Franţa. 
Chiar dacă se prezenta ca un simplu „birou de informaţii”, 
recunoscând, în principiu, autonomia partidelor comuniste 
naţionale şi avându-şi sediul la Belgrad, noua organizaţie 
nu era altceva decât un alt instrument de integrare 
conceput şi condus de URSS. lar câteva luni mai târziu, 
evenimentele au confirmat acest lucru: Kominformul a 
admis, considerând ca fiind justificate, cele două mari 
„lovituri” ale lui Stalin împotriva suveranităţii unor „ţări 
frăţeşti”: „lovitura de la Praga” din februarie 1948 şi 
„excomunicarea” lui Tito în luna iunie a aceluiaşi an. 


3.2.2. Stoparea expansionismului iugoslav 


Datorită dezvăluirilor ulterioare ale iugoslavilor, poate fi 
astăzi reconstituită evoluţia crizei relaţiilor dintre Moscova 
şi Belgrad, care a dus la ceea ce istoria va numi „schisma 
iugoslavă”. 

Adeseori s-a subliniat paradoxul acestei rupturi. Fără 
îndoială că până atunci Tito fusese ce/ mai bun elev al lui 
Stalin. În paginile precedente am amintit despre zelul de 
care dăduse dovadă fostul kominternist şi lider al 
rezistenţei în strădaniile lui de a crea noul regim iugoslav 
după modelul stalinist. Sistemul politic - la nivel de stat, ca 
de altfel şi la nivel de partid - reproducea mecanismele 
sovietice, procedurile vieţii politice (inclusiv omnipotenta 
serviciilor de securitate OZNA), după cum şi noile instituţii 
economice imitau exact pe cele sovietice. Admiratia sinceră 
a liderului iugoslav pentru „ţara călăuzitoare” a 
socialismului şi pentru conducătorul ei părea, în ochii lui 
Tito, pe deplin compatibilă cu dorinţa sa de a păstra 
independenţa absolută a noului stat. Această exigenţă - 
inacceptabilă pentru Stalin - a constituit adevăratul motiv 
al rupturii. 

Litigiul a avut ca obiect mai întâi inițiativele lui Tito de 
reorganizare a raporturilor interstatale în Balcani. Încă de la 
sfârşitul războiului, acesta făcuse presiuni asupra Albaniei 
pentru a obţine semnarea - în iulie şi noiembrie 1946 - a 
unor acorduri vamale, monetare şi de cooperare care 
puteau da impresia că urmărea să facă din Albania a 
şaptea republică a Federaţiei iugoslave. Această impresie s- 
a confirmat în momentul când, la începutul anului 1948, 
Tito şi-a manifestat dorinţa de a plasa sub comandament 
iugoslav armata albaneză şi de a trimite trupe pe teritoriul 
albanez, pentru a-l apăra împotriva „fasciştilor greci”. La 
Tirana, conducătorii s-au speriat şi au avertizat Moscova. În 
paralel cu politica sa ofensivă din Albania, Tito nutrea 
proiectul (urmărit încă de la începutul anului 1945) al unei 
federaţii cu Bulgaria, la care subscria şi liderul Dimitrov 
(care se gândise chiar, la începutul lui 1948, la o federaţie 
mare incluzând nu numai ţările din Balcani, dar şi Ungaria, 
Cehoslovacia, Polonia...). Toate aceste acţiuni - care nu 
puteau decât să modifice raporturile de forţe dintre statele 
comuniste - l-au nemulţumit pe Stalin, întărindu-i ideea că 

lugoslavia trebuia cât mai grabnic pusă la punct de... 
Moscova. 

A doua serie de reproşuri a apărut atunci în 
corespondenţa - secretă - purtată în primăvara lui 1948 
între Moscova şi Belgrad. Echipa stalinistă reproşa 
comuniştilor iugoslavi /ipsa spiritului revoluționar, că sunt 
prea concilianti cu chiaburii, că nu respectă democraţia în 
interiorul Partidului şi, mai ales, că sunt ostili faţă de 
personalul sovietic trimis în misiune. E adevărat că Tito şi 
anturajul său suportau din ce în ce mai greu tactica 
sovieticilor de infiltrare a aparatelor de partid şi ale 
armatei, operaţiune care se intensificase în 1947. 

Ruptura s-a desfăşurat în două faze. La jumătatea lunii 
martie, în 1948, Stalin a anunţat retragerea consilierilor 
militari şi economici sovietici; apoi, în ciuda gesturilor de 
bunăvoință ale lui Tito - surprins şi neliniştit de amploarea 
diferendului -, la 28 iunie, prin intermediul foarte docilului 
Kominform (reunit la Bucureşti), a condamnat politica lui 
Tito. Sigur pe el, Stalin părea convins că astfel putea 
„impune o nouă linie politică” lugoslaviei. Odată îndepărtat 
Tito, „comuniştii adevăraţi” adică numerosii stalinişti plasați 
prin grija sovieticilor în posturi de răspundere ar putea lua 
din nou frâiele puterii. Însă planul a eşuat. Congresul PC 
iugoslav (reunit la 21 iulie) i-a adus un sprijin masiv lui Tito, 
care a profitat de acest lucru pentru a elimina din aparat, 
fără menajamente, cele mai pro-staliniste elemente. Cu 
abilitate - şi nu fără curaj -, Partidul a făcut faţă acestei 
rupturi pe care nu a dorit-o niciodată şi care l-a plasat 
pentru moment, după cum vom vedea, într-o situaţie foarte 
delicată. 


3.2.3. Incitarea intervenţionismului chinez 


Refuzându-i lui Tito orice politică cât de cât autonomă în 
Balcani, Stalin i-a determinat în schimb pe comuniştii 

chinezi să-şi asume în Asia câteva sarcini pe care URSS nu 
dorea, fără îndoială, să le suporte. Făcând acest lucru, el nu 
recunoştea nicidecum Chinei o funcţie de co-tutelă în 
mişcarea comunistă mondială, privind-o doar ca un simplu 
auxiliar. Având în vedere faptul că Stalin şi-a pus la punct 
planul de expansiune mai mult pentru Europa decât pentru 
Asia, şi surprins de victoria trupelor lui Mao, el trebuia să 
adopte acolo o atitudine prudentă, de aşteptare. Prin 
prisma concepţiilor sale geopolitice despre lume, se poate 
ca el să fi considerat atunci Asia - spre deosebire de Europa 
- drept o zonă de influenţă americană; ceea ce, într-o primă 
fază, îl determina mai degrabă să acţioneze acolo printr-un 
intermediar, alegând pentru un asemenea rol China, foarte 
ostilă Statelor Unite, şi ale cărei dificultăţi şi dependenţă de 
moment aveau să-i tempereze în mod necesar tentatia de 
a-şi trage partea leului. China era, fără doar şi poate, 
datoare faţă de Uniunea Sovietică pentru raptul că, 
începând din ianuarie 1950, aceasta susţinea sus şi tare 
necesitatea prezenţei sale în locul Chinei naţionaliste la 
Consiliul de securitate ONU, neezitând chiar, în acest scop, 
să părăsească toate organismele internaţionale (până la 1 
august 1950). In schimb, Beijingul accepta funcţiile de scut 
protector, dar şi de „pârghie revoluționară”, pe care Stalin i 
le prevăzuse - ceea ce, pe termen lung, putea să însemne 
beneficii substanţiale, dar care, pe termen scurt, prezenta 
multe riscuri. In această privinţă, intervenţia în Coreea a 
furnizat un exemplu excelent. 

Când la 20 iunie 1950 trupele Republicii Democratice 
Coreene au trecut paralela 58, liderul lor, Kim Ir Sen, a 
obţinut garanţii - avem această dovadă - din partea lui 
Stalin şi (conform „memoriilor” lui Hruşciov) din partea lui 
Mao Zedong, aceştia din urmă crezând că operaţiunea va fi 
rapidă si victorioasă. Intervenția Statelor Unite - 
imprevizibilă, dacă ţinem seama de declaraţia secretarului 
de stat, Dean Acheson, de la 12 ianuarie - sub drapel ONU 
modifică total raportul de forţe, fiind astfel ameninţată, 

chiar de la începutul lunii octombrie, însăşi existenţa Coreei 
de Nord. În aceste condiţii, ar fi fost de neconceput ca 
„fraţii mai mari” comunişti să nu-i sară în ajutor. URSS-ul, 
care a jucat totuşi un rol determinant în instalarea 
regimului lui Kim Ir Sen şi în angajamentul acestuia 
împotriva Coreei de Sud, se eschivează. Din punctul său de 
vedere, o intervenţie însemna un dublu risc: militar, 
deoarece confruntarea directă cu americanii putea 
declanşa schimburi nucleare locale; diplomatic, deoarece 
luptând împotriva forţelor ONU, Uniunea Sovietică risca să- 
şi strice imaginea în lume. Aşa încât s-a ales „soluţia 
chineză”. 

Interesul Chinei în problema coreeană era multiplu: 
Coreea fusese total sau parţial vasală Chinei până în 1895, 
dar, în plus, Beijingul avea interesul să nu permită crearea, 
la frontiera din nord-est, a unui stat ostil. Pe de altă parte, 
prin participarea la conflict se afirma puterea deplină a 
noului regim comunist, mai ales în ochii populațiilor din 
lumea a treia. Totuşi, intervenţia comporta şi riscuri, dintre 
care cel puţin patru foarte grave: extinderea războiului pe 
teritoriul chinez; reizbucnirea războiului civil; încetinirea 
reconstrucției economice şi, bineînţeles, pierderi umane 
considerabile, având în vedere prezenţa în conflict a 
armatei americane, cea mai puternică din lume. 

A fost nevoie de o presiune puternică din partea lui Stalin 
pentru a convinge Beijingul? A fost oare suficientă 
promisiunea furnizării de armament? Nimeni nu ştie. Dar la 
6 octombrie 1950, zeci de mii de „vo/untari” chinezi sub 
comanda lui Peng Dehuai au trecut fluviul Yalu. Nouă sute 
de mii dintre ei au fost răniţi sau chiar nu s-au mai întors 
morţi în lupte sau răpuşi de epidemii. Dar astfel au salvat 
regimul de la Phenian. „Test crucial de fidelitate a Chinei 
față de URSS” (J. Levesque), intervenţia chineză - care 
permite o stabilizare a forţelor la paralela 38 - a avut 
consecinţe grele. Într-o primă fază, având în vedere 
pierderile şi cheltuielile (rambursarea materialului furnizat 

de sovietici), prezenţa americană şi protejarea Taiwanului 
de către forţele americane (decisă la puţin timp după 
declanşarea ostilităţilor), dependenţa faţă de Moscova s-a 
accentuat. Astfel, în vara anului 1952, plecarea trupelor 
sovietice din Port-Arthur a fost anulată aşa-zis „la cererea 
Chinei”, iar Dalian a rămas sub controlul Uniunii Sovietice. 
Dar, în ochii opiniei naţionale şi internaţionale crescuse 
prestigiul comuniştilor chinezi, care izbutiseră să-i ţină în 
şah pe americani, făcând concret dovada sprijinului lor faţă 
de „luptele revoluţionare”. Sovieticii nu bănuiau pe atunci 
notorietatea chineză în ţările lumii a treia. După ce ezitase 
(în perioada de după război) între o linie moderată - 
susţinând că decolonizarea se putea efectua paşnic - şi o 
linie dură - preconizând insurecția coloniilor -, Kremlinul 
optase pentru aceasta din urmă după victoria trupelor 
maoiste în China. Dar s-a hotărât să-şi limiteze acţiunea la 
o susţinere morală, lăsând China să se angajeze mai 
concret de partea revoluţionarilor asiatici. 

Deja, în timpul războiului împotriva japonezilor şi 
nationalistilor, dar mai ales de la victoria lor, comuniştii 
chinezi contribuiserä activ la principalele mişcări de 
eliberare. In Malaysia, după ce zadarnic încercase să ia 
puterea în 1945, partidul comunist s-a inspirat din 
principiile maoiste pentru declanşarea unei gherile. Şi în 
Birmania Beijingul sustinuse Partidul comunist, în special 
fracțiunea intitulată „Drapelul alb”. Ideile maoiste fuseseră 
reluate şi de mişcarea Huks în Filipine, şi în programul 
Partidului comunist indonezian, adoptat în 1951. Dacă 
niciuna dintre aceste mişcări revoluţionare nu şi-a atins 
scopurile - ceea ce a constituit un eşec pentru inspiratorii 
chinezi -, nu la fel s-a întâmplat cu mişcarea declanşată de 
vietnamezi împotriva francezilor. 


3.2.4. China şi victoria comuniştilor vietnamezi 

Relaţiile dintre revoluționarii chinezi şi vietnamezi erau 
vechi. Conducătorul nationalistilor vietnamezi, Ho Si Min, 
trăise mult timp în China, unde, în anii '20 şi '30, fusese 
însărcinat de Komintern cu numeroase „misiuni secrete”. 
Împreună cu alţii concetäteni refugiaţi în China, Ho Si Min 
constituise, din 1941, o Ligă pentru independenţa 
Vietnamului (Vi&t-minh), în sânul căreia influenţa comunistă 
era discretă, dar deja preponderentă. 

Incă de la înfrângerea Japoniei, Ho Şi Min a proclamat 
Republica Democrată Vietnam la 29 august 1945, începând 
astfel o perioadă foarte agitată, în timpul căreia tendinţa 
pro-chineză nu a constituit influenţa principală. Viêt-minh-ul 
a dus atunci o luptă dublă. Una pentru a dota cât mai 
repede tânăra republică cu noi structuri politice şi sociale; 
alta, pentru a impune francezilor menţinerea noului regim. 
Deşi fusese semnat un acord - la 6 martie 1946 - prin care 
Franţa recunoştea noua republică drept stat liber, membru 
al Federaţiei indochineze şi al Uniunii franceze, relaţiile 
dintre Paris şi Hanoi s-au deteriorat foarte repede, Hanoiul 
dorind să controleze cei „trei Ky”, prin unificarea 
Tonkinului, Annamului şi Cochinchinei, în timp ce Parisul 
voia să menţină relaţiile de subordonare. Intâlnirea de la 
Fontainebleau (din septembrie 1946) neajungând la niciun 
acord, ostilitățile au început prin bombardarea 
Haiphongului de către francezi la 23 noiembrie 1946, 
vietnamezii atacând cartierele europene din Hanoi, la 19 
decembrie. 

Tactica folosită de comuniştii vietnamezi în timpul 
războiului de opt ani (1946-1954) - care avea să-i pună în 
faţa unui corp expediționar francez bine înarmat şi format 
din soldaţi profesionişti - a semănat mult cu tehnicile de 
gherilă elaborate de Mao Zedong. Aceştia au aplicat şi 
aceleaşi principii ale ,/uptei populare” practicate, în aceeaşi 
perioadă, cu succes de către armata comunistă chineză. 
„Mobilizată, integrată, îndoctrinată, toată populaţia trebuie 
să participe la lupta de eliberare, primul scop al puterii 

revoluţionare fiind crearea unui «ocean imens» care să 
înece laolaltă «colonialişti» şi «marionete»” (J. Dalloz). Cu 
obiectivul său dublu (afirmat fără încetare): patriotic şi 
revoluţionar, lupta beneficiază de sprijinul celei mai mari 
părţi din populaţie. Astfel, în ciuda ajutorului Statelor Unite 
- care, începând din 1948, trec imperativele „stopării 
comunismului” înaintea luptei împotriva colonialismului -, 
Franţa nu reuşeşte să obţină niciun succes decisiv. 

Finalul conflictului se produce, în mare parte, odată cu 
victoria lui Mao Zedong în China. Beijingul recunoaşte 
imediat guvernul lui Ho Şi Min, iar începând cu 1950, 
tendinţa  pro-chineză devine preponderentă în sânul 
Partidului comunist vietnamez. În timpul celui de-al doilea 
congres al său, Lao Dong (Partidul muncitorilor vietnamezi) 
- care, de acum înainte, va domina deschis şi total celelalte 
formaţiuni condamnate, ca şi în celelalte „democraţii 
populare”, la ,figuratie” - ia maoismul ca model de 
referință, stabilindu-si ca obiectiv „realizarea reformei 
ideologice, studiul teoretic, perfecţionarea organizării 
planificate”. Simultan cu lansarea unei campanii de 
studiere a celor mai importante texte chinezeşti, numeroşi 
specialişti (în gestiune, administraţie, mobilizare populară) 
sosesc de la Beijing. Dintre conducătorii vietnamezi 
susţinători ai noii direcţii, doi sunt predominanti: Hoâng Van 
Hoan - „maoist convins, dublat de un sinofil nu mai puţin 
înflăcărat” (G. Boudarel) -, ambasador la Beijing în perioada 
1950-1954, şi scriitorul Le Van Luong, şeful birourilor 
Comitetului central. 

Incă din această perioadă, şi mai ales după intervenţia în 
Coreea, China îşi aduce o contribuţie deosebit de activă la 
lupta vietnamezilor prin furnizarea de alimente, instruirea 
luptătorilor, prin livrarea de material de infanterie şi 
artilerie, şi prin asigurarea unui ajutor logistic. Participarea 
chineză nu se dezminte până la victoria finală împotriva 
francezilor, din primăvara lui 1954, la Diên Biên Phu. in 
cursul conferinței de la Geneva (iunie 1954), care trebuia să 

stabilească statutul Indochinei, preşedintele Consiliului 
chinez, Zhou Enlai, joacă un rol important, determinat de 
implicarea ţării sale în război. Fără îndoială, intrarea în 
„lagărul socialist” a noului stat, deşi costase foarte scump 
poporul vietnamez (aproximativ 500.000 de morţi), datora 
mult comuniştilor chinezi. 

In ciuda unor eşecuri, Beijingul s-a retras cu măiestrie din 
această afacere delicată. Cedase cu modestie dorințelor lui 
Stalin, înlocuindu-l în susţinerea regimurilor şi mişcărilor 
comuniste din continentul asiatic. Pierduse, fără îndoială, 
forţe umane şi materiale, uneori suportase eşecuri, dar îşi 
pregătise bine viitorul. Încă de la sfârşitul anului 1953, 
„Pravda”, anunțând publicarea în limba rusă a operelor lui 
Mao, recunoştea aportul specific al acestuia din urmă la 
mişcările de decolonizare: „O importantă contribuţie a lui 
Mao Zedong la teoria  marxist-leninistă constă în 
dezvoltarea constructivă a unor teze ale lui V.I. Lenin şi I.V. 
Stalin privind schimbarea naturii revoluţiei în ţările 
coloniale în epoca prăbuşirii capitalismului şi a victoriei 
socialismului, precum şi în elaborarea problemelor relative 
la conţinutul legii revoluţionare şi a sistemului politic ce a 
luat naştere pe parcursul acestei revoluţii”. A-I considera pe 
Mao Zedong conducătorul mişcărilor revoluţionare în 
„regiunile coloniale şi semi-coloniale” însemna, doar cu 
câteva luni după moartea stăpânului de la Kremlin, 
repunerea în discuţie a monocentrismului, temelia ordinii 
staliniste. 

Partea a doua 


CRIZA 
(1953-1963) 

Capitolul IV: 


REPUNEREA ÎN DISCUŢIE A ORDINII 
STALINISTE 


În numai câţiva ani, din Europa până în Asia se 
instaurase o nouă ordine, caracterizată printr-o 
standardizare excepţională. Având la bază una şi aceeaşi 
ideologie - marxism-leninismul - şi ca model exclusiv o 
singură ţară - URSS-ul stalinist -, ansamblul, deşi format 
din entităţi foarte diferite din punct de vedere cultural, afişa 
o omogenitate instituţională totală şi practici politice 
perfect uniforme. De la Vladivostok la Praga, de la 
Leningrad la Hanoi, toate ceasurile erau fixate la aceeaşi 
oră, ora Moscovei. Peste tot se afirma acelaşi „mare scop” 
(M. Heller): crearea omului nou. Pretutindeni era iniţiat 
acest proces, aşa încât din vechea societate nu mai 
supravieţuiau decât rămăşiţe. La mijlocul anilor '50, 
succesul noii ordini părea sigur, iar evoluţia ireversibilă. 
Emotia generală provocată de vestea morţii lui Stalin, la 5 
martie 1953, avea să întărească în ochii lumii întregi acest 
sentiment de unitate şi înţelegere. 

În fapt, realitatea era alta. Săptămânile ce au urmat 
dispariţiei „tovarăşului de arme al lui Lenin şi genialului 
continuator al operei sale” aveau să infirme repede - atât în 
URSS, cât şi în „ţările frăţeşti” - această impresie de 
înţelegere. Într-adevăr, moartea bătrânului lider a provocat 
în sânul aparatelor de partid şi al societăţii o reaprindere a 
focului mocnit. 

1. O NEMULTUMIRE GENERALĂ 


Este uimitoare amploarea nemulțumirilor care izbucnesc 
dintr-odată. Acest fapt dezvăluie o epuizare a societăţii, mai 
accentuată şi mai sensibilă în unele pături sociale, dar care 
nu crutà pe nimeni. Pentru multi - chiar şi în cele mai înalte 
sfere ale Partidului -, rigiditatea şi nedreptatea sistemului 
impus de Stalin sunt tot mai intolerabile. 


1.1. Eşecurile politicii staliniste 


1.1.1. Un război rece periculos 


Epocii loviturilor de forţă şi succeselor directe dobândite 
de Kremlin - care, pe moment, îşi descumpănise adversarii 
- i-a urmat imediat o perioadă de tensiuni şi crize. Ceea ce 
în Vest fusese resimţit drept „ameninţare sovietică”, 
provocase o regrupare impresionantă de forţe în jurul 
Statelor Unite, sub acoperirea planului Marshall şi a 
Organizaţiei Tratatului Atlanticului de Nord (NATO). Dacă în 
1945, după ce şi-a înfrânt toţi duşmanii, Uniunea Sovietică 
avea numai aliaţi şi se bucura de un prestigiu fără egal, 
zece ani mai târziu, ea avea să înfrunte o coaliţie a celor 
mai puternice state din lume, din punct de vedere 
economic şi militar. Ca urmare, a început imediat o cursă a 
înarmării extrem de costisitoare pentru URSS şi cu un 
sfârşit mortal. Dacă Moscova reuşise, încă din 1949, să 
anihileze exclusivitatea deţinerii armei atomice de către 

Statele Unite, acestea din urmă, trei ani mai târziu 
(noiembrie 1952), au recuperat avantajul, experimentând 
prima bombă termonucleară, în materie de bombardiere şi 
avioane de vânătoare, concurenţa era la fel de acerbă. Abia 
ieşeau pe porţile uzinelor sovietice bombardierele Tupolev 
4 - copiate după cele americane, B-29 -, că dincolo de 
Atlantic acestea erau înlocuite cu B-36 Convair, mai 
rapide... Cerul Coreei a fost martor direct al acestei 
supralicitări, odată cu primele confruntări dintre avioanele 
cu reacţie (Sabre F-86 americane şi noile Mig-15 sovietice). 
In martie 1952, aproape 24% din bugetul Uniunii Sovietice 
era alocat cheltuielilor militare. 

Foarte costisitor, războiul rece s-a dovedit a fi şi foarte 
periculos. Dacă din 1947 până în 1953 Occidentul era 
cuprins de temeri („Voi ştiţi - declara atunci, la ONU, 
ministrul belgian R-H. Spaak, la adresa Uniunii Sovietice - 
care este baza politicii noastre? Este frica de voi, frica de 
politica şi de guvernul vostru.”), neliniştea a fost la fel de 
mare şi în tabăra adversă. Presa comunistă a vremii revine 
mereu asupra amenințării unui nou război mondial 
declanşat de „revanşarzii de la Bonn şi aliaţii lor”. Reacţiile 
occidentale la blocada Berlinului sunt considerate ca fiind 
provocatoare şi deosebit de periculoase pentru pacea 
mondială. Cu toate acestea, nu „problema germană”, ci 
sora sa geamănă, „problema coreeană” este cea care 
toarnă gaz peste foc. 

Războiul din Coreea reprezintă ocazia primei ciocniri 
armate dintre cele două noi „blocuri”. Alături de coreeni, se 
găsesc faţă în faţă „voluntarii chinezi” şi trupele americane, 
acestea din urmă plasate sub drapel ONU (despre 
izbucnirea conflictului, a se vedea cele prezentate mai sus). 
Riscurile unei extinderi a luptelor sunt multiple: nu numai în 
China, împotriva căreia MacArthur are în vedere represalii 
nucleare, dar şi în Europa, unde în vara anului 1950 
domneşte o „psihoză de panică” (R. Rémond). O parte din 
opinia occidentală se teme, într-adevăr, că „scenariul 

coreean” va fi reluat de sovietici într-o versiune germană. 
In cele două tabere, tensiunea este extremă la începutul 
anilor '50. În timp ce, în primăvara lui 1952, „blocul 
comunist” îi acuză pe americani că poartă un război 
bacteriologic în Coreea de Nord şi în Manciuria, occidentalii 
semnează acorduri ce pun capăt ocupaţiei aliate şi asigură 
Germaniei Occidentale, pe viitor, egalitate în drepturi. Nicio 
negociere importantă nu avansează: URSS refuză încă să 
recunoască Republica austriacă, iar la Panmunjon discuţiile 
rămân în impas. Numai armele par să poată rezolva 
conflictele. La 23 iunie americanii efectuează raiduri 
aeriene masive asupra Coreei de Nord şi acceptă, în 
Indochina, principiul unei participări de 40% la cheltuielile 
de război ale francezilor. Nu este o întâmplare faptul că 
tema principala a campaniei prezidenţiale care începe în 
Statele Unite în august 1952 are în vedere strategia ce 
trebuie adoptată faţă de lumea comunistă. Spre deosebire 
de adversarii lor democrați, care vor să se limiteze la 
„stoparea“ valului comunist, echipa republicană condusă 
de Eisenhower - care avea să câştige până la urmă - 
preconizează „înăbuşirea” comunismului în Europa şi Asia. 
Chiar dacă, în faţa unei asemenea hotărâri, Stalin, în 
ultimele luni ale domniei sale, încearcă să calmeze jocul 
(interviul din 24 decembrie 1952, apărut în „New York 
Times”, este favorabil unei acţiuni diplomatice în Coreea şi 
unei întâlniri cu noul preşedinte american), acumularea 
riscurilor generate de politica sa se dovedeşte a fi 
considerabilă, neliniştind aparatele de partid. 


1.1.2. Deficitul alimentar şi criza bunurilor de 
consum 


Degradarea situaţiei economice este la fel de 
îngrijorătoare. Revenirea la schema de dezvoltare din anii 
'30 (dând prioritate industriei grele) - deşi justificată de 

Stalin în studiul său asupra Problemelor economice ale 
socialismului în URSS (1952) - accentuase 
disfunctionalitätile, în special criza bunurilor de consum. In 
Uniunea Sovietică, precum şi în „ţările frăţeşti”, curba 
producţiei agricole nu o urmase pe cea foarte ascendentă a 
producţiei industriale. Dacă prima, după opinia lui Hilary 
Mine, nu creştea practic deloc (de la indicele 100 în 1938, 
producţia atingea abia 106 în 1951), cea de-a doua se 
ridica pe verticală, trecând de la indicele 100 (1938) la 268 
(1951). Şi în China, rezultatele producţiei agricole erau mult 
inferioare nevoilor de consum. Dacă responsabilul cu 
agricultura estima la 275-300 milioane tone de cereale 
nivelul de producţie „necesar”, recolta nu atingea 155 
milioane în 1952. Acest deficit alimentar, ca de altfel şi 
insuficienţa - cantitativă şi calitativă - a bunurilor de 
consum, erau tot atâtea eşecuri grave pentru regimurile 
comuniste, eşecuri ce provocau - mai ales în ţările Europei 
orientale - o nemulţumire crescândă. 


1.1.3. Nelinistea şi neputinta conducerilor 


Pentru a face faţă unor asemenea probleme, ar fi fost 
necesare echipe conducătoare unite, dinamice şi 
îndrăzneţe. Or, era exact contrariul. După ani de putere 
personală, de suspiciuni, procese şi epurări, înaltele sfere 
conducătoare deveniseră locuri sufocante în care oricine, 
de frică să nu-şi piardă postul sau chiar viaţa, evita pe cât 
posibil să-şi asume responsabilităţi. Toate partidele, chiar şi 
cele mai neînsemnate, fuseseră slăbite de aceste valuri de 
epurări. Din 31 de membri ai Comitetului central albanez 
din 1943-1948, în martie 1953 mai erau în funcţie doar 9, 
22 fiind epurati (dintre care 14 executaţi). Härtuirea 
declanşată în toate ţările - începând din 1948 - împotriva 
„titoiştilor” sfârşise prin minarea aparatelor de partid. „Deja 
îşi aminteşte Jiri Pelikan atmosfera (în Cehoslovacia) 

începea să se schimbe. Apäruse «Titovcina» fenomen nou, 
manifestat după condamnarea  lugoslaviei de către 
Kominform. O atitudine cât de puţin rezervată faţă de 
Uniunea Sovietică, cea mai mică reticenţă în respectarea 
ad litteram a instrucţiunilor sale erau calificate drept 
«titoiste». Şi era de ajuns pentru a declanşa în tot Partidul, 
şi chiar în afara lui, un fel de vânătoare de vrăjitoare.” 
Campania împotriva titoismului a fost, în fapt, pretextul 
invocat de URSS pentru a-şi consolida influenţa asupra 
„partidelor frăţeşti” şi pentru a-şi impune şi mai mult 
modelul tuturor ţărilor ce aparţineau „blocului”. Acest 
nesätios apetit hegemonie îngropa definitiv speranţa 
iniţială a partidelor de a construi un „drum naţional al 
socialismului”. Şi deziluzia putea părea cu atât mai amară 
statelor comuniste europene cu cât la uşa lor, din 1948, 
Tito - şi mai ales reformele sale din 1950 - demonstra că 
era posibilă edificarea unui regim socialist original şi 
independent de Moscova. În China, conducătorii, sporindu- 
şi - din necesitate - gesturile de supunere faţă de Moscova, 
suportau şi ei din ce în ce mai greu atitudinea sfidătoare a 
lui Stalin faţă de o ţară care, în ochii lumii întregi, se 
impusese ca pivot al taberei comuniste prin victoria 
împotriva lui Cian Kai Şi, prin participarea la războiul din 
Coreea şi prin sprijinul acordat Viêt-minhului. În timpul 
conferinţei de la Moscova de la sfârşitul verii anului 1952, 
Stalin refuzase acordarea unui nou ajutor economic Chinei, 
tratând-o nu ca partener, ci ca simplu satelit. 

În concluzie, în preajma morţii lui Stalin, neliniştea din 
sânul aparatelor de partid era triplă, fiind determinată 
deopotrivă de natura raporturilor dintre diferitele partide şi 
tări comuniste (în special cu Uniunea Sovietică); de 
nerespectarea particularitätilor nationale în construirea 
socialismului; şi, în fine, de numeroasele pericole exterioare 
create de politica războiului rece. 

1.2. Fronda intelectualilor 


Cei mai deceptionati şi mai frustrati erau intelectualii, 
dintre care mulţi - din Europa şi Asia - văzuseră în 
comunism o stea norocoasă. Aceştia fuseseră atraşi de 
proiectul global al marxismului, în special de concepţiile lui 
Hegel despre estetică, ale lui Marx şi Engels despre artă şi 
literatură, care aveau drept referinţe nume mari din 
literatura universală, de la Milton la Goethe, de la Voltaire 
la Balzac, şi care confereau „producătorilor culturali” rolul 
de educatori şi îndrumători ai poporului. Ei au fost atraşi şi 
de condiţiile materiale nemaipomenite pe care le ofereau 
noile regimuri, care se îngrijeau de aceştia, de la editarea şi 
expunerea operelor lor, până la timpul liber si la 
pensionarea lor în instituţii specializate. Dar, nu după multe 
săptămâni sau luni, scriitorii şi artiştii au înţeles că acest 
sprijin şi această solicitudine duceau în schimb la o pierdere 
totală a libertăţii de creaţie. Partidul îi considera pe 
„producătorii culturali” ca pe toţi ceilalţi producători, adică 
nişte indivizi în serviciul exclusiv al intereselor sale, el 
singur având autoritatea de a decide ceea ce era bine şi 
ceea ce nu era bine. „Nu putem încredința scriitorilor, 
artiştilor, dramaturgilor, scenaristilor din cinematografie 
grija de a stabili necesităţile Statului şi Partidului în 
domeniul artistic - afirma, în octombrie 1951, J. Revai, mare 
stăpân al culturii maghiare (...). Trebuie să solicităm şi 
planificarea acestui domeniu al producţiei... Trebuie să 
comandăm, să conducem producţia artistică, adică să 
impunem subiectele care ne interesează.” 

Dacă aceste „principii” evocate deschis de J. Revai se 
regăsesc identice în lucrările sau discursurile tuturor 
responsabililor culturali comunişti din această perioadă, ele 
sunt, în opinia multora - şi pe bună dreptate - în mod 
special asociate persoanei lui Andrei Jdanov. Acesta, unul 

dintre cei mai apropiaţi colaboratori ai lui Stalin, după ce a 
jucat un rol de seamă în politica externă în timpul celui de- 
al doilea război mondial, şi-a consacrat ultimii ani ai vieţii 
sale (1946-1948) unei lupte necruțătoare împotriva 
„deviaţiilor burgheze” ale scriitorilor şi artiştilor. A creat o 
revistă pentru a-şi impune ideile, a exclus din Uniunea 
scriitorilor pe poeta Ahmatova şi pe umanistul Zoscenko, a 
condamnat filme, a lansat campanii împotriva „tendinţelor 
decadente” ale teatrului şi muzicii, reuşind astfel să inducă 
în lumea culturii o adevărată teroare. După moartea sa, 
„Jdanovşcina” a continuat - şi căruţa s-a umplut cu noi 
„deviaţionişti”: intelectuali evrei (acuzaţi de 
„cosmopolitism”), lingvişti (ce nu erau de acord cu teoriile 
lui Stalin în acest domeniu), geneticieni şi biologi mendelisti 
(care nu acceptau elucubraţiile ,voluntariste” ale lui 
Lisenko despre hibrizii de altoi şi crearea de specii vegetale 
cu ajutorul altor specii)... 

Ideile lui Jdanov au fost susţinute cu înverşunare în noile 
democraţii populare, începând cu anii 1948-1949. 
Succedând cu brutalitate unei perioade de viaţă culturală 
liberă şi bogată care se mentinuse fără piedici majore în 
perioada de după război, campaniile lansate de méruntii 
jdanovi locali - Wazyk în Polonia; Moraru în România; Revai 
în Ungaria... - au impus foarte repede teroarea, obligându-i 
pe creatori să aleagă între tăcere şi colaborare. Foarte 
puţini dintre ei au curajul şi posibilitatea să evite noile 
dogme, ca de exemplu Seifert, Konstantin Biebl în 
Cehoslovacia, sau L. Nagy şi T. Meray în Ungaria. 

In China, conflictul latent dintre Partid şi intelectuali - 
care, încă din anii '30, îi pusese faţă în faţă pe doctrinarii 
aparatului (conduşi de Zhou Yang) şi pe unii scriitori - 
devine o problemă de stat, la puţin timp după victoria lui 
Mao. Campania de „reformă a gândirii” lansată în 
primăvara lui 1951, deşi îmbracă forme diferite de 
„Jdanovşcina” (inițiere intensivă a intelectualilor în 
domeniul marxismului, reeducare prin critică si autocritică 

publică), urmăreşte totuşi aceleaşi scopuri. Este vorba de a- 
i obliga pe intelectuali să respingă toate influenţele 
tradiţionale şi occidentale în folosul marxism-leninismului, 
pentru a servi în exclusivitate Partidul. Deşi această 
campanie virulentă - la care am făcut aluzie în capitolul II - 
reuşeşte să-i pună la punct pe profesori şi pe ziarişti, ea nu 
poate totuşi reduce la tăcere întreaga intelectualitate: 
sociologul Fei Xiaotong îndrăzneşte încă să denunțe 
sovietizarea sternului educativ, iar filosoful Liang Sumiag - 
exploatarea ţărănimii. Puterea ripostează începând din 
toamna anului 1954, încercând să-l discrediteze pe bătrânul 
critic literar Yu Pingbo, director al unei reviste de orientare 
independentă, pe Feng Xuefeng, şi mai ales pe 
contestatarul Hu Feng, despre care vom mai vorbi. În 
Vietnam, cel puţin din 1950, intelectualii sunt expuşi la 
aceeaşi presiune din partea doctrinarilor Partidului, în 
special To Huv. 

Acest val puternic care, în întreaga lume comunistă, 
îneacă intelectualii şi artiştii, provoacă peste tot acelaşi 
comportament. Unii creatori, din convingere, oportunism 
sau frică, acceptă să se supună imperativelor „realismului 
socialist”, colaborarea acestora fiind răsplătită prin 
publicitatea extraordinară făcută operelor lor, adeseori 
mediocre. Aleksandr Fadeev, Korneiciuk, Konstantin 
Simonov au devenit astfel adevărați scriitori oficiali în 
URSS, läudati si satisfäcuti material. Însă majoritatea 
intelectualilor au ales o altă cale, aceea a retragerii, care 
nu înseamnă neapărat renunțare. Aşa cum a arătat 
Georges  Boudarel referindu-se la intelectualitatea 
vietnameză, care practică „Thac Mac” - adică limbajul 
soptit -, chiar si într-un regim totalitar scriitorii sau criticii 
pot „spune totul fără a spune nimic cu adevărat”, pot 
„Spune indirect ceea ce nu se poate exprima deschis”. 
Secretul este să astepti momentul propice, când zelul 
doctrinarilor scade, moment în care vei putea spune 
limpede ceea ce acum nu reusesti decât „să sugerezi”. 

Când au ocazia, cei mai curajoşi şi mai hotărâți 
intelectuali înalță capul şi, prin diferite mijloace, 
protestează pe lângă autorităţi. Exemplele sunt numeroase 
între anii 1953-1956. În octombrie 1953, Asociaţia 
scriitorilor sovietici solicită mai mult adevăr în denuntarea 
defectelor societăţii. În iulie 1954, Comitetul central al PC 
chinez primeşte o comunicare oficială din partea lui Hu 
Feng, acest critic care, începând cu anii '30, în numele 
marxismului, contestă punctul de vedere al lui Zhou Yang, 
pentru care ideologia şi politica trebuie să prevaleze în 
literatură. Ţintă directă (sau prin mijlocirea vreunui discipol) 
a unor atacuri repetate în timpul campaniei de „reformă a 
gândirii”, el profită de un răgaz pentru a încerca să alerteze 
Partidul. În scrisoarea sa, el critică cele „cinci pumnale” 
care, după părerea lui, paralizează creierul scriitorilor: 
„Ideologia comunistă obligatorie, inspiraţia exclusivă din 
viaţa muncitorilor şi ţăranilor, reeducarea şi reforma 
ideologică, formele impuse de Partid şi subiectele fixate de 
Partid”; şi propune reorganizarea politicii culturale, care, 
susţinându-i pe creatori, să-i lase stăpâni absoluti ai 
operelor lor. Proiectul colectiv pe care-l prezintă, câteva 
luni mai târziu (în februarie 1955), la Comitetul central al 
PC vietnamez, poetul şi scriitorul Tran Zan are aceeaşi 
orientare: libertatea totală de creaţie, care să nu se 
împiedice de „dorinţele departamentului «Propagandă şi 
Formare»”. Opt luni mai târziu (octombrie 1955), 67 de 
scriitori, compozitori şi artişti adresau acelaşi tip de mesaj 
Comitetului central al PC ungar, denunţând violările 
libertăţii culturale din ultimele şase luni. 

Simultan cu aceste scrisori adresate instanţelor oficiale - 
ce dovedesc loialitatea politică a autorilor lor - apar articole 
şi lucrări răsunătoare concentrate asupra aceloraşi 
probleme. În numărul din decembrie 1953 al revistei 
literare „Novii Mir”, Vladimir Pomerantev îndrăzneşte să 
afirme că nu există un mai mare defect pentru un scriitor 
decât acela de a scrie prin constrângere şi în ipocrizie. lar 

Czeslaw Milosz, recent emigrat din Polonia, descrie în 
Gândirea captivă toate dificultăţile unui scriitor într-o ţară 
marxistă. Alte lucrări, împrumutând forma romantatä, 
încearcă - cu mai multă sau mai puţină îndrăzneală - să 
incrimineze regulile maniheiste ale „realismului socialist”. 
În martie 1954, apare la Moscova Dezghetul de llia 
Ehremburg, titlu ce devine simbolul destinderii post- 
staliniste; în primăvara lui 1955, la Hanoi apare Oameni şi 
oameni, valuri peste valuri de Tran Zan, care-i descrie pe 
luptătorii de la Diên Biên Phu, fără a-i transforma însă în 
eroi puri; în vara lui 1955, la Varşovia, în „Nowa Kultura” 
apare Poemul pentru adulți de Adam Wazyk, care 
condamnă ceea ce se va numi curând „perioada 
revolută”... 

Chiar dacă această contestaţie din partea „producătorilor 
culturali” este doar acţiunea unei minorităţi, ea are urmări 
asupra întregii pături intelectuale şi interesează toate 
domeniile activităţii sale (teatru, muzică, pictură...). Tinerii 
intelectuali - universitari ca W. Harich din RDG sau studenţi 
- participă la dezbateri. Unii dintre ei ajung chiar să creeze 
la Varşovia, în 1954, un nou săptămânal - „Pro Postu” -, 
care condamnă fără echivoc stalinismul şi abordează teme 
tabu, cum ar fi eşecul colectivizării sau raporturile cu 
Uniunea Sovietică. 

Curentele dogmatice, încă puternice în sânul aparatelor 
de partid, reacţionează cu violenţă şi încearcă fără 
menajamente să reducă această frondă intelectuală. Incă 
din primăvara lui 1954, se desfăşoară în URSS un 
contraatac în toată regula împotriva scriitorilor liberali, 
având ca ţintă persoana lor, opera lor şi revistele la care 
participau, în Ungaria, cenzura, oarecum potolită din 1953, 
se dezläntuie împotriva unor autori excluşi din instanţele 
oficiale. În China, Uniunea scriitorilor - susţinută de însuşi 
Mao Zedong - se înfurie împotriva lui Hu Feng, care este 
arestat în iulie 1955, împreună cu alte două mii de 
persoane acuzate că îi împărtăşesc ideile. În Vietnam, 

riposta oficială este şi ea proporţională cu nelinistea 
profundă declanşată în special de criticile lui Tran Zan, ale 
scriitorilor şi artiştilor în general. Sanctiunile lovesc cu 
repeziciune - Tran Zan trebuie să-şi facă autocritica înainte 
de a fi trimis la reeducare, la ţară. 


1.3. Nemulțumirea socială 


Departe de a se limita la mediul intelectual, deceptia faţă 
de regimurile comuniste este generală. Impunerea cu 
brutalitate a noilor structuri, a noilor moduri de viaţă şi 
chiar a unei gândiri noi a fost dezastruoasă pentru 
imaginea lor. În câţiva ani, capitalul lor de încredere s-a 
redus considerabil, de multe ori dispărând chiar cu 
desăvârşire. Nu a existat grup social care, la începutul 
anilor '50, să nu fi avut vreun conflict serios cu Partidul- 
Stat. 

La sate, amărăciunea şi nemulţumirea au atins 
paroxismul. Cu greu acceptată în principiu, reforma agrară 
-în special colectivizarea - a cauzat un adevărat 
traumatism. Cu atât mai mult cu cât, foarte repede, se 
manifestă şi se acumulează toate efectele sale negative. 
Apoi, la sfârşitul anului 1956, mai bine de două treimi din 
cooperativele chinezeşti nu reuşiseră să întocmească un 
bilanţ de producţie. Țăranul simte că este exploatat şi 
împovărat de stat. Sarcinile fiscale - inclusiv taxele locale şi 
contribuţiile „voluntare” - sunt evaluate la 50% din venitul 
brut în satele chineze. În schimb, statul comunist se 
dovedeşte a fi rău platnic, cumpărând produsele agricole la 
preţuri foarte mici şi întârziind să-şi achite datoriile. Aşa 
încât nu întâmplător, încă din 1953, Hruşciov, încercând să 
dezamorseze nemulţumirea ţăranilor, prevede reducerea 
impozitului agricol, creşterea preţurilor la produsele 

vândute către stat (care, de la indicele 100 în 1952, ajung 
la 209 în 1955) şi generalizarea aconturilor lunare plătite 
colhoznicilor în avans din veniturile anuale. 

Disperati (numeroase cazuri de sinucidere semnalate în 
1952 în unele regiuni din China, cu ocazia livrărilor de 
grâne către stat), adesea furioşi (6.000 de agricultori 
înfruntă armata în toamna lui 1953, în Guangxi), ţăranii îşi 
manifestă nemulţumirea sub diferite forme. Mai întâi, 
neîndeplinindu-şi sau, cel mai adesea, îndeplinindu-şi prost 
diversele obligaţii. Pretutindeni se observă reticente la 
plata impozitelor şi la livrarea în întregime a cotelor de 
produse. Un ziarist francez care vizita România în aprilie 
1953 remarca: /a sate, frauda este practicată „pe scară 
largă”. Presa chineză semnalează, în aceeaşi perioadă a 
anului următor, numeroase furtuni, incendii, sabotaje ale 
antrepozitelor de grâne ale statului. Dar forma de 
rezistenţă cea mai generalizată, cea mai înspăimântătoare 
- fiind şi cel mai greu de înăbuşit - este lipsa de zel a 
ţăranilor în munca prestată pe terenurile puse în comun. 
După revenirea sa la putere, Gomulka avea să dezvăluie 
faptul că ţăranul polonez consacra, în medie, doar 75 de 
zile pe an domeniului colectiv, în restul timpului ocupându- 
se de lotul său personal. Pentru a mări randamentul 
acestuia din urmă, mulţi ţărani limitează cât pot, la numai 
câţiva membri de familie, adeziunea la cooperative. 
Bineînţeles, aceste viclenii şi fraude foarte generalizate 
sunt cunoscute de putere şi combătute. Amenzi usturătoare 
se abat asupra contravenientilor; disciplina cooperativelor 
este mereu consolidată; „activiştii” se grăbesc să-i calmeze 
şi să-i dinamizeze pe colhoznici. Dar nu se întrezăreşte nicio 
evoluţie pozitivă în aceşti ani. În cinci ţări (Polonia, 
Cehoslovacia, Ungaria, România, Bulgaria) recolta medie de 
grâu şi secară scade, în cursul anilor 1953-1955, cu 7% 
faţă de perioada de dinainte de război. 

Această stagnare a producţiei agricole îngreunează 
condiţiile de viaţă ale întregii populaţii, îndeosebi ale 

populatiei urbane. Penuria bunurilor de consum, mai ales a 
produselor alimentare, rămâne una dintre problemele 
cotidiene majore ale oräsenilor, care acceptă cu greu 
aceste privatiuni din ce în ce mai mari, cu atât mai mult cu 
cât în unele ţări preţurile urcă vertiginos atât pe piaţa 
oficială, cât şi pe piaţa paralelă. Din 1947 până în 
primăvara lui 1953, preţurile cresc în Cehoslovacia de la 
600 la 800% pe piaţa contingentată, şi de la 3.500 la 
6.000% pe piaţa paralelă, deşi salariile înregistrează o 
creştere de numai 800%. Muncitorul din Ungaria trebuie să 
aloce aproape 75% din salariu cumpărării de alimente de 
primă necesitate, faţă de 30% în 1938. Dacă chiriile, nu 
prea mari, nu afectează veniturile, în schimb locuinţele 
rare, neîncăpătoare şi modeste constituie un alt aspect 
negativ al condiţiilor de viaţă, îngrămădirea familiilor în 
două sau trei camere contribuie la micşorarea spaţiului vital 
privat, accentuând tensiunile intra- şi inter-familiale. 
Locuind în condiții grele, plătit prost şi alimentat 
necorespunzător, orăşeanul nu mai suportă taxele fiscale 
relativ mari, pe care de multe ori nu mai poate să le achite. 
La sfârşitul lui decembrie conform relatărilor din „Ziarul 
poporului”, totalul impozitelor nepercepute din patru mari 
oraşe chinezeşti (printre care şi Shanghai), numai pe anul 
1953, depăşea 39 miliarde de dolari chinezeşti. 

Deşi această situaţie la fel de generală pe cât de 
profundă nu se traduce, în majoritatea cazurilor, printr-o 
respingere globală a sistemului comunist, ea exprimă totuşi 
foarte clar ostilitatea unei mari părţi a societăţii faţă de 
proiectul colectivist. Dacă, pe de altă parte, expresia 
acestei  ostilităţi rămâne adeseori difuză, punctuală, 
categorială, este fără îndoială din cauza sfâşierii si 
atomizării corpului social de către noile puteri. Singurele 
revolte adevărate din această perioadă emană, de fapt, de 
la entităţi puternic constituite: nationalitätile, muncitorii, 
prizonierii... 

1.4. Revolte 


1.4.1. Rezistenţa tibetană 


Învinse, dezmembrate, martirizate, dar niciodată supuse 
cu adevărat, naţiunile integrate cu forţa de URSS şi China 
au menţinut, pe parcursul întregii perioade, o rezistenţă 
continuă, cel mai adesea pasivă, iar câteodată violentă. 
Abia la începutul anilor '50 a fost redusă definitiv la tăcere 
„armata insurgenților ucraineni” (UPA), care, după ce 
înfruntase pe ocupanţii nazişti, intrase în luptă deschisă 
împotriva Armatei roşii în Ucraina occidentală; la fel şi 
grupurile armate din republicile baltice, în special din 
Lituania, care, ascunse în păduri şi beneficiind de sprijinul 
popular, hărţuiseră fără încetare forţele sovietice. Cruzimea 
represiunii şi intensificarea colectivizării  relansaseră 
acțiunile de gherilă, care au încetat în cele din urmă, din 
lipsă de noi trupe. În China, puterea comunistă s-a izbit 
atunci de o mişcare tot atât de inflexibilă, fondată, ca şi 
opoziţia lituanienilor, pe convingeri religioase şi patriotice 
totodată: rezistenţa populațiilor din Tibet. 

Chiar înainte ca PC chinez să stăpânească întregul 
teritoriu, el îşi anunţase sus şi tare intenţia de a „elibera 
Taiwanul, Hainanul şi Tibetul”. Această din urmă ţară, 
râvnită de secole de împărați - mai ales din motive 
strategice -, aflată sub protectoratul lor din 1720 până în 
1911, îşi regăsise independenţa de fapt de la proclamarea 
republicii. Nu prea populat (aproximativ două milioane de 
locuitori) şi fără o armată serioasă (8.000 de oameni), 
Tibetul era insuficient dotat din punct de vedere social, 
politic şi diplomatic pentru a putea rezista puternicului său 
vecin. Dominat de o aristocrație leneşă şi ruptă de lumea 
exterioară, guvernat - după ani de regență - de un Dalai- 

lama care abia împlinise 16 ani şi supus unui cleric 
numeros, adept - conform principiilor budiste - al non- 
violenţei şi tolerantei, poporul tibetan, format din țărani şi 
nomazi, avea să opună o slabă rezistență celor 84.000 de 
soldați chinezi care, la 7 octombrie 1950, au pătruns pe 
teritoriul lor. Cucerirea a fost cu atât mai uşor de realizat cu 
cât nu a trezit nicio reacţie puternică nici din partea statelor 
vecine (India s-a mulţumit să protesteze), nici din partea 
marilor naţiuni (Uniunea Sovietică s-a opus unei dezbateri 
în legătură cu această problemă la ONU). La 23 mai 1951, 
China a putut impune deci un „acord” în 17 puncte care 
prevedea că poporul tibetan „se reîntoarce în sânul familiei 
ţării-mamă, Republica Populară Chineză” (articolul 1) şi „va 
acorda sprijin activ armatei populare de eliberare, pentru a- 
i facilita intrarea în Tibet” (articolul 2). În schimb, ţara îşi 
păstra sistemul politico-religios. Cei doi demnitari de 
seamă: Dalai-lama (refugiat în India) şi Panchen-lama îşi 
recăpătau funcţiile şi puterile (articolele 4, 5, 6). În 
realitate, adevăratul centru de decizie avea să fie Comitetul 
administrativ militar condus de generalul Chang Ching-wu, 
prim-secretar al Partidului în Tibet. Câţiva ani mai târziu 
(aprilie 1954), încheind un tratat cu India - care recunoştea 
de facto suveranitatea sa în Tibet -, China a putut, în 
linişte, să-şi pună în aplicare planul de integrare care va 
transforma  Tibetul - după exemplul Mongoliei si 
Sinkiangului - într-o „regiune autonomă”. 

Nerăbdarea responsabililor comunişti chinezi de a 
distruge structurile politico-religioase din Tibet, de a anihila 
influenţa spirituală a marilor lama şi de a ocupa posturile- 
cheie a stârnit foarte repede ostilitatea întregii populaţii. 
Unităţile armatei populare de eliberare procedaseră, în 
1955, la dezarmarea luptătorilor Khampas din estul ţării şi, 
prin „şedinţe de lupte de clasă”, au încercat să-i convingă 
să-şi abandoneze religia, să-şi condamne „opresorii” (marii 
lama şi seniorii) şi să accepte reforma agrară, ceea ce a 
dus foarte repede, în toate satele, la revolta masivă 

împotriva ocupantilor. Zeci de mii de nomazi s-au unit, 
atacând cu succes trupele chineze. Rebeliunea luptătorilor 
Khampas - în ciuda unei tentative indiene de mediere - a 
luat amploare, cuprinzând aproape toată ţara. Pus în 
dificultate, guvernul de la Beijing a ezitat între conciliere 
(suspendarea reformelor) şi forţă, orientându-se apoi spre 
cea mai atroce represiune: trimiterea de întăriri militare 
(150.000 de oameni), bombardamente, distrugerea 
sistematică a satelor, torturi... Criza a atins paroxismul în 
martie 1959. In timp ce Dalai-lama s-a refugiat în India, 
răscoala - devenită generală - a fost reprimată de armata 
chineză cu o sălbăticie extraordinară. Zece zile de măcel au 
făcut între 2.000 şi 20.000 de morți; zeci de mii de tibetani 
şi lama au fost deportaţi în cele mai sinistre lagăre de 
„corecție prin muncă” din Mongolia şi Quinghai, unde 
mortalitatea era înspăimântătoare (aproximativ 50.000 de 
morţi din 200.000 de prizonieri între 1956 şi 1959). Aceste 
lagăre ale morţii adăposteau şi alte minorităţi naţionale 
care, în aceeaşi perioadă, erau supuse unor epurări 
violente, mai ales din rândurile elitelor intelectuale şi 
religioase: peste 30.000 de uiguri, kirghizi şi kazahi din 
Xinjiang, condamnaţi la pedepse în „laogai”. 


1.4.2. „Grevele” prizonierilor din gulaguri 


Cetăţenii naționalităților oprimate, care până în 1956 
formau aproape jumătate din efectivele Gulagului sovietic, 
au jucat un rol major în marile revolte din anii '40 şi mai 
ales '50. Puternica lor determinare, născută ca urmare a 
persecuțiilor la care fusese supus poporul lor, a fost întărită 
de decizia oficială - luată în 1948 - de a separa 
condamnatii politici de cei de „drept comun”, instalându-i 
pe primii în lagăre speciale. După spusele lui Soljeniţin, 
pentru ei a fost ocazia decisivă de „a se număra”, devenind 
astfel conştienţi de forţa lor în cadrul sistemului 

concentrationar. 

Primele miscäri greviste si ,rebeliuni” sporadice se 
semnalează încă din 1942, dar devin numeroase abia din 
1948 (lagărele din regiunea Pecora, populate în special de 
polonezi, unguri şi cehi - 1948; lagărul de la Nijni-Aturiath - 
1949; lagărele de la Salechard şi Taichet - 1950; lagărele 
de la Kolima şi din regiunea Karaganda - 1951; lagărul din 
Ekibastuz - ianuarie 1952...). Acelaşi gen de răscoale se 
desfăşoară şi în lagărele chineze. Una dintre cele mai 
sângeroase s-a declanşat în aprilie 1951, în câmpurile 
petrolifere de la Yanchang (Shanxi), în cursul căreia au 
murit 528 de soldaţi şi 2.300 de prizonieri. 

Între 1953 şi 1956, şi alte manifestări iau o foarte mare 
amploare, în numeroase lagăre sovietice. Destul de bine 
cunoscute datorită relatărilor martorilor şi, de puţină 
vreme, a rapoartelor oficiale confidentiale, ele dezvăluie o 
lume carcerală aflată într-o foarte mare agitaţie, un 
adevărat microcosmos de excese şi nedreptäti ale ordinii 
staliniste. Aidoma întregii societăţi, ea atinge, în acel 
început al anilor '50, un grad maxim de exasperare; dar, 
călită în luptele anterioare şi neavând nimic de pierdut, 
este mult mai ofensivă decât restul populaţiei. 

Trei „veşti” - sosite din afară - constituie cauza directă a 
primelor răscoale importante: vestea morți; lui Stalin („sunt 
prizonier de 19 ani, şi este prima veste bună pe care o aflu” 
ar fi declarat atunci un prizonier georgian din lagărul de la 
Vorkuta); publicarea decretului Voroşilov din 27 martie 
1953, aflat la originea eliberării, în mai puţin de 3 luni, a 
892.737 de deţinuţi, dar care, aplicat cu precădere în 
avantajul celor de „drept comun”, îi decepţionează şi 
exasperează pe „politici”; şi, în fine, ecourile revoltei 
muncitoreşti din Berlinul de Est din iunie 1953, prima mare 
fisură din inima imperiului stalinist. 

Prima „răscoală de anvergură” (Soljenitin) are loc în mai 
1953, în lagărul de la Norilsk, situat pe platoul central al 
Siberiei. În urma violenţelor exercitate de gardieni, 

izbucneşte o grevă având ca revendicări îmbunătăţirea 
vieţii cotidiene (raţii, haine, poştă...) şi a condiţiilor de 
muncă (reducerea zilei de lucru, mărirea salariilor...). 
Mişcarea - ca şi cele care au urmat - este reprimată cu 
sălbăticie. La Vorkuta - un imens complex penitenciar 
situat la peste 1.200 km vest de Norilsk -, „greva” care se 
declanşează două luni mai târziu este condusă de prizonieri 
ucraineni şi baltici, atingând repede proporţii considerabile. 
Cei 30.000 de grevişti, bine organizaţi, solicită revizuirea 
tuturor condamnărilor, eliberarea mamelor cu peste trei 
copii şi a femeilor închise de cel puţin trei ani. Cu câteva 
rafale de mitralieră care seceră sute de deţinuţi, trupe din 
Extremul Orient pun capăt grevei în mod sinistru. În ciuda 
acestei represiuni sângeroase, un al treilea lagăr, cel din 
Kenguir (în sudul Kazahstanului), declanşează în mai 1954 
o mişcare de acelaşi tip. Condusă şi aceasta de ucraineni şi 
baltici (care formau 72% din efectivele lagărului) şi la fel de 
bine structurată (cu un comitet condus de ex-colonelul 
Kuznetov şi cu sub-comisii însărcinate cu propaganda, viaţa 
cotidiană, securitatea internă...), revolta are ca pretext, ca 
şi la Vorkuta, cruzimea gardienilor. Conform raportului făcut 
de directorul gulagului, revendicările „greviştilor” erau 
următoarele: „micşorarea pedepselor pentru toţi deţinuţii 
condamnaţi la 25 de ani şi accelerarea procedurilor de 
revizuire a cazurilor de ,contra-revolutie”; fixarea, pentru 
toţi deţinuţii, a zilei de lucru de 8 ore; stabilirea unui salariu 
echivalent cu cel al lucrătorilor liberi; autorizarea legăturilor 
dintre bărbaţi şi femei; chemarea, pentru negocieri, a unui 
membru al prezidiului Comitetului central sau a unuia din 
secretarii Comitetului central. De fapt, foarte îngrijorate de 
aceste focare de revoltă, după o serie de tergiversări, 
autorităţile au înconjurat lagărul (la 26 iunie 1954) cu 1.600 
de oameni, 98 de câini dresați pentru asemenea situaţii, 5 
tancuri T-34. Represiunea a avut ca rezultat 46 de morți - 
conform surselor oficiale; şi peste 700 - din relatările 
martorilor. Totuşi, revolta nu a fost zadarnică, deoarece în 

raportul secret privind ,räscoalele masive ale detinutilor din 
lagărul Kenguir” generalul Dolghih recunostea că prizonierii 
trăiau în nişte condiţii materiale „complet 
nesatisfăcătoare”: „In majoritatea lagărelor - scria el -, 
deţinuţii mâncau doar de două ori pe zi, la intervale de 12 
ore (...). Suprafaţa locuibilă pe cap de deţinut se micşorase 
la 1,3 m?. Aşternutul nu fusese schimbat din 1948”. 


1.4.3. Manifestatiile şi revoltele muncitoreşti 


După cum arată rarele monografii care i-au fost 
consacrate, clasa muncitoare din ţările comuniste, deşi 
eterogenă şi mobilă, are totuşi o coeziune superioară 
celorlalte grupuri socio-profesionale. Deşi intensificarea 
industrializării a necesitat solicitarea masivă a unei noi 
forţe de muncă - mai ales feminină -, neexperimentată şi 
deosebit de mobilă, s-au menţinut totuşi, mai ales în 
vechile întreprinderi, nuclee formate din muncitori 
experimentați si căliţi, care au putut păstra şi transmite 
noilor veniţi tradiţiile muncitoreşti de apărare şi luptă. După 
cum observă François Bafoil în legătură cu evenimentele de 
la Poznan din Polonia (iunie 1956), „mişcarea de revoltă 
prinde rădăcini în vechea întreprindere Cegielski, dovedind 
prin aceasta că predarea ştafetei a avut loc şi că, în ciuda 
efortului depus de comunişti pentru extirparea obiceiurilor 
din trecut, s-a transmis o anumită cultură”. 


O clasă exploatată şi decepţionată 


În plus, degradarea generală a condiţiilor de muncă şi 
viaţă a imensei majorităţi a clasei muncitoare a furnizat 
motive comune de nemulţumire. Considerată drept vârful 
de lance al proletariatului, deci al noului regim, de-a lungul 
anilor, clasa muncitoare a descoperit - cu amărăciune şi, 
câteodată, cu furie - că, de fapt, era /a fel de exploatată ca 

şi în perioada capitalismului triumfător. Ca şi patronii din 
secolul al XIX-lea, statul comunist o pune să plătească 
preţul unui efort de industrializare fără precedent. Doar o 
fiscalitate împovărătoare, un salariu mic şi o politică 
draconică a muncii pot permite realizarea cel puţin parţială 
a planurilor extrem de ambiţioase concepute de experţi. 
Peste tot - în URSS, bineînţeles, dar şi în China, Coreea şi în 
toate democratiile populare - productivitatea devine 
singurul obiectiv. Aşa-zisele „întreceri”, prin decernarea de 
fanioane, drapele, medalii şi prime, încearcă să impună 
stahanovismul. Programele de lucru sunt duse la limita lor 
extremă. Orele suplimentare neplătite şi „zilele de muncă 
patriotică” (renunțare la o zi de odihnă legală) se înmulţesc. 
Pentru a învinge rezistentele, se stabilesc măsuri coercitive. 
Orice greşeală profesională poate fi sancţionată prin 
reduceri de 10-25% din salariu şi prin pedepse cu 
închisoarea. În 1954, în Polonia erau 50.000 de muncitori 
condamnaţi pentru „risipă” sau „sabotaj economic”, 
repartizaţi în 27 de lagăre de muncă, 8 anexe de închisoare 
şi 7 batalioane. Sindicatele oficiale se dovedesc a fi total 
ineficiente în apărarea intereselor muncitorilor, participând, 
dimpotrivă, la controlul şi disciplinarea acestora; în China, 
nu degeaba erau numite „limbile birocraţiei şi cozile 
administraţiei”. Politica salariilor constituie o altă cauză 
gravă de nemulţumire. Nu numai că nu cresc în acelaşi ritm 
ca şi preţurile produselor de consum, dar prezintă 
numeroase  disparităţi, care  suscită critici violente. 
Extinderea salarizării pe bază de normă şi primele acordate 
arbitrar reprezintă încă o sursă de inegalităţi şi frustrare. 
Lumea muncitorească, decepţionată, nefericită, 
exasperată - conştientă fiind de exploatarea sa -, se află la 
limita răbdării. În ciuda fricii de represalii, manifestările de 
nemulțumire sunt numeroase şi diverse: absenteism, 
încetinirea ritmului de lucru, neîntretinerea utilajelor, 
furturi, greve... În China, ca de altfel şi în ţările europene, 
condamnările muncitorilor pentru „sabotaj” sunt frecvente. 

„Ziarul poporului” din 30 septembrie 1954 numără - în zece 
mari oraşe, printre care Beijing şi Canton -, pe o perioadă 
de cinci ani, 7.278 de acte de sabotaj în construcţie, 
producţie şi planificare. In aceeaşi perioadă, greve 
sporadice izbucnesc în Cehoslovacia mai ales în 1951, la 
mina de fier slovacă din Roznava, unde, după opinia 
autorităţilor, muncitorii „lucrează adeseori în proporţie de 
numai 30%”. Dificultăţile economice şi financiare ale 
majorităţii statelor comuniste europene din vremea aceea - 
pe care acestea încearcă să le stopeze prin măsuri 
draconice - măresc tensiunile, declanşând, în 1953, două 
mari revolte muncitoreşti: una în Cehoslovacia şi alta în 
Berlinul de Est. 


Revolta muncitorilor cehi (mai-iunie 1953)... 


Detonatorul revoltei muncitorilor cehi a fost reforma 
monetară aplicată de guvern la mai 1953, pentru a lupta 
împotriva unei inflatii tot mai galopante. Prin înlocuirea 
vechii „coroane” cu noua monedă s-a realizat o diminuare 
puternică a salariului real (12% după calculele oficiale), în 
timp ce costul vieţii creştea în medie cu 29%. Nivelul de trai 
al familiilor din clasa de mijloc - care putuseră face 
economii - a scăzut dintr-odată cu mai mult de o treime. 
Muncitorii s-au manifestat imediat printr-un protest 
general: între 1 şi 5 iunie, 129 de întreprinderi au fost 
afectate de numeroase întreruperi de lucru. În principalele 
centre industriale s-au produs tulburări de mare amploare: 
la Praga au izbucnit incidente la prestigioasa uzină 
mecanică. CKD Stalingrad; şi la P/zen, unde mii de 
muncitori de la uzinele Stalin (foste Skoda) au luat cu asalt 
primăria oraşului, au aruncat portretele lui Stalin şi 
Gottwald, au călcat în picioare drapelul sovietic şi au cerut 
alegeri libere. Armata şi miliția au pus capăt haosului, 
arestând 427 de grevişti şi manifestanți. 


183 


Si a muncitorilor est-germani (iunie 1953) 


Revolta muncitorească din RDG, care s-a declanşat 
câteva zile mai târziu (12-17 iunie 1953), a avut un şi mai 
mare ecou în opinia mondială decât cea din Cehoslovacia, 
datorită localizării sale (Berlin) şi intervenţiei forţelor 
sovietice. Aici, detonatorul nu a fost reforma monetară, ci 
anunţarea, la 14 mai (de către Comitetul central al 
Partidului) a unei creşteri generale a normelor de lucru cu 
10%, începând din 5 iunie. Măsura nu a fost acceptată de 
muncitorii din construcţii care lucrau pe Stalinallee, care, la 
12 iunie, au hotărât să intre în grevă. În zilele următoare 
mişcarea s-a extins nu numai în Berlinul de Est, ci în peste 
270 de oraşe din RDG. La 17 iunie au fost alese comitete de 
grevă, au fost elaborate programe (mai întâi strict socio- 
economice, apoi politice), au fost organizate manifestări. 
Atunci s-au produs incidente violente în mai multe oraşe 
(Halle, Leipzig,  Merseburg...); numeroase clădiri ale 
Partidului au fost incendiate; au fost neutralizate 
infrastructuri (uzine de gaz, căi ferate...) în Berlinul de Est, 
tulburările au fost dintre cele mai grave. Scandând „Nu 
suntem sclavi!”, „Alegeri libere!”, „Grevă generală!”, zeci 
de mii de manifestanți au înfruntat poliţia, întărită cu 
soldaţi sovietici. Aceştia din urmă, deşi foloseau tancuri, nu 
au reuşit să stăpânească situaţia decât în jurul orei 21. 
Pentru întreaga RDG, numărul victimelor s-a estimat la 
aproximativ 500 de morti iar cel al arestărilor şi 
deportărilor (cel mai adesea în lagăre sovietice) - la vreo 
25.000. 

Aceste revolte muncitoreşti, ca de altfel şi cele din Gulag, 
reflectă principalele frustrări generate de sistemul stalinist 
şi speranţa, odată cu dispariţia principalului vinovat, într-un 
nou curs. După cum observă H. Carrere d'Encausse, 
„răscoala din Berlinul de Est din vara lui 1953 este doar 
partea cea mai spectaculoasă a agitaţiei care cuprinde 
întreg Estul european în acelaşi timp, pe fondul degradării 

economice datorate instalării structurilor sovietice. 
Colectivizarea forțată, o industrializare incorect pregătită, 
prea rapidă, provoacă peste tot aceleaşi eşecuri ca şi în 
URSS. In momentul schimbărilor perceptibile de la Moscova, 
când răsună un discurs înnoitor, în monolitul est-european 
popoarele se răzvrătesc împotriva continuării unei 
asemenea politici”. De fapt, respingerea ordinii staliniste nu 
se limitează doar la țările europene, ci cuprinde întreaga 
lume comunistă, după cum nu priveşte numai poporul, ci si 
societatea oficială. 

2. CELE DOUĂ FORME DE REPUNERE ÎN 
DISCUŢIE 


Repunerea în discuţie a sistemului conceput de Stalin se 
desfăşoară pe parcursul mai multor ani. Amorsată chiar 
înaintea morţii dictatorului - dacă luăm în considerare 
tentativele sale de destindere făcute în 1952 pe plan 
internaţional -, ea primeşte un prim elan în lunile care au 
urmat morţii sale, perioadă în care, atât în URSS cât şi în 
democratiile populare, se conturează un „nou curs”. Un al 
doilea avânt decisiv intervine după cel de-al XX-lea congres 
al PCUS, din februarie 1956. Din acest moment, nu există 
ţară aparţinând sferei comuniste în care, mai mult sau mai 
puţin, de la simpla „alegere” a unui reformist în Biroul 
politic la răscoala revoluţionară, uniforma impusă de Stalin 
să nu fie retuşată, sau câteodată făcută ferfeniţă. 


2.1. „Retuşările” oficiale 


Sentimentele erau de aşa natură în rândul opiniei, încât 
cu greu se putea întrezări o succesiune - atât în 
conducerea Uniunii Sovietice, cât şi a întregului lagăr 
comunist - fără anunţarea unor schimbări. Mai mult, lăsând 
la o parte pe cei care, ca discipoli neconditionati ai lui 
Stalin, propoväduiau continuitatea absolută, numeroşi 
candidaţi la succesiune se puteau afirma doar mascându-şi 
ambițiile personale prin proiecte - mai mult sau mai putin 
îndrăzneţe - de „retuşări” ale sistemului. 

2.1.1. Primele concesii 


Noua situaţie a îmbrăcat două aspecte principale. Pe de o 
parte, profitând de lupte fractionare intense, s-au impus noi 
conducători în sânul statelor-majore ale Partidului. Pe de 
altă parte, au fost hotărâte măsuri de destindere atât pe 
plan intern, cât şi în materie de politică internaţională. 


Spre o oarecare colegialitate 


Moscova fiind centrul de comandă al Imperiului, 
bineînţeles că aici s-au declanşat primele lupte pentru 
putere. Stăpânul murind fără a-şi desemna succesorul, 
partida se anunța strânsă - şi a început chiar de la primele 
ore după decesul său (sau poate chiar mai înainte). Având 
în vedere miza, un om izolat nu avea nicio şansă; aşa încât, 
fără a le înţelege totdeauna bine natura şi ramificatiile, s-au 
putut vedea dezvoltându-se numeroase facţiuni. Cu 
această ocazie, vechi solidaritäti au fost aparent 
reînsufleţite, iar altele s-au creat în funcţie de oportunităţi. 
Chiar dacă se poate presupune că, în aceste grupuri, 
ambițiile personale prevalează, cel mai adesea, în faţa 
tuturor celorlalte considerente, aveau totuşi să existe 
convergente de idei privind sistemul stabilit şi necesitatea 
de a-l reforma sau nu. Una dintre principalele tendințe din 
sânul aparatului de partid sovietic îi reunea pe Molotov, 
Kaganovici şi Suslov, care păreau că acceptă ideea de a 
corecta unele excese ale stalinismului (teroarea), dar 
refuzau să-i modifice structurile şi principiile. In schimb, 
pentru o altă facțiune, care se sprijinea pe oameni ce 
aveau, de asemenea, responsabilităţi majore, ca de 
exemplu Beria numit ministru de interne după ce 
supervizase, în timpul lui Stalin, întreaga poliţie şi 
administraţie internă a ţării şi mai ales Malenkov, era 
urgent să se înceapă o schimbare de politică permiţând 
îmbunătăţirea situaţiei materiale a ţăranilor, a minorităţilor 

nationale si a populaţiei în general. În politica externă, 
această facțiune privilegia negocierea şi dorea stoparea 
cursei înarmărilor. Situată aproape la egală distanţă de 
aceste două tendinţe, o a treia - calificată uneori drept 
„centristă” -, impulsionată de Hruşciov, a reușit în final să 
le întreacă pe celelalte două. Lupta pentru putere nu s-a 
terminat cu adevărat decât odată cu eliminarea de către 
Hruşciov a grupului numit „anti-partid” (în iulie 1957) şi a 
lui Bulganin, în martie 1958. Bătălia a fost necruțătoare. 
Malenkov, care la început luase în primire preşedinţia 
Consiliului de miniştri şi conducerea secretariatului 
Comitetului central, a trebuit, încă din 14 martie 1953, să o 
cedeze pe aceasta din urmă lui Hruşciov, avansat oficial (în 
septembrie) în funcţia de prim-secretar. Beria, arestat în 
iunie, a fost executat. Sub presiunea hrusciovistilor - aliaţi, 
datorită împrejurărilor, cu conservatorii -, Malenkov a fost 
forţat să demisioneze în februarie 1955... 

Departe de a se limita doar la Kremlin, asemenea lupte s- 
au succedat în toate partidele blocului comunist. Imre 
Nagy, impus de Malenkov ca preşedinte al Consiliului ungar 
în iulie 1953 în locul „molotovistului” Răkosi (care a rămas 
totuşi prim-secretar al Partidului), a fost îndepărtat din 
guvern în primăvara lui 1955, în momentul căderii în 
dizgrație, la Moscova, a protectorului său. În RDG, Walter 
Ulbricht, prim-secretar al Partidului, stalinist energic, care 
părea condamnat de moartea modelului său, s-a văzut 
salvat de răscoala muncitorească din iunie 1953, pentru 
care i-a făcut responsabili pe Beria şi pe şefii facțiunii 
opozante. În Bulgaria, Todor Jivkov, protejat de Hruşciov, a 
fost numit în februarie 1954 prim-secretar al Partidului, în 
locul lui Cervenkov, care nu avea să mai dispună decât de 
preşedinţia Consiliului. După cum arată ultimul exemplu, 
această îndârjită competiţie din perioada post-stalinistă are 
ca prim efect sistematizarea practicii „conducerii 
colegiale”. În mai puțin de optsprezece luni (martie 1953 
iulie 1954), în toate ţările comuniste europene, conducerea 

Partidului şi a Statului se află în mâini diferite. Întâietatea 
unei funcţii asupra alteia nu părea atunci evidentă, mai ales 
în perioada când Malenkov, deşi nu dispune de 
secretariatul Partidului, exercită o autoritate dominantă. 
lată de ce unii lideri stalinişti, forţaţi să abandoneze una 
dintre cele două responsabilităţi, ezită, în România, 
Gheorghiu-Dej optează mai întâi (aprilie 1954) pentru 
preşedinţia Consiliului, apoi se răzgândeşte şi-şi reia titlul 
de prim-secretar (decembrie 1955). La această dată, într- 
adevăr, nu mai e nicio îndoială că, pornind de la exemplul 
lui Hruşciov, puterea supremă este exercitată în totalitate 
de primul conducător al Partidului. 

In China, deşi abia în aprilie 1959 Mao Zedong 
(preşedintele Comitetului central) renunţă la funcţia sa de 
preşedinte al Republicii, în schimb, în sânul Partidului se 
manifestă lupte factionale tot atât de intense ca şi cele care 
marchează succesiunea lui Stalin în URSS şi în democratiile 
populare. Aceste rivalități interne sunt dezvăluite de 
afacerea - încă foarte misterioasă - „Gao Gang Rao Sushi”. 
Responsabili ai regiunilor din Nord-Est (Manciuria) şi, 
respectiv, din Est, şi fiind promovați (nu de multă vreme) în 
funcţii naţionale de înalt nivel (preşedinţia comisiei de stat 
a planificării pentru Gao Gang; conducerea 
departamentului de organizare a PC pentru Rao Sushi), cei 
doi, precum şi alţi conducători, sunt luaţi la rost în mod 
violent de către Comitetul central în februarie 1954: 
„Aceste cadre superioare de partid - scria atunci «Ziarul 
poporului» -, care ocupă un rang înalt în Comitetul central, 
în comitetele regionale şi în armată, şi care exagerează 
rolul individului, scot prea mult în relief prestigiul personal 
şi desconsideră importanța hotărâtoare a unităţii, a 
conducerii colective şi a prestigiului Partidului. Succesele 
obţinute în muncă li s-au urcat la cap (...). Ei merg până 
într-acolo încât consideră regiunea pe care o conduc drept 
moşia personală şi regatul lor independent”. Afacerea Gao 
Gang Rao Sushi, deşi prezintă în mod incontestabil aspecte 

specifice (dificultăţi ale puterii centrale în a-şi afirma 
autoritatea asupra „proconsulilor” marilor regiuni, ambiţii 
personale, lupte inter-facţiuni...), nu trebuie desprinsă 
totuşi de contextul raporturilor chino-sovietice şi de 
repunerea în discuţie a ordinii staliniste. Raporturile 
excelente pe care Gao Gang se pare că le-a avut cu URSS- 
ul stalinist - interesat în primul rând de Manciuria - i-au 
putut face un deserviciu; cu atât mai mult cu cât politica pe 
care o preconiza în materie de dezvoltare (prioritatea 
industriei, accelerarea colectivizării şi a nationalizärilor) era 
pe deplin stalinistă - ca de altfel şi concepţia sa foarte 
personalizată despre putere (potrivit detractorilor săi). 
Având în vedere că în acel moment în partidele comuniste 
europene se discutau asemenea principii, era dificil ca PC 
chinez să rămână cu totul în afara acestei vaste dezbateri. 


Veleitati d'aggiornamento 


„Noul curs” nu s-a limitat totuşi numai la schimbări de 
persoane în cadrul aparatelor de partid şi la instaurarea 
unei anumite colegialităţi în organele supreme de decizie. 
Pe parcursul a 1-2 ani, în mai multe domenii au fost stopate 
măsuri greşite ale politicii staliniste. Deşi niciun stat nu a 
evitat complet acest aggiornamento, în schimb nu îl 
practicau toate cu aceeaşi precocitate şi intensitate, în 
funcţie de rapiditatea şi gradul de reînnoire a echipelor 
conducătoare, şi de presiunea socială. 

La Moscova, succesorii lui Stalin au înţeles că se 
impunea, de urgenţă, o schimbare totală a felului de a 
acţiona. Decretul de amnistiere - citat deja - a fost semnat 
la 27 martie, deci la numai trei săptămâni de la moartea 
dictatorului. Câteva zile mai târziu, la 4 aprilie, ,Pravda” 
anunţa că „medicii asasini”, acuzaţi cu trei luni înainte că ar 
fi profitat de funcţiile lor de la Kremlin pentru asasinarea 
sau încercarea de asasinare a lui Jdanov şi a mai multor 
înalţi militari, fuseseră inculpati pe nedrept. Conform 

mărturiei MVD-ului (ministerul de interne), aceştia fuseseră 
victimele unei provocări şi supuşi unor „metode ilegale de 
anchetă”, adică la tortură. Dezvăluire stupefiantă care, 
pentru prima dată, punea în discuţie întregul aparat 
represiv al sistemului. În Ungaria, nu după mult timp, Imre 
Nagy anunţa desfiinţarea lagărelor de detenţie şi a 
tribunalelor speciale ale poliţiei. Pe de altă parte, tensiunile 
cu Biserica au fost pe moment calmate (mai ales în Ungaria 
şi Bulgaria), în timp ce noii conducători sovietici, preocupaţi 
de protejarea naționalităților, indicau clar voinţa de a pune 
capăt programului stalinist de rusificare. Simultan, a fost 
lansată o campanie de susținere a creşterii nivelului de trai 
şi a dezvoltării bunurilor de consum. Încă de la 1 aprilie 
1953, Kremlinul a procedat la o reducere substanţială a 
preţurilor cu amănuntul şi, câteva luni mai târziu, la 
diminuarea la jumătate a împrumutului de stat 
(obligatoriu). In Cehoslovacia, revoltele muncitoreşti au 
determinat o scădere cu 10-40% a preţului produselor 
alimentare şi hainelor. Pretutindeni, conducătorii s-au 
angajat în repunerea în valoare a locului ocupat de 
agricultură şi de țărănime. În URSS şi în România s-a stabilit 
o reducere a taxelor, în Polonia s-a hotărât acordarea de 
ajutoare ţăranilor individuali şi fermelor colective, iar în 
Ungaria, |. Nagy a mers mai departe, permiţând chiar 
ţăranilor să părăsească colhozurile. 

Deşi aceste măsuri erau punctuale şi haotice, deşi „noul 
curs” s-a limitat până la urmă la câteva concesii inevitabile 
şi promisiuni nerespectate, un vânt proaspăt adia peste 
lumea comunistă încă de la moartea principalului său lider. 
Cu toate că acesta din urmă nu a fost niciodată pus în 
discuţie, respingerea unei părţi din politica sa echivala cu o 
destalinizare de fapt. Aşadar, revizuirile oficiale pe care le 
vom evoca nu au fost altceva decât tunete pe un cer senin. 
Pentru observatorii avertizaţi, ele au apărut mai curând ca 
simple întăriri ale regimului, chiar dacă pe parcursul celui 
de-al XX-lea congres al PCUS au îmbrăcat o formă 

spectaculară. 
2.1.2. Momentele tari ale revizuirii oficiale 


Este semnificativ faptul că istoricul ezită asupra 
cuvintelor ce ar putea califica aceşti ani de cotitură din 
perioada 1953-1956 în galaxia comunistă. Dacă luăm în 
seamă măsurile pe care tocmai le-am prezentat, „noul 
curs” seamănă, într-adevăr, mai mult cu un aggiornamento 
- sau, dacă vreţi, mai curând cu o adaptare decât cu o 
ruptură, în schimb, dacă apreciem la justa valoare 
denuntärile unui Nagy în iunie-iulie 1953 şi, bineînţeles, 
cele ale lui Hruşciov în februarie 1956, avem senzaţia că 
asistăm la cel mai violent cutremur de pământ pe care l-a 
cunoscut vreodată lumea comunistă. Cu atât mai mult cu 
cât seismul, deşi are ca epicentru Moscova şi ca primă 
victimă pe Stalin, ocupă, de fapt, o arie mult mai largă. La o 
analiză mai atentă, el îi priveşte pe toţi cei care, de la cea 
mai înaltă treaptă a Partidului şi Statului până la cea mai de 
jos, l-au ales ca inspirator pe fostul stăpân al Kremlinului, 
iar ca model, sistemul pe care acesta l-a impus. Dacă 
„destalinizarea” - cel puţin la nivelul aparatelor - nu repune 
deloc în discuţie dogma marxist-leninistă, asta nu înseamnă 
că se limitează, după cum ar fi dorit principalii săi 
instigatori, doar la denuntarea practicilor unui om; de fapt, 
ea înglobează în critica sa o întreagă concepţie asupra 
comunismului. Este ceva ce reiese clar dintr-un eveniment 
căruia nu i s-a acordat deplina importanţă pe care o merita: 
prezentarea de către Imre Nagy, la 27 iunie 1953, a unui 
raport Comitetului central al PC ungar. 


Raportul secret al lui Imre Nagy (iunie 1953) 


Întors de la Moscova - unde, fiind convocat împreună cu 
principalii conducători ai partidului, obținuse dintr-odată 

sprijinul lui Malenkov -, Imre Nagy adresează un raport 
percutant Comitetului central. Acest rechizitoriu implacabil, 
deşi clar îndreptat împotriva gestiunii şi practicilor prim- 
secretarului Partidului comunist ungar - stalinistul Mâtyâs 
Râkosi -, a constituit nu mai puţin şi „prima manifestare de 
destalinizare” (F. Fejt6). Într-adevăr, textul - ţinut secret 
până în 1985! - surprinde prin tonul direct şi brutal cu care 
denunţă principalele vicii ale sistemului în vigoare de la 
Moscova până la Beijing. Şi nu există situaţie în care 
numele lui Râkosi să nu poată fi înlocuit cu cel al lui Stalin, 
Mao, Kim Ir Sen, Hodja sau Boleslaw Bierut, atât de 
universală este critica sa. 

Raportul lui Nagy se manifestă cu înverşunare împotriva 
deviatiilor care, putin câte putin, au transformat aparatul 
Partidului într-o „clică” de câţiva indivizi care şi-au împărţit 
puterea ca pe o moştenire: unul guvernând politica 
generală, altul - domeniul economic, un al treilea - 
apărarea naţională, şi un al patrulea - problemele 
ideologice. Acest directivism şi cultul personalităţii care 
decurge de aici („Rákosi e Partidul”) supraestimează rolul 
„celor chemaţi”, al celor ,«alesi» ca făuritori ai istoriei”, şi 
subestimează „forța creatoare a maselor populare”, 
determinând în rândul acestora „o aşteptare cu braţele 
încrucişate”. Dar cel mai rău este că această cangrenă - 
directivismul - se propagă cu repeziciune „din vârf până la 
nivelul cel mai de jos al Partidului”. 

Confiscarea puterii are ca primă consecinţă vicierea 
raporturilor dintre Partid şi Stat, Partidul - sau mai exact o 
facțiune a Partidului - tinzând să se substituie Statului. Or, 
afirmă Nagy, „Partidul, prin structura sa organizaţională, 
prin funcţionarea, alcătuirea şi natura sa socială nu se 
potriveşte cu exercitarea funcţiei de stat, aceasta 
nemaifiind un rol al său”. Guvernul nu trebuie să mai fie 
inexistent, iar parlamentul trebuie să se bucure de toate 
prerogativele sale. Pe de altă parte, din directivism rezultă 
ilegalitatea, arbitrarul, arestările şi condamnările abuzive. 

Statul comunist - recunoaste Nagy - nu este un stat de 
drept. „Sute şi sute de mii de persoane - denunţă acesta - 
au fost supuse (pe nedrept) unor proceduri ale tribunalelor 
sau au suportat abuzurile poliţiei şi condamnări mai mult 
sau mai puţin grave.” 

Critica este şi mai argumentată în materie de politică 
economică, al cărei unic obiectiv ar fi trebuit să fie 
„creşterea continuă a nivelului de trai al populaţiei”. Dar, 
din cauza „grandomaniei'” şi pe baza unor planuri 
„herealiste” si „mult prea umflate”, au fost lansate 
programe maximiste pentru dezvoltarea industriei grele, în 
defavoarea celorlalte sectoare industriale şi mai ales a 
agriculturii, sacrificată în totalitate. După cum se poate 
vedea, în câteva pagini surprinzător de curajoase şi lucide, 
Nagy a scos în evidenţă principalele abuzuri şi principalii 
responsabili. 


„Raportul Hruşciov” (februarie 1956) 


Redactat după mai bine de doi ani şi jumătate de la cel al 
lui Nagy, raportul pe care Hruşciov l-a prezentat la al XX-lea 
congres al PCUS, la 24 februarie 1956, a avut, în ciuda 
dimensiunilor criticii sale - după părerea noastră în mod 
clar mai limitate -, urmări incomparabile. Dacă la început a 
fost secret şi rezervat doar celor 1.436 de delegaţi şi 
reprezentanţilor celor 55 de „partide frăţeşti”, raportul - 
spre deosebire de cel al lui Nagy - a fost cunoscut, în 
câteva săptămâni, de zeci de milioane de sovietici, iar prin 
intermediul CIA, de lumea întreagă. Urmărind mai ales să-şi 
consolideze poziţia în fruntea Partidului, Hruşciov viza, prin 
denuntarea erorilor şi crimelor lui Stalin, pe toţi cei care, în 
cadrul aparatului, puteau să apară ca urmaşii săi direcţi, 
stânjenindu-i astfel ascensiunea. Asa se explică 
selectivitatea si superficialitatea sa în condamnarea 
sistemului stalinist, care contrastează puternic cu raportul 
lui Nagy. 

Ca si Nagy, dar cu mai multe exemple si anecdote, 
Hruşciov denunță cultul personalității care, după părerea 
sa, a atins odată cu Stalin „proporţii monstruoase”; un cult 
cu atât mai grotesc cu cât Stalin era deopotrivă un slab 
strateg şi un economist incompetent. Ca şi Nagy, el a 
înfierat recurgerea la teroare şi arbitrar, care ar fi paralizat 
pe membrii Biroului politic - mereu ameninţaţi - şi ar fi dus 
la cele mai rele deturnări (de la marile epurări din anii '30, 
până la genocidurile împotriva popoarelor caucaziene sau 
afacerea „complotului medicilor”). Dar nu se spune nimic 
hotărâtor în privinţa derivelor neimputabile direct lui Stalin; 
nicio reflectare de ansamblu, niciun regret privind soarta 
societăţii civile de-a lungul întregii perioade. 

Deşi schematică şi lacunară, critica lui Hruşciov a 
provocat totuşi un şoc puternic atât în cadrul aparatului de 
conducere, cât şi în rândul militantilor de bază, atât în 
URSS, cât şi în „ţările frăţeşti”. „Discursul lui Hruşciov 
despre Stalin - îşi aminteşte tânărul aparatcik Z. Mlynar 
(ceh) - m-a impresionat îndeosebi prin precizările concrete 
privind crimele comise de aparatul de securitate sovietic, 
torturile şi mărturisirile smulse cu forţa pe parcursul 
proceselor politice. Nu mi-aş fi putut imagina niciodată aşa 
ceva - şi, în plus, erau probleme ce priveau direct şi 
Cehoslovacia.” De fapt, raportul avea să tulbure numeroase 
spirite atât prin tăcerile, cât şi prin dezvăluirile sale, 
mărturie stând întrebările puse de militanti la „reuniunile 
informative” de după cel de-al XX-lea congres: „Cum va fi 
apreciat, pe viitor, rolul lui Stalin în viaţa Partidului şi în 
dezvoltarea teoriei marxist-leniniste? Se va continua 
studierea lucrărilor lui Stalin? (...) Trupul lui Stalin va 
rămâne în mausoleul lui Lenin? Ce se va întâmpla cu 
tablourile lui Stalin?...” Uneori întrebările sunt mai profunde 
şi mai stânjenitoare pentru Partid: „Am impresia că - 
îndrăzneşte să declare, în plină adunare, un critic literar -, 
datorită unor cauze istorice precise, cultul personalităţii a 
fost profitabil unei categorii de indivizi din sânul Partidului 

şi din guvern, care au făcut astfel carieră. De acum înainte, 
aceşti indivizi îşi construiesc discursuri, întrebându-se cum 
îşi vor putea păstra locurile (...). Sunt persoane care au 
provocat moartea a mii de cetăţeni oneşti, şi alţii care au 
văzut lucrul aceasta (...). Dacă toţi aceşti oameni rămân pe 
posturile lor, dacă nu se face nimic, dacă li se încredințează 
înfăptuirea deciziilor luate la cel de-al XX-lea congres, 
atunci ar însemna să ne mintim pe noi înşine (...)”. 
Colonelul A. Kuibişev reformulează într-un mod implacabil 
acelaşi argument: „Ne vine greu să ne imaginăm - observă 
acesta - o singură persoană şi-a putut impune voinţa celor 
şase milioane de membri ai Partidului. Acest lucru n-a fost 
posibil decât prin proasta educaţie primită de membrii 
partid, prin servilitate, idolatrie şi frică” (Extrase din 
raporturile secrete sovietice, divulgate după 1991). Vasta 
„epurare” reclamată de acest colonel avea să se limiteze, 
în realitate, doar la marginalizarea adversarilor lui Hruşciov, 
cu ocazia unei reuniuni al Comitetului central în iunie 1957 
şi a celui de-al XXII-lea congres (17-31 octombrie 1961). 
Acesta din urmă, prin vocea lui Hruşciov şi a aliaţilor săi, a 
reluat tema destalinizării, denunţându-se din nou atât 
crimele lui Stalin, dar şi cele ale staliniştilor im Partid, al 
căror număr a fost totuşi în mod oportun limitat doar la 
grupul anti-partid”. De fapt, Hruşciov ar fi vrut să meargă 
mai departe decât a putut să o facă; dar, la opt ani de la 
moartea fostului lider sovietic, rezistenţa în fața 
destabilizării aparatului de conducere era încă foarte mare. 


AI Vill-lea congres al Partidului comunist chinez 
(septembrie 1956) 


Cel de-al Vill-lea congres al PCC - care s-a desfăşurat la 
numai şapte luni după congresul XX al PCUS - nu a avut nici 
pe departe acelaşi răsunet. Totuşi, descifrat de sinologi în 
lumina dezvăluirilor şi acuzațiilor emise în timpul Revoluţiei 
culturale, şi el face dovada unor mutații în concepţia 

exercitării puterii şi în politica generală a Partidului. 

Deşi congresul nu face referiri explicite la omologul său 
sovietic, unele declaraţii se înscriu perfect pe direcţia sa. 
Nu întâmplător Mao Zedong este lăudat de Liu Shaoqi 
pentru că a ştiut „să menţină ferm principiile democratice 
de conducere colectivă a Partidului”. Această declaraţie, cu 
siguranţă nu lipsită de malitiozitate, este totuşi justificată. 
Într-adevăr, lansând tema celor „O sută de flori” (care nu 
trebuie confundată cu campania cu acelaşi nume din 
primăvara lui 1957), prin care-şi invita compatrioţii la lupta 
împotriva celor „trei flageluri” (birocratismul, subiectivismul 
şi sectarismul), Mao participa, fără a menţiona în mod 
expres, la destalinizare. Însemna a recunoaşte posibilitatea 
existenţei unor contradicții chiar în cadrul societății 
comuniste. 

Hotărârile luate în timpul celui de-al Vill-lea congres 
confirmă voinţa majorităţii aparatului de conducere de a se 
inspira din preceptele hruşcioviene în activitatea Partidului. 
Deşi în niciun moment nu se pune problema denunţării 
greşelilor lui Mao - cum a făcut Hruşciov în legătură cu 
Stalin -, totuşi omnipotenta şi omniscienta sa sunt clar 
repuse în discuţie. De exemplu, spre deosebire de statutul 
Partidului elaborat în 1945, cel din 1956 nu se mai referă 
explicit la „ideile lui Mao Zedong” ca principii directoare ale 
partidului. Unicul „ghid de actiune” mentionat este 
marxism-leninismul. Politica economică preconizată de Mao 
în lunile precedente - îndeosebi accelerarea brutală a 
colectivizării rurale începând din iulie 1955 (pe care unii 
istorici nu ezită să o califice drept „primul avânt”) şi dorinţa 
sa exprimată în aprilie 1956, în cele „zece mari legături”, 
de a acorda o mai mare atenţie industriei uşoare şi 
agriculturii - nu mai este luată în seamă. In schimb Liu 
Shaoqi reafirmă întâietatea industriei grele, în multe alte 
domenii, acesta este clar împotriva lui Mao, înfierând „paşii 
făcuţi la întâmplare” începând cu vara lui 1955 şi 
preconizând domolirea luptei de clasă şi recurgerea masivă 

la ajutorul sovietic, aliniindu-se astfel la ideile de 
coexistenţă paşnică susţinute la Moscova. În plus, noi 
înfiinţări de posturi şi numiri în structurile Partidului sunt 
mai degrabă defavorabile „marelui cârmaci”. Deşi rămâne 
preşedinte al Partidului, de acum înainte el va fi înconjurat 
de patru vicepreşedinţi (Liu Shaoqi, Zhou Enlai, Zhu De şi 
Chen Yun) şi un secretar general, în persoana lui Deng 
Xiaoping, care, odată cu afacerea Gao Gang, cunoaşte o 
ascensiune remarcabilă (al şaselea loc în Biroul politic). Cu 
siguranţă că aceste schimbări nu sunt toate defavorabile 
facțiunii maoiste - căreia, de exemplu, îi aparţinea în 
vremea aceea Deng Xiaoping -, dar este evident faptul că 
grupul „planificatorilor” sau „gestionarilor” (al cărui lider 
este Liu Shaoqi, considerat de Hruşciov, în Memoriile sale, 
drept „un om extrem de inteligent”) are o perioadă 
favorabilă, având chiar de pe acum o concepţie diferită de 
a lui Mao în privinţa ritmului şi metodelor de creare a 
proprietăţii socialiste. Tot ceea ce va opune mai târziu cele 
două tendinţe „se găseşte, în filigran, în documentele celui 
de-al VIII-lea congres” (J. Guillermaz). 

Repercusiunile celui de-al XX-lea congres al PCUS în 
cadrul PC chinez sunt destul de diferite faţă de reacţiile 
celorlalte partide. Dacă, în cadru/ aparatelor de conducere, 
este întâmpinată cu reticentä denuntarea publică şi 
răsunătoare a lui Stalin, în schimb, unii notabili încearcă să 
se sprijine pe condamnarea cultului personalităţii pentru a 
zdruncina autoritatea facțiunii aflate la putere şi pentru a-şi 
întări poziţiile. Manevra, după cum s-a văzut, a reuşit destul 
de bine în China, având în vedere deceptiile lui Mao după 
eşecul „primului avânt” şi autoritatea tot mai mare a lui Liu 
Shaogi. In alte ţări, aceasta avea să eşueze. Astfel, în 
Iugoslavia, numărul doi al regimului, Milovan Djilas, 
preşedintele Adunării,  permiţându-şi într-un interviu 
acordat publicaţiei „New York Times” să critice sistemul 
titoist si să dorească formarea unei alte mişcări politice pe 
lângă Liga comunistă, s-a văzut condamnat în ianuarie 

1955 la o pedeapsă de 18 luni închisoare cu suspendare. Si 
în Coreea, membrii Biroului politic care au protestat pentru 
că învăţăturile celui de-al XX-lea congres nu fuseseră bine 
înţelese au scăpat doar fugind în China. În A/bania, Enver 
Hodja evocă în Memoriile sale un „complot” pregătit în 
1956 de „revizioniştii de la Belgrad” pentru subminarea 
autorităţii sale; dar uită să precizeze că, din oportunism, 
acceptă atunci condamnarea cultului personalităţii (ca o 
practică antimarxistă) şi aprecierea meritelor conducerii 
colective. Ho Şi Min face acelaşi lucru în Vietnam. În plenul 
Comitetului central din august 1956, acesta ridică în slăvi 
principiul conducerii colective - fără a-l pune totuşi în 
practică; el recunoaşte existenţa „până la un anumit punct” 
a unui cult al personalităţii de la primul până la ultimul nivel 
al Partidului, dar nu îi reproşează lui Stalin decât „greşelile 
grave”, echilibrate din plin de „mari isprăvi”. În concluzie, 
în urma celui de-al XX-lea congres al PCUS nu s-a produs 
nicio răsturnare spectaculoasă, manifestându-se totuşi, în 
cadrul aparatelor de partid, un spirit de frondă adeseori 
provocat sau stârnit de adepţii lui Hruşciov. 


2.1.3. O nouă definire a relaţiilor dintre statele 
socialiste 


Sistemul stalinist avea o coerenţă a sa, de care 
destalinizarea a trebuit să ţină seama. Nu ar fi fost logic, de 
exemplu, să se repună în discuţie cultul personalităţii în 
cadrul fiecărui partid, fără a înfiera dominaţia exclusivă a 
unui partid asupra tuturor celorlalte. Noii conducători 
sovietici au înţeles acest lucru şi au încercat - în perioada 
1953-1956 - să stabilească noi relaţii cu „ţările frăţeşti”, 
îndeosebi cu lugoslavia şi China. 

Deşi toate ţările comuniste puteau să se fi simţit umilite 
de faptul că au fost tratate ca subordonate şi ca simpli 
sateliți de către Rusia stalinistă, totuşi, luând în considerare 

maniera autonomă prin care au ajuns la putere, partidele 
chinez şi iugoslav erau cele mai îndreptăţite să fie 
supărate. Dintr-o necesitate absolută, China nu-şi 
dezvăluise niciodată sentimentele profunde, manifestându- 
şi chiar, întotdeauna, supunerea şi jurământul de 
vasalitate. Abia la congresul al Vill-lea Mao a înfierat 
„Şovinismul de mare naţiune”. În schimb  lugoslavia, 
exclusă pe nedrept din sistemul stalinist, nu încetase să 
denunțe conducerea sovietică. În căutarea unui sprijin solid 
în blocul comunist, atât Malenkov cât şi Hruşciov au înţeles 
că trebuiau să asigure neapărat un loc mai bun celor două 
state. Ca urmare, şi-au sporit manifestările de conciliere 
faţă de China şi de reconciliere faţă de lugoslavia, astfel 
încât în 1956, pentru o vreme, s-a crezut că se încearcă 
stabilirea unei soluţii de triumvirat pentru conducerea 
lagărului comunist. 


Revanşa Chinei... 


La moartea lui Stalin, comportamentul sovietic față de 
China s-a schimbat complet. Comunicatul din 5 martie 
1953, care anunţa moartea dictatorului, a făcut clar aluzie 
la dorinţa succesorilor săi de a consolida şi dezvolta „o 
prietenie frăţească cu marele popor chinez” - iar cu ocazia 
funeraliilor, Zhou Enlai a ocupat un loc de cinste. Nu după 
mult timp, unul dintre cei mai buni economişti sovietici, 
Vasili Kuzneţov, a fost numit ambasador la Beijing, în 
vreme ce „Pravda” publica un montaj fotografic ce-i asocia 
pe Malenkov şi Stalin cu Mao, acesta din urmă fiind 
prezentat de acum drept cea mai prestigioasă personalitate 
în viaţă a lumii comuniste. 

Încă din 26 martie 1953, Uniunea Sovietică acorda Chinei 
un ajutor substanțial pentru construirea a 141 de complexe 
industriale. Alte acorduri au fost semnate de către Bulganin 
şi Hruşciov, în timpul vizitei la Beijing, în septembrie şi 
octombrie cu ocazia celei de-a cincea aniversări a 

întemeierii regimului. Această vizită - prima a unor 
responsabili sovietici de rang superior - a contribuit la 
stabilirea de relaţii mai egalitare între cele două ţări. După 
ce a salutat victoria comuniştilor chinezi drept „cel mai 
important eveniment al istoriei mondiale” după Revoluţia 
din Octombrie, Hruşciov a încercat să aplaneze dificultăţile 
trecutului, angajându-se chiar să retragă trupele sovietice 
de la Port-Arthur şi să retrocedeze baza navală înainte de 
mai 1955. Pentru a repara o „greşeală majoră”, Hruşciov a 
consimţit şi transferarea către China a părţilor sovietice din 
„societăţile mixte” create în 1950, considerate de către 
Mao Zedong ca una dintre formele de interferenţă sovietică 
în viaţa economică chineză. Cooperarea industrială şi 
ştiinţifică a fost întărită printr-o serie de acorduri asupra 
unor proiecte importante, în timp ce pe plan politic, două 
„declaraţii comune” demonstrau convergenta analizei celor 
două ţări asupra situaţiei mondiale. In aceşti ani, 
colaborarea dintre cele două ţări a fost perfectă pentru 
conducerea în comun a negocierilor de încheiere a 
războiului din Coreea şi a celui din Indochina. Deşi existau 
rezerve majore (încât Hruşciov, la întoarcerea din China, ar 
fi declarat colegilor săi: „Conflictul cu China este 
inevitabil”), facțiunile sovietice în lupta pentru putere nu au 
încetat să caute ajutorul Chinei, astfel încât influenţa 
acesteia n-a fost niciodată atât de puternică pe cât a fost în 
aceşti ani, după cum vom vedea în legătură cu 
evenimentele din octombrie 1956. 


Si a lugoslaviei 


Apropierea de lugoslavia urmărea aceleaşi obiective: 
demonstrarea intentiilor pacifiste ale noii echipe, întărirea 
comunităţii socialiste si, dacă operaţiunea reușea, 
creşterea autorităţii lui Hruşciov atât în interiorul, cât şi în 
afara Uniunii Sovietice. Pentru acesta din urmă, partida nu 
era lipsită de risc. În sânul Partidului sovietic, ideea 

restabilirii contactului cu lugoslavia - o ţară care se 
considera că revenise la capitalism - stârnea rezerve şi 
opoziții, îndeosebi din partea înverşunaţilor Molotov şi 
Mihail Suslov. Pentru a impune apropierea, Hruşciov a 
trebuit să ia tot felul de precautii: să formeze o comisie, 
condusă de Şepilov, care a ajuns la concluzia că lugoslavia 
se situa în categoria ţărilor socialiste; să informeze toate 
„partidele frăţeşti” (în special pe cel chinez, care, dându-și 
girul, nu şi-a mascat nici neîncrederea, nici scepticismul) 
despre intenţia PCUS de a face un gest în direcţia lui Tito; 
să-şi convingă colegii să organizeze o întâlnire nu la 
Moscova, cum sugerau unii, ci la Belgrad, cu scopul de a 
nu-l pune pe Tito într-o poziţie de milog. 

In timpul şederii în lugoslavia (26 mai - 3 iunie 1955), 
delegaţia sovietică (condusă de Hruşciov, Bulganin şi 
Mikoian) a aruncat asupra lui Beria responsabilitatea 
rupturii, a garantat respectarea suveranităţii iugoslave în 
numele principiului  non-ingerinţei, a renunţat la 
recuperarea datoriei contractate înainte de 1948 şi a 
promis un ajutor economic important. Pentru Tito, bilanţul 
întâlnirii era extrem de pozitiv, cu atât mai mult cu câtnu a 
făcut - nici atunci, şi nici mai târziu - vreun jurământ de 
vasalitate. Refuzând să adere la pactul de la Varşovia, el 
avea să urmărească neimplicarea în niciunul dintre cele 
două mari „blocuri”. Totuşi, reconcilierea cu Moscova Îl 
obliga să-şi recunoască solidaritatea cu celelalte ţări 
socialiste şi să-şi tempereze, în principiu, criticile la adresa 
sovieticilor. 


Respect reciproc şi neamestec 


Consecința majoră a îmbunătăţirii relaţiilor cu China şi 
lugoslavia a fost, poate, aceea de a impune succesorilor lui 
Stalin elaborarea unei noi doctrine asupra raporturilor 
dintre ţările socialiste. Fiecare acord, fiecare discurs rostit 
cu ocazia schimburilor dintre cele două state contribuie, 

putin câte putin, la teserea unui fel de cartă a 
policentrismului. In primul rând, acordurile chino-sovietice 
semnate la Beijing în octombrie 1954 pun în valoare 
„principiile egalității în drepturi, avantajului reciproc, 
respectului reciproc, suveranităţii naţionale şi integrităţii 
teritoriale”. La Belgrad, opt luni mai târziu, se afirmă cu 
claritate şi cu vâlvă faptul că noile raporturi dintre ţările 
socialiste au drept fundament ne-amestecul. „Fidelitate 
faţă de principiile respectului reciproc şi ne-amestecului în 
problemele interne, indiferent de motiv - de natură 
economică, politică sau ideologică -, deoarece problemele 
de organizare internă, cele ale diferitelor sisteme sociale şi 
ale diferitelor forme de dezvoltare socialistă privesc numai 
pe fiecare ţară în parte.” /n raportul său introductiv public 
la al XX-lea congres din februarie 1956, Hruşciov subliniază 
răspicat un al treilea element fundamental al noii carte în 
formare: acceptarea diversității formelor de trecere a 
diferitelor ţări la socialism. Aceste precepte au fost 
completate de afirmarea noului tip de solidaritate ce 
trebuia să domnească între statele socialiste. O structură 
cum era Kominformul - dizolvată la 17 aprilie 1956 - 
trebuia, de acum înainte, înlocuită cu o lume de egali şi 
fraţi în care acţiunile să fie determinate doar de 
solidaritate. 

Aceasta este semnificaţia declaraţiei sovieto-iugoslave 
semnate la Moscova, la 20 iunie 1956, de Hruşciov şi Tito. 
Dacă aceste principii nu sunt respectate, statele lezate au 
dreptul să protesteze, iar statul vinovat trebuie, ca şi URSS 
faţă de lugoslavia (în 1955) şi Ungaria (la 31 octombrie 
1956), să-şi recunoască greşelile şi să caute cea mai bună 
manieră de „a suprima orice posibilitate de încălcare a 
principiilor suveranităţii naţionale, intereselor reciproce şi 
egalităţii în drepturi”. 

Acest veritabil cod de bună conduită - sau, şi mai bine, 
această „pedagogie a internationalismului” (H. Carrère 
d'Encausse) - reprezenta un efort incontestabil din partea 

lui Hruşciov de a pune capăt anilor de hegemonie şi dispreţ. 
Asta nu însemna că Moscova renuntase să fie centrul 
dispozitivului comunist, ci spera că pe viitor autoritatea sa 
nu va mai fi impusă, ci consimţită. Deşi imperfectă şi 
precară, această reînnodare a legăturilor dintre statele 
comuniste permite, în câţiva ani, elaborarea unei politici 
externe cu totul nouă. 


2.1.4. Prima destindere 


Printre fotografiile care apăreau atunci pe prima pagină a 
presei, lumea occidentală descoperă clisee inimaginabile 
înainte de 1953: lideri comunişti care, în orice colţ al lumii, 
se adresează ziariştilor, schimbă cordiale strângeri de mâini 
cu reprezentanţii statelor capitaliste sau din lumea a treia. 
Imagini surprinzătoare înfăţişând un Zhou Enlai şi un Pierre 
Mendes France strângându-şi mâna, cu zâmbetul pe buze, 
la ieşirea dintr-o şedinţă a conferinţei de la Geneva (iunie 
1954); sau „cuplul” Hruşciov-Bulganin, în costume prost 
croite, cu pantaloni prea largi, întâlnind la Geneva (iulie 
1955) şi la Londra (primăvara lui 1956) pe conducătorii 
„puterilor imperialiste”; sau un Tito pozând, în una dintre 
uniformele sale plină de decoraţii, alături de Nehru sau 
Nasser. Tot atâtea semne că blocul comunist nu mai era 
lagărul fortificat din epoca stalinistă, ci era gata să se 
deschidă lumii. 


Noul concept de „coexistenţă paşnică” 


Această veritabilă revoluţie - uitată astăzi - care marca 
intrarea efectivă a ţărilor comuniste în concertul naţiunilor 
se poate explica prin doi factori principali. In primul rând, 
necesitatea absolută - într-un moment în care o nouă 
echipă se instala la comanda Uniunii Sovietice, iar China 
demara cu adevărat construcţia sa economică - de a 

diminua „presiunea armelor” prin lichidarea conflictelor în 
curs (în special Coreea) şi prin dezamorsarea celor virtuale 
(Germania, de exemplu). În al doilea rând, după loviturile 
de forţă din epoca stalinistă, se impunea de urgenţă 
inversarea imaginii negative a unui comunism agresiv şi 
dominator, şi regăsirea încrederii internationale. Urgenta 
era atât de mare, încât chiar înaintea morţii lui Stalin, unele 
echipe conducătoare ale ţărilor comuniste aveau în vedere 
posibilitatea unor noi raporturi internaţionale. Încă din 
noiembrie 1952, cu ocazia unei conferinţe care s-a 
desfăşurat la Beijing, se precizase că „ţările cu sisteme 
sociale diferite (...) puteau coopera în mod paşnic”; iar în 
luna următoare, Stalin aducea la cunoştinţa preşedintelui 
american că URSS „voia să se pună capăt războiului din 
Coreea”. 

Totuşi, abia după moartea bătrânului lider sovietic s-a 
răspândit teza ,coexistentei paşnice”. Deşi este reluată de 
Malenkov încă de la funeraliile lui Stalin şi, se pare, 
acceptată de Beria - dispus la concesii importante în 
privinţa Germaniei -, ideea întâmpină opoziţia înverşunată 
a clanului stalinist. Chiar şi în noiembrie 1952 Molotov avea 
să rostească un discurs deosebit de ostil îmbunătăţirii 
relaţiilor blocul occidental. Hrușciov, prudent, a preferat să 
aştepte al XX-lea congres pentru a formula principiile 
coexistentei paşnice, încercând să demonstreze că noul 
concept nu răspundea unor raţiuni de tactică şi 
conjunctură, ci era un „principiu leninist enunțat „încă din 
primii ani ai puterii sovietelor”. El adăuga, pe de altă parte, 
dorinţa de a evita războaiele nu ştirbea cu nimic 
„certitudinea” victoriei finale comunismului. 

Dar, în momentul în care Hruşciov îşi rosteşte discursul în 
februarie 1953 principiul coexistentei paşnice „devenise 
deja - după cum recunoştea, de altfel Mao însuşi - una 
dintre pietrele de temelie ale politicii externe a Republicii 
Popui Chineze”. Aceasta din urmă, prin acţiunea abilă, 
inteligentă şi perseverentă a Zhou Enlai, a popularizat şi 

explicitat conceptul încă din 1954. În preambulul acordului 
semnat cu India în legătură cu Tibetul, la 29 aprilie 1954, 
sunt deja citate cele „cinci principii” ale noii sale politici. 
Acestea vor fi reluate în comunicatele comune cu Nehru şi 
U Nu, reprezentantul Birmaniei, la sfârşitul lunii iunie 1954 
şi se vor regăsi - tot datorită lui Zhou Enlai - în cele „zece 
principii de coexistenţă” proclamate în comunicatul final al 
conferinţei afro-asiatice de la Bandung, din aprilie 1955. În 
acest sens, China a fost deci initiatoarea acestei noi 
concepte ale raporturilor internaţionale - iar Hruşciov nu 
face altceva decât să propună colegi săi, la cel de-al XX-lea 
congres, să-şi asume mesajul în cinci puncte al lui Zhou 
Enlai. 

Pe atunci s-a vorbit mult în Occident - în special Foster 
Dulles şi toți apostolii americani ai  ro//-back-ului 
comunismului - pe tema coexistentei paşnice şi a motive 
reale ale promotorilor săi, cum s-a întâmplat apoi în 
legătură cu „destinderea” de sfârşitul anilor '60; sau atunci 
când Gorbaciov va propune în 1986 o „nouă gândire” în 
reglarea raporturilor internaţionale. De fiecare dată se 
punea aceeaşi seu întrebare: Sunt comuniştii sinceri? Oare 
nu încearcă să adoarmă „lumea liberă” sub pretextul 
calmării tensiunii internationale? Evident că ţările 
comuniste nu s-au gândit o clipă să renunţe nici la ideologia 
lor fundamentală, nici la obiectivul lor major (dezintegrarea 
capitalismului şi imperialismului). De altfel, nu au pretins 
niciodată acest lucru. Ceea ce s-a propus e foarte diferit. 
Este vorba - deoarece conjunctura o impune - nu de 
schimbarea strategiei, ci numai a tacticii; altfel spus, 
alegerea unor mijloace noi, mai bine adaptate 
circumstanțelor, pentru atingerea obiectivelor intangibile 
ale comunismului. Ţinând cont de puterea lagărului socialist 
- care, se mândrea Hruşciov, „depăşeşte 900 milioane de 
locuitori, creşte şi se consolidează [(...); şi fiecare zi face 
dovada imenselor sale forţe lăuntrice, avantajelor sale 
decisive asupra capitalismului” -, părea posibilă şi de dorit, 

fără niciun risc, revizuirea radical procedurilor brutale şi 
periculoase practicate în timpul războiului rece. Zhou Enlai 
propunea înlocuirea forţei - prin „respectarea reciprocă a 
integrităţii şi suveranităţii teritoriale a statelor” şi prin „ne- 
agresiune”; a interventionismului - prin ,ne-amestec”; a 
hegemonismului - prin „egalitate şi avantaje reciproce”; a 
războiului - prin „coexistenţă paşnică”. In consecinţă, este 
vorba de încercarea unei ,convietuiri paşnice”, punând 
accentul mai mult pe ceea ce uneşte decât pe ceea ce 
separă. Pentru comunişti asta nu înseamnă uitarea 
Revoluţiei şi a marxismului, ci numai a nu face din acestea 
o pre-conditie a raporturilor internationale. La conferinţa de 
la Bandu, Zhou Enlai va invoca solidaritatea afro-asiatică şi 
comunitatea de interese a ţărilor în curs de dezvoltare, dar 
nu se va referi deloc la marxism-leninism. Ceea ce însemna 
deja aplicarea principiului de „dezideologizare” susţinut 
treizeci de ani mai târziu de adepţii lui Gorbaciov. 

Liderii comunişti sunt conştienţi că vor trebui să-şi 
moduleze ambitioasa lor întreprindere în funcţie de 
geopolitica mondială elaborată în timpul războiului rece. In 
februarie 1956, Hruşciov distinge trei ansambluri de state 
în raport cu care avea în vedere o ameliorare diferențiată a 
raporturilor. Cu ţările socialiste aflate în raport de 
dependență față de sovietici, e vorba de consolidarea 
„relaţiilor frăţeşti”, iar cu lugoslavia a „prieteniei şi 
cooperării”. Cu „ţările care nu se lasă antrenate în blocuri 
militare” (India, Birmania, Indonezia, Afghanistan, Egipt, 
Siria, Finlanda, Austria...) trebuie ,reînnodate mereu 
relaţiile de prietenie şi colaborare”. In sfârşit, cu statele 
blocului american (Statele Unite, Marea Britanie, Franţa, 
RFG, Japonia, Italia, Turcia, Iran, Pakistan...) se impune 
„consolidarea încrederii reciproce, dezvoltarea largă a 
relaţiilor comerciale, extinderea contactelor şi cooperării în 
domeniul culturii şi al ştiinţei”. 


Garantii de bunăvoință şi sinceritate 

Acesta era un program vast, al cărui succes impunea 
încrederea partenerilor. Pentru a-i convinge de sinceritatea 
schimbării, trebuiau oferite garanţii de bunăvoință şi 
deschidere. Incă din primăvara lui 1953, „Pravda” publica o 
declaraţie de pace a preşedintelui american Eisenhower, 
ceea ce era o adevărată premieră. Restricţiile în legătură cu 
deplasările diplomaților străini în URSS au fost atenuate; 
campania  duşmănoasă împotriva generalului Ridgway 
(succesorul lui MacArthur în Coreea, apoi comandant al 
forţelor NATO în Europa) a fost oprită; candidatura la 
secretariatul general al ONU a  suedezului Dag 
Hammarskjöld a fost acceptată... In acelaşi timp, Uniunea 
Sovietică renunţa la revendicările teritoriale asupra Turciei, 
normalizându-şi relaţiile cu aceasta. Restabilea relaţiile 
diplomatice cu Israelul şi - fapt deosebit de important - 
exercita presiuni asupra nord-coreenilor pentru încheierea 
negocierilor asupra Coreei, negocieri începute de doi ani. 
Semnată pe 27 iulie la Panmunjon, convenția de armistițiu 
prevedea eliberarea a aproximativ 90.000 de prizonieri din 
ambele tabere. Chiar dacă, un an mai târziu, ca şi la 
Panmunjon, nici la Geneva nu a fost posibilă obţinerea păcii 
cu retragerea trupelor străine şi reunificarea ţării,” totuşi 
încetarea ostilităţilor era un rezultat deosebit: numai în 
lagărul comunist războiul făcuse aproximativ 500.000 de 
morţi (300.000 coreeni şi 200.000 chinezi), 920.000 de 
răniţi (220.000 coreeni şi 700.000 chinezi) şi distrugeri 
importante. 

Realizarea acestor eforturi în câteva luni nu a reuşit să 
dezamorseze neîncrederea şi să învingă ostilitatea 
declarată a ţărilor din „blocul occidental”. Fără a se 
descuraja şi gândindu-se, poate, mai mult să-i convingă de 
dorinţa lor de a „coexista paşnic” atât cu ţările lumii a treia 
cât şi cu America lui Eisenhower şi a lui Foster Dulles, liderii 
comunişti şi-au înmulțit, în perioada 1953-1956, 
declaraţiile, întâlnirile şi acordurile, în această privinţă, se 

poate vorbi, fără exagerare, de o pedagogie a coexistentei 
paşnice atunci când se enumeră multiplele declaraţii ale 
marilor tenori comunişti ai momentului: Tito, Hruşciov si, 
mai ales, Zhou Enlai. Acesta din urmă reia mereu, pe 
parcursul vizitelor sale, principiile ce făuresc noua 
concepţie a raporturilor internaţionale. El se străduieşte ca 
oaspeţii săi să le ia în considerare, integrându-le în 
comunicate comune (ca de exemplu cel din iunie 1954, cu 
Nehru şi U Nu). Se acordă prioritate tuturor vizitelor ce 
permit contacte directe cu şefii de stat şi cu populaţia, 
asistându-se astfel la turnee impresionante cum ar fi cel 
foarte reuşit al lui Tito (în decembrie 1954 şi ianuarie 1955) 
în Asia şi, un an mai târziu (noiembrie-decembrie 1955), al 
lui Hruşciov, exact pe acelaşi traseu. In câteva luni - deci 
competiţia este strânsă între cei trei lideri -, India şi 
Birmania primesc astfel vizitele lui Zhou Enlai, Tito şi 
Hruşciov. Egiptul este şi el foarte curtat. 

China este, fără îndoială, tara a cărei influenţă creşte cel 
mai mult în rândul ţărilor neutre în general, şi în special al 
statelor neutre din Asia. La Geneva (iunie 1954), precum şi 
la Bandung (aprilie 1955), China apără în mod remarcabil 
principiile coexistentei paşnice, arătându-se conciliantă, 
dezinteresată, motivată numai de dorinţa păcii. Ea dă un 
sentiment de siguranţă statelor neutre, lăudându-le în 
acelaşi timp naționalismul. Obiectivul său nemărturisit este 
îndepărtarea americanilor de continentul asiatic. Aceştia 
sunt prezenţi acolo mai mult ca oricând de la războiul din 
Coreea şi de la semnarea tratatelor (în 1954) cu Taiwanul, 
Pakistanul, Vietnamul de Sud şi, colectiv, cu Australia, 
Franţa, Marea Britanie, Noua Zeelandă, Pakistan, Filipine şi 
Thailanda în cadrul SEATO. China este îngrijorată şi de 
faptul ca, într-o zi, alte state comuniste să nu o eclipseze. 
lată de ce la Geneva, deşi susţinând regimul de la Hanoi, ea 
nu este nemulțumită de faptul că puterea şi ambițiile 
acestuia sunt stopate la sud de regimul de la Saigon, iar în 
vest de Laos şi Cambodgia, state neutre. Astfel se explică 

cordialitatea sa faţă de conducătorii acestor două ţări şi 
faţă de Franţa, a cărei prezenţă tinde să reducă influenţa 
americană. 

Sovieticii sunt mai putin abili în rezolvarea problemelor 
europene. Clanul Hruşciov se loveşte de rezistenţa 
înverşunată a aripii staliniste a Partidului (simbolizată de 
Molotov) şi de intransigenta la fel de absolută a brain-trust- 
ului eisenhowerian. Astfel, întâlnirea Dulles-Molotov - în 
prezenţa lui Eden şi Bidault - la conferinţa Celor Patru 
(deschisă la Berlin, la 25 ianuarie 1954) duce la un eşec 
total în privinţa chestiunilor europene. În timp ce 
americanul solicită, înaintea semnării unui tratat de pace 
asupra Germaniei, alegeri libere sub control ONU, sovieticul 
cere recunoaşterea RDG-ului, precum şi demararea 
negocierilor dintre cele două state germane. Singurul fapt 
pozitiv în legătură cu Germania este normalizarea relaţiilor 
diplomatice dintre RFG şi URSS în toamna lui 1955. Mai 
înainte, un pas decisiv este totuşi făcut în problema 
austriacă. După ani de refuz, Uniunea Sovietică acceptă să- 
şi retragă trupele de ocupaţie, în schimbul înscrierii în noua 
constituţie austriacă a statutului de ţară neutră. Tratatul ce 
restabileşte această ţară în graniţele sale din 1938 ca stat 
suveran şi democratic este semnat la Viena, la 15 mai 
1955, de miniştrii afacerilor externe ai celor patru ţări. În 
anul următor, în octombrie 1956, Uniunea Sovietica pune 
capăt oficial stării de război cu alt mare adversar, Japonia, 
restabilind relaţiile diplomatice cu aceasta. 


Un bilanţ mai curând pozitiv 


Aşadar, bilanţul acestor primi ani de destindere între Est 
şi Vest, după o lungi perioadă de război rece, nu este nul. 
Numeroase relaţii au fost stabilite sau restabilite Conflictele 
(din Coreea, Vietnam) au fost momentan potolite. S-au 
stabilit contacte promițătoare cu ţările lumii a treia. Mai 
ales datorită Chinei - aflată la înălţime în toată perioada -, 

s-a demonstrat Occidentului că lagărul comunist era 
frecventabil şi putea fi rezonabil. 

Totuşi, aceeaşi perioadă a cunoscut multe piedici în calea 
principiilor coexistentei paşnice. Deşi în discursuri nu se 
vorbeşte decât de pace, în cele două blocuri, mulţi se 
gândesc în aceeaşi măsură şi la război. Prima bombă 
termonucleară sovietică este experimentată la 12 august 
1953, iar la 29 decembrie 1955, Bulganin afirmă triumfător, 
în faţa Sovietului suprem, că ţara sa posedă „arma 
absolută”: o rachetă  intercontinentală capabilă să 
transporte o bombă H la 4.000 km. Cu opt luni înainte (14 
mai 1955) fusese semnat la Varşovia un pact între URSS, 
democratiile populare din Europa de Est şi Albania. Valabil 
pentru o perioadă de 20 de ani, tratatul instituia un 
comandament militar unic (încredinţat mareşalului sovietic 
Koniev) şi reunea în jur de 6 milioane de oameni. Deşi 
cauzat de includerea RFG-ului în NATO (stabilită cu ocazia 
acordurilor de la Paris din octombrie 1954), noul pact nu 
era - şi nu fusese - prezentat de către promotorii săi ca o 
nouă maşină de război. Intr-adevăr, el nu modifica deloc 
raporturile de forţă din Europa, deoarece se suprapunea 
peste reţeaua de tratate bilaterale încheiate sub Stalin şi 
includea un singur partener nou: mica Albanie. Nici 
lugoslavia (pe care Moscova sperase să o integreze blocului 
în acest mod) şi nici China - invitată totuşi cu statut de 
observator - nu au dorit să se asocieze pactului de la 
Varşovia, confirmând prin aceasta că interesele comune cu 
Uniunea Sovietică sunt limitate. Până la începutul anilor 
'60, pactul a avut puţine activităţi, principala sa acţiune 
fiind intervenţia împotriva revoltei ungare din octombrie 
1956. 


2.2. Contestatiile populare 

Cu cât ne aplecäm mai mult asupra evenimentelor din 
1956, cu atât evaluăm mai bine intensitatea excepţională a 
repunerii în discuţie a ordinii staliniste. Departe de a se 
limita la o fracțiune oportunistă sau reformistă a aparatului 
de partid, ea interesează o mare parte a societăţii civile, 
care dezvăluia atunci lumii occidentale uluite 
supraviețuirea şi vitalitatea sa. Puternică şi - câteodată - 
extrem de violentă în doar două din ţările Europei de Est 
(Polonia şi Ungaria), ea afectează totuşi întregul bloc 
comunist. Contestarea se manifestă peste tot nu numai în 
partea europeană, ci si ia cea asiatică a sistemului -, în 
grade diferite şi sub forme specifice legate de 
particularităţile locale. 


2.2.1. Primele mişcări 


Două fapte constituie cauza directă a agitatiilor care, în 
lumea comunistă, ajung la paroxism în 1956 şi 1957: 
denuntarea clară a erorilor şi crimelor lui Stalin la al XX-lea 
congres al PCUS din februarie 1956; reconcilierea cu Tito, 
consfinţită prin călătoria acestuia la Moscova, în iunie. Deşi 
s-a insistat adeseori pe răsunetul primului eveniment, 
câteodată se acordă mai puţină importanţă impactului 
considerabil al recunoaşterii regimului titoist. În ţările 
comuniste opinia va trage imediat consecinţele logice: 
iertându-i-se lui Tito toate acuzaţiile ce-i fuseseră aduse din 
iunie 1948, era normal ca toţi cei condamnaţi ca titoişti în 
lagărul comunist să fie reabilitati, iar cei care, în fiecare 
ţară, organizaseră - sau acoperiseră - această operaţiune 
nedreaptă şi nemiloasă să fie îndepărtați de la putere şi 
judecaţi. Toti conducătorii stalinisti (Rákosi, Novotny, 
Ulbricht, Gheorghiu-Dej, Hodja...) se regäseau astfel, 
indirect, pe banca acuzaților. Dar consecinţa reconcilierii cu 
Tito mergea dincolo de reabilitarea victimelor şi 
condamnarea celor răspunzători. Acceptarea lui Tito la 

masa comunistă însemna acceptarea titoismului. Hruşciov 
formase chiar o comisie de experţi - despre care am mai 
vorbit -, mai înainte de reconciliere, pentru a se pronunţa 
asupra autenticităţii socialiste a regimului de la Belgrad. 
Din acel moment, titoismul - adică decolectivizarea, 
descentralizarea, stabilirea de consilii muncitoreşti... - 
devenea, pentru toate ţările comuniste, un posibil model, o 
alternativă. Dacă nu se iau în consideraţie aceste noi 
informaţii, nu pot fi înţelese înflăcărarea şi speranţa care 
animă dintr-odată forţele vii ale societăţii: muncitori, 
studenţi şi intelectuali. 

În primăvara lui 1956 se amorsează - mai ales în rândul 
intelectualilor - un al doilea ,dezghet”, marcat pe parcursul 
întregului an de libertatea discuţiilor şi îndrăzneala câtorva 
creaţii literare. Mii de tineri se înghesuie pe marele stadion 
Lujniki din Moscova pentru a asculta o întreagă pleiadă de 
poeţi tineri, dintre care cel mai popular devine foarte 
repede Evgheni Evtuşenko. La Moscova, Leningrad, Vilnius 
încep să circule, pe ascuns, ziare manuscrise redactate de 
studenţi, cu titlu poetico-provocator, ca de exemplu 
Nasturele albastru sau Frunza de viță-de-vie. În Berlinul de 
Est, vreo douăzeci de tineri scriitori se zbat să obţină 
autorizaţia oficială pentru fondarea unui club de reflecţie, 
cu sediu şi ziar. În Cehoslovacia, studenţii îndrăznesc să se 
opună unui proiect de reformă a învăţământului universitar 
ce prevedea întărirea disciplinei şi accentuarea formaţiei 
ideologice. Cu ocazia sărbătorilor din mai, două mii de tineri 
praghezi defilează pe străzile capitalei, exprimându-şi în 
bătaie de joc (sloganuri, inscripţii, gesturi, deghizări...) 
ostilitatea față de proiect şi respingerea cultului 
personalităţii, foarte puţin repus în discuţie de autorităţi. 

Contestaţia intelectualilor şi tinerilor este mai generală şi 
mai îndrăzneață în Ungaria şi Polonia. Încă din luna martie, 
la Budapesta, clubul ,Petôfi” organizează o serie de 
dezbateri libere. Nici Râkosi nu e menajat. La conferinţa 
scriitorilor, el este acuzat de moartea lui Lâszlo Rajk şi a 

colegilor acestuia, condamnaţi pentru subversiune şi 
spionaj în folosul lugoslaviei, în septembrie 1949. 
Recunoaşterea de către primul-secretar al PC, la 10 mai 
1956, a greşelilor comise de Partid nu face decât să 
înteţească criticile la adresa sa. După moartea - în martie - 
a primului-secretar B. Bierut, şi în Polonia asistăm la 
aceeaşi hărţuire a puterii de o parte a intelectualităţii. Deşi 
înlocuitorul său, Edward Ochab (un stalinist mai moderat), a 
procedat - în aprilie 1956 - la eliberarea a 30.000 de 
prizonieri politici, printre care şi W. Gomulka (fostul om 
forte al ţării după 1945, exclus din partid în noiembrie 1948 
şi arestat în 1951), intelectualii rămân pe poziţie, solicitând 
o schimbare radicală a oamenilor şi a politicii. Săptămânalul 
„Po Prostu”, la început o simplă gazetă studenţească, 
devine vârful de lance al disputei. Cele 80.000 de 
exemplare ale sale sunt căutate ca pâinea caldă, o parte 
dintre ele fiind revândute pe piaţa neagră. Agitaţia din 
marile centre urbane este generală; muncitorii solicită şi ei 
repunerea în discuţie a sistemului stalinist. 

În Polonia, ca şi în Ungaria - şi cu atât mai mult în 
Uniunea Sovietică -, toate categoriile sociale se 
solidarizează pentru a denunța menţinerea unei ordini care 
a ridiculizat în mod deliberat suveranitätile nationale. 
Destalinizarea este de îndată trăită nu numai ca sfârşitul 
arbitrarului politic, dar şi ca sfârşitul hegemoniei ruseşti. 
Hruşciov nu a deplâns şi el, în faţa tuturor delegaților la cel 
de-al XX-lea congres, „violările enorme, monstruoase ale 
principiilor leniniste fundamentale în materie de politică a 
naționalităților”, nu a denunţat el deportarea pe nedreaptă 
a populațiilor şi nu a declarat că socialismul, departe de a 
anihila particularităţile diferitelor naţiuni, ar trebui să le 
garanteze  „înflorirea”? Deci le sunt permise toate 
speranţele, atât natiunilor-satelit cât şi popoarelor integrate 
Uniunii Sovietice. De-a lungul anului 1956 s-au semnalat 
diverse manifestări în această privinţă. In martie, Georgia 
este teatrul unor tulburări violente şi complexe. Iniţial pro- 

staliniste, manifestările se transformă în revoltă 
naționalistă. In alte părți, trezirea sentimentului național ia 
mai degrabă forma unei renaşteri culturale. Prin apărarea 
limbilor nationale, sunt vizate rusificarea si hegemonia 
culturală a Rusiei staliniste. Rezultatele acestor campanii 
sunt foarte diferite: la Minsk, autoritățile refuză predarea 
limbii bieloruse; în Ucraina, opinia publică este sensibilizată 
de apariția unui articol al scriitorului Nikita Sumilo despre 
„dragostea pentru limba maternă”; în Azerbaidjan, limba 
națională devine limba oficială a republicii din august 
1956... Tot atâtea frământări, speranțe si nerăbdare de a 
vedea această ordine stalinistă - condamnată oficial - 
învinsă în sfârşit, pentru a se naşte o alta mai dreaptă si cu 
mai mult respect faţă de oameni. Revoltele din Polonia şi 
Ungaria, care izbucnesc în vara şi toamna anului 1956, au 
aceleaşi ambiţii. 


2.2.2. Revoltele din Polonia şi Ungaria (vara şi 
toamna anului 1956) 


Mişcările remarcabile care, în acest an 1956, au drept 
cadru Polonia şi Ungaria sunt profund legate una de alta. 
Nu numai că se supun aceloraşi motivații şi sunt animate 
de aceleaşi tipuri de actori, dar, datorită vechii simpatii 
existente între cele două popoare, acestea se susţin 
reciproc. 


Vara poloneză 


Revoltele de la Poznan - care, în iunie, deschid ciclul 
violent al „evenimentelor din 1956” - se înscriu în largul 
context de frustrări şi revendicări muncitoreşti pe care l-am 
evocat anterior. Clar exprimate şi reprimate violent în 
Cehoslovacia şi RDG în iunie 1953, ele sunt activate din nou 
prin repunerea în discuţie generală a sistemului stalinist în 

Ungaria şi Polonia. Vâlvătaia ce cuprinde dintr-odată, la 28 
iunie 1956, un mare oraş industrial din Polonia s-ar fi putut 
aprinde oriunde în altă parte, fie în aceeaşi ţară (de 
exemplu în minele din Silezia Superioară şi în bazinul 
Dombrowa, unde tulburările crescuseră de un an), fie într- 
unul dintre marile centre muncitoreşti din Ungaria (de 
exemplu insula Csepel, din Budapesta). Intr-adevăr, în cele 
două ţări, proletariatul muncitor este exasperat atât de 
scăderea nivelului de trai, cât şi de mărirea normelor de 
lucru. La Poznan (Polonia), 15-20.000 de muncitori de la 
uzina Stalin (specializată în fabricarea de vagoane), 
nereuşind de luni de zile să obţină nici cea mai mică 
îmbunătăţire a situaţiei lor, intră în grevă la 28 iunie şi 
încearcă să se întâlnească cu autorităţile regionale şi 
nationale. Dar acestea s-au eschivat, ceea ce i-a 
determinat pe muncitorii furioşi să asedieze clădiri publice, 
să elibereze prizonieri, să atace sediul poliţiei politice... 
Riposta politieneascà este îngrozitoare şi se soldează cu cel 
putin 53 de morți şi 300 de răniți. 

Din fericire, noua echipă aflată la putere - cu Ochab în 
fruntea partidului şi Cyrankiewicz în fruntea statului - face 
totul pentru a calma situaţia, recunoscând încă de la 
începutul lui iulie că principalii vinovaţi sunt Partidul şi 
sindicatele, care au „pierdut orice contact cu muncitorii”. 
Această interpretare a faptelor, deşi îi afectează direct pe 
staliniştii din Partid  („natolinienii”), potoleste mânia 
muncitorilor, cu atât mai mult cu cât, la puţin timp după 
aceea, este anunţată repunerea în drepturi a lui W. 
Gomulka. Cu toate acestea, agitația spiritelor nu se 
calmează. Dimpotrivă. După exemplul ziarului „Po Prostu” 
din Varşovia, studenţii şi intelectualii - care, în timpul verii, 
reflectează la reformele necesare - înfiinţează sute de 
cluburi.  Economişti străluciți ca Oskar Lange sau 
Wlodzimierz Brus propun, totodată, inventarea unui nou 
sistem economic - în care planificarea centralizată să fie 
asigurată prin mecanismele pietii şi prin descentralizare - şi 

introducerea democraţiei directe în uzine. 

Aceste discuţii - care constituie prima punere publică sub 
semnul întrebării a modelului economic sovietic - sunt, 
evident, urmărite îndeaproape de Partid, îndeosebi de 
fracțiunea sa ultra-stalinistă, dar şi de sovietici. În aceste 
condiţii, spaţiul de manevră al echipei Ochab-Cyrankiewicz 
se dovedeşte a fi foarte mic. Convinsă, de-a lungul verii, că 
popularitatea crescută în rândul opiniei publice face din W. 
Gomulka singurul om capabil să redreseze situaţia, ea 
încearcă să impună revenirea lui în fruntea Partidului. Şi 
reuşeşte cu greu, la 21 octombrie. invocând extraordinara 
mobilizare populară în favoarea sa, echipa Ochab- 
Cyrankiewicz convinge delegaţia sovietică (alcătuită din 
Hruşciov, Mikoian, Molotov, Kaganovici şi mareşalul Koniev, 
comandantul trupelor tratatului de la Varşovia), sosită pe 
neaşteptate în capitala poloneză, să renunţe de a recurge 
la forţă şi să-i îndepărteze pe principalii stalinişti ai 
Comitetului central în favoarea lui Gomu/ka şi a prietenilor 
săi. In toată ţara domneşte entuziasmul. Adunați în imensa 
piaţă a Palatului Culturii, peste 200.000 de varşovieni l-au 
ovationat continuu, la 23 octombrie, pe eroul zilei, „omul 
care a rezistat ruşilor”. De fapt, adevăratul erou este poate 
Ochab, care, prin moderatia şi diplomaţia sa, a evitat ca 
„Vara poloneză” să fie înecată - cum se va întâmpla cu 
„toamna ungară” - într-o baie de sânge. 


Toamna ungară 


Profund stimulată de evenimentele poloneze, 
intelectualitatea maghiară se arată din ce în ce mai 
hotărâtă să obţină o mai mare libertate de exprimare. Ea 
profită de exasperarea generală declanşată - încă din 
primăvara anului 1955 - de îndepărtarea brutală a lui Imre 
Nagy şi de recuperarea întregii puteri de către Râkosi, 
pentru a înfrunta puterea cu o îndrăzneală tot mai mare. 
Animatorii pro-nagyisti ai clubului „Petofi” şi ai „Gazetei 

literare” obţin o victorie importantă, la 17 iulie 1956, odată 
cu anunţul plecării lui Râkosi, înlocuit - din ordinul expres al 
Kremlinului - de E. Gerd. Din nefericire, acesta din urmă nu 
are nici inteligenţa, nici înţelepciunea de a juca acelaşi rol 
moderator ca Ochab, în Polonia. Dimpotrivă, Ger5 dă frâu 
liber unei agitări a spiritelor deosebit de puternică în 
primele trei săptămâni din octombrie. Şi asta în special în 
rândul tineretului, datorită funeraliilor solemne ale lui Rajk 
şi ale celorlalţi conducători victime ale proceselor, care, la 6 
octombrie, adună 2-300.000 de persoane; datorită 
reprimirii în Partid a lui I. Nagy la 14 octombrie; şi, în 
sfârşit, datorită ştirii din 22 octombrie privitoare la victoria 
lui Gomulka în Polonia. Nimeni dintre conducători nu pare 
să observe venirea furtunii care, în două etape (23-28 
octombrie şi 3-9 noiembrie) separate de o scurtă perioadă 
de răgaz şi speranţe (29 octombrie - 2 noiembrie), va 
cuprinde întreaga ţară. 

La 23 octombrie, a doua zi după un mare miting 
studenţesc desfăşurat la Universitatea tehnică (unde s-a 
votat o rezoluţie ce solicita democratizarea vieţii politice, 
îmbunătăţirea condiţiilor de muncă, reorganizarea totală a 
economiei şi „evacuarea imediată a trupelor sovietice”), la 
Budapesta are loc o imensă manifestare de solidaritate cu 
poporul polonez -organizată de intelectualii clubului 
„Petâfi” -, care se termină în faţa Parlamentului. Acolo, 
chemat de o mulţime entuziasmată, /mre Nagy, reticent şi 
stângaci, apare pentru o clipă, îndemnându-i pe 
manifestanți să se întoarcă la casele lor. În timp ce 
mulţimea se împrăştia, forţele de securitate (AVH) trag 
asupra studenţilor care încearcă să intre în clădirea 
radioului. Acest fapt a declanşat revolta. Pregătite de mai 
multe zile pentru o intervenţie, trupele sovietice staționate 
în România pătrund pe teritoriul Ungariei încă de la primele 
ore ale dimineţii. Timp de cinci zile, plină de furie, o mare 
parte a populaţiei - alcătuită îndeosebi din tineri studenţi şi 
muncitori (cărora li s-au alăturat unităţi ale armatei 

conduse de generalii Maléter si Kirâly) - a härtuit trupele 
detestate ale AVH şi ale sovieticilor, încercând să se 
organizeze. Sunt alese comitete revoluţionare care solicită 
crearea de consilii muncitoreşti în uzine. Proaspătul guvern 
prezidat de Imre Nagy este desconsiderat încă de la 
formarea sa prin instiintarea veninoasă sugerată de E. Gerd 
privind responsabilitatea sa în intervenţia trupelor 
sovietice. Guvernul nu va obţine o reală credibilitate decât 
atunci când va anunţa retragerea acestor trupe începând 
din 29 octombrie. 

Din acel moment speranţa a renăscut, cu atât mai mult 
cu cât Kremlinul îşi recunoaşte greşeala. La 30 octombrie, 
el este gata să negocieze prezenţa forţelor sale în Ungaria. 
Cât despre PC ungar, acesta acceptă să renunţe la 
principiul partidului unic. Dar, dintr-odată, intervine o 
schimbare radicală şi în forţă: /a 3 noiembrie, blindatele 
sovietice procedează la recucerirea capitalei ungare, stradă 
cu stradă, clădire cu clădire. Nagy este dat jos şi înlocuit, în 
fruntea guvernului, de János Kádár. In câteva zile, cei 
200.000 de sovietici dotați cu 2.000 de tancuri devin 
stăpâni pe situaţie, fără ca „lumea liberă” - obsedată de 
intervenţia jenantă franco-engleză de la Suez - să facă 
altceva decât să protesteze. In concluzie, insurecția se 
soldează cu mii de morţi, 13.000 de răniți, cu deportarea - 
încă din 4 noiembrie - a 16.000 de persoane şi exilarea a 
peste 100.000. 


Multiplele întrebări ridicate de aceste crize 


Evenimentele anului 1956 din Polonia şi Ungaria mai 
suscită încă numeroase întrebări: 


1. De ce aceste crize s-au manifestat în Polonia şi 
Ungaria? 


După părerea lui François Fejt6, la baza localizării acestor 

importante miscäri contestatare au stat cinci cauze 
principale: slăbiciunea implantärii Partidului comunist în 
cele două ţări; forţa catolicismului; scăderea puternică a 
nivelului de trai; incapacitatea conducătorilor maghiari şi 
polonezi de a menţine coeziunea Partidului şi autoritatea 
Statului; şi, în cele din urmă, charisma lui Nagy şi Gomulka, 
consideraţi drept „o proiecţie a aspirațiilor, sperantelor şi 
entuziasmului care se propagă, un produs al defulării 
colective, care este, pe de altă parte, sursa multor 
neînţelegeri, având în vedere inadaptarea personalităţilor 
în cauză la rolul de salvator cu care psihologia colectivă 
vrea să-i învestească”. 


2. Ce interpretări s-ar putea da acestor mişcări? 


Răspunsul este extraordinar de complex, căci trebuie să 
ţinem seama, în acelaşi timp, de evoluţia revendicărilor în 
cursul evenimentelor si, bineînţeles, de diversitatea 
aspirațiilor populare. 

să îndepărtăm mai întâi unele interpretări care ni se par 
prea particulare pentru caracterizarea unor mişcări de o 
asemenea amploare. Teza contra-revolutiei - susţinută 
oficial de sovietici şi de partidele comuniste -, conform 
căreia insurgenții maghiari aveau ca obiectiv unic pur şi 
simplu restaurarea vechiului regim cu complicitatea ţărilor 
occidentale, nu poate fi susţinută, chiar dacă, în urma 
intervenţiei sovietice, s-a asistat la o radicalizare a poziţiilor 
care a accentuat mult ostilitatea faţă de sistem, şi care a 
putut fi întărită de atitudinile anti-comuniste agresive ale 
posturilor de radio occidentale. 

Pe de altă parte, unii observatori au dorit să vadă în 
aceste mişcări doar o tentativă de auto-reformă a 
sistemului pe „bază” comunistă. Invocând faptul că cei doi 
„eroi” populari ai momentului - Gomulka şi Nagy - erau 
comunişti si scoțând în faţă măsurile preconizate de 
numeroşii muncitori participanţi la acţiune, ei cred că 

putem recunoaşte în mişcarea maghiară caracteristicile 
unei revoluții autentic socialiste. Ei subliniază faptul că 
programul stabilit de consiliile şi comitetele revoluţionare - 
precum şi de asociaţiile de orice tip înfiinţate în Ungaria 
după 22 octombrie -, aprobat la 31 octombrie de 
parlamentul consiliilor muncitoreşti, prevedea o nouă 
ordine de esenţă eminamente socialistă. intreprinderile 
urmau să fie conduse de Consilii muncitoreşti alese 
democratic, care să organizeze sistemul de salarii, să 
decidă angajarea sau concedierea muncitorilor şi să 
hotărască modul de utilizare a beneficiilor. Astfel, 
participarea masivă a clasei muncitoare ar fi conferit 
mişcării originalitate, prin crearea acestor Consilii punându- 
se capăt puterii totalitare a Partidului-Stat. „Intrarea în 
scenă a clasei muncitoare, explică Claude Lefort, (...) a 
răsturnat cu totul primele date ale conflictului. Numai 
hotărârea sa de a crea instituţii autonome a putut provoca 
o sciziune completă între societate şi stat, şi prăbuşirea 
atât a puterii, cât şi a legitimitätii acestuia din urmă (...) 
lată ce face, din ceea ce impropriu s-a numit revoltă sau 
rebeliune, o revoluție: distrugerea Statului.” 

O altă dimensiune a celor două mişcări, şi anume 
dimensiunea națională, este puternic subliniată. De 
exemplu, pentru Leszek Kolakowski aspectu/ național a fost 
o „forță majoră” a evenimentelor din 1956. Pare evident că 
pentru polonezii - ca de altfel şi pentru ungurii - profund 
răniţi de sovietizarea brutală a ţărilor lor a fost vorba - prin 
diverse mijloace - de recucerirea demnităţii naţionale. 
„Beţia mulţimii adunate (la Budapesta, pe 23 octombrie 
1956) sub drapelele tricolore şi roşii, remarcă Milos Molnár, 
nu se datora numai entuziasmului luptei pe care tocmai o 
dăduse, dar şi sentimentului obscur că acest gest colectiv, 
monumental prin el însuşi, a smuls deja o bucată de 
libertate, libertatea de a fi tu însuţi (...). Cu alte cuvinte, 
1956 însemna oarecum recucerirea unei istorii furate, pe 
care intervenţia tancurilor, nu mai mult decât represiunea 

şi restaurarea, nu au mai putut-o lua înapoi niciodată în 
întregime.” 

Revoluţie naţională, revoluţie anti-totalitară sau contra- 
revoluţie? Diversitatea interpretărilor dovedeşte bogăţia şi 
complexitatea acestor mişcări din octombrie 1956, care nu 
ar putea fi reduse la un singur aspect. În funcţie de 
momente şi, bineînţeles, de actori, ele au putut răspunde 
unor motivații diferite. Astfel, avem sentimentul că în 
timpul unei faze pregătitoare a existat un acord tacit între 
elementele reformiste ale societății comuniste şi cele 
progresiste ale societății civile în privinţa revendicărilor 
liberale (abolirea cenzurii, emanciparea sindicatelor, 
libertatea cultelor, revalorizarea rolului Parlamentului, 
schimbarea echipei conducătoare...). Apoi, într-o a doua 
fază - cu siguranță în legătură cu declaraţiile hruscioviene 
privind respectarea suveranităţii statelor -, se afirmă 
revendicările nationale. Acestea sunt atâtate de sprijinul de 
care par să se bucure în rândul sovieticilor conducătorii cei 
mai conservatori şi se aprind deschis în momentul în care 
presiunea sovietică devine din ce în ce mai puternică: în 
Polonia, în timpul verii şi la începutul toamnei; şi, mai ales, 
atunci când trupele sovietice intervin în Ungaria. Atunci 
totul se răstoarnă. „Naționalismul (în special la intelectuali, 
studenţi, în rândul tineretului fără experienţă politică) - 
după părerea lui F. Fejtă - o ia înaintea tuturor celorlalte 
revendicări;  protagonistii mişcării democratice sunt 
impulsionati de opinia publică să devină eroi naționali. 
Ideea de eliberare națională, rezistența împotriva 
presiunilor sovietice devin numitorul comun al tuturor 
aspirațiilor, baza unui nou tip de unanimitate națională, 
liantul ce uneşte toate clasele sociale.” Atunci se 
organizează o adevărată contra-putere, sub acțiunea 
Consiliilor muncitoreşti şi a intelectualității, care încearcă 
cu disperare să instaureze un nou sistem. 


Care este cauza diferențelor de reacție din partea Uniunii 

Sovietice în Polonia şi Ungaria? 


Mai multe motive i-au determinat pe conducătorii 
sovietici să nu distrugă prin forţă mişcarea poloneză. 
Înfierând din plin nerespectarea suveranitätilor nationale şi 
„directivismul” lui Stalin în interiorul lagărului comunist, ei 
au trebuit să plece urechea la sfaturile de moderație date 
de China şi lugoslavia - ceea ce n-ar fi fost totuşi de ajuns 
pentru a-i convinge să renunţe la intervenţia trupelor care 
aşteptau la porţile Varşoviei. Două elemente par să fi fost 
determinante în luarea acestei decizii: buna credință a lui 
Gomulka, mai ales fidelitatea sa față de alianța cu Uniunea 
Sovietică, şi mobilizarea extraordinară a populaţiei 
poloneze de partea sa. 

În Ungaria, situaţia - destul de asemănătoare la început - 
s-a degradat destul de repede ca urmare a 
comportamentului intransigent al Partidului, condus din 
iulie de E. Gero. Acesta, departe de a canaliza mişcarea 
spre un compromis - în maniera lui Ochab -, a radicalizat-o, 
făcând apel la blindatele sovietice în noaptea de 23 spre 24 
octombrie. În aceste condiţii, recurgerea la Nagy nu a 
dezamorsat criza; a accentuat numai marginalizarea 
Partidului, care, în noul guvern de coaliţie, era minoritar. 
După o mică ezitare, Kremlinul a considerat situaţia ca fiind 
periculoasă şi intolerabilă. Convins că PC era depăşit de 
evenimente şi refuzând să accepte „finlandizarea” ţării, a 
decis - după ce a primit acceptul Chinei şi, poate, chiar la 
instigarea sa - să intervină prin forţa armelor. Vestea 
retragerii din tratatul de la Varşovia a guvernului Nagy nu a 
avut niciun rol, deoarece a fost ulterioară hotărârii sovietice 
din 31 octombrie. 


Care au fost reacțiile în restul „blocului comunist” ? 


Chiar dacă propaganda oficială le-a ascuns, le-a atenuat 
sau deformat, reacţiile faţă de mişcările din octombrie au 

fost - în interiorul lagărului comunist - numeroase şi uneori 
aprinse. Polonia a fost ţara în care condamnarea 
intervenţiei sovietice în Ungaria a părut să fie cea mai 
directă şi mai unanimă. Scriitori, studenţi şi muncitori şi-au 
manifestat solidaritatea prin greve, mesaje, uneori chiar 
prin violente. În Transilvania - provincie românească 
populată de o puternică minoritate maghiară - reacţiile au 
fost suficient de arzătoare pentru ca puterea de la 
Bucureşti să procedeze la arestări şi deportări. In Germania 
de Est, conducătorii s-au temut şi ei de o posibilă 
contaminare, în special în rândul intelectualilor şi 
studenţilor. Acuzat de constituirea unui grup subversiv în 
vederea „răsturnării ordinii constituţionale democratice”, 
profesorul Harich, partizan al reformelor şi al unei căi 
specifice socialismului, a fost arestat şi condamnat - în 
martie 1957 - la 10 ani închisoare. În URSS, în toamna lui 
1956 s-a observat o agitaţie în universităţile marilor oraşe 
din Rusia şi din alte republici, dar şi în rândul armatei 
(zguduită de intervenţia în Ungaria) - şi chiar în lumea 
muncitorească. Cu toate acestea, odată în plus, opoziţia 
cea mai clară şi cea mai tolerată a fost aceea a 
intelectualităţii, care a publicat opere de o certă 
îndrăzneală. Ţările comuniste din Asia nu au scăpat nici ele 
de acest val contestatar. Vietnamul, încă din toamna lui 
1956, apoi China, câteva luni mai târziu, au cunoscut un 
„dezgheţ” asemănător. Conducătorii, speriaţi de violenţa 
furtunii unguresti, au ezitat vădit între deschiderea 
supapelor de siguranţă şi represiunea sistematică. 


2.2.3. Cele „O sută de Flori” în Vietnam şi în 
China 


Contestarea anumitor aspecte ale ordinii staliniste în 
ţările din Asia, în 1956 şi 1957, nu a fost cu totul diferită de 
cea care a afectat democratiile populare europene. Ea se 

supune aceluiasi amestec complex a unor factori interni 
(nemulţumire socială, lupte în sânul conducerii Partidului) şi 
externi (impactul celui de-al XX-lea congres al PCUS şi al 
evenimentelor din Polonia şi Ungaria). In cele două cazuri 
se observă rolul preponderent al intelectualilor. 

În momentul în care izbucnesc contestatiile est- 
europene, climatul social este - deja am amintit la 
începutul acestui capitol - deosebit de dificil în „ţările 
frăţeşti” din Asia. Brutalitatea măsurilor de naţionalizare şi 
colectivizare este greu suportată de populaţie, mai ales în 
China, unde se observă o agitație endemică şi violente 
sporadice atât la sate, cât şi în uzine. Măsurile autoritare în 
vederea constrângerii ţăranilor la munca în colectiv şi a 
muncitorilor la stahanovism suscită, pe parcursul acestor 
ani, vii rezistenţe. În Vietnam, nemulţumirea ţăranilor 
atinge paroxismul - căci, traumatismului creat de excesele 
grave ale reformei agrare i se adaugă resentimentul 
datorat intolerantei religioase. În unele localităţi catolice 
din provinciile Nghe An şi Thanh Hoa izbucneşte, în 
noiembrie 1956, o adevărată rebeliune, înăbugşită însă de 
armată. 

Nelinistite de accentuarea nemulțumirii populare, 
echipele conducătoare (atât în Vietnam cât şi în China) sunt 
împărţite în privinţa măsurilor care trebuie luate. Noul 
„vânt din Vest” care bate dinspre capitala sovietică invită la 
slăbirea şurubului. Schimbările încurajate de Kremlin în 
Polonia şi Ungaria, apoi mesajul celui de-al XX-lea congres 
al PCUS sunt, în această privinţă, cum nu se poate mai 
clare. În lipsa unor radicale repuneri în discuţie, părea de 
dorit acceptarea unor măsuri - fie şi simbolice - de 
flexibilizare a sistemului. A face un gest către 
intelectualitate - minoritatea cea mai bine informată despre 
ceea ce se petrece în restul blocului comunist şi îndurerată 
îndeosebi de campania de „reformă a gândirii” - părea să 
fie atunci un lucru abil şi inofensiv. Astfel, încă din ianuarie 
1956 - deci cu mai multe săptămâni înaintea celui de-al XX- 

lea congres -, în timpul unei conferinţe, Zhou Enlai le dorea 
intelectualilor o mai mare libertate de creaţie. În primăvara 
următoare, Mao Zedong îi întăreşte spusele, declarând: 
„Lăsaţi să înflorească cele O sută de Flori”. Câteva zile mai 
târziu, responsabilul culturii oficiale, Lu Dingyi, explică 
mesajul  Stăpânului adresat oamenilor de ştiinţă si 
scriitorilor. 

Paradoxal, mesajul despre cele „O sută de Flori” este mai 
bine primit în Vietnam decât în China, unde majoritatea 
scriitorilor, potoliţi, fără îndoială, de afacerea Hu Feng, 
păstrează tăcerea. Reunită cu ocazia unui stagiu desfăşurat 
în perioada 1-18 august 1956, elita intelectuală se 
înflăcărează,  subjugată de cuvintele îndrăzneţe ale 
criticului Nguhen Huu Dang, care invită la o „reformă 
agrară în literatură şi artă” şi îndrăzneşte să afirme că până 
atunci, în esenţă, Partidul a folosit literatura şi arta „fără a 
privi în perspectivă, pentru o utilitate imediată”. Încă de la 
sfârşitul lunii apar două noi periodice destinate difuzării 
acestor idei: „Umanismul” şi „Frumoasele opere ale 
toamnei”. Acest ,dezghet” vietnamez este intens, dar 
foarte scurt şi limitat la literatură. 

In China, Mao, nemulţumit de loviturile primite în timpul 
celui de-al Vill-lea congres şi dornic să-şi slăbească 
adversarii, decide relansarea campaniei de liberalizare în 
direcţia intelectualităţii, dar şi incitarea întregii societăți 
chineze la denuntarea abuzurilor. La 27 februarie 1957, el 
susţine teza (evocată deja în „Ziarul poporului” la sfârşitul 
lui decembrie) conform căreia există antagonisme în cadrul 
sistemului socialist (de exemplu, între conducători şi cei 
conduşi, între ţărani şi muncitori), antagonisme care, spre 
deosebire de opozitiile dintre popor şi duşmanii săi, pot fi 
rezolvate paşnic, prin critică şi discuţii. În ciuda puternicelor 
reticente din partea facțiunii Liu Shaoqi-Peng Zhen - care, 
nu fără motiv, se teme de ce este mai rău în această vastă 
campanie de criticare a Partidului -, clanul maoist reuşeşte 
să-şi impună punctele de vedere. La 1 mai 1957, „Ziarul 

poporului” lansează aşa-zisa mişcare de „rectificare”, ce va 
intra în istorie sub numele de cele O sută de Flori, la care 
trebuie să participe întreaga societate oficială şi civilă. 

Critica se exprimă lent şi se limitează adeseori la 
revendicări categoriale izolate. „Fiecare îşi aducea 
plângerea povesteşte autorul Lebedelor sălbatice. Directorii 
de şcoli solicitau dreptul de a-şi alege ei înşişi profesorii, în 
loc să le fie impuşi de o autoritate superioară. Directorii de 
spitale doreau să se aprovizioneze personal cu 
medicamente (...). Chirurgii pretindeau ratii alimentare mai 
mari...” Totuşi, odată cu trecerea timpului, contestarea a 
devenit tot mai incisivă şi nu mai viza gestiunea zilnică a 
birocraţiei, ci rolul Partidului comunist şi ineficacitatea 
politicii sale. Se infierează confuzia dintre Partid şi Stat 
(„Partidul a luat locul guvernului”),  monopolizarea 
informaţiei, privilegiile membrilor săi, incompetenta 
cadrelor, eşecul politicii economice şi orice fel de risipă. 
Sunt criticate epurările şi arestările masive, precum şi 
recenta „campanie de exterminare a contra-revolutionarilor 
ascunşi” (Sufan), declarându-se că „teroarea roşie a 
înlocuit pur şi simplu teroarea albă a trecutului”. 

Deşi toate mediile profesionale urbane sunt interesate, 
totuşi studenţii sunt cei care se dovedesc a fi cei mai 
virulenti şi mai activi. Universitatea din Beijing (Beida) se 
distinge prin îndrăzneala propunerilor şi crearea a 
numeroase suporturi contestatare: cluburi, dazibao, ziare 
(cum ar fi cotidianul „Piaţa publică”), mitinguri... Cu toate 
acestea, agitația intensă de la sfârşitul lui mai şi începutul 
lui iunie 1957 - „primul moment de libertate a cuvântului” 
din istoria Chinei comuniste (J.-L. Domenach) - nu se 
transformă niciodată într-o răscoală sau insurecție de tipul 
celei maghiare. Şi asta poate pentru că este oprită din 
vreme, înainte de a ajunge la sate şi, mai ales, pentru că 
diferitele critici nu sunt convergente. Dar poate şi pentru că 
este mereu confuză în obiectivele sale: mai multe libertăţi, 
mai multă democraţie, mai mult progres... în sfârşit, poate 

pentru că-i lipsesc liderii charismatici. 

Oricum, puterea a fost înspăimântată. Astfel încât, în 
două luni (iunie-iulie) s-a declanşat o represiune de o 
amploare stupefiantă. „Campania împotriva dreptei” 
orchestrată, începând din 9 iunie, de Liu Shaoqi si Li Peng - 
se prezintă ca o schimbare radicală pe care Mao nu 
reuşeşte deloc să o atenueze. De la o zi la alta, acuzatorii 
devin acuzaţi. Sunt fixate chiar şi baremuri pentru 
arestarea „celor de dreapta” (care, fără proces, sunt trimişi 
direct în lagărele de „reeducare prin muncă”). Aproximativ 
400.000 de persoane - mai ales jurişti şi profesori - sunt 
victime ale represiunii, fiind de multe ori eliberate după 
zece sau douăzeci de ani de detenţie, în China, ca şi în 
Ungaria sau URSS, nu a fost deci deloc înţelept să iei ad 
litteram cuvintele de libertate rostite de conducători, al 
căror principal obiectiv era instalarea (Hruşciov) sau 
consolidarea (Mao Zedong) puterii lor. 

Capitolul V: 


SFĂRÂMAREA BLOCULUI 


Pătaţi de scandaloasele represiuni ale celor O sută de 
Flori şi ale toamnei ungare, anii 1953-1957 aveau să 
rămână totuşi anii condamnării solemne a practicii 
staliniste a comunismului, atât în raporturile dintre „ţările 
frăţeşti”, cât şi în relaţiile cu „lumea exterioară”. Se 
născuseră speranţe - speranţe de instaurare a păcii în locul 
războiului dintre „lagăre”, speranţe de stabilire a unor 
relaţii mai egalitare în interiorul „blocului”, în sfârşit, 
speranţe pentru populaţiile brutalizate cu asprime în 
perioada instalării noilor regimuri, că se va instaura o 
adevărată „nouă ordine”. 

Constienti de aceste mari speranţe şi încurajați de 
mişcările populare din 1956-1957, mulţi dintre conducătorii 
comunişti au acceptat atunci să procedeze la schimbări, dar 
de profunzimi şi orientări diferite. Strategiile adoptate de 
lugoslavia, de ţările aflate sub influenţa sovietică şi de cele 
aflate sub influenţa chineză s-au dovedit a fi sensibil 
diferite. Aceste dezacorduri în privinţa reformelor aveau să 
se conjuge cu vechi şi puternice rivalități, astfel încât orice 
politică de reconciliere şi concertare post-stalinistă s-a 
dezagregat, în câţiva ani, ca un castel din cărţi de joc, 
făcând ca „blocul comunist” să se sfarâme în bucăţi. 

1. DIVERGENTELE PRIVIND STRATEGIILE 
REFORMISTE 


1.1. „A reforma” fără „a revizui” 


De la începutul anilor cincizeci, tema „reformei” devine 
recurentă în toate ţările comuniste. Dată fiind acuitatea 
problemelor de tot felul şi ţinând seama de repunerea 
oficială în discuţie a unor excese ale stalinismului, părea 
inevitabilă procedarea - cel putin - la unele ,corectii” ale 
sistemului. Acest reformism ar fi avut, de asemenea, 
avantajul unei mai bune instalări a noilor echipe şi 
conferirea unei mai bune imagini foştilor conducători. 
Aşadar, deşi în sânul societăţii oficiale exista un acord 
destul de general pentru stabilirea unor reforme, apăreau 
numeroase divergențe de îndată ce se punea problema 
întinderii şi naturii procesului renovator. 

Imediat după evenimentele din 1956, toţi responsabilii 
comunişti manifestau un veritabil „sindrom ungar”, care-i 
făcea să respingă fără drept de apel orice „aventurism” à la 
Nagy, şi care dădea o nouă justificare rezervei naturale a 
multora dintre ei faţă de schimbare. Novotný în 
Cehoslovacia şi Ulbricht în RDG, de exemplu, s-au folosit de 
acest fapt pentru ca, încă din primele luni ale anului 1957, 
să-şi mărească influenţa şi să-şi consolideze regimul. Dar o 
asemenea înverşunare - identică cu a lui Mao atunci când a 
declanşat lupta „împotriva dreptei” - care evita problemele 
şi stârnea nemulţumirile nu se putea menţine mult timp în 

contextul post-stalinist. Cu atât mai mult cu cât chiar în 
interiorul partidelor existau responsabili deschişi şi 
pragmatici care, pentru a evita prăbuşirea sistemului sau 
pur şi simplu din oportunism, doreau să aducă modificări 
modelului în vigoare, cel puţin în domeniul economic. 

În sprijinul ,dezghetului” post-stalinist, ideile reformiste 
au găsit un ecou favorabil în rândul unei părți a 
intelectualității. Aceasta din urmă, deceptionatä şi 
îndurerată - de represiunea ungară şi a celor O sută de Flori 
-, nu-şi pierduse încrederea în idealul comunist, nici chiar 
speranţa de ameliorare a sistemului în vigoare. La ora 
bilanţului, ea considera că acesta făcuse cuceriri 
importante, cum ar fi desfiinţarea capitalismului privat, 
dispariţia sărăciei şi a şomajului, gratuitatea educaţiei 
şcolare şi asistenţei medicale pentru fiecare individ, un 
oarecare egalitarism între sexe, pături sociale şi grupuri 
etnice... In ciuda greselilor, erorilor şi imperfectiunilor, 
fuseseră făcuţi paşi decisivi, de interes incontestabil pentru 
majoritatea populaţiei. Trebuia deci să fie posibilă 
continuarea acestui progres prin reforme corespunzătoare. 
O dată lămurită această constatare, rămâneau de rezolvat 
două probleme delicate: Ce întindere să aibă aceste 
reforme? Cum să determini echipele conducătoare să le 
adopte, iar pe „aparatciki” să le pună în aplicare? 

Asupra primei chestiuni - profunzimea reformelor - 
discuţia era aprinsă. Eticheta de „reformişti” ascundea 
atunci, la fel de bine, atât birocratul cel mai conservator, 
dornic numai să micşoreze presiunea socială prin câteva 
măsuri de circumstanţă, cât şi personalităţi la fel de 
radicale ca Milovan Djilas, care propovăduia dezintegrarea 
„Noii clase” birocratice, şi care avea în vedere „sfârşitul 
monopolismului si totalitarismului comunist”. Calificati 
drept „revizionişti”, aceşti comunişti - care, după exemplul 
lui Djilas, respingeau dictatura proletariatului (devenită, în 
ochii lor, dictatura unui partid şi chiar a unei birocratii), 
invocau rolul intelectualităţii (înzestrată cu o totală libertate 

de  creatie), respingeau planificarea centralizată, 
colectivizarea forţată şi preconizau instituirea unor consilii 
muncitoreşti - s-au văzut excluşi ca eretici şi făcuţi de 
ruşine. Aşa s-a întâmplat cu Djilas în Iugoslavia, Harich şi 
Havemann în Germania, Hoang Minh Chinh în Vietnam... În 
urma evenimentelor din octombrie 1956, numai pleiada de 
„revizionişti” polonezi (Wladyslaw  Bienkowski, Leszek 
Kolakowski, Oskar Lange, Edward Lipinski...) s-a putut face 
mai mult auzită. 

„Revizioniştii” şi „reformiştii” aveau în comun dorinţa de 
a acţiona în interiorul Partidului. Într-adevăr, ideea - bine 
ancorată - era că orice ameliorare a sistemului nu putea 
veni decât din partea societăţii oficiale, şi chiar de la elita 
sa. „în concepţia comuniştilor reformişti - explică Z. Mlynar 
-, societatea nu mai avea dreptul să decidă ceea ce, din 
punct de vedere politic, era în interesul său. Încă o dată, 
acest drept revenea în mod exclusiv Partidului comunist şi 
ideologiei sale.” Această monopolizare a reformismului de 
către partidul aflat la putere avea să-i confere o oarecare 
omogenitate. Intr-adevär, dacă se observă importante 
variante legate de diferenţele dintre contextele naţionale, 
de raporturile de forţe şi de personalităţile conducătorilor, 
există totuşi un „program generic” al reformismului în 
această perioadă, altfel spus, un anumit număr de orientări 
pentru „îndulcirea sistemului fără a atinge unitatea morală 
şi funcţională necesară societăţii socialiste” (Martin Malia). 
Din China până la democraţiile populare europene se 
regăsesc tendințe comune: o anumită descentralizare a 
economiei, un efort în direcţia creşterii productivităţii (a 
indivizilor şi întreprinderilor), un început de liberalizare a 
vieţii intelectuale şi, pe plan extern, o politică de conciliere. 
In aceste domenii diferite, o ţară, lugoslavia, avea un avans 
serios faţă de celelalte state. 

1.2. Strategia iugoslavă 


Obligată încă din 1948 - ca urmare a scoaterii sale din 
Kominform - să se distanteze de modelul sovietic, 
lugoslavia titoistă iniţiază, începând din anul 1950, o serie 
de reforme profunde care îi conferă o neîndoielnică 
originalitate. Substratul de bază rămâne totuşi cel al tuturor 
ţărilor comuniste. Astfel, schimbându-şi (în 1952) numele în 
„Liga comuniştilor”, PC iugoslav păstrează toate principiile 
marxist-leniniste esențiale, în special dreptul exclusiv de a 
conduce şi orienta politica şi practicarea „centralismului 
democratic”, ceea ce-i permite respingerea în bloc a 
oricărei minorităţi disidente. Eliminarea lui Milovan Djilas (în 
1954) antrenează astfel excluderea a 70.000 de membri ai 
Partidului, adică aproape 10% din efectivele totale. Tito, ca 
şi Stalin, exercită o autoritate completă, sprijinindu-se în 
mare măsură pe camarazii săi de război, care elaborează 
reformele fundamentale chiar la începutul anilor cincizeci. 
Putând observa - în propria lor ţară şi mai ales în URSS - 
deficienţele modelului stalinist, echipa iugoslavă se 
străduieşte, pas cu pas, să le corecteze. 

Unul dintre cele mai nocive defecte ale sistemului este 
hiper-centralizarea sa, care întârzie luările de decizie, 
făcându-le dependente de o birocratie greoaie, aflată 
departe de realităţi şi adeseori incompetentă. Pentru a 
încerca să pună capăt acestei stări de lucruri, conducătorii 
iugoslavi stabilesc măsuri importante la mai multe niveluri. 
Reforma statului (13 ianuarie 1953) - reluată în constituţia 
din 1963 - consolidează puterea republicilor şi, în primul 
rând, a comunelor. Faimoasa lege din 27 iunie 1950 
transformă profund gestiunea întreprinderilor. Acestea, din 
„proprietăţi naţionale” devin „proprietăţi sociale”, care de 
acum înainte vor fi administrate fie direct de întregul 
personal, fie, în situaţia întreprinderilor cu mai mult de 

treizeci de angajați, printr-un Consiliu muncitoresc. 
Sindicatele şi comunele (ca reprezentante ale statului) sunt 
asociate la gestiune. Devenite pe deplin responsabile, 
întreprinderile hotărăsc ele însele producţia, cheltuielile, 
vânzările şi investiţiile, precum şi în ceea ce priveşte 
angajarea şi concedierea personalului. De asemenea, sunt 
libere să decidă modul de împărţire a beneficiilor. În 1956 
se citează o astfel de întreprindere sârbă al cărei Consiliu 
hotărăşte, pentru stimularea productivităţii, să dea 60% din 
orice beneficiu viitor ca prime muncitorilor, restul fiind 
folosit pentru reinvestitii şi cheltuieli de conducere. 

Această autonomie a organelor de gestiune, ca şi dorinţa 
afirmată de a se reveni la principiile cererii şi ofertei 
determină guvernul să proclame, încă din 1954, principiul 
libertății pieței, fără a elimina totuşi stabilirea preţurilor la 
numeroase produse industriale. În aceste condiţii, se 
instaurează un nou mod de planificare. În loc de a stabili - 
ca în URSS - dispoziţiile generale şi de amănunt în vederea 
executării proiectelor, planul iugoslav se limitează la 
determinarea marilor priorități şi a proporţiilor repartizării 
surplusurilor, din care trebuie să se inspire planurile 
republicilor federale, ale comunelor şi întreprinderilor. 

O altă corecție importantă este adusă de iugoslavi 
modelului stalinist: în/ăturarea constrângerilor în materie 
de colectivizare. In 1953, o lege repune în discuţie 
„socializarea agriculturii” prin colectivizare forţată, ceea ce 
antrenează dizolvarea a 4/5 din cooperative. Însă regimul, 
prin reducerea maximală a fermelor private de la 25 la 10 
hectare şi prin recurgerea la diverse stimulente economice 
şi sociale, reuşeşte să relanseze acţiunea de colectivizare. 
In 1964, numărul de cooperatori - ajuns la doar 100.000 în 
1954 - atinge 1.260.000. 

De asemenea, o altă deosebire faţă de directivele 
staliniste este prioritatea acordată bunurilor de consum. În 
programul său elaborat în 1958, Liga comuniştilor ţine să 
indice ca obiectiv principal „crearea, pe baza abundenței de 

produse, a unei societăţi comuniste libere, fără stat, clase 
sau partid”. Deşi dezvoltarea bunurilor de consum este 
pronunţată mai ales în deceniul 1960-1970, tendinţa se 
conturează încă din perioada precedentă. Numărul de 
maşini creşte de la 8.500 în 1952 la 85.000 la începutul 
anilor şaizeci. Produsele de consum curent sunt din ce în ce 
mai bine distribuite în întreaga ţară, chiar dacă sunt mai 
putin numeroase în regiunile sudice, mai sărace. In 
ansamblu, economia iugoslavă cunoaşte atunci o 
dezvoltare echilibrată şi rapidă, care scoate tara din starea 
de subdezvoltare. Deşi creşterea medie a agriculturii nu 
trece de 3,4%, cea a veniturilor industriale depăşeşte 6%, 
în timp ce creşterea industriei şi comerţului se ridică la 12% 
(1953-1964). 

În politica externă, originalitatea iugoslavă se 
caracterizează prin ne-aliniere. Mai mult decât o alegere 
deliberată, aceasta se impune treptat, sub acţiunea 
circumstanțelor. Rupt cu brutalitate de orice relaţie cu ţările 
socialiste, Tito este obligat, pentru supraviețuirea regimului 
său, să stabilească legături cu „lagărul imperialist” şi cu 
ţările vecine. Statele Unite, Marea Britanie şi Franţa 
consimt să-i acorde un ajutor substanţial destinat 
„menţinerii puterii sale de apărare şi realizării unei rapide 
redresări economice”. Pe de altă parte, în august 1954, 
lugoslavia semnează un pact balcanic cu Grecia şi Turcia, 
două ţări membre NATO. În cursul mai multor călătorii, Tito 
stabileşte relaţii bune cu marii lideri ai unor ţări din Africa şi 
Asia: Nehru, Nasser, Sukarno, Haile Selassie... Aceste 
contacte sunt la originea mişcării de nealiniere, a cărei 
primă conferinţă are loc, în septembrie 1961, la Belgrad. 
Astfel, în aproximativ zece ani, lugoslavia, rămânând fidelă 
principiilor marxism-leninismului, şi-a schimbat profund 
practicile. Este una dintre cele mai desăvârşite reforme ale 
lumii comuniste, mult mai inovatoare - şi mai ales eficientă 
- decât cea realizată, în aceeaşi perioadă, de Hruşciov şi 
adepţii săi. 

1.3. Strategia hruşciovistă 


Proiectul lui Hruşciov este, ca şi proiectul titoist, impus 
de circumstanţe. Intr-adevăr, Hruşciov, ca şi Tito - dar din 
motive opuse, primul respingându-l pe Stalin, în timp ce al 
doilea fusese respins de el -, este obligat, pentru a-şi 
justifica virulenta sa critică, să susţină contrariul politicii 
staliniste. Dar, spre deosebire de proiectul iugoslav, 
proiectul hrusciovist se supune mai mult /impu/surilor 
izbucnite dintr-o serie de dificultăți sau capriciului primului- 
secretar decât unei gândiri serioase şi colective a 
ideologilor şi experţilor. În plus, el tinde mai mult să 
îndrepte defectele sistemului decât să-i modifice 
angrenajele, aşa cum au făcut autogestiunea şi 
descentralizarea iugoslavilor. 


1.3.1. Ajustările economice 


Pentru a se impune, Hruşciov nu găseşte un alt mijloc 
mai bun decât acela de a participa activ la elaborarea unor 
măsuri care să pună capăt terorii (eliberarea mai multor 
milioane de prizonieri din Gulag, desfiinţarea autonomiei 
serviciilor de securitate şi procedeelor speciale de justiţie, 
toleranța acordată dezbaterilor de idei şi denuntarea 
răsunătoare a crimelor staliniste...). Dar nu se limitează 
numai la atât, manifestând foarte repede o dorinţă 
reformistă în mai multe domenii-cheie, printre care şi 
economia. În această privinţă, el privilegiază două măsuri 
urgente: împiedicarea distrugerii complete a agriculturii; şi 
înlăturarea penuriei de bunuri de consum la oraşe. Acest 
„program” are avantajul că-l demarchează de cel al 
adversarului său de moment, Malenkov, şi atrage de partea 
lui majoritatea populaţiei. După ce s-a străduit - de urgenţă 
- să redreseze nivelul de trai catastrofal al colhoznicilor 


236 


scăzând impozitele fixate pe loturile de pământ si anulând 
taxa pe bovine şi porcine, Hruşciov lansează o serie de 
reforme de mare amploare. 

Până în 1958 s-a depus un efort deosebit pentru mărirea 
preţului produselor achiziţionate de stat de la colhozuri. În 
cinci ani (1953-1958), preţul cerealelor creşte de la indicele 
236 la 695, pentru lapte - de la 202 la 404, pentru carne - 
de la 385 la 1.175, şi pentru ansamblul producţiei vegetale 
şi animale - de la 154 la 296. Aceste creşteri, conjugate cu 
diminuarea taxelor, permit o sporire apreciabilă a venitului 
țăranilor. In paralel, pentru a răspunde unei producţii 
insuficiente de cereale, Hruşciov procedează - în cadrul 
„Programului Pământuri Necultivate” din Kazahstanul de 
Nord, Siberia, Altai şi din sudul Uralului - la o creştere a 
suprafeţei însămânţate. În două faze: 37 milioane de 
hectare din 1953 până în 1956, apoi 22,2 milioane hectare 
de teren arabil din 1959 până în 1963 au fost câştigate 
pentru cultură. Datorită acestor iniţiative şi, totodată, 
datorită condiţiilor climaterice favorabile, producţia agricolă 
cunoaşte cea mai ridicată rată de creştere din toată istoria 
Uniunii Sovietice, cu 7,4% pe an până în 1959. 

Aceste prime rezultate, destul de impresionante, din 
păcate nu s-au confirmat după 1959. Politica voluntaristă 
de creştere a producţiei agricole a dus la aberatii şi 
dezastre, cum ar fi în regiunea Riazan, unde, pentru a 
atinge rezultate extraordinare, într-un an, şeptelul a fost 
sacrificat aproape în totalitate. În plus, unele reforme - cum 
ar fi lichidarea statiunilor de maşini şi tractoare sau unirea 
celor mai mici colhozuri în unităţi mari - se lovesc de lipsa 
mijloacelor financiare ale cooperativelor. La rândul ei, 
birocraţia, profund marcată de experienţa stalinistă, rezistă 
noilor directive. Cadrele, supuse unei foarte mari presiuni 
din partea lui Hruşciov pentru îmbunătăţirea productivităţii, 
se arată dure şi nechibzuite faţă de ţărani, mai ales prin 
adoptarea de măsuri împotriva loturilor individuale. 

Deopotrivă temperate şi contrastante - în funcţie de 

perioadă, înainte sau după 1958 - apar rezultatele 
privitoare la al doilea mare obiectiv al proiectului 
hruşciovist: creşterea cantităţii de bunuri de consum. În 
timpul primei perioade, mărirea producţiei agricole permite 
o îmbunătăţire considerabilă a consumului alimentar urban 
(fructe proaspete, produse lactate, carne, peşte...). Orăşenii 
beneficiază şi de producţia în serie a unor bunuri de 
consum de lungă durată - frigidere, televizoare, maşini de 
spălat, maşini de cusut electrice, biciclete... Construcţia de 
locuinţe ia un mare avânt. Aceşti ani (1954-1959) sunt, fără 
îndoială, „anii unui mare avânt în privinţa îmbunătăţirii 
nivelului de trai” (Abel Agambeguian). Totuşi, cum Hruşciov 
nu vrea să renunţe la a da prioritate industriei grele, 
această îmbunătăţire a consumului este în mod necesar 
limitată. După 1959, situația materială a lucrătorilor 
salariați de la oraş nu mai progresează - ba chiar se 
degradează. Reforma salariilor - decisă la cererea 
muncitorilor - nu permite diminuarea pentru mult timp a 
abuzurilor directorilor de uzină în ceea ce priveşte fixarea 
salariilor. Cauza directă a revoltei sângeroase (aproximativ 
o sută de victime) din Novocerkask, din iunie 1962, a fost 
decizia conducerii uzinei constructoare de locomotive 
electrice din acest oraş de a reduce cu 30% salariile unor 
categorii de muncitori. O măsură cu atât mai nepopulară cu 
cât, datorită dezastrelor cu care se confruntă agricultura, 
consumul alimentar a devenit, din nou, o problemă foarte 
gravă la oraş. 


1.3.2. Măsurile politice şi sociale 


Proiectul reformist hruşciovist nu se reduce numai la 
dimensiunea economică. Unele iniţiative, adesea rău 
înţelese la vremea respectivă, lasă să se înţeleagă că 
secretarul general a avut ambiția unei noi definiri a 
funcţiilor Statului, Partidului şi societăţii. 

La cel de-al XXII-lea congres al PCUS (octombrie 1961), el 
declară că doreşte „dezvoltarea organelor de stat”, dar 
totodată şi transmiterea „unui număr tot mai mare de 
funcţii de stat organizaţiilor sociale”. Se pare deci că 
Hruşciov a visat la un stat mai putin birocratic şi, totodată, 
mai putin centralizat, care să devină astfel mai eficient din 
punct de vedere economic. Fără îndoială că în acest sens 
trebuie interpretată decizia sa, din 1957, de a suprima 
majoritatea ministerelor industriale centrale (cu excepţia 
Armamentului, Chimiei şi Electricităţii) şi de a repartiza 
sarcinile acestora la aproximativ 150 de Consilii economice 
regionale (sovnarkhoze). De fapt, este mai puţin o operaţie 
de descentralizare - din moment ce puterea rămâne în 
mâinile birocrației -, cât una de restructurare 
administrativă vizând consolidarea legăturilor orizontale 
dintre unităţile productive. 

Dacă  veleităţile reformatoare privitoare la stat se 
limitează la iniţiative reduse, Hruşciov se arată, în schimb, 
mult mai îndrăzneţ în materie de participare, solicitând o 
intervenţie activă a societăţii civile: „Militanţii Partidului - 
declară el - nu sunt singurele persoane conştiente politic. 
Fiecare sovietic, muncitor, colhoznic, intelectual este 
conştient politic”. Deci Hrușciov nu se sprijină numai pe 
Partid pentru a relansa sistemul, ci pe întreaga societate. 
lată de ce el încearcă să regenereze toate organizaţiile şi 
asociaţiile capabile să stabilească - în întreprinderi sau 
administraţie - o bună mediere între putere şi baza socială. 
El caută astfel să redea încrederea în sindicate, total 
desconsiderate în ochii muncitorilor. Înmulțirea deplasărilor 
oficiale în interiorul ţării răspunde, de asemenea, acestei 
dorinţe de a se sprijini mai mult pe populaţie. Spre 
deosebire de Stalin, care călătorea şi apărea de puţine ori 
în public, Hruşciov manifestă „o strategie a contactului 
direct, aşa cum Roosevelt avea o strategie a discuţiei 
radiodifuzate” (J. Sapir). _ 

Partidul rămâne totuşi pivotul sistemului hruşciovist. Incă 

de la venirea sa la putere, noul secretar general se 
străduieşte să-i reinsuflețească organele, cvasi-muribunde 
sub Stalin (Biroul politic, Comitetul central, congresele), 
convocându-le cu regularitate şi căutându-le sprijinul. Prin 
urmare, el încearcă - prin măsuri drastice, care determină o 
ostilitate generală din partea aparatcik-ilor - să atace 
birocratizarea, care împiedică evoluţia si adaptarea 
Partidului. Noul statut limitează la trei perioade de cinci ani 
durata mandatelor în Comitetul central sau în Prezidiu, şi la 
trei mandate de doi ani în eşaloanele inferioare. Dacă 
Hruşciov respinge într-adevăr concepţia stalinistă care 
făcuse din PC o simplă maşină de înregistrare a ordinelor 
secretarului general, el respinge, se pare, şi ideea unui 
partid atotputernic, de tipul celui din perioada imediat post- 
revoluţionară. Dându-şi seama că formarea Consiliilor 
economice regionale (sorvnarkhoze) contribuia la întărirea 
organizaţiilor regionale de partid, îndeosebi a secretarilor 
generali, el decide, în noiembrie 1962, divizarea în două 
ramuri distincte - industrială şi agricolă - a principalelor 
structuri ale Partidului. Această reformă, care „răsturna 
Partidul cu susul în jos, deoarece subordona politicul 
economicului” (M. Malia), nu a fost bine primită în interiorul 
său. 

Proiectul hruşciovist este mai global decât pare. Într- 
adevăr, reuşita refacerii interne a sistemului se bazează pe 
aceea a ,coexistentei paşnice” în politica externă. Numai 
destinderea în relaţiile cu adversarii din „blocul occidental” 
şi raporturile întemeiate pe mai multă egalitate şi încredere 
cu „ţările frâtesti” pot permite Uniunii Sovietice să acorde 
prioritate dezvoltării interne. Din acest punct de vedere, 
proiectul lui Hruşciov prefigurează destul de bine 
„perestroika” lui Gorbaciov. În schimb, motivele eşecului 
său sunt sensibil diferite de cele care au dus la 
dezmembrarea Uniunii Sovietice în 1991. 

Spre deosebire de Gorbaciov, Hruşciov este încă un 
„Vechi credincios”, sincer convins de superioritatea 

comunismului si de apropiata lui victorie asupra 
capitalismului. Faimosul său slogan lansat în mai 1957: „Să 
ajungem din urmă şi să depăşim Statele Unite” dovedeşte 
încrederea sa în potenţialul sovietic şi în dinamica 
sistemului comunist. Vo/untarist energic, el crede - cam în 
maniera lui Mao Zedong - că puterea convingerilor poate 
muta munţii, dar supraestimează mult tăria încrederii în 
comunism a concetätenilor săi. Ataşamentul său faţă de 
principiile de bază ale vulgatei leniniste este total. De 
exemplu, el este pentru socializarea totală şi rapidă a 
agriculturii. De asemenea, este partizanul asimilării 
naționalităților. La al XXI-lea congres, el este hotărât să 
etaleze un „bolşevism implacabil şi fără compromis”, 
pentru a şterge diferenţele naţionale şi pentru a promova o 
„Cultură internaţională comună tuturor naţiunilor sovietice”. 
Acest ataşament necondiţionat faţă de dogmele leniniste 
avea să-l împiedice să repună în discuţie unele blocaje 
structurale ale sistemului, şi chiar să le înţeleagă. Hruşciov 
crede că disfunctionalitätile se datorează în special rolului 
nefast al unui om - Stalin - şi unei conjuncturi nefavorabile. 
Altă slăbiciune a sa este imposibilitatea de a se sprijini pe o 
majoritate stabilă. El se găseşte deci în situaţia de a fi 
obligat - pentru a se menţine - să sporească mereu, atât în 
politica internă cât şi în cea externă, numărul faptelor 
memorabile. Astfel, perioada hruşcioviană este jalonată de 
iniţiative spectaculoase - de la congresul al XX-lea până la 
afacerea cu rachetele din Cuba - ce taie răsuflarea 
protagonistului şi-i epuizează pe spectatori. 


1.3.3. Încurajarea „ţărilor frätesti” la reformism 


În ciuda eşecului său final, hruşciovismul a avut o 
influenţă decisivă asupra politicilor reformiste ale 
democratiilor populare est-europene. Nu pentru că a servit 
de model (empirismul său şi prejudecata împotriva oricărei 

inspiratii sovietice înguste au împiedicat lucrul acesta), ci 
mai curând de context favorabil. Fără venirea lui Hruşciov 
şi voinţa sa afirmată de a pune capăt celor mai revoltătoare 
defecte ale stalinismului, este imposibil de imaginat atât 
promovarea lui Nagy în fruntea guvernului maghiar în 
1953, cât şi a lui Gomulka la conducerea Partidului polonez 
în octombrie 1956. Ceea ce nu înseamnă că nagyismul şi 
gomulkismul pot fi confundate cu hruşciovismul. 


Scurtele NEP-uri ungureşti şi poloneze 


Ţinând cont de perioada scurtă în care s-a aflat la putere 
promotorul său şi în ciuda tuturor sperantelor pe care le-a 
putut alimenta, este dificil să defineşti nagyismul altfel 
decât un „gen de NEP cu caracter unguresc, care includea 
renaşterea micului comerţ şi a artizanatului, care punea 
capăt dispoziţiilor coercitive din Codul muncii, oferea ajutor 
intelectualilor, proclama toleranța în problemele religioase 
şi promitea îndreptarea erorilor grosolane comise împotriva 
ţărănimii” (F. Fejto). 

Experienţa gomulkistă, de asemenea, s-a limitat - în faza 
sa de reformă - la câteva luni; şi ea a fost un fel de NEP 
care încerca să îndrepte aspectele cele mai nepopulare şi 
mai negative ale politicii staliniste (limitarea puterii poliţiei, 
eliberarea de prizonieri, atribuţii mai mari pentru Dietă, 
reîntoarcerea parţială la exploatarea privată în agricultură, 
care a dus la dispariţia a 9.000 de ferme colective din 
10.600...). Dar a afişat în schimb ambiţii novatoare în 
domeniul socio-economic care, dacă ar fi fost realizate sau 
prelungite, ar fi putut sta la originea unei căi socialiste 
originale. Deosebit de bogată în idei a fost dezbaterea 
angajată în cadrul Consiliului economic înfiinţat pe lângă 
guvern sub preşedinţia lui Oskar Lange şi cu concursul celor 
mai mari economişti ai ţării. De aici s-a desprins un consens 
- reflectat de „tezele” publicate în aprilie 1957 - în 
favoarea limitării gestiunii centralizate la nivelul marilor 

orientäri macro-economice si a acordärii unei maxime 
autonomii întreprinderilor. Din păcate,  veleitätile 
reformatoare ale lui Gomulka nu au fost decât un foc de 
paie, partizanii menţinerii sistemului centralizator având 
câştig de cauză. Consiliile muncitoreşti, care, dezvoltând - 
ca şi în lugoslavia - democraţia directă în industrie, 
trebuiau să compenseze birocraţia Partidului, au fost 
transformate, încă din 1958, în „conferinţe de autogestiune 
muncitorească” la care 2/3 dintre delegaţi erau numiţi de 
conducere, sindicat şi Partid! 


Veleitatile reformatoare est-germane 


Exceptând proiectele eşuate de reformă a sistemului de 
planificare - cum ar fi cel din 1957, din Cehoslovacia - sau 
câteva măsuri de deconcentrare a structurilor ministeriale 
în regiuni (după modelul sovnarkhoze-lor lui Hruşciov), în 
Bulgaria şi RDG, în această ultimă ţară ideile reformiste sau 
fals reformiste au fost poate cele mai zbuciumate. 

Vectorii lor au fost două curente. Unul, foarte oficial, era 
emis de conducerea partidului. Salvat în extremis de la 
epurările anti-staliniste prin arestarea lui Beria, Walter 
Ulbricht - a cărui autoritate fusese zdruncinată de revoltele 
muncitorilor din iunie 1953 - a decis, într-o primă fază, 
moderarea  socializării economiei, în particular a 
colectivizării de la sate, care a fost practic oprită. Apoi, 
începând din 1958, şi-a lansat „principala misiune 
economică”, al cărei obiectiv era depăşirea, în 1965, a 
producţiei pe cap de locuitor a Germaniei de Vest. Această 
ambiţie - similară cu aceea a lui Hruşciov pentru URSS - s-a 
tradus în esenţă printr-o re/uare într-un ritm foarte rapid a 
colectivizării (terminată în zece săptămâni, în primăvara 
anului 1960!), printr-o întărire a centralizării (lansarea unui 
al doilea plan cincinal în 1957) şi - după construcţia zidului 
Berlinului în 1961 - printr-o mai mare integrare economică 
în blocul socialist. 

Paralel cu această parodie reformistă condusă de 
majoritatea conservatoare, o minoritate a membrilor de 
partid solicitau o schimbare reală, propunând principalele 
jaloane. În urma congresului XX al PCUS, unii intelectuali 
influenţi - filosoful Emst Bloch, istoricul Jurgen Kuczynski 
sau economistul Fritz Behrens, şi mai ales profesorul de 
ştiinţe sociale Wolfgang Harich - par să fie convinşi că 
trebuia ca „Partidul să fie ajutat în promovarea unei politici 
absolut noi, a unei politici reformiste”. Ei au propus un 
program din care principalele trei puncte aveau să fie 
publicate mai târziu în Occident, în primăvara lui 1957: 
reformă politică (cu un parlament ales în mod democratic), 
reformă economică (renunţarea la colectivizarea forţată, 
crearea de consilii muncitoreşti) şi reunificarea Germaniei, 
prin cooperarea dintre Partidul comunist est-german şi 
Partidul social-democrat din RFG. Walter Ulbricht a decis 
imediat să înăbuşe în faşă această opoziţie revizionistă prin 
arestarea lui W. Harich şi a prietenilor săi. Putin mai târziu, 
la începutul anului 1958, el avea să-i distrugă pe 
„fracţionişti” - şi, devenit astfel singurul conducător al 
Partidului, şi-a îndreptat privirile spre Beijing, fiind cuprins 
în scurt timp de o frenezie a colectivizării, ceea ce a dus la 
mărirea suprafeţei de pământ colectivizat de la 38% la 80% 
(1960). Colegul său bulgar, atins şi el de spiritul 
„voluntarist” proslăvit de Mao Zedong, a vorbit deschis - în 
octombrie 1958 - de „un mare avânt” capabil să dubleze 
producţia agricolă în 1959 şi să o tripleze în 1960, în special 
datorită unei concentrări de ferme colective. 


1.4. Strategia chineză 


Căutarea unei noi strategii de dezvoltare de către ţările 
comuniste din Asia, în cursul acestui sfârşit al deceniului 

şase, se explică poate atât prin consideraţii politice, cât şi 
strict economice. 

Reuşind de puţină vreme să se impună, după războaie 
lungi şi devastatoare, partidele comuniste din China, 
Coreea de Nord şi Vietnam profitaseră de ajutorul sovietic 
(mai mult sau mai puţin generos, în funcţie de perioade şi 
ţări) pentru a-şi alina rănile şi a-şi reface economia. 
Rezultatele acestui efort intens de reconstrucţie erau 
apreciabile. În 1956 Coreea şi-a putut dubla producţia 
industrială din 1949, iar primul plan cincinal chinez 
înregistrase o rată de creştere a producţiei industriale de 
18% între 1953 şi 1957. Cu toate acestea, în ciuda acestor 
cifre  încurajatoare, problemele importante nu erau 
rezolvate - cum ar fi diferenţa enormă dintre nivelul de trai 
al orăşenilor şi cel al ţăranilor, sau extinderea birocratizării 
şi centralizării, care tăiaseră foarte repede elanul 
revoluţionar iniţial. Era evident că modelul de dezvoltare 
sovietic - imitat până atunci aproape mecanic - avea şi el 
insuficientele şi defectele sale. 

O asemenea constatare obiectivă n-ar fi fost totuşi 
suficientă pentru a-i determina pe conducători să îndrepte 
sau să repună clar în discuţie principiile politicii lor 
economice, dacă moartea lui Stalin şi „noul curs” impus de 
succesorul său n-ar fi modificat în mod esenţial miza şi 
raportul de forţe din interiorul lumii comuniste. Amploarea 
şi brutalitatea destalinizării, „derivele” poloneză şi mai ales 
cea ungară pe care aceasta le provocase, şi confirmarea lui 
Hruşciov la conducerea PCUS după victoria sa din iunie 
1957 asupra grupării „anti-partid” au reuşit să convingă 
China să nu mai urmeze orbeşte calea sovietică. Fără a 
urmări în acel moment o ruptură - păgubitoare pentru toţi 
-, putea părea prudentă şi abilă o demarcare de politica 
haotică şi aventuroasă a lui Hruşciov, schiţând o nouă 
strategie de dezvoltare, susceptibilă, totodată, de a relansa 
elanul revoluţionar în interiorul ţării şi de a oferi statelor din 
lumea a treia un model mai bine adaptat decât modelul 

sovietic. 

Acest tip de rationament nu a fost operat, probabil, doar 
de conducătorii chinezi. Ţinând cont de apropierea 
geografică şi de ajutorul consimţit de Beijing, Coreea de 
Nord şi Vietnamul erau obligate, dacă nu să se alinieze 
total, cel puţin să-şi încline strategia respectivă în direcţia 
strategiei puternicului lor vecin, străduindu-se să păstreze 
relaţii bune cu Moscova. Această poziţie delicată avea să-i 
conducă la abordarea unei căi reformiste - într-un fel - de 
mijloc, mai apropiată de axa maoistă în Coreea decât în 
Vietnam. În ciuda acestor diferenţe, cele trei state au 
iniţiat, începând din 1958, o corecție sensibilă a politicii lor 
economice vizând deopotrivă accelerarea integrării 
țărănimii în structuri colective, creşterea productivității 
lucrătorilor (țărani si muncitori) si sporirea considerabilă a 
producției (agricolă si industrială). Sloganul lansat în China 
încă din 1956 a putut fi reluat energic de cele trei ţări: „Mai 
mult, mai repede, mai bine şi mai economic”. Într-adevăr, 
în perioada 1958-1960, în China, Coreea şi în Vietnam s-a 
asistat - sub diverse forme - la o dezvoltare sufocantă şi 
adeseori mortală pentru populaţie. 


1.4.1. „Marele Avânt” chinezesc 


După ce a ridicat în slăvi, mult timp, până şi cea mai 
neînsemnată iniţiativă a lui Mao Zedong, istoriografia 
occidentală, trecând dintr-o extremă în alta, are de acum 
tendinţa de a prezenta toate acţiunile Marelui Cârmaci ca 
incoerente şi demente. Este şi cazul „Marelui Avânt”, 
descris adesea ca un capriciu tragic al unui despot. In 
realitate, deşi mişcarea duce - în special datorită 
încăpăţânării şi nerăbdării iniţiatorului - la o catastrofa fără 
precedent, este just să se observe faptul că ideea inițială a 
proiectului şi lansarea sa nu erau deloc absurde. Nu era 
nimic utopic în a vrea să relansezi dezvoltarea economică a 

ţării prin măsuri administrative (descentralizare) şi mijloace 
tehnologice (tehnici intermediare) mai adaptate 
contextului, dând prioritate agriculturii şi industriei uşoare 
şi mobilizând populaţia asupra unor obiective concrete şi 
ambitioase. De asemenea, lansarea Marelui Avânt nu a fost 
atât de brutală pe cât se spune uneori, fiind precedată de 
un număr de operaţii politice şi administrative pregătitoare. 
Mao Zedong are atunci înţelepciunea de a se alia - la a 
treia plenară a celui de-al Vill-lea Comitet central 
(septembrie-octombrie 1957) - cu Liu Shaoqi şi cu ceilalţi 
conducători pe care nu reuşise să-i marginalizeze. Deci se 
realizează un acord - la vârf - în privinţa necesităţii de a 
îndrepta defectele modelului sovietic, stabilindu-se imediat 
măsuri în acest sens. Gestiunea economică trece, în parte, 
de la ministerele centrale la autorităţile provinciale 
(decretul din 15 noiembrie 1957). Epurări importante (din 
toamna anului 1957 până în vara lui 1958) permit 
reînnoirea şi întărirea cadrelor regionale şi locale. Se 
încurajează extinderea  cooperativelor prin fuziune. 
Campanii impresionante (pentru construirea de baraje şi 
canale, reîmpădurire, alfabetizare...) încep să testeze 
gradul de mobilizare a ţăranilor începând din iarna 1957- 
1958. 

Lansarea oficială a Marelui Avânt intervine abia în mai; 
1958, iar crearea Comunelor populare - în august al 
aceluiaşi an. Aceste noi structuri, mult mai vaste decât 
cooperativele (în medie 4.500 până la 5.000 de familii), 
dispun de o autonomie administrativă, o miliţie populară şi 
se consideră că duc la o cvasi-autarhie economică. 
Repartizată în „echipe de producţie” (pentru cultivarea 
pământului) şi „brigăzi de producţie” (pentru coordonarea 
activităţilor şi administrarea echipamentelor colective), 
mâna de lucru este total supusă directivelor cadrelor şi 
impulsurilor lui Mao. Acesta, considerând că agricultura a 
făcut deja un prim salt înainte, acordă, în toamna lui 1958, 
prioritate producţiei de oţel, urmărind dublarea ei într-un 

an. Ceea ce declanşează, în scurt timp, construirea 
frenetică de mici furnale şi o migraţie considerabilă a 
oamenilor de la sate spre uzine, muncile agricole fiind 
periculos neglijate. Simţind deriva, Partidul încearcă - încă 
de la sfârşitul anului 1958 - să tempereze mişcarea. Insă 
afacerea Peng Dehuai îl determină pe Mao să o relanseze, 
în vara lui 1959, acesta se află în conflict deschis cu 
ministrul apărării, mareşalul Peng Dehuai, care, deja în 
dezacord în privinţa armatei şi Uniunii Sovietice, critică fără 
menajamente acţiunea sa, Marele Avânt. Dacă această 
„criză de la Lushan” (august 1959) a dus la înlăturarea lui 
Peng Dehuai şi înlocuirea lui cu Lin Biao (fidel lui Mao), 
acesta din urmă, pentru a nu-şi pierde rangul, îşi ia dificila 
responsabilitate de a reactiva Marele Avânt, în ciuda 
efectelor sale deja alarmante. Trebuia să vină recolta 
dezastruoasă din vara anului 1960 şi retragerea experţilor 
sovietici pentru ca experienţa să fie întreruptă definitiv. 

Dificil de evaluat cu precizie, preţul uman şi material al 
Marelui Avânt pare să fi fost considerabil. Ţinând cont de 
îngrozitoarea „foamete secretă” (J. Becker) care a făcut 
ravagii în urma intemperiilor şi întreruperii muncilor 
agricole, se estimează la 16-30 milioane numărul celor 
morți din cauze ne-naturale şi la aproximativ 30 de 
milioane deficitul  nasterilor Conform specialiştilor, 
dezvoltarea Chinei a fost întârziată atunci cu un deceniu. 
Din toate punctele de vedere, Marele Avânt a constituit o 
cotitură a regimului. Pentru mulți chinezi, de la cei mai de 
jos până la cadre, acesta a fost începutul „marii dezamăgiri 
declanşate de Mao” (Jung Chang). 

În fruntea statului, Liu Shaoqi, ajutat de cei apropiați - Lu 
Dingyi, Luo Ruiquin -, dar şi de personalități ca Deng 
Xiaoping şi primarul Beijingului, Peng Zhen - care 
participaseră la inițierea Marelui Avânt, dar sesizaseră 
destul de repede deriva -, a încercat atunci să repună țara 
pe picioare. După adoptarea - încă din noiembrie 1960 - a 
mai multor măsuri de urgență, noua echipă procedează, la 

începutul lunii mai 1961, la reducerea Comunelor populare 
şi încurajarea sub diferite forme a exploatatiei agricole 
familiale (libertatea de a cultiva loturile individuale şi de a 
vinde produsele). Atunci şi-ar fi lansat Deng Xiaoping 
faimoasa sentinţă, devenită simbolul pragmatismului ce 
conducea echipa aflată la putere: „Dacă măreşte producţia, 
agricultura privată este tolerabilă. Nu contează dacă o 
pisică este albă sau neagră, atât timp cât prinde şoareci”. 
Deci s-a dat din nou prioritate experţilor în faţa ideologilor. 
Intelectualii şi „specialiştii” nu au mai fost suspectaţi, 
competenţa lor fiind recunoscută şi căutată. Această 
politică, contrară celei pe care o sustinuse, constituia o 
ruşine usturătoare pentru Mao Zedong. Umilit, el nu avea 
să-şi mai, muşte buzele mult timp, deoarece, încă de la 
sesiunea din septembrie 1962 a Comitetului central, se 
lansează într-o acţiune de recucerire a puterii. 


1.4.2. Socialismul coreean „în goana Kolimei” 


Fără a mai putea astăzi măsura - în absenţa unor 
statistici fiabile - toate consecinţele negative ale acţiunilor 
sale, PC coreean, după exemplul celui chinez, s-a străduit 
(la sfârşitul anilor '50) să intensifice şi el, prin toate 
mijloacele, mobilizarea populaţiei rurale şi urbane. Două 
mari operaţiuni au fost lansate aproape simultan în privinţa 
reorganizării muncii în uzine şi la ţară. 

În decembrie 1956, în plenul Comitetului central se 
manifestă dorinţa unei intensificări a metodelor de lucru din 
uzine. Imaginea calului legendar capabil să parcurgă 1.000 
de /i dintr-o singură săritură a fost propusă ca exemplu. Aşa 
s-a lansat „mişcarea în goana Kolimei”, al cărei scop era 
înfăptuirea înainte de termen a obiectivelor stabilite de 
plan. Formula nu era nouă; ea nu făcea altceva decât să 
extindă principiile stahanovismului stalinist individual la 
grupuri de oameni (echipe de lucru alcătuite din 20-25 de 


249 


membri), pentru a disciplina mai bine clasa muncitoare şi a 
încerca o creştere puternică a normelor de producţie. 
Aplicată în toate sectoarele economice, „mişcarea în goana 
Kolimei” se pare că includea, la sfârşitul lui august mai bine 
de două milioane de muncitori. 

La sate intervin, de asemenea, schimbări importante în 
organizarea muncii, începând din 1958. După exemplul lui 
Mao Zedong, Kim Ir Sen decide - chiar în anul Marelui Avânt 
- regruparea cooperativelor în ansambluri vaste. De la o 
medie de 80 de familii şi 130 de hectare, acestea ajung la 
aproximativ 300 de familii şi 500 de hectare. In acelaşi timp 
şi obligaţiile devin mai împovărătoare: timpul de lucru al 
fiecărui cooperator creşte de la 301 zile (1959) la 345 
(1960). 

Ca şi în China, revizuirea organizării economice este 
asociată unei descentralizări administrative. Aşa-numita 
metodă de la Teheungsan (comună în care Kim Ir Sen a 
prezentat-o pentru prima dată, în februarie 1960) prevede 
transferarea unui număr de responsabilităţi comitetelor de 
gestiune ale cooperativelor constituite la nivelul fiecărui 
arondisment (20 de comune, aproximativ 10.000 de 
hectare). 

Conform cifrelor oficiale şi discursurilor entuziaste ale lui 
Kim Ir Sen, diferitele măsuri luate în această perioadă au 
fost toate încununate de succes, planul cincinal (1957- 
1962) fiind realizat doar în trei ani, iar producţia industrială 
crescând, de la un an la altul, cu 45%. Dar, de fapt, nimic 
nu este sigur. Unele declaraţii - cum ar fi aceea a lui Kim Ir 
Sen din februarie 1964, după care „țărănimea nu poate 
merge pe calea socialismului decât sub conducerea şi cu 
ajutorul clasei muncitoare” - spun multe despre rezistența 
populației coreene (îndeosebi populația rurală) fată de 
intensificarea socializării. În aceeaşi perioadă, reticente 
identice se observă şi în rândul ţăranilor vietnamezi. 


1.4.3. Colectivizarea forţată vietnameză 

Recunoscând deschis excesele survenite în timpul 
reformei agrare, conducerea PC vietnamez declanşează o 
acţiune autocritică şi trece la epurări începând din al doilea 
semestru al anului 1956. Acest reflux se confirmă odată cu 
lansarea, la începutul lui 1957, a unei campanii de 
„rectificare a greşelilor', destinată dezvăluirii celor mai 
arbitrare acţiuni şi decizii. Este perioada în care, la sate, 
orchestrate cu grijă de partid, se desfăşoară un fel de 
„povestiri amare” în care fiece ţăran este chemat să-şi 
reverse valul său de reproşuri. „Erau prezentate în public 
necazurile şi nedreptăţile suferite. Era invocat cu glas tare 
sufletul nevinovatilor masacrați. In locuinţe, lămpile: u ulei 
ardeau toată noaptea. Casele îşi deschideau uşile, discuţiile 
se porneau, reuniunile erau în toi” (Duong Thu Huong). In 
urma acestor denunturi publice şi după verificări, unele 
nedreptäti sunt reparate: familii ce fuseseră incluse în 
pătura proprietarilor funciari sunt scoase din această 
categorie, sunt înapoiate pământuri confiscate, se acordă 
despăgubiri... Aceste reparaţii creează un climat nou la 
sate, permiţând o redresare sensibilă a producţiei agricole. 
Indeosebi datorită unei intensificări a muncii, producţia de 
orez pe cap de locuitor ar fi ajuns de la 207 kg (1954) la 
305 (1958); producţia de iută ar fi crescut de cinci ori, iar 
cea de cafea de două ori... Marea mizerie economică era pe 
cale de dispariţie. 

In câteva luni, accelerarea bruscă a colectivizării taie 
acest elan. Aceasta, începută pe la sfârşitul anului 1955 cu 
titlu experimental, nu se dezvoltase prea mult. În 1957 
existau doar 42 de cooperative, ţăranii nemanifestând 
niciun fel de entuziasm faţă de aceste structuri. Sub 
pretextul unei posibile reconstituiri a capitalismului funciar, 
Partidul hotărăşte să accelereze mişcarea începând de la 
mijlocul anului 1958 printr-o amplă campanie de informare. 
Insă rezultatele sunt mult sub aşteptări, având în vedere că 
în aprilie 1959 doar 8% din familii erau înscrise în 
cooperative. În aceste condiţii, Partidul îşi formulează 

opţiunea sa pentru maniera forte. În mai 1959, el le cere 
cadrelor să procedeze la o „cooperativizare” totală până în 
vara anului 1960. Ştiind că le sunt în joc posturile, acestea 
se străduiesc prin orice mijloace - „de la simpla manipulare 
psihologică la presiunea fiscală” (Florence Yvon-Tran) - să 
ducă la bun sfârşit contractul ce li s-a impus. Desfăşurată în 
graba cea mai mare şi cu improvizații, fără suficiente cadre 
capabile să conducă aceste cooperative şi fără ajutor 
financiar sau material din partea statului, operaţiunea se 
transformă într-un dezastru. Producţia de orez pe cap de 
locuitor scade de la 305 (1958) la 261 kg (1960); şeptelul 
bovin şi bubalin se diminuează şi el într-un ritm 
impresionant. Nivelul de trai al țăranilor se inräutäteste tot 
mai mult, dar nu li se dă voie să părăsească cooperativele; 
se solicită chiar ajutorul forţelor de miliţie pentru a-i 
împiedica să facă lucrul acesta. Chiar dacă acest eşec nu 
are dimensiunea catastrofală a Marelui Avânt din China 
vecină, el nu este mai puţin dramatic şi nici mai puţin 
urmat de consecinţe grave. 

In concluzie, comunismul asiatic iese dublu slăbit din 
aceste experienţe reformiste de la sfârşitul anilor '50. Nu 
numai că eşecul lor evident contribuie la discreditarea lui în 
ochii populaţiei, dar diferenţele radicale dintre concepţia lor 
- cel puţin în China şi Coreea - şi reformele hruşcioviene 
din blocul sovietic fac dovada existenţei unor divergențe 
fundamentale în sânul lagărului comunist. 

2. LUNGUL DRUM AL DEZBINĂRII 


În timp ce fiecare stat este preocupat de găsirea unor 
remedii pentru dificultăţile interne (în special economice), 
sistemul gravitațional ce guvernează universul comunist se 
dereglează complet în câţiva ani (1958-1963). Trei state 
din unsprezece (de la reconcilierea cu lugoslavia) se 
desprind succesiv de zona de atracţie sovietică: lugoslavia 
în 1958, Albania în 1961 şi China în 1963. Deşi fiecare din 
aceste rupturi are cauzele sale proprii, există totuşi un 
contencios comun în raport cu Uniunea Sovietică. 


2.1. Litigiile 


Deşi mult timp ascunse, dezbinările din interiorul blocului 
sunt vechi, multe din litigii avându-şi rădăcinile chiar din 
perioada instalării regimurilor comuniste. Astfel, în niciuna 
dintre ţările implicate în disputele anilor '60 (lugoslavia, 
China, Albania), Uniunea Sovietică - după cum am 
menţionat încă din primul capitol - nu a dorit cu adevărat şi 
nu a susţinut instaurarea comunismului. Dar când lucrul 
acesta devine fapt împlinit, totul pare uitat şi de o parte, şi 
de cealaltă; persistă însă resentimente şi suspiciuni. Pe 
plan economic, de exemplu, Stalin nu a furnizat niciodată 
lugoslaviei (înainte de schisma din 1948), Chinei şi Albaniei 
mijloacele financiare şi tehnice care le-ar fi permis 
edificarea unei economii independente. În Albania, ministrul 
adjunct al comerţului, Niasi Islami, este împins la sinucidere 
pentru că a îndrăznit să declare că autocamioanele 

furnizate de sovietici, deşi proaspăt revopsite, sunt dintre 
cele mai proaste! Câţiva ani mai târziu, când Enver Hodja 
solicită ajutor, Mikoian îi răspunde sec: „Reduceţi-vă 
investiţiile în industrie şi întăriţi-vă agricultura!”; iar 
Hruşciov: „Nu aveţi nevoie de industrie grea (...). Vă 
furnizăm noi petrol şi produse metalurgice (...). Nu vă 
preocupaţi de cultura cerealelor panificabile. Vă putem da 
cât vreţi (...). Albania trebuie să progreseze în cultura 
bumbacului şi citricelor, în creşterea ovinelor şi în 
pescuit”... 

In domeniul militar, fiecare din cele trei tări manifestă o 
preocupare continuă în privința apărării. Dacă Albania 
consimte să adere la tratatul de la Varşovia (mai 1955), 
lugoslavia şi China - după cum am văzut - refuză acest 
lucru. Pe de altă parte, aceasta din urmă îşi revendică 
posibilitatea utilizării armei atomice, iar neacceptarea 
acestei solicitări de către URSS va avea o mare greutate în 
diferendul chino-sovietic. Există importante litigii şi în 
domeniul politicii externe. Stalin nu a ezitat să dea peste 
cap şi chiar să distrugă strategiile specifice fiecăruia dintre 
cele trei state. Subminează proiectul de federalizare 
balcanică asociind lugoslavia, Bulgaria şi România; îl obligă 
pe Hodja să se împace cu comuniştii greci; nu dă atenţie 
revendicărilor Chinei faţă de Taiwan. Evident, Moscova nu 
priveşte în aceleaşi direcţii - Balcanii pentru lugoslavia, 
Asia de Sud-Est pentru China - urmărite de cele trei state. 
Aceste divergențe de interese se manifestă în diverse 
ocazii, mai ales la conferinţa de la Geneva (1954), unde, în 
vreme ce China speră ca rezolvarea conflictului indochinez 
să ducă la o nouă distribuţie a sferelor de influenţă în Asia, 
Uniunea Sovietică urmăreşte exclusiv, de aici, să tragă 
foloase pentru politica sa europeană (neratificarea 
Comunităţii europene de apărare). Puțin câte putin, se 
observă că fiecare acţionează în zone distincte: China în 
lumea a treia, lugoslavia în nebuloasa ne-aliniaţilor... 

Apropierea dorită de Hruşciov imediat după dispariţia lui 

Stalin este doar de faţadă. Ea nu atenuează ura lui Hodja 
faţă de Tito - acuzat în mai multe rânduri că vrea să 
„înghită” Albania -, nici puternicele acuzaţii ale lui Mao 
Zedong împotriva sistemului titoist şi a prozelitismului său 
în lumea a treia. Odată cu acuzaţiile aduse de Hruşciov lui 
Stalin şi odată cu mişcările poloneze şi maghiare, anul 1956 
oferă deja ocazia revenirii la suprafaţă a divergenţelor şi 
duşmăniilor dintre cele patru state. Nu s-a produs încă nicio 
ruptură, dar lucrurile evoluează deja în această direcţie. 


2.2. A doua ruptură cu lugoslavia (1957- 
1958) 


Atunci când, la mijlocul anilor '50, Tito acceptă 
reconcilierea cu Uniunea Sovietică, două sunt motivațiile 
care îl animă. Prin susţinerea lui Hruşciov şi a liderilor 
reformişti din democratiile populare, el urmăreşte 
încurajarea unei politici anti-staliniste. Dar, de asemenea, 
se poate să fi văzut în aceasta ocazia de a-şi realiza 
proiectul de creare a unei zone de state neutre în Europa. 
Într-adevăr, după opinia lui Richard Lowenthal, Tito ar fi 
acţionat atunci în direcţia „lărgirii influenţei ţărilor ne- 
angajate, încercând să creeze un cordon de teritorii neutre 
de-a lungul frontierelor iugoslave”, care ar fi inclus, pe 
lângă Iugoslavia, Austria şi Ungaria. Susţinându-l pe Imre 
Nagy în octombrie 1956, Tito ar fi sperat să vadă statul 
maghiar - evoluând cu aprobarea sovietică - spre 
neutralitate. Susţinând asemenea proiecte, liderul iugoslav 
minimiza mult capacitatea de rezistenţă şi ostilitate a 
birocraţiei staliniste şi-şi supraestima influenţa. Impresionat 
fiind de călătoria pe care o efectuase în Rusia - în timpul 
căreia se bucurase de o primire deosebit de călduroasă din 
partea populaţiei -, Tito a înţeles greşit situaţia. Insă 

evoluţiile neaşteptate şi tragice ale situaţiei unguresti 
aveau să-l readucă - dur - la realitate. 

„Problema maghiară” s-a dovedit a fi o adevărată 
capcană pentru Tito. Intr-o primă fază, el l-a susţinut pe 
Nagy la fel cum avea să-l susţină şi pe Gomuika, deoarece 
în opinia lui, amândoi ofereau o alternativă reformistă ce s- 
ar fi putut inspira din experienţa iugoslavă. Însă stalinistii - 
influenţi în continuare foarte nemulţumiţi de împăcarea cu 
cel respins în 1948, căruia îi urmăreau fiecare mişcare 
greşită - au făcut presiuni asupra lui Hruşciov. Şi acesta din 
urmă i-a cerut lui Tito, în septembrie 1956, să nu-şi 
pericliteze propria poziţie şi să-l susţină pe Gerd, adversarul 
lui Nagy. Tito s-a supus, iar câteva săptămâni mai târziu, în 
noiembrie, îngrijorat de „devierea” mişcării, îl părăseşte pe 
Nagy şi aprobă intervenţia sovietică. A încercat totuşi să 
salveze aparențele dând evenimentelor o altă versiune 
decât vulgata oficială sovietică: a declarat că, la 
începuturile sale, mişcarea nu a fost contra-revoluţionară şi 
că ar fi putut să nu devieze dacă se sprijinea pe consiliile 
muncitoreşti. 

A fost suficient pentru ca principalii conducători stalinişti 
din estul Europei să se lanseze, odată cu sfârşitul anului 
1956, într-un atac sistematic împotriva tuturor 
susținătorilor „comunismului național”, adică împotriva lui 
Tito. Şeful PC albanez nu s-a lăsat nici el mai prejos, 
manifestând o plăcere deosebită în a-i flagela - în „Pravda” 
din 8 noiembrie - pe cei „care pretind că inventează noi 
forme de socialism si refuză să se inspire din experiența 
sovietică”. In ceea ce priveşte China, ea a ştiut să profite cu 
abilitate de dificultățile create de revolta maghiară între cei 
doi parteneri şi rivali, erijându-se în arbitru. lar după câteva 
săptămâni de tăcere şi-a făcut cunoscut verdictul în „Ziarul 
poporului” din 29 decembrie 1956: acesta era favorabil 
Uniunii Sovietice („considerată încă centrul mişcării 
comuniste internaţionale”) şi mai ales foarte defavorabil 
lugoslaviei. În opinia Beijingului, teza susţinută de Belgrad 

era lipsită de fundament. Ostilitatea - mult timp reprimată - 
faţă de Tito şi politica sa se manifesta acum în mod 
evident. Pentru lumea comunistă exista pericolul mortal de 
a tolera un stat ce revendica statutul de asociat neutru şi 
care întreținea relaţii cu puterile imperialiste. În acest 
context destabilizator, în care oameni ca Hruşciov sau Tito 
repuneau total în discuţie mosteniri şi opţiuni, iar 
populaţiile se revoltau împotriva regimurilor comuniste, 
Mao încerca să apară ca un element de ordine şi să impună 
întregului lagăr imaginea sa de „mare cârmaci” stăpânind 
cu braţ sigur timona în mijlocul furtunii. Acesta a fost sensul 
turneului efectuat de Zhou Enlai în Europa de Est la 
începutul lui ianuarie 1957. 

Bineînţeles, Hruşciov a sesizat pericolul şi nu a încercat 
să-l apere pe Tito. Până în primăvara anului 1957, relaţiile 
au fost foarte destinse, întâlnirea celor doi la Bucureşti - în 
august 1957 - dând chiar impresia unei reconcilieri. În 
realitate, Hruşciov, întărindu-şi puterea cu două luni în 
urmă prin eliminarea adversarilor săi (Molotov, Kaganovici 
şi Malenkov), încerca doar să-l convingă pe Tito să participe 
la conferinţa internaţională din luna noiembrie de la 
Moscova, care trebuia să marcheze unitatea în jurul Uniunii 
Sovietice a blocului comunist. Însă proiectul de rezoluţie al 
conferinţei, mult mai apropiat de ideile lui Mao decât de ale 
lui Tito, l-a determinat pe acesta din urmă să-şi anuleze 
participarea. In aceste condiții, conferinţa (14-16 
noiembrie) - care trebuia să ducă la o nouă cartă a mişcării 
comuniste şi în cursul căreia Mao a fost deosebit de influent 
- nu a fost o conferinţă a unităţii. lugoslavia nu a participat, 
semnând doar manifestul pentru pace. Convins că 
Hruşciov, supus presiunilor Chinei si conducătorilor 
stalinişti, era pe cale să abandoneze linia congresului al XX- 
lea, Tito publică la 13 martie 1958 un program ce reafirma 
orientările majore ale sistemului iugoslav, precum şi 
principiile care, după părerea lui, trebuiau să guverneze 
raporturile dintre statele socialiste (egalitate, ne- 

amestec...). Documentul a nemulţumit China (care acuză o 
abandonare a socialismului) şi URSS, care, la 27 mai 1958, 
anulează creditele promise în 1956 şi înfierează - la 
începutul lui iunie - „revizionismul” iugoslav. 

Aşadar, după zece ani de la prima schismă, lugoslavia se 
află iarăşi în situaţia de a fi exclusă. Însă această nouă 
ruptură intervine în condiţii mult mai puţin umilitoare şi 
dramatice decât precedenta; în plus, „ostracizarea” nu va 
avea aceeaşi stricteţe şi durată, deoarece, încă din 1962, 
se vorbea deja de „reconcilierea” dintre URSS şi Iugoslavia. 


2.3. Marea schismă chino-sovietică (1957- 
1963) 


În istoria mişcării comuniste, creşterea influenţei chineze 
în interiorul blocului socialist constituie unul dintre 
evenimentele majore ale anilor '50, explicând, el singur, 
dezmembrarea blocului de la sfârşitul aceluiaşi deceniu. 
Ultra-centralizat şi ierarhizat, sistemul comunist mondial nu 
a suportat dezvoltarea, în sânul său, a unui al doilea pol de 
putere. 


2.3.1. Influenţa crescândă a Chinei în politica 
externă a lagărului comunist 


Până în 1957, acţiunea Chinei nu pare să fie deosebit de 
destabilizatoare. Mai întâi, pentru că ea se exercită 
îndeosebi în Asia, unde Beijingul devine un model pentru 
alte partide comuniste. Pe de altă parte, Mao Zedong are 
grijă să nu-l înfrunte direct pe Hruşciov, dovedindu-se, din 
1954 până în 1957, un colaborator loial. El nu încearcă să 
profite de criza dublă declanşată în tabăra comunistă de 

destalinizare si de evenimentele din octombrie 1956 din 
Polonia şi Ungaria, pentru a submina autoritatea Uniunii 
Sovietice; dimpotrivă, intervine pe lângă comuniştii est- 
europeni, încercând să consolideze respectul faţă de „rolul 
conducător al Uniunii Sovietice”. Pe scurt, China nu repune 
niciodată deschis în discuţie autoritatea ideologică a PCUS. 

În schimb, în aceeaşi perioadă, ea nu ezită să încerce 
influențarea politicii externe a lui Hruşciov. S-a văzut 
tenacitatea - si, la sfârşit, vehemenţa cu care China atacă 
Iugoslavia, reuşind astfel să-l determine pe Hruşciov să ia 
măsuri extreme împotriva ei. În această înverşunare contra 
lui Tito trebuie văzută nu numai invidia iscată de acordarea 
de credite sovietice unor ţări neutre, dar mai ales voinţa lui 
Mao Zedong de a se opune unei politici de destindere în 
raport cu Occidentul, politică întrupată de Tito şi iniţiată din 
plin de Hruşciov. Aşa se explică presiunile probabile 
exercitate asupra acestuia din urmă de către Beijing, 
pentru împiedicarea apropierii de Statele Unite. 

Până în 1957, Hruşciov pare să accepte oarecum acest 
nou tip de raporturi cu China (acord în domeniul ideologic, 
discuţii privind politica externă), corespunzător noilor 
principii de egalitate în drepturi şi respect reciproc - pe 
care el însuşi le proclamase din 1954 - şi care are avantajul 
că permite un sprijin preţios într-o perioadă când poziţia lui 
rămâne fragilă. Totul se desfăşoară ca şi cum, întărit prin 
eliminarea adversarilor săi din Biroul politic în 1957, 
Hruşciov se hotărăşte să-şi impună cu mai multă fermitate 
„linia generală” de coexistenţă paşnică nu doar în sânul 
partidului său, dar şi tuturor celelalte partide, îndeosebi 
celui chinez. Conferinţa comunistă internaţională este un 
prilej de evaluare a raportului de forţe între Hruşciov şi Mao 
Zedong referitor la orientarea politicii externe a blocului 
socialist. China, care se pretinde a fi convinsă de 
superioritatea militară a lagărului socialist, vrea să-l 
antreneze pe acesta din urmă spre o strategie ofensivă 
împotriva imperialismului mondial. Pentru sovietici, o 

asemenea conceptie este periculoasă, poate chiar 
suicidară: mai bine să negociezi cu un adversar foarte 
puternic, fără a renunţa totuşi la obiectivele expansioniste. 
Până la urmă conferinţa a dus la un compromis destinat să 
păstreze aparenţa de unitate. Uniunea Sovietică rămâne 
într-adevăr „în fruntea” lagărului socialist, dar, din punctul 
de vedere al chinezilor, autoritatea sa nu mai poate fi 
exercitată - în numele principiului egalităţii între părţi - 
decât în privinţa deciziilor luate în unanimitate. Aşadar, 
noiembrie 1957 înseamnă „sfârşitul de facto al hegemoniei 
Partidului şi guvernului sovietic asupra mişcării comuniste 
internationale” (J. Levesque). 


2.3.2. Anul de cotitură 1958 


Fără a vrea cu adevărat să ia în calcul acest nou joc de 
influenţe din interiorul blocului socialist, Hruşciov preferă să 
continue ca şi când nu s-ar fi întâmplat nimic, ignorând 
sfaturile şi interesele specifice ale Chinei, în acest fel 
umilind-o şi înrăutăţind relaţiile cu ea. Din acest punct de 
vedere, anul 1958 devine o adevărată cotitură prin 
mulţimea jignirilor şi deceptiilor cu care s-a confruntat 
Beijingul. 

Implicat în probleme internationale, Hruşciov pare să fi 
uitat cu totul de existenţa Chinei. În vara anului 1958, de 
exemplu, el îşi dă acordul de principiu pentru a participa la 
o conferinţă la vârf privind recenta criză din Orientul 
Mijlociu (lovitura de stat din Iraq) în cadrul Consiliului de 
securitate, care are printre membrii săi permanenţi China 
lui Cian Kai Şi. De asemenea, el acceptă discuţii privind 
eventualitatea unei stopări a experienţelor atomice, ceea 
ce, având în vedere refuzul său de a pune armament 
nuclear la dispoziția Chinei, o plasează pe aceasta definitiv 
în afara „clubului atomic”. Conducătorul sovietic, deşi 
acceptă să sprijine Beijingul cu ocazia bombardamentelor 

de artilerie asupra insulei Quemoy (strâmtoarea Formosa), 
ocupată de nationalisti, refuză totuşi să doteze avioanele 
Chinei populare cu rachete cu rază lungă de acţiune, de 
tipul celor avute de Cian Kai Si. In plus, preocupat să nu 
trezească nelinişte în sânul „blocului occidental” şi să nu-şi 
pericliteze politica de „coexistenţă paşnică”, Hruşciov pare 
să renunţe - în defavoarea Beijingului - la susţinerea activă 
a luptelor revoluţionare desfăşurate în lume. Să mai 
adăugăm faptul că, în fine, conducătorii chinezi, confruntati 
cu enorme dificultăţi financiare în dezvoltarea economiei, 
sunt tot mai obosiţi să cerşească un ajutor ce le este 
acordat cu zgârcenie tocmai atunci când au mai mare 
nevoie de el. 

Fără îndoială că asemenea deceptii repetate au jucat un 
rol important în decizia conducătorilor chinezi de a se lansa 
cât mai repede - prin intermediul Marelui Avânt şi al 
Comunelor populare - într-un proiect economic specific. 
Propunându-şi atingerea „stadiului superior al 
comunismului”, folosind metode şi tehnici radical diferite de 
cele ale sovieticilor, conducătorii chinezi atacă în mod 
implicit monopolul de conducere ideologică recunoscut 
până atunci Uniunii Sovietice. Este o răsturnare 
incontestabilă a principiilor afirmate de la dispariția lui 
Stalin. Etapa astfel depăşită este atât de coplesitoare prin 
consecințe, încât se încearcă atenuarea influenței sale 
printr-o serie de compromisuri. Incă din 3 august 1958, un 
comunicat sovieto-chinez doreşte realizarea unei „complete 
identități de puncte de vedere” prin „discuții generale” cu 
privire la „cele mai urgente si mai importante probleme de 
politică mondială, întărirea legăturilor de prietenie, ajutorul 
reciproc şi alianța între URSS si Republica Populară 
Chineză, precum si referitor la problemele luptei comune, 
soluţionarea paşnică a conflictelor internationale si 
apărarea păcii în lume”. Şase luni mai târziu, în februarie 
după o primă etapă de tensiuni, China - confruntată cu 
dificultăţile Marelui Avânt şi în căutarea unui nou acord 

comercial - consimte să declare că numai Rusia se află pe 
calea „stadiului superior” de dezvoltare. 


2.3.3. Sfârşitul unităţii internationaliste (1960) 


Dar „armistiţiul” este rupt încă din anul 1959, China 
manifestându-şi exasperarea în legătură cu trei aspecte ale 
politicii sovietice: anularea de către Moscova, în iunie a 
unui acord încheiat la 15 octombrie 1957 cu privire la 
cooperarea în domeniul nuclear; intensificarea dialogului 
între Hruşciov şi „lagărul imperialist” (vizite ale 
vicepresedintelui Nixon la Moscova si în Europa occidentală 
în iulie-august 1959; vizita lui Hruşciov în Statele Unite în 
septembrie 1959, în Franţa în aprilie 1960...; conferinţă la 
vârf, la Paris, cu Statele Unite, Marea Britanie şi Franţa în 
mai 1960); şi, în fine, menţinerea bunelor relații cu India 
(un credit acordat de Moscova, în februarie 1960, în valoare 
de 1,5 miliarde de ruble) în condiţiile în care, de la revolta 
tibetană, între China şi India se desfăşoară un violent şi 
spinos conflict de frontieră. 

Până la conferinţa celor 81 de partide comuniste de la 
Moscova (noiembrie 1960) şi, fără îndoială, în aşteptarea 
acestei confruntări, cei doi adversari îşi pregătesc armele. 
In ambele tabere criticile devin tot mai tăioase şi se caută 
stabilirea unor alianţe în vederea atacului final. 

Astfel, China ţine să denunțe „pericolul iluziilor privind 
natura imperialismului american” (februarie 1960) şi să 
atace tezele „revizioniştilor contemporani” ce 
propovăduiesc coexistenta paşnică şi posibilitatea de a 
ajunge la putere prin mijloace legale (aprilie 1960). 
Hruşciov, care se recunoaşte cu uşurinţă în acest portret 
chiar dacă nu i-a fost menţionat numele, răspunde printr-o 
înăsprire a raporturilor sale cu „blocul occidental”. Voind 
să-şi dovedească hotărârea şi să infirme astfel tezele 
chineze, el provoacă eşecul conferinţei de la Paris (mai 

1960), dând la iveală afacerea cu avionul american de 
spionaj U2 doborât deasupra Uniunii Sovietice. In plus, 
pentru a face şi mai mult dovada independenţei sale faţă 
de Statele Unite, el decide să sprijine regimul lui Fidel 
Castro, instaurat de un an, în urma alungării dictatorului 
Batista. În mai 1960 se stabilesc relaţii diplomatice între 
Havana şi Moscova; în iunie se încheie un acord; la 9 iulie, 
la puţin timp după suspendarea importului de zahăr de 
către Eisenhower, Hruşciov ameninţă direct Statele Unite: 
„În caz de necesitate - avertizează el -, artileriştii sovietici 
pot sprijini poporul cubanez cu rachetele lor, dacă forţele 
agresive ale Pentagonului îndrăznesc să declanşeze o 
intervenţie împotriva Cubei...” 

În aceeaşi primăvară a anului 1960, Beijingul şi Moscova 
se străduiesc să câştige de partea lor „partidele frățeşti”. 
Găsind sprijin în staliniştii ruşi (îndeosebi Molotov, obligat 
să demisioneze din funcţia de ambasador în Mongolia), 
China exercită o adevărată „acţiune de subminare” (M. 
Thorez) în cadrul marilor organizaţii de masă internaţionale, 
precum Federaţia sindicală mondială sau Mişcarea 
mondială a păcii. În privinţa Albaniei, succesul este rapid şi 
total. De la vizita sa în China, Enver Hodja manifestă un 
interes deosebit pentru experienţa chineză; iar ostilitatea 
Beijingului faţă de Tito nu face decât să accentueze această 
tendinţă. Încă de la conferinţa de la Moscova (noiembrie 
1957), Hodja a susţinut o linie apropiată de poziţia chineză. 
Vizita lui Hruşciov la Tirana (iunie 1959) - desfăşurată în 
acelaşi timp cu vizita unei delegaţii militare chineze! - nu 
reuşeşte să-l depărteze pe Hodja de Beijing. La 
manifestatia din 1 mai 1960, la Tirana, fotografia lui 
Hruşciov nu mai apare... 

Totuşi, Uniunea Sovietică nu ezită să facă totul pentru a 
obţine cât mai mulţi susţinători în încercarea sa de forţă 
împotriva Chinei, fie prin acţiuni dure (în august elemente 
pro-sovietice încearcă să se opună lui Hodja), fie prin 
promiterea unor ajutoare. Tonul împotriva Chinei este tot 

mai ridicat. Cu ocazia celui de-al X-lea congres al PC român 
(iunie 1960), în timpul unei reuniuni cu uşile închise a 
reprezentanţilor partidelor comuniste, Hruşciov denunţă cu 
furie acţiunile chineze şi solicită organizarea cât mai 
grabnică a unei noi conferinţe internaţionale. 

Unii dintre conducătorii „ţărilor frätesti” încearcă să 
profite de acest context, evitând să adere clar la una dintre 
tabere, devenind astfel obiectul atenţiei ambilor adversari. 
Este cazul lui Kim Ir Sen, care, într-o primă fază, manifestă 
rezerve faţă de politica de coexistenţă paşnică a lui 
Hruşciov, nu tocmai favorabilă alungării trupelor americane 
cantonate în sudul peninsulei. În martie 1958, un grup aşa- 
zis „sovietic” este chiar îndepărtat din instanţele supreme 
ale Partidului. China profită imediat de această deteriorare 
a raporturilor dintre Phenian şi Moscova pentru a-şi întări 
legăturile (Kim Ir Sen face o vizită la Beijing în decembrie 
1958). Însă Coreea declară că refuză orice aliniere, 
păstrându-şi neutralitatea în lupta dintre cele două mari 
state comuniste; în iulie 1961, la distanță de câteva zile, ea 
semnează două tratate de cooperare şi ajutor reciproc, cu 
Moscova şi Beijing... „Prietenia cu popoarele sovietic şi 
chinez este deosebit de prețioasă - declarau coreenii în 
septembrie 1961. Poporul sovietic este cel mai apropiat 
prieten al poporului nostru... Poporul chinez este tovarăşul 
nostru de arme, care a împărţit cu noi viaţă şi moarte, 
bucurii şi suferinţe în anii lungi ai luptei revoluţionare.” 

Cearta dintre Moscova şi Beijing nu se limitează totuşi la 
aceste presiuni asupra „partidelor frăţeşti” sau la discursuri 
incendiare. La 16 iulie 1960, Hruşciov mai face un pas pe 
calea ostilităţilor, hotărând retragerea celor 1.390 de 
experți sovietici aflaţi în China şi reducerea considerabilă a 
livrărilor de echipamente prevăzute de acordurile 
anterioare măsură care, pe bună dreptate, este considerată 
de către China drept o trădare a solidarităţii socialiste şi o 
lovitură fatală dată proiectelor de dezvoltare economică. 

Printr-o asemenea iniţiativă, Hruşciov speră, fără 

îndoială, să-şi oblige adversarul să adopte o poziţie cât mai 
docilă cu putinţă la conferinţa celor 81 de partide 
comuniste ce aveau să se reunească la Moscova - la 
iniţiativa sa - în perioada 11-25 noiembrie. Dar lucrurile s- 
au desfăşurat cu totul altfel. Deşi reuşeşte să determine 
acceptarea conceptului nou de „stat de democraţie 
naţională” (statut acordat unor regimuri din lumea a treia - 
cum ar fi Cuba, citată ca exemplu - care încearcă să 
elimine capitalismul şi să devină socialiste), deşi readuce în 
actualitate „non-fatalitatea războiului” în ultima fază a 
„crizei generale a capitalismului mondial” provocată de 
dinamismul lagărului socialist şi prăbuşirea sistemului 
colonial, Uniunea Sovietică se dovedeşte însă a fi 
neputincioasă în privinţa stopärii contestării chineze 
(sprijinită discret de reprezentanţii partidelor din Coreea, 
Birmania, Malaysia, Thailanda, Indonezia, Australia şi, făţiş 
şi cu tărie, de conducătorul albanez, care pleacă trântind 
uşa conferinței. Compromisul final pare într-adevăr 
asemenea copacului care ascunde pădurea. Aprobând 
principiul „unanimităţii obţinute prin intermediul 
consultărilor”, delegaţii pun capăt definitiv unităţii 
internationalei comuniste. De acum înainte, sovieticii „nu 
mai au de ales decât între ruperea unităţii şi împăcarea cu 
China în condiţiile impuse de aceasta din urmă” (F. Fejtô). 


2.3.4. Consumarea schismei (1961-1963) 


După conferinţa din noiembrie 1960, totul se desfăşoară 
cu rapiditate în direcţia oficializării rupturii. De cel puţin doi 
ani se avansase din treaptă în treaptă pe calea escaladării, 
aşa încât de acum înainte dezacordul este cvasi-general, 
extinzându-se la domeniile economic, militar şi ideologic. 
Competiţia pentru conducerea lagărului comunist a devenit 
deschisă şi activă, fiecare din cele două state dispunând 
deja de aliaţi declaraţi şi siguri. De altfel, prin excluderea 

celui mai fidel sustinätor al Chinei - Albania -, Hrusciov 
realizează, la 27 octombrie 1961, marea schismă a mişcării 
comuniste. 

După discursul incendiar al lui Enver Hodja ţinut la 
conferinţa de la Moscova din noiembrie 1960, relaţiile 
sovieto-albaneze s-au răcit tot mai mult. La congresul al IV- 
lea al Partidului, în februarie 1961, liderul albanez îşi 
declară profunda sa recunoştinţă faţă de Stalin, aminteşte o 
singură dată numele lui Hruşciov şi-şi reafirmă atitudinea 
amicală faţă de China. In aprilie, Moscova anunță 
suspendarea ajutorului economic acordat Tiranei, în vreme 
ce China aprobă Albaniei un credit de 13,75 milioane de 
dolari eşalonat pe o perioadă de patru ani. lar la congresul 
al XXI-lea al PCUS, pe 17 şi 27 octombrie, Hruşciov 
înfierează „atmosfera anormală şi viciată existentă de 
multă vreme în sânul Partidului albanez” şi încurajează 
„forţele sănătoase” să-l alunge de la putere pe Enver 
Hodja... Incă din 3 decembrie este anunţată retragerea 
completă a personalului diplomatic al Ambasadei sovietice 
din Tirana; iar câteva zile mai târziu, Albania nu este 
convocată la reuniunea CAER de la Varşovia. Bineînţeles, 
China denunţă cu tărie comportamentul sovietic, oferindu- 
se imediat - printr-un nou ajutor de 125 milioane de dolari - 
să compenseze deficitul provocat de anularea 
angajamentelor sovietice şi est-europene. 

Excluderea brutală a Albaniei pune capăt precautiilor 
luate pentru mascarea, faţă de inamic, a „discuţiilor între 
partidele şi ţările frăţeşti”. De-a lungul anului 1962, 
conflictul chino-sovietic este un permanent subiect de 
discuţie pe plan internaţional. Mai multe incidente de 
frontieră opun direct forţele celor două state şi repun în 
discuţie tratatele (considerate de către China ca fiind 
„inegale”) ce sancţionează expansiunea rusească în a doua 
jumătate a secolului XIX. Acest litigiu chino-sovietic este 
relansat făţiş de către presa chineză începând din 
primăvara lui 1963. 

Cu toate acestea, cel mai grav lucru pentru lagärul 
comunist îl constituie divergentele radicale dintre cele două 
mari state din timpul crizelor internaţionale din toamna 
anului 1962. Decizia lui Hruşciov - la sfârşitul lui octombrie 
1962 - de desființare a bazelor de rachete sovietice 
instalate în Cuba este viu criticată de China, care acuză 
Moscova de a fi păcătuit, succesiv, prin „aventurism” şi 
„capitulaţionism”. Criticile Beijingului sunt cu atât mai 
tăioase cu cât, în conflictul angajat de China împotriva 
Indiei, pentru recuperarea zonelor de frontieră contestate, 
sovieticii afişează o atitudine mai curând favorabilă pentru 
New Delhi, devenit principalul lor aliat asiatic. 

Cu toate acestea, o ultimă tentativă de conciliere are loc 
chiar la începutul anului 1963. Pentru a reduce 
divergentele, Hruşciov propune Chinei organizarea unei 
conferinţe în vara aceluiaşi an. Propunerea este acceptată 
şi, în vederea întâlnirii, Beijingul publică, la 14 iunie 1963, 
un document intitulat: „Propuneri privind linia generală a 
mişcării comuniste internaţionale”. Cele „25 de puncte” 
dezvoltate în document reiau principalele argumente ale 
tezei chinezeşti din 1956: ,contradictia dintre proletariat şi 
burghezie” nu poate fi rezolvată decât prin „revoluţie 
proletară” (punctul 5); „căderea în cretinismul legalist şi 
parlamentar” echivalează cu respingerea dictaturii 
proletariatului (punctul 10); recurgerea la război este 
inevitabilă (punctul 14); fiecare stat comunist are dreptul la 
independenţă doctrinară, astfel încât este inadmisibil ca 
„unele state să se amestece în afacerile altor ţări frăţeşti 
pentru a le forţa să-şi schimbe orientarea, în vederea 
impunerii propriei lor linii eronate” (punctul 20)... Evident, 
poziţiile celor două state rămân inconciliabile, după cum 
confirmă publicarea, la 14 iulie, a unei replici a Comitetului 
central sovietic la cele „25 de puncte” ale lui Mao. Şase zile 
mai târziu, „discuţiile ideologice” chino-sovietice sunt 
întrerupte. Deschiderea la Moscova, la 15 iulie, a unei 
conferinţe în trei (Statele Unite, Marea Britanie şi Uniunea 

Sovietică) cu privire la stoparea experienţelor nucleare, 
considerată drept o provocare, este cu siguranţă 
determinantă pentru întreruperea tratativelor. Data de 20 
iulie 1963 marchează sciziunea definitivă. Diferitele 
iniţiative ale celor două tabere din lunile şi anii următori nu 
fac decât să învenineze diferendul. Este cazul raportului 
Suslov (februarie 1964), ce reuneşte acuzaţiile sovietice 
aduse Beijingului. După destituirea lui Hruşciov, eforturile 
noii echipe aflate la putere de a încerca o unitate de 
acţiune în privinţa Vietnamului rămân zadarnice. China 
refuză să participe, în martie 1965, la o reuniune la 
Moscova a 19 partide comuniste, pentru pregătirea unei 
conferinţe interne. 

De acum înainte mişcarea comunistă este bicefală. În 
jurul Chinei gravitează Albania, căreia i se alătură Coreea 
de Nord (ofensată de refuzul Moscovei de a-i acorda un 
ajutor militar urgent după lovitura din Sud a generalului Pak 
Cijan Hi) şi Vietnamul de Nord, care, după multe ezitări, a 
făcut acest pas. Alte şapte partide - aflate în opoziţie în 
ţările lor - se alătură şi ele taberei chineze (Indonezia, 
Japonia, Laos, Malaysia, Thailanda, Vietnamul de Sud, Noua 
Zeelandă). Alte treisprezece au realizat o sciziune pro- 
chineză: Australia, Belgia, Franţa, Spania, Elveţia, Brazilia, 
Columbia, Mexic, Paraguay, Birmania, Ceylon, India, Liban. 
lar patru partide, în fine, au în cadrul lor fracțiuni pro- 
chineze (Austria, Ecuador, Peru, Nepal). 

Schisma astfel înfăptuită conţinea ea germenul imploziei 
finale a sistemului comunist? Altfel spus, anii 1958-1963 nu 
au constituit, oare, preludiul anilor 1989-1991? Ar fi 
prezumtios să afirmăm acest lucru. Într-adevăr, ceea ce se 
descompune la sfârşitul anilor '50 şi începutul anilor '60 
este mai puţin comunismul - a cărui puternică expansiune 
în lumea a treia este prezentată în capitolul următor -, cât 
concepţia monolitică stalinistă a „lagărului socialist”. Deşi 
schisma a produs oarecare confuzie în rândul militantilor şi 
a afectat „blocul” în relaţiile internaţionale, totuşi ea a 

activat reflectia ideologică şi a stimulat experienţele. 

Partea a treia: 


RELANSAREA: 
(1964-1979) 


3 În franceză, în original, autorul foloseşte ca titlu expresia: La Fuite en 
avant, cu sensul „accelerare a unui proces (politic, economic) 
considerată necesară, deşi riscantă”. Precizăm că în Le Nouveau 
Robert, această expresie este însoţită de menţiunea (1968), specificare 
temporală cu atât mai relevantă în contextul de faţă (n. red.). 

Capitolul VI: 


PERIOADA CELOR O MIE ŞI UNUL DE 
COMUNISME 


În anii şaizeci, lumea comunistă ducea cu gândul la o 
navă greu încărcată, care tocmai înfruntase în acelaşi timp 
o furtună şi o revoltă. Avariile suferite cu această ocazie 
sunt mai puţin vizibile şi chiar greu de evaluat, dar viitorul 
va arăta cât sunt de importante. Pentru moment, cel mai 
evident lucru este dezorientarea navei. Condusă de mai 
mulţi comandanţi şi fiindu-i definitiv repusă în discuţie 
direcţia iniţială, umblă de colo-colo, clătinându-se în toate 
direcţiile, crezând că-şi găseşte calea când spre țărmurile - 
interzise cândva - ale liberalismului, când spre pământurile 
virgine capabile să primească unul dintre aceste regimuri 
ideale la care unii încă mai visează. De acum înainte, oricât 
de puţin se prevalează de Marx şi Lenin, fiecare se 
consideră îndreptăţit să propună propria sa opţiune: de la 
autogestiunea iugoslavă la utopia sângeroasă a khmerilor 
roşii; de la national-comunismul albanez sau românesc, la 
„Primăvara de la Praga”; de la caudillismul castrist, la 
liberalismul kadarian... Această extraordinară sporire a 
„experienţelor” comuniste din anii şaizeci-şaptezeci, deşi 
reflectă eşecul şi respingerea sistemului în vigoare până 
atunci, nu dăunează cu nimic prozelitismului. Dimpotrivă. 
Lumea a treia, încolţită de o mizerie tot mai mare în 
căutarea de „modele”, merge avidă spre unul dintre cele o 
mie şi unul de izvoare. 

1. EXPERIENTELE DE INSPIRATIE LIBERALĂ 


1.1. „Dediabolizarea” liberalismului 


Cea mai mare parte a strategiilor reformiste elaborate de 
statele comuniste imediat după dispariţia lui Stalin s-a 
inspirat exclusiv din marxism. Conform initiatorilor, esenţa 
acestor reforme consta într-o simplă corectare a unor 
principii pervertite sau rău aplicate (reforma hruşciovistă), 
sau în reîntoarcerea la sursele comunismului („Marele 
Avânt” chinezesc). În schimb, un mare număr de 
experienţe reformiste din anii şaizeci-şaptezeci, referindu- 
se încă la părinţii fondatori ai doctrinei, acordă o atenţie 
deosebită funcţionării liberalismului, cu scopul de a găsi o 
sursă de inspiraţie. 

In câţiva ani, mentalitätile s-au schimbat mult. Politica de 
coexistenţă paşnică a contribuit cât de cât la demitizarea 
lumii comuniste în ochii „capitaliştilor”, dar a dus şi la 
„dediabolizarea” acestora din urmă. Din momentul când se 
acceptă schimburile între cele două lumi, iar în Uniunea 
Sovietică se stabileşte ca prim obiectiv depăşirea Statelor 
Unite, sunt recunoscute în mod indirect experienţa şi 
succesul taberei liberale. Ideea de a împrumuta de la 
liberali cele mai bune soluţii fără a renunţa deloc la 
specificul marxist se impune atunci, la fel de bine, şi 
hruşcioviştilor, şi pragmatiştilor chinezi. 


O recitire a leninismului 

Cu toate acestea, într-un context de suspiciune şi, mai 
ales, de rigiditate ideologică extremă, era riscant pentru un 
conducător să recunoască pe şleau că reforma pe care o 
lansa ţinea de fapt partea unor principii din tabăra inamică. 
Singura manevră salvatoare era plasarea sub autoritatea 
incontestabilă a unui mare maestru al marxismului sau 
referirea la o experienţă de acelaşi tip. De exemplu, era 
suficient să aminteşti că Lenin, în ultimii săi ani, subliniase 
că în socialism nu se poate trece la „schimbul direct de 
produse” şi că piaţa era deci absolut necesară. Nici Stalin 
nu a negat această necesitate, dar - se sublinia de acum - 
a dat o explicaţie eronată cauzelor economice ale pieţei. La 
fel, Noua Politică Economică (NEP) - care, în acea perioadă, 
fusese totuşi considerată de numeroşi membri ai Partidului 
drept un „penibil mers înapoi obligatoriu (...), chiar un eşec 
al Revoluţiei” (M. Malia) - era prezentată în cele mai 
frumoase culori. 


Fenomenul Libermann 


Mulţi conducători din acea perioadă au suferit influenţa 
unor economişti remarcabili - sovietici sau est-europeni - 
care, în contextul destalinizării, se dovedesc mai îndrăzneţi 
şi nu ezită să accepte concesiile făcute economiei liberale 
în vederea reînsufleţirii producţiei. Încă de la jumătatea 
anilor cincizeci, în Polonia - după cum am amintit în 
capitolul precedent - Oskar Lange şi Wlodzimierz Brus 
propun inventarea unui nou sistem economic care să 
îmbine planificarea, mecanismele de piaţă Şi 
descentralizarea. In aceeaşi perioadă, în Uniunea Sovietică, 
o pleiadă de cercetători (Viktor  Novojilov, Vasili 
Nemcinov...) încearcă să impună economia matematică, 
metodele economice de gestiune şi dezvoltarea producţiei 
comerciale şi de piaţă, în regim socialist. Un program dificil, 
împotriva practicii şi a ideilor dominante, dar care totuşi 

273 


găseşte ecou în mediile conducătoare. Altfel, cum s-ar 
explica apariția, la 9 septembrie 1962, în ziarul ,Pravda”, a 
unui articol intitulat „Plan, Profit, Recompensă" al lui Evsei 
Libermann, profesor de economie la Harkov, care propune 
dezvoltarea pieţei socialiste şi transformarea profitului în 
principalul indicator al activităţii întreprinderilor? Un profit 
care ar fi utilizat deopotrivă pentru investiţii şi pentru 
acordarea unor prime muncitorilor şi cadrelor. În perioada 
aceea, „liberalismul” se regăseşte, cu variante notabile, şi 
la alţi economişti progresişti ai lumii comuniste: Sun Yefang 
şi Xue Muquio în China (care sprijină politica lui Liu Shaoqi), 
Reszô Nyers în Ungaria, Ota Sik în Cehoslovacia... 


Presiunea grupului de „specialişti” 


Deşi rămaşi minoritari, aceşti economişti reformatori îşi 
văd sporită influenţa în sânul unui grup social care, în anii 
şaizeci, ca urmare a efortului susţinut de şcolarizare, nu 
încetează el însuşi să ia amploare şi să se întărească: este 
vorba de grupul specialiştilor în ştiinţă şi tehnică. Aceştia 
din urmă înţeleg mai bine decât alţi cetăţeni motivele 
blocajului sistemului, şi vor să-l remedieze. După cum 
remarcă V. Gedilaghine, „în această atmosferă s-a născut 
visul reformist”. Nu mai era vechea credinţă în progres, ci 
„speranța că răul putea fi extirpat prin metode ştiinţifice de 
gestiune, planificare şi organizare”. Puțin câte putin, câţiva 
dintre aceşti „specialişti” aveau să încerce să mai facă un 
pas preconizând împrumuturi din tabăra liberală, nu numai 
în domeniul economic, dar şi în cel al libertăţilor 
individuale. Acesta este sensul „Manifestului reformator” 
adresat Kremlinului de către Saharov, Turcin şi Medvedev, 
în martie 1970. 

„Partida” rămâne totuşi deosebit de dificilă pentru 
partizanii reformelor, îndeosebi datorită „puterii formidabile 
a gestionarilor direcţi, a maşinii imense a Gosplan-ului, a 
ministerelor si comitetelor de ramuri industriale, a 

multiplelor lor ramificatii din provincie” (M. Tatu), care 
constituie încă - împreună cu întreaga birocratie -, un 
obstacol major. Uimitoarele oscilaţii ale politicii reformiste, 
atât în URSS cât şi în celelalte state comuniste, corespund 
fluctuatiilor raporturilor de forte între aceste grupări, în 
particular între birocraţia conducătoare şi administrativă - 
de cele mai multe ori refractară la schimbare - şi clasa în 
dezvoltare a  „specialiştilor”, convinsă de necesitatea 
înlocuirii prin reforme raţionale a „unui sistem imobil şi fără 
libertăți”, cu „un sistem dinamic şi liberal” (A. Amalrik). 
Acesta din urmă nu şi-ar fi putut face auzită vocea până în 
vârful piramidei dacă n-ar fi găsit un releu eficace în 
persoana unor tineri aparatciki care, „lipsiţi în mare măsură 
de prejudecăţi şi de complexele specifice generaţiei 
precedente” (R. Medvedev), doreau cu ardoare să 
îmbunătăţească sistemul printr-o mai bună gestiune şi 
liberalizare. „Primăvara de la Praga”, de exemplu, nu s-ar fi 
înfăptuit fără această alianţă de fapt dintre tehnocratii 
reformişti ai Partidului si ,specialisti” (economişti, 
politologi, sociologi...). 


1.2. Noile reforme economice 


1.2.1. În RDG 


Paradoxal, într-un stat condus de o echipă deosebit de 
dogmatică, tezele lui Libermann inspiră prima reformă a 
anilor şaizeci în ţările comuniste. Încă din iulie 1963, în 
RDG, Walter Ulbricht - care doreşte recunoaşterea 
regimului printr-o reuşită economică strălucită - anunţă un 
„Nou sistem economic”, al cărui obiectiv este îmbinarea 
planificării centrale cu o „largă punere în practică a 

stimulentelor materiale sub forma unui sistem complet si 
coerent de pârghii economice”. Menţinând totodată un 
control central asupra investiţiilor, reforma măreşte rolul 
profitului ca indicator şi stimulent, creează (în 1967) bănci 
speciale si organizează asociații de întreprinderi 
(Vereinigungen, Volkseigener Betriebe) care se bucură de o 
oarecare autonomie. 


1.2.2. În Uniunea Sovietică 


În URSS, Hruşciov se mulţumeşte să dea ecou tezelor 
libermanniene şi să le aplice cu titlu experimental în două 
uzine textile. Succesorii săi, în special Kosighin - care se 
înconjoară de economişti talentaţi, ca Korobov şi Malişev, 
partizani convinşi ai reformelor -, decid fără întârziere să 
treacă la fapte. 

După ce au desfiinţat sovnarkhoz-urile şi au restabilit 
ministere centralizate, noua echipă redă întreprinderilor 
mai multă autonomie şi reintroduce noţiunea de profit 
(decretul din 4 octombrie 1965). În locul celor patruzeci de 
obiective cifrate - faimoşii „indicatori” - impuse de 
minister, întreprinderile nu mai au decât opt; pe de altă 
parte, buna evoluţie a acestora nu mai este evaluată în 
funcţie de producţia brută, ci de volumul vânzărilor. Profitul 
obţinut ar trebui să permită acordarea de prime 
muncitorilor. Cu toate acestea, fixarea preţurilor nu este 
încă lăsată la voia întreprinderilor, ci cade în grija unui 
organ central, Goskomtsen, care le stabileşte nu în funcţie 
de piaţă, ci de evaluarea planificată a „nevoilor”. „Reforma 
Kosighin”, aplicând doar în parte tezele lui Libermann, 
apare deci, încă de la lansarea ei, ca „un ansamblu de 
măsuri disparate şi contradictorii” (N. Werth). În plus, după 
cum aminteşte Abel Agambeguian, pe atunci tânăr 
economist libermannian, „partizanii reformei economice nu 
se bucurau de un sprijin adevărat în cadrul partidului şi 

guvernului. Si, deşi decizia fusese luată si se începuse 
punerea în practică, reforma întâmpina multe obstacole”. 
Încă de la sfârşitul anilor şaizeci, reforma a fost înghițită cu 
totul de oceanul unei birocratii în plină expansiune. Pentru 
URSS era totuşi o ultimă şansă de a ajunge în rândul 
societăţilor industriale performante. Dar, începând cu 
sfârşitul anilor şaizeci, rata anuală de creştere coboară 
mereu, ajungând să fie negativă la sfârşitul perioadei 
brejneviste. 


1.2.3. În Ungaria 


„Liberalismul” şi variantele sale nu declanşează numai 
reformele din RDG şi URSS, în aceeaşi perioadă se iniţiază 
experienţe în Cehoslovacia - prezentate în acest capitol - şi 
în Ungaria, unde se dovedesc a fi cu mult mai concludente 
decât oriunde în altă parte. 

Bine pregătită, reforma maghiară este precedată de o 
serie de măsuri care relansează agricultura şi dau încredere 
populației. O largă autonomie de gestiune este acordată 
colhozurilor; sunt favorizate creşterea de animale în 
gospodăria privată şi cultivarea loturilor individuale. Foarte 
repede, penuria alimentară dispare; agricultura devine 
chiar o mare exportatoare (carne, vin, fructe, legume...), iar 
venitul ţăranului creşte. Atunci când, în noiembrie 1965, s-a 
decis începerea unui proiect general de reformă a 
economiei (botezat Noul mecanism economic NME), totul s- 
a făcut cu discreţie şi modestie, pentru a nu înspăimânta pe 
nimeni, îndeosebi pe noii conducători ai Kremlinului. 

Principiile reţinute sunt aceleaşi care conduc reforma 
sovietică: un plus de autonomie a întreprinderilor, mai 
puţine intervenţii din partea statului - altfel spus, mai 
puţină centralizare, mai puţină planificare. De acum înainte, 
începând cu ianuarie 1968 (data primelor măsuri), în 
Ungaria rolul statului se va limita la „regularizarea” 

economiei printr-o distribuire judicioasă a resurselor de 
investiţie şi a stimulentilor indirecti (taxe, subvenţii, 
dobânzi...). În schimb, întreprinderile pot să-şi elaboreze un 
plan, să-şi aleagă furnizorii şi clienţii, să modifice nivelul 
salariilor şi valoarea primelor în funcţie de „profit”. 

În domeniul preţurilor, reforma ungară merge mult mai 
departe decât reforma Kosighin. Sunt prevăzute patru 
categorii: preţuri fixe, preţuri maxime, „preţuri evoluând 
între un minim şi un maxim” şi preţuri libere. S-a stabilit o 
relaţie între preţurile interne şi cele internaţionale. În 
concluzie, NME, în ciuda modestiei - tactice - a promotorilor 
săi, oferă într-adevăr un nou model economic, fondat pe 
asocierea îndrăzneață a unei direcţii planificate cu 
mecanismele de piaţă. Deşi, încă de la sfârşitul anului 1972 
- ca urmare a efectelor crizei internaţionale şi a criticilor 
„partidelor frâtesti” cehoslovac şi est-german - se produce 
o frânare clară marcată de adoptarea unor măsuri de 
recentralizare şi reconsolidare a controlului, prima perioadă 
de aplicare (1968-1972) se traduce prin rezultate deosebit 
de pozitive atât în agricultură (care-şi continuă redresarea), 
cât şi în schimburile comerciale (care progresează în 
relaţiile cu Occidentul) şi în industrie, unde, pentru prima 
dată într-o ţară socialistă, sectorul bunurilor de consum 
depăşeşte constant pe cel al materiilor prime. 


1.2.4. În lugoslavia 


Iniţiată la începutul anilor cincizeci - în special prin legea 
din 27 iunie 1950 în materie de autogestiune a 
întreprinderilor -, reforma economică avusese drept 
consecinţă ridicarea  lugoslaviei din rândul ţărilor 
subdezvoltate. Dar, după această ameliorare sistemul se 
blochează, conducerea Partidului manifestând opinii diferite 
în privinţa menţinerii planificării şi centralizării. Când 
rambursarea datoriilor către Occident (aproximativ un 

miliard de dolari între 1955 şi 1962) ajunge la scadentä pe 
la mijlocul anilor şaizeci, situaţia economică a ţării pare să 
fie prea puţin favorabilă: inflaţie mare, recolte sărace, 
proasta funcţionare a autogestiunii în întreprinderi, greve, 
emigrări masive ale mâinii de lucru croate şi slovene în 
Austria şi RFG. Și; Tito recunoaşte, în noiembrie 1965, unele 
erori comise: „Am construit uzine - spune el cu regret - fără 
să ne interesăm dacă pot să reziste sau nu. Am luat de la 
cei care munceau bine şi eficient pentru ca alţii să facă 
investiţii, fără să ne preocupăm de consecinţele economice 
ale unei asemenea atitudini. Am cheltuit banii pe proiecte a 
căror unică rațiune era ambiția politică, şi le-am susţinut 
prin subvenţii de la stat. Plătim astăzi nota pentru toate 
erorile pe care le-am comis”. Dar, pentru disfunctiile 
constatate, nu era aşa de simplă elaborarea remediilor 
corespunzătoare, într-atât problemele economice erau 
inextricabil legate de cele politice interne (raporturile de 
forţă din interiorul Partidului) şi de situaţia relaţiilor cu cele 
două „blocuri” care îşi împărțeau gestiunea lumii. 


La baza zidului 


În ciuda apropierii dintre Tito şi Hruşciov în 1962 şi 1963, 
şi a eforturilor Belgradului de a potoli furia Moscovei în 
urma publicării, la începutul lui 1965, a unor articole critice 
aparţinând unui tânăr profesor, Mihajlo Mihajlov, noua 
echipă conducătoare sovietică se arată mai preocupată de 
restabilirea bunelor relaţii cu China decât să împrumute 
bani lugoslaviei. Din partea Occidentului, creditorii care nu 
au privit cu ochi buni încercarea de apropiere de Uniunea 
Sovietică nu sunt dispuşi să accepte o reeşalonare a 
datoriei şi, cu atât mai putin, noi credite. In aceste condiţii, 
Tito nu are nicio alternativă. Redresarea țării trece printr-o 
tresărire internă, deopotrivă economică şi politică, bazată 
pe o alegere clară în cronica dezbatere ce opune, în sânul 
partidului, aripa conservatoare (reprezentată de sârbul 

Alexander Rankovic, mult timp şeful poliţiei secrete şi 
secretar de partid cu probleme de personal şi organizare), 
favorabilă raporturilor strânse cu Uniunea Sovietică şi 
reticentă la reforme; şi aripa liberală (reprezentată de 
Edvard Kardelj, fost ministru al afacerilor externe şi 
preşedintele Adunării naţionale), susţinută de elita slovenă 
şi croată, favorabilă liberalizării economice şi politice. După 
multe ezitări, Tito optează pentru calea liberală, adoptând - 
la 24 iulie 1965 - o reformă radicală care, în acceptarea 
legilor pieţei, va merge mai departe decât experienţele 
încercate simultan în RDG şi URSS, şi mai târziu în Ungaria 
şi în Cehoslovacia. O adevărată „operaţie chirurgicală”, 
reforma din iulie 1965 îşi fixează ca obiective dezvoltarea 
autogestiunii şi a forţelor de producţie, adaptând imediat 
economia la legile pieţei mondiale. Ca urmare, moneda - 
dinarul - se devalorizează de la 750 la 1.250 pentru un 
dolar, preţurile sunt aduse treptat la nivelul preţurilor 
mondiale (în 1970, două treimi din bunuri au preţuri libere), 
sistemul bancar este transformat, controlul arbitrar al 
importurilor este substituit de un tarif vamal raţional, 
fiscalitatea întreprinderilor este relaxată... Reformă 
deflaţionistă, ea are drept consecință imediată scăderea cu 
aproximativ 30% a nivelului de trai al iugoslavilor, care 
trebuie să suporte o parte din impozitele indirecte achitate 
până atunci de producători, şi care observă cum se măreşte 
dintr-odată, până la nivelul costului real, preţul chiriilor şi 
serviciilor publice. În plus, se prevede o creştere a 
şomajului datorită închiderii sau reorganizării 
întreprinderilor care nu fac faţă competiţiei internaţionale; 
un şomaj doar în parte resorbit de noi migrații spre Europa 
de Vest. 


Reforma din 1965: un pariu îndrăzneţ 


Noul pariu titoist este considerabil, având în vedere că 
reforma iugoslavă se ambiţionează să instaureze un sistem 

economic si social radical diferit de modelul centralizat 
stalinist: un sistem în care întreprinderile, sau mai bine zis 
conducătorii şi funcţionarii lor, sunt în mare parte stăpâni 
pe destinul lor. Dacă reuşesc să fie competitive, lor le 
revine profitul şi creşterea salarială. Dar în caz de eşec, 
statul nu le va mai acorda niciun ajutor, ele trebuind să 
procedeze atunci la concedieri, chiar să-şi închidă porţile. 
Pe de altă parte, veritabilă revoluţie pentru o ţară 
socialistă, reforma deschide larg frontierele spre Vest, atât 
oamenilor, cât şi mărfurilor. 

Dar, din nefericire, rezultatele nu sunt la înălţimea 
pariului. „Competiţia impusă întreprinderilor cu 
autogestiune orientate spre criterii de gestiune micro- 
economică a produs (din motive eminamente sociale) 
efectul invers celui aşteptat” (Samary). Se observă foarte 
repede o scădere a eficacitätii de ansamblu a sistemului şi 
creşterea unor efecte socio-economice negative: sporirea 
şomajului, accentuarea diferenţelor de dezvoltare dintre 
regiuni, creşterea corupţiei, adâncirea diferenţelor dintre 
nivelurile de trai, mărirea preţurilor, inflaţia... 

Reforma are şi efecte politice negative. Pentru a o 
favoriza, în vara lui 1966, Tito îl înlătură pe Rankovic şi 
iniţiază o vastă epurare în rândul responsabililor poliţiei şi 
întregii administrații. Aceste măsuri, care se conjugă cu 
liberalismul vehiculat de reformă, accentuează tendinţele 
critice ale corpurilor legislative în raport cu executivul. Noul 
sistem slăbeşte sensibil resursele guvernului central şi 
posibilităţile sale de intervenţie, astfel încât „cele şase 
republici evoluează, treptat, spre un statut destul de 
apropiat de cel al unei confederaţii” (A. Shub). Partidul nu 
scapă de acest aggiornamento general. Se reduce numărul 
de activişti, alegerile la congres sunt mai democratice, 
interferentele dintre Partid şi Stat mai putin sistematice, 
dreptul la discuţii este mai bine acceptat. 

In ansamblul „blocului”, reformele iugoslave din 1965 şi 
1966 sunt urmărite cu mult interes. Conducătorii şi 

economiştii analizează indeaproape o experiență atât de 
radicală. Încă de la început, unii se feresc să o denunțe 
drept stadiul final al acţiunii de „desocializare” începută de 
Tito din 1948. Turiştii din ţările vecine - în special ungurii şi 
cehii cărora li s-a permis petrecerea vacantelor pe coasta 
Adriaticii - au rămas uimiţi de aceste inovaţii. 
Reformatorilor cehi şi slovaci - aflaţi atunci în plină căutare 
- experienţa iugoslavă li s-a părut bogată şi exemplară din 
multe puncte de vedere, şi în special pentru că demonstra 
necesitatea absolută de a lega reforma economică de o 
profundă reformă politică. 


1.3. Exceptionala „Primăvară de la Praga” 
(1968) 


În 1968, evenimentul anual cel mai important al vieţii 
muzicale cehoslovace începând din 1946, „Primăvara de la 
Praga” - organizat în jurul datei de 12 mai, la comemorarea 
morţii lui Bedřich Smetana -, este eclipsat de o mişcare 
politică excepțională, botezată imediat cu numele 
festivalului. Întreaga lume, stupefiată, descoperă dintr- 
odată un partid comunist care, în deplină concordanţă cu 
majoritatea societăţii, încearcă şi clădească un „socialism 
cu faţă umană”. 


1.3.1. O iniţiativă a fracțiunii progresiste a 
Partidului comunist... 


„Primăvara” din 1968 s-a născut într-un context special. 
Trebuie ştiut, în fapt, că Cehoslovacia a fost nevoită să 
aştepte începutul anilor şaizeci pentru a fi martora unei 
modeste mişcări de destalinizare. Ca urmare a unor 

presiuni hruscioviste repetate şi agravärii situaţiei 
economice (deloc stabilizată prin reforma lansată în 1957), 
Novotny - responsabil al PC - cehoslovac se decide abia 
spre 1963 să procedeze la câteva reabilitări şi la eliminarea 
unui număr de conducători stalinişti cu un trecut încărcat. 
Primul-secretar al PC slovac, Karel Bacilek, lasă astfel în 
locul său un tânăr aparatcik slovac, Alexander Dubček. In 
paralel se observă dezvoltarea unui proces de liberalizare 
discretă, mai netă, în domeniul cultural (renaşterea 
cinematografiei, reducerea cenzurii, o televiziune - condusă 
de Jiri Pelikan - mai îndrăzneaţă...). Aceste schimbări nu au 
totuşi un caracter oficial şi sistematic, ele fiind mai degrabă 
- după cum notează ziaristul Anatole Shub - „rezultatul 
unei serii de numeroase compromisuri sau lupte abile şi 
cotidiene la toate nivelurile societăţii cehoslovace”. 

În anii 1963-1967, în cadrul Partidului se dezvoltă nuclee 
reformiste. În rândul intelectualitäti, scriitori, artişti, 
jurnalişti, cadre universitare îşi ascund din ce în ce mai 
puţin atitudinea de respingere a dogmatismului şi dorinţa 
de a găsi o alternativă birocraţiei sclerozate şi meschine a 
regimului. Printre ei, unii aparţin Partidului, alţii nu. Vâclav 
Havel, necomunist, este totuşi acceptat, începând din 1965, 
ca membru al comitetului de redacţie al revistei „Tvar” 
(Chipul) şi al Uniunii scriitorilor. „Sunt de părere - va 
mărturisi el mai târziu - că fără luările de poziţie din 
«Tvar», comuniştii progresişti nu ar fi devenit atât de 
radicali.” Nebuloasa reformistă regrupează şi „specialişti” 
care colaborează direct cu puterea: economişti (printre care 
Ota Sik, directorul Institutului de ştiinţe economice), 
politologi, jurişti şi sociologi adunaţi în jurul lui Zdenek 
Mlynar, savanţi ai Academiei de ştiinţe în frunte cu Radovan 
Richta... Aceşti străluciți intelectuali se află în relaţie 
directă cu instanţele conducătoare prin intermediul unor 
comisii şi grupe de lucru. Pe de altă parte, în interiorul 
Partidului există retele de coniventä, discrete şi informale, 
favorabile schimbării. În autobiografia sa, A. Dubček 

dezvăluie că încă de la începutul anilor şaizeci, când era 
secretar regional la Bratislava, căuta cu discreţie în jurul 
său persoane care să-i împărtăşească punctul de vedere 
privind necesitatea unor schimbări: „Am găsit - precizează 
el - mulţi în eşaloanele medii şi inferioare ale Partidului şi 
structurilor guvernamentale”. Transferat la Praga în 
aparatul Comitetului central, el face cunoştinţă cu „un 
număr de spirite de valoare” - cum ar fi economiştii Ota Sik 
şi Karel Kuba - „care se interesau în principal de aceleaşi 
lucruri (ca şi mine)”, întors în Slovacia (prin voinţa 
adversarului său Novotný), el continuă să-şi întărească 
reţeaua: „Nu aveam mult timp pentru a-mi construi 
apărarea - spune el; aşa încât munceam cu disperare să-mi 
asigur poziţia, reînnoind contacte cu prieteni vechi şi 
căutând noi aliaţi”. Această mărturie, confirmată şi de alţi 
actori - precum Z. Mlynar sau Jiri Pelikan -, dovedeşte că 
„Primăvara de la Praga” (ca şi gaige-ul lui Deng Xiaoping 
zece ani mai târziu sau, după aproape douăzeci de ani, 
perestroika lui Gorbaciov) a fost mai întâi o operaţie 
pregătită îndelung, într-o atmosferă de lupte de clan, chiar 
în sânul societăţii conducătoare, printr-o coaliţie informală 
de responsabili ai lumii politice, socio-economice şi 
culturale. 


1.3.2. ...la unison cu aspiraţiile societăţii civile 


Dacă iniţiativa primăverii cehe pleacă deci de la o 
fracțiune a conducerii Partidului comunist, ea se impune 
mai ales pentru că răspunde aspirațiilor societăţii civile în 
trei domenii: economie, chestiunea slovacă şi libertăţile 
individuale. 

Aplicat cu brutalitate, modelul sovietic făcuse ravagii în 
cea mai avansată ţară din Europa de Est în momentul luării 
puterii de către comunişti. Economia suferise în special 
datorită nationalizärii şi se găsea în ruină totală, spre 

marele prejudiciu al consumatorilor („cu banii câştigaţi într- 
o oră abia de puteai cumpăra trei ouă, din care unul era în 
general stricat”, scria Jo Langer), conducătorilor de 
întreprindere şi economiştilor. Unii dintre ei, inspirați de 
experienţele Ungariei şi mai ales ale Iugoslaviei, solicitau 
acordarea unei mai mari importante mecanismelor de 
piaţă, o reformă a preţurilor, lichidarea blocajului salarial şi 
o deschidere spre Occident. Dar, centralizarea extremă 
instaurată de Novotny nu avusese efecte nocive numai în 
economie. In politică, concentrarea puterii la Praga 
redusese, treptat, drepturile nationale recunoscute 
slovacilor imediat după al doilea război mondial; si într-un 
mod mai general, confiscarea totală a deciziilor de către 
câţiva conducători era din ce în ce mai de nesuportat de 
majoritatea cetățenilor. În anii şaizeci, unele restrictii ale 
libertăților individuale cum ar fi cenzura, puterea absolută a 
poliției secrete sau interzicerea călătoriilor în Vest erau 
îndurate tot mai greu, în special de intelectuali, inclusiv 
membri de partid. 

Aceste revendicări, îndeosebi cele ale intelectualitätii, 
sunt susținute public la congresul scriitorilor din iunie 1967. 
Romancierul Milan Kundera îndrăzneşte să se ridice 
împotriva faptului că în Cehoslovacia „păzirea frontierelor 
părea o virtute mai mare decât trecerea lor”, în timp ce 
colegul său, dramaturgul Pavel Kohut, îşi afirmă sprijinul 
pentru Soljenitin şi, în timpul „războiului de şase zile”, ia 
apărarea Israelului, atacând politica lui Novotný în Orientul 
Mijlociu. 


1.3.3. Echipa Dubček la putere 


Datorită ripostei sale stângace la creşterea contestărilor 
şi atacurilor contra lui A. Dubček, Novotný îi ridică 
împotriva lui pe liberalii cehi şi pe nationalistii slovaci, 
reuniți de această împrejurare. Eliminarea lui şi a clanului 

său se desfăşoară în cadrul Partidului, într-o manieră legală. 
Nefiind susţinut de Brejnev şi - parţial din acest motiv - 
pierzând majoritatea în Comitetul central, Novotny se vede 
obligat să-şi dea demisia din fruntea Partidului, la 4 
ianuarie 1968, şi din funcţia de preşedinte al Republicii, la 
28 martie. Alexander Dubéek, ales în locul său de Comitetul 
central, îndepărtează imediat din prezidiu majoritatea 
membrilor din echipa precedentă, pentru a-i înlocui cu cei 
apropiaţi şi, prin ei (în special Cernik şi Kolder), pentru a-şi 
asigura o poziţie dominantă în aparat. 

Incă din 5 aprilie 1968, noua echipă adoptă propriul 
„program de acțiune a Partidului comunist din 
Cehoslovacia”. Chiar dacă nu repune în discuţie principiile 
marxiste şi confirmă, în preambul, rolul conducător al 
Partidului - conceput totuşi mai mult ca un organ incitator 
decât ca o putere autoritară -, proiectul nu este mai puţin 
revoluţionar, deoarece prevede instaurarea unui sistem 
federal (cu egalitate în drepturi a naţiunilor cehă şi 
slovacă); transformarea parlamentelor în adevărate adunări 
legislative; împărţirea clară a puterilor între Stat şi Partid; 
revizuirea legislaţiei electorale, permiţând o alegere reală 
între mai multe liste şi mai mulţi candidaţi; acordarea unei 
largi autonomii întreprinderilor; crearea, pentru conducerea 
lor la nivel regional, a unor consilii formate din 
reprezentanţi ai sindicatelor, băncilor, consumatorilor; 
suspendarea cenzurii în mass-media; libertatea de 
întrunire... 

Acest program, deşi întâmpinat cu entuziasm de o mare 
parte a societăţii civile - care, foarte repede, l-ar vrea încă 
şi mai radical -, îi pune pe gânduri pe conducătorii sovietici. 
Incă de la începutul lui februarie 1968, aceştia din urmă 
încearcă să-şi introducă acoliti în prezidiu şi-i însărcinează 
pe conducătorii „ţărilor frăţeşti” (Jivkov, Ulbricht, Kádár şi 
Gomulka) să vadă care sunt intenţiile lui Dubček. În prima 
jumătate a anului 1968, toţi aceşti conducători sunt 
obsedati de teama ca transformările în curs în Cehoslovacia 

să nu repună în discuţie structurile blocului sovietic est- 
european si modelul regimului în vigoare în acest 
ansamblu. Evident, dacă Kremlinul a trebuit să accepte - de 
voie, de nevoie - emanciparea Chinei şi a altor state din 
Asia, sau a unora de mai mică importanţă, ca Albania, 
totuşi nu era dispus să cedeze nicio palmă de pământ din 
„proprietatea sa” est-europeană. Or, el apreciază că 
ansamblul ar putea fi puternic destabilizat de o apropiere 
între RFG şi Cehoslovacia, pe care Dubček - ca şi 
Ceauşescu, în anul precedent - ar avea-o în vedere. O 
asemenea eventualitate trezeşte temeri îndeosebi lui W. 
Ulbricht, dar şi lui Gomulka, dornic să păstreze frontierele 
poloneze. Neliniştea este cu atât mai mare cu cât noii 
conducători cehoslovaci dezaprobă campaniile anti-sioniste 
purtate atunci în Polonia, şi par să se orienteze spre 
reconstrucţia unei „Mici înţelegeri”, privilegiind relaţiile cu 
România şi lugoslavia, două state cunoscute pentru 
independenţa lor. Cu toate acestea, în acea primăvară a 
anului 1968, în ochii sovieticilor, cel mai mare pericol era 
slăbirea posibilă a tratatului de la Varşovia în cazul când 
Cehoslovacia, piesă principală a dispozitivului, s-ar fi retras 
sau chiar numai în cazul în care ar fi contestat - cum avea 
să facă generalul ceh Prchlik - superioritatea Uniunii 
Sovietice în cadrul comandamentului. 


1.3.4. Intervenţia forţelor tratatului de la 
Varşovia (20 august 1968) 


Teama de o „molipsire” de reformismul ceh este cvasi- 
generală. La fiecare întâlnire, conducătorii „ţărilor frăţeşti” 
îl pun în gardă pe A. Dubček în privinţa principalelor două 
derive posibile: pierderea controlului societăţii de către PC, 
îndeosebi datorită  abolirii cenzurii; si restaurarea 
capitalismului ca urmare a reformelor economice, 
„îndărătul frazelor găunoase ale sovieticilor cu privire la 

«contra-revolutie», remarcă pe bună dreptate A. Dubček, 
inima dezbaterii se situa nu la nivelul sistemului nostru 
social, ci al reformelor noastre politice. Noi gândeam că 
socialismul - cel puţin în ţara noastră - nu putea exista fără 
democraţie, în vreme ce sovieticii voiau să restabilim 
modelul lor de dictatură a partidului unic.” Dezacordul 
fundamental - care ar motiva intervenţia militară - consta 
tocmai în aceasta. Era intolerabil ca oamenii „Primăverii de 
la Praga” să repună în discuţie nu numai practicile, dar 
însăşi natura regimului de tip sovietic. În ochii echipei 
brejneviste, coeziunea şi forţa „blocului” est-european - cât 
şi autoritatea Uniunii Sovietice - se sprijinea, în fapt, ca şi în 
epoca stalinistă, pe standardizare, adică pe adeziunea la 
unul şi acelaşi model. Acceptarea instalării unui alt model 
însemna deschiderea spre dezordine şi tot felul de aventuri 
separatiste; nu numai în Europa de Est, dar chiar şi în 
Uniunea Sovietică, deoarece în Ucraina conducătorii se 
temeau deja de o renaştere - la frontierele lor - a 
naţionalismului ucrainean în regiunea Presov. 

O asemenea apreciere se baza pe o incontestabilă 
dramatizare a faptelor. Jacques Levesque, comparând 
situaţia din Cehoslovacia anului 1968 cu cea din Ungaria 
anului 1956, observă că „motivele intervenţiei militare erau 
cauzate (în 1968) mai mult de teama unor riscuri decât de 
fapte concrete”. De fapt, ca în timpul „Primăverii de la 
Praga”, niciodată un partid comunist nu se bucurase până 
atunci de o asemenea popularitate (în iulie, 78% din 
populaţie încuviinţa politica sa de reformă). Spre deosebire 
de Octombrie maghiar, nu fuseseră anunţate rupturi 
radicale: nici retragerea din tratatul de la Varşovia; nici 
decolectivizarea; nici înlăturarea monopolului Partidului 
comunist... Cu toate acestea, la ordinul Moscovei şi cu 
participarea activă a tuturor „ţărilor frăţeşti” cu excepţia 
României, /a 20 august 1968, pe la ora unsprezece seara, 
forțele pactului au trecut frontierele Cehoslovaciei, punând 
capăt celei mai complete şi mai promițătoare dintre 


288 


experienţele sovietice ale „blocului sovietic”. Pentru 
mişcarea comunistă mondială,  contralovitura va fi 
dezastruoasă. „Pentru milioane de partizani ai sistemului 
realizat în URSS, din ţară ca şi din lumea întreagă - notează 
Andrei Saharov în Memoriile sale -, consecinţele invaziei au 
fost imense: în ansamblul sistemului socialist mondial s-a 
încetat a se mai crede în avantajele sistemului şi în 
capacităţile sale de a se reforma structural.” 

2. NATIONAL-COMUNISMUL 


Opunându-se oricărei reforme economice de inspiraţie 
liberală, dar preocupaţi de găsirea unei mai bune stabilităţi 
populare, numeroşi conducători - în special din Albania, 
Coreea de Nord, Cuba, România şi Vietnam - accentuează 
atunci sensibil orientarea regimului lor spre ceea ce se 
poate numi „naţional-comunism”. Dincolo de numeroase 
particularităţi, se observă la ei o tendinţă comună de a 
proslăvi ideologic un comunism „pur şi dur”, încurajând 
totodată comportamente populare naţionaliste. 

Printre cele „o mie şi unul de comunisme” ale vremii, 
aceste sisteme ocupă un loc intermediar, între experienţele 
de inspiraţie liberală - cărora le apreciază manifestările de 
independenţă şi de suveranitate naţională - şi comunismele 
utopice, la care sunt apreciate radicalismul ideologic şi 
puterea de mobilizare. 


2.1. Inspiratiile 


Nu-i uşor de ghicit care au fost motivele ce au determinat 
unele state - sau mai bine spus Partide-State - să se 
orienteze spre acest tip de regim. La prima vedere, într- 
adevăr, cu greu pot fi sesizate interesele comune unor ţări 
atât de diferite cultural şi socio-economic precum România, 
Vietnam sau Cuba. Această eterogenitate evidentă 
sugerează a priori că „naţional-comunismul” este un sistem 
suficient de suplu - sau imprecis - pentru a răspunde unor 
situaţii foarte diverse. 

Cu toate acestea, se observă importante convergente. 
Astfel, în trei state din cinci - pe care le vom califica de tip 
„naţional-comunist” - stabilirea regimului comunist s-a lovit 
la început de opoziția declarată şi activă a „blocului 
american”, sub forma unor războaie lungi şi dure (atât în 
Coreea, cât şi în Vietnam), de o blocadă economică foarte 
strictă şi de multiple tentative de destabilizare politică 
(Cuba). In ceea ce priveşte Albania, pentru a se impune 
definitiv, Hodja a trebuit să se depărteze de Iugoslavia şi să 
caute recunoaşterea lui Stalin. Numai România nu a avut 
de luptat pentru a menţine regimul comunist instaurat în 
urma ocupării ţării de către Armata roşie. În schimb, 
conducătorii comunişti români au fost supuşi - la începutul 
anilor şaizeci - unei iniţiative hruşcioviste care a pus în 
discuţie independenţa economică a ţării. Proiectul de 
planificare supranaţională al CAER-ului, pe care îl refuză în 
iunie i-ar fi obligat, într-adevăr, să-şi abandoneze propriul 
plan de dezvoltare generală a economiei. Din aceleaşi 
motive, ceva mai târziu, în 1964, ei se opun ferm 
constituirii unui ansamblu economic al Dunării de jos 
(proiectul lui E.B. Valev) cuprinzând regiuni sovietice, 
bulgare şi româneşti. In concluzie, fie că sunt de ordin 
economic şi provin din propria lor tabără, fie că sunt de 
ordin politic sau militar şi provin din tabăra adversă, 
asemenea ameninţări s-au numărat cu siguranţă printre 
factorii determinanti în elaborarea „naţional- 
comunismului”. 

Conjunctura a avut şi ea un rol important. Latent în 
numeroase ţări comuniste încă din epoca stalinistă, 
naționalismul se afirmă îndeosebi cu ocazia marelui conflict 
ideologic chino-sovietic din anii şaizeci. După llios Yamakis, 
se poate vedea aici „linia de retragere a monocentrismului 
în criză, un fel de «compromis istoric» între interesele de 
mare putere ale Uniunii Sovietice şi interesele naţionale ale 
partidelor comuniste”. Un compromis care „ar menţine un 
maxim de coeziune ideologică mişcării comuniste 

internationale şi ar servi ca zid de apărare împotriva 
oricărei schimbări profunde din interiorul PC”. 


2.2. Principalele componente 


2.2.1. Comunism... 


În Occident, componenta „comunistă” a acestor regimuri 
a fost adeseori trecută pe locul doi - dacă nu chiar ştearsă 
-, în avantajul componentei ,nationaliste”. Astfel, s-a putut 
vedea în Fidel Castro un caudillo latino-american, în Enver 
Hodja - un sultan oriental, iar în Kim Ir Sen - un „împărat al 
ţării diminetilor  liniştite”... Doctrina  marxist-leninistă, 
partidul comunist şi filialele sale socio-culturale, 
colectivizarea economiei, pe scurt, toate bazele doctrinare 
şi structurale ale unui regim comunist au putut părea total 
îngropate sub poleirile false ale tiraniilor exotice. In 
realitate, aceste regimuri care revendică un „comunism pur 
şi dur” fac dovada unei perfecte ortodoxii ideologice, 
exercitând un control dintre cele mai riguroase asupra 
societăţii şi manifestând  ireproşabile angajamente 
exterioare „anti-imperialiste” şi de solidaritate cu lumea a 
treia. 


Ortodoxie doctrinară şi instituţională 


Nu există originalitate în organizarea internă a acestor 
regimuri în raport cu modelul sovietic. Toate se prevalează 
de marxism-leninism; toate au în fruntea lor, ca „forţă 
conducătoare”, un partid comunist care adună în principiu 
elita ţării, care funcţionează după modelul „centralismului 
democratic” şi se sprijină pe mari organizaţii sociale şi 

profesionale. În paralel cu aceste organe ale „democraţiei 
proletare” - cum le desemnează constituţia cubaneză din 
1976 -, toate au un sistem de reprezentare naţională cu 
parlament - ales prin vot universal -, guvern, Consiliu de 
stat sau prezidiu. Peste tot economia este planificată şi 
colectivizată. În Cuba, naţionalizarea este deja foarte 
accentuată în 1960, şi au fost suficiente doar două reforme 
agrare (mai 1959 şi octombrie 1963) pentru colectivizarea 
cvasi-totalităţii fermelor. În ianuarie 1967 se suprimă chiar 
şi petecul de pământ (conuco) acordat prin reforma din 
1963 muncitorilor agricoli din fermele de stat. 


Radicalismul socializării 


Toate aceste regimuri au optat pentru o socializare 
radicală. Am avut deja ocazia să evocăm mobilizarea 
ţăranilor coreeni „în goana  Kolimei”, precum şi 
colectivizarea grăbită a satelor din Vietnam. În această 
tară, „reunificarea economică” - întreprinsă după căderea 
Saigonului (aprilie 1975) - se face în marş forțat, având 
drept obiectiv transformarea ţării, începând din anul 2000, 
într-o ţară industrializată. Descris de noua schemă de 
industrializare accelerată ca o „gigantică manufactură în 
interiorul căreia Partidul joacă rolul de antreprenor 
general”, noul stat reunificat se lansează în proiecte 
ambitioase, printre care cel al unei „mari agriculturi 
socialiste” bazate pe recurgerea la maşinism, investiţii 
enorme şi constituirea de cooperative tot mai vaste, fără 
nicio legătură cu structurile săteşti tradiţionale. Veritabil 
„taifun devastator” (F. Yvon-Tran), operaţiunea - care a dus 
la un regres al economiei agricole şi la o sărăcire a satelor - 
este un exemplu de radicalism, megalomanie şi politizare a 
reformelor realizate de aceste regimuri. Regrupând în mod 
autoritar sate în vaste cooperative, partidul avea în vedere 
distrugerea  solidaritätilor familiale şi de neam şi 
neutralizarea definitivă a societăţii civile. În acelaşi fel, prin 

nsistematizare”, N. Ceauşescu nu are în vedere numai 
reamenajarea teritoriului românesc, redistribuind habitatul 
rural şi urban, reţeaua de comunicaţii şi activităţile 
economice; obiectivul final al planului românesc este de a 
reuşi formarea „omului nou”, altfel spus distrugerea, în 
câţiva ani, a tuturor rădăcinilor culturale individuale şi 
colective.  Eradicând aceste rădăcini si înlăturând 
diferenţele dintre ţărani şi orăşeni, puterea pretinde că a 
realizat în sfârşit dreptatea şi egalitatea promise de părinţii 
fondatori ai comunismului. „Sindromul de colectivism acut, 
reflectare a unei obsesii recurente pentru un socialism 
integral” (pe care P. Vayssière îl diagnostichează în analiza 
sa cu privire la regimul cubanez), este de fapt un simptom 
generalizat, caracteristic acestor regimuri de tip ,national- 
comunist”. 


Inspiratie maoistă 


În dorinţa lor de a crea un „om nou” şi de a reveni la 
„puritatea marxism-leninismului”, toate aceste regimuri se 
arată apropiate de „comunismele utopice” (pe care le vom 
examina în ultima parte a acestui capitol), în special de 
maoism. Deşi ele afirmă că menţin specificitätile nationale, 
sunt de fapt atrase de practicile chinezeşti. Încă din 
noiembrie 1966, PC albanez anunţă, cu ocazia celui de-al V- 
lea congres, o revoluţie culturală al cărei start este dat de 
discursul lui E. Hodja din 7 februarie 1967. Acesta predică 
„revoluţionarea” Partidului şi a ţării care, după părerea sa, 
se realizează printr-o critică la adresa funcţionarilor şi prin 
lichidarea religiei. Albania este singura ţară comunistă care 
a luat măsuri atât de draconice şi de radicale în privinţa 
religiei. Înainte de sfârşitul anului 1967, 2.169 de biserici, 
moschei şi mănăstiri sunt închise. Vântul de la Beijing suflă 
şi asupra Bucurestiului. La întoarcerea sa dintr-o călătorie 
în China, N. Ceauşescu expune, la 6 iulie 1971, un program 
în 17 puncte care, evident, se inspiră din sloganurile 

Revoluţiei culturale. El îşi manifestă dorinţa de a întări 
„conducerea şi controlul Partidului în privinţa orientării 
activităţii  politico-educative, în vederea unei largi 
promovări în rândul maselor a ideologiei Partidului nostru, a 
politicii sale marxist-leniniste, a creşterii spiritului combativ 
împotriva influențelor exercitate de ideologia burgheză şi 
mentalităţile retrograde, străine principiilor eticii comuniste 
şi spiritului de partid”. Ca şi în Albania, această extindere 
maximă a influenței Partidului asupra societăţii se 
realizează printr-o intensificare a propagandei ateiste şi o 
mobilizare a scriitorilor şi artiştilor în jurul unei singure 
sarcini de acum răsplătite: promovarea lui „homo 
communistus”, adică a „omului nou” pe care se 
ambiţionează să-l creeze regimul românesc. 

Chiar dacă această dorinţă de a reconstrui pe o tabula 
rasa o societate nouă se sprijină înainte de toate pe 
constrângere - o constrângere pe care khmerii roşii o vor 
împinge până la o teroare absolută -, ea oferă unele 
acumulări pozitive. Toate regimurile pe care le evocăm, 
obsedate de crearea unui „om nou”, acordă o importanță 
deosebită educaţiei şi sănătăţii. Bineînţeles, întreg efortul 
educativ se înscrie într-un efort global de propagandă, dar 
se traduce totuşi printr-un progres remarcabil al 
alfabetizării şi şcolarizării. Chiar şi cel mai mic sat albanez - 
fie el şi izolat - dispune de o şcoală modestă. In Cuba, 
numărul de instituţii şcolare creşte de la 7.682 la 43.097 în 
ceva mai mult de 10 ani (1958-1969), în timp ce populaţia 
şcolarizată aproape se triplează. In Coreea de Nord se 
stabileşte un plan de şcolarizare pe etape: învăţământul 
primar devine obligatoriu în 1956, primul ciclu de 
învăţământ secundar în 1958, învăţământul tehnic în 1972. 
România consacră anual 4% din buget învăţământului, care 
este gratuit şi obligatoriu pe o perioadă de 10 ani din 1967. 
De asemenea, asistenţa medicală gratuită - sau aproape - 
se numără printre realizările cu care aceste regimuri se 
mândresc, şi pe bună dreptate. Din 1958 în 1968, în Cuba, 

după statisticile oficiale, numărul medicilor ar fi crescut de 
la 1.003 la 6.607, cel al spitalelor de la 97 la 195, iar 
bugetul de sănătate s-ar fi mărit de zece ori. 


Luptă anti-imperialistă 


Celălalt ornament al acţiunii acestor regimuri îl constituie 
angajamentele externe şi din acest punct de vedere, ele se 
vor ireproşabile şi exemplare. Cu excepţia României, care 
îşi afirmă cu măreție independenţa primindu-l pe Richard 
Nixon în august 1969, toţi se arată campioni activi ai luptei 
împotriva „imperialismului american”. În cursul teribilelor 
înfruntări din timpul războaielor din Coreea şi Vietnam, 
soldaţii coreeni şi vietnamezi luptă direct împotriva 
americanilor. Pentru cubanezi nu au avut loc înfruntări 
directe, dar ameninţarea americană este omniprezentă, cu 
tentativa de debarcare în Golful Porcilor (aprilie 1961), criza 
rachetelor sovietice (octombrie 1962) şi blocada economică 
permanentă. Această confruntare directă sau indirectă cu 
cel mai puternic adversar al comunismului conferă tuturor 
acestor regimuri o aureolă şi o autenticitate revoluţionară 
de netăgăduit pe lângă celelalte ţări, comuniste sau nu. 
Această reputaţie este de altfel mai bine stabilită cu cât 
Coreea de Nord, Cuba şi Vietnam se numără printre statele 
care dau cel mai mare ajutor - politic, militar şi material - 
diferitelor mişcări de eliberare naţională. 


2.2.2. ...şi naționalism 


Naționalismul cultivat de aceste regimuri nu este deloc 
original în modul său de exprimare, înrudindu-se cu cel 
dezvoltat de statele fasciste sau de orientare fascistă în 
perioada interbelică. Într-adevăr, axele sale majore sunt 
cultul şefilor şi exaltarea patriotismului, la care se adaugă o 
afirmare a independenţei (mai mult formală decât reală) în 

interiorul ,blocului comunist”. 

Conducător si erou al neamului în centrul dispozitivului 
se situează principalul conducător al Partidului-Stat. Printr- 
un raţionament deductiv specios, propaganda încearcă să-i 
legitimeze puterea absolută, într-adevăr, ca urmare a 
rolului său (real sau fictiv) în fondarea regimului, omul este 
complet identificat cu Partidul şi, din acest motiv, 
recuperează în folosul său funcţia eminentă de „călăuzitor 
al poporului”, pe care Lenin a acordat-o Partidului comunist. 
Astfel, sunt inventate sloganuri de genul: Ceauşescu = 
Partidul = Poporul = România... 

În calitate de „că/ăuzitor”, „conducător” (România), „lider 
maximo” (Cuba), „mare conducător” (Coreea), şeful 
statului este singurul capabil de interpretări şi adaptări la 
circumstanţe ale vulgatei comuniste. „Fiecare idee a lui 
Marx, Engels, Lenin şi Stalin - aminteşte, în noiembrie 
1969, Enver Hodja - trebuie să fie obiectul unei profunde 
reflecţii, pentru a-i percepe substanţa şi a o adapta cum 
trebuie, în mod creator şi nedogmatic la timpul în care 
trăim şi luptăm, la circumstanţele concrete istorice ale ţării, 
la dezvoltarea noastră socială, la problemele care cer o 
soluţie.” înzestrat cu un „genial simt vizionar” - cum se 
spunea despre N. Ceauşescu - şi cu o „gândire puternică” 
(pentru E. Hodja), „călăuzitorul” este deopotrivă un 
profesor care explică cu perseverenţă, de-a lungul unor 
discursuri-fluviu putând atinge mai mult de zece ore în 
Cuba, ca şi la Tirana, şi un profet care poate vedea mai 
departe decât muritorii de rând. Bruştele şi derutantele 
întorsături pe care aceşti conducători inspirați le aplică 
adeseori în politica lor sunt considerate ca expresie a unor 
intuitii avangardiste, pe care viitorul le va confirma. În 
aceste condiții, ar fi deci o dovadă de rea-voinţă 
interpretarea negativă a schimbărilor radicale ale unui 
Hodja, rând pe rând titoist (1944-1948), stalinist (1948- 
1961), maoist (1961-1978), pentru a sfârşi într-o izolare 
totală; sau cele ale unui Fidel Castro, care cunoaşte o 

perioadă  anarhistă (1952-1958), ,democrat-burghezä” 
(1959-1960), marxist-leninistă începând din 1961, mai întâi 
foarte aproape de URSS, mult mai puţin între 1962 şi 1968, 
apoi total aliniat începând din 1968... Ce să mai spunem de 
multiplele „viraje” economice impuse ţărilor lor de toţi 
aceşti lideri! 

Conform imaginii lui Nicolae Ceauşescu, „călăuzitorul” 
este şi „cel mai iubit fiu al poporului”, ceea ce presupune 
manifestarea faţă de el a unor sentimente filiale. Două 
învăţătoare albaneze mărturisesc, opt ani mai târziu, că au 
plâns mult la moartea lui Hodja (11 aprilie 1985), deoarece 
aveau atunci sentimentul că şi-au pierdut tatăl (G. Robert). 
De asemenea, toată lumea îşi aminteşte, fără îndoială, de 
stupefactia opiniei occidentale văzând pe ecranele 
televizoarelor durerea extrem de mare a populaţiei nord- 
coreene la decesul lui Kim Ir Sen, anunţată la 9 iulie 1994. 

Spunându-i-se afectuos pe nume (,Fidel”, „Enver”...) sau 
folosind un diminutiv familiar („Nea Nicu” - pentru 
Ceauşescu; „Unchiul Ho” - pentru Ho Şi Min), conducătorul 
suprem este întruparea înţelepciunii, echităţii, simplităţii şi 
bunävointei tatălui de familie. Rarele detalii divulgate 
privind viaţa lor privată sunt întotdeauna edificatoare: 
Hodja este econom (poartă şosete cârpite) şi foarte 
preocupat de educaţia copiilor săi; stilul de viaţă foarte 
sobru al lui Ho Şi Min determină compararea lui cu unul 
dintre „sfinţii apostoli, un apostol al revoluţiei” (Hruşciov). 
De fiecare dată când poate, asemenea unui tată cu copiii 
săi, conducătorul suprem stabileşte relaţii directe cu 
poporul: acesta îi comunică ideile sale, îi împărtăşeşte 
nevoile şi problemele sale; liderul le primeşte, le înţelege şi 
le dă răspuns. Asemenea contacte esenţiale cu „marele 
stăpân neobosit” care este poporul au loc pe neaşteptate - 
cum îi plăceau lui Fidel Castro la începutul „domniei” sale - 
sau cu ocazia unor mitinguri în pieţele gigantice prevăzute 
în acest scop la Havana, Tirana sau Bucureşti. Ore întregi, 
liderul ţine discursuri unor mulţimi imense care aplaudă şi-i 

scandează la nesfârşit numele. „Pentru moment - explica în 
1965 Che Guevara -, folosim metoda cvasi-intuitivă care 
constă în urmărirea reacţiilor generale în faţa problemelor 
puse. Fidel este un maestru al genului, şi nu poate fi 
apreciat modul său deosebit de a se integra în popor decât 
văzându-l în acţiune. În marile adunări publice se observă 
un fenomen analog cu rezonanţa a două diapazoane: Fidel 
şi poporul încep să vibreze într-un dialog de o intensitate 
crescândă, până la apogeul final celebrat prin strigătul 
nostru de luptă şi victorie.” 


Armată, poliţie şi represiune 


Această imagine a unui tată de familie binevoitor şi 
mereu atent la nevoile poporului, pe care propaganda 
încearcă să o impună, rareori corespunde realităţii. Cel mai 
adesea, liderul, convins că poporul nu este copt pentru 
socialism şi că primejdiile exterioare impun „un regim 
forte”, se comportă ca un adevărat despot vanitos şi crud. 
Suspiciunea şi megalomania sa îl determină să concentreze 
puterile numai în mâinile sale - şi ale familiei -, sprijinindu- 
se pe armată şi pe poliţia secretă. 

In aceste regimuri, nepotismul este o regulă generală. 
Nedjmije Hodja, soţia şefului albanez, asistă în Biroul politic 
şi îşi dă avizul în special la alegerea cadrelor. Elena 
Ceauşescu cunoaşte o „ascensiune fulgerătoare” în sânul 
Partidului comunist român; şi ea controlează numirile şi, în 
calitate de preşedinte al Consiliului naţional pentru ştiinţă şi 
educaţie, domină toate structurile culturii şi cercetării 
ştiinţifice. În Cuba, fratele lui „lider maximo”, Raul Castro, 
vicepreşedinte al Consiliului de stat şi ministru al armatei, 
este al doilea în ierarhia statului. Vârful nepotismului este 
atins în Coreea, unde, în patru decenii de putere, 
aproximativ douăzeci de persoane înrudite cu Kim Ir Sen 
deţin posturi de mare responsabilitate în sânul Partidului şi 
Statului. Şase membri din familia sa sunt promovați în 

Biroul politic, iar fiul său mai mare, Kim Jong Il, este numit - 
încă din 1973 - secretar organizatoric al Partidului, şi în 
1993, preşedinte al Comitetului naţional de apărare şi 
succesor legitim. Un asemenea proiect - nemaiauzit într-un 
sistem considerat socialist - stârneşte reticente în înaltele 
sfere ale armatei. 

Într-adevăr, atât în Coreea cât şi în Cuba sau Vietnam, 
armata se conturează ca un stâlp esenţial al acestor 
regimuri. Castro părăseşte rareori ţinuta sa militară de Fidel 
el guerrillero; şi dacă „generalul Hodja” preferă, începând 
din anii cincizeci, să îmbrace un costum de dandy, 
istoriografii săi oficiali nu uită totuşi niciodată să-i 
menţioneze titlurile militare. Din cauza amenințărilor - reale 
sau presupuse - ce planează asupra lor, toate aceste 
regimuri posedă armate supradimensionate în raport cu 
populația lor. 401.000 oameni în Coreea de Nord (pentru o 
populaţie de 13.900.000 de locuitori, la începutul anilor 
'70); 492.000 în Vietnam (pentru 22.000.000 de locuitori); 
42.000 în Albania (pentru 2.100.000 de locuitori); 109.500 
în Cuba (pentru 8.500.000 de locuitori)... Aceste armate nu 
au numai un rol de apărare. Ele trebuie să trăiască în 
rândul poporului „ca peştele în apă” - iar în Coreea, de 
exemplu, tinde la autosuficienţă. In Cuba, începând din 
1968, marile sectoare ale economiei sunt încredințate 
armatei, care ia asupra sa „lupta agricolă” şi se bate pe 
„frontul industriei”. 

Mai puţin cunoscute decât cele ale armatei, efectivele 
forţelor politienesti sunt, după toate aparențele, superioare 
mediei. La sfârşitul anilor '70, Carlos Franqui evaluează 
întregul „aparat represiv” al regimului cubanez (armată, 
poliţie, servicii de securitate, comitete de apărare) la 
aproximativ 500.000 de persoane. Regimul poliţist nord- 
coreean este dus la „paroxism” (J.-R Brûlé) de Kim Ir Sen, 
care creează în permanenţă noi organisme însărcinate cu 
misiunea de a controla populaţia: Biroul de securitate 
socială în 1945, Biroul de securitate politică în 1973, 

Comitetul national de cenzură în 1975, Comitetul juridic al 
vieţii socialiste în 1977... Este o adevărată pânză de 
păianjen pe care o tes, putin câte putin, Segurimi (Albania) 
şi Securitatea română, în vederea supravegherii celor mai 
mici acţiuni şi gesturi ale populațiilor, şi reprimării oricărei 
activităţi considerate „antisocială” sau „subversivă”. În 
toate aceste ţări - adeseori sărbătorite în Occident pentru 
„independenţa” lor sau pentru „lupta împotriva 
imperialismului american” -, închisorile, lagărele de 
concentrare şi de reeducare nu sunt cu nimic mai prejos - 
în număr şi metode - gulagurilor sovietice sau laogai din 
China. În perioada anilor negri s-a ajuns până la 20.000 de 
prizonieri politici în Cuba, ţară în care lagărele de muncă 
forţată sunt instalate încă din 1965, şi unde legi speciale - 
precum cele de „periculozitate” sau de „pre-delincvenţă” - 
permit puterii toate excesele. Multe mărturii, mai ales ale 
unor scriitori ca Armando Valladares (Cuba), Aii Lameda 
(Coreea), Paul Goma (România) sau cele adunate de 
Amnesty International pentru Albania şi Vietnam atestă, 
sub forme puţin diferite, aceeaşi dorinţă de distrugere 
morală şi fizică a opozanților. 


Un extraordinar cult al personalităţii 


Ascunse cu grijă, aceste teribile zone de umbră nu apar 
niciodată în prezentările de mucava pe care propaganda 
încearcă să le impună atât în interiorul, cât şi în afara 
acestor ţări. „Marii lideri” care le conduc sunt prezentaţi, 
dimpotrivă, ca nişte eroi, chiar semizei. Hagiografi zeloşi 
celebrează faptele lor eroice. Ceauşescu devine 
reîncarnarea conducătorilor daci care au rezistat romanilor, 
iar Hodjà - a lui Skanderbeg, prințul care, în secolul al XV- 
lea, a ţinut piept cotropitorilor turci. Strămoșii lui Kim Ir Sen 
se presupune că au făcut fapte de vitejie încă din secolul al 
XIX-lea, respingând atacul unei nave americane si luptând 
împotriva imperialismului japonez. Toţi chiar şi Ceauşescu, 

ajuns la putere abia în 1965, este proclamat totuşi 
„fondator strălucit al României socialiste” au jucat un rol 
hotărâtor şi exclusiv în crearea Partidului şi în fondarea 
regimului. Prin acţiunile lor eroice şi răspândirea gândirii 
lor, toţi sunt prezentaţi ca personalităţi marcante ale lumii 
contemporane. Niciun calificativ, nicio metaforă nu sunt 
suficient de puternice pentru a-i desemna: „erou între eroi”, 


„geniul Carpaţilor” (pentru Ceauşescu); „steaua 
umanităţii”, „geniul creaţiei”, „erou invincibil” (pentru Kim 
Ir Sen); „ultimul supravieţuitor al marilor conducători 
populari”, „mare figură a Istoriei”, „nemuritor” (pentru 
Hodja)... 


Un veritabil cult îi înconjoară. Operele lor scrise - uneori 
foarte numeroase (40 de volume pentru Kim Ir Sen; 150, se 
spune, pentru Hodja) - inundă puţinele librării din ţară şi fac 
obiectul multor traduceri. Busturile şi statuile lor invadează 
locurile publice, iar portretele lor casele particulare. Casele 
lor natale (Mangyongdae pentru Kim Ir Sen, Gjirokastër 
pentru Enver Hodja...) devin loc de pelerinaj, iar 
aniversarea lor - sărbătoare naţională. Bineînţeles, există 
variante în practicile şi intensitatea acestui cult. Discret în 
Vietnam faţă de Ho Şi Min, atenuat în Cuba prin asocierea 
abilă cu Che Guevara - „christ revoluţionar”, simbolul 
gherilei -, cultul personalităţii se manifestă puternic în 
Albania şi România, şi de-a dreptul uimitor în Coreea de 
Nord, unde s-au înălţat mai bine de 15.000 de statui ale lui 
Kim Ir Sen. 


O rescriere a istoriei 


Proclamati „eroi ai naţiunii”, conducătorii se consideră - 
prin acest fapt - ca fiind obligaţi să reînsufleţească izvorul 
naţionalist pe care comunismul îl dorea secat, sau cel puţin 
curăţat de toate contradicţiile cu vulgata marxistă. Aşadar, 
regimul ,national-comunist” trebuie să procedeze la o 
reconstrucţie a trecutului (mai minuțioasă şi mai delicată 

decât în celelalte ţări). Într-adevăr, nu este vorba, ca în alte 
părţi, doar de introducerea filosofiei marxiste în 
interpretarea evenimentelor istorice, ci şi de a pune în 
evidenţă toate comportamentele susceptibile de a întreţine 
în mod util patriotismul momentului. 

În această „rescriere a timpului trecut în slujba stăpânirii 
timpului prezent’ (G. Jandot), comuniştii albanezi 
excelează, punând accentul pe patru perioade ale istoriei: 
1. Perioada ilirilor (consideraţi ca fiind strămoşii poporului 
albanez), care ar fi format deja o comunitate culturală, 
economică şi chiar politică începând cu primul mileniu 
înainte de lisus Hristos, şi care ar fi încercat să reziste 
cuceririi romane. 2. Epoca în care Gjergi Kastrioti, zis 
Skanderbeg, se revoltă în 1443 contra turcilor, plecând din 
cetatea Kruje, unde a reuşit să adune o mare parte din 
seniorii feudali albanezi. 3. Rilindja (renaşterea) de la 
sfârşitul secolului al XIX-lea, când din nou albanezii - uniţi 
în Liga de la Prizren (1878) - ar fi manifestat o opoziţie 
deopotrivă intelectuală şi armată împotriva ocupaţiei 
otomane; această mişcare avea să ducă la proclamația de 
independenţă din noiembrie 1912. 4. „Marea luptă 
antifascistă de eliberare naţională”, care, din aprilie 1939 
până în noiembrie 1944, avea să permită poporului - 
condus de PC - să-i alunge pe italieni, apoi pe germani. In 
concluzie, mesajul acestei foarte libere „lecţii de istorie” 
este cum nu se poate mai clar; el este triplu: albanezii, 
descendenţii ilirilor, au prioritate în ocuparea teritoriului în 
raport cu grecii, sârbii şi muntenegrenii (ceea ce trebuia să 
potolească revendicările acestora din urmă); de secole 
există o naţiune albaneză; în toate timpurile, această 
naţiune a fost mereu ameninţată, dar de flecare dată a 
rezistat cu eficacitate... 

Exact aceeaşi poveste istorică este prezentată cu 
motivații identice copiilor şi adolescenților din România. 
„Istoria multiseculară a poporului român - rezuma, în 1985, 
llie Ceauşescu - este o succesiune de strădanii politice şi 

militare având ca obiectiv apărarea integrităţii teritoriului 
national şi a independenţei sale amenințate de adversari 
aproape întotdeauna superiori prin forţa armelor.” Citindu-i 
pe istoricii oficiali români, conceptele de stat, naţiune şi 
conştiinţă patriotică nu erau străine poporului dac... Cu 
aceeaşi libertate, Kim Ir Sen, lansându-şi în 1950 ţara „în 
marele război patriotic”, nu ezită să stimuleze energia 
compatrioţilor săi făcând referinţă la luptele înaintaşilor, 
după el, ale generalilor Olji Mun-dok în 612 şi Kang Kam- 
chan în 1018! 

În literatura istoriografică oficială, instalarea regimurilor 
comuniste devine o epopee extraordinară, în continuarea 
marilor lupte patriotice ale trecutului. Partidul si 
conducătorul său au un rol hotărâtor. Chiar şi în România, 
unde, în 1944, PC numără ceva mai mult de 1.000 de 
membri, istoria sfârşitului războiului se rescrie totuşi în 
folosul său. „Marea victorie din august 1944” (adică 
eliminarea maresalului Antonescu de către regele Mihai şi 
anturajul său) devine „opera poporului român condus de 
Partidul său comunist”; iar înaintarea rapidă a armatei 
sovietice spre Transilvania, lugoslavia şi Ungaria este, în 
mare, pusă pe seama armatei române. La fel, în Cuba, 
luarea puterii de către Castro - care, conform majorităţii 
istoricilor străini, este un fel de „aventură norocoasă, ceva 
între competiţie sportivă şi proiect politic”, şi în cursul 
căreia „aspectele iraționale, improvizate sau aleatorii sunt 
decisive” - devine, în viziunea propagandiştilor regimului, 
un model de strategie calculată şi un exemplu de 
posibilităţi ale unei gherile montane magistral dirijate. De 
fapt, după cum se ştie, victoria castristă datorează mult 
terorismului urban şi insurecției finale a întregii insule. În 
plus, succesele sale nu ar fi fost posibile fără, pe de o parte, 
enormele carente ale adversarului şi, pe de altă parte, fără 
îngăduinţa diplomaţiei americane. 


Patria în pericol permanent 

Celebrarea faptelor de vitejie (reale sau presupuse) ale 
trecutului nu ar fi fost suficientă pentru întreţinerea 
naţionalismului. Aşa încât regimurile au hotărât să bată 
clopotele, declarând mereu că ţara se află în pericol. In 
această privinţă, toate manifestă „complexul de încercuire” 
evocat adeseori referitor la castriştii cubanezi care, 
începând cu „afacerea din Golful Porcilor”, caută prin toate 
mijloacele - inclusiv acceptarea instalării de rachete 
sovietice îndreptate spre Statele Unite - să-şi întărească 
sistemul defensiv. De asemenea, toate ar putea relua 
mândra deviză cubaneză „patria sau moartea”, reamintită 
obsedant în şcoli şi în locurile publice. In Albania, de 
exemplu, Hodja transformă ţara într-o „citadelă asediată” 
pe care o prezintă mereu ca fiind ameninţată de invazie. 
Pentru a-i respinge pe eventualii agresori (iugoslavi, greci, 
americani, sovietici...), sunt construite mii de cazemate de- 
a lungul şoselelor şi plajelor, în jurul oraşelor şi la frontiere. 
Pentru a-i pregăti pe albanezi, Hodja intensifică exerciţiile 
militare, denuntärile si avertizările, supunându-i la o 
mobilizare generală  cvasi-permanentă. În România, 
discursurile lui Ceauşescu nu sunt lipsite de un vocabular 
războinic - iar la sfârşitul anilor şaizeci şi la începutul anilor 
şaptezeci, ele fac tot mai des aluzie la presiuni şi 
ameninţări exterioare: „Este inadmisibil - striga el, de 
exemplu, în august 1971 - ca oricine şi oricum să încerce a 
dicta unui alt popor cum să-şi organizeze viaţa si cum să-şi 
realizeze dezvoltarea economică şi socială. Noi vrem să fim 
asiguraţi că poporul nostru nu va mai fi oprimat nici sub 
raport social, nici ca naţiune. Luptând pentru viaţă, noi 
luptăm pentru a fi liberi şi stăpâni în patria noastră”. 

Acest patriotism înflăcărat nu se limitează la discursuri. 
Mai ales în perioada de criză, se observă şi o mai mică 
toleranță față de minoritățile etnice. Dacă, într-un timp, N. 
Ceauşescu permite evreilor să emigreze în Israel şi saşilor 
în RFG, este numai pentru un preţ considerabil; în ceea ce-i 

priveşte pe maghiarii din Transilvania, ei au doar dreptul la 
o „românizare” lentă, dar implacabilă. Enver Hodja nu ezită 
să încurajeze, când o consideră utilă, ostilitatea 
compatriotilor săi faţă de minoritatea greacă; şi, mai ales, 
să dea frâu liber extremei sale simpatii pentru cauza 
albanezilor din Iugoslavia. În această problemă, el reuşeşte, 
cu abilitate, să unească întreaga populaţie, denuntând 
„represiunea practicată de şoviniştii sârbi”. „Conducerea 
iugoslavă - scrie principalul cotidian din Tirana, la 17 mai 
1981 - uită că națiunea albaneză este una, independent de 
faptul că o parte trăieşte în Republica populară socialistă 
Albania, şi alta în trei regiuni ale lugoslaviei federative. Ea 
are - şi aici, şi acolo - aceeaşi istorie, aceeaşi cultură şi 
aceeaşi limbă, ea are eroii săi, poeţii săi, pictorii săi, 
muzicienii şi artiştii săi comuni. Este o comoară deosebită 
pe care o păstrează, o cultivă şi o dezvoltă. Acestea sunt 
trăsăturile principale ale unei naţiuni.” Cu toate acestea, în 
Coreea de Nord şi în Vietnam mobilizarea în jurul „apărării 
patriei” s-a dovedit a fi cea mai puternică şi mai constantă. 
Conflictele distrugătoare care opun Coreea de Nord Coreei 
de Sud (din 1950 până în 1953), apoi, în Indochina, forţele 
Viêt-minhului trupelor franceze (până în 1954), au întărit 
considerabil, în sânul celor două populaţii, sentimentul de 
apartenenţă la aceeaşi comunitate. Acest puternic 
naționalism creat în cursul războaielor este constant 
întreţinut şi dezvoltat de Ho Şi Min şi de Kim Ir Sen. 
Comemorarea marilor fapte militare (crearea de muzee ale 
războiului de eliberare, omagii frecvente aduse vechilor 
combatanți, mitinguri de aniversare a principalelor 
bătălii...), glorificarea armatei şi a rolului său („apărarea 
patriei - aminteşte, de exemplu, articolul 72 al constituţiei 
nord-coreene - este datoria şi onoarea supremă a 
cetăţeanului”), cât şi crearea unor miliții populare 
regrupând populaţia activă şi pregătind-o pentru rezistenţă 
sunt tot atâtea măsuri care participă la dinamica patriotică. 
Dar esentialul trebuie căutat în obiectivele politicii externe 

asupra cărora se fixează cele două state. 

În Coreea de Nord, agresivitatea conducătorilor faţă de 
guvernul Coreei de Sud este neschimbată. Ea nu se 
limitează numai la discursuri incendiare. In aproximativ 30 
de ani (1953-1980) s-au numărat mai mult de 112.000 de 
acțiuni armate pe linia armistiţiului, la inițiativa forțelor lui 
Kim Ir Sen. Ideea unei „eliberări” viitoare a teritoriilor din 
Sud este într-adevăr obsedantă în mediile oficiale. In 
Vietnam, Ho Şi Min manifestă aceeaşi obstinatie. Trecând 
peste rezervele Chinei şi Uniunii Sovietice - partizanii unui 
statu quo după acordurile de la Geneva -, Lao-Dông (PC) 
solicită fără încetare „reunificarea” ţării printr-o acţiune 
armată imediată în Sud. El susţine în mod activ crearea, la 
20 decembrie 1960, a unui Front naţional de eliberare 
(FNE) care urmăreşte răsturnarea regimului Diem, 
eliminarea influenţei tot mai mari a Statelor Unite şi 
unificarea celor două state. Incepând din 1966, Vietnamul 
de Nord acordă un ajutor important FNE-ului, în oameni şi 
bunuri. Această susţinere constantă, cât şi intensificarea 
raidurilor aeriene americane întăresc combativitatea şi 
patriotismul populaţiei nord-vietnameze, pe care Partidul 
nu scapă niciodată ocazia să le glorifice. După lansarea mai 
multor ofensive decisive şi plătirea unui pret uman 
îngrozitor de mare (1.027.085 de nord-vietnamezi şi din 
FNE), Vietnamul de Nord are satisfacția de a semna cu 
americanii, alături de Guvernul revoluţionar provizoriu din 
Sud (GRP), acordurile de la Paris, la 27 ianuarie 1973. Doi 
ani şi jumătate aveau să fie suficienţi conducătorilor din 
Nord pentru a duce la bun sfârşit obiectivul pentru care au 
mobilizat populaţia vreme de mai bine de 30 ani: 
reconstituirea integrală a „patriei”, adică reunirea celor 
două state. 


Independenţa în interdependenţă 


Formula „independenţă în interdependentä” - utilizată de 

generalul de Gaulle pentru a defini spiritul noii Comunităţi 
care, imediat după decolonizare, avea să succeadă Uniunii 
franceze - poate fi reluată pentru a încerca definirea 
concepţiei pe care regimurile de tip ,national-comunist” au 
putut-o avea cu privire la raporturile din interiorul lagărului 
socialist. 

Noţiunea de interdependentä n-a fost niciodată repusă în 
discuţie. Naționalismul, chiar şi exacerbat, nu face să 
dispară conştiinţa apartenenţei la o comunitate ideologică. 
Chiar şi în universul zbuciumat şi puţin paranoic al unui 
Enver Hodja, „vechile ţări socialiste”, deşi rătăcite prin 
orientările lor „revizioniste”, nu sunt confundate cu ţările 
capitaliste. Angajamentele active ale unor state precum 
Coreea de Nord sau Cuba în vederea „exportării revoluţiei 
marxiste” în ţările lumii a treia şi „creării a numeroase 
Vietnamuri” manifestă „solidaritatea proletariatului” si 
infirmă ideea unei retrageri naționaliste. Participarea la 
„lupta anti-imperialistă” (înscrisă în articolul 12 al 
constituției cubaneze) - care, de exemplu, pentru Coreea 
se traduce prin organizarea unor tabere speciale de 
antrenament pentru acțiunile revoluționare, iar pentru 
Cuba, prin trimiterea de trupe în Etiopia si Angola - este 
prezentată populației drept un obiect de mândrie națională, 
contribuind astfel la exaltarea patriotică. 

Deci, deşi aceste state nu-şi contestă apartenenţa la 
comunitatea socialistă şi nu ezită să solicite, în numele 
solidarităţii, ajutoare materiale substanţiale de la ţările cele 
mai puternice - cum au făcut Coreea de Nord şi Vietnamul 
de Nord atât în timpul războaielor, cât şi pentru 
reconstructiile de după război -, ele se arată totuşi deosebit 
de reticente în faţa unei integrări extinse, şi chiar mai mult, 
a unei subordonări sau a unei complete alinieri. Toate 
estimează, dimpotrivă, că au dreptul să urmeze o cale 
proprie. Nord-coreenii sunt, fără îndoială, primii care 
afirmă, încă din 1955, conceptul naţionalist de „djoutche”: 
„Unii consideră că ar trebui urmată calea sovietică, alţii 

calea chineză dar nu a venit oare timpul să urmăm propria 
noastră cale?”. Ţară dominată mult timp de puterile străine, 
Coreea trebuie - după Kim Ir Sen - să-şi regăsească 
demnitatea naţională şi să dovedească lumii întregi că 
„poporul nostru luminat şi unit (de partidul comunist) se 
poate guverna singur, fiind totodată în măsură să facă din 
ţara sa un stat evoluat, independent şi democratic” (1946). 
Conducătorii români, care se numără printre cei ce merg 
cel mai departe cu teoretizarea căii nationale a 
socialismului, afirmă, într-o declaraţie a Comitetului central 
din aprilie 1964, că orice partid are „dreptul suveran de a 
elabora, alege sau modifica formele şi metodele” acţiunii 
sale: „Fiecare partid are dreptul exclusiv de a decide 
propriile metode de acţiune (...). Nu există, şi nu poate 
exista un partid-«tatä» şi un  partid-«fiu», partide 
«superioare» şi partide «subordonate».”. 

Aceste cuvinte hotărâte de independenţă, care amintesc 
de cele ale lui Tito în urmă cu aproximativ cincisprezece 
ani, se traduc prin fapte. Cel mai radical, deja amintit, a 
fost (în august 1961) retragerea - de fapt - a Albaniei din 
tratatul de la Varşovia şi din CAER, după ruptura 
răsunătoare de Hruşciov. România nu a mers chiar atât de 
departe, dar Ceauşescu nu a ezitat, în mai multe reprize, să 
se opună politicii externe sovietice. Aşa încât se oferă ca 
mediator în conflictul chino-sovietic; recunoaşte RFG 
(1967); susţine Israelul în „războiul de şase zile”; şi ridică 
problema delicată a Basarabiei, integrată în Uniunea 
Sovietică în 1945. Alte state - cum ar fi Coreea sau 
Vietnamul - încearcă să păstreze cât mai mult timp posibil 
un maximum de independenţă, evitând aderarea fie la 
URSS, fie la China, profitând de ajutorul amândurora. O 
asemenea politică echidistantă, delicată putea stârni 
nemulţumirea Moscovei şi a Beijingului. În Memoriile sale, 
redactate la sfârşitul anilor şaizeci, Hruşciov se plânge că 
Vietnamul în război, care primea atunci un „ajutor enorm şi 
dezinteresat” din partea Uniunii Sovietice, joacă, se pare, 

un joc dublu, întreţinând şi relaţii bune cu China. În final, 
vreo zece ani mai târziu, Vietnamul avea să accepte 
integrarea în lagărul sovietic, intrând în iunie 1978 în CAER 
şi semnând, în noiembrie, un tratat de prietenie şi 
cooperare. Era preţul susţinerii de către Moscova a 
proiectelor sale expansioniste în peninsula indochineză, 
proiecte care nu puteau decât răni China. La fel Cuba, care, 
în mai multe momente, manifestase  veleităţi de 
independenţă - în special ca urmare a reglării unilaterale a 
Crizei rachetelor -, a fost şi ea nevoită să reintre în front 
după 1968. Deşi statul castrist nu a aderat niciodată la 
tratatul de la Varşovia şi a susţinut, cu oarecare succes, 
„ne-angajamentul activ” - Castro devenind în octombrie 
1979 preşedintele ţărilor nealiniate -, el a acceptat, încă din 
1972, integrarea în CAER. 

Limitată de necesităţile economice şi militare, rezistenţa 
la aliniere a statelor de tip „naţional-comunist” ia îndeosebi 
forma câtorva gesturi spectaculoase, care frapează opinia 
occidentală, fără a-i nelinişti prea mult „pe frații mai mari”. 
Astfel, cererea prezentată în 1958 de către România de 
retragere a trupelor sovietice staționate pe teritoriul său nu 
a ridicat nicio obiectie majoră, Hruşciov fiind convins de 
perfecta loialitate a conducătorilor şi nederanjându-l faptul 
de a face economii. Mai jenante pentru puterea sovietică au 
fost reacţiile unora dintre state la ocuparea Cehoslovaciei în 
august 1968. Castro a susţinut că, deşi au violat dreptul 
internaţional, sovieticii avuseseră dreptate să intervină în 
numele „comunismului ameninţat”; însă Hodja, care se 
temea pentru propria lui ţară, a condamnat intervenţia. Dar 
atitudinea sa nu a avut nici pe departe ecoul celei deosebit 
de ferme a lui Nicolae Ceauşescu. „Este de neconceput - 
tuna acesta la 21 august 1968, ora 15, de la balconul din 
Piaţa Palatului, în faţa unei mulţimi înmărmurite, apoi 
entuziaste - ca în lumea actuală, când popoarele, luptă 
pentru apărarea independenţei lor naţionale, pentru 
egalitatea drepturilor, un stat, state socialiste să violeze 

libertatea şi independenţa altui stat.” Câteva momente mai 
târziu, temându-se cu adevărat de un pericol sau 
dramatizând situaţia, el anunţa „constituirea de gărzi 
patriotice armate, alcătuite din muncitori, ţărani, 
intelectuali, apărători ai independenţei ţării”. 

Această declaraţie a lui N. Ceauşescu a marcat 
deopotrivă vârful popularității sale si  apogiatura 
manifestărilor de independenţă ale „naţional- 
comunismului”. Bineînţeles, România a avut şi alte 
comportamente de răzvrătire - cum ar fi primirile deosebit 
de călduroase de care s-au bucurat generalul de Gaulle şi 
Richard Nixon în 1969 -, dar niciunul nu a avut ecoul pe 
care l-a avut condamnarea intervenţiei în Cehoslovacia. 
Absența reacției din partea Uniunii Sovietice arată că ea nu 
prea făcea caz de acest tip de insubordonare a vasalilor săi, 
deoarece nu punea în discuţie esentialul, adică strictul 
control al societăţii de către Partid şi modelul sovietic de 
stat şi de dezvoltare. Spre deosebire de China la mijlocul 
anilor '60 şi de Cambodgia zece ani mai târziu, aceste 
regimuri nu erau periculoase în ochii Moscovei, deoarece 
nu aveau de apărat niciun proiect nou de comunism. 

3. COMUNISMELE UTOPICE 


În acest context de negare şi repunere în discuţie în care 
se afla atunci lumea comunistă, unele regimuri cred că-şi 
vor găsi salvarea printr-o refugiere pătimaşă şi tragică în 
utopie. Este în special cazul - începând din 1965 - al Chinei, 
pe care Mao Zedong o angajează în Revoluţia culturală, iar 
în 1975, al Cambodgiei, supusă îngrozitoarei experienţe a 
Khmerilor roşii. 


3.1. „Marea revoluție culturală proletară” 


„Trebuie să distrugem lumea veche înainte de a construi 
una nouă scria editorialistul publicaţiei «Jenmin Jibao», la 8 
iunie 1966. În vederea construirii noii ideologii, a noii culturi 
a socialismului şi comunismului, trebuie să criticăm şi să 
lichidăm complet vechea ideologie, vechea cultură 
burgheză şi influenţa lor.” Aceste fraze ilustrează perfect 
dialectica  maoistă a Revoluției culturale: mai întâi 
distrugere, tabula rasa, apoi construire... 


3.1.1. Mai întâi distrugere... 


Lansarea Revoluţiei culturale 


Deşi „de o profunzime şi de o amploare apreciabile”, 
Revoluţia culturală nu era - în ochii protagoniştilor săi - 
decât o „etapă nouă” (a şasea) dintr-un proces iniţiat de 
Mao Zedong şi marcat succesiv de mişcarea împotriva 

furtului si fraudei (sanfan si wufan) în 1952, de 
nationalizarea industriei si a comertului, de campania celor 
O sută de flori si de lupta împotriva politicii conduse de Liu 
Shaoqi imediat după Marele Avânt şi, în fine, de campaniile 
lansate începând din 1962 pentru intensificarea formării 
ideologice a tineretului (propunând ca erou pe umilul soldat 
Lei Feng) şi pentru relansarea spiritului revoluţionar în 
clasele ţărăneşti... In ciuda acestei hărţuieli continui, 
„concepţia burgheză despre lume” nu era întotdeauna - 
după spusele lui Mao - stârpită în China, încetinind şi, în 
unele perioade, paralizând progresul socialismului. Trebuia 
deci să i se aplice lovituri noi şi decisive. Aceasta era 
intenţia mărturisită a Revoluţiei culturale, care a început 
discret, în toamna lui 1965, printr-o controversă asupra 
mediilor literare - considerate ca fiind prea marcate de 
ideologia burgheză - şi a degenerat, în cursul anului 1966, 
într-o mişcare de contestare globală. 

Incă din primăvara lui 1966, amploarea reconsiderării era 
evidentă: „Noi criticäm - enumera atunci cotidianul 
Partidului - sistemele de exploatare, clasele exploatatoare, 
imperialismul, revizionismul modern, toţi reactionarii şi 
proprietarii funciari, ţăranii bogaţi, contra-revolutionarii, 
elementele negative şi elementele de dreapta (...). Într-un 
cuvânt, criticăm vechea lume, ca de altfel şi vechea 
ideologie, vechea cultură, vechile moravuri şi cutume pe 
care imperialiştii şi toate clasele exploatatoare le utilizează 
pentru a otrăvi poporul muncitor; criticäm toate ideologiile 
ne-proletare, toate ideile reacționare aflate în antagonism 
faţă de marxism-leninism şi faţă de gândirea lui Mao 
Zedong”. Dacă această litanie de condamnări în care idei, 
moravuri şi categorii sociale sunt, de-a valma, făcute de 
ruşine rezumă destul de bine spiritul ,revolutiei” care se 
abate asupra Chinei vreme de mai bine de patru ani (1965- 
1969), în schimb ea ascunde una dintre motivațiile majore 
ale ,maoistilor”. 

Atunci când în toamna lui 1965 Mao Zedong, luând act 

de dezacordul său tot mai evident cu majoritatea Biroului 
politic, părăseşte Beijingul pentru Hangzhou, la sud-vest de 
Shanghai, el urmăreşte, de fapt, mai ales nimicirea 
organizaţiilor centrale ale Partidului, singurul mijloc - în 
ochii săi - de a recuceri puterea pierdută şi de a salva o 
ţară care, potrivit lui, se scufunda în revizionism. „Este 
imperativ necesar ca toţi cei care, fiind în rândurile 
Partidului, deţin posturi de conducere, dar se angajează pe 
calea capitalismului, să fie întâi identificaţi şi să se facă 
totul pentru a reuşi apoi, fără erori, demascarea lor 
completă.” Acest ordin, publicat în numărul 10 al publicaţiei 
„Ziarul poporului” (1966), este respectat ad /itteram; din 
mai şi până în august 1966, principalii conducători 
consideraţi „burghezi de dreapta” sunt ,identificati”, 
„demascaţi” şi îndepărtați. Puternic susţinut de armată şi 
de Lin Biao - conducătorul ei -, de Kang Sheng, 
responsabilul Serviciilor secrete, de Chen Boda, directorul 
ziarului Partidului, şi de soţia sa Jiang Qing, Mao Zedong 
reuşeşte să-i elimine pe principalii săi rivali: Peng Zhen, 
primarul Beijingului, destituit în iunie; Liu Shaoqi, 
retrogradat de la a doua la a opta poziţie în ierarhia 
Partidului, Deng Xiaoping, care dispărea atunci din viaţa 
publică... A XI-a plenară a Comitetului central (1-12 august) 
confirmă această primă şi uşoară victorie a lui Mao asupra 
adversarilor săi. Dar acesta nu se mulţumeşte cu atât şi se 
hotărăşte să dea un impuls decisiv mişcării (decizia în 16 
articole din 8 august, care face apel la ,revolutionarea” 
maselor). Care sunt aceste mase care, conform lui Mao, 
trebuie să fie vârful de lance al „marii revoluţii culturale 
proletare” în desfăşurare? 


Vârfurile de lance 


În principalii patru ani ai mişcării (1966-1969), trei 
grupuri intervin într-o manieră decisivă. 

1. Tineretul din şcoli şi universități, puternic mobilizat şi 
politizat încă de la grădiniţă, ardea de nerăbdare să 
joace un rol în destinul ţării şi suporta cu greu 
conservatorismul şi autoritarismul responsabililor. El a 
fost primul care, încă din primăvara lui 1966, a răspuns 
în masă sloganelor maoiste, înrolându-se în Gărzile 
roşii. Aceste milioane de adolescenţi, adeseori foarte 
tineri, îmbătaţi de puterea nelimitată care le era 
atribuită - „Să izgonim pe toţi aceşti demoni răi” era 
programul ce le-a fost încredinţat -, s-au lansat ca un 
uragan, cu înverşunare şi deseori cu cruzime în 
vânarea tuturor celor bănuiţi că ar deţine o cât de mică 
autoritate. În cursul acestor operaţii de pedepsire, 
grupurile s-au diferențiat (pornind de la probleme 
ideologice, tactice sau de la simple certuri personale) 
şi s-au sfâşiat reciproc, în timp ce conservatorii 
încercau să se organizeze şi să se apere creându-şi 
propriile miliții. În cea mai mare parte a oraşelor, 
confuzia şi anarhia au atins paroxismul în a doua parte 
a anului 1966. 


2. Proletariatul muncitor este chemat de Mao Zedong, la 
9 decembrie 1966, să ducă Revoluţia în uzine. La 
Shanghai, enormă metropolă industrială, leagănul 
Partidului şi sindicalismului revoluţionar, muncitorii 
erau deja mobilizați de mai multe săptămâni, mare 
parte dintre ei încetând lucrul. Puțin câte putin, oraşul 
era paralizat. Autorităţile oficiale fiind destituite, 
„rebelii” radicali decid să-şi administreze singuri 
oraşul, referindu-se la experienţa Comunei din Paris. 
Dar iniţiativa a fost condamnată brutal de gruparea 
maoistă, care a impus înlocuirea Comunei printr-o 
nouă putere, Comitetul revoluţionar, format în 
majoritate din cadre şi ofiţeri ai armatei. 


3. Armata, care adoptase până atunci o atitudine 

rezervată, a fost oficial solicitată de Mao, la sfârşitul lui 
ianuarie 1967, în vederea unei duble misiuni: 
protejarea serviciilor vitale ale ţării şi susţinerea cu 
fermitate a „maselor revoluţionare de stânga”. Dacă 
prima misiune a fost îndeplinită, a doua a provocat 
reticente deosebit de puternice. APE (Armata populară 
de eliberare) a cooperat îndeosebi cu grupările 
moderate, apropiate de vechile aparate, manifestând 
în schimb neîncredere şi ostilitate deschisă faţă de 
„radicali” şi faţă de extrema stângă. In primăvara lui 
1967, grupul conducător, conştient de această 
partialitate, a încercat să remedieze situaţia 
sprijinindu-se mai mult pe corpurile de armată decât 
pe forţele regionale, precum şi limitând puterea 
militarilor asupra ,rebelilor”. Aceştia din urmă au 
profitat atunci pentru a solicita o epurare în cadrul 
Armatei populare de eliberare şi pentru a relansa 
agitația. 


Un număr mare de tineri radicali mobilizați de Mao în 
vara lui 1966 au constientizat, un an mai târziu, faptul că 
forţele contra-revolutionare recuceriseră treptat terenul, în 
special în rândul armatei şi guvernului. Şi atunci, într-o 
ultimă şi teribilă luptă, s-au hotărât să se arunce cu 
înverşunare asupra lor. Sub pretextul unor incidente foarte 
grave survenite în Wuhan, în centrul ţării, ei au primit arme 
şi au obţinut ordinul de „a extirpa mâna de contra- 
revoluționari din APE” (22 iulie). Atacurile lor violente au 
atins nu numai elementele conservatoare, dar şi apropiaţi 
ai lui Lin Biao. În interiorul guvernului, Zhou Enlai şi 
colaboratorii săi au fost ţinta principală a „rebelilor” care, în 
august, au invadat Ministerul Afacerilor Externe, aducând 
învinuiri misiunilor diplomatice. La Beijing, ca şi în 
provincie, luptele între facţiuni - şi chiar în interiorul 
armatei au atins - paroxismul. 

Stoparea 


Pentru a evita ca ţara să cadă definitiv în haos si ca 
regimul să se präbuseascä, Mao şi moderatii au ales, încă 
din septembrie 1967, să oprească Revoluţia culturală. 
Imediat, radicalii şi extrema stângă au fost denuntati public 
drept „rebeli cu două feţe”. Tinerele Gărzi roşii au primit 
ordin să se reîntoarcă în şcoli şi în provinciile lor, şi să 
întrerupă orice intervenţie în interiorul uzinelor, cerându-li- 
se să-şi depună armele. 

Dezordinea a fost înlocuită de o nouă ordine întemeiată 
pe APE, care şi-a regăsit prerogativele şi a luat ţara în 
tutelă, ca de altfel şi pe Comitetele revoluţionare, alcătuite 
în majoritate din ,moderati” şi vechi cadre. Foarte trişti, 
conştienţi că au fost traşi pe sfoară, tinerii „radicali” 
pornesc în primăvara lui 1968 - mai ales în China de Sud - 
ultimele, dar foarte violentele lupte ale unui război pe care 
ştiau că l-au pierdut. Începând din iulie 1968, membrii 
Gărzilor roşii (cărora Mao le-a reproşat că „i-au deceptionat 
pe muncitorii, ţăranii şi soldaţii Chinei”) au fost urmăriţi, 
fiind apoi ,reeducati” la ţară, înrolați în APE, închişi sau 
masacrați. 

Al IX-lea congres al Partidului, din aprilie 1969, deşi a 
confirmat victoria lui Mao, a conferit armatei şi 
conducătorului ei, Lin Biao - desemnat nominal ca succesor 
al Marelui Cârmaci -, un rol preponderent. Dar steaua lui s- 
a stins repede în folosul mişcării moderate conduse de 
Zhou Enlai, care se impune definitiv după misteriosul 
accident de avion al cărui victimă este, în septembrie 1971, 
Lin Biao. 

La ora bilanţurilor, trebuie să ne amintim că, lansând 
Revoluţia culturală, Mao Zedong urmărea în primul rând să- 
i îndepărteze, în folosul său, pe „revizioniştii” de la putere - 
rezultat atins numai pentru o scurtă perioadă de timp. Intr- 
adevăr, foarte repede, bolnav fiind, Zhou Enlai face apel la 
Deng Xiaoping, acordindu-i totală încredere. Cât despre 

obiectivul considerat ca fundamental - distrugerea ,vechii 
lumi” -, se impune, si din acest punct de vedere, o 
prudenţă deosebită în evaluarea sa. Rezultatul cel mai 
palpabil în materie de distrugere constă mai ales în 
pierderile de vieţi omeneşti (între unu şi două milioane de 
morţi), în persecuțiile care au afectat fizic şi moral în jur de 
o sută de milioane de persoane, în distrugerile materiale (în 
special bogății ale patrimoniului cultural, cum ar fi 
templele) şi pagubele cauzate producţiei industriale (care 
ar fi scăzut cu 15% în 1967 şi cu 10% în 1968) şi producţiei 
cerealiere. 


3.1.2. ...apoi construire 


Potrivit filosofiei care a condus Revoluţia culturală, „în 
mod cu totul natural” construcţia avea să însoţească 
distrugerea. Chiar dacă se ştie că edificarea unei noi lumi 
durează mai mult decât distrugerea celei vechi, surpriza 
este deosebit de mare în faţa slabelor realizări. Marie-Claire 
Bergere observă, pe bună dreptate, că „asemenea tuturor 
utopiştilor, aidoma tuturor romanticilor revoluționari, Mao 
Zedong este mai pertinent în critici, decât constructiv în 
propuneri”. 

Deşi a dat speranţe extraordinare maselor (şi în special 
tineretului) simulând că le cedează puterea şi gratificându- 
le cu toate virtuțile, după ce s-a folosit de ele, le-a aruncat 
în tenebre cu cinism şi brutalitate. Dacă s-a putut naşte un 
„om nou” din acest teribil episod, cu siguranţă nu este 
acela la care a visat Mao Zedong. Fostele Gărzi roşii vor 
forma generația de sacrificiu, un fel de copii pierduţi, 
umiliti, trişti, sceptici şi revoltați. Pentru victimele lor, 
Revoluţia culturală a făcut să sune adeseori dangătul de 
clopot al încrederii lor în Partid şi maoism. În autobiografia 
sa, Jung Chang arată cum părinţii lui, înalţi responsabili 
comunişti, după ce au fost denuntati, persecutați şi închişi 

într-un lagăr de reeducare, s-au trezit cu corpul zdrobit şi 
convingerile zdruncinate. În 1971, tatăl său, care nu mai 
credea într-o reabilitare, i se confesa: „Dacă mor aşa cum 
sunt, să nu mai credeţi în partidul comunist”. 

Protagoniştii Revoluţiei culturale nu au fost nici mai 
fericiţi, nici mai inventivi pentru a propune noi structuri 
susceptibile de a permite maselor să controleze puterea şi 
să se apere de „caracatiţa birocratică” în perioada 1965- 
1971 s-au conturat două forme de guvernare. Una, după 
cum am spus, inspirată din Comuna din Paris, aplicată puţin 
timp în Shanghai; cealaltă, stabilită de Lin Biao după al IX- 
lea congres (aprilie 1969), plecând de la nişte baze simple. 
De acum înainte, ideologia oficială nu mai este doar 
marxism-leninismul, ci „gândirea lui Mao Zedong”, 
rezumată în Cärticica roşie editată în milioane de 
exemplare. Conducerea afacerilor - atât în economie, cât şi 
în politică - nu mai este întemeiată pe o înaintare ordonată 
spre obiective clar stabilite, ci pe impulsurile spontane ale 
maselor în permanentă comuniune cu Mao Zedong. Masele 
trebuie mobilizate încontinuu (studierea zilnică a gândirii lui 
Mao, sloganuri, punerea în evidenţă a modelelor...). 
Datorită slăbirii Partidului, armata devine pivotul sistemului, 
fiind deopotrivă exemplu şi cadru pentru masele mobilizate. 
Ea suplineşte administraţia locală slabă şi veghează la 
menţinerea strictă a ordinii. Se asistă la o întărire 
apreciabilă a măsurilor coercitive: disciplină riguroasă în 
şcoli şi uzine; controale frecvente; supravegherea 
meticuloasă a vieţii publice şi private; numeroase arestări; 
condamnări la pedeapsa capitală... 

„Sistemul Lin Biao” şi-a manifestat foarte repede 
slăbiciunile. În instanţele conducătoare, divergențe grave 
opun clanul Lin Biao şi grupul lui Zhou Enlai atât în politica 
externă, cât şi în cea internă. În plus, întâietatea efectivă a 
armatei în faţa Partidului nu a fost acceptată de acesta. 
Chiar şi între Mao şi Lin Biao raporturile se degradează, 
primul fiind surprins de  stângăciile şi neräbdarea 

manifestate de printul mostenitor. Pe scurt, mai era mult 
până la structurile puterii populare care, potrivit actorilor si 
promotorilor Revoluţiei culturale, trebuiau să ducă la 
naşterea „lumii noi”. 


3.2. „Experienţa revoluționară” a khmerilor 
roşii cambodgieni 


Există multe legături, mărturisite sau nu, între mişcările 
declanşate de Mao Zedong în China (îndeosebi Marele 
Avânt şi Revoluţia culturală) şi ,experientele” impulsionate 
în Cambodgia de khmerii roşii începând din 1975. insistând 
asupra originalității şi caracterului novator ale programului 
lor, aceştia din urmă nu aveau să conteste niciodată că 
„marele frate” asiatic a fost pentru ei o sursă de inspiraţie 
şi un preţios sprijin. Multe concepte şi sloganuri de tipul „să 
ne mutăm la sate” sau „să ne bazăm doar pe forţele 
proprii” - care au dus la pustiirea oraşelor şi la izolarea ţării 
- au fost împrumutate direct de la Lin Biao sau Mao 
Zedong. Se observă, într-adevăr, o convergență totală - în 
obiectivele lor fundamentale - a experiențelor maoiste şi 
pol-poth-iste. În ambele cazuri este vorba de eradicarea 
totală a trecutului, distrugând o lume coruptă şi depravată, 
în scopul construirii „unei societăţi cu totul nouă (...), 
sănătoasă, care se consolidează şi se dezvoltă continuu, şi 
unde domneşte egalitatea şi armonia” (discursul lui Pol 
Poth din 27 septembrie 1977). În ambele cazuri, 
distrugerea „vechii lumi” se face prin violență, cu concursul 
„maselor” reprezentate în principal de copii şi adolescenți 
manipulati. În sfârşit, în ambele cazuri, bilanţul acestor 
utopii este dezastruos atât în pierderi umane, cât şi din 
punct de vedere economic. 

3.2.1. O clasică luare de putere 


Instalarea unui regim comunist în Cambodgia s-a 
desfăşurat într-un context şi prin mijloace destul de 
asemănătoare cu celelalte luări de putere. În primăvara lui 
1975, ţara prezenta - din acest punct de vedere - condiţii 
favorabile: o situaţie politică tulbure, cu greu stăpânită de 
un guvern militar tutelat de Statele Unite, o gherilă 
comunistă aflată într-o destul de bună simbioză cu 
populaţia satelor şi, în fine, o stare de război tot mai 
marcată ca urmare a extinderii conflictului vietnamez. 

Până la sfârşitul anilor '60, Cambodgia rămăsese relativ 
în afara marilor conflicte din Indochina. În martie 1970, o 
lovitură de stat militară pusă la cale de generalul Lon Noi - 
pro-american - punea capăt cu brutalitate domniei prinţului 
Sianuk, care, după independenţa ţării sale (1953), ajunsese 
să se menţină, de bine, de rău, în neutralitate. Vreme de 
patru ani şi mai bine, poporul cambodgian a fost atunci 
supus deopotrivă luptelor între clanuri şi corupţiei 
administraţiei Lon Noi, furturilor sud-vietnamezilor şi 
incursiunilor americane - din ce în ce mai numeroase şi mai 
distrugătoare -, care se presupunea că distrug „cartierul 
general vi&tcong”, fiind însă îndreptate şi împotriva gherilei 
comuniste khmere, care, puţin câte puţin, se organizase în 
opoziţie faţă de junta militară. 

In exilul său din Beijing, prințul Sianuk formase - cu 
diferiți lideri progresişti şi comunişti - o mişcare politică 
(Frontul unit național al Kampuchiei - FUNK) şi pusese pe 
picioare o armată. Prestigiul lui Sianuk în interiorul 
Cambodgiei - unde a rămas, pentru masele rurale, simbolul 
naţiunii khmere -, cât şi sprijinul marilor puteri comuniste 
(mai întâi China, iar mai târziu Uniunea Sovietică) au 
conferit Frontului o credibilitate naţională şi internaţională. 
Puternici datorită acestor sustineri şi ştiind să profite la fel 
de bine atât de decrepitudinea tot mai accentuată a 
regimului lui Lon Noi, cât şi de stoparea bombardamentelor 

americane (august 1973), khmerii roşii, prin intermediul 
unor trupe numeroase (aproximativ 60.000 de oameni 
organizaţi în 175 de batalioane) şi foarte disciplinate, au 
înaintat fără încetare din 1973, reușind să ocupe Phnom 
Penh la 17 aprilie 1975. 

Stăpâni pe situaţia militară, khmerii roşii monopolizează 
cu repeziciune toate puterile, conform tehnicilor utilizate de 
bolşevici sau de PC chinez. Mai întâi, procedează la 
neutralizarea lui Sianuk (pe care-l folosiseră pentru a-şi 
justifica mai bine lupta în ţară şi pe scena internaţională) 
prin eliminarea fizică a tuturor partizanilor săi şi prin 
instalarea acestuia într-o reşedinţă supravegheată, 
începând din aprilie 1976. Astfel, khmerii roşii se pot afirma 
drept singurii reprezentanţi ai poporului cambodgian. Ei 
declanşează imediat, în sânul ţării şi al Partidului, o colosală 
şi îngrozitoare epurare, condusă de Nokorbal, poliția de 
stat, ale cărei puteri şi metode le imită pe cele ale KGB-ului 
şi serviciilor secrete chineze. Astfel, reglările de conturi 
opun cele trei curente majore ale Partidului comunist (PEK): 
tendinţa pro-vietnameză, implantată în zona de frontieră a 
Vietnamului (cu Heng Samrin); tendinţa pro-chinezé, 
influentă mai ales în sud-vest, atrasă de radicalismul 
Revoluţiei culturale; curentul militarist şi naţionalist animat 
de Pol Poth, partizan al unei Cambodgii „purificate” şi 
puternice. Acest ultim grup reuşeşte să domine Partidul 
prin intermediul unor epurări sângeroase şi prin 
concentrarea puterii în mâinile câtorva persoane, în 
concluzie, sistemul Pol Poth, clădit pe teroarea şi 
despotismul unui clan, nu este departe de sistemul stalinist 
al anilor '30. Dar se diferenţiază de acesta prin natura şi 
radicalismul obiectivelor sale. Ordinea pe care Pol Poth şi 
clanul său se ambiţionează să o impună în câţiva ani în 
Cambodgia nu este cea a liderului sovietic. 


3.2.2. Un program radical 

„O egalitate completă - proclamă articolul 13 al 
constituţiei din 1976 - trebuie să existe între toţi cetăţenii 
Kampuchiei, într-o societate în care domină egalitatea, 
dreptatea, democraţia, armonia, fericirea, în marea uniune 
naţională pentru apărarea şi construirea ţării.” Acest articol 
dovedeşte el singur măsura ambițiilor şi utopiei regimului, 
cu atât mai mult cu cât nu promite acest viitor strălucitor 
mâine sau poimâine - cum face regimul sovietic -, ci 
imediat. Această febrilitate, care constituie una dintre 
principalele caracteristici ale „experienţei khmerilor roşii”, 
explică în parte radicalitatea măsurilor sale. 

Pentru dezmembrarea definitivă şi cât mai rapidă a 
societăţii civile, PEK procedează la o deplasare continuă a 
populației. Oameni ai pădurii si de la sate, „animați de o 
ură sălbatică împotriva a tot ceea ce este legat de oraş” (B. 
Xûan Quang), noii stăpâni ai Cambodgiei pustiesc oraşele - 
şi în primul rând capitala, populată de 2,5 milioane de 
locuitori. Deportând populația urbană, ei o obligă să 
trăiască în autosuficiență (cei slabi fiind astfel eliminaţi) şi o 
izolează de toate celelalte comunităţi (vietnameză, chineză, 
indiană, europeană). Deplasată fără încetare dintr-un loc în 
altul, privată de toate bunurile sale, depinzând exclusiv de 
Partid pentru aprovizionarea cu alimente şi pentru viața 
practică (suprimarea monedei, distrugerea reţelei de poştă 
şi transmisiuni), supusă unor controale multiple şi unei 
constante supravegheri, populaţia devine în câteva luni 
total dependentă de clanul pol-poth-ist. 

Clanul conducător, prin vocea Organizaţiei, Angkor - un 
fel de caracatiţă anonimă şi omniprezentă -, îi manipulează 
psihologic pe indivizi, îi  spionează, îi härtuieste, 
distrugându-i până la urmă prin şedinţe de îndoctrinare şi 
autocritică. El se sprijină pe partea cea mai vulnerabilă a 
populaţiei: copiii şi adolescenţii, care, indoctrinati si 
fanatizati, devin executantii acțiunilor sale josnice. Vechile 
structuri săteşti şi familiale - pulverizate dintr-odată de 
aceste deportări - sunt înlocuite de cooperative ce reunesc 


323 


50-100 de locuinţe (cu bucătărie comună), controlate de o 
„unitate de securitate” formată din spioni şi militari. Armata 
se află în inima sistemului - nu numai pentru a apăra ţara, 
dar şi pentru a o administra şi încadra populaţia. Cu acest 
pret şi după „dezrădăcinarea celor trei munţi” (ierarhia 
socială, familia şi religia), clanul pol-poth-ist pretinde că a 
reuşit crearea „marii uniuni naţionale” fondate pe 
„egalitate, dreptate şi democraţie”. 

În materie de economie, programul khmerilor roşii se 
dovedeşte a fi la fel de radical şi utopic. Impunând o 
reformă pe care o consideră novatoare şi originală, Partidul 
speră nici mai mult nici mai puţin decât „să schimbe 
anotimpurile”, „să schimbe imaginea satului”, „să schimbe 
geografia ţării”! Pentru aceasta, el se bazează - ca şi Mao 
Zedong cu ocazia Marelui Avânt - mai mult pe forţa 
convingerilor ideologice decât pe tehnologie. „Abilitatea 
tehnică - susţine astfel Khieu Samphan, în aprilie 1977 - nu 
este factorul hotărâtor. În realitate, factorul determinant se 
află în conştiinţa politică şi ideologică a fraţilor noştri 
muncitori.” Acestora din urmă li se propun ca modele 
ţăranii din marea perioadă a Imperiului angkorian (secolele 
XIV), care, prin stăpânirea apei, atinseseră un grad înalt de 
prosperitate. Conform acestui plan, agricultura devine 
„factorul fundamental” care furnizează capitalul necesar 
edificării industriei şi permite, într-o „perioadă scurtă de 
timp”, autosuficienta ţării. „Experienţa revoluționară 
cambodgiană - proclamă leng Sary în martie 1977 - este 
fără precedent. Ceea ce noi încercăm să construim nu s-a 
produs niciodată până acum. lată de ce nu imităm niciun 
model, chinez sau vietnamez. Suntem pe cale să 
reorganizăm ţara, luând agricultura drept bază... Poporul 
cambodgian are de secole propria sa experienţă cu orezul, 
şi trebuie să plecăm de la orez.” 

Ca şi Marele Avânt şi Revoluţia culturală, „experienţa 
revoluţionară” a khmerilor roşii - care aspirau într-un timp 
record la „armonie şi fericire” - nu a înregistrat decât morţi, 

suferinte si faliment economic. Nimeni nu poate spune cu 
precizie - nici măcar astăzi - care a fost amploarea 
masacrelor comise atunci: probabil în jur de douğ sau trei 
milioane de morti prin maltratări, execuții si privatiuni, 
adică mai bine de o treime din populația totală a 
Cambodgiei, şi aproximativ jumătate din bărbaţii cu vârste 
între 20 şi 50 de ani. 

În căutarea lor pătimaşă a unui nou avânt, ţările 
comuniste din anii '60 şi '70 au ezitat deci între ceea ce 
este mai bun şi ceea ce este mai rău, între „Primăvara de la 
Praga”, în 1968 - care ar fi putut însemna o auroră -, şi 
primăvara lui 1975, de la Phnom Penh, care a reprezentat, 
fără îndoială, un crepuscul. 

Capitolul VII: 


LA CUCERIREA LUMII 


Incapabile să remedieze disfunctiunile interne de orice 
fel, unele state comuniste (de la cele mai mici - Cuba - la 
cele mai mari - Uniunea Sovietică) dau dovadă totuşi, în 
această perioadă, de o activitate excepţională în politica 
externă. Mai ales URSS-ul brejnevist obţine - în anii 
şaptezeci - succese externe strălucite. Şi nu numai că 
reuşeşte, cu abilitate, să uimească tabăra adversă prin 
promovarea unei politici de „destindere” care contribuie la 
slăbirea sa, dar profită de acest lucru pentru a susţine o 
expansiune fără precedent în ţările lumii a treia. Cum se 
poate explica această diferenţă paradoxală între disonanta 
internă a unui stat şi dinamismul acţiunilor sale externe? Să 
fie oare vorba de o autonomie proprie politicii externe, care 
să nu fie, „în mod obligatoriu, o reflectare a problemelor 
interne şi nici să nu fie dependentă de starea 
conducătorilor” (H. Carrere d'Encausse) sau de o voinţă de 
a masca incapacitatea de reglare a problemelor socio- 
economice printr-un exces de cuceriri? 

Toate aceste aventuri externe sunt conduse sub drapelul 
ideologiei comuniste. Dar, dacă i-am putea crede pe 
cubanezi atunci când declară - în momentul debarcării în 
Angola sau Etiopia - că nu au decât un singur obiectiv, 
acela de a elibera ţările ajutându-le să instaureze 
socialismul, este dificil să atribuim aceeaşi motivaţie 
sovieticilor care intră în Kabul sau vietnamezilor care 
pătrund în Phnom Penh. Pare evident că în multe cazuri 
interferă preocupări non-ideologice, pur etatice sau 
imperialiste. 

1. PĂTRUNDEREA ÎN SISTEMUL 
INTERNAŢIONAL 


Statele comuniste au trăit la început izolate de restul 
lumii, fie datorită fricii pe care o inspirau, fie din cauză că 
refuzau „să încheie un pact cu imperialismul”. Abia în 
timpul celui de-al doilea război mondial Uniunea Sovietică a 
fost acceptată - dintr-o necesitate absolută - ca parteneră 
de către occidentali, şi abia în 1971 China populară a fost 
admisă în Organizaţia Naţiunilor Unite. Faza decisivă a 
acestui îndelungat proces de recunoaştere a statelor 
comuniste de către restul comunităţii internationale se 
desfăşoară în anii '60 şi '70. Este perioada când China lui 
Mao, în ciuda imaginii negative datorate eşecului Marelui 
Avânt şi Revoluţiei culturale, îşi găseşte un loc la ONU; şi, 
mai ales, când Uniunea Sovietică şi sateliții săi pătrund şi 
evoluează - adeseori într-o manieră magistrală - în cadrul 
sistemului internaţional. 


1.1. Normalizarea relaţiilor dintre China şi 
lumea occidentală 


1.1.1. De la retragere... 


Până la sfârşitul anilor '60, China populară nu duce o 
politică externă activă decât în Asia. Dincolo de acest 
continent, totul se petrece - potrivit propagandei de la 

Beijing - ca şi când n-ar exista decât două lumi: paradisul 
socialist şi infernul imperialist. Cea dintâi este îndelung 
slăvită, până la disputa şi ruptura de Uniunea Sovietică; cea 
de-a doua, personificată de Statele Unite, este defăimată 
constant şi cu forţă. În concluzie, ignorată de un Occident 
ostil sau indiferent, îndepărtată de o Uniune Sovietică 
dornică să rămână singura purtătoare de cuvânt a lumii 
comuniste, China nu participă (sau participă foarte puţin) la 
jocul internaţional. Rarele ocazii în care pătrunde - în 
această perioadă - în cercul marilor puteri au ca motiv 
participarea - cu succes, de altfel - la rezolvarea 
problemelor asiatice în care este implicată direct: războiul 
din Indochina şi războiul din Coreea. Tot în Asia, la 
Bandung, înconjurată mai ales de reprezentanţi ai 
popoarelor asiatice, China îşi revendică apartenenţa la 
lumea a treia, proclamându-şi solidaritatea cu „războaiele 
de eliberare”. 

Evident, China lui Mao Zedong ezită încă mult timp în a-şi 
defini concepția despre sistemul internaţional. Totuşi, încă 
din noiembrie 1952, ea susţine că „ţările cu sisteme sociale 
diferite... pot coexista în mod paşnic”; însă, câţiva ani mai 
târziu, ţine să sublinieze că această concepţie a sa despre 
coexistentä se inspiră din gândirea lui Lenin şi Stalin, şi 
nicidecum din aceea a lui Hruşciov: „Politica de coexistentä 
paşnică a lui Lenin - amintesc, în 1963, redactiile 
publicaţiilor «Jenmin Jibao» şi «Hong Qi» - este dictată de 
misiunea istorică a proletariatului internaţional, şi cere 
ţărilor socialiste ca, aplicând-o, să susţină totodată cu 
fermitate lupta revoluţionară a tuturor popoarelor şi 
naţiunilor oprimate. Însă «coexistenţa paşnică» a lui 
Hruşciov substituie pacifismul revoluţiei mondiale proletare, 
şi trădează internationalismul proletar”. Orice înţelegere cu 
inamicul numărul unu al socialismului constituie deci o 
naivitate de neiertat, sau de-a dreptul o trădare. „Statele 
Unite - repetă până la saturație conducătorii chinezi 
omologilor lor sovietici - sunt ţara imperialistă cea mai 

feroce. Obiectivul strategic al imperialismului american, 
visul său iluzoriu este cucerirea lumii întregi. Acesta 
reprimă cu îndârjire lupta revoluţionară a naţiunilor şi 
popoarelor oprimate, afirmându-şi public intenţia de a ajuta 
ţările din Europa de Est să se întoarcă în pretinsa 
«comunitate a lumii libere». Conducători ai PCUS, cum vă 
puteţi imagina că în planul agresiv al imperialismului 
american de cucerire a globului, lovitura cea mai dură nu 
va fi dată Uniunii Sovietice, ci altora?” 

Uniunea Sovietică dispreţuindu-i sfaturile şi abjuratiile, 
iar „revizionismul” lui Hruşciov - prin colaborarea sa cu 
Statele Unite - întinând pentru totdeauna paradisul 
socialist, Beijingul se vede obligat să-şi revizuiască teoria 
maniheistă despre lume. In 1964, Mao Zedong reia şi 
lămureşte conceptul de „zonă intermediară”» - evocat 
pentru prima dată în 1957 - între Statele Unite şi ţările 
socialiste, precizând că este vorba de un ansamblu ce are 
în comun cu ţările socialiste faptul de a se confrunta cu 
imperialismul american; el lărgeşte acest ansamblu 
distingând în interiorul său două grupe: una constituită de 
„ţările independente şi ţările aflate în lupta pentru 
independenţă”, iar cealaltă de „întreaga Europă 
occidentală, din Oceania până în Canada, şi alte ţări 
capitaliste”. Această primă deschidere spre Vest - care se 
concretizează în special în 1964 prin instalarea unei misiuni 
comerciale chineze în Japonia şi recunoaşterea de către 
Franța a regimului lui Mao Zedong - este de scurtă durată, 
căci Revoluţia culturală care se dezläntuie putin după 
aceea întrerupe toate iniţiativele diplomatice. Gărzile roşii 
se dovedesc la fel de virulente atât faţă de „coteria 
conducătoare revizionistă din Uniunea Sovietică”, cât şi 
faţă de imperialismul american sau politica celorlalte puteri 
occidentale. Aflată în faţa unui vast complot occidentalo- 
sovietic, China are certitudinea că se luptă singură pentru a 
se apăra şi a apăra naţiunile oprimate. Potrivit formulei lui 
Lin Biao, este lupta între „oraşe” (naţiunile bogate) şi 

„sate” (naţiunile sărace). Zhou Enlai, în ciuda eforturilor 
sale, nu poate face nimic pentru a potoli această veritabilă 
paranoia care, orchestrată de Lin Biao, măreşte 
antagonismul dintre China şi Statele Unite şi agravează în 
mod periculos conflictul cu Uniunea Sovietică, privită drept 
„social-imperialistă” după intervenţia sa în Cehoslovacia. 

Abia la sfârşitul Revoluţiei culturale şi după dispariţia lui 
Lin Biao a fost reluată şi reinterpretată teoria „zonelor 
intermediare”, China urmărind să realizeze deopotrivă o 
apropiere de Occident şi o integrare în sistemul 
internaţional. În intervenţia sa din 10 aprilie 1974, Deng 
Xiaoping, şeful delegaţiei Republicii populare la sesiunea 
extraordinară a Adunării generale ONU, reluând ideile 
exprimate de Mao Zedong cu câteva luni mai devreme, 
susţine că, drept urmare a „marilor frământări de pe glob”, 
lumea se imparte de acum în trei părți. Cele două 
superputeri, Statele Unite şi URSS, care încearcă să-şi 
asigure hegemonia mondială, formează „prima lume”. 
Ţările în curs de dezvoltare, printre care şi China, formează 
„lumea a treia”. Ţările dezvoltate, ce se află între cele 
două, reprezintă „lumea a doua”. In măsura în care statele 
acestei „a doua lumi” „suferă toate, în grade diferite, de 
sechestrare, ameninţare sau ofense din partea uneia sau 
alteia dintre superputeri”, o anumită solidaritate le leagă de 
statele „lumii a treia”, ceea ce favorizează, implicit, 
realizarea de schimburi şi alianţe. Pe de altă parte, nu e 
interzis nici să ne imaginăm că pentru a slăbi sau neutraliza 
cea mai periculoasă superputere din „prima lume” s-ar 
putea ajunge la unele înţelegeri cu cealaltă... 


1.1.2. ...la deschiderea spre „prima” şi „a doua 
lume” 


Pentru a ajunge, la începutul anilor '70, la această 
veritabilă inversare a concepţiilor şi alianțelor, China 

populară a avut nevoie de raţiuni foarte imperioase. Încă de 
la naşterea ei, aceasta manifestase într-adevăr o opoziţie 
implacabilă faţă de Statele Unite şi Occident, reproşând 
acestuia din urmă umilintele la care a supus ţara la sfârşitul 
erei imperiale, iar celor dintâi faptul că l-au susţinut pe Cian 
Kai Şi. Recunoaşterea rapidă a noului regim comunist de la 
Beijing de către o parte din ţările europene (Marea Britanie, 
Ţările de Jos, Danemarca, Suedia, Elveţia, Finlanda) nu 
scade cu nimic ostilitatea generală. Războiul din Coreea 
chiar accentuează sentimentele anti-occidentale, în special 
anti-americane. Conducătorii chinezi nu pierd nicio ocazie 
de a ponegri sau ironiza „tigrul de hârtie” american. 
Negocierile care se deschid între China şi Statele Unite - 
începând din 1954 - asupra „repatrierii prizonierilor şi 
asupra altor chestiuni practice” se dovedesc a fi dintre cele 
mai dificile şi mai lungi. De multe ori întrerupte - mai ales 
în 1958 -, conversațiile continuă totuşi; numai în perioada 
1962-1966 au loc 27 de reuniuni la Varşovia. Aceste 
întâlniri nu slăbesc cu nimic ardoarea chinezilor în a 
denunța manevrele şi „noile capcane” ale Washingtonului. 
În timpul războiului din Vietnam - ce corespunde perioadei 
Revoluţiei culturale -, atitudinea anti-americană atinge 
culmile sale. Presa chineză biciuieşte zilnic aceste „fiare 
sălbatice”, „aceşti pirați care au traversa; oceanul şi au 
invadat Vietnamul pentru a-l trece prin foc şi sânge, şi a-l 
bombarda cu cruzime” („Jenmin Jibao”, 20 februarie 1967). 
Diferendul între comuniştii chinezi şi cel mai puternic stat 
din „blocul imperialist nu era numai de natură ideologică. 
Rezolvarea a trei probleme, de natură diferita constituia, în 
ochii chinezilor, un prealabil necesar oricărei apropieri. 
Chestiunea Taiwanului era, poate, cel mai mare obstacol. 
Beijingul cerea, în acelaşi timp. abrogarea tratatului de 
securitate reciprocă încheiat între Statele Unite şi Taiwan 
(1954); renunţarea la recunoaşterea regimului lui Cian Kai 
Si; şi retragerea personalului şi echipamentelor militare din 
insulă. Cea de-a doua cerinţă privea admiterea Chinei 


331 


comuniste la Naţiunile Unite. A treia era implicită, şi viza 
repunerea în discuţie a politicii de „destindere” între URSS 
şi Statele Unite care, încet-încet, stabiliseră un adevărat 
condominiu asupra afacerilor internaţionale şi care, mai 
ales după acordurile de dezarmare (SALT 1), întăreau 
posibilitatea Uniunii Sovietice de a interveni în Asia. 

Dacă o bună parte a acestor condiţii prealabile au putut fi 
în cele din urmă depăşite, aceasta a fost posibilă mai ales 
pentru că atât partea americană cât şi cea chineză se 
temeau, la sfârşitul anilor '60 şi începutul anilor '70, de 
creşterea puterii sovietice, şi se căuta o parare printr-un fel 
de inversare a alianţei. China se simţea atunci într-adevăr 
ameninţată în ceea ce considera ca fiind zona sa de 
securitate. „Uniunea Sovietică - îi mărturisea, în 1972, 
Zhou Enlai lui Pierre Mendes France - doreşte să prindă 
China într-un cleşte: exista falca din Nord, şi iată acum şi 
falca din Sud (Bangladesh şi India), viitorii sateliți militari ai 
Rusiei, având baze pentru flota sovietică în Oceanul 
Indian.” Este adevărat că nave de război şi vase comerciale 
sub pavilion sovietic nu străbătuseră niciodată atât de mult 
Marea Japoniei, Marea Chinei şi Golful Bengal. În Australia, 
Indonezia, Malaysia, Singapore debarcau atunci misiuni 
sovietice comerciale sau diplomatice. Un fapt şi mai grav, 
alianţa între URSS şi India - principalul rival asiatic al Chinei 
- nu înceta să se consolideze, ajungând să se concretizeze 
printr-un tratat în august 1971. La frontierele chino- 
sovietice izbucniseră grave incidente în timpul Revoluţiei 
culturale în regiunea Ossuri. Pentru a face faţă unui 
eventual conflict, China, mult mai slab dotată militar decât 
Uniunea Sovietică, trebuia să găsească un mijloc de 
apărare. Acesta a fost cu siguranţă unul dintre principalele 
motive ale spectaculoasei sale apropieri de Statele Unite. 

Nixon a apreciat foarte bine situația, şi s-a străduit să 
profite cât mai mult de oportunitatea unei înțelegeri cu 
Beijingul. Urmându-i lui Johnson, se angajase să stopeze 
implicarea militarilor americani în Vietnam; dar temându-se 

ca această operaţie delicată să nu ducă la o pierdere 
generală de influenţă în Asia, nici nu putea visa mai mult, 
pentru a-şi susţine politica, decât o apropiere de China. În 
plus, preocupat şi el de ambițiile asiatice ale Uniunii 
Sovietice şi de intransigenta sa în discuţiile privind limitarea 
înarmării şi problemele europene, nu-l deranja exercitarea 
unei presiuni indirecte printr-o alianţă neaşteptata cu 
principalul său adversar al momentului. 

Incă din toamna anului 1969 - în ciuda unor cuvinte de 
faţadă întotdeauna foarte dure la adresa unui „imperialism 
american agresiv prin natură” şi „întotdeauna ostil 
poporului chinez” -, legăturile între Beijing şi Washington se 
îmbunătăţesc. Se înnoadă relaţii sportive (meciuri de tenis 
de masă) şi comerciale, pentru a pregăti vizita la Beijing a 
lui Henry Kissinger (9-11 iulie 1971) şi, mai ales, a lui 
Richard Nixon (în perioada 21-27 februarie 1972), pasul 
decisiv fiind făcut în toamna lui când Statele Unite renunță 
să se mai opună intrării Chinei populare în ONU. După mai 
bine de 20 de ani de la instalarea sa, regimul comunist se 
vede aşadar în sfârşit recunoscut - şi, intrând în Consiliul de 
securitate ca membru permanent (în locul Taiwanului), 
găseşte în fine un loc în centrul de decizie a vieţii 
internaţionale. Rezultatele călătoriei lui Nixon sunt şi ele 
importante. Într-un comunicat publicat la Shanghai, Statele 
Unite recunosc principiul unităţii chineze (Taiwanul este 
deci o provincie a Chinei), admit să-şi retragă trupele pe 
măsură ce tensiunea se va diminua în regiune, dar îşi 
afirmă dorinţa unei rezolvări paşnice a problemei. La fel de 
importante ca aceste angajamente formulate explicit au 
fost rezultatele tacite ale acestei „săptămâni care - 
conform spuselor lui Nixon - avea să schimbe lumea”. După 
cum remarcă F. Joyaux, „China (după această întâlnire) 
recunoştea implicit preponderența Statelor Unite în Pacific, 
în timp ce acestea din urmă recunoşteau implicit 
superioritatea Chinei în Asia orientală: acest fapt se traduce 
printr-o prea puţin voalată denuntare a oricărei tentative de 

hegemonie sovietică în regiune. În concluzie, întreg 
echilibrul Extremului Orient era astfel transformat” 

După o perioadă de „pauză”, apropierea chino-americană 
cunoaşte o relansare odată cu revenirea lui Deng Xiaoping 
şi alegerea lui Jimmy Carter. La 16 decembrie 1978 este 
anunțată normalizarea relațiilor diplomatice între China 
comunistă şi Statele Unite. Acestea din urmă, printre altele, 
acceptă să denunțe tratatul de securitate mutuală semnat 
în 1954 cu Cian Kai Si, confirmându-şi dorinţa de a vedea 
rezolvată problema Taiwanului exclusiv pe căi paşnice. 
Acordul este într-un fel încheiat prin vizita lui Deng 
Xiaoping în Statele Unite în februarie 1979, şi completat 
prin acordarea Chinei - în luna mai a aceluiaşi an - a 
clauzei naţiunii celei mai favorizate. Este evident că, în faţa 
expansionismului sovietic, Washingtonul este decis să 
întărească la maximum această cvasi-alianţă, şi depune 
toate eforturile pentru intensificarea relaţiilor politice, 
economice, culturale; sunt avute în vedere chiar şi acorduri 
militare. 

În paralel cu această apropiere neaşteptată de principala 
superputere a „primei lumi”, China se deschide, în aceeaşi 
perioadă, către „lumea a doua”. Urmând aceleaşi principii 
de  „Realpolitik” si  „dezideologizare” aflate la baza 
legăturilor cu Statele Unite, Zhou Enlai ţese cu räbdare şi 
perseverență relaţii cu marele adversar istoric, Japonia. 
Iniţiată în 1971 prin misiuni diplomatice, întărită de vizita 
lui Tanaka (noul prim-ministru japonez) în septembrie 1972, 
concretizată de numeroase acorduri comerciale şi o 
creştere puternică a schimburilor, reconcilierea este 
oficializată prin semnarea solemnă a unui tratat de pace şi 
prietenie la 23 octombrie 1978. Împăratului Hirohito, care-i 
împărtăşeşte „regretele” sale, Deng Xiaoping îi răspunde: 
„Să uităm trecutul!”. 

În privinţa apropierii de statele Europei occidentale se 
observă acelaşi pragmatism şi, la început, aceeaşi obsesie 
de a ridica peste tot un baraj în calea expansiunii sovietice. 

Stabilind - încă din 1972 - relaţii diplomatice cu cea mai 
mare parte a ţărilor europene şi obţinând în 1978, din 
partea CEE, clauza naţiunii celei mai favorizate, China 
susține toate inițiativele privind consolidarea Europei 
occidentale în fața „amenințărilor sovietice”. De asemenea, 
încurajează NATO - considerat, spre deosebire de pactul de 
la Varşovia, un organism pur defensiv - să-şi întărească 
potenţialul militar, inclusiv cel nuclear. 

Această teamă constantă şi mereu crescândă provocată 
de politica sovietică - principalul motor al normalizării 
relaţiilor dintre China şi lumea occidentală, şi al intrării sale 
oficiale în arena internaţională - se datora oare unei 
interpretări tendentioase, sau unei aprecieri corecte? Dacă 
este dificil de demonstrat că a existat o dorinţă sistematică 
de încercuire a Chinei, în schimb nimeni nu poate nega 
faptul că Uniunea Sovietică, sub conducerea lui L. Brejnev, 
a încercat să influenţeze fundamental destinul unui număr 
tot mai mare de state ale lumii, şi să co-dirijeze sistemul 
internaţional. 


1.2. Acțiunea ofensivă sovietică în arena 
internațională 


Evoluţia concepţiilor în mod clar iniţiată în perioada lui 
Hruşciov, o mutație radicală în materie de politică externă 
intervine în URSS în timpul lui Brejnev, când Uniunea 
Sovietică se deschide spre lumea întreagă. S-a sfârşit cu 
imaginea  „citadelei asediate” din epoca stalinistă. 
Bineînţeles, prin participarea sa victorioasă la cel de-al 
doilea război mondial alături de Aliați, aceasta fusese - într- 
o primă fază - propulsată în sânul sistemului internaţional; 
dar, puţin după aceea, războiul rece a obligat-o din nou să 

se retragă. Hruşciov a impus o altă concepţie. După el, 
lumea capitalistă, slăbită, nu numai că nu avea de ce să 
mai inspire teamă, dar trebuia infiltrată de ţările comuniste 
din ce în ce mai puternice, în funcţie de propriile lor 
interese. Acest punct de vedere este confirmat şi lărgit de 
succesorii săi. Astfel, pentru Brejnev nu mai există nicio 
îndoială că statele comuniste - şi mai ales primul dintre ele 
- trebuie să acţioneze pentru promovarea politicii lor în 
lume şi să o combată pe aceea a ţărilor capitaliste. Pentru 
atingerea acestui scop sunt luate în calcul orice mijloace, 
de la expedientele clasice ale subversiunii, până la regulile 
normale ale jocului diplomatic internaţional (alianţe, 
tratate, conferinţe...). 

Această acceptare a procedeelor tradiţionale de gestiune 
a problemelor internaţionale este caracteristică pentru 
politica lui Brejnev, dar nu presupune o renunțare totală 
nici la mijloacele agresive (invazii) sau subversive 
(terorism), nici la obiectivele fundamentale de expansiune. 
Nu este vorba decât de o simplă supunere tactică, adică de 
moment şi formală. Adoptând sloganul lui Hruşciov privind 
„coexistenţa paşnică” si lansându-l pe cel de „destindere”, 
echipa lui Brejnev nu face decât să mai adauge o coardă 
arcului său - coarda diplomatică -, fără să-şi schimbe totuşi 
obiectivul, care rămâne extinderea continuă a influenței 
sale în lume. „Uniunea Sovietică - amintea, în 1971, 
politologul Avtorhanov - n-a cunoscut niciodată, şi nu 
cunoaşte la ora actuală decât o singură linie generală: cea 
a confruntării. Desigur, concepută de sovietici, confruntarea 
ia, ca şi înainte de război, diferite forme şi trece prin 
diverse faze: există perioade de compromisuri forţate, 
retrageri provizorii, momente de calm. Însă totul cu un 
singur scop: strângerea de noi forţe, regruparea celor vechi 
pentru a pregăti condiţiile propice unei noi ofensive. Chiar 
şi în poziţie de apărare, comunismul rămâne total agresiv. 
Se vorbeşte uneori de «comunism paşnic»; este un non- 
sens, o noţiune la fel de absurdă precum apa uscată sau 

gheaţa caldă. Nu este vorba aici de starea de spirit proprie 
conducătorilor care s-au succedat la Kremlin, nici de 
caracterul irațional al modului lor de gândire. Este vorba de 
natura inamovibilă a regimului ideocratic.” 


1.2.2. De la subversiune şi infiltrare... 


Adoptarea diplomaţiei clasice - la care vom reveni mai 
târziu - nu exclude câtuşi de puţin, pentru URSS-ul lui 
Brejnev, utilizarea unor practici ilicite. Multe din succesele 
sale diplomatice au fost obţinute prin acţiuni concertate 
întreprinse, în interiorul opiniei şi în mediile politice 
occidentale, prin mai multe tipuri de structuri paralele. 


Colaborarea activă a partidelor comuniste străine 


Accesul parţial la arhivele KGB a confirmat astfel 
importanța considerabilă a serviciilor de informare şi 
propagandă în politica sovietică, mai ales după numirea în 
fruntea lor, în 1967, a lui luri Andropov. În plus, pentru a-şi 
susţine manevrele diplomatice, Uniunea Sovietică se poate 
baza pe partidele şi mişcările comuniste instalate în 
Occident. Fidelitatea şi sprijinul lor nu se datorează numai 
comunităţii ideologice, dar şi virării unor sume substanţiale 
acestor diverse organizaţii. Astfel, ,Fondul special de 
ajutorare a organizaţiilor muncitoreşti de stânga”, creat la 
Moscova în 1969 şi alimentat de Uniunea Sovietică şi „ţările 
frăţeşti” din Europa de Est, distribuie un total de 
16.550.000 dolari pe an la 30-60 de partide şi mişcări 
comuniste, în perioada 1969-1991, dintr-un total de 400 de 
milioane de dolari, 44 milioane se pare că au fost virate 
Partidului comunist francez, iar 35 - Partidului comunist din 
Statele Unite. Aceste organizaţii beneficiau şi de tranzacţii 
încheiate cu URSS de către firmele comerciale pe care le 
controlau. In total, mijloacele de presiune financiară erau 

suficient de puternice pentru a face din partidele comuniste 
occidentale şi din filialele lor adepţi docili ai politicii externe 
sovietice. 

In afara operațiilor clasice de spionaj şi şantaj asupra 
personalului politic occidental (de exemplu, asupra 
cancelarului vest-german Kiesinger, determinat să 
demisioneze în urma descoperirii trecutului său nazist), se 
observă două mari tipuri de acţiuni conduse în acelaşi timp 
de KGB şi de partidele comuniste străine: acţiunile de 
propagandă şi infiltrarea în unele mişcări politice. 


Acţiunile de propagandă şi subminare 


Armistițiul prevăzut prin ,coexistenta  paşnică” şi 
„destindere” neaplicându-se în domeniul ideilor, 
confruntarea la acest nivel continuă la fel ca în timpul 
războiului rece între partizanii celor două blocuri, folosindu- 
se drept armă principală propaganda. Aceasta, practicată 
cu amploare şi în mod sistematic chiar în interiorul fiecărei 
ţări comuniste, este practicată aproape la fel şi în exterior. 
Intr-adevăr, miza este capitală. Mai întâi, este vorba de a 
convinge opinia occidentală de excelența sistemului 
comunist şi de reuşita lui răsunătoare în URSS. În al doilea 
rând, este important să se creeze în tabăra adversă un 
climat favorabil opţiunilor de politică externă ale ţărilor 
comuniste, adică, de fapt, ale Uniunii Sovietice. 

Principalele mijloace ale acestei propagande provin direct 
din ţările blocului socialist: reviste, cărți, emisiuni de radio, 
filme, toate concepute cu unicul scop de a convinge opinia 
să adere la pozițiile comuniste. Aceste suporturi mediatice 
sunt difuzate în mii de feluri: de la distribuirea gratuită în 
şcoli şi bibliotecile publice de periodice, la vânzarea către 
canalele de televiziune a unor filme „documentare” pentru 
sume uneori foarte ridicate (între 9.000 şi 27.000 dolari 
costa, în 1967, o producţie despre războiul din Vietnam). Pe 
lângă această propagandă directă intervin, în fiecare din 

ţările vizate, relee nationale, animate în special de 
„asociațiile de prietenie” cu ţările comuniste. Acestea, 
având aceleaşi obiective ca şi propaganda directă - 
ridicarea în slăvi a comunismului sub toate aspectele sale şi 
susţinerea politicii externe a ţărilor care îl practică -, au ca 
misiune specială ridicarea discursului propagandistic la 
nivelul normelor occidentale. Prin aceste asociaţii - care 
publică reviste, organizează colocvii, expoziţii şi călătorii 
(foarte) ghidate - se exercită o acţiune metodică asupra 
opiniei occidentale.  Ştiind să utilizeze cu abilitate 
ilustrațiile, să multiplice reportajele „pozitive”, replicând 
„calomniilor” sau  „neadevărurilor difuzate în presa 
burgheză”, solicitând mărturii pro domo, argumentând cu 
tărie statistici (cel mai adesea incontrolabile), aceste 
mijloace nu rămân fără influenţă asupra unei părţi a 
populaţiei. E suficient să parcurgi revista ,France-URSS” 
pentru a trage o concluzie în acest sens. Publicaţia 
pledează fără încetare - dar cu o înflăcărare şi mai 
accentuată în conjuncturile delicate - cauza sovietică, 
intervenind cu vigoare ori de câte ori este contestat un 
aspect important al politicii interne sau externe a Uniunii 
Sovietice. De exemplu, în 1975-1976, când se cumpărau 
masiv cereale din Statele Unite, revista proclama că asta 
nu înseamnă că ar fi vorba de un eşec al agriculturii 
sovietice. Nu, sistemul de încarcerare în Uniunea Sovietică 
nu este mai inuman decât în alte ţări. Nu, Moscova nu 
frânează cu nimic aplicarea acordurilor de la Helsinki. Nu, 
Uniunea Sovietică nu vrea să împiedice cu nimic 
„destinderea”... 

În paralel cu aceste operaţii de propagandă şi 
dezinformare realizate cu ajutorul unor structuri locale, 
serviciile specializate - printre care şi puternicul KGB - 
procedează la subminări ale partidelor şi mişcărilor de 
stânga necomuniste. Scopul, spre sfârşitul anilor '60, este 
de a accentua orientarea social-democratiei europene spre 
colaborarea cu comuniştii şi spre susţinerea politicii de 

„destindere” propovăduită de URSS. „Este important - 
ordona, pe la mijlocul anilor '70, generalul Kriucikov, 
directorul spionajului la KGB - ca agentii-rezidenti din 
Europa să facă totul pentru a-i contacta şi încuraja pe 
conducătorii si militantii social-democrati care dau 
prioritate «destinderii», să-i discrediteze sau să-i 
compromită pe cei ce rămân marcați de antisovietism. În 
sfârşit, trebuie exploatate inteligent rivalităţile existente 
între diverse partide (german, francez, suedez, britanic) 
dornice să dea tonul întregii Internaționale.” Parcurgând - 
aşa cum a putut-o face Vladimir Bukovsky - unele 
documente din arhivele KGB, se poate aprecia reuşita 
acestei „pătrunderi” sovietice în mediile conducătoare ale 
social-democratiei germane, ale Internaționalei socialiste 
sau ale stângii liberale din Statele Unite. Succes concretizat 
şi în susţinerea foarte activă a campaniei de dezarmare 
relansată - începând cu 1975 - în Europa de către Consiliul 
mondial al păcii (al cărui sediu se află în Finlanda), precum 
şi în multiplele mişcări pacifiste organizate direct sau 
indirect de partidele comuniste occidentale. Pentru unele 
din aceste manifestări pacifiste, manipularea pare 
evidentă. Aşa este cazul reuniunii unui Parlament mondial 
al popoarelor militând pentru pace, la Sofia, în septembrie 
1980 (2.260 reprezentanţi de partide şi organizaţii), care a 
adoptat în unanimitate programul de acţiune dorit de 
sovietici. Nu există nicio îndoială că ONU şi numeroasele 
sale filiale au fost bine infiltrate. Mărturie stau în special 
unele satisfecit găsite în arhivele sovietice, cum ar fi nota 
Comitetului central al PCUS care, în august 1979, îşi 
exprimă satisfacția pentru rezultatele obţinute în 25 de ani 
la UNESCO, atât „ideologice, politice, cât şi practice”. 
Aceste practici de infiltrare, dezinformare şi manipulare - 
datorate acţiunii combinate a partidelor comuniste străine 
şi a serviciilor secrete sovietice - nu constituiau o noutate. 
Ele nu aveau să-i uimească mai ales pe cei care trăiseră, de 
exemplu, atacurile comuniştilor francezi (în 1948) împotriva 


340 


disidentului Kravcenko, autorul unei cărţi cu mărturii ce 
denuntau dictatura stalinistă; sau virulenta campanie dusă 
în Occident, la începutul anilor '50, pentru dezarmare în 
general şi împotriva armei atomice în special, ce culminase 
în martie 1950, cu lansarea apelului de la Stockholm. Ceea 
ce era nou, repetăm, era faptul că simultan cu aceste 
metode puţin ortodoxe, Uniunea Sovietică practica de 
acum, cu zel, jocul diplomatic normal. 


1.2.3. ...la diplomaţia clasică 


Ideea că sistemul relaţiilor internaţionale putea fi folosit 
pentru a servi intereselor statelor comuniste a fost una 
dintre marile intuiţii ale lui Hruşciov. Refuzând excluderea 
din viaţa internaţională în care URSS-ul stalinist se 
complăcuse, Hruşciov a încercat, dimpotrivă, să acţioneze 
asupra echilibrului mondial pentru a obţine maximum de 
profit. Încă de atunci, fără să abandoneze practicile 
subversive descrise mai sus, el a adoptat metodele în 
vigoare specifice jocului diplomației curente. „Conceptele 
instrumentale - notează sovietologul Alain Besançon - sunt 
luate din vocabularul diplomaţiei clasice. În sistemul B (pe 
care autorul îl opune «sistemului A», care se referă la sfera 
ideologică si se sprijină pe mişcarea comunistă 
internaţională) circulă deci cuvintele pace, coexistentä, 
suveranitate naţională, neamestec în treburile interne, 
influenţa intereselor privilegiate. Mijloacele sistemului B 
sunt, ca peste tot, diplomaţia, armata, schimburile 
economice şi toate celelalte mijloace prin care un stat 
poate acţiona asupra altui stat.” 

Incă de la sfârşitul anilor '60, sistemul diplomatic al 
Uniunii Sovietice şi al sateliților săi este mobilizat în jurul 
promovării a două idei: „destindere” şi dezarmare. Timp de 
mai bine de un deceniu, niciun discurs important de politică 
externă nu este pronunţat fără a se face referiri la aceste 

obiective. Totul - vizite oficiale, conferinte, apeluri la opinie 
- urmăreşte realizarea de acorduri în aceste două domenii. 
Departe de a constitui o renunțare la extindere, 
„destinderea” (Razriadka) este, dimpotrivă, considerată de 
către strategii sovietici drept „o formă a luptei de clasă, 
destinată să întărească socialismul mondial”. Moscova 
aşteaptă de la scăderea tensiunii internaţionale şi de la o 
concertare cu democraţiile liberale un triplu beneficiu: 
destabilizarea Europei occidentale prin repunerea în 
discuţie a prezenţei americane; recunoaşterea graniţelor de 
după război impuse de sovietici; stoparea de către adversar 
a dezvoltării armamentului tactic ultra-sofisticat, care ar 
obliga Uniunea Sovietică la cheltuieli fantastice şi ar pune 
în discuţie confortabila sa superioritate numerică (de 3 la 1, 
spre sfârşitul anilor '70, faţă de NATO, pentru efectivele 
forţelor convenţionale). In cea mai activă fază a sa (1969- 
1975), „destinderea” duce la semnarea unor acorduri 
deosebit de avantajoase atât pentru schimburile 
comerciale, pentru armamentul strategic, cât şi în ceea ce 
priveşte chestiunea germană şi securitatea europeană. 


Destindere şi cooperare economică 


În numele ,coexistentei paşnice”, Hruşciov este primul 
care a încercat să impună ideea de cooperare economică 
între Est şi Vest, repunând în discuţie teza - foarte populară 
în Statele Unite - potrivit căreia orice transfer de tehnologie 
spre „Est” era periculos, deoarece ajuta la supraviețuirea 
economică a ţărilor comuniste sau la dezvoltarea lor, şi 
putea fi deturnat unor scopuri strategice. Presiunea 
anumitor elite europene încântate de teoria ,convergentei” 
- apărată mai târziu de avocatul Samuel Pisar -, potrivit 
căreia ajutorul economic acordat Uniunii Sovietice şi 
sateliților săi ar accelera liberalizarea internă a sistemului 
economic, a permis, încă din timpul lui Hruşciov, o creştere 
a importurilor sovietice de echipament din Europa 

occidentală, apoi din Japonia. 

Totuşi, maximul schimburilor Est-Vest a fost atins după 
1965. În cinci ani (1970-1975), importurile provenind din 
Occident au crescut de mai bine de patru ori. Totul a 
contribuit atunci la favorizarea relaţiilor comerciale între 
cele două  „blocuri”: necesitățile considerabile ale 
sovieticilor, interesele lobbyului agro-alimentar american, 
dorinţa Statelor Unite de a reduce din handicapul faţă de 
ţările europene în cadrul schimburilor cu Uniunea Sovietică, 
doctrina „linkage” promovată de H. Kissinger şi difuzarea 
tezelor lui Samuel Pisar. În iulie, august şi octombrie 1972 
au fost încheiate o serie de acorduri cu privire la lichidarea 
datoriilor de război, folosirea porturilor celor două ţări, cât 
şi la cumpărarea masivă de produse agricole, echipament 
industrial şi hidrocarburi. În cinci ani (1970-1975), comerțul 
sovieto-american s-a înzecit, rămânând totuşi scăzut în 
valoare absolută şi foarte dezechilibrat (exporturile 
americane fiind mult superioare importurilor). 


Dezarmarea 


Initiativele sovietice au succes şi în materie de 
dezarmare. Pentru a-şi justifica refuzul de a coopera cu 
China în domeniul nuclear, URSS a putut să se prevaleze, 
încă din anul 1968, de decizia Comisiei de dezarmare de la 
Geneva - bazată pe o propunere comună a Statelor Unite şi 
Uniunii Sovietice -, ce impunea puterilor semnatare să nu 
livreze nici arme, nici tehnologii nucleare celorlalte ţări. 

Negocierile au fost mai dificile în problema - 
fundamentală pentru Moscova - a limitării armelor. Acestea 
au întârziat mult timp asupra noţiunii (subiective) de „arme 
strategice”, asupra tipurilor de armament (pentru unii 
numai anti-rachetele; pentru alţii armele ofensive şi 
defensive), ca de altfel şi asupra controlului dezarmării. 
Avute în vedere încă de la întrevederea Kosîighin-Johnson 
de la Glassboro (23 iunie 1967), negocierile SALT I - care 

debutaseră la sfârşitul anului 1969 - au fost încheiate la 26 
mai 1972 la Moscova, după 127 de sesiuni ţinute alternativ 
la Helsinki şi Viena. Durata acestor negocieri nu se explică 
numai prin complexitatea problemelor tehnice, ci mai ales 
prin ezitările conducătorilor de la Kremlin, prinşi între 
necesitatea (afirmată cu forţă de „reformatori”) de a 
îndrepta spre industriile de consum enormele mijloace 
destinate armamentului nuclear strategic, şi teama - mereu 
exprimată de generali - de a slăbi un potenţial militar 
indispensabil pentru a face faţă atacului unei puteri 
nucleare: Statele Unite sau, ipoteză atunci mult mai 
plauzibilă, China. Datorită acestor incertitudini, acordul 
SALT | a apărut foarte modest, prevăzând doar limitarea 
armamentului anti-rachetă (ABM) la două linii de 100 de 
rachete pentru fiecare ţară, şi „îngheţarea”, timp de cinci 
ani, a armelor strategice existente. Dar sovieticii ajunseseră 
să impună ideea că superioritatea tehnologică americană 
compensa superioritatea cantitativă a armelor lor, lucru 
contestabil. 

Nedorind să stopeze această dinamică a dezarmării, pe 
care o propagandă savant orchestrată le-o atribuia, 
conducătorii de la Kremlin au în vedere, încă din noiembrie 
un al doilea ciclu de negocieri (SALT Il) ce se încheie cu 
semnarea la Viena, în 1979, de către J. Carter şi L. Brejnev, 
a unui nou acord. Acesta prevedea, în materie de 
armament nuclear, limitări cantitative (numărul 
lansatoarelor) şi calitative (nu mai mult de o nouă rachetă 
intercontinentală terestră pentru fiecare tabără, din acel 
moment până în 1985, limitarea încărcăturilor fiecărei 
rachete cu capete multiple...). În lumina acestor acorduri, 
unele state din Europa occidentală în special RFG au 
considerat că aceste concesii făcute sovieticilor erau 
excesive şi îngrijorătoare, mai ales ne-limitarea rachetelor 
nucleare sovietice SS-20 şi a bombardierelor Backfire care, 
dacă nu erau capabile să amenințe teritoriul american, 
puteau totuşi distruge Europa. 

„Securitate colectivă în Europa” 


În aceeaşi perioadă, folosindu-se deopotrivă de mijloace 
deturnate si metodele diplomatice clasice, Uniunea 
Sovietică reuşeşte să realizeze marele său proiect de tratat 
de securitate colectivă în Europa. Încă din februarie 1954, 
la Conferinţa Celor Patru, la Berlin, Molotov (ministrul 
sovietic al afacerilor externe) făcuse propuneri în acest 
sens; şi, pentru prima dată, stabilise o legătură directă între 
soluţionarea problemei germane şi securitatea europeană. 
Moscova era gata să accepte o reunificare a Germaniei pe 
baza unei neutralitäti a Europei centrale (planul Rapacki, 
1957); dar cum occidentalii au manifestat o netă reticentä 
faţă de un asemenea proiect, situaţia s-a încordat şi, în 
ciuda ,coexistentei paşnice”, relaţiile dintre URSS şi RFG au 
rămas foarte tensionate. lar RDG-ul - prin vocea 
conducătorului său, Walter Ulbricht - n-a încetat să-i 
discrediteze pe „revanşarzii de la Bonn”, „moştenitori ai 
imperialismului german şi complici ai imperialismului 
american”. 

Atmosfera s-a schimbat odată cu venirea la putere a 
echipei Brejnev, care a ştiut să profite de dorinţa de 
apropiere a unei părţi din opinia vest-germană şi, prin 
diverse manevre, să o promoveze în sânul Partidului liberal 
şi al social-democratiei. /ncă din 1967 s-au pus primele 
jaloane ale Ostpolitik-ului, marcate printr-un schimb de 
ambasadori între Bonn şi Bucureşti, în ianuarie, iar în 
august, printr-un acord între Bonn şi Praga privind crearea 
unor misiuni comerciale. Aceşti „paşi mărunți” i-au 
înspăimântat în aşa măsură pe conducătorii RDG-ului, încât, 
cum am văzut deja, au presat Moscova să pună capăt 
experienţei „Primăverii de la Praga”, considerată prea 
favorabilă unei apropieri de Bonn. 

Relansarea şi aprofundarea Ostpolitikului avea să aibă 
loc în urma constituirii, în RFG, a unei coaliţii social-liberale 

începând din septembrie 1969, avându-l în frunte pe Willy 
Brandt, Acesta, pornind de la ideea că „poporul german are 
nevoie de pace - în sensul deplin al cuvântului - cu 
popoarele sovietice şi toate popoarele est-europene” şi că 
trebuie „evitată cu orice preţ o tot mai accentuată 
înstrăinare, una de cealaltă, a celor două părţi ale naţiunii 
germane”, angajează foarte repede - după ce a avut 
acordul Washingtonului - o negociere cu Polonia, RDG şi 
URSS. Pentru aceasta din urmă, şi pentru toate ţările 
socialiste, Ostpolitik-ul prezenta avantajul de a recunoaşte 
definitiv poziţiile dobândite după cel de-al doilea război 
mondial şi, de asemenea, de a constitui un pas decisiv în 
realizarea proiectului tratatului de securitate colectivă în 
Europa. 

Primele acorduri - tratatul de la Moscova (12 august 
1970) - încheiate între RFG şi URSS obligau pe cei doi 
semnatari să excludă din relaţiile lor orice recurs la forţă 
(articolul 2) şi să „respecte, fără restricţii, integritatea 
teritorială a tuturor statelor Europei, potrivit graniţelor de 
astăzi” (deci inclusiv graniţa Oder-Neisse şi cea dintre cele 
două Germanii). Ce/ de-a/ doilea acord, încheiat la 7 
decembrie 1970 la Varşovia, între RFG şi Polonia, reia 
angajamentele acordului precedent privind statu-quo-ul 
frontalier şi nerecurgerea la forţă. Relaţii diplomatice au 
fost încheiate şi cu Cehoslovacia, Ungaria şi Bulgaria. In 
privinţa acordului cvadripartit asupra Berlinului, acesta a 
necesitat 17 luni de negocieri. Pentru a-l semna (la 3 
septembrie 1971), occidentalii au cerut Uniunii Sovietice să 
reafirme drepturile celor patru puteri ocupante asupra 
întregului Berlin; să admită responsabilitatea sa ultimă în 
privinţa accesului în Berlinul de Vest; să oblige RDG-ul să 
renunţe la intenţiile sale cu privire la fosta capitală a 
Reichului (ceea ce impunea înlocuirea lui Walter Ulbricht cu 
un conducător mai puţin marcat de trecutul său: Erich 
Honecker). 

Un an mai târziu (21 decembrie 1972) a fost parafat un 

tratat fundamental între RFG şi RDG: cele două Germanii se 
recunoşteau reciproc ca state egale şi suverane de drept, 
dar, nefiind „străine” (Ausländer), acceptau ca raporturile 
lor să fie rezolvate într-o manieră specială. Din acest 
moment, relaţiile dintre cele două Germanii se dezvoltă 
neîncetat. Volumul schimburilor economice se dublează din 
1972 până în 1980; societăţile civile ale celor două state 
(Bisericile luterane, mişcările pacifiste şi ecologiste...) se 
întrepătrund şi multiplică legăturile; „porozitatea culturilor” 
devine aproape totală. Se evocă „răspunderea comună” şi 
„identitatea destinului” celor două Germanii care, la 
începutul anilor '80, vor parcă - în unele momente - să se 
distanteze de cele două blocuri din care fac parte. 

Concesiile făcute de sovietici - în special în privinţa 
Berlinului - le servesc pentru a-i face pe occidentali să 
accepte proiectul de conferinţă asupra securităţii europene, 
de la care aşteptau cel puţin trei tipuri de avantaje; 
confirmarea reorganizării teritoriale impuse de ei după 
război; pe termen mediu, crearea unor cadre de cooperare 
economică şi comercială mai avantajoase; iar pe termen 
lung, realizarea unei Europe neutre (după eventuala 
retragere a forţelor americane) în locul unei „Europe 
atlantice” militarizate si dominate de Statele Unite. 
Acceptând organizarea unei asemenea conferințe la 
Helsinki, începând din 3 iulie 1973, occidentalii nu se 
îndoiau de existenţa unor gânduri ascunse ale sovieticilor, 
dar îşi imaginau că vor putea face presiuni pentru a obţine 
din partea conducătorilor de la Kremlin respectul faţă de 
persoane şi faţă de ideile lor în cadrul „blocului comunist” şi 
libera circulaţie între partea orientală şi partea occidentală 
a Europei. Textul Actului final al conferinței, semnat la 1 
august 1975 (110 pagini repartizate în cinci capitole şi trei 
teme, numite cele „trei coşuri”) de 33 de ţări ale Europei, 
Statele Unite şi Canada, a apărut ca un compromis. 

Oricât de importante au fost aceste tratate şi acorduri - 
negociate cu abilitate şi perseverenţă de către Uniunea 

Sovietică -, ele nu trebuie să eclipseze un aspect 
fundamental al schimbării intervenite în timpul acestei 
perioade în relaţiile internaţionale. URSS reuşeşte într- 
adevăr să se impună atunci drept un actor privilegiat al 
acestor relaţii, asumându-și, alături de Statele Unite, un 
mare număr din problemele internaționale. Un cod tacit se 
impune între cele două superputeri, începând din anii '60, 
în funcţie de tipurile de conflict, de gradul de angajament 
şi, mai ales, de localizarea diferendelor Astfel, fiecare 
respectă principiul non-intervenţiei în caz de criză sau de 
conflict în interiorul taberei adverse. Pentru Johnson, 
intervenţia în Cehoslovacia nu este decât un „supărător 
incident trecător”, care nu afectează „destinderea”. Nici 
Leonid Brejnev nu ia nicio măsură de limitare a iniţiativelor 
Statelor Unite - sau a aliaţilor lor politici - în America latină 
(răsturnarea de la putere a lui Salvador Allende în Chile, în 
septembrie 1973). Nici chiar conflictele în care erau 
implicaţi aliaţi ai celor două „blocuri” (războiul din Vietnam, 
războiul  israelo-arab de 6 zile, conflictele indo- 
pakistaneze...) nu afectează decisiv ,bipolul” sovieto- 
american. 


Beneficiile „destinderii” 


Care dintre cele două tabere a profitat mai mult de 
„destindere”? Pentru un mare număr de observatori 
occidentali, „tabăra sovietică”, fără îndoială. Vladimir 
Bukovsky nu găseşte cuvinte destul de dure pentru a acuza 
această politică ce a paralizat voinţa occidentalilor de a 
rezista expansiunii comuniste: „A fost - scrie el - un fel de 
SIDA epidemică în plan politic, ce a făcut ca ţări aparent 
puternice să-şi piardă imunitatea împotriva bacililor ostili”. 
Potrivit acestui ex-disident, situaţia nu a fost niciodată atât 
de periculoasă pentru Occident: „Comunismul mai avea de 
făcut doar o jumătate de pas până la dominarea lumii”. 

Este adevărat că beneficiile „blocului sovietic” au fost 

atunci enorme, chiar dacă nici cele ale Statelor Unite nu au 
fost neglijabile. În timpul acestei „destinderi”, zona sa de 
influenţă a crescut considerabil, atât în Europa 
(recunoaşterea oficială a zonei sale de siguranţă; stabilirea 
de relaţii cu RFG; progresul ideii de demilitarizare a 
continentului...), cât şi în Asia (apropierea de India şi 
susţinerea victorioasă a ofensivei sale împotriva 
Pakistanului; victoria aliatului vietnamez în 1973) sau în 
Orientul Mijlociu (lărgirea influenţei sale în Yemenul de Sud, 
Sudan, Iraq, Afghanistan şi în Egipt...). După cum observă 
H. Carrère  d'Encausse, „interpretării occidentale a 
destinderii invizibile îi răspunde concepţia sovietică a 
divizibilităţii destinderii, şi mai ales o altă concepţie a 
cronologiei sale. Consacrată prin actul final (de la Helsinki), 
pentru Moscova destinderea a încetat să existe şi să 
impună comportamente adaptate”. Bine adăpostită sub 
„umbrela destinderii”, Uniunea Sovietică poate realiza un 
nou salt înainte, de-a dreptul spectaculos în lumea a treia. 

2. LANSAREA ÎN LUMEA A TREIA 


2.1. Nebuloasa expansionistă 


2.1.1. O oportună adecvare între ofertă şi 
cerere 


Impresionanta creştere a numărului de mişcări politice şi 
de state din lumea a treia care, începând cu anii '60, se 
proclamă - mai mult sau mai puţin - marxist-leniniste se 
explică printr-o dublă dinamică: adecvarea oportună între 
voinţa expansionistă a regimurilor comuniste constituite 
deja şi căutarea - de către elitele nationale ale ţărilor ce-şi 
câştigaseră recent sau erau pe cale de a-şi câştiga 
independenţa - de soluţii radical opuse colonialismului. Intr- 
adevăr, aceste elite consideră opţiunea socialistă ca fiind 
„corolarul anticolonialismului” (D.G. Lavroff). Pentru ele, 
repunerea în discuţie a colonialismului presupune repunea 
în discuţie a liberalismului de care este consubstantial 
legat, deci orientarea spre singurul antidot testat deja (cu 
aparent succes) de către ţări în curs de dezvoltare precum 
China, Coreea, Cuba, Vietnam... Or, toate aceste state - şi 
cu ele Uniunea Sovietică şi sateliții săi - se declară atunci 
dispuse să încurajeze această simpatie a lumii a treia faţă 
de ideile marxist-leniniste. În fapt, ele văd numeroase 
avantaje: să răspundă dorinţei lui Lenin (încă din 1918) de 
a înfăptui revoluţia mondială (misiune ţinută mult timp sub 

oboroc); creşterea influenţei lor pe plan mondial; 
justificarea anumitor porniri expansioniste pur etatice; 
mascarea eşecurilor şi problemelor interne printr-o politică 
externă mobilizatoare şi dinamică. 

Totuşi, implicarea principalelor state comuniste în 
expansiunea socialismului în lumea a treia ridică unele 
probleme spinoase. De exemplu, cum să promovezi politica 
de „coexistenţă paşnică” şi „destindere” cu Occidentul şi să 
sustii în acelaşi timp lupte împotriva aceluiaşi Occident în 
Africa şi în Asia? Nu-i riscant, de asemenea, să pariezi pe 
mişcări sau regimuri care caută să instaureze socialismul 
într-un context foarte inadecvat în raport cu normele 
definite de teoreticienii marxism-leninismului? Astfel spus, 
se poate spera în construirea unui regim marxist în state în 
care nu există propriu-zis „clase”, ci stratificări sociale, nu 
există capitalişti indigeni şi clasă muncitoare, ci capitalişti 
străini şi activităţi agricole? În aceste condiţii, nu este 
periculos pentru statele-călăuză a comunismului mondial să 
susţină sisteme care, proclamându-se „socialiste”, sunt 
adeseori foarte departe de marxismul ortodox? 

Răspunsurile la aceste întrebări de fond au fost prudente 
şi variabile, în funcţie de state şi perioade. Jacques 
Levesque, care a studiat în mod deosebit politica sovietică 
în lumea a treia, remarcă faptul că aceasta „a fluctuat între 
un oportunism pur pragmatic şi o voinţă de a influenţa şi 
orienta politic, economic şi social aceste state, între un 
optimism debordant şi un scepticism exagerat în ceea ce 
priveşte posibilităţile lor de trecere la socialism şi, în sfârşit, 
între preferinţe minimaliste şi preferinţe mai exigente în 
privinţa unei asemenea orientări”. 

Aceste fluctuații se dovedesc a fi foarte dependente de 
situaţia internă şi situaţia internaţională a statelor 
comuniste aflate în discuţie. Astfel, în anii Revoluţiei 
culturale, China îşi abandonează politica suplă şi 
pragmatică, pentru a face exclusiv apologia războiului 
revoluţionar popular ca mijloc de eliberare a popoarelor 

oprimate. De altfel, conflictul chino-sovietic face din 
susţinerea „socialismelor” lumii a treia un adevărat măr al 
discordiei între cele două ţări,  influenţându-le 
comportamentul. La fel cum deteriorarea „destinderii” între 
Statele Unite şi Uniunea Sovietică - începând din 1974- 
1975 - este, pentru aceasta din urmă, prilejul de a-şi 
radicaliza politica de intervenţie în lumea a treia. 

Foarte schematic, se poate spune că principalele două 
state ale blocului comunist oscilează, în funcţie de 
conjunctură, între două poziţii: una relativ suplă, cealaltă 
mai riguroasă. In primul caz - frecvent în anii '60 -, de 
exemplu, Uniunea Sovietică acceptă susținerea unor tări 
precum Cuba (înainte de adeziunea lui Castro la marxism), 
Ghana, Guineea, Mali, Birmania, Egiptul lui Nasser, Algeria, 
care, ducând o politică internă radicală (reforme agrare, 
nationalizäri) şi o politică externă anti-occidentală, nu sunt 
conduse de partide comuniste şi nu sunt marxiste. Pentru 
a-şi justifica această susţinere, ideologii sovietici consideră 
asemenea state „democraţii naţionale” sau „democraţii 
revoluţionare”, precizând că absenţa unui partid de 
avangardă este compensată de ajutorul sub multiple forme 
pe care foarte puternica Uniune Sovietică îl poate acorda 
acestor ţări. Pentru a ilustra această teză - numită „a treia 
fază a crizei generale a sistemului capitalist mondial” -, 
poate fi amintită trecerea Cubei, datorită sprijinului primit 
din partea Moscovei, de la naționalism la marxism-leninism. 

Acestei politici „optimiste” şi oarecum de aşteptare i se 
opune aceea mult mai intervenţionistă care se conturează 
în URSS la puţin timp după îndepărtarea lui Hruşciov. Luând 
act de înfrângerile suferite în Algeria (răsturnarea lui Ben 
Bella), în Ghana (înfrângerea lui Nkrumah) şi în Indonezia, 
Uniunea Sovietică se arată mai exigentă, insistând asupra 
rolului fundamental al partidelor de avangardă şi al armatei 
în instaurarea şi consolidarea socialismului şi asupra 
importanţei luptei armate, în unele cazuri (Vietnam). Aceste 
noi orientări, în special cea din urmă, aveau să găsească o 

largă aplicaţie în ofensivele din a doua jumătate a anilor 
'70. 


2.1.2. Numărul mare de motoare... 


URSS, RDG... 


Dispunând de mijloace enorme (economice şi militare) pe 
care e dispusă să le pună în slujba acestei cauze (1,3% din 
PNB, adică 25 miliarde de dolari în anii '80), Uniunea 
Sovietică deţine cu siguranţă supremaţia în rândul statelor 
comuniste ce susţin mişcările şi regimurile socialiste din 
lumea a treia. Dacă până la începutul anilor '70, în special 
sub impulsul lui Gromiko, Kosîghin şi Brejnev, ajutorul 
acordat mişcării revoluţionare mondiale rămâne subordonat 
politicii internaţionale de „destindere”, lucrurile se schimbă 
începând cu anii 1974-1975, când, din motive 
conjuncturale - si poate si sub influenta unor responsabili 
ca  Suslov, ideologul PCUS, Ponomariov, seful 
departamentului international al PCUS, si Selepin, fostul sef 
KGB -, Uniunea Sovietică se angajează, cu o îndrăzneală şi 
o forţă excepţionale, în luptele din lumea a treia. 

Implicarea Uniunii Sovietice este cu atât mai eficace cu 
cât ea se poate baza pe participarea întregului „bloc” pe 
care îl conduce: state din tratatul de la Varşovia, Cuba, 
Vietnam şi numerosii săi aliaţi. Dacă timp de două decenii 
(1955-1975), URSS se limitează la folosirea doar a ţărilor 
Europei de Est ca ştafete sau paravane ale propriilor sale 
acţiuni, din 1975 ea îşi schimbă strategia, specializând 
fiecare stat în misiuni bine definite (spionaj, transport, 
propagandă...) şi obligându-le pe toate să contribuie la 
unele proiecte de mare amploare, cum ar fi reconstrucţia 
economică a Vietnamului. Mai mult, ea acceptă ca unul 
dintre sateliții săi est-europeni, RDG, să nu fie numai unul 
dintre instrumentele sale, dar şi să poată căuta, prin acţiuni 

proprii, să-şi confirme legitimitatea prin recunoaşterea 
internaţională. Erich Honecker îşi orientează astfel deliberat 
țara spre Africa, având avantajul obţinerii unor importante 
materii prime. Numărul de experţi est-germani (în materie 
militară şi mai ales politieneascä) oscilează pe continent 
între 2.000 şi 2.500, răspândiţi în Etiopia. Angola, Congo, 
Libia, Algeria, Madagascar, Guineea, Mozambic... 


„Cuba... 


De asemenea, Uniunea Sovietică poate conta în Africa şi 
pe ajutorul activ şi masiv al Cubei. Devenit, după 
răsturnarea de la putere a lui Batista şi după „afacerea din 
Golful Porcilor”, unul dintre eroii anti-imperialismului, Fidel 
Castro îşi manifestă devreme interesul pentru mişcările de 
emancipare din lumea a treia. Acesta realizează contacte - 
mai ales datorită călătoriilor africane ale lui Che Guevara în 
1964 şi 1965 - cu organizaţiile revoluţionare din Guineea- 
Bissau, Mozambic, Congo, Angola, insulele Capului Verde. 
Departe de a fi o simpla executare a unui ordin venit de la 
Moscova, angajarea puternică a Cubei în Angola (începând 
din 1975) şi în Etiopia (din 1978), la care au participat 
200.000 de civili şi militari, a răspuns aspirațiilor profunde 
ale lui „lider maximo” şi necesităţilor interne ale 
momentului. Avântul revoluţionar găsindu-se în impas în 
America latină, Africa apărea drept un nou câmp posibil 
pentru mobilizarea întregii populaţii cubaneze (în special 
populaţia de culoare de pe insulă) pentru o mare cauză 
revoluţionară. Colaborarea în Africa dintre Uniunea 
Sovietică şi Cuba corespundea deci mai ales unei 
„concordanţe de interese” (J. Levesque) între cei doi aliaţi. 


China şi Coreea de Nord 


Implicarea Chinei în cauza lumii a treia n-a fost niciodată, 
din punct de vedere logistic, de o asemenea amploare ca 

aceea a Uniunii Sovietice şi a aliaţilor săi. Totuşi, în primii 
douăzeci de ani ai existenţei sale, China populară n-a 
încetat să afirme că promovarea revoluţiei în lume era 
obiectivul său major. Întărită prin angajarea militară alături 
de nord-coreeni, mândră de a fi fost printre primele state 
ale lumii care au proclamat la Bandung necesitatea 
absolută de a sprijini eliberarea popoarelor colonizate, 
China se bucură, în această privinţă, de o certă popularitate 
în rândul mişcărilor de emancipare. Cu atât mai mult cu 
cât, datorită teoriilor maoiste asupra gherilei - testate cu 
succes între 1946 şi 1949 -, ea poate propune „ţărilor 
aflate pe calea spre socialism” tehnici eficiente de luptă. 

Totuşi, în acţiunile sale, China se dovedeşte a fi 
prizoniera unor contradicții: cum să fii unul dintre primele 
state ale lumii care au promovat ,coexistenta paşnică”, 
adică înţelegerea cu autorităţile aflate la putere, şi să sustii 
totuşi (de exemplu în Malaysia, Thailanda, Birmania sau 
Filipine) mişcările revoluţionare îndreptate împotriva lor? În 
aceste condiţii, poţi oare ca, în acelaşi timp, să ocupi un loc 
în plutonul marilor state ale lumii - aşa cum aspiră Beijingul 
- Şi să te faci apostolul decolonizării? Cum să procedezi ca, 
prin această implicare în favoarea luptelor din lumea a 
treia, să nu intri în concurenţă sau, mai rău (ţinând cont de 
interpretarea lui Hruşciov privind ,coexistenta paşnică”), 
chiar în conflict cu Uniunea Sovietică? In sfârşit, şi aceasta 
nu era problema cea mai lipsită de importanţă, cum să 
sustii eficient luptele din lumea a treia fără a contribui cu 
mijloace substanţiale? 

Nu fără abilitate, exceptând perioada Revoluției 
culturale, China reuşeşte să depăşească destul de bine 
aceste contradicții şi dificultăţi. După cum vom vedea, 
aceasta işi constituie, de-a lungul anilor '50 şi '60, o 
întreagă rețea de relații: foarte strânsă în Asia, mai slabă în 
Orientul Mijlociu si în Africa. în schimb, după 1970, 
promovarea socialismului în lume trece foarte clar în planul 
secund al preocupărilor sale. 

Coreea de Nord, alt stat comunist implicat în lumea a 
treia, îşi menţine activismul în toată această perioadă. 
Proclamând în 1968 că „marea cauză revoluţionară anti- 
imperialistă a popoarelor din Asia, Africa şi America latină 
era de neînvins”, Kim Ir Sen măreşte sprijinul politic si 
material acordat mişcărilor de eliberare anti-colonialiste. 
Admiterea Coreei în cadrul mişcării ţărilor ne-aliniate în 
august 1975 îi stimulează zelul în favoarea „cauzei comune 
anti-imperialiste”. Asociaţiile de prietenie se multiplică, în 
special cu statele africane progresiste (Madagascar, Mali, 
Etiopia, Libia...). Activismul Pyongyangului nu este totuşi 
total dezinteresat. După cum remarcă J.-P. Brulé, 
conducătorii nord-coreeni urmăresc, de fapt, un dublu 
obiectiv: „Să repună problema coreeană în contextul 
revoluţiei mondiale şi să prezinte experienţele nord- 
coreene drept un model de dezvoltare”. 


2.1.3. ...şi curele de transmisie 


În luarea puterii, partidele comuniste locale - inexistente 
sau slabe - joacă adeseori un rol mult mai puţin 
determinant decât aşa-numitele formațiuni de avangardă 
(precum MPLA în Angola, POE în Etiopia sau FRELIMO în 
Mozambic), care, mai puţin ortodoxe din punct de vedere 
ideologic, au, dimpotrivă, avantajul de a fi mai aproape de 
elita indigenă şi de a nu speria opinia occidentală printr-o 
orientare prea declarat marxistă, în realitate, aceste 
formaţiuni se comportă în general ca nişte cai troieni ai 
comunismului. În martie 1980 se semnează la Moscova un 
plan între Frontul sandinist de eliberare naţională (FSLN) 
din Nicaragua şi PCUS, care prevedea crearea viitoare a 
unui partid marxist-leninist „chemat să lupte pentru 
edificarea socialismului în Nicaragua” Acest plan trebuie să 
rămână secret „din motive tactice, ţinând cont de situaţia 
politică reală din ţară si din regiunea Americii centrale”. In 

plus, tot în secret, KGB-ul satisface cererile partidelor 
comuniste locale (de exemplu, în decembrie 1976, pe cele 
ale PC din Argentina, Panama, Uruguay şi Salvador) de a 
antrena militanti pentru spionaj, contraspionaj şi gherilă. De 
altfel, mai mult decât probabil, statele aliate şi organizaţiile 
prietene ale Uniunii Sovietice - precum Libia sau OEP - au 
acceptat să participe la aceste instructii, în special la cele 
legate de tehnicile teroriste. 

Şi China întreţine foarte devreme relaţii strânse cu un 
grup disident al Partidului comunist birman („Drapelul alb”), 
ca de altfel şi cu partidele comuniste din Indonezia (PKI), 
Malaysia (PCM), uneori finanţându-le grupările înarmate, 
alteori, dimpotrivă, sfătuindu-le să se orienteze spre 
metode paşnice. În Filipine, Beijingul este solicitat când de 
un PC oscilând între legalitate şi violenţă, când de gherilele 
(ale mişcării Huks - 1948-1954 -, apoi, mai târziu, New 
People's Army) care se revendică din maoism. 

În privinţa gherilelor, Uniunea Sovietică, China si 
partidele comuniste locale sunt adeseori reticente în 
susţinerea unor mişcări minoritare, asupra cărora au prea 
puţin sau deloc control; în special în America latină, unde 
se asistă - începând din anii '60 - la o multiplicare a 
gherilelor rurale (Bolivia, Peru...) şi urbane (Brazilia, 
Uruguay, Argentina...). Faptul că aceste mişcări se 
prevalează de ideologia pro-chineză sau pro-sovietică nu 
înseamnă că beneficiază obligatoriu de sprijinul Chinei sau 
al Uniunii Sovietice. Cuba este cu siguranţă statul care, 
pornind de la propria experienţă, este cel mai angajat în 
susţinerea gherilelor, de la micile „nuclee” din Republica 
Dominicană până la Forţele armate revoluţionare din 
Argentina (FAR). Pentru castrişti, aceasta nu era doar o 
chestiune de prozelitism. Ei erau, potrivit opiniei lui J. 
Levesque, convinşi că „securitatea sau chiar supraviețuirea 
revoluţiei cubaneze nu putea fi asigurată decât prin 
extinderea revoluției pe continentul latino-american”. 
Îndoindu-se atunci, din ce în ce mai mult, de voinţa şi 

capacitatea partidelor comuniste latino-americane de a 
„elibera continentul”, Castro se orientează - încă de la 
sfârşitul anilor '60 - spre o susţinere activă a mişcărilor de 
gherilă, marxist-leniniste sau nu, având ca punct de 
referinţă insurecția vietnameză. De acum înainte, potrivit 
faimoasei formule utilizate de Che Guevara, se pune 
problema „creării a două, trei, mai multe Vietnamuri” în 
America latină. 

Mai mult decât pe aceste formaţiuni şi gherile, 
fragmentate şi divizate, strategia expansionistă comunistă 
se sprijină acum pe un număr de organizaţii internaţionale 
din lumea a treia, şi în primul rând pe mișcarea ne- 
aliniatilor. Participând într-adevăr foarte activ la conferinţa 
de la Bandung din aprilie 1955 - ce reunea 24 de ţări, 
dintre care 16 state foste „coloniale” -, China, aşa cum am 
spus,  propulsează mişcarea comunistă în centrul 
problemelor (suveranitate, rasism, colonialism, 
subdezvoltare) de care sunt interesate popoarelor afro- 
asiatice. Dacă China şi URSS sunt absente de la conferinţa 
„la vârf” a ţărilor ne-aliniate de la Belgrad, din septembrie 
1961, elanul principal al mişcării (ce respinge sistemul 
blocurilor şi afirmă dreptul popoarelor la autodeterminare, 
independenţă şi libera folosire a propriilor bogății) este dat 
de cel de-al treilea mare tenor al comunismului mondial al 
epocii, lugoslavia. Pe măsură ce au loc reuniuni (Lusaka în 
1970; Alger în 1973; Colombo în 1976; Havana în 1979), 
numărul ţărilor este în continuă creştere (de la 25 la 92), 
ceea ce transformă organizaţia într-o extraordinară cutie de 
rezonanţă. De asemenea, Uniunea Sovietică se străduieşte 
să se folosească de ea cât mai bine, pentru a-şi apăra 
politica dusă în lumea a treia, prin intermediul câtorva state 
prietene. De la conferinţa din Alger, Cuba „ia conducerea 
unei fracțiuni dure, pro-sovietice, pe care o îndrumă cu 
subtilitate spre o poziţie dominantă în cadrul mişcării” (H. 
Carrère d'Encausse). Când steaua lui Castro păleşte - la 
sfârşitul anilor '70 -, India preia ştafeta. 

De o amploare mai redusă decât mişcarea ne-aliniatilor, 
şi alte structuri s-au dovedit a fi, în această perioadă, 
instrumente utile de acţiune ale politicii expansioniste 
comuniste. De exemplu: Organizația latino-americană de 
solidaritate (OLAS), creată la Havana în iulie 1963, care îşi 
stabileşte ca obiectiv coordonarea ajutorului dat revoluţiei 
pe acest continent; sau Organizația de solidaritate a 
popoarelor afro-asiatice (OSPAAJ, a cărei primă reuniune 
are loc la Cairo, în decembrie 1957, sub patronajul Uniunii 
Sovietice, Egiptului şi Chinei, şi care devine foarte repede 
un teren de rivalitate între Beijing şi Moscova; sau 
Conferința tricontinentală organizată la Havana în ianuarie 
1966, având drept scop în special contracararea influenţei 
chineze în mişcarea afro-asiatică, regrupând în interiorul 
unei noi şi unice structuri „forţele anti-imperialiste ale 
popoarelor de pe cele trei continente”. In ciuda rivalităţilor 
interne, aceste organizaţii internationale au facilitat 
coordonarea strategiei comuniste în lumea a treia. 


2.2. Capete de pod izolate şi fragile în 
Orientul Mijlociu şi America latină 


2.2.1. Dificultăţile de pătrundere în Orientul 
Mijlociu... 


Interesul statelor comuniste - îndeosebi al Chinei şi 
Uniunii Sovietice - pentru Orientul Mijlociu, interes care se 
manifestă de la mijlocul anilor '50, răspunde la trei tipuri de 
preocupări: extinderea generală a comunismului în lumea a 
treia; stabilirea unor bune raporturi cu statele musulmane, 
ţinând seama de prezenţa unor importante minorităţi 

islamice în China (Sinkiang) şi mai ales în Uniunea Sovietică 
(republicile din Asia centrală); pătrunderea într-o arie 
strategică mondială de prim interes (prin situaţia sa 
geografică şi rezervele petroliere), ocupată până atunci 
exclusiv de marile puteri occidentale. De acum, cursa 
pentru supremaţia mondială (ca şi cursa pentru afirmarea 
ca lider în interiorul blocului comunist) se desfăşoară şi în 
Orientul Mijlociu. 


Un context ostil 


Întrucât miza este de importanţă, ea este cu atât mai 
greu de câştigat. Ţările occidentale, solid implantate, se 
arată deosebit de vigilente, considerând Orientul Mijlociu 
drept o proprietate privată, în care nu trebuie să pătrundă 
duşmanul. In plus, în această regiune a lumii, mentalitätile 
nu par să fie favorabile comunismului, care apare „mereu 
marginal, cantonat foarte adesea în cadrul minorităţilor 
etnice sau religioase, obiect de suspiciune pentru 
majoritatea musulmană, străin lumii islamice”. „Au existat - 
recunoaşte Paul-Marie de La Gorce - şi militanti curajoşi, şi 
intelectuali de mare anvergură, şi o strategie îndrăzneață 
de coaliţie între naționalismul arab şi marxism; dar 
niciodată comunismul n-a luat avânt decât în siajul mişcării 
naţionaliste.” Este adevărat că, în această perioadă, 
principalele mutații socio-economice sau politice n-au fost 
făcute în regiune în numele comunismului. În Iran, 
nrevolutia” care, începând din 1963, provoacă o serie de 
vaste reforme, printre care distribuirea de pământ la mai 
bine de două milioane de familii, nu este „roşie“, ci „albă”, 
deoarece vine din partea şahului şi nu din partea Partidului 
comunist Tudeh (căruia i-a devenit astfel superfluă o mare 
parte a programului său). La fel şi în Siria, apoi în Iraq, 
revoluția este condusă de un curent socialist specific, Ba 'th 
(Baas) (creat în 1947 de către un grec ortodox, Michael 
Aflâg, şi un sunit, Salah Bitar), al cărui program radical şi 

global, desi preia elemente din marxism si panarabism, nu 
se aliniază totuşi la poziţiile comunismului international. 
Refuzând orice influenţă străină în lumea arabă - îndeosebi 
influenţa Uniunii Sovietice -, Ba'th se arată deosebit de 
reticent în a colabora cu comuniştii. Pentru acesta, ca de 
altfel şi pentru partizanii nasserismului (celălalt mare pol al 
naţionalismului arab contemporan), „comuniştii sunt rivali 
periculoşi atât pe plan politic, în rândul maselor populare, 
cât şi pe plan ideologic. Internationalismul proletar este 
inacceptabil pentru susţinătorii unităţii lumii arabe” (H. 
Laurens). 


Folosirea de către ţările comuniste a elitelor 
musulmane 


Încercând prin orice mijloace să pătrundă pe acest teren 
deja ocupat de ideologii progresiste specifice şi 
supravegheat cu grijă de Statele Unite, cele două mari 
state comuniste adoptă aceeaşi strategie. Se sprijină pe 
respectivele lor elite musulmane şi pe cele mai bine 
implantate partide comuniste locale, neezitând să încheie 
acorduri de circumstanţă cu forțele nationale indigene. 

„Alianța dintre Marx si mola” - care devine evidentă sise 
întăreşte de-a lungul deceniilor -, departe de a fi firească, 
este construită cu răbdare de către strategii comunişti. Intr- 
adevăr, anumite puncte fundamentale opun statele 
islamice statelor comuniste: ostilitatea marxismului față de 
religii, activismul propagandei ateiste a regimurilor 
comuniste, susținerea inițială a statului Israel (îndeosebi de 
către China până la mijlocul anilor '50)... Structurile lumii a 
treia amintite deja (conferinţa de la Bandung, Mişcarea de 
nealiniere, Liga afro-asiatică...) permit realizarea unor 
prime contacte. Dar pătrunderea cea mai eficientă se face 
prin intermediul minorităților musulmane (20 de milioane în 
China, 50 de milioane în URSS) aflate în fiecare dintre 
aceste două state. China este pioniera acestei tactici, 

trimiţându-l (în 1955) pe preşedintele Asociaţiei islamice 
(care, după cum am văzut, din 1953, regrupează 
musulmanii chinezi), Burhan Sahidi, în vizită în Egipt, apoi, 
în anul următor, cu ocazia unui al doilea pelerinaj la Mecca, 
în mai multe ţări musulmane (Liban, lordania, Libia, Tunisia, 
Afghanistan şi Siria). Uniunea Sovietică este mai lentă în 
utilizarea filierei islamice; dar, după ce s-a străduit să 
demonstreze (printr-o politică relativ conciliantă, dacă nu 
faţă de islam, cel puţin faţă de marii demnitari islamici ai 
Uniunii) posibilitatea unei coexistente posibile între islam şi 
revoluţie, ea se foloseşte de această idee în mod 
sistematic, de la sfârşitul anilor '60. Încă de atunci, 
demnitarii religioşi - îndeosebi marele muftiu al Taşkentului 
- sunt trimişi în toate colţurile lumii musulmane (din Maroc 
în Somalia, trecând prin Yemenul de Nord, Iraq, lordania, 
Egipt...), pentru a afirma solidaritatea Uniunii Sovietice cu 
populațiile musulmane. În acelaşi timp, vaste reuniuni - la 
Taşkent, la Samarkand... - îi adună pe reprezentanţii 
principalelor ţări musulmane (24 în 1970, 25 în 1975...). 
Marii demnitari religioşi ai Uniunii Sovetice, doritori să 
obţină pentru islam statutul de religie naţională, joacă fără 
nicio reticenţă aparentă rolul pe care li-l propune 
conducerea comunistă. 


Faza succeselor sovietice (1955-1967) 


În ciuda acestor eforturi, extinderea influenţei comuniste 
în Orientul Mijlociu nu s-a făcut niciodată în mod liniar şi 
regulat, ci în salturi. Se poate distinge o primă perioadă 
(1955-1958), în timpul căreia China şi URSS fac primele 
investigaţii; acestea nu acţionează întotdeauna de comun 
acord, dar evită să se ciocnească. Bejijingul stabileşte 
contacte cu Siria şi Egipt, fapt care contribuie la 
dezvoltarea legăturilor acestor ţări cu Moscova şi sateliții 
săi est-europeni. Încă de la sfârşitul anului 1955, 
Cehoslovacia furnizează arme Egiptului, iar în anul următor, 

Nasser, moderându-şi anti-comunismul, se apropie de 
Uniunea Sovietică. Doi ani mai târziu, aceasta din urmă 
acceptă să finanţeze barajul de la Assuan. În Iraq, Moscova 
beneficiază de răsturnarea (în iulie 1958) a regimului aflat 
la putere (pro-occidental) de către generalul Kassem, care 
rupe pactul de la Bagdad pus la punct de Statele Unite. 
Americanii, nelinistiti de ceea ce ei consideră a fi o pornire 
expansionistă sovietică, procedează - împreună cu Marea 
Britanie - la o debarcare militară în Liban şi lordania. 

Dar, începând din 1959, Orientul Mijlociu devine una 
dintre multiplele zone ale conflictului chino-sovietic. 
Beijingul vede de acum cu ochi răi orice apropiere între un 
stat arab şi „revizioniştii” lui Hruşciov. Relaţiile sale cu 
statele aflate în bune raporturi cu aceştia din urmă (precum 
Egiptul şi lraqul) sunt tot mai slabe. China nu ezită chiar să 
încurajeze formarea unui curent de opinie favorabil sieşi în 
interiorul PC iragian. La rândul lor, sovieticii se străduiesc 
să blocheze orice iniţiativă chineză în Orientul Mijlociu; şi nu 
numai că reuşesc, dar chiar ajung să se impună ca 
interlocutori privilegiați ai Egiptului, Siriei şi Iraqului. 
Regimul lui Nasser, care, la sfârşitul lui 1961, trece la noi 
nationalizäri, este ridicat în  slăvi. Calificat drept 
„democraţie revoluţionară”, acesta este considerat chiar de 
către Hruşciov, cu ocazia. inaugurării barajului de la Assuan 
(în mai 1964), ca aflându-se „pe calea construcţiei 
socialiste”. Celălalt sprijin al strategiei sovietice în Orientul 
Mijlociu este Siria, care, în 1966, acceptă o colaborare între 
Ba'th şi Partidul comunist, decide să restabilească relaţiile 
diplomatice cu Egiptul şi semnează cu acesta acorduri 
militare. În aceeaşi perioadă, Moscova se apropie şi de Iraq, 
al cărui guvern practică o politică socio-economică mai 
radicală şi... un anticomunism mai puţin agresiv ca în 
trecut. În preajma războiului israelo-arab de şase zile 
(1967) se creează sentimentul unei - incontestabile reuşite 
a Uniunii Sovietice în Orientul Mijlociu, concretizată într-o 
întărire apreciabilă a flotei sale de război în Mediterana. 

Acest succes contrastează cu eşecul Beijingului, a cărui 
înaintare a fost blocată de dogmatismul său ideologic în 
evidentă creştere) şi, mai ales, de manevrele ostile ale 
„marelui frate” sovietic. 


Eşecurile 


Războiul de şase zile, deşi pornit dintr-o inițiativă 
egipteană, loveşte teribil credibilitatea sovietică în lumea 
arabă. Aceasta, considerând că Moscova, preocupată numai 
de evitarea unei confruntări directe cu Statele Unite, nu şi-a 
susţinut suficient aliaţii, o acuză de trădare. Amploarea 
înfrângerii armatelor arabe - echipate de către sovietici - 
creşte motivele discreditării. „Când războiul a luat sfârşit - 
notează Anatole Shub -, era evident că Moscova suferise 
cea mai severă înfrângere internaţională de la criza 
rachetelor din Cuba.” 

Uimitor a fost că Uniunea Sovietică a reuşit destul de 
repede, printr-o intensă activitate diplomatică, printr-o vie 
propagandă împotriva Israelului (dusă de toţi sateliții săi, cu 
excepţia României) şi printr-un efort nu mai puţin intens de 
reconstruire a armatelor egiptene şi siriene, să 
redobândească o mare parte din autoritatea şi prestigiul 
său în Orientul Mijlociu. În mai 1971, aceasta chiar 
semnează cu Egiptul un „tratat de prietenie şi cooperare”, 
primul de acest gen încheiat cu o tară nesocialistă. Dar 
succesorul lui Nasser, Anwar El Sadat, care nu are 
încredere în comunişti (încât a susţinut, în 1971, 
sângeroasa represiune împotriva membrilor PC sudanez) şi 
în Uniunea Sovietică - pe care o ştie mai mult ataşată de 
„destinderea” cu Statele Unite decât de cauza arabă -, rupe 
relațiile cu Moscova în iulie 1972. În ciuda reacției 
moderate a Kremlinului la acest usturător afront şi în ciuda 
eforturilor sale de a salva Egiptul de la catastrofă în timpul 
„războiului de Yom Kippur”, Sadat, care vrea cu orice preţ 
să obţină retrocedarea Sinaiului de către Israel, se apropie 

de Statele Unite, denunţă tratatul din 1971 încheiat cu 
Uniunea Sovietică şi semnează, după acordurile de la Camp 
David (septembrie 1978), un tratat de pace - în martie 
1979 - cu Israelul. Ţinând seama de politica lui Sadat, 
Uniunea Sovietică este obligată să-şi modifice în 
profunzime sistemul de alianţe în Orientul Mijlociu. Astfel, 
se va apropia de OEP - susţinând ideea creării unui stat 
palestinian în Cisiordania şi în fâşia Gaza -, ca şi de Siria, 
Iraq şi Libia. 

Deci, atât pentru Moscova (care cunoscuse aici înfrângeri 
foarte grave), cât şi pentru Beijing - care eşuase complet în 
tentativa sa de a implanta „partide marxist-leniniste”, şi 
care abia mai târziu şi-a regăsit o oarecare audienţă, printr- 
o politică mai suplă şi mai pragmatică (îndeosebi în Iran, 
Kuweit şi Liban) -, Orientul Mijlociu s-a dovedit a fi o zonă 
foarte greu de pătruns. Situaţia a fost aceeaşi şi în America 
latină, dar din alte motive. 


2.2.2. ...şi în America latină 
Condiţii puţin favorabile 


Pentru statele comuniste, dornice să lege contacte şi să-i 
influenţeze viitorul politic, America latină prezintă aproape 
aceleaşi tipuri de obstacole ca şi Orientul Mijlociu, în primul 
rând trebuie luată în calcul vigilenta Statelor Unite, care, 
dată fiind apropierea geografică, este cu mult mai 
puternică aici decât oriunde în altă parte. Mai mult, partea 
latină a continentului a asistat la dezvoltarea unor mişcări 
specifice, deopotrivă populare şi naționaliste. Conduse când 
de despoti (precum Gômes în Venezuela, Trujillo în 
Republica Dominicană sau Somoza în Nicaragua), când de 
şefi luminati şi apreciaţi (precum Peron în Argentina, 
Vargas în Brazilia, Odria în Peru, Rojas Pinilla în Columbia), 
regimurile respective nu au rezolvat totuşi problemele 

socio-economice ale acestui „continent al venelor deschise” 
(Eduardo Galeano), de mai multe ori jefuit de către marile 
puteri europene şi de Statele Unite, şi în care încă 
domnesc, în anii '60, foamea, frica şi cele mai dure 
inegalităţi sociale. 

Având în vedere o asemenea situaţie, marxismul ar fi 
trebuit să găsească aici un teren foarte prielnic, cu atât mai 
mult cu cât în acest teren foarte prielnic fuseseră create de 
timpuriu partide comuniste. Unele, de inspiraţie troţkistă 
(Bolivia, Peru, Guatemala...), stabileau o legătură directă 
între o acţiune de clasă şi cucerirea statului; altele, de 
inspiraţie sovietică (în Brazilia, de pildă), acordau mai 
degrabă prioritate unui „larg front multiclasial” şi sprijineau 
statul national-popular. Dar, deşi aceste partide exercitau o 
largă influență în rândul intelectualilor şi sindicatelor, 
ponderea lor electorală era foarte scăzută. Intr-adevär, aşa 
cum explică Alain Touraine, „America latină este de două 
ori îndepărtată de situaţiile favorabile leninismului. Mai 
întâi, pentru că statul autocratic «oriental» este absent aici; 
apoi, pentru că în America latină spiritul revoluţionar nu 
este niciodată separat de voinţa radicală de deschidere a 
unui spaţiu politic mult mai puţin închis decât în 
majoritatea ţărilor, cu excepţia unei părţi din Occidentul 
industrializat precoce”. 


Impactul mişcărilor creştine progresiste 


Observatorii au putut aprecia că în America latină unele 
mişcări creştine erau vectori mai buni ai difuzării 
marxismului decât partidele comuniste divizate, concurente 
şi ultra-minoritare. Fără a subscrie întru totul acestor 
aprecieri - nelipsite de prejudecăţi -, trebuie acceptată 
ideea că Biserica latino-americană, după o foarte lungă 
perioadă de coluziune cu guvernanţii, a asistat la 
dezvoltarea în sânul ei a unui curent progresist care-şi 
propunea să „stimuleze reformele unor structuri, necesare 

pentru o mai mare participare a populatiei latino-americane 
la viaţa politică, socială, economică şi culturală”. /ncă din 
1967 este semnat Manifestul Episcopilor din lumea a treia, 
iar în mai 1973 este publicat, cu aprobarea episcopilor - 
printre care Helder Camara - şi a preoţilor din nord-estul 
Braziliei, un document intitulat „Am auzit strigătele 
poporului meu”, a cărui tonalitate marxistă nu poate fi pusă 
la îndoială: „Procesul istoric al societăţii bazate pe clase şi 
dominaţia capitalistă - se afirmă aici - conduc, în mod fatal, 
la confruntarea dintre clase (...). Clasa dominantă nu are 
altă cale pentru a se elibera decât să urmeze lungul şi greul 
drum, deja început, care duce la proprietatea socială 
asupra mijloacelor de producție. In aceasta constă 
fundamentul principal al unui imens proiect istoric de 
transformare globală a societăţii actuale: într-o societate 
nouă, în care să devină posibilă crearea condiţiilor obiective 
care să permită oprimatilor să-şi recupereze umanitatea de 
care au fost despuiati, să înlăture lanţurile suferințelor lor, 
să învingă antagonismul dintre clase şi, în sfârşit, să-şi 
cucerească libertatea”. 

Având sau nu raporturi cu „teologia eliberării” 
exprimată în 1971 în lucrarea unui preot peruan, Gustavo 
Gutierrez -, curente progresiste şi mișcări ale preoților 
fondate cel mai adesea pe marxism într-o reformulare 
realizată de promotorii credinţei) iau naştere în Chile 
(Creştinii pentru socialism), în Argentina (Preoţii pentru 
lumea a treia), în Columbia (Preoţii pentru America latină), 
în Mexic (Preoţii pentru popor), în Peru (Biserica solidară), 
în Nicaragua  (Crestinii revoluționari), în Salvador 
(Coordonarea naţională a Bisericii populare)... Camilo 
Torres şi Domino Lain se alătură partizanilor columbieni. O 
parte a Bisericii chiliene îl „susţine condiţionat” pe Salvador 
Allende. 


Prudenta Uniunii Sovietice 

Dacä, prin intermediul partidelor comuniste si al câtorva 
grupări creştine, se observă o anumită sensibilizare în 
privinţa preceptelor marxiste, aceasta se dovedeşte a fi 
totuşi insuficientă pentru declanşarea unei mişcări de 
amploare. Conştientă de aceasta, Uniunea Sovietică se 
arată foarte prudentă în sustinerile sale. Astfel, participarea 
PC guatemalez la regimul lui Arbenz (în 1953) se face fără 
sprijinul Uniunii Sovietice, care consideră prea slabă coaliția 
aflată la putere. Nici în Cuba Moscova nu se arată cu nimic 
mai entuziastă atunci când PC (aproximativ 20.000 de 
membri) încheie, în iulie 1958, un acord de colaborare cu 
mişcarea lui Fidel Castro, urmărind răsturnarea dictatorului 
Batista. Necrezând în şansele operaţiunii şi temându-se - în 
caz de succes - că o intervenţie americană ar repune în 
discuţie politica „paşnicei coexistente”, Uniunea Sovietică 
nu se implică. Abia în aprilie 1959, Castro aflându-se la 
putere şi orientându-se spre reforme radicale, Moscova 
semnează un prim acord economic, iar în iulie 1960 
Hruşciov ameninţă Statele Unite în cazul unor represalii 
împotriva insulei. După cum am văzut în capitolul 
precedent, încă de atunci regimul castrist este dat ca 
exemplu - de către Moscova - de „stat de democraţie 
naţională”. 

Pentru Hruşciov, instalarea unui regim pro-sovietic în 
Cuba este decisivă. De altfel, el nu ezită, pentru a-l apăra, 
să-şi asume orice risc, amplasând rachete şi întârziind să le 
retragă în timpul crizei din toamna anului 1962. Totuşi, în 
cele din urmă cedează în faţa hotărârii lui Kennedy, 
dezamăgindu-l pe Castro şi dovedind că veleităţile sale 
expansioniste în America latină nu merg atât de departe 
încât să afecteze noile relaţii stabilite cu Statele Unite. 
Succesorii săi menţin această poziţie prudentă şi, 
asemenea lui, refuză să sacrifice „destinderea” în numele 
expansiunii revoluţionare în America latină, străduindu-se, 
în anii '60 şi '70, să calmeze pornirile lui Castro şi să 
susţină teza potrivit căreia, pe acest continent comunismul 

se impune mai bine prin participarea la guverne de coaliţie, 
decât prin revoluţii violente. Pentru a nu se lăsa depăşiţi de 
China, conducătorii sovietici consimt abia la conferinţa 
partidelor comuniste de la Havana, în decembrie 1964, să 
facă un compromis, prevăzând ca partidele comuniste din 
America latină să susţină, cu ajutorul Uniunii Sovietice, 
lupta armată în şase ţări (Venezuela, Columbia, Guatemala, 
Honduras, Paraguay şi Haiti). Dar intervenţia militară 
americană în Santo Domingo, în 1965, ca şi serioasele 
eşecuri ale gherilelor (îndeosebi în Venezuela) conving şi 
mai mult URSS-ul că singura tactică acceptabilă este aceea 
a formării unor largi fronturi politice şi populare. De 
asemenea, susţinerea Frontului sandinist din Nicaragua 
(oficială în martie 1980, întărită după 1981) şi a Frontului 
Farabundo Marti din Salvador este prudentă şi calculată. 
Reacţiile sovietice sunt şi mai discrete în timpul invaziei 
americane în Grenada, în octombrie 1983. De la Hruşciov la 
Andropov regăsim, în privinţa ariei latino-americane, 
aceeaşi obsesie de a nu provoca partenerul american. 

Această prudenţă nu este deloc apreciată nici de Castro - 
care profită de perioadele de tensiune cu URSS pentru a 
duce o politică activă de susţinere a gherilelor latino- 
americane -, nici de către China, care apără principiul 
revoluției violente şi se străduieşte, începând din 1963, să 
promoveze structuri care să-i apere punctul de vedere. 
Aceasta susţine în mod activ aripile staliniste ale partidelor 
comuniste şi, mai ales, determină prin scindare sau creare 
formarea unor „partide marxist-leniniste” în Brazilia, Chile, 
Columbia, Paraguay, Argentina, Ecuador şi Peru. Dar 
efectivul slab al acestor noi partide, ca şi imposibilitatea de 
a detaşa Cuba de orbita sovietică condamnă în cele din 
urmă China la o poziţie marginală. Va trebui să aştepte 
perioada de destindere cu Statele Unite pentru a stabili 
relaţii diplomatice (independent de caracteristicile politice 
ale regimurilor) şi, mai ales, perioada de după 1978-1980, 
pentru realizarea legăturilor economice. 

Insuccesul gherilelor castriste... 


În această perioadă, America latină este teatrul a două 
mari tipuri de acţiuni revoluţionare: unele emană din 
mişcări de masă, celelalte sunt cauzate de un grup restrâns 
de guerrilleros. 

In materie de gherile - la fel de numeroase pe cât de 
diverse în ceea ce priveşte tactica şi inspiraţia -, modelul 
cubanez a cunoscut puţini rivali. Pentru Fidel Castro şi Che 
Guevara, răsturnarea unui stat burghez sprijinit pe 
imperialism nu putea fi făcută decât de o elită. Numai o 
„avangardă” - bine organizată şi înarmată - avea şanse de 
reuşită. Teoria „foquismului” şi-a dovedit repede limitele, în 
special când promotorul său a trecut la acţiune în Bolivia, 
după ce-şi abandonase funcţiile oficiale în Cuba, în aprilie 
1965. 

In ultima şi tragica sa aventură, Che Guevara - acest 
„Mic condotier al secolului XX” (R. Debray) - a acumulat, 
într-adevăr, atât de multe greşeli, încât poate părea o 
sinucidere organizată. Totul sau aproape totul era 
contestabil în ultimul său plan de reactivare a revoluţiei în 
America latină: alegerea Boli viei, al cărei conducător, 
generalul Barrientos, a ştiut să pactizeze cu abilitate cu 
sindicatele ţărăneşti; alegerea, de asemenea, a unei zone 
foarte izolate, montane şi forestiere, din sud-estul ţării, 
Nancahuazay, în care populaţia trăia retrasă; în fine, refuzul 
de a încerca o legătură cu forţele progresiste ale ţării 
(minerii sau Partidul comunist). În scurt timp, viaţa 
cotidiană a celor aproximativ treizeci de guerrilleros deveni 
imposibilă: „Un joc de piste întortocheate într-un spaţiu 
stăpânit prost - atât de rău erau făcute hărţile - şi 
drumurile rare” (P. Vayssiere). Rănit, luat prizonier, Che 
Guevara a fost ucis la octombrie 1967 de către oamenii lui 
Barrientos. Charisma sa personală a depăşit acest eşec 
eroic, ajungând în epopee. „Che”, teoretician al acţiunii 

revoluţionare (Războiul de gherilă, 1960), e considerat de 
posteritate drept modelul revoluționarului din lumea a treia, 
eliberator şi apărător al maselor oprimate, pentru dubla sa 
participare la edificarea regimului castrist şi la gherila 
boliviană. Legenda lui Guevara a ascuns în totalitate 
extremul anti-populism Şi voluntarismul leninist 
caracteristice concepţiilor partizanilor castro-guevarişti. 

Totuşi, în ciuda limitelor sale, modelul guevaro-castrist - 
bazat pe acţiunea unei avangărzi de revoluționari 
profesionişti - a inspirat mai multe gherile, în Argentina, 
Peru, Brazilia, Venezuela... În această din urmă ţară, 
voluntari cubanezi au debarcat în 1966-1967 - însă 
acţiunea lor, ca şi aceea care avusese loc cu câţiva ani mai 
devreme, a tinerilor studenţi ai MIR, ce-şi părăsiseră 
universităţile pentru a crea „focos”-uri în statele Sucre şi 
Merida, a întâmpinat două obstacole: ezitările stângii 
revoluţionare venezuelene între modelul cubanez, modelul 
populist şi terorismul urban, pe de o parte; şi, pe de altă 
parte, hotărârea guvernului de a anihila „acţiunile 
subversive” prin capacitatea sa de integrare politică şi 
socială, şi prin eficacitatea represiunii sale. 

Aceste dificultăţi în alegerea celei mai bune căi de luptă 
se observă în majoritatea ţărilor latino-americane. Ele se 
explică prin contextele istorice şi geo-politice diferite, dar şi 
prin divergentele privind priorităţile luptei revoluţionare, 
după cum se doreşte privilegierea obiectivelor naţionale 
(dezintegrarea imperialismului american sau a guvernelor 
care-l susţin) sau a celei sociale. In Guatemala, de pildă, 
fiecare dintre aceste scopuri este urmărit de organizaţii 
distincte, ce se revendică unele din castrism (Forţele 
armate revoluţionare), celelalte din trotkism şi maoism... 
Incercările de unificare şi alianţă eşuează, împiedicând 
dezvoltarea unei mişcări de masă de tip chinezesc sau 
vietnamez. 

In Uruguay, gherila - după modelul mai multor ţări din 
„conul sudic” (Brazilia, Chile...) - s-a dezvoltat mai ales în 

oraşe; mişcarea Tupamaros (apărută în 1962), puternic 
influenţată de ideile castro-guevariste, a ezitat permanent 
între linia foquistă (ce dădea prioritate violenţei: atacuri ale 
unor mici grupări  militarizate împotriva firmelor 
multinationale, asasinarea unor politisti si militari, răpiri de 
diplomaţi si industriaşi...) şi acţiunea de masă (preocupată 
îndeosebi de alianţe politice şi succese electorale). 
Antrenând de partea lor numai intelectuali, ei ajung, 
începând din septembrie 1971, să fie izolaţi, divizați şi 
incapabili de a face faţă redutabilei represiuni militare a 
„escadroanelor morţii”. În Argentina, membrii grupului 
Montaneros se orientează mai întâi spre o mişcare de masă 
(ce reuneşte până la 100.000 de membri), militând pentru 
întoarcerea lui Peron. Însă, când în iunie 1973 acesta revine 
efectiv, ei participă la lupta armată între diferitele tendinţe 
peroniste, multiplică atentatele şi se dedau unor acţiuni 
violente. Distrugerea lor, la mijlocul anilor '70, a servit 
drept pretext pentru preluarea puterii de către armată. 


Si al „comunismului revoluţionar” 


În acest veritabil laborator care a fost America latină a 
anilor '60, şi alte lupte au luat forma „comunitarismului 
revoluţionar”. Este cazul mai multor mişcări columbiene ce 
înlocuiesc gherilele rurale de inspiraţie castristă, eşuând 
evident. Preotul Camilo Torres, la începutul lui 1966, 
declarându-se convins de necesitatea „de a lua puterea 
minorităţilor privilegiate pentru a o da majorităţii sărace”, 
încearcă să organizeze, în cadrul Armatei de eliberare 
naţională (AEN), o mişcare urbană de masă; însă este ucis 
la 15 februarie 1966, la câteva săptămâni după ce-şi 
începuse acţiunea. Tot în Columbia, mişcarea M19, 
inspirată de uruguayenii Tupamaros, încearcă să-şi extindă 
influenţa în oraşe şi câştigă, la început, simpatia unei părţi 
din populaţie (intelectuali, muncitori, studenţi) prin acţiuni 
spectaculoase. Dar M19 nu reuşeşte să declanşeze o 

mişcare populară masivă, ca urmare a abilității puterii de a 
menţine un echilibru între conservatori şi liberali, şi de a 
semna înţelegeri cu principalele grupări de gherilă. 

In Peru, primele gherile organizate de-a lungul anilor '60 
sunt şi ele de orientare comunitară, având mai puţin drept 
obiectiv răsturnarea puterii, cât afirmarea specificului şi 
drepturilor comunităţilor indiene. Dar, influențate de 
modelul cubanez, acestea  privilegiază lupta armată. 
Puternicele lor divergențe ideologice şi tactice, şi lipsa de 
colaborare a comunităţii indienilor Quechuas fac din aceştia 
o pradă uşoară pentru guvernul ce reuşeşte să-i elimine în 
1965. Cinci ani mai târziu, Abimael Guzman, profesor de 
sociologie, creează o nouă mişcare de gherilă rurală, 
Sendrero Luminoso (Drumul luminos), care-şi recrutează 
militanţii dintre fiii micilor proprietari sau comercianţi 
metişi, întorşi în satele lor după studiile secundare. 
Inspirându-se din marxism şi maoism. Drumul luminos se 
bazează exclusiv pe această avangardă militară pentru a 
transforma regiunea muntoasă Ayacucho - una dintre cele 
mai sărace din ţară - într-o bază rurală revoluţionară, 
pornind de la care trebuia să se facă încercuirea şi 
cucerirea principalelor oraşe ale ţării. Abuzurile de putere şi 
represiunea militară şi poliţienească feroce se succed într- 
un ritm infernal pe toată durata anilor '80. Deşi Drumul 
luminos oferă exemplul unei implantări revoluţionare într-o 
vastă regiune, mişcarea nu poate fi totuşi considerată drept 
o mobilizare populară. 


Mişcările de masă din Nicaragua şi El Salvador 


Una dintre singurele mişcări revoluţionare de masă 
veritabile pe care le-a cunoscut continentul latino-american 
este cea organizată în jurul sandiniştilor nicaraguani, la 
sfârşitul anilor '70. Aceşti tineri marxişti fascinati de 
aventura castristă - care creează, încă din 1961, un Front 
de eliberare naţională (FSLN) - optează la început pentru 

gherila rurală. Insuccesul îi determină să încheie o alianţă 
cu opoziţia civilă, regrupată în Uniunea democratică de 
eliberare. Prin unirea acestor forţe civile şi militare, 
ansamblul categoriilor sociale (de la burghezie la clasele 
populare), în deplină unitate, se angajează - începând cu 
anul 1978 - într-o /uptă comună împotriva dictaturii familiei 
Somoza, care monopolizase bogăţiile ţării. De acum nu mai 
este „o gherilă, ci un război de eliberare naţională” (A. 
Touraine). Chiar înainte de căderea lui Somoza (iulie 1979), 
diferitele curente de opoziţie ajung să elaboreze un 
program comun în cadrul unei /unte a guvernului de 
reconstrucţie națională. 

Dar foarte repede,  sandiniştii câştigă un loc 
preponderent în guvern - şi, pentru a face faţă forţelor 
Contras (forte contra-revolutionare) şi boicotului Statelor 
Unite, impun o radicalizare politică si o apropiere tot mai 
strânsă de statele comuniste (mai întâi Cuba, apoi URSS, 
care le acordă un ajutor militar substanţial). Incă din 1983, 
confiscarea statului de către sandinişti este efectivă, 
ruptura de burghezie producându-se foarte repede. De 
acum totul se conjugă (vii tensiuni interne, datorită 
nemulțumirii opoziţiei şi minorităţilor etnice miskito şi 
sumu, neintegrate, şi atacurile forţelor Contras) pentru 
crearea unei situaţii din ce în ce mai preocupante atât din 
punct de vedere militar, cât şi economic. 

Şi în El Salvador, după o lungă perioadă de diviziuni 
(rivalități între numeroase grupări de inspiraţie cubaneză, 
chineză, albaneză, sovietică...), insuccese şi represiuni 
teribile, cele cinci principale organizaţii de gherilă (în jur de 
10.000 de combatanți) decid să se unească, după 
răsturnarea generalului Romero - la 15 octombrie 1979 - 
de către câţiva tineri militari progresişti. Programul de 
reformă agrară al acestora din urmă fiind paralizat de clasa 
proprietarilor funciari (4% din populaţie dispunând de 64% 
din pământurile cultivabile), Frontul Farabundo Marti de 
eliberare națională - format din cinci gherile al căror pivot 

este Partidul comunist salvadorian - încearcă să provoace, 
începând cu 10 ianuarie 1981, o insurecție generală. 
Aceasta nu are loc în cele din urmă, dar eforturile depuse 
pentru a o declanşa permit Frontului să se implanteze în 
zona de nord a ţării, cea mai populată şi cea mai săracă. 

Pe ansamblu, dificultăţile în a se uni, în a-şi coordona 
acţiunile cu sindicatele şi diversele mişcări muncitoreşti şi 
studenţeşti, şi mai ales lipsa unei ţinte atât de nepopulare 
precum familia Somoza, i-au împiedicat pe partizanii 
salvadorieni să provoace - după exemplul sandiniştilor din 
Nicaragua - o coaliţie irezistibilă a forţelor de opoziţie, 
capabilă să distrugă puterea aflată la guvernare. 

Trebuie reţinut faptul că, în toate acţiunile revoluţionare 
desfăşurate în anii '70-'80 în America centrală, Cuba joacă 
un rol important, în contrast cu atitudinea prudentă sau pur 
şi simplu pasivă a Uniunii Sovietice, mereu preocupată, de 
la „afacerea rachetelor”, să nu provoace Statele Unite în 
zona lor de influenţă. Fidel Castro, considerând că-i este 
favorabilă conjunctura, încurajează prin orice mijloace 
mişcările insurectionale. În Salvador, el serveşte ca 
intermediar în unificarea gherilelor; în Nicaragua, în strânsă 
legătură cu Frontul sandinist, îi antrenează pe partizani şi le 
acordă ajutor material. În insula Grenada susține lovitura 
de stat a lui Maurice Bishop, în martie 1979, trimite 
consilieri şi reacționează cu forță la intervenţia Statelor 
Unite în octombrie 1983. Această din urmă acţiune este 
semnificativă pentru teama provocată atunci, la 
Washington, de expansiunea comunistă în bazinul 
caraibian, ca urmare a izbânzii forţelor ce se prevalau de 
marxism-leninism în Nicaragua, Salvador şi Grenada. 
Trebuie spus că această înaintare se conjugă cu avansarea 
mult mai clară şi mai puternică, a comunismului în Africa şi 
Asia. 

2.3. O ofensivă de mare amploare în Africa şi 
în Asia 


2.3.1. Socialismele africane 


Neîncrederea iniţială faţă de marxism-leninism şi 
URSS 


Chiar dacă, după valul de colonizare africană de la 
sfârşitul anilor '50, mai multe guverne se declară socialiste, 
niciunul nu se proclamă totuşi inspirat direct din marxism- 
leninism. În fapt, o asemenea doctrină, concepută în sec. al 
XIX-lea pornind de la analiza societăţilor europene, 
bazându-şi acţiunea pe lupta proletariatului muncitor 
împotriva burgheziei capitaliste şi având atunci ca principal 
domeniu de aplicaţie ţări cu economie dezvoltată, apare 
total inaplicabilă în contextul african. In plus, ca şi în 
Orientul Mijlociu sau în America latină, noile regimuri se 
arată puţin dispuse să-şi sacrifice fragilul, dar vibrantul lor 
naționalism în interesul internationalismului. 

În schimb, aceste state de curând independente se 
ambiţionează uneori să construiască un socialism specific, 
adaptat condiţiilor locale, combinând elemente ale tradiţiei 
africane, ale creştinismului şi diverselor curente socialiste, 
nerefuzând nici să împrumute concepte de analiză din 
marxism, nici să primească ajutor din partea statelor 
comuniste, cu singura condiţie ca acestea să nu atenteze la 
independenţa lor. Încă din 1958, China şi URSS se 
mobilizează în direcţia statelor rămase fără niciun ajutor 
după ruptura brutală şi radicală de fostele ţări 
colonizatoare. În 1959, de exemplu, Guineea - fostă 
franceză - a lui Sékou Touré primeşte sprijinul activ - politic 
şi material - al Chinei şi Uniunii Sovietice. In septembrie 

1960, Sékou Touré este primul sef al unui stat african 
primit oficial la Beijing, în timp ce câteva luni mai târziu, 
însuşi Leonid Brejnev se află la Conakry. Cele două mari 
state comuniste rivale asaltează cu amabilităţi şi Mali, şi 
Ghana, semnând cu aceste ţări „tratate de prietenie şi 
cooperare” Nu fără grabă, Uniunea Sovietică situează - în 
aprilie 1961 - Guineea, Ghana şi Mali imediat după Cuba în 
rândul „statelor de democraţie națională”, categorie nou 
definită de experţii Kremlinului pentru a califica ţările în 
care „tranziţia la socialism” este cu certitudine demarată. 
Imediat sunt promovate şi Congo-Brazzaville (după puciul 
împotriva abatelui Fulbert Youlou, în 1963) şi Algeria, 
condusă - după câştigarea independenţei (martie 1962) - 
de către Ben Bella. Cu câteva luni înaintea căderii sale de la 
Kremlin, Hruşciov nu ezita să compare Cuba şi Algeria, 
care, după el, au ales amândouă „calea socialistă de 
dezvoltare”. 

Totuşi, deceptiile nu întârzie să apară, de o parte şi de 
alta. Statele comuniste sunt dezamăgite şi îngrijorate să-i 
vadă pe noii parteneri angajându-se pe căi mai puţin 
ortodoxe. Dacă, de exemplu, conducătorii Republicii Mali 
creează societăţi de stat în principalele sectoare ale 
economiei, cât şi cooperative rurale, ei neglijează în schimb 
constituirea unei organizaţii de masă. De asemenea, 
realizările planului de 7 ani (1963-1970) conceput de 
Ghana - după o vizită a lui Nkrumah la Moscova - apar 
repede ca fiind foarte modeste. Este la fel de evident că 
noile regimuri africane, care păstrează legături economice 
cu ţările occidentale, nu acordă încredere celor două state 
comuniste. Încă din 1961, Guineea reproşează sovieticilor 
amestecul în treburile lor interne, nepotrivirea ajutorului 
lor, mergând chiar până la expulzarea ambasadorului. Alte 
guverne reproşează sovieticilor faptul că ajută grupări 
marxiste (Uniunea populară în Camerun, Partidul popular în 
Kenya...). În cele din urmă, graba lui Hruşciov de a susţine 
regimuri instabile şi puţin sigure din punct de vedere 

ideologic, în ciuda marilor eforturi depuse (realizarea a 350 
de proiecte în aproximativ ţări africane între 1954 si 1962), 
nu duce decât la eşecuri: ruperea relaţiilor cu Guineea, 
răsturnarea lui Ben Bella - în Algeria - de către colonelul 
Houari Boumediene (iunie 1965), prăbuşirea regimului lui 
Nkrumah în Ghana (februarie 1966)... 


Apariţia unor regimuri de inspiraţie marxist- 
leninistă 


În ciuda deceptiilor şi neînțelegerilor initiale, numeroase 
regimuri africane preferă - la sfârşitul anilor '60 şi mai ales 
în cursul anilor '70 - să se inspire din marxism-leninism. O 
asemenea orientare se explică atât prin preocuparea noilor 
şefi de stat lipsiţi de experienţă de a găsi un cadru coerent 
şi riguros politicii lor economice, cât şi prin realismul 
politicii externe a noilor conducători sovietici. „Viziunii 
aproape sentimentale asupra Africii” (H. Carrère 
d'Encausse) pe care o avusese Hruşciov, 

Brejnev şi echipa sa îi substituie o viziune ,rationalä”, 
adoptând o strategie în doi timpi, ce prevede susţinerea 
luptelor de eliberare naţională şi un ajutor adaptat 
regimurilor dornice să impună socialismul, chiar dacă 
condiţiile ,normale” de implantare a acestuia nu sunt 
îndeplinite. Începând din anii 1973-1974, aceste ţări 
primesc din partea teoreticienilor sovietici calificativele de 
„state de orientare socialistă” şi „democraţii socialiste”. 

„Planul brejnevist prezintă avantajul final că situează 
Uniunea Sovietică de partea statelor care respectă 
integritatea teritorială şi legitimitatea guvernamentală, 
principii de bază ale Organizaţiei unităţii africane (OUA). 
Această abilitate în a impune o imagine pozitivă a 
interventionismului său, în a profita de inerția Statelor Unite 
(paralizate de „sindromul vietnamez”) şi în a trage cât mai 
multe foloase din militantismul cubanez îi permite lui L. 
Brejnev să ridice pe pământ african, în mai puţin de patru 

ani (1975-1978), un ,imperiu” dispersat, fragil, dar imens, 
format în principal dintr-un nucleu de patru state aliate, 
declarate pro-sovietice (Angola, Mozambic, Etiopia, Congo) 
şi dintr-o constelație de state favorabile, ce se prevalează 
de marxism (Guineea-Bissau, Benin...) sau de un „socialism 
specific” (Algeria, Libia, Tanzania, Madagascar...). 

Ca urmare a acestei duble dinamici - internă şi externă -, 
vreo douăsprezece state experimentează deci, un timp 
(mai mare sau mai mic), un socialism inspirat din marxism. 
Uneori această orientare răspunde voinţei personale a 
conducătorului sau echipei aflate la putere; alteori ea se 
impune în urma victoriei unei mişcări cu caracter popular. 


Procesul de aderare: voinţă a unui clan sau a unui 
om... 


Sunt numeroase cazurile în care orientarea spre 
socialism este hotărâtă numai de voinţa guvernelor aflate 
la putere, adică a unui om, a unei echipe sau a unui partid 
dominant. Astfel, Carta de la Alger - ce defineşte 
caracteristicile „socialismului algerian” - este votată la 
congresul FLN în februarie 1964, nemaifiind repusă în 
discuţie după lovitura de stat a colonelului Boumediene. La 
fel şi în Congo: deşi guvernul instaurat după căderea 
abatelui Fulbert Youlou se declară favorabil unei ideologii 
inspirată din marxism-leninism, totuşi Partidul congolez al 
muncii este cel care, la un congres constitutiv, în 
decembrie 1969, optează în mod oficial pentru marxism, 
făcând din Republica populară Congo primul stat african 
care adoptă un regim comunist. În Sudan, devenit 
independent din 1956, partidul comunist - bine structurat şi 
condus de Amine Ezzeddine - participă activ la o lovitură de 
stat în care nu-şi atinge însă scopul. Favorabil 
revendicărilor populaţiei din sud, el este chiar interzis în 
noiembrie 1965. „Socialismul sudanez” este de fapt 
instaurat de generalul Nimeiri (ajuns la putere în mai 1969, 

în urma unei lovituri de stat militare), fără concursul 
Partidului comunist, acuzat că ar fi implicat în tulburările 
din sud şi scos în afara legii în februarie 1971. Acesta 
participă - câteva luni mai târziu - la o nouă lovitură de stat 
pusă la cale de ofiţeri, însă Nimeiri dejucând-o, îşi întăreşte 
puterea creând un partid unic (numit Uniunea socialistă 
sudaneză) care îi pregăteşte alegerea în funcţia de 
preşedinte al Republicii (octombrie 1971). 

Tot printr-o serie de puciuri militare, într-un mod 
neaşteptat, Republica Dahomey optează pentru 
„socialismul ştiinţific”. Brusc, la 30 noiembrie 1974, 
comandantul Mathieu Kérékou - aflat la putere din 1972 - 
îşi arată intenția de a crea un regim marxist-leninist, numit 
Republica populară Benin (30 noiembrie 1975), condus de 
Partidul unic al revoluţiei populare din Benin (PRPB). Cam în 
aceeaşi perioadă, în Madagascar, un alt ofiţer, căpitanul 
Didier Ratsiraka, sprijinindu-se pe elemente radicale, 
publică o Cartă a revoluției populare malgaşe şi trece 
imediat la naţionalizarea băncilor, a societăţilor de asigurări 
şi a subsolului; în anul următor fondează, împreună cu 
prietenii săi, partidul AREMA (Avangarda revoluției 
malgase). In acelaşi an, la mai mult de 3.000 de km de 
capitala malgaşă, în Etiopia, o fracțiune radicală a juntei 
(DERG) - care, de la răsturnarea împăratului Haile Selassie 
(în iunie 1975), centralizează toată puterea - reuşeşte să 
instaureze o „democraţie populară”. După o epurare şi 
reglări de conturi sângeroase,  locotenent-colonelul 
Mengistu devine şef al statului (februarie 1977), îşi 
proclamă dorinţa de a accelera orientarea socialistă a ţării 
şi încheie acorduri cu Uniunea Sovietică în vederea 
înfrângerii „rebeliunii” eritreene. 

In alte state, opţiunea socialistă nu este dictată de o 
juntă sau un partid, ci de un lider. Astfel, încă din 1965, 
Jomo Kenyatta - ales cu doi ani mai devreme prim-ministru 
al Kenyei independente, apoi preşedinte al Republicii - 
publică o „carte albă” despre socialismul african, în care îşi 

expune propria versiune destul de neînsemnată asupra 
socialismului. Colegul şi vecinul său tanzanian, Julius 
Nyerere. procedează la fel, indicând într-o declaraţie făcută 
la Arusha, la 5 februarie 1967. concepţia sa despre 
socialism (ujamaa = spiritul comunităţii), bazat pe rolul 
predominant al colectivităţilor rurale şi pe o cooperare 
panafricană şi internaţională. În Libia, colonelul Gaddafi, 
aflat la putere din 1969, consacră mai mult timp elaborării 
unei noi şi ambitioase teorii socialiste - „era maselor” - pe 
care o defineşte, în martie 1977 (după publicarea, cu un an 
mai devreme, a unui prim fascicul din lucrarea sa Cartea 
verde), nu ca pe o cale mediană între capitalism şi 
marxism, ci ca pe o depăşire a acestor două teorii. 

În Somalia, după lovitura de stat militară din 21 
octombrie 1969 care l-a adus la putere, generalul Siad 
Barre - format în armata rusă - se orientează spre modelul 
sovietic, spre marea satisfacţie a Moscovei, care îl ajută 
puternic şi îi permite să dispună de una dintre cele mai 
bune armate din regiune. În 1974, Moscova şi Mogadiscio 
semnează un „tratat de prietenie şi cooperare”, de tipul 
celor încheiate cu Egiptul şi India. Dar, curând, Siad Barre 
se distanțează de URSS, se apropie de China, îşi afirmă 
voinţa de a „aranja” socialismul „în culorile Somaliei”, 
privilegiind valorile culturale arabo-musulmane, şi primeşte 
ajutor din partea Arabiei Saudite... Supărat îndeosebi din 
cauza alianţei încheiate între URSS şi rivala sa Etiopia, Siad 
Barre rupe (în 1977) relaţiile cu Uniunea Sovietică, 
întorcându-se spre Statele Unite. Această revenire radicală 
este semnificativă pentru superficialitatea convingerilor 
marxiste” ale liderului somalez şi pentru extrema 
personalizare a puterii. Opt ani după ce alesese socialismul 
şi modelul sovietic, acesta impune ţării o cale diametral 
opusă. 


Si mişcări populare 

Acest ,model” de trecere la socialism impus „de sus” nu 
este singurul. Există ţări africane în care instalarea unor 
regimuri de inspiraţie marxistă este rezultatul unei lupte 
populare. Exemplele cele mai semnificative privesc fostele 
colonii portugheze devenite independente la mijlocul anilor 
'70. În aceste ţări (Angola, insulele Capului Verde, Guineea- 
Bissau şi Mozambic), mişcările de eliberare naţională ce 
impun retragerea portughezilor sunt de inspiraţie marxistă. 

Toţi liderii acestor lupte anti-coloniale - intelectuali sau 
oameni de acţiune precum Agostinho Neto în Angola, 
Samora Machel în Mozambic, Amilcar Cabrai în Guineea- 
Bissau sau Aristides Pereira în Capul Verde - au fost foarte 
repede atraşi de marxism. Acţiunile lor sunt bine primite şi 
susţinute activ de principalele state comuniste, în special 
de către URSS şi Cuba. Acestea din urmă, după „revoluţia 
garoafelor” de la Lisabona (aprilie 1974), îşi măresc 
considerabil ajutorul. Mişcarea populară de eliberare a 
Angolei (MPLA) primeşte acum importante echipamente 
militare ce provin din lumea socialistă europeană, precum 
şi primii voluntari cubanezi. Aceasta îi permite să dea 
lovituri puternice celor doi adversari ai săi: FNLA, susţinut 
financiar de către Statele Unite şi militar de Zair şi China 
(mereu dornică să combată influenţa sovietică), şi UNITA, 
sprijinită de Africa de Sud. Încă de la jumătatea lui februarie 
1976. MPLA învinge şi este recunoscută de OUA drept 
reprezentantă a poporului angolez. In Mozambic, Frontul de 
eliberare (FRELIMO) - creat în 1962 prin fuziunea diferitelor 
partide - ajunge mult mai uşor la putere în 1975. 
Responsabilul său, Samora Machel, devine şef al statului; 
fiind un marxist lipsit de dogmatism, procedează cu realism 
la redresarea unei situații economice dezastruoase, 
încercând să modifice structuri moştenite de la colonişti, ce 
fac ca ţara să fie foarte dependentă de Africa de Sud şi 
Rhodesia. 

Cele două noi state, net orientate spre marxism, se 
ancorează în terenul comunist prin tratate încheiate în 

1976 (Angola) si 1977 (Mozambic). Ele servesc drept 
refugiu gherilelor de inspiraţie marxistă care hărţuiesc 
teritoriile vecine: Frontul de eliberare naţională din Congo 
(Zair), Uniunea naţională africană (Zimbabwe), ANC (Africa 
de Sud), SWAPO (Namibia)... Eforturile lor - politice, 
logistice şi materiale -, sprijinite de Uniunea Sovietică şi 
Cuba, duc la independenţa statului Zimbabwe, odată cu 
victoria marxistului pragmatist Robert Mugabe (1980); şi, 
zece ani mai târziu, la cea a Namibiei, în frunte cu SWAPO. 

În Guineea-Bissau, lupta condusă de Partidul african de 
independenţă a Guineei şi Capului Verde - fondat de 
Amilcar Cabrai în 1956 - nu este numai anti-colonială, dar şi 
socială, îndreptată împotriva ,asimilatilor” şi a micii 
burghezii functionäresti şi comerciante. Incă din 1969, 
datorită susţinerii logistice a Republicii Guineea. Partidul a 
eliberat două treimi din teritoriu. O dată independența 
obținută (1974), se stabileşte imediat un regim de tip 
marxist. 


Caracteristicile specifice regimurilor marxiste 
africane 


Socialismele africane constituie, pentru marea 
majoritate, o interpretare foarte liberă a teoriei clasice 
marxist-leniniste. Chiar si în regimurile în care se face 
referire constantă la această ideologie (Angola, Mozambic, 
Benin, Etiopia...), realizările rămân adesea foarte departe 
de cele ale țărilor socialiste europene sau asiatice. De 
altfel, responsabilii - după cum observă foarte bine D.G. 
Lavroff - „par convinşi că realizează o novă cale de 
construcție a socialismului, alături de cele deja existente”. 
Am citat cazul colonelului Gaddafi, care se ambitiona să 
treacă „dincolo” de modelul marxist. Chiar dacă acest lucru 
nu-l împiedică să fie un dificil dar preţios „agent” al Uniunii 
Sovietice în Africa, în perioada Brejnev (în 1978 se pune 
chiar problema aderării sale la pactul de la Varşovia), 

Gaddafi îşi afirmă permanent diferenţele sale doctrinare, 
propovăduind un „socialism islamic” presupus a nu da 
câştig de cauză nici „comunismului ateu”, şi nici 
„capitalismului occidental”, bazat pe islam pentru 
schimbarea mentalităților Şi promovând ideea 
panarabismului. Algeria vecină, mai ales în epoca lui Ben 
Bella, se arată mai puţin rebelă, afirmând că organizarea 
socialistă ar trebui să fie mai presus de tradiţia arabo- 
musulmană - însă exclude din Carta de la Alger ateismul şi 
apără puritatea poporului, a limbii şi obiceiurilor sale. 

Şi din punct de vedere economic, ortodoxia este departe 
de a fi totală. Multe dintre aceste ţări, conştiente de 
absenţa industriei - şi deci a proletariatului industrial -, îşi 
construiesc viitorul pe dezvoltarea agricolă şi pe 
proletariatul rural. Este cazul, de exemplu, al Angolei, 
Mozambicului şi Tanzaniei - unde J. Nyerere se străduieşte 
să creeze sate „ujamaa”, comune agricole cu conducere 
descentralizată, inspirându-se din organizarea familiei 
africane tradiționale, şi limitează industrializarea la 
construcția de uzine de prelucrare a produselor agricole. 

Există totuşi două măsuri de ansamblu adoptate de 
majoritatea ţărilor care se prevalează de socialism: 
nationalizarea bogățiilor subsolului, a întreprinderilor 
străine, a băncilor şi companiilor de asigurări (Angola, 
Mozambic, Somalia, Algeria, Libia, Etiopia, Benin, Congo, 
Madagascar...) si colectivizarea pământului. În Algeria sunt 
naţionalizate toate pământurile coloniale încă din 
octombrie 1963, apoi în 1965, „bunurile dobândite pe căi 
ilicite” (adică un total de trei sferturi din exploatările 
speculative) sunt recuperate de către stat; iar în 1970- 
1971, „revoluția agrară” permite redistribuirea unui milion 
de hectare. In Libia, deposedarea proprietarilor este 
aproape totală, ca şi în Etiopia. În ceea ce priveşte sistemul 
cooperativelor şi fermelor de stat, deşi este încercat de cea 
mai mare parte a regimurilor, trezeşte un entuziasm redus, 
mai ales în Angola, Mozambic şi Etiopia. 

Din punct de vedere politic, socialismele africane sunt 
toate „călăuzite” de un partid unic, definit în toate cartele şi 
constitutiile drept un partid de avangardă. Este cazul MPLA 
în Angola (31.000 de adepţi dintr-o populaţie de 7.700.000 
de locuitori la începutul anilor '80), PET în Congo (8.685 la o 
populaţie de 1.740.000 de locuitori), POE în Etiopia (30.000 
din 32.000.000 de locuitori), FRELIMO în Mozambic 
(130.000 din 13.400.000 de locuitori)... Toate aceste ţări, 
foarte inspirate de modelul sovietic, acordă Partidului 
supremaţia în raport cu Statul - iar funcţia de secretar 
general al Partidului este de multe ori (Angola, Benin, 
Congo, Mozambic...) legată de aceea de şef al statului. 

In politica lor externă, statele socialiste africane susţin 
continuu (dacă excludem revenirea somaleză şi unele 
manifestări de independenţă ale Libiei) pozițiile 
internaţionale ale statelor comuniste, îndeosebi ale Uniunii 
Sovietice. In acest scop, L. Brejnev s-a străduit să creeze o 
strânsă reţea de ,pacte” cu principalele ţări: Egipt (1971), 
Somalia (1974), Angola (1976), Mozambic (1977), Etiopia 
(1978), Congo (1981). Acestor state „prietene”, Uniunea 
Sovietică le furnizează armament şi echipamente militare în 
cantităţi uneori considerabile. Din 1977 până în 1982, 
Etiopia deţine primul loc din acest punct de vedere, urmată 
de Benin, Angola, Tanzania şi Mozambic. Alte state 
comuniste (Coreea de Nord, Cuba, RDG...) trimit consilieri şi 
- în cazul Cubei - soldaţi (8.000 de cubanezi şi-au găsit 
moartea în Angola). În plus, Uniunea Sovietică şi sateliții săi 
- ca şi China de altfel - au încheiat cu ţările africane (nu 
numai socialiste) numeroase tratate de cooperare şi 
asistenţă economică şi tehnică. Astfel, în septembrie 1967, 
China semnează un acord cu Tanzania pentru construirea 
unei căi ferate Tanzania-Zambia (Tanzam, care a costat 
500 milioane de dolari, adică, după F. Joyaux, mai mult 
decât ajutorul ajutorul său acordat Africii din 1959). 

Această politica de schimburi, alianţe şi uneori de aliniere 
totală în raport cu marile state ale lumii comuniste nu este 

totuşi generală. Exceptând ţările aflate în război - foarte 
dependente de URSS -, celelalte state socialiste depun 
eforturi (şi aici este o altă caracteristică a originalității lor) 
în vederea diversificării schimburilor şi acordurilor de 
cooperare şi afişării unei anumite independente în relațiile 
internaţionale. În Tanzania, Julius Nyerere întreţine relaţii 
nu numai cu China, URSS şi sateliții săi dar şi cu ţările 
occidentale (Marea Britanie, Canada...), exprimându-şi de 
fiecare dată voinţa de cooperare cu toate statele, cu 
condiţia respectării principiului de nealiniere. 

În concluzie, Africa n-a fost niciodată un teren de 
expansiune uşor pentru comunism. Succesele rapide ale lui 
L. Brejnev sunt, în realitate, cu totul înşelătoare. Atunci 
când, în momentul perestroikăi, Uniunea Sovietica nu va 
mai distribui ajutoare materiale, regimurile, aşa cum vom 
vedea, se vor prăbuşi precum castelele din cărţi de joc. 


2.3.2. Expansionismele etatice în Asia 


Condiţiile de extindere a comunismului în Asia nu sunt 
fundamental diferite de cele din alte zone ale lumii a treia. 
Ca şi Africa şi Ameria latină, continentul asiatic asistă la 
sfârşitul - de multe ori prin violenţă - al colonialismului 
european şi la apariţia a mii de probleme survenite odată 
cu reorganizarea completă politică şi economică. Ca şi în 
Orientul Mijlociu, Statele Unite - care preiau torta puterilor 
coloniale occidentale - veghează la evitarea unei 
contaminări comuniste, creând o reţea de alianţe 
(îndeosebi SEATO, în septembrie 1954). 

Dar, spre deosebire de Orientul Mijlociu, Africa şi America 
latină, pe continentul asiatic asistăm la o implantare 
precoce şi masivă a comunismului (în China, Coreea şi 
Vietnam), creând impresia unei înaintări rapide a acestuia. 
Trei factori explică motivul pentru care această înaintare nu 
s-a produs totuşi: prezenţa foarte activă a americanilor; 

politica socio-economică progresistă a unor state (precum 
India şi, pentru o perioadă scurtă, Indonezia), mai 
atrăgătoare decât marxismul, doarece acorda un loc mai 
important naţionalismului şi culturii locale; şi, în fine, de la 
sfârşitul anilor '50, rivalitatea  chino-sovietică, ce a 
contribuit la divizarea partidelor comuniste asiatice şi la 
desconsiderarea cauzei comuniste. Asia a fost singurul 
continent în care s-au înfruntat din punct de vedere militar 
ţările comuniste. 


Eşecul mişcărilor naţionale: gherilele... 


Deşi implantate de mult timp fie prin luptă armată, fie pe 
cale politică legală, organizaţiile comuniste nu aveau să 
cunoască prea mare succes în Asia. În Malaysia, de 
exemplu, PC creat încă din 1927, sub patronajul Partidului 
comunist chinez, după ce a încercat zadarnic să acapareze 
puterea în 1945, se străduieşte, în anii următori, să anime 
un război de eliberare de tip maoist. Condus de Chi Peng, 
acesta se prelungeşte până în iulie 1960, costând vieţile a 
mai mult de 130.000 de partizani. În ciuda independenţei, 
gherila comunista redevine activă, îndeosebi la începutul 
anilor '70, în nordul ţării. În Thailanda, PC - care nu se 
bucură de faima adusă de luptele anti-colonialiste, îşi 
desfăşoară acţiunea mai târziu. Acesta optează, în 1962, 
pentru lupta armată, căutând, puţin după aceea (1965), să 
unească diferitele nemulțumiri într-o mişcare naţională 
denumită „Front patriotic”. Două ţinte sunt clar exprimate: 
Statele Unite (omniprezente în întreaga ţară) şi grupările 
militare ce-şi dispută puterea. În ciuda unor riposte dure, 
mişcarea reuşeşte să se menţină. Prin intermediul bazelor 
ei laotiene şi al celor 12-14.000 de combatanți, aceasta se 
implantează chiar în nord-estul şi nordul ţării. Dar va fi 
slăbită de crearea în 1979 (după intervenţia vietnameză în 
Cambodgia) a unui PC pro-sovietic şi va fi dezorientată de 
voinţa Beijingului de a menaja guvernul de la Bangkok, noul 

său aliat obiectiv, preocupat - ca şi el - de lupta împotriva 
„hegemoniei vietnameze” în Asia de Sud-Est... 

În statul vecin, Birmania, forţele comuniste sunt de la 
început mult mai bine implantate. Partidul comunist - creat 
în 1939 de către Aung San - participă activ la revolta 
împotriva ocupaţiei japoneze şi reuşeşte, după cucerirea 
independenţei, să suscite o rebeliune de proporţii care, în 
şase ani (1949-1955), cauzează moartea a mai bine de 
30.000 de persoane. Dar, ca şi în Thailanda, forţele 
comuniste se  scindează într-un curent pro-sovietic 
(„Drapelul roşu”) şi un curent pro-chinez („Drapelul alb”). 
Acesta din urmă reuşeşte să controleze, în nordul ţării, o 
parte din statele Kachin şi Shan, şi să supervizeze 
contrabanda, în cooperare cu guparea Mon. In 1978 
guvernul este obligat să mobilizeze 60.000 de oameni în 
încercarea de a-i micşora rezistenţa. 

În Filipine, mai multe elemente facilitează acţiunea unor 
mişcări contestatare: urmările negative ale unei colonizări 
îndelungate (spaniolă până în 1898, americană până în 
1946); neintegrarea minorităţilor etnice şi religioase 
(îndeosebi musulmanii moro din insulele din Sud); 
menţinerea - timp de mai bine de 20 de ani (1965-1986) - 
a regimului autoritar, corupt şi brutal al lui Ferdinand 
Marcos; situaţia socio-economică din ce în ce mai precară 
(inflaţie, şomaj şi sărăcie). In acest context se dezvoltă, 
începând din 1969, o grupare subversivă armată comunistă 
în jurul grupării New People's Army (NPA) (10-15.000 de 
combatanți la sfârşitul anilor '70, 23.000 în 1986). Această 
gherilă de inspiraţie maoistă, însă descentralizată şi 
puternic naționalistă, contează pe susţinerea a circa 17% 
din populaţie (nu numai ţărani, ca în rebeliunea mişcării 
Huks din anii 1948-1954, ci şi studenţi şi tinere cadre de la 
oraş), acţionând pe aproape 50 de fronturi şi controlând 
20% din satele arhipelagului. După căderea regimului 
Marcos (februarie 1986), NPA avea să-şi stopeze momentan 
activitatea; însă tratativele cu reprezentanţii noii puteri - 

reprezentate de Cory Aquino - nu vor ajunge la niciun 
compromis care să fie acceptat de gherilă. PC nu va reuşi 
mai mult în realizarea unui acord de guvernare. 


Si acţiunile legale ale partidelor comuniste 


În paralel cu aceste gherile ce speră să ajungă la putere 
prin insurecție armată, în statele în care existenţa lor este 
tolerată se observă acţiunea legală a partidelor comuniste. 
Aceasta se dovedeşte a fi extrem de eficientă în două state: 
India şi Indonezia. 

Dorind să construiască un „socialism de tip indian”, 
Nehru şi Partidul congresului o iau înaintea comuniştilor. 
Inspirându-se din experienţa sovietică (stabilirea unor 
planuri cincinale, reforma agrară, crearea unui larg sector 
public în  domeniile-cheie ale industriei grele, ale 
infrastructurii economice, creditului, cercetării şi 
armamentului), responsabilii indieni reuşesc sa menţină un 
foarte larg sector privat, un sistem politic parlamentar 
democratic, precum şi respectarea credințelor. India îşi 
afirmă originalitatea şi în politica externă, alegând 
nealinierea numită „pozitivă” - care, în pofida căutării 
ajutorului tehnologic american, o conduce la semnarea unui 
tratat de alianţă cu URSS (1971) şi la întărirea continuă a 
legăturilor de cooperare cu aceasta. 

Condiţiile specifice fac delicată strategia Partidului 
comunist (fondat în 1924), dar nu-l împiedică, în ciuda mai 
multor scindări dăunătoare (prima în 1964, a doua în 1968, 
cu divizarea „pro-sovietici”... „pro-chinezi” şi ,marxisti” 
deosebit de solide în mai multe state. În Kera/a - mic stat 
situat în sud-vestul peninsulei, unde există încă dinaintea 
celui de-al doilea război mondial un partid revoluţionar şi 
unde domneşte o puternică tensiune socială între 
muncitorii agricoli musulmani şi marii proprietari rurali -, 
obţinând 35% din voturi la alegerile legislative din 1957, 
Partidul comunist ajunge la guvernare. Timp de două 

decenii, responsabil principal sau asociat în coaliţii, acesta 
se străduieşte să ducă o politică socială (reformă agrară, 
dezvoltare socială) mai îndrăzneață decât cea dusă de 
Partidul congresului. Deşi în cele din urmă pierde puterea, 
acţiunile sale se numără printre cele ce au contribuit la 
„înaintarea” economică - recunoscută astăzi - a acestui 
stat. La douăzeci de ani după succesul său în Kerala, PC 
câştigă alegerile în importantul West-Benga/ (capitala - 
Calcutta) şi se menţine până în zilele noastre. Nefiind totuşi 
niciodată destul de puternic pentru a guverna întreaga ţară, 
acesta acceptă să susţină - fără să participe - guvernul 
Janata Dai, coaliţie de centru-stânga. 

In /ndonezia, timp de câţiva ani, situaţia Partidului 
comunist este aproape la fel. După ce a eşuat în tentativa 
de a ridica la revoltă regiunile orientale din Java împotriva 
guvernului (în septembrie 1948), PC se reorganizează, 
recrutează membri din mediile muncitoreşti urbane şi 
rurale, şi sfârşeşte prin a deţine controlul asupra celei mai 
puternice federaţii de sindicate (SOBSI). Acesta acceptă să 
participe legal la sistemul parlamentar de tip occidental 
instituit imediat după cucerirea independenţei (1949). La 
alegerile din 1955, influenţa sa se confirmă: din 37 de 
milioane de sufragii exprimate, obţine 6 milioane, intrând 
pe poziţia a doua, după Partidul naţional al lui Ahmed 
Sukarno, omul puternic al ţării. Acesta, fascinat de Mao 
Zedong şi impresionat de progresul Chinei, se apropie tot 
mai mult de Beijing, care îi furnizează ajutor economic, 
arme, şi chiar „voluntari” pentru a combate revoltele 
militare. Ingrijoratà de această apropiere, Uniunea 
Sovietică încearcă şi ea să-şi atragă favorurile 
conducătorilor indonezieni. Dar Sukarno - ca şi PC 
indonezian - alege China, care îl susţine fără rezerve în 
politica sa de „confruntare” cu Malaysia. Din 1957 până în 
1965, Sukarno a înlocuit sistemul parlamentar cu o 
„democraţie dirijată”; aşa încât PC consimte să participe - 
împreună cu Partidul naţional şi partidele religioase - la 

realizarea ,Nasakom”-ului, un fel de program hibrid între 
naționalism si socialism. În urma  instigărilor sale, 
companiile petroliere sunt naţionalizate, se trece la o 
reformă agrară, iar puterile occidentale sunt respinse. 

Această creştere a influenţei Partidului comunist (3 
milioane de adepţi, 20 de milioane de simpatizanți) şi a 
Chinei pe de o parte, iar pe de altă parte degradarea 
catastrofală a situaţiei economice (costul vieţii trece de la 
indicele de 100 în 1957, la 36.000 în 1965) îngrijorează 
îndeajuns mediile conservatoare şi casta militară pentru ca, 
răspunzând unei tentative de puci comunist (30 septembrie 
1965) - încurajată şi ajutată de China -, conducătorii 
armatei să-şi asigure, la începutul lui octombrie 1965, 
controlul puterii, lăsându-i preşedintelui Sukarno un rol de 
faţadă şi dând puteri depline generalului Suharto. Acesta 
din urmă declanşează o represiune sângeroasă împotriva 
comuniştilor: 700.000 sunt arestați, iar aproximativ 90- 
150.000 sunt masacrați în ultimele trei luni ale anului 1965. 
lar douăzeci de ani mai târziu, foştii conducători 
supraviețuitori, arestaţi atunci, vor fi executaţi unul după 
altul. În ciuda acestei înverşunări surprinzătoare, China - 
care suferise totuşi în Indonezia una dintre cele mai mari 
înfrângeri ale politicii sale în Asia de Sud-Est insulară - va 
continua să ajute la reconstituirea Partidului comunist. 

În definitiv, singurele înaintări durabile ale comunismului 
în Asia nu s-au datorat acţiunii mişcărilor locale - care, aşa 
cum am văzut, au eşuat toate -, ci ofensivelor armate 
conduse de principalele state comuniste ale continentului. 


Expansiunea sovietică în Asia 


Este dificil să discerni, în numeroasele intervenţii ale 
marilor state comuniste în Asia (URSS, China, Vietnam) din 
anii '60 şi '70, ceea ce ţine cu adevărat de prozelitismul 
ideologic. Cea mai mare parte a acţiunilor par să fie 
subordonate în special unor motivații de securitate şi 

expansiune. 

Pentru Uniunea Sovietică, Asia constituie o prioritate într- 
un moment când Statele Unite, pierzând în Vietnam, îşi văd 
afectată influenţa în Asia orientală, şi când principala rivală, 
China, îşi declară deschis ambiția de a juca aici un rol 
dominant, în Asia occidentală mizele sunt majore. Ca şi în 
cazul tuturor ţărilor industrializate, zona care controlează 
traseul principalelor căi de petrol - începând cu 
strâmtoarea Ormuz - este vitală. Pentru Moscova, ea 
reprezintă, în plus, o potenţială zonă de securitate ce-i 
permite să-şi protejeze - chiar să-şi împingă până la mările 
calde - frontierele meridionale şi să exercite o influenţă 
directă asupra Peninsulei Arabice Şi asupra 
subcontinentului indian. In această perioadă, aceleaşi 
mijloace folosite şi în Africa - diplomaţia şi armele - îi 
permit dacă nu să transforme Oceanul Indian într-un lac 
sovietic, măcar să-şi întindă sfera de influenţă asupra 
principalelor state. 

Echipa Brejnev se hotărăşte să facă din India principalul 
pivot al desfăşurării sale în Asia. Profitând de bunele relaţii 
stabilite cu această ţară de câtre Hruşciov, Brejnev va 
susţine neîncetat India, prin orice mijloace. În timpul 
conflictelor cu Pakistanul, Uniunea Sovietică face - în acord 
cu Statele Unite - presiuni asupra Chinei pentru a o 
convinge să nu intervină împotriva Indiei. Presiunea e atât 
de mare, încât Beijingul vorbeşte atunci despre o 
„conivenţă” între cele două superputeri. Tratatul - de mai 
multe ori citat în prezenta lucrare - încheiat la 9 august 
1971 permite Uniunii Sovietice să susţină deschis India, 
atât militar cât şi diplomatic (opoziții repetate ale 
Kremlinului faţă de proiectele de rezoluţie ale Consiliului de 
securitate ONU) în timpul războiului din Pakistanul oriental 
(decembrie 1971), care se încheie prin crearea 
Bangladeshului. După cum remarcă J. Levesque, Uniunea 
Sovietică dădea astfel mai multe lovituri: „îşi întărea alianţa 
cu India susţinând-o temeinic într-o chestiune pe care 

aceasta o considera primordială, slăbea Pakistanul (prieten 
al Chinei) şi îşi asigura bune relaţii cu un nou stat din 
regiune”. Legăturile dintre Moscova şi New Delhi se menţin 
strânse şi mai târziu. La 6 august 1991 - cu două 
săptămâni înainte de puciul ratat împotriva lui Gorbaciov! - 
cele două ţări reînnoiesc tratatul de prietenie semnat cu 
douăzeci de ani înainte, tratat ce făcuse din URSS 
principalul aliat al Indiei şi al doilea partener economic 
după CEE. Nimic n-a probat mai bine soliditatea acestui 
pact decât refuzul Indiei, în ianuarie 1980, de a condamna - 
cum a făcut majoritatea naţiunilor lumii - invazia sovietică 
în Afghanistan. 

Pătrunderea masivă a trupelor sovietice în Afghanistan 
(la 27 decembrie 1979) - ce avea să trezească o 
dezaprobare cvasi-generală - nu constituia, de fapt, decât 
rezultatul spectaculos şi brutal a aproape şaizeci de ani de 
alunecare insidioasă a acestei ţări în zona de influenţă 
sovietică. Primele legături, realizate încă din 1919-1921, se 
întăresc considerabil începând din 1955, astfel încât 
Afghanistanul devine dependent de URSS din punctul de 
vedere al economiei şi, mai ales, al armamentului. De-a 
lungul anilor '50 şi '60 asistăm la o adevărată ,finlandizare” 
(V. Bukovsky), chiar la o ,sovietizare tiptilă” (H. Carrère 
d'Encausse). Dar această ţară - una dintre cele mai sărace 
din lume, ce prezintă o mare diversitate etnică şi are 
islamul drept element principal de coeziune - se arată 
deosebit de reticentă la schimbare. Aceasta îi este totuşi 
impusă, cu asentimentul activ al Moscovei, sub forma a 
două importante mutații politice: răsturnarea monarhiei şi 
proclamarea republicii în vara anului 1973, cu ajutorul 
prinţului Daud; transformarea regimului într-o „democraţie 
populară”, în urma ,revolutiei” din aprilie 1978, dirijată de 
conducătorul uneia dintre cele două tendinţe comuniste, 
Taraki. După ce-l lichidează pe prinţul Daud, Taraki 
semnează un „tratat de prietenie şi cooperare” cu URSS (5 
decembrie 1978), naţionalizează, impune o reformă agrară, 

anunţă scutirea ţăranilor de datoriile faţă de marii 
proprietari, introduce divorţul... Dar notabilii locali, sprijiniți 
de ţărani şi reuniți sub semnul islamului, se arată total ostili 
noului regim, încă din martie 1979, oraşul Herat (200.000 
de locuitori) se află în mâinile „rebelilor”. Deşi Uniunea 
Sovietică îşi afirmă acum voinţa de a nu pierde 
Afghanistanul, ea totuşi refuză să pună în discuţie politica 
sa de „destindere” şi dezarmare, răspunzând apelurilor tot 
mai insistente ale protejatului său Taraki. 

Biroul politic sovietic îşi schimbă poziţia în septembrie 
1979, când află de răsturnarea lui Taraki - şi de asasinarea 
lui - de către ministrul afacerilor externe, Amin. Acesta din 
urmă nu numai că nu ascultă de Moscova, dar pare să se 
orienteze spre un compromis cu opoziţia musulmană de 
dreapta şi realizarea unei noi directionäri a politicii externe 
afghane spre puterile occidentale. De acum Biroul politic se 
teme („obsesia securităţii” se adaugă, poate, la teama 
înaintării islamului spre graniţele Uniunii Sovietice) şi 
decide, la 12 decembrie 1979, să organizeze o lovitură de 
stat pentru răsturnarea lui Amin, pe care să-l înlocuiască cu 
Babrak Karmal, comunist din cealaltă tendinţă. Operațiunea 
„Furtuna 333”, condusă de unități KGB, se desfăşoară aşa 
cum fusese prevăzut, la 27 decembrie, dată la care pătrund 
în țară - la „chemarea guvernului Karmal” - 40.000 de 
soldați sovietici. Pentru Uniunea Sovietică începe acum un 
lung război sângeros (15.000 de soldaţi ucişi din 1979 până 
în 1989), costisitor (2-3 miliarde de dolari pe an) şi la fel de 
nepopular atât în URSS, cât şi în lumea întreagă. Numai 
Gorbaciov va recunoaşte greşeala enormă a regimului de a 
fi intrat în „proasta afacere afghană”. 

Pentru moment, strategii Biroului politic au cu siguranţă 
impresia că apără - şi chiar consolidează - ceea ce 
înaintarea sovietică în Asia reuşise până atunci. De la 
începutul anilor '70, flota rusească asigură prezența 
constantă a 29 de nave în Oceanul Indian, îndeosebi 
datorită bazelor şi punctelor de sprijin de la Aden, Socotra 

(Yemenul de Sud), Bombay, Cocbin, Madras, 
Vishakhapatnam (India), Chittagong (Bangladesh)... 

Dar cele mai frumoase succese pe care le înregistrează 
echipa Brejnev în lunile ce precedă intervenţia din 
Afghanistan sunt obţinute în special în Asia de Sud-Est. In 
1978, ea ştie să profite de degradarea relaţiilor dintre China 
şi Vietnam pentru a consolida într-o manieră foarte 
puternică (intrarea Vietnamului în CAER şi semnarea unui 
„tratat de prietenie şi cooperare”) legăturile sale cu 
Hanoiul, care devine axa pătrunderii sale în Asia de Sud- 
Est. La sfârşitul anilor '70, Uniunea Sovietică întreţine, într- 
adevăr, strânse relaţii de cooperare (tehnică, economică, 
culturală) cu Republica Populară Laos şi cu Cambodgia; 
dispune de bazele din Cam Ranh şi Dá Näng din Vietnam. In 
concluzie, se poate vorbi de o reușită incontestabilă, ce-i 
permite, sprijinindu-se pe porturile sale din Extremul Orient, 
să-şi blocheze marea sa rivală, China. Dar Uniunea 
Sovietică rămâne în mare parte tributară aliatului său 
vietnamez. Un aliat care refuză din ce în ce mai mult să fie 
tratat drept un simplu „cal troian” al intereselor sovietice, 
şi-şi ascunde cu greu tendinţele expansioniste. 


Expansiunea vietnameză 


Extinderea comunistă în Peninsula Indochina nu 
corespunde numai strategiei de pătrundere a Uniunii 
Sovietice în Asia de Sud-Est, ci, mai întâi, voinţei 
Vietnamului de a unifica sub drapelul său fosta Indochină. 
Veleitätile expansioniste ale regimului de la Hanoi se afirmă 
încă din primăvara anului 1975, când forţele nord- 
vietnameze se lansează într-o ofensivă finală pentru 
cucerirea Saigonului, la 30 aprilie. Câteva luni mai târziu, 
sub egida atotputernicului Partid al muncitorilor din 
Vietnam (PC), ajustarea structurilor din Sud după modelul 
celor din Nord este aproape realizată. Adunarea naţională 
proclamă oficial, în iulie 1976, „reunificarea”. Ar fi fost mai 

corect să se vorbească de „absorbirea” Sudului de către 
Nord, într-atât de completă este alinierea, într-atât de 
ignorată este voinţa populaţiei meridionale - abandonată 
de un Occident grăbit să întoarcă foaia. 

În acelaşi timp se asistă la ocuparea vietnameză a 
Laosului. Legăturile între Pathet Lao (principala mişcare 
naționalistă laoţiană fondată în 1945) şi Vi6t-minh erau 
vechi şi strânse. De aceea, când în decembrie 1975, după 
eşecul complet al tentativelor prinţului Souvanna Phouma 
de a păstra neutralitatea, Pathet Lao preia puterea şi 
proclamă Republica Democratică Populară Laos, Vietnamul 
nu ezită să vină în ajutorul vecinilor săi. Pentru a se opune 
rezistenţei anti-comuniste (Frontul popular revoluţionar de 
eliberare naţională) şi revoltei populaţiei din zona montană, 
meo, Hanoiul mobilizează imediat 60-170.000 de soldați. 
Represiunea este feroce: transferuri masive de populaţie (în 
jur de 200.000 de persoane), trimiterea a 30.000 de 
funcţionari, ofiţeri şi intelectuali în lagăre de concentrare, 
persecuții religioase (25.000 de preoţi budişti obligaţi să se 
răspopească). Hanoiul semnează astfel cu Vientiane, în iulie 
1977, un „tratat de prietenie şi cooperare” pe douăzeci şi 
cinci de ani. În acelaşi timp, Laosul devine şi el un satelit al 
Uniunii Sovietice, care, încă din 1976, începuse aici 
execuţia unui program de asistenţă militară, economică, 
tehnică şi culturală a cărui amploare excepţională dovedea 
interesul deosebit al Moscovei. 

În Cambodgia, strategia expansionistă a Vietnamului a 
fost mult mai dificil de pus în practică, având în vedere 
ajungerea la putere a khmerilor roşii, susținuți activ de 
către China. După ce a eşuat într-o tentativă de lovitură de 
stat împotriva lui Pol Poth (mai 1978) şi a favorizat 
constituirea, în nord-estul ţării, a unui Front unit de salvare 
naţională a Kampuchiei (FUNSK), condus de Heng Samrin, 
Hanoiul a lansat - la 25 decembrie 1978 - o fulgerätoare 
ofensivă împotriva Phnom Penh-ului, care a căzut la 7 
ianuarie, anul următor Imediat, FUNSK preia conducerea 

ţării, Heng Samrin devenind preşedintele Consiliului de 
Stat. Dacă în capitală noua ordine a început să se 
instaureze, în alte părţi trupele de elită ale armatei 
vietnameze au întâmpinat o puternică rezistenţă din partea 
khmerilor roşii. Incă din februarie 1979, Hanoiul stabilea 
cele mai strânse legături cu Cambodgia, semnând un tratat 
de pace şi prietenie asemănător celui încheiat cu Laosul şi 
întărindu-şi efectivele militare în ţară (150-200.000 de 
soldaţi în 1980). 

Deci, în câţiva ani, Hanoiul aproape realizase dorinţa lui 
Ho Şi Min formulată cu mai bine de treizeci de ani în urmă: 
„Obiectivul strategic - declarase el atunci - este acela de a 
recupera întregul Vietnam, Laosul, Cambodgia, de la China 
până la capul Ca Mau, de la coasta Indochinei până la râul 
Mékong...”. 

Era nevoie de mult mai putin pentru a îngrijora o Chină 
aflată mereu în defensivă, care avea sentimentul eşuării 
propriilor proiecte expansioniste (în Indonezia, de 
exemplu), în timp ce rivala sa, Uniunea Sovietică, sprijinită 
de India şi Vietnam, nu înceta să-şi extindă influenţa şi s-o 
încercuiască. Aşa se explică, fără îndoială, vivacitatea şi 
duritatea cu care Beijingul reacţionează la aflarea veştii 
despre ofensiva vietnameză în Cambodgia. La 17februarie 
1979, trupele chineze intrau pe teritoriul vietnamez. în 
direcția Hanoi, pentru „a da o lecţie” conducătorilor țării şi 
a lupta împotriva „hegemoniei” sovieto-vietnameze în Asia: 
„Nu avem alt obiectiv - afirma atunci Deng Xiaoping - 
decât distrugerea mitului potrivit căruia Vietnamul este a 
treia putere militară din lume (...). Şi nici nu putem tolera 
ca această Cubă a Orientului să intervină în Laos, 
Kampuchia, şi chiar la graniţa Chinei”. Această operaţiune 
care n-a durat decât o lună, dar a întâmpinat o foarte 
puternică rezistenţă vietnameză a costat 50.000 de morţi, 
răniţi sau dispăruţi, adică un sfert din efectivele chinezeşti, 
şi n-a frânat deloc dorinţele expansioniste ale Hanoiului. 

Este incontestabil că în politica sa de afirmare în Asia, 

China, care cunoscuse - odată cu intervenţia sa în Coreea, 
cu ajutorul dat Vietnamului şi cu participarea sa la 
conferinţa de la Bandung - începuturi promițătoare, 
datorită rivalitätilor cu Uniunea Sovietică şi din cauza 
Revoluţiei culturale, a avut mai puţin succes în anii '60 şi 
'70. În ciuda abilității lui Zhou Enlai în încheierea de alianţe 
cu regimurile opuse celui de la Beijing (Indonezia, Pakistan, 
Statele Unite, Japonia...), China n-a mai putut juca 
niciodată, în această perioadă, un rol hegemonie în Asia. Şi 
nici n-a reuşit să-şi rezolve - în ciuda unei activităţi 
continue - multiplele litigii frontaliere (terestre, dar şi 
insulare şi maritime) şi să-şi reconstituie fostul domeniu 
imperial. Dacă obţine - după negocieri cu Marea Britanie şi 
Portugalia - promisiunea retrocedării Hong Kongului (în 
1997) şi a provinciei Macao (în 1999), obiectivul obsedant 
de a „elibera Taiwanul”, considerat, pe nedrept, a fi o 
„provincie chineză”, n-a fost atins. 

Capitolul VIII: 


INTRAREA ÎN JOC A SOCIETĂŢII CIVILE 


Negată de unii înainte de instalarea regimurilor 
marxiste, desfiinţată metodic de acestea din urmă, 
societatea civilă adică ansamblul structurilor sociale 
independente de stat pare uneori că dispare din istoria 
statelor comuniste. In realitate, ea nu este decât 
constrânsă la tăcere şi aşteaptă circumstanţe mai bune 
pentru a se face auzită. In cursul anilor '60 - şi mai ales '70 
-, aceasta se manifestă din nou sub acţiunea unor 
fenomene generale, precum accelerarea creşterii 
demografice în unele ţări (populaţia chineză creşte de la 
713 în 1964, la 1.032 milioane în 1982), dezvoltarea 
urbanizării în alte ţări (URSS, de exemplu) sau creşterea 
foarte puternică a nivelului de instruire în majoritatea 
ţărilor. Pe de altă parte, societatea civilă, într-un stadiu 
foarte avansat de ineficientă şi slăbiciune a Partidului-Stat, 
este mai puţin paralizată de teamă decât în timpul fazei de 
cucerire, mai puţin resemnată în privinţa marginalizării 
sale, fiind mai hotărâtă să joace un rol propriu. Astfel, ea se 
orientează în două direcţii. O infimă minoritate a membrilor 
săi - pe care îi vom califica drept „disidenţi” - încearcă să 
amelioreze sistemul härtuind puterea pentru a obţine dacă 
nu răsturnarea, cel puţin amendarea ei. În schimb, pentru 
marea majoritate pare acceptabilă o singură alegere: a trăi 
cu regimul aflat la putere, adică adaptarea la el şi la 
disfunctiile sale. 

1. AGRAVAREA CONTINUĂ A DISFUNCTIILOR 
SOCIETAŢII OFICIALE 


1.1. Socuri economice şi „anemie” socială 


Încercând să realizăm un tablou cât de cât precis al 
problemelor economice şi sociale ale tuturor ţărilor 
comuniste de-a lungul anilor '60 şi '70, ne lovim de două 
feluri de obstacole. Trebuie mai întâi obţinute date oficiale 
fiabile, continue şi comparabile. Trei cerinţe imposibil de 
îndeplinit. Fie că, pentru un număr mare de ţări, statisticile 
oficiale lipsesc total (Coreea de Nord) sau pe anumite 
perioade (cazul Chinei în timpul Revoluţiei culturale sau 
Albaniei după 1973), ceea ce obligă la reconstituiri aleatorii 
pornind de la cifre furnizate de rapoartele Comitetului 
central şi discursurile oficiale; fie că cele furnizate (pentru 
URSS, de exemplu) sunt suspecte şi necesită corectii 
complexe, cu siguranţă aproximative. Nici recurgerea la 
estimările calculate de CIA nu este satisfăcătoare, agenţia 
de informaţii americană utilizând drept măsură PNB, 
conceput iniţial pentru o economie de piaţă şi nu pentru o 
economie socialistă, ceea ce conduce, de cele mai multe 
ori, în ciuda „ajustărilor”, la o supraestimare a realităţii, 
evaluată astăzi la aproximativ 2%. 

O altă dificultate în aprecierea globală a situaţiei socio- 
economice a blocului comunist la un moment dat este 
legată de imensitatea şi eterogenitatea sa. A încerca să 
examinezi problemele dominante din mai bine de 20 de 

state (unele minuscule, altele imense; unele trecute la 
comunism cu mai bine de 50 de ani înainte, altele, abia de 
10 ani; unele rivalizând cu cele mai puternice ţări 
industrializate, altele numărându-se printre cele mai 
defavorizate) înseamnă să rişti ştergerea extremelor, 
minimalizarea cazurilor particulare, pe scurt, crearea unei 
imagini false asupra realităţii; însă acesta este totuşi 
singurul mod de a încerca să examinezi tenditele evolutive 
generale pe o perioadă dată. În acest spirit, constatăm, în 
perioada pe care o examinăm, convergenta unui mare 
număr de elemente negative ce dovedesc existenţa unei 
largi şi profunde crize în sânul majorităţii, dacă nu în toate 
ţările comuniste. 


1.1.1. Schiţă cronologică 


Observăm că indicii degradării situaţiei economice se 
repartizează pe aproximativ douăzeci de ani (1960-1980), 
însă în această privinţă există un decalaj marcat, în timp, 
între diferitele state. 

Blocajele sistemului se manifestă cel mai devreme în 
China, datorită radicalismului iniţiativelor lui Mao Zedong: 
Marele Avânt, care, încă din 1960, aruncă economia într-un 
haos total; Revoluţia culturală, care  dezorganizează 
producţia si determină căderea anumitor sectoare 
(scăderea cu 10% în 1967 şi cu 15% în 1968 a producţiei 
industriale); tulburările sfârşitului erei „Marelui Cârmaci”, 
care antrenează un marasm îngrijorător: „Domnia maoistă, 
notează Marie-Claire Bergere, s-a sfârşit în dezordine, 
stagnare şi nemulţumire. Aparatul industrial este pe 
jumătate paralizat de luptele dintre facţiuni ce au însoţit şi 
urmat Revoluţia culturală. Hua Guofeng estimează la 100 
de miliarde de yuani pierderile suferite între 1974 şi 1976, 
ca urmare a dezorganizării întreprinderilor industriale şi 
transporturilor. In ciuda reducerii ratiilor alimentare, 

aprovizionarea oraselor se face foarte greu. Bunurile de 
consum sunt din ce în ce mai rare şi bonurile (pentru 
biciclete, maşini de cusut etc.) sunt onorate abia după mai 
multe luni - sau ani - de aşteptare, dacă sunt onorate”. 
Descoperit devreme, răul este tratat din timp, conform unei 
aceleiaşi terapii care începe să fie aplicată cu succes de Liu 
Shaoqi în 1960-1962, apoi de Zhou Enlai şi Deng Xiaoping 
în perioada 1970-1974. Aşa se explică aspectul foarte 
contrastant al evoluţiei economice chineze. 

Şi în Cuba, tânărul regim castrist - aflat în dificultăţi 
permanente îndeosebi datorită blocadei americane - 
cunoaşte, încă de la sfârşitul anilor '60, o fază de paroxism. 
Luând act de eşecul campaniei de producţie a 10 milioane 
de tone de zahăr - care dezorganizase considerabil 
celelalte sectoare ale economiei -, F. Castro procedează, în 
iulie 1970, la o autocritică aspră; şi, ţinând cont de 
„nemulţumirea” şi „iritarea” populaţiei, îşi propune chiar 
demisia. Însă un nou şi substanţial ajutor al „fratelui mai 
mare” sovietic va salva regimul de la naufragiu. 

In URSS, date statistice contestabile - însă regulate - 
permit observarea unei diminuări continue a creşterii 
economice odată cu sfârşitul anilor '50 (exceptând perioada 
de după reforma din 1965). Curba ratelor de creştere a 
venitului naţional şi a PNB (potrivit cifrelor CIA) dovedeşte o 
cădere continuă şi foarte marcată a acestor rate: de la 
5,1% (1966-1970) la 3% în 1971-1975 şi la doar 2,3% în 
1976-1980. Dacă se ţine cont de supraestimarea probabilă 
de 2% a calculelor americane, economia sovietică a fost 
probabil foarte aproape de creşterea negativă spre sfârşitul 
anilor '70. Niciodată, după al doilea război mondial, ţara nu 
cunoscuse o asemenea situaţie. Majoritatea indicatorilor 
macro-economici confirmă această degradare inexorabilă. 
Rata de creştere a producţiei industriale se prăbuşeşte 
începând din 1975, trecând de la 8% la aproximativ 4% 
după 1980. Aceeaşi cădere vertiginoasă a cotelor de 
investiţie începând din 1975, cu un „gol” ce atinge 

creşterea zero în 1979 (o rublă investită neaducând mai 
mult de 83 de copeici). Producţia în valoare absolută scade, 
inclusiv în sectoarele de bază: cărbune, industrie chimică, 
industrie siderurgică, maşini agricole... 

În ţările Europei de Est, îndeosebi din anul 1975, se 
constată o „scădere dramatică a dinamismului” (W. Brus). 
Ca şi în URSS, rata de creştere a venitului naţional se 
prăbuşeşte: dacă depăşea nivelul anual de 7% din 1966 
până în 1975, în schimb, în perioada 1976-1985 ajunge 
abia la 3%, „atingând cel mai scăzut nivel de la instaurarea 
regimului comunist în regiune”. Dintre ţările est-europene, 
Polonia pare, de departe, să atingă nivelul cel mai scăzut şi 
cel mai devreme (încă de la sfârşitul anilor '70). In aceeaşi 
perioadă, Coreea de Nord este şi ea foarte afectată. 
Calificat drept „an de reajustare”, 1977 vede toate 
obiectivele grandioase de dezvoltare pe cele „5 fronturi” 
(agricultură, construcţii de bază, industrie, transporturi, 
produse marine) revizuindu-se în sensul descreşterii. 
Datoriile externe ajung la aproximativ 2 miliarde de dolari. 
Această creştere continuă a datoriei constituie şi una dintre 
problemele majore ale lugoslaviei, care, dacă rezistă mai 
bine în anii '70 (creştere anuală de mai bine de 5% din 
1976 până în 1980), nu scapă, în deceniul următor, vântului 
nefast. În ciuda măsurilor de descentralizare adoptate de 
către stat, rata de creştere încetineşte în toate republicile. 
În plus, inflaţia atinge 60% încă din 1983 şi nu încetează să 
crească în anii următori. 


1.1.2. Imaginea anilor negri 


Orice observator atent şi liber ar fi putut descoperi fără 
dificultate în China anilor '70, în Uniunea Sovietică a lui 
Leonid Brejnev şi în tärile-satelit mii de trăsături ale 
subdezvoltării, de la cele mai superficiale la cele mai 
profunde. Care turist - chiar şi cel mai bine „îndrumat” - n- 

a fost atunci socat de mediocritatea produselor de consum 
curent si de lipsa de îngrijire a locurilor, spaţiilor, căilor de 
comunicaţie? De la Varşovia la Tirana, de la Belgrad la 
Moscova, de la Canton la Shanghai, neglijentele statului n- 
au încetat să crească; numeroase cartiere urbane cu uzine 
dărăpănate, cu străzi desfundate şi canalizări distruse 
arătau ca după război. În iulie 1978, capitala din Guizhou 
mai trezeşte încă „impresia unui oraş bombardat” (J.-L. 
Domenach), clădirile construite în mare grabă în timpul 
Marelui Avânt aflându-se pe cale de a se präbusi. 

În spatele acestor faţade dezolante domneşte cel mai 
adesea sărăcia şi mizeria. Potrivit „Ziarului poporului”, în 
noiembrie 1980, o sută de milioane de tărani chinezi trăiesc 
încă într-o situație alimentară dificilă. Cu câteva luni mai 
devreme, acelaşi ziar dăduse publicităţii faptul că China, în 
materie de venituri, se situa pe locul 112 în lume şi că, 
până şi la oraş, resursele alimentare practic „nu crescuseră 
de aproape douăzeci de ani”. În URSS, presa epocii 
Gorbaciov va scoate la iveală sărăcirea crescândă a ţării, o 
sută de milioane de persoane (40% din familii) trăind cu un 
venit mai mic de 100 de ruble pe lună, adică la limita 
pragului de sărăcie (50-90 de ruble). Structura bugetelor 
familiale este la fel ca în ţările în curs de dezvoltare: în 
China, ca şi în URSS, mai bine de jumătate din venituri sunt 
alocate cumpărării de alimente, cumpărături făcute timp de 
mai multe ore pe zi datorită penuriei şi proastei 
comercializări a produselor. Cernenko, noul secretar 
general, recunoaşte că „foarte rar văd copiii pâine albă sau 
chifle” şi că „nu se găseşte făină de vânzare”. 

Lipsurile - cantitative şi calitative - din domeniul 
locuinţelor sunt adeseori asemănătoare cu cele din ţările 
lumii a treia: înghesuială (50 de milioane de sovietici trăiesc 
încă în apartamente comune sau în cămine), mizerie 
(îndeosebi în locuinţele muncitoreşti din marile oraşe 
chinezeşti), lipsa de confort şi de toalete (în Azerbaidjan, 
după |. Zemţov, erau „mai multe case fără apă, 

electricitate, toalete decât în toată Europa occidentală”). 
lată, de exemplu, care erau, în anii '60 (după C. si J. 
Broyelle), condiţiile de viaţă ale muncitorilor din cea mai 
mare uzină textilă din Beijing: „Construite în 1954, 
locuinţele muncitoreşti cuprind dormitoare şi apartamente 
de 45 m?. Acestea din urmă, concepute initial pentru o 
familie, acum adăpostesc 3 sau 4. Cei 4.500 de muncitori ai 
uzinei dispun în medie de 2,9 m? fiecare. O familie de 8 
persoane se înghesuie pe o suprafaţă de 15 m?, alta de 4 
membri pe 9,5 m?. Un inginer şi familia sa trăiesc 5 oameni 
pe 12,5 m2. Mai multe generaţii trăiesc într-o singură 
cameră împărţită în mici încăperi prin mai multe draperii 
atârnate de tavan. Obiecte şi ustensile de bucătărie, de la 
îmbrăcăminte până la bicicletă, totul este atârnat de pereţi 
- chiar şi de tavan. Cinci sute de cupluri căsătorite trăiesc 
în dormitoare, bărbaţi şi femei separați; două-trei mame 
împart cu copiii lor o cameră minusculă. In aceste condiţii 
de promiscuitate, violurile şi incesturile nu sunt rare. 
Delincventa juvenilă este în creştere”. 

In materie de sănătate, situaţia nu încetează să se 
degradeze, atingându-se niveluri alarmante. După datele 
culese de Françoise Thom - în timpul glasnostului - din 
presa sovietică (date ce contrazic adeseori statisticile 
medicale trucate publicate până atunci), începând cu 
mijlocul anilor '70 se înregistrează o recrudescenţă a 
maladiilor infantile la adulţi (sub forme foarte grave), o 
creştere puternică a cancerului la plămâni şi, în general, o 
scădere vertiginoasă a speranţei de viaţă - care la bărbaţi 
scade de la 68 la 64 de ani. Sunt semnalate numeroase 
patologii regionale, precum insalubritatea apei, care, în 
Uzbekistan, cauzează în fiecare an moartea a 33.000 de 
copii. Mortalitatea si  morbiditatea infantilă prezintă 
caracteristici neliniştitoare: 18 la mie din nou-născuţi 
decedează imediat după naştere; în ultimii ani ai epocii 
Brejnev, mortalitatea infantilă creşte de la 3 la 7%. Înnoirea 
corpului medical şi a infrastructurilor spitaliceşti este mai 

mult decât insuficientă. Clădirile cu destinaţie sanitară s-au 
învechit (în URSS, 30% nu au canalizare, iar 35% nu au apă 
caldă şi duc lipsă de material şi medicamente. 

Această slăbire fizică a populaţiei este în mare parte 
cauzată de regimul alimentar. În URSS şi în democratiile 
populare, penuriile - din ce în ce mai frecvente - au dus lao 
malnutriție generalizată, îndeosebi prin supraconsumul de 
zahăr şi grăsimi (generator de boli cardiovasculare) şi 
subconsumul de legume proaspete şi fructe (de unde 
rezultă carentele de vitamine). Clasele populare chineze - 
în special cele ţărăneşti, dar şi cele urbane - suferă de 
subalimentatie. Din 1957 până în 1979 ratia medie de 
cereale pe locuitor scade cu 3,2% si cea de ulei cu 33,3%. 
Fiecare chinez dispune, pe an, doar de aproximativ 15 kg 
de produse animale (inclusiv gräsime si märuntaie). În 
ciuda creşterii demografice si a cererii crescânde de 
produse lactate, numărul vacilor de lapte rămâne acelaşi. 
De la 6 kg pe an la sfârşitul anilor '50, consumul mediu de 
peşte scade la 4,9 în 1978. 

Incredibile neglijente ecologice joacă, de asemenea, un 
mare rol în această recentă deteriorare a sănătăţii. În 
fiecare an, 35 de miliarde de tone de ape reziduale 
poluează fluviile, coastele şi lacurile chinezeşti. Capacitatea 
lacului Dongtinghu a scăzut cu 60% din 1959. În URSS, 
marea Aral a pierdut 66% din volum, iar nivelul său scade 
cu 90 cm pe an. Poluarea atmosferică a marilor oraşe 
provoacă peste tot o înmulţire a bolilor respiratorii; în 104 
oraşe sovietice aceasta depăşeşte de zece ori normele 
autorizate. Mii de hectare de pădure au fost distruse în 
Europa, ca şi în Asia, de „ploi acide”, incendii şi... toleranța 
administraţiei. Penuria de apă loveşte China (zece milioane 
de tone de apă în fiecare zi) şi ameninţă marile oraşe 
precum Leningradul, Odessa, Taşkent... 


1.1.3. O mulţime de cauze 

Încercând o explicaţie a acestei generalizări şi agraväri a 
disfunctiilor, cel putin trei cauze pot fi invocate. Este vorba 
mai întâi de factori conjuncturali care, fără îndoială, au 
influenţat degradarea situaţiei, în special de riscurile 
climatice. Persistenta frigului, a secetei sau a unei 
pluviozitäti excesive au perturbat grav producţia atât în 
China, cât şi în URSS. În aproximativ 15 ani, Uniunea 
Sovietică înregistrează opt recolte dezastruoase (1969, 
1972, 1974, 1975, 1979, 1980, 1981, 1984), îndeosebi în 
noile sale zone de însămânţări din Kazahstan şi Siberia 
occidentală. In China, datorită unei „creşteri zero a 
producţiei cerealiere pe cap de locuitor” din 1955 până în 
1980, izbucneşte de mai multe ori foametea, mai ales după 
recolte proaste, cum au fost cele din Sichuan, din 1974 
până în 1976. 

Criza mondială a anilor '70 are şi ea efecte funeste 
asupra lumii comuniste. Creşterea în deceniul precedent a 
schimburilor între ţările socialiste şi ţările capitaliste 
ducând la o accentuare a interdependentelor, criza din 
1973 contribuie la degradarea structurii comerțului exterior 
al țărilor comuniste. Deşi un stat ca Uniunea Sovietică 
poate să-şi crească la început încasările în devize, aliniindu- 
şi preţul hidrocarburilor la noile cursuri mondiale, şi el 
trebuie - ca de altfel marea majoritate a ţărilor socialiste - 
să facă faţă unei creşteri puternice a preţurilor produselor 
occidentale importate şi unei scăderi nete a importurilor din 
partea lumii capitaliste. Această răsturnare de situaţie se 
traduce printr-o creştere rapidă a datoriilor naţionale. În 
URSS, acestea cresc de aproape şase ori din 1970 (1,9 
miliarde dolari) până în 1977 (11,23 miliarde). În China, 
cifre de mai târziu indică o evoluţie asemănătoare (de la 33 
de miliarde între 1980 şi 1987). 

În statele mici, impactul crizei este şi mai mare. De 
exemplu, membrii CAER - care speraseră la o creştere mai 
mică a preţului hidrocarburilor sovietice, din solidaritate - 
se văd foarte repede deziluzionati, URSS ajustându-şi încă 

din 1975 preţurile potrivit cursului mondial. În plus, 
scumpirea produselor din import de provenienţă 
occidentală provoacă o creştere rapidă a datoriei, îndeosebi 
în Ungaria (7,3 miliarde de dolari datorate Vestului, încă din 
1979), RDG (8,4 miliarde), lugoslavia (unde totalul datoriei 
externe creşte de la 2,3 miliarde de dolari în 1975 la 19,38 
în 1986) şi Polonia. În această ţară, deschiderea puternică 
spre Vest - iniţiată de Gierek începând cu criza politică din 
1970 - plasează Varşovia într-o strânsă dependenţă de 
economiile occidentale. Aşa încât criza lumii capitaliste o 
loveşte din plin. Datoria face salturi spectaculoase (1,1 
miliarde de dolari în 1970; 6,9 în 1975; 12,8 în 1977; 27 în 
1981; 31,2 în 1985...). 

Efectul cel mai dur al războiului economic mondial 
început în 1973 se resimte la mijlocul anilor '80, când preţul 
petrolului scade brusc. Această cădere - dirijată, se pare, 
de Statele Unite -, ce coincide cu o scădere marcată a 
randamentului câmpurilor petrolifere sovietice (datorită 
învechirii infrastructurilor şi ritmului intensiv de exploatare), 
este o adevărată catastrofă, deoarece statu/ sovietic va 
pierde dintr-odată mai bine de o treime din câştigurile sale 
în devize forte. 

Acestor cauze conjuncturale generale li se adaugă, 
bineînţeles, factori specifici fiecărei ţări: războaiele (cel din 
Vietnam a decimat oamenii - mai bine de 800.000 de 
victime - şi a distrus până la 60% din potenţialul industrial); 
tulburările interne (precum Revoluţia culturală în China sau 
nesfârşitele conflicte socio-politice din Polonia); presiunile 
externe (blocada americană împotriva Cubei)... Dar, oricât 
de notabile ar fi ele, aceste cauze legate de conjunctura 
internaţională şi naţională nu trebuie să mascheze - aşa 
cum dorea atunci propaganda - responsabilităţile echipelor 
de conducere. Acestea sunt zdrobitoare. Prioritätile, 
definite suveran de câţiva conducători potrivit propriilor 
impulsuri, ambiţii personale sau obiective politice (lupta 
împotriva unei facţiuni, expansionism extern...), se arată a 

fi adeseori în contradicţie cu necesităţile economice şi 
contribuie la degradarea considerabilă a sistemului. 
Niciodată nu vor putea fi stigmatizate îndeajuns ravagiile 
provocate astfel de capriciile unui Castro, Ceauşescu, Hodja 
sau, mai ales, ale unui Mao sau Pol Poth. Ca de altfel şi 
întreprinderile războinice ale unui Leonid Brejnev, ce aveau 
să coste atât de scump Uniunea Sovietică, grăbindu-i 
sfârşitul. 

Cantitatea de resurse umane şi de echipamente alocată 
pentru armată şi politica externă - ce fusese întotdeauna 
foarte puternică (aşa cum am amintit în capitolul 
precedent) - tinde să devină, începând din anii '60, 
copleşitoare, împiedicând orice redresare economică în mai 
multe state precum Coreea, Vietnam, Cuba şi, mai ales, 
URSS. Aceasta din urmă, ajungând - spre 1969 -, după un 
efort colosal, la o egalitate cu SUA în privinţa 
armamentului, devine de acum obsedată de teama de a nu 
fi depăşită de rivala sa. În timpul perioadei Brejnev se alocă 
15% din PNB pentru Apărare (25% potrivit lui E. 
Şevarnadze). Această povară grea (de două ori mai mare 
decât în Statele Unite) este cu atât mai dăunătoare cu cât a 
„treia economie” - sectorul militar - fiind mai mult sau mai 
puţin autonomă, cheltuielile militare nu joacă, precum în 
Statele Unite, un rol stimulator pentru industriile civile. Mai 
mult, ajutorul - economic şi militar - dat „ţărilor frăţeşti” şi 
„ţărilor prietene” din lumea a treia se dovedeşte a fi din ce 
în ce mai costisitor. Foarte costisitoare sunt şi consolidarea 
legăturilor cu ţările din CAER şi extinderea cooperării cu 
numeroase state. Aşa cum am spus, numai războiul din 
Afghanistan este o prăpastie pentru finanţele sovietice. Or, 
în acest context al unei economii deja puternic zdruncinate 
de atâtea cheltuieli destinate susținerii politicii 
expansioniste, Ronald Reagan îşi anunță programul 
cunoscut sub numele de „războiul stelelor”, ce relansează 
deliberat cursa înarmărilor într-un domeniu de foarte înaltă 
tehnologie, puţin stăpânită de către sovietici. În ciuda ruinei 

economice, casta militară - care, în timpul perioadei 
Brejnev, nu încetează să-şi lărgească influenţa în sistem - 
decide să primească provocarea. În ochii multor observatori 
- printre care, în primul rând, fostul ministru sovietic al 
afacerilor externe, Bessmertnîh, această voinţă a regimului 
de a-şi menţine cu orice preţ statutul de superputere s-a 
aflat la originea directă a imploziei finale. 


1.1.4. State afectate în funcţie de stadiul lor de 
dezvoltare 


Eşecul, chiar dacă este general, nu afectează totuşi 
statele cu aceeaşi intensitate - după cum nici disfunctiile 
nu sunt peste tot de aceeaşi natură. 


Incapacitatea Uniunii Sovietice de a trece la faza 
intensivă de creştere 


În cazul celui mai vechi dintre statele comuniste, blocajul 
economic se situează la un nivel de evoluţie avansat, 
deoarece este vorba de o trecere de la un model „primar” 
de dezvoltare la un tip „modern”. Altfel spus, obiectivul 
perioadei post-staliniste este, pentru conducătorii sovietici, 
acela de a asigura tranziţia între o creştere numită 
extensivă - bazată pe exploatarea unor imense resurse 
naturale şi pe o enormă forţă de muncă, având ca prioritate 
industria grea - şi o creştere intensivă, axată pe o mărire a 
productivităţii şi o mai înaltă calitate a produselor. Această 
bulversare economică este dictată de mutatiile 
demografice şi sociale produse timp de 20 de ani 1960- 
1980), dintre care trei sunt majore: o încetinire a creşterii 
demografice (printr-o scădere a ratei natalității cu 7 puncte 
şi o creştere a ratei mortalităţii cu 3 puncte); o dezvoltare 
fără precedent a urbanizării (populaţia urbană crescând de 
la 49% în 1960 la 65% la începutul anilor '80); o creştere 

generală a nivelului de educație, care se traduce prin 
dezvoltarea continuă (40% din populaţia urbană la 
începutul anilor '80) a unei elite de „specialişti” - pe care 
Moshe Lewin o numeşte „clasă tehnico-ştiinţifică şi 
intelectuală” - ce aspiră la responsabilităţi şi, de asemenea, 
la un mod de viaţă mai confortabil. 

Or, această mutație economică necesară şi dorită nu se 
produce, sau se produce numai parțial; şi asta din cauza a 
tot felul de obstacole. Resursele materiale cele mai 
accesibile fiind epuizate prin aplicarea - fără reţinere - a 
unei scheme extensive de creştere, trebuie urmărită o 
deplasare foarte costisitoare spre Est. Dezechilibrul 
evoluţiei demografice antrenează o repartiție neadecvată a 
mâinii de lucru, îndeosebi o suprafolosire în republicile cele 
mai dezvoltate, în sectoarele şi profesiile de vârf. Însă cele 
mai mari dificultăţi sunt datorate deficienţelor de 
planificare şi gestiune, cât şi incapacității Partidului-Stat de 
a umaniza sistemul, adică de a responsabiliza muncitorii şi, 
totodată, de a orienta masiv producția spre bunurile de 
consum.  Eşecul este evident în industrie, unde 
productivitatea muncii scade în mod constant: de la 5,8% în 
ritm anual în 1966-1970, ea ajunge la 6,1% în 1971-1975 şi 
cade la 3,2% în 1976-1980. In agricultură, în ciuda 
eforturilor financiare considerabile (pentru revalorizarea 
preţurilor produselor agricole, îmbunătăţirea statutului 
colhoznicilor, flexibilizarea exploatării loturilor de pământ 
individuale), rezultatele rămân la fel de scăzute, în unii ani 
fiind chiar catastrofale. 

La fel de îngrijorătoare pentru viitorul Uniunii apare 
creşterea inegalitätilor regionale ale nivelurilor de 
dezvoltare. În acest context economic foarte dificil, 
diferenţele se adâncesc între republicile cele mai sărace 
(republicile musulmane din Asia centrală, Kazahstanul şi 
Azerbaidjanul), în care nivelul bunurilor produse pe cap de 
locuitor este cu 30-60% sub valoarea medie pe URSS, şi 
republicile cele mai favorizate (ţările baltice, Bielorusia, 

Rusia), care dispun de un nivel superior cu 15-40% mediei. 
În timpul anilor '70, republicile cele mai defavorizate - cu 
excepţia Azerbaidjanului - devin din ce în ce mai sărace, iar 
cele mai bogate (îndeosebi Bielorusia) - din ce în ce mai 
bogate; astfel că, în 1989, distanța dintre Tadjikistan şi 
Letonia este de la simplu la triplu. Chiar dacă, aşa cum 
remarcă Gerard Wild, „amărăciunile culturale, istorice şi 
politice (...) au fost motorul principal al revendicărilor 
nationale”, este evident că „într-un climat general 
degradat, marcat de o creştere tot mai scăzută a producţiei 
şi consumului, popoarele Uniunii n-au putut decât să 
resimtă tot mai acut inegalităţile cotidianului”. Aceleaşi 
observaţii se aplică si lugoslaviei, deşi dificultăţile 
economice nu sunt de aceeaşi natură ca în URSS. 


Eşecurile statelor reformiste 


Pentru grupul de state ce au aderat la comunism mai 
târziu decât Uniunea Sovietică - şi care, în funcţie de 
trecutul lor şi de apropierea de Europa occidentală, au ştiut 
să se orienteze spre o anumită corectare a modelului 
sovietic initial -, disfunctiile economice erau de natură 
diferită. Pentru aceste ţări (Ungaria, RDG, Polonia, 
Cehoslovacia, lugoslavia...) se punea o problemă (aproape) 
imposibil de rezolvat: insertia unor doze - mai mici sau mai 
mari, în funcţie de ţară - de liberalism într-un sistem 
colectivist. Problemele pe care am văzut că le-au scos la 
iveală aceste experienţe n-au făcut decât să se accentueze, 
şi pot fi rezumate, în anii '70, la o singură întrebare: cum să 
acorzi mai multă autonomie indivizilor şi întreprinderilor, şi 
cum să imprumuti din Occident tehnologie şi capital - şi 
uneori bunuri de consum - fără să declanşezi multiple 
efecte socio-economice negative, cum ar fi creşterea 
şomajului, adâncirea diferenţelor dintre nivelurile de viaţă 
şi de dezvoltare între regiuni, creşterea preţurilor şi, mai 
ales, adâncirea continuă a deficitului extern? 


412 


Dificultăţile statelor aflate în fază de demaraj 


Majoritatea celorlalte state care, din dogmatism, refuzau 
orice urmă de liberalism se confrunta cu problemele fazei 
initiale ale modelului sovietic, încercând să pună la punct o 
infrastructură industrială. Pentru aceasta, aşa cum am 
văzut, unele state precum Coreea de Nord sau România au 
urmat metode clasice; altele, precum China, vrând să 
profite de pe urma unui aflux de forţă de muncă, s-au 
orientat spre metode originale. Dar, în toate cazurile s-a 
produs un eşec - iar sechelele acestor experienţe sunt şi 
acum vizibile. O ultimă categorie de state (Cuba, Bulgaria, 
Vietnam şi numeroase ţări africane) a renunţat parţial la 
această fază de industrializare grea, creându-şi legături 
strânse cu marile „ţări frăţeşti”, care le cumpărau 
principalele produse şi le furnizau echipamente şi, adeseori, 
bunuri de consum. 

Toate aceste ţări se confruntau - în special în contextul 
crizei mondiale - cu trei dificultăţi: dependenţa cvasitotală 
de „statele frâtesti”, principalii cumpărători şi furnizori; 
raritatea şi slaba calitate a bunurilor de consum; scăzuta 
productivitate a agriculturii ţinute în corsetul colectivist de 
către conducători încăpăţânaţi şi de către o birocratie ostilă 
oricărei evoluţii. Indiferent de nivelul de dezvoltare a ţărilor 
comuniste, şi chiar ţinând seama de factorii de conjunctură, 
era din ce în ce mai evident că criza economică generală 
care le afecta se datora îndeosebi cauzelor structurale şi 
politice. 


1.2. Descompunerea sistemului politic 


Aparent imuabil, sistemul politic a rămas în anii '70 aşa 

cum l-am descris în prima parte a acestei cărţi. În realitate, 
„mecanismul” s-a învechit: angrenajele i s-au gripat, 
rateurile au devenit din ce în ce mai îngrijorătoare. Fondat 
iniţial pe virtutea conducătorilor săi şi pe suveranitatea 
poporului, după ce a alunecat în teroare şi dictatură 
personală, sistemul nu se mai sprijină de acum înainte 
decât pe corupţie şi clientelism. 


1.2.1. „Un parazit viu”: Partidul 


Partidul comunist n-a semănat niciodată mai mult decât 
acum cu o sectă muribundă din care cea mai mare parte a 
membrilor săi continuă să fie practicanți, dar lipsiţi de 
credinţă. Practica formală, punctată de riturile specifice ale 
unei liturghii imuabile (cultul secretarului general, sărbători, 
ceremonii, defilări...) este prezidată cu vanitate de un înalt 
cler orb sau cinic. 

Recrutarea în rândul Partidului n-a fost niciodată atât de 
deschisă ca la acest sfârşit de domnie. In iunie 1975, PC 
polonez (PMUP) număra 2.360.000 de membri, adică un 
polonez major din 10; iar PC est-german - mai mult de o 
cincime din populaţie. Dacă în alte state proporţia este mai 
puţin ridicată, se observă totuşi o creştere puternică. 
Efectivele PC chinez au crescut de la 12.700.000 în 1957 
(adică 2% din populaţia totală) la 38.000.000 (3,8%) în 
1980. În URSS, numărul adepților se ridică de la 11.022.369 
(1964) la 18.117.903 în 1983, adică o creştere cu 64%, în 
timp ce în aceeaşi perioadă, populaţia totală creşte abia cu 
aproximativ un sfert. O asemenea umflare a efectivelor nu 
s-a tradus totuşi printr-o ameliorare a reprezentativitätii 
populațiilor în sânul partidelor. Deşi o parte încă 
remarcabilă din membri provine din clasa muncitoare şi de 
la sate (64,3% în China anului 1981; 50% în Polonia anului 
1973), noutatea o constituie supra-reprezentarea cadrelor 
şi absolvenților învățământului secundar şi superior. In 

Polonia, aceştia din urmă furnizează 45% din efectivele 
Partidului, în timp ce ei nu constituie decât 25% din 
populaţia ce depăşeşte 18 ani. În PCUS, proporţia cadrelor 
este şi mai ridicată, iar în China, creşterea acestora este 
constantă (20,7% în 1981; 27,7% în 1988). 

Această creştere generală a numărului de membri - şi 
mai ales a proportiei cadrelor cu diplomă de învăţământ 
superior - se explică, fără îndoială, prin dorința de a face 
carieră. Într-adevăr, este aproape imposibil să avansezi în 
administraţie dincolo de anumite trepte ale ierarhiei, fără 
să fii membru de partid. „Un tânăr - explică istoricul 
polonez K. Pomian în 1977 - care intră în viaţă se găseşte 
destul de repede în faţa unei alegeri dificile: să intre în 
Partid sau să se mulţumească cu posturi inferioare. Cu cât 
este mai mare ambitia lui de a reuşi, cu atât mai mari sunt 
şansele ca el să intre în Partid. În mod subiectiv, această 
alegere îmbracă mii de forme diferite, de la un cinism 
dezinvolt până la o adeziune necondiționată şi sinceră la 
imaginea pe care aparatul o oferă despre Partid, deşi acest 
din urmă caz este din ce în ce mai rar.” Cât despre cei aflaţi 
la baza ierarhiei sociale, adeziunea le conferă o protecţie şi, 
de multe ori, o fărâmă de putere în întreprinderea lor. 
Semnificative pentru evoluţia spiritelor sunt rezultatele unei 
anchete efectuate în China în 1988, care scoate la iveală 
faptul că numai 4% din persoanele interogate estimează că 
membrii de partid „cred în comunism”, în timp ce 10% intră 
în PC pentru a primi o mai bună educaţie, iar 59% au 
intenția de „a se folosi de carnetul de partid ca de un 
capital în vederea unor avantaje viitoare”. 

În ciuda acestei evoluţii a mentalităților şi a structurii 
sale sociale, Partidul menţine aproape cu religiozitate 
aceleaşi teme de propagandă si propovăduieşte aceleaşi 
concepte ca pe vremea, lui Lenin sau Stalin. Deşi se crede 
din ce în ce mai puţin în asemenea lucruri, şi deşi criticile 
aduse din exterior sistemului sunt tot mai cunoscute, 
dogmele ideologice şi marile principii edictate de conducere 

nu sunt niciodată puse la îndoială în mod deschis. 
Dominația aparatului (10% în PC polonez, 4-8% în PCUS...) 
asupra totalității membrilor a devenit o lege pe care nimeni 
nu îndrăzneşte să o discute. Deşi, pentru a menţine iluzia 
unei puteri populare, aparatul are nevoie să-şi vadă 
acţiunile confirmate de o masă de aderenti, el este totuşi 
singurul care decide, conduce, controlează. De-a lungul 
ultimelor decenii, el nu încetează să-şi extindă puterea la 
toate nivelurile. Mai întâi, în diferitele departamente ale 
Comitetului central, unde îndeplineşte sarcinile esenţiale de 
conducere politică; apoi, în toate organele administrative 
ale comitetelor regionale şi locale ale Partidului, unde 
urmăreşte şi supraveghează activităţile şi pe cei care le 
desfăşoară. Niciodată cei 150-200 de ,prim-secretari” 
regionali, republicani şi teritoriali din URSS - printre care 
Gorbaciov la Stavropol şi Eltîn la Sverdlovsk - n-au fost atât 
de puternici ca în această epocă în care Kremlinul este 
ocupat de secretari generali bătrâni şi bolnavi. Toţi aceşti 
„aparatciki” n-au dispus nicicând de avantaje şi privilegii 
atât de numeroase ca acum. Ştim că răul era de fapt 
generalizat în toate statele, chiar dacă, graţie căderii 
regimului sovietic, informaţiile noastre pot susţine afirmaţia 
cu precădere în privinţa înalţilor demnitari şi funcţionari ai 
PCUS. 

Indepărtându-se în această privinţă - ca şi în multe altele 
- de Hruşciov, Leonid Brejnev avea să extindă tot mai mult 
privilegiile nomenclaturii. Sub conducerea sa, membrii 
Biroului politic sunt trataţi ca nişte seniori. Dispun de 
resedinte oficiale ce par adevărate palate, cu rezervaţii de 
vânătoare şi personal de serviciu; au acces cu prioritate la 
magazinele speciale şi se bucură de atentii de tot felul. 
Boris Elțîn povesteşte în Memoriile sale o scenă - pe care el 
însuşi o califică „foarte simptomatică” - survenită în timpul 
unui sejur la Taşkent, în calitate de membru al 
secretariatului Comitetului central: „Am cerut nota de plată 
la restaurantul hotelului unde locuiam. Mi s-a răspuns că 

totul este plătit. Mi-am rugat şeful securităţii să le explice 
gazdelor că nu glumesc, că doresc nota. S-a întors 
descurajat: mesele mele erau plătite în virtutea unui articol 
special din regulamentul Comitetului central al Republicii - 
verificase. Mi-am pierdut calmul şi, aproape urlând, m-am 
dus eu însumi să cer nota...”. Cel mai grav este că de acum 
nimeni nu mai face distincţie între privilegiile 
institutionalizate sau „legale” şi activitățile ilegale la care 
se dedau membrii aparatului, profitând de funcţiile lor. 
Cutare înalt demnitar „împrumută” tablouri sau servicii de 
masă din muzeele nationale pentru receptiile sale 
personale. Cutare ministru de interne dăruieşte blănuri, 
Mercedesuri şi lustre de cristal fiului, fiicei, nurorii, dispune 
de un arhitect personal, maseur, fotograf, biograf, şi-şi 
numeşte socrul, un simplu muncitor, comandant MVD... Dar 
acestea nu sunt decât fleacuri în comparaţie cu implicarea 
elitei Partidului în traficuri de amploare precum „marele 
scandal al caviarului” - descoperit în 1979 -, care, potrivit 
lui Roy Medvedev, „dura deja de mai bine de zece ani şi 
asigura unor sute de funcţionari (printre care ministrul 
pescuitului) milioane de ruble şi devize forte”. 

Birocratia Partidului şi Statului urmează exemplul 
demnitarilor. Cu cât nivelul salariilor este mai scăzut, cu 
atât aceasta cedează mai uşor tentatiilor corupţiei. Totul se 
desfaşoară ca şi cum statul ar refuza să suporte grelele 
cheltuieli ale unei hipertrofii birocratice pe care totuşi o 
generează. Astfel, în China, întregul personal al aparatului 
de partid, administraţiei şi organizaţiilor de masă creşte de 
la 29.200.000 (1979) la 54.350.000 (1980). Numai 
colhozurile şi sovhozurile sovietice dispun de 3.000.000 de 
birocrati. In 1980, numai numărul miniştrilor industriali 
sovietici se ridică la 70! Această birocratie tentaculară, ca 
şi aparatul de partid, care prin nomenclatură o generează, 
se agaţă de puterea şi influenţa pe care o deţine, mare sau 
mică, şi constituie mai mult ca niciodată o frână în calea 
oricărei reforme. Aşa cum scrie cu forţă Martin Malia, 

„Partidul de masă conducea tot, dar nu producea nimic; era 
ca un parazit viu ce se hrănea cu substanţa naţională, 
distrugând-o în fiecare zi câte putin”. 


1.2.2. Înflorirea mafiilor 


Pretutindeni unde Partidul - coloana vertebrală a 
sistemului - se dovedeşte slab (în întreţinerea şi controlul 
birocraţiei) şi ineficient (în producerea şi comercializarea 
bunurilor de consum) se creează şi se extind grupări 
mafiote. Chiar dacă Uniunea Sovietică nu deţine 
exclusivitatea (e suficient să ne referim la scandalurile ce 
izbucnesc în China în timpul „primăverilor” din Beijing, 
precum „afacerea vaporului seniorului Liao”, „afacerea 
avionului oficial al lui Chen Muhua” sau „afacerea palatului 
lui Wang Dongxing”), ea este totuşi devreme şi profund 
afectată de acest fenomen. 

Existentă deja în epoca stalinistă, dar nedenuntatä 
public, corupţia se dezvoltă mai ales începând din anii '60. 
In 1968, o anchetă a KGB-ului sfârşeşte prin arestarea 
directorului magazinului Moskva şi a 14 dintre complicii săi, 
acuzaţi că au comis - din 1950 până în 1962 - importante 
deturnări de articole de tricotaje, puse în vânzare în reţele 
comerciale paralele. Acest gen de practici se generalizează 
în mai multe republici unionale şi autonome. Potrivit lui Ilia 
Zemtov, autorul cărţii Coruptia în Uniunea Sovietică 
(publicată în 1976), răul ,devasteazä” Republica 
Azerbaidjan şi „a luat, din ianuarie 1969, proporţii tragice”. 
„Azerbaidjanul este bolnav - scrie el -, şi boala sa este 
contagioasă: ea se numeşte protecţie, favoritism, susţinere 
între oamenii aceleiaşi regiuni; soțiile, dacă e nevoie, îşi 
înlocuiesc soţii înalţi funcţionari; afacerile statului se decid 
în familie. Republica este sfâşiată, divizată, împărţită în 
sfere de influenţă; peste tot domneşte corupția, 
delapidarea, setea de profit. Toată lumea ştie şi toată 

lumea vorbeste despre asta. Partidul - creierul si constiinta 
epocii - nu o va admite decât la jumätatea lui iulie (1969). 
Se va produce indignare: Ahudov (prim-secretar) va fi 
destituit.” înlocuitorul său, Gaidar Aliev, promite să atace 
răul şi denunţă câteva aspecte ale sale (de exemplu, faptul 
că 95% din doctorii Universităţii îşi obţin titlurile fără să-şi 
prezinte teza); însă va fi şi el curând suspectat de 
înşelătorie în privinţa recoltelor de bumbac. Protejat de L. 
Brejnev, acesta va reuşi să-l îndepărteze pe judecătorul 
însărcinat cu urmărirea afacerii... 

Şi în Kazahstan domneşte mafia tolerată de Brejnev. „Un 
grup important de persoane unite prin aspirații parazitare 
comune - dezvăluie «izvestia» din iunie 1988 - s-a format 
în jurul lui Kunaev. Puterea reală în republică le aparţinea în 
mare măsură: şeful direcţiei de afaceri a Comitetului 
central, asistentul  primului-secretar. şeful serviciului 
economic al miniştrilor, şeful diviziei speciale de inspecție a 
vehiculelor şi rectorii mai multor instituții de învățământ 
superior din Alma-Ata, toți erau rude între ei si cu primul- 
secretar.” La începutul anilor '70, în Georgia izbucneste un 
scandal enorm când Eduard Sevarnadze, însărcinat cu 
stoparea practicilor de corupție - la care participase până 
atunci si primul-secretar al Partidului - trece la epurări de o 
amploare extraordinară. Potrivit unui document samizdat, 
mai mult de 25.000 de persoane sunt arestate în 1973 şi 
1974, dintre care 9.500 membri de partid şi 7.000 de 
komsomolişti!  Supremaţia pare să o deţină totuşi 
Uzbekistanul, unde se descoperă (în 1983) că 
supraevaluarea bumbacului livrat a costat statul 4,5 
miliarde de ruble, dintre care mai bine de un milion au fost 
distribuite sub formă de prime sau salarii ilegale. Mai multe 
mii de persoane sunt implicate atât în Uzbekistan cât şi în 
alte regiuni, dintre care doi foşti secretari ai Comitetului 
central al PC din Uzbekistan, un preşedinte al guvernului 
republicii, un vicepreşedinte al prezidiului Sovietului 
suprem al republicii, nouă prim-secretari ai comitetelor 


419 


regionale, o serie de miniştri... „Firele criminale - declară 
un anchetator - sunt tesute în toate regiunile, la cele mai 
înalte niveluri, ajungând uneori până la Moscova. De 
exemplu, în «afacerea uzbekă» este implicat şi ginerele lui 
Leonid Brejnev, luri Ciurbanov...” Aceste exemple sunt 
suficiente pentru a ilustra schema traficurilor (deturnare de 
produse neînregistrate sau înlocuirea componentelor cu 
piese ieftine) şi, mai ales, extraordinara lor extindere socio- 
politică. Există complicităţi la toate nivelurile, în toate 
mediile, în special acolo unde se află adevărata putere: 
Partidul. Două treimi din veniturile mafiei vor fi servit la 
„cumpărarea” funcţionarilor PC. Fără îndoială că nu este 
exagerat să vorbim - aşa cum face F. Thom - de „derivă 
mafiotă” si de ,gangsterizarea” PCUS în perioada Brejnev. 
Aparatul de partid a avut atunci tendinţa să se transforme 
în clică, arogându-şi toate drepturile şi bucurându-se de 
toate privilegiile. 


1.2.3. Blocajul puterii 


Niciunul dintre statele comuniste n-a căutat cu adevărat, 
în această perioadă, să combată răul ce roade sistemul încă 
de la naşterea sa: monopolizarea puterii de către Partid şi, 
în cele din urmă, de un aparat de partid sau, mai exact, de 
câteva facţiuni ale acestui aparat. Nici măcar o dată - cu 
excepţia ,primäverilor” - nu s-a urmărit revalorizarea 
rolului statului sau al societăţii civile. În aceste condiţii, 
nicio forţă, nicio autoritate nu mai poate smulge puterea 
oligarhiei - adeseori îmbătrânite - care o deţine şi se agaţă 
de ea. 

Majoritatea partidelor ce aplică, cel puţin la etajul 
superior, politica de „stabilitate a cadrelor” sunt conduse 
de oligarhii fosilizate. Dacă în China procesul de reînnoire a 
Comitetului central este foarte important (35-81% din 1956 
până în 1982), media de vârstă a membrilor organului 

decizional major - comitetul permanent al Biroului politic - 
este în schimb de 73,8 ani în 1982. In Coreea, procentul de 
reînnoire a primelor douăzeci de personalităţi ale 
Comitetului central creşte de la 35% (între al IV-lea congres 
- 1961 şi al V-lea - 1970) la 85% (între al V-lea şi al VI-lea - 
1980). În Comitetul central al PCUS, plecările - în epoca 
Brejnev - sunt rare, aşa încât abia după douăzeci de ani se 
reuşeşte o reînnoire completă. La sfârşitul anilor '70, vârsta 
medie a membrilor Biroului politic sovietic este de 70 de ani 
(în loc de 57, cât era în 1966). Aşadar, o mână de personaje 
foarte în vârstă, reunite în scurte şedinţe de lucru (451 de 
sesiuni ale Biroului politic sovietic, din 1971 până în 1981) 
sau în adunări ad hoc, sunt însărcinate să ia decizii 
fundamentale în toate domeniile-cheie. In plus, bătrânii 
aceştia sunt, contrar aparentelor, extrem de divizați, ei 
nefiind - după cum am amintit, şi faptul s-a confirmat în 
această perioadă - decât mandatari ai factiunilor şi 
clanurilor ce duc o luptă ascunsă, dar îndârjită. Absența 
unor reguli instituţionale de transmitere a puterii se resimte 
acum în mod deosebit, căci /uptele între „prinții 
moştenitori" sunt aprinse. Pentru a le atenua, facțiunile ce 
le susţin încheie uneori acorduri. 

În asemenea condiţii, primul-secretar al PC detine mai 
mult aparențele puterii decât puterea absolută. Cu cât 
respectă mai mult grupările şi facțiunile, cu atât are mai 
multe şanse să-şi păstreze coroana. Longevitatea 
sistemului Brejnev are ca fundament echilibrul pe care 
clanul său a ştiut să-l creeze şi să-l mențină între aparatul 
de partid, poliţie şi armată. In acord cu câţiva oameni 
reprezentativi ai principalelor forte din ţară (Suslov, 
Ustinov, Andropov, Kirilenko...), Leonid Brejnev domneşte, 
dacă nu guvernează. Agent executiv al unei dictaturi 
colegiale, autoritatea sa depinde de aceasta, iar puterea sa 
absolută nu este decât aparentă. Desigur, prin funcţiile 
sale, el are în mână Partidul (secretar general din 1964), 
armata (general în 1975, mareşal în 1976), coordonează 

afacerile internationale (presedintele prezidiului Sovietului 
suprem în 1977). Obiect al unui adevärat cult, el este 
coplesit de decoratii, premii literare si epitete care mai de 
care mai măgulitoare. Dar aceste titluri si onoruri nu fac 
decât să mascheze subordonarea sa față de un directorat 
care i le acordă cu generozitate. După cum scrie A. 
Avtorhanov, „cu cât i se adaugă titluri, cu cât i se atârnă 
decoraţii de uniforma sa de mareşal, cu atât creşte 
autoritatea sa aparentă şi, în realitate, dependenţa sa faţă 
de cei care i le acordă şi fără de care nu reprezintă nimic”. 

2. CĂUTAREA UNUI MODUS VIVENDI 


Degradându-se, extinzându-se si divizându-se, lumea 
comunistă seamănă - în acest deceniu al anilor '70 - cu un 
imens puzzle cu piesele greşit asamblate. Fenomenul este 
vizibil în mod deosebit în privinţa raporturilor dintre 
Partidul-Stat şi societate, raporturi construite în cele mai 
variate forme şi variind între două modele extreme. Primul 
corespunde unui tip de relaţii foarte dure. Partidul-Stat se 
străduieşte prin toate mijloacele [inclusiv violenţă) să 
introducă societatea în cadrele predeterminate ale 
proiectului său ideologic. Acest model - aşa cum am arătat 
în toate capitolele acestei cărţi - are tendinţa de a se 
impune de fiecare dată când Partidul se bucură de o poziţie 
total hegemonică şi se găseşte în mâinile unei facţiuni 
extrem de dogmatice. Bolşevicii practică această politică în 
perioada „comunismului de război”, ca şi maoiştii în timpul 
Revoluţiei culturale, sau khmerii roşii, zece ani mai târziu. 
Distrusă, terorizată, strivită, societatea civilă trebuie să se 
supună sau să dispară, în acest caz puterea nelăsându-i 
nicio posibilitate de compromis. 

Cel puţin după introducerea NEP-ului apare şi un alt 
model, cu raporturi mult mai puţin antagoniste, în care 
Partidul, slăbit de o presiune exterioară sau (şi) de eşecuri 
economice foarte grave, se arată mai puţin dogmatic şi 
consimte să lase o oarecare autonomie societăţii civile. 
Acest model, fără a aparţine exclusiv perioadei pe care o 
analizăm, tinde să devină frecvent. Pe lângă incapacitatea 
sa de a răspunde necesităţilor elementare ale populaţiei şi 
imposibilitatea - în cadrul noilor raporturi internaţionale - 
de a recurge la cele mai constrângătoare mijloace, puterea 
se simte obligată să ţină cont, într-o oarecare măsură, de 

schimbările sociale si de aspiraţiile noilor generaţii. Intră în 
funcţiune, tacit, un fel de „nou contract social” (A. Liehm) 
între Partidul-Stat şi societatea civilă, cei doi „parteneri” 
fiind astfel conduşi, din necesitate, spre găsirea unui modus 
vivendi. 


2.1. Termenii contractului 


2.1.1. Un partid care închide ochii... 


Într-un asemenea context, totul se petrece ca şi cum 
Partidul-Stat s-ar preface că nu vede structurile economice 
şi socio-culturale ce apar în paralel si le concurează pe ale 
sale. Această atitudine falsă nu se explică nici printr-o 
oarecare toleranță, nici prin conivenţă, ci prin neputinţă. 
Cazul „economiei paralele” este, în această privinţă, total 
edificator. 


Tolerarea „economiei paralele” 


Existența în afara economiei oficiale a unei economii 
numite „secundară” sau „paralelă” nu constituie o noutate. 
mcă de la crearea statului sovietic, populaţia, ca să 
supravieţuiască, îşi creează breşe în noul şi rigidul sistem 
conceput de bolşevici, practicând o „piață neagră”. Aceasta 
persistă în epoca stalinistă, dar e drastic sanctionatä. 
Incepând cu Hruşciov este tolerată, iar odată cu Brejnev 
este aproape institutionalizatä. Amplificându-se, 
extinzându-se la tot felul de produse, funcţionând 
deopotrivă în cazul vânzării au détail şi en gros, interesând 
nu numai sectoarele primare şi secundare, dar şi sectorul 
terțiar, practicată şi cu titlu individual de cetăţenii simpli şi 

de mafiile reţelelor ramificate, piaţa neagră devine acum cu 
adevărat o „economie”. 

Mult timp prezentate drept simple delicte individuale şi 
izolate de către autorităţile oficiale - şi considerate ca atare 
în Occident -, aceste practici nu sunt apreciate ca fiind „o 
dimensiune esențială a economiilor socialiste” (G. 
Duchêne) decât în urma publicării lucrărilor de pionierat ale 
lui J.S. Berliner şi G. Grossman. Deturnarea în scopuri 
personale de combustibili, utilaje şi produse finite este de 
acum considerată „un fenomen de masă” (B. Chavance). 
Aceasta se face nu numai în detrimentul economiei oficiale 
- supusă jafului şi corupţiei -, dar şi potrivit unor principii 
(piaţă, profit...) diametral opuse acesteia. Pe de altă parte, 
această „economie fantomă” se dezvoltă fără încetare în 
URSS şi în ţăriie satelit în anii '70, pe măsură ce sistemul 
etatist de producţie şi distribuire se dezorganizeazä. 
Estimând că „este absolut imposibil să supravietuiesti 
numai din salariu” (I. Zemtov), individul nu are de ales 
decât între mizerie şi o viaţă decentă, chiar îndestulătoare, 
încălcând legea „socialistă”, adică lucrând „la negru”, 
furând de la întreprindere, acceptând mită. 

Dacă Partidul-Stat se limitează să reacționeze cu vigoare 
doar în unele situaţii pentru „a da exemple” (aproximativ 
200 de condamnări în URSS pentru „crime economice”, 
între 1961 şi 1965), „închizând ochii” în rest, este, fără 
îndoială, pentru că din punctul său de vedere economia 
paralelă este singurul mod de a răspunde necesităţilor 
elementare ale populaţiei şi de a evita astfel o revoltă 
generală. Pentru o putere din ce în ce mai timorată şi 
divizată, economia paralelă este şi un mod de a evita o 
reformă în profunzime, care ar repune în discuţie dogmele 
majore ale sistemului. „Facilitând funcţionarea economiei 
«primare» - explică |. Grosfeld şi A. Smolar -, economia 
«secundară» apare într-adevăr ca un substitut al reformelor 
profunde ale sistemului, care ar antrena o descentralizare a 
puterii. Autorităţile preferă o dispersare informală a puterii, 

care nu este niciodată definitivă şi a cărei întindere poate fi 
controlată într-o oarecare măsură, decât o schimbare a 
regulilor jocului benefică din punct de vedere social şi 
economic, dar care ar da acestei descentralizări a puterii 
garanţii instituţionale.” 


Acceptarea unor zone de autonomie socială 


După toate aparențele, acelaşi calcul determină Partidul- 
Stat să tolereze dezvoltarea unor zone de autonomie socio- 
culturală care, puţin câte puţin, constituie sau reconstituie 
structura unei veritabile societăţi civile. Vom evoca mai 
târziu vigoarea cu care s-a produs renaşterea religioasă ca 
manifestare de rezistenţă faţă de totalitarism. Dar, încă de 
acum trebuie subliniat dublul joc al puterii comuniste în 
această privinţă. Continuând să-şi proclame voinţa de a 
eradica religia - şi neîncetând a lua măsuri represive 
împotriva clerului -, puterea se arată mai conciliantă atunci 
când se gândeşte că poate utiliza în scopuri de politică 
internaţională legăturile doctrinare şi afective ale Bisericilor 
cu populaţiile străine. Am amintit cum Uniunea Sovietică şi 
China fac apel la demnitarii islamici pentru a întări relaţiile 
cu lumea a treia musulmană sau cu emiratele petrolului. 

Deşi se arată sensibilă faţă de această resurgenţă 
religioasă, pe care caută când să o reprime, când să o 
utilizeze în folosul său, puterea este în schimb mai puţin 
îngăduitoare faţă de înflorirea unei întregi game de „micro- 
universuri” ce-şi însuşesc, putin câte putin, spații sociale şi 
culturale care înainte aparțineau exclusiv Partidului-Stat. 
Ne gândim, de exemplu, la acele asociaţii liturgice de 
„Împărțire a tămâii” (fenxiang), care, în China, facilitează 
„schimbul şi întrajutorarea nu numai în domeniul religios, ci 
şi în cel cultural (îndeosebi în teatru), economic (prin 
organizarea pieţelor) şi chiar politic” (K. Schipper). Ne 
gândim îndeosebi la toate aceste spatii de „micro- 
autonome” apar ca urmare a exploziei urbane. Moshe 

Lewin, unul dintre primii care au semnalat acest fenomen în 
Uniunea Sovietică, arată în ce măsură mijloacele oficiale de 
îndoctrinare (presă, televiziune...) sunt acum din ce în ce 
mai concurate şi, în mare parte, ocultate de discuţiile inter- 
personale din sânul grupurilor informale care se constituie 
printre cei ce migrează spre noile oraşe, între prieteni - de 
şcoală sau de muncă - şi foşti vecini din sat. 

Acelaşi proces ce se constată la nivelul familiei, 
cartierului sau atelierului se desfăşoară şi la o scară mai 
mare (oraş, regiune sau naţiune). Un număr de probleme - 
fără conotaţie ideologică marcată - cum ar fi problemele 
urbane, de educaţie, preocupările ecologice dau naştere la 
discuții şi dezbateri în reţele de structuri informale 
independente de cele ale Partidului („colegii invizibile” de 
cercetători şi oameni de ştiinţă, asociaţii profesionale şi 
interprofesionale, cercuri culturale...). Temele „politice” nu 
sunt, desigur, excluse din dezbaterile mediilor intelectuale. 
Pentru istoricul Afanasiev, în perioada lui Brejnev - în 
universităţi, edituri, redactii ale revistelor şi chiar în unele 
sectoare ale Academiei de ştiinţe (în special secţia 
siberiană) - intelectualii se îndepărtează de marxism- 
leninism... şi uneori chiar de marxism”, şi se diversifică 
curentele socio-politice (neo-slavofile, nationaliste, 
liberale...) ce vor apărea odată cu perestroika. În concluzie, 
toate aceste grupuri de contact şi de discuţii formează de 
acum o componentă „importantă” a opiniei publice, astfel 
încât Partidul şi sindicatele nu mai pot pretinde că doar ei 
sunt purtătorii de cuvânt ai intereselor publice. 

Aceste zone de autonomie par să fi fost deosebit de largi 
şi de numeroase în domeniul culturii şi în rândul tinerilor. În 
URSS - şi în unele democraţii populare est-europene - se 
observă înmulţirea trupelor de teatru, a grupurilor de 
muzică (rock şi pop) şi a pictorilor neoficiali ce satisfac un 
public numeros. Tinerii sovietici din anii '60 sunt 
entuziasmați de cântecele lui Okudjava, Visotki şi Galici, 
ascultate, înregistrate şi cântate pe ascuns. În deceniul 

următor, tinerii din Germania de Est n-au urechi decât 
pentru Wolf Biermann sau Gerulf Pannach; iar tinerii 
cehoslovaci - pentru grupurile de muzică pop („Plastic 
People of the Universe”, „DG 307”, „Material plastic”...), pe 
care puterea „normalizatoare” le urmăreşte sau se face că 
le urmăreşte, dar care, bucurându-se de o imensă 
popularitate în rândul tinerilor studenţi şi muncitori, reuşesc 
să reziste luând drumul underground-ului. 


Tolerarea deviantelor 


PCUS asistă la această apariţie rapidă a unei contra- 
culturi şi a unei contra-societäti fără să evalueze bine 
situaţia, minimalizându-i în mod deschis manifestările. De 
fapt se simte neputincios să îngrădească fenomene a căror 
natură neideologică îl derutează, şi poate că i se pare abil 
să permită funcţionarea unor „supape de siguranţă”. Fără 
îndoială că aşa trebuie interpretată tolerarea unor devieri 
precum alcoolismul sau drogul. După calculele lui A. 
Krasikov - publicate în 1975 într-o revistă clandestină - 
sovieticii îşi alocaseră (în 1972) 15% din cheltuieli (27 
miliarde de ruble) pentru cumpărarea de băuturi alcoolice. 
Vânzarea acestora se pare că a crescut cu 167% în 
perioada 1960-1973, în timp ce populaţia se mărise doar cu 
17%. În optica lui Krasikov, statul avea responsabilităţi 
foarte mari în extinderea alcoolismului. Limitându-se la 
câteva denuntäri de principiu şi la măsuri uşoare, acesta 
refuza să lupte cu eficacitate împotriva unui flagel ce 
prezenta avantajul, pe de o parte, de a-i aduce venituri 
enorme („funcţia fiscală”) şi, pe de altă parte, de „a da 
poporului un mijloc de consum uşor şi de a-i îneca gândurile 
într-o sticlă” („funcţia ideologică”), în martie 1978, într-un 
raport confidential al Comitetului central, ministrul de 
interne recunoaşte că, în comparaţie cu 1976, serviciile 
sale au înregistrat o creştere cu 2,3% a persoanelor ce au 
încălcat legislaţia antialcoolică şi cu 3,3% a celor aflate la 

„dezalcoolizare”. În 1980, în URSS există 40 de milioane de 
alcoolici înregistraţi oficial, adică 1/6 din populaţia totală. 
Lila Lunghina ne face o descriere halucinantă a acestei 
epoci, imaginea unei naţiuni sacrificate în întregime zeiţei 
Vodka: „Ţara, de sus până jos, cu toate categoriile sociale 
laolaltă, îşi petrecea timpul îmbătându-se. Se bea peste tot, 
în birouri, ateliere, pe paliere, pe stradă, în gări, în maşini; 
se bea la orice oră din zi şi din noapte, înainte, în timpul 
lucrului şi după muncă. În ateliere, muncitorii nu puteau 
porni masinile-unelte fără un gât de vodkă sau de 
samogon. singura în stare să le oprească tremuratul 
mâinilor după beţia din ajun. Ziua începea prin strângerea 
banilor necesari cumpărării «combustibilului». Şi cum 
alcoolul nu se vindea decât după ora 11, vă puteţi imagina 
la ce oră începea lucrul. Conducătorii Partidului manifestau 
deplină indulgență faţă de betivi (...), căci şi dintre ei, cea 
mai mare parte nu dădea înapoi de la băutură. Vodka 
devenise de altfel monedă de schimb: cutare muncă valora 
atâtea sticle de vodkă”. 


2.1.2. ...0 societate care se preface 


În schimbul tolerantei, trecerii cu vederea şi coniventelor 
sale - niciodată declarate, ca evidente - Partidul putea 
conta pe o adeziune formală din partea societăţii, ceasta, 
cu anumite excepţii, se arăta supusă. De la Havana la 
Bucureşti, de la Pongyang la Berlinul de Est, marile 
manifestații ce dau ritm vieţii regimului rămân mereu la fel 
de frecvente; defilările de adulţi şi copii prezintă aceeaşi 
ordine impecabilă ca în timpul lui Stalin; de la înălţimea 
tribunei lor, conducătorii sunt la de mult aplaudati. 
Alegerile traduc o cvasi-unanimitate constantă. Acelaşi 
acord aparent se manifestă în privinţa muncii. Grevele sunt 
extrem de rare, toate problemele rezolvându-se prin 
intermediul sindicatelor oficiale. Pe scurt, satisfacția pare 

generală, unii istorici occidentali neezitând să vorbească de 
o „societate consensuală”. 


„„„se preface că munceşte... 


De fapt, niciodată acest unanimism nu a fost atât de 
suspect. Când te străduieşti să ei în consideraţie unele 
cifre, descoperi la faţa locului o cu totul altă realitate. 
Instabilitatea forţei de muncă, de exemplu, reflectă o 
anumită nemulţumire. În anii '70, un muncitor sovietic din 
cinci îşi părăseşte întreprinderea în fiecare an şi pleacă în 
căutarea unor condiţii mai bune de lucru. Dacă nu-şi 
găseşte foarte repede un loc de muncă, riscă să fie arestat 
pentru parazitism social. În China, reguli draconice 
împiedică, în mod normal, orice mobilitate spontană a forţei 
de muncă; însă de fiecare dată când vigilenta autorităţilor 
slăbeşte (cum s-a întâmplat după „Marele Avânt” sau în 
timpul Revoluției culturale), se observă importante 
deplasări. 

La muncă, majoritatea muncitorilor manifestă un 
comportament catastrofal. „Pe de o parte - explică încă din 
1958 autorul unei lucrări despre clasa muncitoare din 
Germania de Est -, muncitorii practică la modul foarte 
general restrictia randamentului. Pe de altă parte, aceştia 
scurtează prin orice mijloace timpul de lucru: sosesc târziu 
sau se prefac bolnavi.” Mult timp muncitorii chinezi par să 
se comporte mai bine. Dar, recurgerea la stimulente 
materiale de câtre unii directori de uzină, regulile de 
întărire a disciplinei muncii, reluarea practicilor 
stahanoviste - observate la mijlocul anilor '70 - sugerează 
o scădere a efortului productiv. Următoarea observaţie - 
făcută în 1978 de preşedintele Academiei de ştiinţe sociale, 
după vizitarea unei mari uzine - adună la un loc aceste 
impresii: „Numai muncitorii cu contract «adică plătiţi după 
randament) muncesc; ceilalţi nu fac nimic. In unele 
întreprinderi muncitorii lucrează doar 5 sau cel mult 5 ore şi 

jumătate pe zi. În această întreprindere, mai bine de 10 mii 
de ore de lucru se pierd în fiecare zi”. 

In agricultură, productivitatea este la fel de scăzută în 
sectorul de stat. In schimb, loturile individuale ale 
agricultorilor sovietici - care nu reprezintă decât 3% din 
suprafeţele cultivate - furnizează, doar ele, 20% din 
producţia brută şi mai bine de jumătate din legumele şi 
carnea ţării. Şi în China se manifestă acelaşi dezacord între 
productivitatea terenurilor colective şi aceea a loturilor 
particulare, din care ţăranii scot 20-30% din cele necesare 
traiului. După eşecul comunelor populare, „păstrarea sau 
restituirea loturilor particulare, lucru care-i dădea ţăranului 
puţină siguranţă şi contribuia la echilibrul său psihologic” a 
fost, după opinia lui J. Guillermaz, singurul mijloc de „a 
împiedica faptul ca nemulţumirea (ţăranului) să ia proporţii 
ireparabile”. Această nemulţumire se exprima - potrivit 
opiniei aceluiaşi istoric - prin „comportamente apatice si de 
falsă ascultare, mai apropiate de temperamentul naţional 
decât violența deschisă”. Aceleaşi calificative - 
„comportamente apatice” şi „falsă ascultare” - pot fi 
reluate pentru a desemna comportamentul predominant al 
întregii populaţii. 


se preface încrezătoare 


Mai ales în faza avansată a sistemului, populaţia este, în 
ansamblul ei, neîncrezătoare şi pasivă. Cel mai adesea, 
aceasta a pierdut orice credinţă în doctrină şi orice iluzie 
privind capacitatea regimului de a se auto-reforma. „Sunt 
oameni - explica |. Afanasiev - care au aflat multe lucruri 
de la apropiații lor, au văzut cu ochii lor nedreptatea, 
cinismul, hotia, viaţa dublă a părinţilor. Toate acestea au 
lăsat asupra lor o amprentă evidentă. Toţi spun: «Ştim asta, 
dar mai ştim că trebuie să ne adaptăm la această viaţă». 
Oamenii aceştia nu mai cred în nimic.” 

Împärtind cu întreaga societate civilă această 

nemulţumire faţă de regim, „homo sovieticus” şi fraţii săi 
chinezi, cubanezi sau români se definesc, înainte de toate, 
prin grija de a se adapta. A te adapta înseamnă a 


recunoaşte avantajele sistemului (gratuitatea 
învăţământului, a îngrijirilor medicale; preţul foarte scăzut 
al transporturilor, serviciilor casnice - apă, gaz, 


electricitate, telefon -, al chiriilor...; siguranţa unui loc de 
muncă...) 5j a şti să profiti de ele. „Oricât ar părea de ciudat 
- amintea disidentul Mekik Agurski în anii '70 -, viaţa în 
ţările totalitare are la prima vedere părţi atrăgătoare, ca de 
altfel orice viaţă supusă constrângerilor...” Cel puţin în 
această perioadă puterea nu este foarte exigentă şi ştie să 
fie recunoscătoare faţă de servitorii săi docili. Cu puţin zel, 
aceştia vor fi promovați şi se vor bucura de avantaje 
speciale. De ce, în aceste condiţii, să nu accepte să 
colaboreze puţin cu societatea dominantă? 

Desigur, această colaborare nu este gratuită şi lipsită de 
pericole. Preţul poate părea chiar ridicat unuia străin de 
galaxia comunistă, deoarece este implicată libertatea. Dar 
nu este sigur că aceasta reprezintă, într-un asemenea 
context, aspiraţia prioritară a majorităţii. Petr Pithart, 
intelectual polonez, observă că regimul comunist „s-a putut 
menţine atât de mult deoarece, printre altele, libertatea nu 
reprezenta o valoare atât de atrăgătoare precum se crede, 
când te-ai obişnuit ca ea să lipsească (...). Bineînţeles, mă 
gândesc - precizează el - la libertatea ce include 
responsabilitatea, fără de care societatea democratică este 
de neconceput. Această libertate, care este altceva decât o 
simplă absenţă a arbitrarului organelor de represiune, se 
poate dovedi mai presus de puterile umane”. Această 
ultimă mărturie este în concordanţă cu teza /ui A. Zinoviev, 
pentru care multi sovietici preferă o anumită formă de 
aservire miilor de obligații pe care le presupune libertatea: 
„Aşa cum arată experienţa - scria el la începutul anilor '80 
-, comunismul nu aduce o bunăstare generală şi nu 
îndepărtează flagelurile vieţii sociale. Dar satisface într-o 

oarecare măsură marea tentatie istorică a omului de a trăi 
în turmă, fără a munci din greu, fără auto-restrictii 
permanente, fără risc şi responsabilitate personală faţă de 
acţiunile sale, fără complicaţii şi cu un minimum de 
bunăstare materială asigurat”. 

Integrarea în schema explicativă a sistemului a noţiunilor 
de contract tacit şi de compromis nu înseamnă deloc că 
puterea comunistă a ajuns la această omogenizare socială 
pe care şi-o fixase drept obiectiv, sau că a obţinut o 
oarecare raliere la ideologia sa de bază. Societatea civilă nu 
s-a raliat în niciun fel comunismului. Numai o parte din ea a 
optat, pentru a trăi mai bine, să se alăture grupului 
dominant. Este vorba aici de o simplă alianţă de 
circumstanţă între, pe de o parte, un Partid-Stat incapabil 
să facă să funcţioneze sistemul, dar dornic să păstreze cu 
orice preţ puterea şi, pe de altă parte, o populaţie care nu 
vrea putere, dorind numai să-şi ascundă incapacitatea. 
Această „complementaritate reciprocă” de interese a celor 
două societăţi a determinat până la urmă o oarecare 
complicitate; dar aceasta a rămas mereu bazată mai mult 
pe necesitate decât pe afinitate. Ceea ce explică „de ce 
atâţia oameni detestau acest regim şi în acelaşi timp 
profitau de pe urma lui” (P. Pithart). 


2.2. Aplicarea contractului 


A fost acest comportament al majorităţii? Întrebare 
gravă, astăzi de multe ori tabu în regimurile post- 
comuniste, dar care se pune totuşi de fiecare dată când 
presa de senzaţie descoperă că un anume cetăţean mai 
presus de orice bănuială „lucra” - mai mult sau mai putin - 
pentru serviciile secrete. De fapt, acest tip de colaborare, 
strânsă si instituţionalizată, pune puţine probleme de 

înţelegere. Mult mai delicat este să evaluezi natura şi 
amploarea participării - mai mult sau mai puţin formală - a 
unei mari părţi din societate la funcţionarea zilnică a 
sistemului. In lipsa momentană a unui studiu general 
asupra acestor comportamente, ne vom limita să evocăm 
aici două tipuri extreme de aplicare a contractului tacit 
între Partidul-Stat şi societate: primul tip, care stabileşte o 
oarecare simbioză, prefigurează soluţiile de compromis de 
la sfârşitul anilor '80; cel de-al doilea, dimpotrivă, sfârşeşte 
printr-un divorţ. 


Grupurile catalizatoare 


Pentru a ajunge la o mai bună funcţionare posibilă a 
contractului sunt necesare mai multe condiţii şi de o parte, 
şi de cealaltă. Nimic profund nu poate fi făcut fără prezenţa 
activă a unui anumit număr de catalizatori şi intermediari. 
Greutatea a ceea ce Andrei Amalrik numeşte, în 1970, 
„Clasa specialiştilor” - pe care o opune „birocraţiei 
conducătoare” - pare importantă. Aceşti tehnicieni, ingineri 
ce deţin responsabilităţi, graţie efortului de promovare 
şcolară şi universitară a regimurilor, doresc grabnic o 
reformă a sistemului şi sunt deschişi oricărei iniţiative în 
acest sens. Preocupările lor le întâlnesc şi le întăresc pe 
cele ale intelectualităţii reformiste, prezentă în diferitele 
sectoare ale aparatului de partid şi de stat. În plus, aceasta 
întreţine relaţii cu intelectualii societăţii civile. Existenţa 
unor asemenea schimburi constituie una dintre cheile 
compromisului. Vâclav Havel a descris bine zona de contact 
unde, în Cehoslovacia anilor '60, se intersectează şi se 
întâlnesc intelectualii celor două societăţi. 

Bisericile au jucat şi ele un rol deloc de neglijat în 
stabilirea unui modus vivendi. Dacă Biserica catolică a făcut 
totul pentru a-şi păstra un maximum de autonomie, 
Bisericile reformată şi luterană din Ungaria sau RDG n-au 
putut obţine avantaje materiale apreciabile fără un evident 

compromis cu puterea. Având în vedere puternicele 
presiuni exercitate de aceasta, era foarte uşor pentru 
reprezentanţii Bisericilor să alunece de la cooperare la 
colaborare. De multe ori, totul depindea de personalitatea 
demnitarilor. În Cehoslovacia, teologul protestant Joseph 
Hromadka - în anii '50 şi '60 -, încurajând creştinii să 
participe la construcţia unei noi societăţi, a obţinut 
respectul cercurilor guvernamentale fără să renunţe la 
libertate. Diversitatea comportamentelor clericale poate fi 
bine observată parcurgând un raport secret al Comitetului 
central asupra stării Bisericii ortodoxe ruse în 1975. Autorul 
său îi împarte pe episcopi în trei grupe aproximativ inegale: 
prima este constituită din episcopi ce dovedesc „nu numai 
loialitate, ci şi patriotism fată de societatea socialistă (...). 
Fiind conştienţi că statul nostru nu doreşte dezvoltarea 
rolului religiei şi al Bisericii în societate, aceştia nu depun 
un zel deosebit pentru a extinde influenţa ortodoxiei în 
rândurile populaţiei”. În schimb, ultimul grup reuneşte 
episcopi care, „într-o epocă sau alta, au încercat şi încă mai 
încearcă să schimbe legislaţia în privinţa cultelor”, între 
cele două este menţionat un al treilea grup, ce pare să 
poată juca perfect rolul de catalizator între putere şi 
societatea civilă în cazul căutării unui compromis. Este 
vorba de episcopi „loiali Statului”, „dar care în acelaşi timp, 
în activitatea lor ideologică şi administrativă cotidiană, se 
străduiesc să sporească activitatea miniştrilor cultelor şi a 
militantilor Bisericii; de asemenea, ei luptă pentru întărirea 
rolului Bisericii în viaţa individuală, familială şi socială”. 

De multe ori ai sentimentul că, sub presiunea acestor 
diverse grupări culturale sau sociale ce aparţin sau nu 
uneia dintre cele două societăţi, se schiteazä noi tipuri de 
raporturi ce implică o strânsă întrepătrundere. Aşa cum 
aminteşte M. Molnâr, multe mişcări contestatare (clubul 
„Pet5fi” din Budapesta, sindicatul  „Solidaritatea” în 
Polonia...) „au luat naştere, în mare măsură, în interiorul 
structurilor instituţionale şi nu în organizaţii conspirative”. 

În schimb, s-a întâmplat ca structuri informale, născute 
spontan în ateliere sau administrații, să completeze 
structurile oficiale ale unei organizaţii. Din aceste schimburi 
de informaţii şi opinii rezulta uneori o „fructuoasă simbioză” 
(M. Lewin). Nu numai din oportunism, ci pentru că 
întrepătrunderea putea fi atât de strânsă în perioada de 
criză, încât „navetele” între cele două societăţi nu erau 
rare. 


Un caz de modus vivendi 


Dacă aproape toate statele comuniste au cunoscut, într- 
un anumit moment al existenţei lor, situaţii apropiate de 
schema pe care tocmai am descris-o, în schimb doar câteva 
regimuri au făcut din aceasta un obiectiv. Ne gândim 
îndeosebi la Polonia anilor '70 şi '80. Fără îndoială, în timpul 
„decadei Gierek” (1971-1980), noua generaţie s-a implicat 
în viaţa socială şi politică, iar populaţia a apreciat avântul 
economic. In schimb, puterea n-a făcut „nicio încercare 
serioasă de a reforma structurile” (L. Kuk). În Ungaria, Jénos 
Kédér a reuşit mult mai bine reformarea structurilor si a 
ajuns la un compromis acceptat de o mare parte a 
populaţiei. Crescând nivelul de trai - ce-i drept, modest, dar 
în mod constant -, arătându-se tolerant faţă de 
intelectualitatea traumatizată şi doritoare de pace cu orice 
pret, Kádár a reuşit să îşi convingă compatrioţii că e posibil 
să parcurgă până la capăt un drum împreună cu el, cu unul 
dintre cei mai detestati oameni din Ungaria de la sfârşitul 
anului 1956. Acest „eufemic consens” e înţeles de către 
unii drept o trădare: „Națiunea - se plânge scriitorul |. Eörsi 
- se comportă ca o fecioară violată, care, pentru a salva 
deopotrivă onoarea sa şi a călăului, consimte să-l ia în 
căsătorie pe violator”. 


„„„numeroase exemple de „divorţuri” şi „evadări” 


436 


De fapt, kâdârismul reprezintă mai mult o excepţie decât 
un exemplu de modus vivendi între cele două societăţi. De 
cele mai multe ori, „deschiderile” făcute în mod absolut 
necesar de conducătorii încolţiţi nu sunt decât focuri de 
paie. Foarte repede, majoritatea conservatoare a Partidului 
preia frâiele, încălcând termenii „contractului” propus de 
fracțiunea reformistă şi impunând măsuri autoritare. Fără 
încetare, după perioade de relativă destindere, asistăm la o 
înverşunare a puterii, care poate lua forme dintre cele mai 
represive, ajungând la o respingere definitivă a societăţii 
civile. Este exact cazul de „normalizare” din Cehoslovacia, 
după „Primăvara de la Praga”, şi cel din 1981, din Polonia, 
după „starea de război”. 

In asemenea cazuri societatea se întoarce spre ea însăşi, 
închizându-se în sine. O parte continuă - din conformism 
sau teamă - să participe formal la activităţile regimului. 
Alta - vom vedea în ce fel - intră în rezistenţă. Restul 
populaţiei sau se exilează în străinătate (cum fac ungurii în 
1956, tibetanii în 1957, cehoslovacii în 1968, vietnamezii în 
1974, afghanii în 1979 şi polonezii în 1981) sau, cei mai 
numeroşi, se refugiază în diverse forme de evadare: jocurile 
(restabilite în Europa de Est încă din 1957), alcoolismul 
(deja citat), sinuciderea (procentul mediu în Ungaria, 
Polonia, Cehoslovacia ajunge de la 14 la 21 din 100.000 
între 1965 şi 1970, adică o creştere de cinci ori mai mare 
decât în ţările CEE), drogul (în 1989, 120-130.000 de 
utilizatori constanti în URSS) şi, în sfârşit, delincventa, care- 
i atinge în special pe tineri. Cauzelor psihologice generale 
(neînţelegerea între părinţi, inadaptarea şcolară...) li se 
adaugă traumatismele politice precum Revoluţia culturală 
sau războiul din Afghanistan, principalul responsabil pentru 
repulsia faţă de serviciul militar în URSS. În majoritatea 
ţărilor, fenomenul „bandelor” de adolescenţi se dezvoltă 
continuu. Marile oraşe (de la Shanghai la Kazan, Alma-Ata 
sau Varşovia) îşi au gangsterii lor, cu afiliati de la 10 până 
la 35 de ani, care atacă trecătorii, duc lupte încrâncenate şi 

terorizează unele cartiere. În 1975, 60% din delincventii 
chinezi aveau sub treizeci de ani. 

3. REFUZUL SISTEMULUI 


Aşa cum trebuie refuzată, într-un anumit stadiu de 
descompunere a sistemului, operarea unei distincţii prea 
tranşante între societatea oficială şi societatea civilă, e bine 
să fim foarte prudenti atunci când facem deosebirea între 
partea societăţii civile ce-şi caută un modus vivendi cu 
puterea, şi cea care refuză orice compromis. Cei pe care îi 
vom numi ,disidenti” pot profita şi ei - ocazional sau în mod 
izolat - de sistem pentru a-şi uşura viaţa materială, 
respingând cea mai mică adeziune sau aprobare faţă de 
acesta. 

Ţinând cont de diversitatea evoluţiilor între state, orice 
descriere a fenomenului disident necesită, după părerea 
noastră, distingerea a cel puţin trei tipuri de situaţii, în 
majoritatea statelor, disidenta se limitează la o elită. În alte 
părţi ea se extinde - în domenii la fel de sensibile ca religia 
sau naționalismul - la o mare parte din populaţie. Dar 
numai extrem de rar o societate întreagă intră în disidenţă 
(exemplul Poloniei). 


3.1. Disidenta elitelor şi tinerilor 

În grade diferite, în funcţie de ţară, intelectualitatea s-a 
unit cu tinerii, categoria ce s-a implicat cel mai mult în 
disidenţă. Dacă în China tăcerea intelectualilor asupra unor 
aspecte fundamentale - precum lagărele de concentrare - 
a fost „impresionantă”, astfel încât să se poată vorbi de o 
„trădare a cărturarilor” (J.-L. Domenach), în alte state - de 
la Cuba la Vietnam -, după cum am văzut, lucrurile s-au 
petrecut de multe ori altfel. 

Angajarea intelectualilor a fost adesea progresivă. Citirea 
Memoriilor generalului Grigorenko sau ale lui Andrei 
Saharov confirmă lentoarea şi dificultăţile conştientizării. La 
început, de teama puterii, dar şi din elitism, aceştia îşi 
limitează criticile la revendicări corporatiste, protestând 
împotriva dogmatismului şi cenzurii, care le afectează în 
mod direct „munca” de intelectuali. E nevoie de un şoc sau 
de o solicitare puternică pentru a accepta să devină 
purtători de cuvânt ai grupurilor disidente. Aceşti 
intelectuali, majoritatea tineri, aparțin generației ce făcuse 
mai curând o bună primire regimului comunist, dar care a 
fost repede dezamăgită. Refuzând resemnarea şi 
inactivitatea, ea se implică în contestare. O regăsim ca vârf 
de lance în toate manifestările blocului comunist, din 1956 
până în 1991. „Generaţia care a intrat în arena politică - 
explică Grigorenko - nu este otrăvită, ca precedenta, de 
teamă şi are un înalt sentiment al dreptăţii”. 

Această constatare generală o dată făcută, nu e uşor să 
se schiteze o istorie şi o geografie a disidentei. In această 
privinţă, documentaţia este foarte inegală. Abundentă 
pentru Polonia, Cehoslovacia şi URSS (pentru aceasta din 
urmă îndeosebi din 1991 şi după deschiderea parţială a 
arhivelor KGB), ea este mult mai redusă pentru China, şi 
aproape inexistentă pentru ţări precum Coreea de Nord, 
Bulgaria sau România. Acest lucru explică din ce cauză, în 
tipologia pe care o vom schiţa, exemplele vor fi de cele mai 
multe ori luate din URSS şi din câţiva dintre sateliții săi est- 
europeni; dar asta nu înseamnă că fenomenul este 

inexistent în restul statelor. 
3.1.1. Acţiunile clandestine 


Manifeste şi graffiti 


Când sistemul se afla încă în plenitudinea forţelor sale şi 
puterea nu renuntase deloc la pretenţiile-i totalitare, 
singurul mod de a exprima critici era acela de a le formula 
în anonimat şi clandestinitate absolută. Pe furiş, sunt 
aruncate manifeste în cutiile de scrisori sau la intrările în 
clădiri, sunt mâzgălite în grabă graffiti pe pereţi, sunt 
adresate scrisori anonime autorităţilor... Tot atâtea 
iniţiative curajoase din partea unor indivizi izolaţi sau a 
unor mici grupări clandestine. 

Raporturile confidentiale ale KGBului - divulgate astăzi - 
ce inventariază cu minuţiozitate toate aceste „acte 
antisovietice” ne permit aprecierea volumului şi evoluţiei 
acestora. Nu mai puţin de 10.000 de manifeste şi scrisori 
anonime sunt difuzate anual în prima jumătate a anilor '60 
în URSS. Cele mai mari cantităţi de asemenea documente 
sunt descoperite în Ucraina, Azerbaïdjan, Georgia, Letonia 
şi, bineînțeles, în Rusia, în regiunile Stavropol, Krasnoiarsk, 
Rostov, Leningrad şi Moscova. În schimb, numeroase 
regiuni şi republici (23 în 1965) nu sunt implicate. Precizăm 
că aceste scrisori anonime sunt trimise atât organizaţiilor 
de partid, sovietelor, cât si redactiilor de ziare şi reviste. 

Ce spun aceste manifeste, graffiti şi scrisori? Potrivit 
KGB-ului, ele „calomniază PCUS şi guvernul sovietic, ca de 
altfel şi politica dusă de acestea, pun la îndoială construirea 
unei societăţi comuniste în ţara noastră, critică sistemul 
electoral şi condiţiile de viaţă ale muncitorilor, exprimă idei 
naţionaliste. Unii autori au chemat la organizarea de greve 
şi mişcări de masă pentru obţinerea îmbunătăţirii 
aprovizionării populaţiei cu mărfuri, scăderii preţurilor 

produselor alimentare, creşterii salariilor şi pensiilor” Unele 
dintre aceste documente propun programe de actiune; 
altele invită populația să se mobilizeze: „Oameni buni - se 
spune într-un manifest distribuit în 1965 - luaţi armele şi 
distrugeti capul balaurului roşu care de mai bine de o 
jumătate de secol sufocă aproape întreaga Europă”; „Nu-i 
departe vremea - proclamă un afiş din aceeaşi perioadă, 
atârnat pe pereţii Universităţii din Moscova - în care vom 
stârpi toată această camarilă birocratică plătită gras”. 
Altele denunță direct partidul şi întregul sistem: „Partidului 
îi este teamă de g/asnost, dictatura sa bazându-se doar pe 
cenzură şi închisori. Nu căutaţi un vinovat pentru arbitrar şi 
mizerie; nu este nici Stalin, nici Hruşciov, ci sistemul bazat 
pe un partid unic de tip poliţist” (manifeste difuzate la 
Moscova, Leningrad, lvanovno în 1965). Dacă aceste 
documente sunt încă de cele mai multe ori manuscrise, 
serviciile poliţiei semnalează, în iulie 1962, că „tehnicile de 
reproducere (litere de tipar, maşină de scris, ştampile şi 
clişee) sunt din ce în ce mai des utilizate”. 

Identificarea precisă a aproape jumătate din autori şi 
difuzori de către KGB permite afirmarea rolului determinant 
al intelectualilor şi tinerilor. Din cele 1.039 de persoane 
arestate pentru aceste delicte în primul semestru al anului 
1962, 47% aveau mai puţin de 30 de ani, iar 40% erau 
posesori de diplome de învăţământ secundar şi superior. 
Unii autori sau difuzori sunt foarte tineri: 21% dintre cei 
arestaţi în primul semestru al anului 1965 au mai puţin de 
18 ani. KGB-ul se îngrijorează şi încearcă să explice această 
deviere: „Sentimente ostile iau naştere în rândul tinerilor - 
scrie V. Semiciastnii - ca urmare a influenţei persoanelor ce 
susţin idei naţionaliste sau religioase. Aceste manifestări 
apar şi ca urmare a lecturii romanelor polițiste sau vizionärii 
vreunui film...”. 

De multe ori, manifestele şi scrisorile emană din mici 
grupări. Numai în anul şi în primul semestru din 1962, KGB- 
ul identifică 107 dintre ele. Este vorba de grupuri foarte 

mici, ce numără în total 401 persoane, adică în jur de 3-4 
persoane pe formaţiune, alcătuite „în majoritate din tineri”. 
Orientările lor sunt dintre cele mai diverse. „Grupul de 
tineri” intitulat „Partidul naţional socialist”, descoperit în 
1963 la Voronej, avea drept scop „să achiziţioneze arme, 
muniții şi, în caz de război, să ajute inamicul în dauna 
comuniştilor”. Acesta se pare că a fost şi obiectivul „Uniunii 
panruse social-creştine de eliberare a poporului”, creată în 
1964 la Leningrad şi dezmembrată în 1967. În schimb, 
„Uniunea comunarzilor”, animată de tineri cercetători 
ştiinţifici din Leningrad - arestaţi în 1965 -, avea drept 
program „trecerea de la dictatura birocraţiei la dictatura 
proletariatului”. Pentru a-şi difuza ideile, membrii grupului 
editează un jurnal manuscris, Kolokol, pe care-l difuzează 
prin simpatizanți în mai multe oraşe din URSS. 


Samizdat şi dazibao 


Difuzarea - chiar dacă a rămas mereu foarte limitată - a 
unei documentatii clandestine (numită în URSS samizaat = 
auto-editare) a constituit un element capital al acţiunii 
disidente. Precoce - încă de la începutul anilor '60 - şi 
relativ extins în URSS, fenomenul samizdat a fost mai tardiv 
şi mai limitat în celelalte state comuniste. Dacă politica de 
represiune aplicată după intervenţia sovietică suscită în 
Cehoslovacia o editare clandestină, abia la mijlocul anilor 
'70 samizdat ia o foarte mare amploare în Polonia, 
ajungând ca în anii '80 să circule în jur de 40 de publicaţii, 
unele la un tiraj de mii de exemplare. În China, primul 
dazibao (sau afiş cu caractere mari) este lipit la 19 mai 
1957 pe unul dintre pereţii Universităţii din Beijing. Această 
formă de expresie contestatară - ce se impune în timpul 
Revoluţiei culturale - reapare mai târziu, în perioade 
favorabile. Astfel, începând cu 13 septembrie 1973, patru 
tineri reuniți sub pseudonimul Li Yizhe afişează 77 dazibao 
pe pereţii caselor de pe bulevardul Beijing din Canton. 

Obiectivul acestor fosti membri ai Gärzii rosii este de a 
ataca ,sistemul” Lin Biao si de a propune ca antidot eficient 
integrarea democraţiei şi legalităţii în socialism. Aceste idei 
aveau să fie reluate în timpul manifestatiilor din perioada 
post-maoistă, în primele ziare neoficiale (exceptând câteva 
„foi” efemere din timpul celor O sută de Flori) ce văd 
lumina tiparului în timpul primei „primăveri de la Beijing” 
(1978-1979), precum „Tribuna din 5 aprilie”, urmat puţin 
după aceea de „Azi”, „Noutăţi de referinţă ale maselor”, 
„Primăvara de la Beijing”, „Anchete.”... 

Chiar dacă aceste publicaţii n-au avut decât o audienţă 
redusă, crearea lor a marcat un pas decisiv, deoarece 
distrugeau într-adevăr monopolul editorial şi informaţional 
al Partidului-Stat. În plus, ele au contribuit la difuzarea în 
exteriorul lumii comuniste a informaţiilor privind eşecurile şi 
mârşăviile sistemului, şi au oferit intelectualităţii un mijloc 
foarte adecvat de a intra în disidentä. g 

La început, samizdat-ul a fost exclusiv literar. In URSS s-a 
început prin a face cunoscute operele interzise, cum ar fi 
Doctor Jivago de Boris Pasternak. Au apărut apoi mici 
reviste precum Syntaxis I, II, III (publicate de Alexander 
Ghinzburg), Phoenix 61 (de luri Galanskov) sau simple „foi” 
(Sfincşii, Atelierul, Gâtul, Tchou, Semănătorul Vetce, 
Pământul...) scoase adeseori de micile grupări studenţeşti. 
Poezia îşi regăseşte forța subversivă: „Cuvântul nostru de 
ordine - îşi aminteşte V. Bukovsky - era reprezentat de 
poemele lui Gumiliov, Pasternak, Mandelstam, aşa încât, 
dacă poliţiştii Rusiei imperiale trebuiseră să studieze 
tratatele socialiste pentru a pătrunde în mediile tinerilor, 
agenţii KGB-ului au fost nevoiţi să se transforme, de voie de 
nevoie, în cunoscători de poezie. Era vremea în care 
libertatea de creație, problemele de artă si literatură se 
aflau în centrul vieții societății, iar pictorii nonconformisti, 
poeții «formalisti» etc. se dovedeau a fi mari revoluționari”. 
Rapoartele KGB-ului din această epocă reflectă foarte bine 
efervescenta subversivă a mediilor literare si artistice. Ei 

deplâng în acest sens „slaba eficacitate a muncii politice” 
în instituţiile de învăţământ superior şi în rândurile 
intelectualităţii: „Nici numeroasele reuniuni artistice, nici 
asociaţiile literare - citim într-unul dintre rapoarte, redactat 
în decembrie 1965 - n-au suficientă influenţă politică 
asupra tinerilor. Ba mai rău, unele asociaţii literare au 
devenit refugii pentru elementele antisociale ce compun 
opere dăunătoare din punct de vedere politic şi determină 
tinerii să adopte poziţii demagogice”. 

__ Samizdatul se dezvoltă şi se diversificä destul de repede. 
In paralel cu operele literare, acesta difuzează scrisori 
colective (destinate atât guvernului şi Partidului, cât şi 
instanţelor judecătoreşti), eseuri economice şi politice. 
Pasul esenţial este făcut prin difuzarea stenogramei 
procesului poetului Joseph Brodsky (1964) şi, mai ales, prin 
publicarea, în noiembrie 1966, a unui dosar policopiat de 
185 de documente adunate de Alexander Ghinzburg şi 
intitulat Cartea albă a afacerii Siniavski-Daniel. Prin apariţia 
în aprilie 1968 a periodicului Cronica evenimentelor 
curente, care a reuşit să publice aproximativ 50 de numere, 
disidenta este dotată cu un adevărat organ de informare 
asupra rezistenţei şi represiunii în Uniunea Sovietică. 

Dacă din punct de vedere material samizdatul rămâne 
modest şi îmbracă mereu forma unei copii scrise de mână 
sau dactilografiate, reprodusă cu ajutorul roneotipurilor şi al 
- rarelor (şi foarte supravegheatelor) - fotocopiatoare, 
difuzarea sa nu încetează totuşi să se lărgească. „Toate 
drumurile duc la samizdat - explică generalul Grigorenko. 
În toţi anii cât am trăit şi luptat în Uniunea Sovietică, n-am 
încetat să admir acest miracol de ingeniozitate populară pe 
care-l constituie «auto-editarea». In ce mod materiale cu 
difuzare limitată şi a căror vocaţie nu este, evident, aceea 
de a apărea în samizdat reuşesc să figureze aici? Cum, în 
absenţa aproape completă a mijloacelor de reproducere, 
operele în samizdat reuşesc, într-un timp foarte scurt, să 
circule în imensa noastră ţară şi să fie citite de un mare 

număr de oameni? Pornind de la 5-6 copii dactilografiate de 
autor, se ajunge foarte repede la sute şi mii de exemplare, 
fiecare fiind citit de un număr considerabil de oameni.” 
KGB-ul se îngrijorează, bineînţeles, de această rapidă şi 
largă difuzare de „documente dăunătoare din punct de 
vedere ideologic”. Şeful său, luri Andropov, semnalează - în 
februarie 1969 - Comitetului central că propaganda 
samizdatului se face „cu ocazia a tot felul de discuţii semi- 
oficiale (care agită lumea intelectuală), la concursurile de 
muzică, la concerte, la reuniunile cluburilor de amatori sau 
chiar la uniunile literare”. De asemenea, el observă că 
difuzarea acestor „texte calomnioase nu se face numai la 
Moscova, ci în toate marile oraşe ale Uniunii (Leningrad, 
Kiev, Odessa, Novosibirsk, Gorki, Riga, Minsk, Harkov, 
Sverdlovsk, Karaganda, lujno-Sahalinsk, Obninsk...). 

De acum, toţi tenorii disidentei - cei pe care Andropov îi 
numeşte „indivizi celebri prin activităţile lor antisociale”! - 
utilizează  samizdatul pentru a-şi populariza acţiunile: 
istoricul Piotr lakir, Pavel Litvinov, generalul Grigorenko, 
Roy Medvedev şi fizicianul Andrei Saharov, care, în 1968, îşi 
publică aici faimoasele sale Reflecţii asupra progresului, 
coexistentei paşnice şi libertății intelectuale. Totuşi, chiar 
dacă textele acestor personalităţi cunoscute sunt cele mai 
remarcate, ele nu reprezintă singure literatura samizdat. 
Aceasta reuneşte tot felul de autori, de la cei mai umili 
până la cei mai cunoscuţi, şi tot felul de teme. Se dezbate 
îmbunătăţirea socialismului, meritele celorlalte sisteme 
politice; se solicită înlocuirea cenzurii prin glasnost, se 
critică orientările regimului privind chestiunile naţionale şi 
religioase; se cere din ce în ce mai mult - de la sfârşitul 
anilor '60 - reabilitarea indivizilor condamnaţi pe nedrept, 
pe baza constituţiei şi a declaraţiei drepturilor omului. 


3.1.2. Acţiunile legaliste 


446 


„Altădată gândeam ca un bolşevic tipic - declara 
generalul Grigorenko în toamna anului 1969. Voiam să 
creez o organizaţie conspirativă ilegală, să distribui 
manifeste ilegale. Acum nu mai există nici organizaţie, nici 
manifeste. Sunt acţiuni sincere şi deschise împotriva 
tuturor exemplelor de folosire a arbitrarului, împotriva 
minciunii si ipocriziei, împotriva deformării adevărului. 
Altădată instigam la răsturnarea regimului epocii şi la 
întoarcerea în punctul unde se oprise Lenin. Acum chem la 
lichidarea  plăgilor vizibile ale societăţii, lupt pentru 
aplicarea strictă a legilor existente şi pentru realizarea 
efectivă a drepturilor pe care constituţia noastră le promite 
poporului. Altădată instigam la revoluţie. Acum duc o luptă 
deschisă în interiorul cadrului nostru de viaţă şi în limitele 
autorizate de lege, pentru democratizarea vieţii noastre 
publice.” Acest text rezumă în mod remarcabil adevărata 
revoluţie înfăptuită de elitele disidente în anii '60. 
Îndepărtând definitiv orice idee privind răsturnarea puterii 
prin forţă, ele optează pentru o rezistenţă deschisă, bazată 
pe legile naţionale şi marile acorduri internaţionale. 

Această nouă tactică (ce avea să se generalizeze pe 
întreaga planetă comunistă şi avea să fie practicată până în 
zilele noastre) s-a pus la punct în Rusia cu ocazia Afacerii 
Siniavski-Daniel, doi scriitori arestaţi în 1965 - unul pentru 
că publicase în străinătate, celălalt pentru „anti-sovietism”. 
Nedreptatea acestor arestări a trezit indignarea unui grup 
de tineri studenţi şi cercetători moscoviți care organizează 
- la 5 decembrie 1965, în Piaţa Puşkin - o manifestare 
(probabil prima după 1927), cerând transparenţa 
dezbaterilor şi respectarea legalităţii în procedură. Puterea 
ripostează imediat foarte dur: condamnări grele pentru 
Siniavski şi Daniel (7 şi 5 ani de lagăr în regim sever) şi 
interpelarea a 28 de manifestanți. Însă aceste măsuri nu 
fac decât să amplifice protestul. Ca ripostă, Alexander 
Ghinzburg şi luri Galanskov publică în samizdat o carte albă 
şi o scrisoare deschisă. Arestarea lor în ianuarie 1967 

declanşează noi reacţii din partea intelectualitätii: o 
manifestaţie a tinerilor în Piaţa Puşkin (22 ianuarie), un - 
prim - apel făcut de Saharov către Comitetul central (11 
februarie) cerând „stoparea cercetărilor împotriva lui 
Ghinzburg, Galanskov şi a altora”, o intervenţie a 
generalului Grigorenko, care, luând apărarea acuzaților, 
denunţă supraviețuirea stalinismului în toate formele sale, 
în particular refuzul de a-i repune în drepturi pe tătarii din 
Crimeea... Astfel, în mai puţin de doi ani, toţi stâlpii 
disidentei legaliste sunt în funcţiune, şi toate mecanismele 
rodate. 

Anul 1968 desăvârşeşte organizarea „mişcării pentru 
democrație. Intr-adevär, profitând de cea de-a douăzecea 
aniversare a Declaraţiei universale a drepturilor omului, 15 
sovietici (9 oameni de ştiinţă, 4 scriitori şi 2 muncitori) 
înfiinţează un Grup de iniţiativă pentru apărarea Drepturilor 
omului (20 mai 1969). Fără motivaţie politică, dorind să 
reunească „credincioşi şi necredincioşi, optimişti şi sceptici, 
comunişti şi ne-comunişti”, acest grup îşi stabileşte ca 
obiectiv unic împiedicarea violării drepturilor şi 
determinarea respectării legilor existente. În ciuda 
represiunii imediate exercitate de KGB, structuri de acelaşi 
tip se implantează în mai multe oraşe. Organizaţia care se 
bucură de cea mai mare audienţă este Comitetul pentru 
apărarea Drepturilor omului, fondat la 4 noiembrie 1970 de 
trei fizicieni (Cialidze, Şafavarevici şi Saharov). Aşa încât ea 
este cel mai dur combătută. Imediat se declanşează 
împotriva celor trei fondatori - şi mai ales împotriva celui 
mai celebru dintre ei - o interminabilă campanie de atacuri 
şi denigrări pe care n-a atenuat-o (ci dimpotrivă, a adâncit- 
o) atribuirea premiului Nobel lui A. Saharov în 1975. 

Cu toate acestea, şi alte organizaţii umanitare de 
susţinere a prizonierilor şi victimelor urmăririlor ilegale se 
constituie în aceeaşi epocă: o secție a Amnesty 
International (prezidată de Valentin Turcin) în 1973 şi, în 
1976, o asociaţie (condusă de luri Orlov) care să vegheze la 

respectarea acordurilor de la Helsinki, semnate în august 
1975. In acelaşi an, prin grija a aproximativ zece 
intelectuali - printre care Jacek Kuron si Jan Jésef Lipski -, 
se creează în Polonia un Comitet de susținere a 
muncitorilor victime ale represiunii (ca urmare a grevelor 
din luna iunie): KOR. După cum vom vedea, aceasta a fost o 
structură capitală pentru continuarea mişcării poloneze, ea 
constituind prima legătură între intelectualitate şi clasa 
muncitoare. Încă de la sfârşitul anului 1976, o iniţiativă 
majoră se produce şi în Cehoslovacia, prin fondarea Cartei 
77, având ca scop denuntarea violării tratatelor 
internationale, îndeosebi a acordurilor de la Helsinki - 
iniţiativă susţinută de crearea, în aprilie 1978, a unui 
Comitet de apărare a persoanelor urmărite pe nedrept 
(VONS). 

Orientarea acestor diverse fundaţii dovedeşte nu numai o 
generalizare a disidentei legaliste, dar şi persistenţa unei 
represiuni nemiloase şi dure. Intelectualitatea, vârful de 
lance al mişcării, a plătit atunci scump angajarea sa: grele 
pedepse cu închisoarea, 3 ani pentru cei doi tineri polonezi 
- - Jacek Kuron şi Karol Modzelewski - ,vinovati” de a fi 
adresat în 1965 o scrisoare deschisă critică Partidului 
comunist polonez); condamnarea la gu/ag, care mai există 
încă în epoca lui Brejnev şi căruia Anatoli Marcenko îi face o 
descriere terifiantă în 1970, după experienţa sa în lagărele 
din Mordovie; internări în spitale de psihiatrie speciale (V. 
Bukovsky, A. Esenin-Volpin, Grigorenko, L. Pliucici...); 
expatrieri forțate (care-i ating pe cei mai celebri dintre ei, 
cum ar fi laureatul premiului Nobel pentru literatură, 
Alexandr Soljenitin, căruia i se retrage cetăţenia sovietică şi 
este expulzat la 13 februarie 1974)... 


3.2. Disidentele populare 

Sistemul comunist aflat în faza sa de decadentä nu a 
întâmpinat numai opoziţia elitelor, ci şi rezistenţa unei mari 
părţi a populaţiei, cel puţin în două domenii: credinţa şi 
sentimentul naţional. 


3.2.1. Rezistenţa religioasă 


Am avut deja ocazia să subliniem persistenta, în anii '50, 
a credințelor religioase în diferite state comuniste, în ciuda 
campaniilor active în favoarea ateismului. Acestea din urmă 
s-au intensificat la începutul anilor '60. Astfel, Hruşciov 
reuşeşte să reducă numărul lăcaşelor de cult de la 20.000 
la 7.000, al mănăstirilor de la 87 la 17, şi al seminariilor de 
la 8 la 3. În majoritatea ţărilor persistă arestările brutale şi 
încarcerările din motive religioase. În China, deşi perioada 
de persecuție a creştinilor a culminat între 1949 şi 1958, în 
1969, 100.000 de catolici se găseau încă în detenţie în 
lagărele din nord-vest şi nu vor fi eliberaţi decât vreo zece 
ani mai târziu. Mai mult, preoţii şi lăcaşurile de cult ale 
diferitelor religii pătimesc crunt în timpul Revoluţiei 
culturale. 

În URSS şi în sateliții săi est-europeni (în special 
Cehoslovacia), samizdatul semnalează multe arestări de 
credincioşi şi preoți, şi o politică sistematică de reducere a 
învăţământului religios. Astfel, numărul preoţilor se 
diminuează: în URSS, acesta scade de la 9.061 (1961) la 
6.588 (1974), deci cu aproximativ 30%; în Cehoslovacia, o 
treime din preoţi nu mai pot oficia, iar seminarul de la 
Olomouc este închis; în Lituania, numărul locurilor la 
seminar se reduce la 10... În paralel, propaganda ateistă 
continuă; dar în ciuda unui efort finaciar considerabil pentru 
organizarea de expoziţii şi producerea de filme, de cele mai 
multe ori rezultatele decepţionează. În schimb, începând cu 
anii '70, numeroase semne dovedesc o renaştere religioasă 
fără îndoială generală, deşi sursele noastre sunt mult mai 

laconice în privinţa religiei musulmane şi a statelor asiatice 
decât în privinţa creştinismului şi a părţii europene a 
„imperiului” sovietic. 


Scăderea ateismului 


Numeroase mărturii atestă o intensificare a practicii 
religioase. Incă de la mijlocul anilor '70, preotul ortodox rus 
Dudko afirmă că în doi ani a botezat în jur de cinci mii de 
adulţi. Intre 1979 şi 1984, numărul botezurilor celebrate 
oficial creşte în URSS cu 4,3% la copiii de vârstă şcolară, şi 
cu mai bine de 35% la adulţi. „În paralel, datorită prăbuşirii 
idealurilor comuniste si deceptiei cauzate de filosofia 
materialismului dialectic impusă de sus - notează, în 
decembrie 1979, scriitorul Anatoli Levitin-Krasnov -, se 
naşte un spirit religios în rândul tinerilor. Mulţi tineri, de 
multe ori copii ai foştilor bolşevici sau chiar agenţi KGB, cer 
să fie botezați.” În anii '70 se observă şi o creştere a 
numărului de spovedanii şi slujbe de înmormântare. Ín 
zilele de mare sărbătoare (îndeosebi de Paşte) asistenţa la 
slujbe e din ce în ce mai densă, mai ales în aglomeratiile 
medii şi mici. In Cehoslovacia „normalizată”, turiştii sunt 
uimiţi văzând bisericile pline, chiar şi în marile oraşe cu o 
„proporţie considerabilă de tineri”. La biserica Sfântul 
Nicolae din Moscova, părintele Dudko atrage numeroşi 
tineri şi intelectuali (printre care Soljeniţin şi Vladimir 
Maximov) ce vin să-i asculte predicile foarte libere; atât de 
libere încât în primăvara lui 1974 puterea îl mută pe preot. 
Se semnalează, apoi, o creştere a numărului de pelerini la 
unele mănăstiri (Sfânta Treime, Sf. Serghei, Potciaev în 
Ucraina occidentală, Czestochowa în Polonia, unde se 
înghesuie până la o jumătate de milion de credincioşi...). 

In concluzie, departe de a triumfa, ateismul este aproape 
peste tot în scădere. Părintele lakunin remarcă, în 
primăvara lui 1977, dispariţia „sentimentului de ură faţă de 
Biserică pe care-l puteam observa la oamenii din anii '20”. 

„Potrivit unui calcul aproximativ pe care l-am făcut, în acest 
an, de Paşte şi în Ziua morţilor - scrie el -, au fost cu 25% 
mai multi credincioşi în biserici decât în anii precedenţi (...). 
Dacă în rândul baptiştilor, adventiştilor, penticostalilor se 
înregistrează o creştere de sute şi mii de persoane, în 
Biserica ortodoxă această creştere este de ordinul a sute 
de mii, ceea ce înseamnă că este vorba de un fenomen de 
masă. Şi autorităţilor le este teamă de un asemenea lucru.” 
Această vitalitate a anilor '70 se regăseşte şi în alte părți - 
izbitoare în Lituania şi Polonia, netă în România şi 
Cehoslovacia, sensibilă în Bulgaria, unde, potrivit 
statisticilor guvernamentale, proporţia populaţiei declarată 
„religioasă” a crescut de la 33% (1968) la 48% (1972). 
Grupările creştine nu sunt singurele care trec printr-o 
asemenea reînnoire. Anchete sociologice arată că mai bine 
de jumătate din locuitorii rurali din ţările musulmane ale 
Uniunii Sovietice se declară a fi credincioşi. 


Dezvoltarea structurilor clandestine 


În materie de publicaţii religioase, un efort considerabil 
este făcut de unii membri ai clerului şi de credincioşii lor. 
Adevărate reviste ce denunţă măsurile discriminatorii şi 
persecuțiile împotriva credincioşilor circulă pe ascuns, cum 
ar fi Buletinul Consiliului părinţilor prizonierilor baptişti (încă 
din 1971) şi Cronica Bisericii catolice din Lituania (ce 
reuşeşte să publice 35 de numere din 1972 până în 1979). 
Centre clandestine de fabricare şi stocare a operelor 
religioase sunt distruse de KGB în multe oraşe şi regiuni 
(Krasnodar, Kaluga, Rostov, Moscova...). „În 1980 - afirmă 
luri Andropov -, serviciile noastre au descoperit pe teritoriul 
Uniunii Sovietice şapte buncăre subterane, şaisprezece 
ascunzători secrete, un număr de locuri conspirative ce 
ascundeau 15 tipografii clandestine, 31 de imprimerii, 8 
laboratoare foto, ca de altfel şi ateliere de legat şi broşat. 
Douăzeci şi patru de rotative de marcă străină au fost 

descoperite şi confiscate, precum şi nouăzeci şi şapte de 
aparate de legat şi broşat, cincizeci şi opt de maşini de 
scris, aproximativ optzeci şi două de tone de hârtie şi texte 
deja imprimate, 26.500 de clişee, 305 litri de cerneală 
tipografică, 1.144 casete magnetice, 600 pelicule foto...” 

Un alt semn de vitalitate religioasă este oferit de 
înmulţirea cererilor şi petitiilor adresate autorităților de 
către grupuri de credincioşi. Între 1968 şi 1974 numai în 
Lituania sunt înregistrate aproape treizeci (dintre care una, 
în 1972, este semnată de 17.000 de persoane care nu se 
tem să denunțe nenumăratele îngrădiri ale libertăţii si 
situaţia dramatică a cultului). La 27 decembrie 1976, 
părintele Gleb  lakunin şi prietenii săi pun bazele 
„Comitetului creştin pentru apărarea credincioşilor în 
URSS” care, înainte de a fi dezmembrat de poliţie (în 
toamna lui 1979), reuşeşte să publice mai mult de 70 de 
documente mărturii ale încălcării libertăţii de conştiinţă. 

Astfel, de-a lungul anilor iau naştere - cu participarea 
unei pături largi a societăţii civile - adevărate structuri 
religioase paralele. Organizaţiilor ecleziastice oficiale - 
dislocate sau desconsiderate din cauza colaborării lor cu 
puterea - li se substituie noi comunităţi şi noi forme de 
activităţi religioase. La sfârşitul anului 1974 apar - mai întâi 
la Moscova, Leningrad şi Smolensk, apoi în Ucraina, în 
republicile baltice şi în Caucaz - „seminarii filosofice şi 
religioase”, mici cercuri de credincioşi ce se întâlnesc cu 
regularitate în apartamentele lor pentru a aprofunda 
probleme de credinţă şi morală. La fel, în Tibet au loc 
reuniuni private - adesea organizate de tineri - în care se 
meditează asupra textelor religioase. În alte ţări se dezvoltă 
şi alte mişcări autonome mai structurate, precum în 
Ungaria comunitățile de bază - de confesiune catolică - de 
tipul Regnum Marianum sau de tipul organizaţiei Bokor a 
părintelui Bulanyi. 

Extrem de populare - îndeosebi în rândul tinerilor din 
mediul țărănesc şi muncitor - sunt sectele (baptiste, 

penticostale si adventiste), ale cäror efective cresc mereu 
atât în URSS cât şi în ţările Europei de Est, şi dintre care 
multe nu sunt declarate oficial. În 1984, KGB-ul evalua la 
41-71% procentajul asociaţiilor neînregistrate la 
penticostali, malocani, musulmani şi mennoniti. Pentru 
serviciile secrete, întărirea organizaţiilor religioase în anii 
'60 şi '70 este evidentă: de acum „pericolul” nu mai vine 
din partea Bisericilor oficiale, bine controlate, ci dinspre 
structurile şi grupările paralele care se înmulţesc. În 1988, 
în Uzbekistan avea „să se descopere” existenţa a mai mult 
de 1.800 de moschei clandestine, pe lângă cele 365 de 
moschei oficiale. Instinctiv, credincioşii se apropie de 
Bisericile şi preoţii refractari. În URSS, de exemplu, 
numeroşi preoţi interzişi a divinis continuă să oficieze şi 
sunt „aproape întotdeauna obiectul unei veneratii 
deosebite din partea mulţimii” (M. Samatan). In 
Cehoslovacia, nu Biserica oficială, ci Biserica romano- 
catolică (25 de episcopi si 130 de preoți ocupă posturi 
civile, coordonate în mod clandestin) este cea care, 
sprijinită de Carta 77 si VONS, se străduieşte, mai ales 
începând din vara anului 1977, să denunte încălcarea 
libertăților religioase si să ceară revizuirea relațiilor dintre 
Biserică si Stat. 

În sânul Bisericilor oficiale, îndeosebi clerul inferior - mai 
ales unele dintre cele mai independente elemente ale sale 
- este cel care impune respect şi atrage credincioşii, în 
special tinerii. Am citat deja numele părinților Dudko şi 
lakunin din URSS; ar trebui să li se adauge numele tuturor 
personalităţilor charismatice care, în cele patru colţuri ale 
imperiului comunist, electrizează auditoriul: părintele 
Cristofor în Bulgaria, pastorul Tokes în România, un grup de 
pastori est-germani ce practică „un fel de teologie a 
eliberării orientată spre lupta paşnică şi apărarea demnităţii 
cetăţeanului” (M. Najman). 


3.2.2. Reînvierea naţionalismului 
454 


În aceeaşi epocă - si, uneori, în strânsă legătură cu 
renaşterea credințelor - se observă în multe state 
reaparitia problemelor de identitate. Deschis sau nu, 
populaţiile îndrăznesc să conteste reorganizările teritoriale 
operate la instalarea regimurilor comuniste, precum şi 
politica lor de centralizare şi uniformizare. Aceasta din 
urmă este cu atât mai insuportabilă cu cât evoluţiile 
recente demonstrează că, demografic şi economic, zonele 
dominate sunt uneori mai dinamice decât zonele 
dominante. Recensământul din 1970 în URSS scoate la 
iveală faptul că din 1959, numărul de locuitori din Asia 
centrală şi cel al azerilor a crescut cu 50% (adică un 
procent anual de creştere de 4%, unul dintre cele mai mari 
din lume), ceea ce înseamnă o creştere - în raport cu 
totalul populaţiei sovietice - de la 6 (1959) la 8%, adică 
aproape 20 de milioane. A treia naţiune a Uniunii Sovietice 
după ruşi şi ucraineni nu mai sunt bieloruşii, ci uzbecii... 
Previziunile bazate pe recensământul din 1979 duc la 
concluzia că în anul 2000 ruşii nu vor mai reprezenta decât 
44-47% din populaţie. 

Cu toate acestea, departe de a adopta o politică mai 
potrivită noilor realităţi, Moscova „zăvorăşte” şi mai mult 
organele puterii: procentajul de ruşi în Comitetul central 
creşte de la 57 la 68% între 1966 şi 1981, iar numărul 
reprezentanţilor ruşi în Biroul politic creşte de la 6 (din 11 
în 1966) la 10 (din 14) în 1981 (Nayaylo-Swoboda). Nici 
economic ,centrul” nu se mai poate lăuda cu o 
superioritate absolută. Republici precum Georgia sau 
Lituania în URSS, Croaţia sau Slovenia în lugoslavia afişează 
un nivel de viaţă superior celui al „stăpânilor” ruşi sau 
sârbi. 

Din aceste motive, „problema naționalităților” se 
inräutäteste şi constituie, începând cu anii '60, unul dintre 
marii factori de opoziţie a populațiilor ce trăiesc sub 
drapelul comunist. Dacă echipele conducătoare practică 
politica strutului („avem toate motivele să spunem - 

declară L. Brejnev la 21 decembrie 1972 - că problema 
naționalităților, aşa cum am moştenit-o, a fost complet 
rezolvată”...), observatorii sinceri şi bine informaţi nu-şi 
ascund neliniştile: „Problemele în materie de naţionalităţi în 
actuala Uniune Sovietică - afirmă, de exemplu, Alexandr 
Soljenitin în noiembrie 1975 - sunt cu mult mai acute decât 
în fosta Rusie. Utilizând scara seismică Richter de 12 grade 
pentru a înregistra nivelul disensiunilor între naţiuni, în 
fosta Rusie acest nivel s-ar putea situa la 2, iar în URSS-ul 
de astăzi s-ar ridica la aproximativ 10”. 

Utilizarea unei expresii ca „problema naționalităților” 
este comodă, dar reducţionistă în raport cu diversitatea 
problemelor în chestiune, mai ales dacă ne plasăm la scara 
lumii comuniste, şi nu numai la nivelul Uniunii Sovietice. 
Afirmarea identităţii ne pare că îmbracă în această 
perioadă trei forme foarte distincte, după cum examinăm 
acţiunile de tip centrifug, mişcările autonomiste (sau 
separatiste) şi conflictele interetnice. 


3.2.3. Acţiunile de tip centrifug 


Un anumit număr de minorităţi din „blocul sovietic”, ale 
căror condiţii de viaţă se degradează în permanenţă, au 
cerut cu tărie şi îndrăzneală - în perioada Brejnev -, dreptul 
de a se întoarce în ţara strămoşilor, fie că aceasta se afla în 
interiorul frontierelor Uniunii (precum tătarii şi meskhetii) 
sau în exterior (germanii, evreii...). 

Incepând din 1968-1969, an de cotitură pentru 
ansamblul mişcărilor de opoziţie, comunitatea evreilor s-a 
organizat pentru a rezista mai bine şi a obține dreptul de a 
emigra. inta unui antisemitism latent accentuat sub 
pretextul „viziunilor sioniste” ale statului Israel, aceasta 
trecuse prin ani foarte dificili. Din 1965 până în 1969, 340 
de sinagogi fuseseră închise în URSS, în timp ce în Polonia, 
generalul Moczar şi W. Gomulka expulzaseră în 1968 

membrii acestei a „cincea coloane” din toate posturile cu 
responsabilitate. Deşi denigrati şi consideraţi indezirabili, 
evreii nu obțineau totuşi autorizaţia de a emigra. Orice 
candidat la plecare era descurajat printr-o serie de măsuri 
jignitoare ce mergeau de la radierea de pe listele sindicale 
până la pierderea locului de muncă şi condamnarea pentru 
„crime economice”. 

În anii '70, comunitatea evreiască depune un efort 
deosebit pentru a oferi o imagine obiectivă privind situaţia 
sa, prin crearea de periodice samizdat (Exodus, Jurnal de 
Exil, Iton...) A folosit metodele legaliste ale mişcărilor 
Drepturilor omului, susţinându-şi revendicările cu texte 
oficiale şi adresând scrisori şi petiţii celor mai înalte 
autorităţi ale ţării, şi chiar la ONU (septembrie 1971). A 
organizat manifestații non-violente: sit-in la sediul Partidului 
din Vilnius (iunie 1971), adunarea din faţa bibliotecii Lenin 
din Moscova (februarie 1975), greve ale foamei... In paralel, 
comunitatea evreiască internaţională a declanşat cu 
abilitate şi constantă acțiuni de susținere. In Statele Unite, 
opinia publică alertată face presiuni asupra guvernului, 
care, prin acorduri economice, reuşeşte - începând din 
1971 - să facă politica sovietică mai suplă în privinţa 
emigrării evreilor, care atinge în 1973-1974 un flux 
maximal de 3.000 de vize de ieşire pe lună şi plecarea a 
100.000 de emigranţi. Chiar dacă mai apoi ritmul a scăzut 
considerabil, mişcarea a permis recunoaşterea - pentru 
prima oară din 1917 - a „acestui drept al omului: dreptul de 
a-şi părăsi ţara pentru totdeauna” (V. Bukovsky). 

Identică a fost tactica minorităților germane (cea din 
URSS, instalată în Kazahstan şi în Rusia, din România, 
stabilită în regiunea Braşovului) ce se opuneau asimilării 
forţate şi doreau să emigreze, ca şi minoritatea evreiască. 
Ele au încercat să-şi facă mai bine cunoscută soarta în 
străinătate (prin intermediul samizdatului Repatrya) şi să 
obţină sprijinul Occidentului (în acest caz, al cancelarului 
Brandt). Datorită unor  „despăgubiri” substanţiale, 

emigrarea s-a intensificat după 1970, astfel încât, în şapte 
ani, 30.000 de germani au putut părăsi Uniunea Sovietică. 

Însă situaţia minorităţilor deportate în mod autoritar de 
Stalin la mii de kilometri de patria lor de origine a rămas 
blocată, în ciuda eforturilor lor permanente. Meskhetii 
creează un comitet temporar, organizează adunări, 
încurajează familiile să se întoarcă în Georgia. Dar puterea 
sovietică a fost de neclintit (arestarea în 1969 a liderului 
Odabacev), neautorizând nici întoarcerea lor în Georgia, 
nici emigrarea în Turcia. Mai numeroşi, tătarii reuşesc să-şi 
popularizeze mai mult cauza, fără ca totuşi să triumfe. 
Recurgând la petiţii (semnate de un număr tot mai mare de 
cetăţeni: 

In 1957, 100.000 în 1964...), creând o reprezentare 
cvasi-permanentă la Moscova, ei beneficiază de patronajul 
a doi eminenti apărători: Alexis Kosterin şi generalul 
Grigorenko. Aceştia obţin (în 1967) reabilitarea lor, cu 
retrocedarea drepturilor politice. Dar concesiile echipei 
Brejnev se opresc aici. Grandioasele manifestații populare 
organizate în 1968, apelurile lansate opiniei mondiale şi 
publicarea unui Buletin al tătarilor din Crimeea (în 
samizdat) nu impresionează deloc Kremlinul, care preferă 
să intensifice represiunea (arestarea liderului Mustafa 
Djemilev, de patru ori condamnat din 1966 până în 1976) 
decât să cedeze. 


3.2.4. Mişcări autonomiste şi separatiste 


Intensificarea rusificării şi - în China - a hanizării, ca şi 
creşterea presiunilor asupra multor culturi naţionale - în 
contradicţie cu declaraţiile oficiale privind respectarea 
deplină a identităţilor - suscită (atât în URSS, cât şi în 
China) puternice impulsuri autonomiste începând cu anii 
"60 şi, mai ales, '70. 

În URSS 


În Uniunea Sovietică, patru grupări etnice îşi manifestă 
cu o nouă tărie rezistenţa la asimilare: populaţiile 
georgiană, armeană, ucraineană şi baltică. Această 
rezistenţă este foarte largă, înglobând deopotrivă 
societatea civilă şi societatea oficială. Epurările drastice 
efectuate în anii 1972-1974 de conducătorii moscoviți în 
cea mai mare parte a partidelor comuniste din aceste 


republici - sub acuzaţia de corupţie, incompetenţă, 
„individualism mic-burghez”, „orgoliu naţional”, „îngustime 
a spiritului”, „patriotism local”... - scot la iveală faptul că, în 


ciuda eforturilor de sovietizare şi rusificare, partidele 
comuniste locale au rămas puternic naţionaliste. 

Mişcările clandestine radicale şi violente sunt înlocuite în 
republici, începând din 1968, de organizaţii care, după 
modelul structurilor create în epocă de intelectualitatea 
moscovită, luptă deschis, sprijinindu-se pe Declaraţia 
universală a drepturilor omului, pe acordurile de la Helsinki 
sau pe Amnesty International. Toate aceste organizaţii se 
străduiesc să semnaleze arestările, presiunile şi torturile ale 
căror victime sunt elitele naţionale. Aşadar, obiectivul lor 
este - în principiu - în mod esenţial defensiv şi umanitar, 
fiind vorba de a proteja oameni şi culturi. Cu toate acestea, 
ţinând seama de radicalizarea politicii asimilationiste, ideea 
unei rupturi nu este respinsă cu totul. Programul Frontului 
naţional popular, creat (în iunie 1974) la Vilnius de către 
opt organizaţii ale opoziţiei, debutează fără ocolişuri, printr- 
un apel adresat ţărilor libere din lumea întreagă de „a 
apăra naţiunile lituaniană, letonă şi estonă împotriva 
imperialismului distrugător”. 

In scopul de a-şi populariza cauza în interiorul şi în afara 
graniţelor, aceste diverse minorităţi naţionale creează o 
rețea strânsă de publicaţii clandestine. Începând cu anii 
'60, samizdat-ul îşi face apariţia în Armenia (Paros în 1967, 
devenit Erkunk în 1969, buletin al Partidului national 

unificat), în Ucraina (Patrie şi libertate, publicat din 1965 de 
către militanţii Frontului national) şi, mai ales, în ţările 
baltice. În acestea din urmă, sub impulsul catolicilor, 
numărul publicaţiilor clandestine atinge cifre record; în iulie 
1981, numai Lituania numără 16 periodice de acest gen. 

In interiorul acestor republici se desfăşoară manifestații 
naționaliste numeroase şi diversificate, în cea mai mare 
parte non-violente. Intelectualii şi tinerii sunt animatorii, 
dar nu lipseşte nici sprijinul popular. Mii de lituanieni 
semnează în 1972 o petiție ce denunţă îngrădirile privind 
libertatea cultului şi participă în număr foarte mare, la 18 
mai al aceluiaşi an, la funeraliile tânărului Roman Kalanta, 
care-şi dăduse foc la Kaunas. La jumătatea lui aprilie 1978, 
5-30.000 de georgieni îndrăznesc să coboare în stradă 
pentru a protesta împotriva dispariţiei limbii georgiene ca 
limbă oficială. 

Datorită samizdatului este posibilă inventarierea acestor 
diverse forme de protest popular. distribuirea de manifeste, 
inscripţii pe ziduri („Saharov conştiinţa noastră”, „Trăiască 
Lituania liberă!”, „Jos ruşii!”...), apeluri la opinia publică, 
petiţii colective,  celebrări  înfocate ale sărbătorilor 
naţionale, publicarea operelor istorice... Unele acţiuni 
disperate bulversează opinia, cum ar fi aceea a lui Vasil 
Makulha, care, în noiembrie 1968, şi-a dat foc strigând „Jos 
colonialismul în Ucraina!”, „Trăiască Ucraina liberă!”; sau 
aceea a liceanului lituanian amintit deja, Roman Kalanta, 
care şi el şi-a dat foc în mai 1972 sub deviza „Libertate 
pentru Lituania!” Actele violente nu sunt excluse, îndeosebi 
în republicile caucaziene, atentându-se la persoane 
(poliţişti) sau la bunurile statului  (dinamitarea, în 
septembrie 1972, a monumentului ridicat în onoarea 
„eliberatorilor” ruşi ai Georgiei în 1921, incendierea Operei 
din Tbilisi în mai 1973...). Puterea sovietică profită de 
aceasta pentru a încerca discreditarea şi dezmembrarea 
grupurilor naţionaliste. Trei tineri armeni acuzaţi - aparent 
fără probe - că ar fi fost autorii unei explozii din metroul 

Moscovei (la 8 ianuarie 1977) sunt condamnati la moarte. 
În China 


În China cunoaştem foarte puţine despre formele de 
rezistenţă pasivă la care au recurs - în anii '60 şi '70 - 
minoritățile nationale pentru a nu fi asimilate şi care 
precedă manifestatiile mult mai radicale din anii '80. 
Acestea au drept cadru îndeosebi Tibetul, unde, în ciuda 
represiunii feroce de după revolta din 1959, în ciuda fugii 
lui Dalai-lama şi a reducerii drastice a numărului de lama, 
în ciuda violenţelor Gărzilor roşii faţă de călugări, mănăstiri 
şi orice formă de civilizaţie străveche, se menţine un 
puternic naționalism bazat pe o credință de neclintit în 
budism. În ciuda interdictiilor, tibetanii folosesc limba 
maternă (care nu mai este limbă oficială din 1959), ascultă 
clandestin predicile şi discursurile lui Dalai-lama difuzate 
prin Radio-Lhasa şi, prin intermediul unor grupuri mici, 
produc afişe şi manifeste în favoarea independenţei. 
Această rezistenţă este plătită însă foarte scump. Potrivit 
estimărilor lui J.-L. Domenach, numărul de prizonieri politici 
tibetani, la sfârşitul anilor '70, ar fi fost de 50.000. Aşa cum 
aveau să confirme revoltele din toamna anului 1987, din 
martie 1988 şi din 1989, opoziţia populară, departe de a 
depune armele, se întăreşte de-a lungul anilor '70 şi '80. 

In aceşti ani Beijingul nu reuşeşte nici integrarea totală a 
populațiilor din Xinjiang şi Mongolia interioară. Un ajutor 
economic ridicat, o creştere a numărului de „prefecturi”, 
districte şi cantoane autonome, precum şi implantarea 
populațiilor han (5,5% în 1949, 40,4% în 1982 în Xinjiang; şi 
mai mult de 84% în 1982 în Mongolia interioară) nu reuşesc 
să înăbuşe puternicele revendicări identitare. Acestea par 
să slăbească un moment, dar dezvoltarea mişcărilor 
separatiste în Mongolia interioară şi Xinjiang, precum şi 
dezläntuirea unor violente revolte în această din urmă 
regiune la sfârşitul anilor '80 şi începutul deceniului 

următor dovedesc faptul că, atâtat de vânturi exterioare 
(implozia Uniunii Sovietice, renaşterea islamului...), focul 
naţionalist se putea reaprinde în orice moment. 


3.2.5. Conflicte interetnice 


Încă din această perioadă iau naştere cele mai multe 
dintre conflictele interetnice care vor marca şi grăbi 
sfârşitul „blocului sovietic”. Acestea sunt de două tipuri: 
unele exprimă dezacorduri în privinţa echilibrului interetnic 
în interiorul statelor, iar altele, de natură iredentistă, au ca 
obiect contestări teritoriale. 


Rivalitatile interetnice din interiorul statelor 


Într-un context marcat de dificultăţi economice şi o 
slăbire a puterii centrale, sunt rare statele dotate cu 
structuri de tip federativ care să nu constituie teatrul unor 
tensiuni - mai mult sau mai puţin deschise - interetnice. 
Georgia, de exemplu, este tot mai tulburată de 
revendicările abhazilor şi osetilor, care consideră că în 
ciuda structurilor autonome pe care le deţin - primii ca 
republică, ceilalţi ca provincie -, sunt supuşi dominaţiei 
georgienilor. Aceştia, prin vocea lui Eduard Şevarnadze, 
secretar al PC, recunosc în 1976 că „nu s-a acordat destulă 
atenţie” nevoilor minorităţilor naţionale în materie de 
cultură şi învăţământ - ceea ce nu a fost însă suficient 
pentru a calma nemulţumirea. Intr-o scrisoare adresată 
Sovietul suprem, 130 de intelectuali abhazi denunţă 
încălcarea drepturilor lor de către puterea georgiană. 
Tensiunea creşte mereu, provocând adunări de mase 
(primăvara lui 1978) care cer ca republica autonomă să fie 
separată de Georgia şi integrată în Federaţia rusă. Moscova 
refuză, dar acordă avantaje pe plan cultural şi economic. 

Şi în Iugoslavia, în anii '70 se conturează clar repunerea 

în discuţie a sistemului federal elaborat de Tito, care 
sfârşeşte, în deceniul următor, prin dezbinarea statului, în 
ciuda declaraţiilor oficiale liniştitoare, se poate estima chiar 
de pe acum că regimul iugoslav a eşuat în tentativa sa de a 
rezolva chestiunea naţională. N-a reuşit să ,dilueze” 
elementul sârb şi croat, trecând, încă din 1946, de la trei 
naţiuni recunoscute (Slovenia, Croaţia, Serbia), la şase (cu 
Macedonia, Muntenegru, Bosnia-Herţegovina). Efortul său 
permanent - unic în blocul comunist - de descentralizare, 
care a permis transferarea către cele şase republici a unor 
puteri din ce în ce mai importante (atât politice cât şi 
economice), nu făcuse decât să adâncească dezechilibrul şi 
să sporească geloziile. Mai mult, prin contrast, a ieşit în 
relief rigiditatea şi dogmatismul Belgradului în privinţa 
limbilor şi religiilor. În concluzie, ca şi în Uniunea Sovietică - 
şi în ciuda unor reale eforturi -, puterea n-a reuşit să creeze 
un consens supranational în jurul ideii comuniste. Nici 
cvasi-unanimitatea reprobării loviturii staliniste din 1948, 
nici căutarea unei noi căi socialiste simbolizate de 
autogestiune, nici reuşita unor reforme economice care au 
permis o creştere netă a nivelului de viaţă, nici poziţiile 
internaţionale suple ce făceau din ţară o intersecţie între 
cele două mari „blocuri”, nici carisma personală a lui Tito 
nu aveau să fie suficiente pentru a depăşi antagonismele 
etnice puternic exacerbate în timpul celui de-al doilea 
conflict mondial. 

Fragilitatea federalismului iugoslav apare cu deosebită 
claritate în ultimii ani ai regimului titoist. Elita croată - care 
a acumulat continuu plângeri la adresa sârbilor - le exprimă 
de acum public, denunţând o dependenţă deopotrivă 
financiară (reforma din 1965 sporind forţa băncilor 
centrale) şi politică (coordonarea de la Belgrad a Partidului, 
Statului şi poliţiei). Din 1969 până în 1971, presa croată 
etalează pe larg reproşuri şi frustrări, deplângând mai ales 
marginalizarea „limbii croate” în folosul sârbo-croatei, 
încurajată fiind de sosirea în fruntea PC croat a doi lideri 

favorabili luptei împotriva centralismului sârb. Acest 
consens national între societatea oficială si societatea civilă 
provoacă, în 1971, o „primăvară croată” (denumită astfel 
cu referire la „Primăvara de la Praga”) marcată, în 
noiembrie, de o grevă masivă (30.000 de grevisti) a 
studenţilor din Zagreb. Tito reprimă cu duritate mişcarea, 
printr-o vastă epurare în sânul Partidului şi prin numeroase 
arestări (aproximativ 17.000) - între care şi a unui istoric, 
Franjo Tudjman, care avea să ajungă la putere în 1990. 

O altă naţionalitate a statului iugoslav îşi reînnoieşte cu 
regularitate cererile la adresa Belgradului: este vorba de 
albanezii din Kosovo, care n-au reuşit niciodată să fie trataţi 
ca „popor” şi nu ca „minoritate”, ceea ce le-ar fi permis să- 
şi formeze nu doar o simplă „provincie autonomă”, ci o 
republică aparte. Belgradul se limitează să creeze la Kosovo 
un învăţământ de masă (instalarea unei universităţi la 
Pristina în 1968), să finanţeze dezvoltarea economică şi să 
mărească (în 1974) autonomia provincială. Tot atâtea 
măsuri apreciate drept insuficiente de către albanezi - care 
se consideră dominați cu duritate de Belgrad - şi excesive 
de către mulţi dintre sârbi, speriaţi că vor fi alungaţi dintr-o 
regiune considerată a fi sanctuarul istoric al naţiunii lor. 

Chiar dacă antagonismele nu îmbracă aici niciodată 
forme atât de directe şi de violente ca în Iugoslavia, şi în 
ciuda „federalizării” statului (decisă în timpul „Primăverii de 
la Praga” şi adoptată oficial în octombrie 1968), 
Cehoslovacia cunoaşte şi ea, în aceeaşi perioadă, 
contestaţii interetnice. În rândul puternicei minorităţi 
ungureşti (600.000 de persoane) din Slovacia se constituie, 
în 1978, un Comitet de apărare care denunţă mai multe 
tipuri de prejudicii: o investiţie pe cap de locuitor mai mică 
cu 70-75% faţă de media slovacă; o politică discriminatorie 
în privinţa limbii maghiare (închiderea şcolilor, desfiinţarea 
şcolii normale de institutori); o insuficientă participare la 
viaţa politică a federaţiei... 

În plus, departe de a se încheia, /itigiile între slovaci şi 

cehi se amplifică cu timpul. Primii s-au simţit întotdeauna 
forţaţi de ceilalţi: mai întâi în 1918, forţaţi să se integreze în 
noul stat; apoi, douăzeci de ani mai târziu, forţaţi să treacă 
la comunism (faţă de care, spre deosebire de cehi, aveau 
puţini partizani). S-au simţit întotdeauna dominați de ei, 
atât înainte de 1948, cât şi în timpul perioadei comuniste. 
Dezechilibrul economic între cele două populaţii a fost însă 
clar atenuat, datorită transferului fiscal şi implantării 
industriilor, astfel încât nivelul de viaţă al Slovaciei a 
crescut la 87% faţă de cel din Boemia-Moravia. Cu toate 
acestea, mentalitätile au rămas diferite, marcate în 
Slovacia de un catolicism foarte viu, deşi parţial clandestin. 
Mai putin angajaţi masiv în „primăvara” din 1968 - condusă 
totuşi de unul de-ai lor (A. Dubček) -, slovacii au fost mult 
mai puţin afectaţi decât cehii de măsurile de „normalizare” 
aplicate de un alt compatriot al lor, G. Husák. „în 
consecinţă - explică A. Dubček în Memoriile sale -, 
rezistenţa slovacă (după august 1968) a fost mai puţin dură 
şi mai puţin disperată decât în teritoriile cehe; întru nimic 
comparabilă Cartei 77, această mişcare pentru drepturile 
omului care sfida în mod deschis regimul Husâk. Din cei 
aproximativ 2.000 de semnatari ai cartei, numai trei erau 
slovaci, dintre care doi locuiau la Praga.” Aceste diferenţe 
de reacţie între principalele două populaţii din Cehoslovacia 
pot părea neînsemnate în raport cu violentele ciocniri 
interetnice din alte ţări; ele semnifică însă faptul că cele 
două popoare mai degrabă au coabitat de-a lungul anilor, 
decât au împărtăşit cu adevărat aceleaşi valori, şi că, într- 
un anumit moment, şi-ar putea alege destine separate. 


Contestări iredentiste 


În această perioadă apar şi diferende cu caracter 
iredentist - având la origine împărțirile teritoriale impuse de 
învingătorii celor două războaie mondiale -, ce fuseseră 
refulate pentru a nu ridica „ţările frăţeşti” unele împotriva 

celorlalte. Până în anii '70, soarta minorității unguresti din 
Transilvania (1,5 milioane de persoane) redată României 
prin tratatul de la Trianon nu fusese niciodată prezentată în 
mod deschis. La Budapesta, PC interzisese opiniei să 
dezbată această problemă, neluând în seamă tot ce se 
petrecea dincolo de frontiera orientală. Şi în România 
regula era tăcerea, de când, în ianuarie 1953, secretarul 
general al PC declarase că în această ţară chestiunea 
naționalităților fusese rezolvată, şi deci era interzisă 
evocarea sau formularea vreunei revendicări de orice fel. 
Aşa încât Bucureştiul, în deplină linişte, putea duce o 
politică de românizare insidioasă - dar corozivă în timp - a 
culturii, limbii şi tradiţiilor minorităţii maghiare. Desființarea 
universităţii maghiare din Cluj şi a numeroase şcoli, o nouă 
împărţire administrativă şi un plan de reorganizare 
economică defavorabil minorităţii au făcut din ce în ce mai 
dificilă situaţia acesteia, determinându-i pe unii resortisanti 
să emigreze în Ungaria. Guvernul de la Budapesta, speriat 
de creşterea bruscă a cererilor, a refuzat să achite 
„cheltuielile” de plecare pe care autorităţile româneşti 
voiau să le impună, aşa cum făceau pentru evrei şi 
germani. Ca urmare, în comportamentul minorităţii s-a 
remarcat o încordare faţă de politica de asimilare dusă de 
regim. În 1974, zvonuri persistente - dezmintite de organul 
Partidului comunist - afirmau că în mai multe întreprinderi 
industriale româneşti avuseseră loc explozii şi incendii ai 
căror autori ar fi fost unguri din Transilvania. În aceeaşi 
perioadă, în Ungaria, intelectuali cu renume - precum 
poetul Gyula Illyés - îndrăznesc să-şi facă auzite vocile, 
denunţând soarta etniei maghiare din România si 
Cehoslovacia. Desigur, acest gen de luptă în favoarea 
minorităţilor naţionale, chiar dacă este condusă de 
intelectualitate, reuneşte aproape întreaga societate civilă. 

Pentru două-trei milioane de polonezi ce trăiau în 
Lituania, Bielorusia şi în Ucraina, revendicările erau de 
aceeaşi natură ca şi cele formulate de ungurii din România. 

Dacă unii doreau să ajungă sau să se reîntoarcă în Polonia, 
mai numeroşi erau, se pare, cei care voiau pur şi simplu să 
se pună capăt politicii de discriminare faţă de ei. Făcându- 
se purtătorii lor de cuvânt, într-o scrisoare deschisă 
adresată guvernului de la Varşovia în decembrie 1974, 15 
intelectuali din Polonia au cerut strângerea legăturilor 
„între patrie şi Polonia sovietică”, pentru a cunoaşte mai 
bine nevoile acesteia în materie de cultură şi religie, 
precum şi o intervenţie pe lângă autorităţile sovietice 
pentru ca polonezii ce trăiesc în URSS să obţină „aceleaşi 
drepturi de care se bucură compatrioţii lor din alte ţări”. 

În Armenia se înregistrează aceeaşi unanimitate în 
deplângerea degradării condiţiilor de viaţă şi a mediului 
cultural pentru cei 170.000 de armeni din Nagorno- 
Karabah, mică regiune muntoasă din Caucaz (4.400 km2), 
integrată din 1923 în republica vecină, Azerbaidjan. Potrivit 
Erevanului, discriminarea devenise totală: volumul de 
investiţii pe cap de locuitor era doar jumătate din cel din 
Azerbaidjan; drepturile constituționale ale populației 
armene erau încălcate în mod curent; se puneau piedici 
importului de lucrări în limba armeană... În vara anului 
scriitorul armean Sero Hanzadian a încercat să-l avertizeze 
pe L. Brejnev asupra gravităţii situaţiei, amintindu-i că 
denuntärile recente făcute de „un mare număr de 
reprezentanţi din Armenia sovietică” nu primiseră răspuns 
şi rugându-l să „rezolve o problemă care, deja de o 
jumătate de secol, era exemplul nedreptätii înseşi”. Azerii 
aruncau tot felul de acuzaţii şi afirmau că nici nu putea fi 
vorba să abandoneze un pământ sacru, ce fusese leagănul 
civilizaţiei lor. În cele două ţări, populaţiile vibrau intens şi 
unanim la aceste cauze naţionaliste. 


3.3. Ruptură în rândul societăţilor civile 

Dacă litigiile cu caracter national sau religios trezesc în 
mod curent reacţiile unei majorităţi a opiniei, este însă mult 
mai rar, chiar în lumea comunistă, chiar şi în anii '60-'70, să 
întâlneşti un dezacord general între societatea civilă şi 
putere. Totuşi, în câteva state - precum Tibetul, Lituania 
sau Polonia -, o serie de frustrări majore au dus la o 
asemenea situaţie. 


3.3.1. Patrie şi religie 


Populatiile acestor ţări n-aveau să se resemneze 
niciodată cu integrarea lor forţată în sistemul comunist, nici 
cu procedarea sistematică la o deculturalizare ce le punea 
în pericol civilizaţia şi, mai ales, credinţele. În ciuda 
numeroaselor mijloace folosite pentru a le anihila, aceste 
populaţii au rezistat; s-au înclinat, dar n-au cedat, 
extraordinara lor voinţă aflându-şi obârşia, fără îndoială, 
într-o istorie bogată şi străveche, în care conceptele de 
religie şi patrie erau legate în mod indestructibil. 

Formele de rezistență au diferit în funcţie de 
specificitatea culturilor, de raportul de forţe din interiorul 
fiecărui stat şi de conjunctură. Societatea tibetană, strâns 
legată de o reţea densă de clerici budişti, a optat pentru o 
opoziţie non-violentă care s-a exprimat deopotrivă prin exil 
masiv şi printr-o „emigrare interioară”, adică o întoarcere a 
individului spre valorile tradiţionale. În Lituania, disidenţa a 
fost şi ea asigurată de clerul catolic, dar a luat - încă din 
anii '60 - un aspect legalist şi deschis: petiţii, manifestații 
de masă, denunturi prin samizdat... Disidenţa poloneză a 
fost în egală măsură naționalistă şi religioasă, dar mai 
complexă: rând pe rând violentă şi legalistă, revizionistă şi 
liberală, muncitorească şi intelectuală. Datorită acestor 
particularităţi şi având în vedere rolul capital pe care l-a 
jucat în implozia generală a sistemului sovietic, merită să 
ne oprim puţin asupra ei. 

3.3.2 Polonia: „o societate aflată în disidentä” 


Speranţa manifestată în octombrie 1956 de a vedea 
Polonia comunistă pe un nou drum sub conducerea lui W. 
Gomulka a fost de scurtă durată. Dar ţara nu a revenit 
totuşi la situaţia din anii stalinişti. Moscova înţelege că 
trebuie slăbită puţin cureaua, urmarea fiind o satelizare mai 
puţin supărătoare şi mai puţin devastatoare pentru 
economie. Colhozurile dispar, iar agricultura rămâne în 
mâinile ţăranilor. Şi, mai ales, se pot dezvolta două insulițe 
de relativă autonomie: Biserica (ce reuşeşte să-şi păstreze 
o anumită independenţă) şi intelectualitatea, căreia i se 
garantează o mai mare toleranţă. 

Condusă de tenacele cardinal Wyzsynski, Biserica luptă 
pas cu pas împotriva Partidului, pentru a-şi menţine 
poziţiile şi a se opune oricărei restricţii în materie de cult şi 
practică. Mai mult, de câte ori are ocazia, deschide discuţia 
şi contestă însuşirea de către PC a statului şi națiunii. „Nu 
este posibil - afirmă primatul Poloniei în octombrie 1966, 
într-o scrisoare adresată guvernului - să se identifice 
Partidul cu națiunea şi Statul, şi nici atitudinea critică a 
cetăţenilor faţă de conduita organelor administrative cu 
lupta politică. Nu toţi cetăţenii sunt membri de partid, aşa 
încât nu au obligaţia să asculte de directivele sale. 
Dimpotrivă, ei au drepturi bine definite ca membri ai 
naţiunii şi cetăţeni ai statului.” 

Studenţi şi intelectuali, dezamägiti de Gomulka, se arată 
şi critici; dar sunt obiectul unei represiuni severe. În 1964, 
34 de scriitori cer o politică culturală mai suplă şi abolirea 
parţială a cenzurii. Un an mai târziu, în martie 1965, doi 
tineri marxisti (Karol Modzelewski şi Jacek Kuron) adresează 
o scrisoare deschisă - de 100 de pagini - Partidului 
comunist, în care critică „birocraţia politică centrală ce 
guvernează în numele Partidului muncitor, privând clasa 
muncitoare de organizare, program şi mijloace de 
autoapărare”. Cei doi autori sunt imediat arestaţi şi 

condamnaţi la trei ani închisoare. De acum înainte, nimeni 
din intelectualitatea contestatară nu se mai simte la 
adăpost de filajul UB (serviciile de securitate) şi de 
anchetele judiciare. În martie 1968, manifestatiile 
studenţeşti - ce-şi exprimă sprijinul faţă de mişcarea 
cehoslovacă şi cer dreptul de a participa la administrarea 
universităţilor - sunt reprimate cu o brutalitate ce 
indignează opinia şi suscită dezaprobarea publică din 
partea episcopilor. 

În paralel cu această mişcare contestatară a elitelor, 
nemulţumirea creşte şi în rândurile clasei muncitoare, care 
suportă tot mai greu incapacitatea şi stângăcia regimului în 
rezolvarea problemelor economice fundamentale. O 
reformă brutală a prețurilor, anunțată la 12 decembrie 
1970 - care se traduce printr-o creştere puternică a 
prețurilor la carne, faină, lapte si alte produse alimentare -, 
declanşează violente tulburări în porturile litoralului Mării 
Baltice. Sute de muncitori sunt ucişi sau răniți. W. Gomulka 
e nevoit să-i cedeze locul de prim-secretar lui Edward 
Gierek. Şase ani mai târziu, în iunie 1976, o greşeală 
identică a puterii (creştere bruscă a prețurilor la produsele 
alimentare) provoacă din nou o serie de greve şi 
manifestații muncitoreşti la Plock, Radom şi Ursus (în 
apropiere de Varşovia). Vrând să dea un exemplu, PC 
lansează o vastă si nemiloasă represiune: 2.500 de arestări, 
mai multe sute de condamnări de la nouă luni la 10 ani 
închisoare. Această dezläntuire a puterii, indignează 
întreaga societate civilă poloneză şi suscită actiuni de 
solidaritate decisive pentru viitorul mişcării poloneze de 
opoziție. Pentru prima dată, aşa cum am spus se reunesc 
într-o singură structură (KOR = Comitetul de apărare al 
muncitorilor) intelectuali şi muncitori. Această solidaritate 
între cele două grupuri este facilitată de apropieri ce se 
produc, în rândul intelectualităţii, între „familii” de origine şi 
sensibilitate socio-politică diferite: „revizioniştii” grupaţi în 
jurul lui J. Kuron şi A. Michnik; intelectualitatea catolică 

(grupul Znak, animat de Jerzy Turowicz) si intelectualitatea 
anticomunistă „ce rămăsese până atunci în afara vieţii 
publice” (A. Smolar). 

Aceste contacte permit depăşirea unei ultime bariere, 
fiindcă puţin după aceea, în 1977, Adam Michnik - mult 
timp ostil atât Bisericii cât şi puterii - afirmă în cartea sa 
Biserica şi Stânga că, ţinând seama de contextul polonez, 
unica soluţie rezonabilă pentru forţele de stânga era alierea 
cu Biserica. În jurul acesteia - mai puternică decât oricând 
după alegerea lui loan Paul al Il-lea în toamna lui 1978 - se 
strânge, în acel sfârşit al anilor '70, întreaga societate civilă 
poloneză. Totul este pregătit pentru ultimă confruntare cu o 
putere din ce în ce mai puţin sigură pe ea. Chiar şi 
programul: încă din iulie 1976, unsprezece intelectuali au 
cerut „sindicate libere, alegeri libere, o presă liberă”. Si 
liderii: Lech Walesa, un electrician de pe şantierele navale 
din Gdansk, membru al comitetului de grevă în decembrie 
1970, nu aşteaptă decât o ocazie pentru a se afirma. Chiar 
şi ultimele încurajări: „Nu vă fie teamă!” - îndeamnă noul 
papă în primul său discurs pontifical din 22 octombrie 1978. 

Partea a patra: 


IMPLOZIA 
(1980-1991) 

Capitolul IX: 


DEMAOIZAREA 


Dezagregarea sistemului, care s-a produs în anii ‘80, a 
îmbrăcat două forme foarte distincte. Într-un prim caz, cel 
al „imperiului sovietic”, fenomenul s-a desfăşurat într-un 
mod spectaculos, marcat de evenimente cum ar fi căderea 
zidului Berlinului, puciul din august 1991 şi dizolvarea finală 
a Uniunii Sovietice în decembrie 1991. În alt caz - cel de 
care ne vom ocupa în prezentul capitol - fenomenul s-a 
petrecut atât de repede şi într-un domeniu atât de tehnic - 
economia -, încât a trecut aproape neobservat în ochii 
opiniei occidentale. Chiar şi în zilele noastre, renunţarea de 
către conducătorii chinezi la esentialul practicilor marxist- 
leniniste şi maoiste nu este pe deplin integrată în 
mentalități. Represiunea violentă a manifestatiilor din 
primăvara lui 1989 - „Tian an Men” - a contribuit mult la 
ocultarea sau atenuarea dimensiunii  extraordinarei 
schimbări începute cu vreo zece ani mai înainte. 

Această discreţie este caracteristică metodelor lui Deng 
Xiaoping, omul care, cu hotărâre şi abilitate, a condus de la 
început până la sfârşit această revoluţie calmă. Dar 
extrema individualizare a acesteia nu reprezintă, de fapt, 
unul dintre cele mai neînsemnate paradoxuri ale originalei 
„decomunizări” a Chinei contemporane. 

1. DENG XIAOPING... 


1.1. De la arta unui nou avânt... 


Nu se cunoaşte prea bine cariera lui Deng Xiaoping. 
Pentru această temă nu dispunem decât de informaţiile 
furnizate de biografia lui oficială. Se impun două perioade 
clare prea clare, fără îndoială, pentru a corespunde întru 
totul realităţii: prima, în care-l descoperim călcând direct pe 
urmele lui Mao Zedong, în toate momentele-cheie ale 
istoriei PC chinez. A doua, mult mai puţin liniară, ce conţine 
disparitii din viaţa publică şi întoarceri spectaculoase. 


1.1.1. Pe urmele lui Mao Zedong 


După vulgata oficială, Deng Xiaoping - născut în 1904 la 
Sichuan - şi-ar fi făcut ucenicia revoluționară în Franța, 
unde a stat la începutul anilor '20 şi unde îl întâlneşte pe 
Zhou Enlai, animatorul grupului „tineretul socialist chinez în 
Europa”. După o şedere în URSS de aproape un an, Deng 
Xiaoping se întoarce în China în momentul în care 
Gomindanul tocmai rupe brutal alianţa tactică cu PC. 
Militând la Shanghai, apoi într-o efemeră bază rurală de la 
frontiera indochineză, el se retrage - „Comisar al regiunilor 
eliberate” -, încă din 1930, în Jiangxi. Ascensiunea sa în 
instanţele partidului se face cu repeziciune, deoarece, 
imediat după „Marşul cel Lung”, este numit şef al 
secretariatului Comitetului central. 

Războiul împotriva Japoniei îi dă ocazia să colaboreze cu 
un personaj important, care, ca şi Zhou Enlai, va juca un rol 
în viitoarea sa carieră: generalul Liu Bocheng. Acesta 
conducea atunci una dintre principalele trei divizii ale celei 
de-a VIll-a armate comuniste, unde, începând din ianuarie 
1938, Deng era comisar politic. După aceea, pe parcursul 
războiului civil (1946-1949), e/ rămâne de partea lui Liu 
Bocheng, formând, conform consemnării biografice oficiale, 
un tandem de temut şi cu renume: „În 1947 - se spune 
acolo - trupele lui Deng şi Liu, cunoscute sub numele de 
«armata Liu-Deng» traversează Fluviul Galben şi invadează 
importanta poziţie strategică din munţii Dabre, ceea ce 
anunţă începutul faimoasei contraofensive a APL împotriva 
trupelor Gomindanului. Deng Xiaoping, mareşalul Liu 
Bocheng şi Chen Yi câştigă una dintre cele mai mari bătălii 
din războiul de eliberare, lupta de la Huai-hai (...). Puțin 
după aceea, trupele lui Deng, Liu şi Chen traversează 
fluviul Yangtze şi eliberează Nanjingul, capitala guvernului 
Gomindan. Apoi, «armata Liu-Deng» îşi continuă înaintarea 
spre Sud şi eliberează regiunea de sud-vest a ţării”. După 
ce a co-dirijat - împreună cu Liu Bocheng - administraţia 
civilă şi militară a Chinei de Sud, Deng este chemat la 
Beijing incă din 1952, ajungând în funcţii foarte înalte: 
viceprim-ministru în guvernul lui Zhou Enlai, secretar 
general al Comitetului central (1954) şi la numai 52 de ani 
membru permanent al Biroului politic (1956). 


1.1.2. De partea pragmatiştilor 


Deşi campania celor O sută de Flori nu pare să fi suscitat 
vreo critică din partea lui Deng Xiaoping (dacă acest lucru 
nu este cumva o exagerare a represiunii), politica Marelui 
Avânt şi „represiunea contra dreptei” declanşată de Mao 
Zedong împotriva lui Peng Dehuai începând cu 1959 stau la 
originea directă a rupturii sale de aripa dogmatistă. Incă din 

1960, Deng Xiaoping se situează de partea lui Liu Shaogi al 
doilea personaj din regimul de la 1945 şi Peng Zhen, 
primarul Beijingului, pentru a restaura economia ţării (grav 
perturbată de Marele Avânt) renunțând la politica maoistă. 
Deşi cadrul comunelor populare subzistă, gradul de 
colectivizare după cum s-a spus este puternic redus şi sunt 
adoptate de urgenţă măsuri de recentralizare. 

In ciuda unei autocritici, Deng acuzat de „revizionism de 
dreapta” încă de la începutul Revoluţiei culturale nu scapă 
de condamnare. Indepărtat de la putere, e/ se ascunde timp 
de 7 ani, reapărând în public abia la 12 aprilie 1973. La 
această dată, Zhou Enlai încearcă să reconstruiască ţara. 
Slăbit din cauza unui cancer, el se sprijină în totalitate pe 
Deng, care este reînvestit în toate funcţiile sale (membru al 
Comitetului permanent al Biroului politic şi şef al statului- 
major al armatei). Reluând politica pragmatistă de la 
începutul anilor '60 (reabilitarea specialiştilor, deschiderea 
spre tehnologiile străine, recentralizarea...), el întâmpină 
opoziţia refractarà a  „dogmatiştilor”. /ar moartea 
protectorului său principal Zhou Enlai în ianuarie 1976 
determină o nouă cădere a lui în dizgrație. 

Retras discret - la Canton, fără îndoială, unde poate 
conta pe sprijinul unor mari demnitari militari -, el 
acţionează din culise pentru a-şi recăpăta puterea. Dat fiind 
raportul de forţe după moartea lui Mao Zedong (survenită 
în septembrie 1976), el trebuie mai întâi să decapiteze 
clanul dogmatic al rivalului său, obscurul şi mediocrul Hua 
Guofeng, propulsat în fruntea ţării imediat după dispariţia 
lui Zhou Enlai. Sub presiunea armatei (printre care 
mareşalul Liu Bocheng) şi a unor membri de partid, Hua 
Guofeng procedează, la 6 octombrie 1976, la arestarea 
„bandei celor patru”, din care făcea parte şi soţia lui Mao. 
Odată îndeplinită această operaţiune prealabilă, Deng 
foloseşte aceleaşi surse de influență (militare şi civile) 
pentru a-l obliga pe Hua Guofeng să-l reabiliteze ceea ce s- 
a şi întâmplat în iulie 1977, când îşi recuperează funcţiile 

avute cu cincisprezece luni înainte. Nu-i va mai rămâne 
decât să-l elimine pe Hua. Şi o face în felul său adică cu 
calm, obligându-l să coboare din nou, în patru ani, treaptă 
cu treaptă, întreaga scară a puterii. Încă din decembrie 
1978 îl forţează să-şi facă o autocritică; apoi, în februarie 
1980, îl constrânge să accepte expulzarea unui mare 
număr de prieteni din Biroul politic; în toamna lui 1980 Hua 
este eliberat din funcţia sa de prim-ministru; în iulie 1981 
este retrogradat din funcţia de preşedinte al Partidului, 
ajungând ultimul din cei şase vicepreşedinţi; şi, în fine, este 
exclus din Biroul politic în septembrie 1982... 


1.2. la arta de a trage sforile 


Fără a şti care sunt izvoarele sale de inspiraţie 
(Confucius? Mao Zedong? Zhou Enlai?), de-a lungul carierei 
lui Deng Xiaoping se constată un simţ genial al manipulării 
şi eschivei. Omul excelează în arta de a conduce din umbră, 
de a-i face pe ceilalţi să acţioneze şi de a se folosi de 
ceilalţi indivizi sau mase. 


1.2.1. Manipularea maselor 


Două momente forte fac dovada priceperii lui Deng 
Xiaoping şi a partizanilor săi în manipularea mişcărilor 
populare. Prima dată, cu ocazia zilelor de 4 şi 5 aprilie 
1976, profită de Sărbătoarea Morților pentru a mobiliza o 
opinie foarte afectată de decesul lui Zhou Enlai. Adunați în 
piaţa Tian an Men, sute de mii de locuitori ai Beijingului 
ascultă discursuri, citesc poeme, sloganuri şi manifeste 
agätate de jerbe sau lipite pe ziduri. După spusele 
reporterilor de la „Jenmin Jibao”, ,contra-revolutionarii au 
proclamat deschis sprijinul lor în favoarea lui Deng Xiaoping 

şi, ca nişte turbati, au îndreptat vârful de lance împotriva 
presedintelui Mao, marele nostru conducätor, cu scopul de 
a diviza Comitetul central al Partidului ce-l are în fruntea sa 
pe preşedintele Mao, în tentativa zadarnică de a deturna 
lupta dusă astăzi pentru a-l critica pe Deng Xiaoping şi a 
riposta vântului deviationist de dreapta ce repune în 
discuţie justele concluzii”. A doua zi, la 5 aprilie, eliberând 
piaţa de toate simbolurile manifestantilor, serviciile oficiale 
declanşează revolta furioasă a mulţimii, ajungându-se la 
lupte violente între manifestanți şi trupele de poliţie şi 
miliţie. Acest „incident politic contra-revolutionar din piața 
Tian an Men” care antrenează o puternică represiune îi 
furnizează lui Hua Guofeng pretextul de a-l destitui pe Deng 
Xiaoping din funcţiile sale politice. Manifestanţii sunt 
acuzaţi că „l-au proslăvit pe Deng în zadarnica tentativă de 
a face din acesta un Nagy, de a-l ridica în fruntea unei 
contra-revolutii de tip unguresc”. 

Chiar dacă a eşuat, manifestatia din 5 aprilie a 
demonstrat capacitățile clanului Deng Xiaoping în 
mobilizarea maselor. Câteva luni mai târziu, acesta 
recidivează, atrăgând în folosul său o mare parte din 
curentul contestatar al „primei primăveri de la Beijing”, 
care se manifestă în marile oraşe chineze începând din 
decembrie 1978. Prietenii săi se străduiesc atunci să 
accentueze similitudinea dintre trecutul dureros al lui Deng 
şi cel al zecilor de mii de petitionari care abundă la Beijing 
sau Shanghai pentru a reclama compensările a mii de 
nedreptäti comise împotriva lor încă de la revolta celor O 
sută de Flori, şi mai ales în timpul Revoluţiei culturale. 
Deng, prezentat atunci ca o victimă între victime, 
beneficiază de denuntäri şi atacuri virulente împotriva lui 
Hua Guofeng, considerat drept moştenitorul direct al celor 
responsabili de nedreptăţile trecutului. Într-un dazibao 
incendiar afişat în decembrie un anume Teng Husheng 
exprimă foarte clar mesajul pe care adepţii lui Deng 
Xiaoping încearcă să-l popularizeze: „Tu, [Hua Guofeng], 

care eşti executantul represiunii împotriva manifestantilor 
din Tian an Men si măcelarul martirilor din 5 aprilie, tu 
trebuie cel puţin să explici clar, în faţa întregii ţări, care 
sunt problemele tale; şi se va decide atunci dacă ţi se va da 
sau nu postul, după evaluarea comportamentului şi 
capacităţilor tale reale. În timpul acestei perioade de 
frământări, problemele naţionale vor fi preluate de Tonton 
Deng [Xiaoping], în care avem mai multă încredere”. Câtă 
vreme tinerii contestatari din 1978-1979 tin astfel de 
discursuri, Deng Xiaoping nu vede decât avantaje pe „zidul 
democraţiei”. Dar din momentul în care sunt găsite dazibao 
ale lui Wei Jingshen în care se solicită alinierea sistemului 
politic chinez la cel al democratiilor occidentale şi se critică 
„sistemul Hua-Deng” sau chiar o „Declaraţie a drepturilor 
omului în China” în 19 puncte -, reacţiile liderului devin 
foarte ostile unei mişcări populare care îi scapă de sub 
control. „S-a folosit zidul avea să declare el după aceea, 
pentru a justifica represiunea pentru a manipula opinia 
publică prin lansarea de zvonuri care deformau realitatea, 
adeseori zvonuri evident mincinoase, ajungându-se până la 
ameninţarea securităţii naţionale.” 


1.2.2. Manevrele din sânul puterii 

În cadrul societăţii oficiale căreia îi cunoaşte perfect 
toate angrenajele şi clanurile -, Deng Xiaoping practică, în 
acelaşi fel ca şi în cazul societăţii civile, manipularea. El ştie 
să caute puncte de sprijin esenţiale, cum ar fi armata. Nu 
este o întâmplare că biografia sa oficială îi scoate în relief 
rolul de comisar politic al armatelor; şi nici faptul că singura 
funcţie pe care a exercitat-o continuu a fost aceea de 
preşedinte al comisiei militare a Comitetului central. 
Intoarcerea sa la putere în 1977 datorează mult clanului 
mareşalilor, din care face parte şi vechiul său tovarăş de 
arme, Liu Bocheng. 

În războiul nemilos al factiunilor, care a făcut ravagii cu 
ocazia succesiunii „Marelui Cârmaci”, Deng ştie să se 
retragă provizoriu. E/ excelează, într-adevăr, în arta 
eschivării. Decât să-şi înfrunte rivalul în faţă, preferă să 
aştepte în linişte dar nu pasiv ca acesta să se descopere şi 
să comită greşeli. Pentru a-i sustrage atenţia, este în stare 
să-i aducă cele mai mari elogii. Aflând, în octombrie 1976, 
de numirea lui Hua Guofeng la preşedinţia Biroului politic, 
nu-i este teamă să-i scrie: „Pe plan politic şi ideologic, 
tovaräsul Guofeng este cel mai indicat succesor al 
preşedintelui Mao”. In anul următor, când este chemat din 
exil, el declară deopotrivă cu falsă supunere şi umilinţă: 
„Funcţia pe care o am este o funcţie de auxiliar al 
preşedintelui Guofeng”. 

Reuşind să-l îndepărteze total pe Hua Guofeng, Deng nu- 
şi asigură cele mai înalte funcţii din Partid şi din Stat, ci 
numai pe cele de vicepreşedinte al Partidului şi viceprim- 
ministru. Curând, sub pretextul vârstei sale înaintate şi 
dorinţei de întinerire a cadrelor, el se limitează să participe 
la Comitetul permanent al Biroului politic şi să prezideze 
Comisia pe probleme militare şi cea a consilierilor din 
Comitetul central. Totul se petrece ca şi cum, după 
exemplul vechilor împărați, el îşi acorda rolul de animator şi 
organizator al vieţii ţării fără a o conduce în mod direct. 

Această retragere relativă este cu siguranţă unul dintre 

secretele longevitätii sale politice. Ceea ce îi permite, în 
funcţie de reacţiile egalilor săi din Biroul politic şi din 
armată, să modifice la nevoie politica în curs (eventual prin 
schimbarea secretarului general al Partidului sau a 
primului-ministru) fără ca imaginea sa de conducător 
suprem să fie pătată. De fapt, puterea lui Deng Xiaoping nu 
este mai mare decât a altor lideri ai lumii comuniste. Ea nu 
este nelimitată. Departe de a fi un monarh absolut, Deng 
este doar elementul motor al facțiunii dominante a 
momentului; ascensiunea sa la putere este rezultatul unui 
compromis între curente antagoniste. Nimic nu 
demonstrează mai bine acest lucru ca declaraţiile 
întemeiate pe care le face în 1979 în legătură cu limitele 
acţiunii sale. In discursul său din 30 martie, el defineşte 
fără echivoc cele patru principii asupra cărora se angajează 
să nu cadă niciodată la învoială: calea socialistă, dictatura 
proletariatului, rolul conducător al Partidului şi ideologia 
(marxism-leninismul şi gândirea maoistă). 

Pentru ca o asemenea tactică să nu se întoarcă împotriva 
iniţiatorului său, e/ se vede obligat să plaseze în posturi- 
cheie oameni competenți şi de încredere. Şi Deng Xiaoping 
face, în această privinţă, o alegere fericită. La sfârşitul lui 
1979, cu ocazia primirii unui grup de occidentali, el 
mărturiseşte care este elementul ce a devenit pentru sine o 
prioritate: „Am trecut explică el de 75 de ani şi merg pe 76. 
La această vârstă a sosit cu adevărat momentul să ne 
îngrijim de viitor, înțelegând prin acest lucru că avem 
datoria să găsim oameni de valoare pe care se poate conta, 
astfel încât să evităm producerea de tulburări în momentul 
în care se va deschide succesiunea” Doi oameni consideraţi 
mult timp succesorii săi joacă un rol esenţial în prima 
perioadă a erei deng-xiaoping-iste. Hu Yaobang pe care-l 
întâlnim în preajma lui încă de la întoarcerea sa în viața 
politică işi asumă (din 1981 până în ianuarie funcţia 
esențială de secretar general al Partidului. Prin dinamismul 
şi anticonformismul său, el atrage de partea sa tineretul 

studenţesc şi se face detestat de către conservatori. Lui i se 
datorează esentialul „demaoizării” şi reformele economice 
radicale, precum şi deschiderea spre lumea din afară. După 
cum frumos a menţionat Eric Mayer, „Hu a fost acest 
Vulcan malitios, vrăjitor al ideilor, cu un spirit suplu ca o 
anghilă, care a ştiut «să vândă» Partidului comunist chinez 
un înveliş ideologic care să acopere toate rupturile apărute 
după 30 de ani de ordine maoistă”. Cu o personalitate 
foarte diferită, mai înţelept şi mai realist, Zhao Ziyang este 
prim-ministru din 1980, succesorul lui Hu Yaobang în 
fruntea PC după 1987. Fără acţiunea complementară a 
acestor doi oameni, cu siguranţă că deng-xiaoping-ismul n- 
ar fi obţinut asemenea succese. 

2. ...ŞI DENG-XIAOPING-ISMUL 


În discursurile şi declaraţiile sale, Deng Xiaoping se 
fereşte de orice teoretizare. Citindu-l sau ascultându-l, el dă 
impresia că rămâne fidel dogmelor ideologice de bază, 
limitându-se doar la îndepărtarea tuturor aplicaţiilor greşite 
ale acestor teorii, revalorizându-le pe cele mai conforme cu 
circumstanţele momentului. În realitate, deşi nu se 
complace efectiv în reflecţii teoretice şi recurge la orice 
mijloc, asta nu înseamnă că deng-xiaoping-ismul nu ar mai 
constitui de fapt o tentativă originală de împăcare a 
socialismului cu economia de piaţă. Se va spune, poate, că 
este vechiul vis reformist nutrit de numeroase regimuri 
comuniste dornice să se menţină printr-o îmbunătăţire a 
condiţiilor de viaţă; dar, până atunci, nimeni nu îndrăznise 
să împingă atât de departe schimbarea economică. Mai 
mult decât o simplă reformă, „gaige” s-a dovedit, foarte 
repede, a fi o revoluţie. 


2.1. Programul iniţial 


Unul dintre termenii frecvent folosiţi de promotorii săi 
pentru a califica acţiunea deng-xiaoping-istă este cel de 
modernizare. Acesta are avantajul că o înrădăcinează 
istoric şi-i atribuie paternitatea lui Zhou Enlai, care, încă din 
1964, propusese Adunării naţionale un „plan al celor Patru 
Modernizări”, reluat în 1975 de către Deng Xiaoping. Pe de 
altă parte, termenul ,modernizare” are o conotaţie 
modestă, care permite să nu-i înspăimânte pe cei 

interesaţi. Noua putere doreşte să convingă opinia că e 
vorba doar de o reorganizare sau, altfel spus, de o adaptare 
la lumea modernă, dar nu de o răsturnare. De fapt, simpla 
lectură a programului lansat în 1978 şi explicat în anii 
următori de echipa lui Deng Xiaoping demonstrează că 
obiectivele depăşesc cu mult o simplă modernizare. 


2.1.1. Povara trecutului 


Cea dintâi forţă a proiectului este sprijinirea pe un bilanţ 
real al situaţiei în care se află ţara. Noua echipă recunoaşte 
că din 1949, ţara a fost dotată cu infrastructuri esenţiale ce 
constituie „un punct de plecare solid pentru a progresa 
spre cele Patru Modernizări”. „S-a construit o economie 
independentă, pe baze relativ largi”, capabilă să producă 
100 milioane tone de petrol pe an şi 600 milioane tone de 
cărbune. Au fost acumulate investiţii în constituirea de 
capital fix, a căror valoare depăşeşte 600 miliarde de yuani. 
La aceasta trebuie adăugate bogăţiile în resurse naturale, 
care, o dată puse în exploatare, „vor constitui o putere 
materială enormă”. Totuşi, aceste rezerve promițătoare şi 
aceste prime achiziţii nu trebuie în niciun caz după Deng 
Xiaoping să mascheze slăbiciunile, întârzierile şi chiar 
regresele Chinei în acest sfârşit al anilor '70. Câtă vreme în 
acest ultim deceniu s-a observat, în alte părţi ale lumii, o 
accelerare foarte rapidă a dezvoltării economice, în China, 
aceasta a încetinit în mod considerabil. 

Mai multe motive explică stagnarea şi decalajul în raport 
cu alte ţări: unele legate de politica internă, altele de 
climatul internaţional. „Vreme de câţiva ani, după crearea 
Republicii populare în 1949 îşi aminteşte cu oarecare 
amărăciune Deng Xiaoping -, China a fost izolată de restul 
lumii. Şi nu noi, chinezii, am fost responsabili de această 
izolare. Ea ne-a fost impusă din exterior prin ostilitatea 
unora faţă de noi şi, în special, de forţele care se opuneau 

socialismului chinez.” Amărăciune şi faţă de URSS, care şi-a 
impus modelul de gestiune şi organizare a întreprinderilor; 
şi care şi-a retras brusc ajutorul în anii '60. Dar 
resentimentul cel mai intens al adepților lui Deng Xiaoping 
se manifestă faţă de „Banaa celor patru” şi faţă de Lin 
Biaoy care, înainte de a fi neutralizati, „au avut timp să 
deterioreze într-o măsură inimaginabilă structura socială şi 
sistemul economic al Chinei”. Politica de „extremă stânga” 
ar fi întârziat cu „zece ani buni” vastul program de 
modernizare iniţiat de Zhou Enlai. 


2.1.2. Pariul cu viitorul 


În ciuda diverselor avataruri, China îşi poate regăsi 
drumul prosperității, cu condiţia să-şi modifice radical unele 
comportamente şi politici. Mai întâi trebuie să se redea 
deplinul avânt geniului inventiv şi talentului creator al unui 
popor întemnițat mai bine de un deceniu „într-un fel de 
cămaşă de forţă intelectuală”. lar pentru asta trebuie 
recuperată întârzierea tinerei generaţii în dobândirea 
capacităţilor tehnice şi specializate de care are nevoie. O 
altă necesitate, la fel de imperioasă, impune o politică de 
deschidere către lume, care să permită profilarea de 
experienţa celorlalte ţări, precum şi de capacităţile lor 
financiare: „Nu există nicio ţară observă Deng Xiaoping în 
care procesul de modernizare să se fi desfăşurat într-o 
izolare totală. Acest proces s-a bazat întotdeauna pe o 
stimulare reciprocă, între popoarele care diferă unele de 
altele”. Dacă se consideră că tehnicile de gestiune ale 
ţărilor capitaliste şi descoperirile lor ştiinţifice şi tehnologice 
aparţin patrimoniului comun al umanităţii, atunci „nu există 
vreun motiv pentru care acestea să nu poată fi utilizate 
într-o Chină socialistă”. Ţările dezvoltate au numai de 
câştigat din colaborare. Într-adevăr, având în vedere 
„ponderea” în special demografică pe care o reprezintă, 

„ne putem aştepta ca modernizarea Chinei să constituie o 
schimbare fundamentală pentru economia mondială”. 

Punctul hotărâtor al „modernizării” propuse de către 
Deng Xiaoping constă în extinderea progresivă a rolului 
economiei de piaţă ceea ce, cu siguranţă, este şi cel mai 
delicat aspect supus aprobării conducătorilor de partid şi de 
stat, în special aripii stingi a PCC, care nu ezită să denunțe 
deriva spre capitalism. Prevăzând aceste critici, liderul 
replică: „Nu, această orientare nu ne aparţine. Este greşit 
să presupunem că o economie de piaţă nu se poate 
dezvolta decât într-un sistem capitalist. În sânu/ sistemului 
socialist pot coexista o economie de piață şi o economie 
bazată pe planificarea productiei, şi este posibilă 
coordonarea lor. Dacă există asemănări între o economie 
de piaţă în regim socialist şi în regim capitalist, există în 
schimb si diferenţe majore. În regim socialist, unele 
mijloace de producţie aparţin întregii naţiuni, altele unor 
colectivităţi. Legăturile dintre cele două sectoare pot fi 
controlate de piaţă, dar baza comună a celor două rămâne 
proprietatea socialistă.  Insăşi natura unei societăți 
socialiste este concepută pentru a îmbogăţi întreaga 
populaţie, într-o societate socialistă nu vom asista niciodată 
la ascensiunea vreunei clase de exploatatori”. Obiectivul 
declarat al reformei pe care o preconizează Deng este, de 
fapt, dovedirea absurdităţii sloganului dogmatiştilor: „Noi 
preferăm o societate săracă, dar socialistă, unei societăţi 
bogate, dar capitaliste”. 

Acest pariu enorm, care viza concilierea economiei de 
piaţă cu regimul socialist, este pe deplin semnificativ 
pentru filosofia realistă a lui Deng Xiaoping. Aşa cum noua 
echipă aflată la putere propune un compromis lumii 
capitaliste (pe baza promisiunii unei păci în relaţiile 
internaţionale şi a unei creşteri substanţiale a schimburilor, 
aceasta este invitată să-şi furnizeze produsele şi 
tehnologiile), ea invită întreaga societate chineză la o altă 
tranzacţie rezonabilă, dacă nu exaltantă. Ea îi propune o 

mai mare bunăstare cu „un prim rezultat înainte de doi-trei 
ani” -, adică o creştere treptată a venitului national si a 
nivelului de consum pe cap de locuitor, totul fără o 
automatizare rapidă şi radicală, care ar fi catastrofică 
pentru locurile de muncă („Cu cât o economie este mai 
modernă, cu atât mai puţin are nevoie de braţe de muncă. 
Or, ţara noastră deţine un număr extraordinar de mare de 
locuitori. Unde vor merge? Ce vor face?”). In schimb, echipa 
conducătoare pretinde o „aplicare strictă a legalităţii 
socialiste”,  înfierând anarhia şi practicile disidente: 
„Reuşita celor Patru Modernizări previne Deng fără ocolişuri 
impune întreţinerea în viaţa politică a unei atmosfere de 
calm şi unitate. După aceşti ani de agitaţie socială, poporul 
chinez e hotărât să nu lase niciun fel de dezordine socială 
să-i împiedice efortul în accelerarea progresului social şi 
material”. Încă din 1979, termenii „contractului” sunt cum 
nu se poate mai clari: cele Patru Modernizări, da; a cincea 
adică democratizarea cerută de Wei Jingsheng nu... De 
altfel, ,demaoizarea” iniţiată de către Deng Xiaoping n-ar 
putea însemna altceva decât înlocuirea despotismului 
luminat cu absolutismul de drept divin. 


2.2. Demitizarea lui Mao Zedong 


2.2.1. O necesitate 


Unul dintre cele mai bune exemple ale „metodei Deng” 
ne este furnizat de abilitatea revizuirii oficiale a rolului şi 
activităţii lui Mao Zedong. O operaţiune politică periculoasă, 
atât în sânul PC unde adepţii Marelui Cârmaci erau 
numeroşi -, cât şi în rândul populaţiei, supusă de mai bine 
de treizeci de ani unui cult excesiv. O operaţiune delicată, 

căci ea trebuia să evite cu orice pret readucerea în discuţie 
a intrigilor şi uneltirilor din trecut ale unor cadre ale 
Partidului, în special ale celor din nou echipă aflată la 
putere. O operaţiune totuşi necesară, pentru a justifica 
politica radical diferită a susținătorilor lui Deng Xiaoping şi 
pentru a le permite concilierea prin reabilitare cu victimele 
maoismului. Nu era permis niciun pas greşit; fiecare păstra 
încă în memorie daunele provocate de brutala destalinizare 
hruşciovistă. „Nu-i vom face niciodată lui Mao ar fi 
mărturisit Deng Xiaoping unui ziarist în 1980 ceea ce i s-a 
făcut lui Stalin.” 

Necesitatea Partidului comunist de a opera o nouă 
analiză a rolului lui Mao ar fi fost exprimată pentru prima 
dată în 1978. Insă abia după mai bine de doi ani şi jumătate 
de discuţii s-a ajuns la redactarea unui text acceptabil de 
către toate părţile interesate şi de opinia publică. Acest 
amplu document 36.000 de caractere, adică în jur de o sută 
de pagini este supus Comitetului central la 27 iunie 1981, 
sub titlul: „Hotărârea asupra câtorva probleme ale istoriei 
Partidului nostru de la crearea Republicii populare chineze”. 

Răzleţe în primele şase părţi ale documentului 
consacrate evocării cronologice a istoriei Partidului şi 
adunate în partea a şaptea (intitulată „Rolul istoric al 
tovarăşului Mao Zedong şi gândirea lui Mao Zedong”), 
criticile aduse Marelui  Cârmaci sunt numeroase şi 
întemeiate, vizând la fel de bine trăsături de caracter şi 
orientări politice. | se reproşează vanitatea („Era tot mai 
orgolios, îndepărtându-se treptat de realitate şi de masele 
populare.” „Mao si multi dintre tovarăşi (...) se lăsaseră 
cuprinşi de înfumurare şi satisfacţie în faţa succesului.”) şi 
autoritarismul excesiv („ln această perioadă [...], 
comportamentul său arbitrar a dăunat, puţin câte puţin, 
centralismului democratic al Partidului.” „Comportamentul 
său subiectivist şi autoritar s-a accentuat treptat, plasându- 
se din ce în ce mai mult deasupra Comitetului central al 
Partidului.”). De asemenea, i se reproşează că a acceptat şi 

încurajat un cult al personalităţii care „a atins paroxismul” 
în timpul Revoluţiei culturale. Dar cele mai aprinse şi mai 
repetate critici se referă la „stângismul” său. De la 
reuniunea de la Luschan (iulie 1959) pe parcursul căreia 
Mao „a lansat pe nedrept o critică” împotriva lui Peng 
Dehuai şi până în primăvara lui 1976, el s-a implicat fără 
încetare într-o luptă nedreaptă şi nefastă împotriva „celor 
de dreapta”. Acordind o „amploare exagerată” şi un „rol 
absolut” luptei de clasă, el a impulsionat acţiuni de masă 
foarte dăunătoare, printre care se numără şi Revoluţia 
culturală. In această privinţă, documentul din iunie 1981 
este foarte clar: „Istoria a demonstrat că «revoluţia 
culturală» declanşată pe nedrept de conducătorul ei şi 
exploatată de grupuri contra-revolutionare a cufundat ţara 
în haos, cu consecinţe catastrofale pentru Partid, pentru 
Stat şi pentru toate nationalitätile”. 


2.2.2. Un rechizitoriu moderat 


Deşi rechizitoriul este riguros, el se doreşte totuşi a fi 
moderat şi echitabil: „Tovarăşul Mao Zedong afirmă 
documentul din 1981 a fost un mare marxist, un mare 
revoluţionar, un mare strateg şi un mare teoretician 
proletar. Cu siguranţă, el a comis erori grave în timpul 
«Revoluţiei culturale»; dar dacă avem în vedere viaţa sa în 
ansamblul ei, contribuţia sa la revoluţia chineză depăşeşte 
cu mult greşelile sale. Meritul său se află pe primul loc, în 
timp ce erorile sale au o importanţă secundară”. Este 
omagiat pentru că a contribuit la fondarea şi dezvoltarea 
Partidului, pentru că l-a condus spre victorie şi pentru că a 
stabilit bazele regimului comunist. Pe de altă parte, este 
lăudat pentru că a apărat câteva cadre, pentru că a luptat 
împotriva lui Lin Biao, pentru că l-a înfruntat pe Jiang Quing 
şi pentru că a rezistat presiunilor „social-imperialismului” 
sovietic. Recunoaşterea unor merite ale fostului lider 

constituie una dintre diferenţele esenţiale în comparaţie cu 
respingerea totală a acţiunii staliniste de către Hruşciov în 
1956. 

O altă abilitate a operaţiunii care avea să permită 
prezervarea  susceptibilităţilor şi atenuarea impactului 
criticilor este aceea de a fi stabilit o întreagă serie de 
distincţii în aprecierea rolului lui Mao Zedong. Mai întâi în 
funcţie de vârsta acestuia („La bătrâneţe, el nu a mai ştiut 
să facă o analiză corectă a multora dintre probleme”). De 
asemenea, în funcţie de perioade: în perioada 1949-1956, 
chiar dacă a înfăptuit „realizări colosale”, Mao a comis şi 
„erori grave”; în schimb, din 1966 până în 1976, din cauza 
Revoluţiei culturale şi a consecinţelor sale, bilanţul este 
aproape în totalitate negativ. 

Abilitatea majoră a „demaoizării” este aceea de a fi 
definit două domenii foarte diferite: cel al acţiunilor 
individuale ale lui Mao (domeniu susceptibil de a fi supus 
criticii); şi cel de necriticat al „gândirii lui Mao Zedong”, o 
„teorie ştiinţifică formată de-a lungul timpului”, născută din 
unirea principiilor generale ale marxism-leninismului cu 
practica concretă a revoluţiei chineze. Datorită acestui 
subtil distinguo, adepții lui Deng Xiaoping au astfel 
posibilitatea să înfiereze acţiuni precise, fără a părea că 
repun în discuţie vulgata oficială. Cum este cazul, de 
exemplu, cu perioada 1966-1976: „Tezele greşite, 
deviationiste «de stânga» ale tovarăşului Mao Zedong 
privitoare la declanşarea «revoluţiei culturale» declară 
documentul se îndepărtau evident de orbita gândirii lui Mao 
Zedong (...). Noi trebuie să distingem bine aceste greşeli de 
însăşi gândirea lui Mao Zedong...”. 

Noua echipă conducătoare dă dovadă de aceeaşi 
prudenţă şi iscusinţă în operarea foarte delicatei turnante 
care o constituie introducerea economiei de piaţă într-un 
regim socialist. 

2.3. Introducerea economiei de piață 


În câţiva ani (1978-1985), China suportă în orientările 
sale de politică economică cea mai completă revoluţie pe 
care au cunoscut-o vreodată ţările comuniste de la 1917. 
Cifre de producţie, indici ai venitului pe cap de locuitor, 
anchete ale experţilor occidentali, reportaje... toate 
subliniază extraordinarul avânt realizat de economia 
chineză de la sfârşitul anilor '70. Cu o creştere de 10% pe 
an, PNB pe cap de locuitor se dublează (între 300 şi 500 de 
dolari în 1986), China ridicându-se la un nivel de dezvoltare 
asemănător cu al Indoneziei (490 de dolari pe an). 

Această desprindere uimitoare - rezultat direct al 
„gaige”-ului înfăptuit de echipa Deng Xiaoping - se 
caracterizează mai ales prin pragmatismul său total. Deşi 
reforma se situează în tradiţia „reformelor la vârf” ilustrate 
de NEP-ul sovietic şi experienţa iugoslavă, ea nu poate fi 
totuşi cu adevărat identificată cu vreuna dintre ele. 
Bineînţeles, există un spirit comun (voinţa de a spori 
autonomia şi iniţiativele producătorilor, grija de a flexibiliza 
mijloacele de comercializare menținând în mâinile 
Partidului-Stat pârghiile de comandă - preţuri, planuri... şi 
sectoarele de bază - industrie, armament...), tot aşa cum 
există o continuitate certă cu „reajustarea” din epoca Liu 
Shaoqi (1960-1962), marcată de o reducere puternică a 
gradului de colectivizare şi o recentralizare administrativă. 
Dar ,gaige”-ul se dovedeşte a fi mai suplu şi mult mai 
deschis spre metodele extra-socialiste - în special spre cele 
din lumea capitalistă - decât precedentele experienţe 
reformatoare. Singura care contează este eficacitatea, 
indiferent că inspiraţia vine din Vest sau din Est. 

Pragmatic în inspiraţia sa, fractionat în realizarea sa, 
puternic tributar diferitelor riscuri conjuncturale (de natură 
politică sau economică), „gaige”-ul nu a dat prilejul 

afirmării unei legi-program de ansamblu, cu obiective şi un 
calendar bine definite. Dimpotrivă. Este ca un fel de puzzle 
uriaş în care s-ar fi aşezat, puţin câte puţin, tatonând, 
piesele puternice, şi în care, peste mai mulţi ani, s-ar 
descoperi conturul general; căci există, fără nicio îndoială, o 
logică a „gaige”-ul, diferitele reforme îmbinându-se unele 
cu altele. „Deng Xiaoping - observă François Godement - a 
utilizat constant dificultăţile întâmpinate de primele 
reforme, pentru a lansa altele, de multe ori mai 
fundamentale.” Se afirmă o voinţă conducătoare (care va fi 
emanând oare chiar de la Deng, de la Chen Yun, sau de la 
Hu Yaobang?) care impune priorităţile (mai întâi, 
agricultura), accelerările (stimulate în 1978-1979, 1984- 
1985) şi pauzele. 


2.3.1. Decolectivizarea 


În lupta dintre pragmatişti şi dogmatici - care se termină 
cu victoria lui Deng Xiaoping -, alegerea strategiilor 
economice a jucat un rol important. Hua Guofeng, partizan 
entuziast al aplicării politicilor rurale maoiste, a încercat să 
le impună din nou încă din toamna lui 1975, prin lansarea 
„Mişcării de studiu de la Dazhai”, care prevedea 
mobilizarea maselor ţărăneşti în vederea realizării unor 
lucrări hidraulice şi de amenajare funciară; promovarea 
Brigăzilor în sânul Comunelor populare; accentuarea 
mecanizării... De îndată ce s-a conturat victoria lui Deng 
Xiaoping asupra rivalului său (în vara lui 1978), strategia 
Dazhai a fost sistată, apoi abandonată, în schimb, în 
provincia Anhui a fost iniţiată o politică de liberalizare 
moderată („Zhengce”), care a servit drept test pentru 
proiectul lui Deng Xiaoping. În luna decembrie a aceluiaşi 
an 1978, „zhengce” a fost oficializată şi răspândită pe 
teritoriul întregii Chine, prin intermediul a două documente 
având titluri de o modestie înşelătoare: „Decizii în legătură 

cu câteva probleme privind accelerarea dezvoltärii 
agricole” şi „Reguli de muncă în Comunele populare 
rurale”. Aplicarea acestor texte a dus la abandonarea totală 
a direcţiei maoiste, la o decolectivizare de fapt şi la 
distrugerea treptată a Comunelor populare. 

Țăranilor care lucrează în Comunele populare - în echipe 
(20-30 de familii) şi brigăzi (200-300 de familii) - şi sunt 
plătiţi foarte prost, în funcţie de timpul lucrat, /i se propune 
de acum înainte semnarea unor „contracte de 
responsabilitate” cu statul. La început se pretinde ca actul 
să fie încheiat colectiv, de 5 sau 6 familii, apoi, foarte 
repede, se acceptă angajamentul unei singure familii. 
Aceasta din urmă primeşte în arendă - pentru o perioadă 
de 3, apoi de 15 ani - un petic de pământ proporţional cu 
mărimea familiei, pe care este liberă să-l lucreze după voia 
sa, cu pierderi şi profituri, în schimbul unui impozit şi al 
furnizării către stat a unei treimi din recolte, la un preţ fixat 
prin contract, şi a unei alte părţi („supra-cote”) la un preţ 
variabil, în funcţie de condiţiile pieţei... 

Coplesit de succesul acestui nou sistem (la sfârşitul lui 
1984, 96,6% din familiile ţărăneşti subscriseseră la el), 
statul, incapabil să respecte volumele cotelor cu preţ fix, 
trebuie să cumpere, mult mai scump, cea mai mare parte a 
recoltelor ca supra-cote. Astfel, în perioada 1978-1984, 
preţurile medii plătite agricultorilor cresc cu 54%. 

În paralel, autorităţile flexibilizează monopolurile de stat, 
autorizând târgurile şi comerţul ambulant şi lărgind mereu 
gama de produse autorizate pentru a fi vândute. De la 
33.000 în 1978, numărul pieţelor libere urcă la 61.000 în 
1985. 

Rezultatele acestor diverse măsuri sunt spectaculoase. 
Din 1978 până în 1984, producţia de cereale creşte cu o 
treime, cea de oleaginoase se dublează, iar producţia de 
bumbac se triplează... Veniturile țăranilor cunosc şi ele o 
creştere puternică. Indicele venitului pe cap de locuitor (în 
termeni reali) trece de la 100 în 1978 la 232 în 1985.0 

mică parte a populaţiei rurale (25 milioane de familii în 
1984) reuşeşte chiar, specializându-se în cultura de legume 
şi fructe sau în creşterea animalelor, în jurul oraşelor, să 
dispună de venituri de 3 până la 5 ori mai mari decât media 
altor gospodării. 


2.3.2. Reforma urbană şi industrială 


Legată de reformele agricole printr-o strânsă interacţiune 
oraş-sat, foarte dependentă de evoluţia structurilor 
administrative, „reforma urbană” - adică aceea a industriei 
de stat - a apărut dintr-odată ca fiind foarte dificil de 
condus. De asemenea, echipa aflată la putere dă dovadă în 
această problemă de o prudenţă deosebită. După ce a 
experimentat unele din principiile sale în Sichuan - sub 
conducerea lui Zhao Ziyan -, ea răspândeşte reforma 
progresiv în restul ţării, începând din iulie 1979. În 
septembrie 1980, doar 16% din întreprinderi sunt implicate 
(dar ele asigură totuşi 45% din producţia industrială 
naţională). In 1981 şi 1982 reforma stagnează, primind cu 
adevărat un nou elan abia în octombrie 1984, la a treia 
plenară a celui de-al XIII-lea Comitet central. 

Decât să vorbim de o reformă, e mai corect să vorbim de 
reforme, la plural. Principala dintre ele urmăreşte /ărgirea 
autonomiei întreprinderilor. Acestora li se propun 
„contracte de responsabilitate” concepute în acelaşi spirit 
ca şi cele încheiate cu agricultorii. Odată satisfăcute 
obligaţiile cantitative si calitative ale planului, 
întreprinderea contractantă îşi poate păstra o parte din 
profituri, putând dispune de ele pentru reinvestitii sau 
prime; totodată, ea poate face împrumuturi de la bănci şi 
să schimbe cu alte uzine producţia ce-i rămâne după 
achitarea cotelor. În schimb, ea este supusă unor 
constrângeri fiscale faţă de statul central (impozit 
progresiv, de la 7 la 55% din beneficii) şi faţă de autorităţile 

locale (taxe, cotizaţii...). Acestea din urmă tind să joace un 
rol tot mai mare, descentralizarea fiind una dintre ideile- 
forţă ale reformei. Municipalităţile sunt dotate cu puteri în 


materie de investiţii, distribuire, pret, restructurări... În 
1985, în afara municipalitätilor cu drept deplin, 58 de oraşe 
participă - nu fără dificultăţi - la acest proces de 


descentralizare. 

În interiorul întreprinderii se întrevăd schimbări. Datorită 
creării unui „congres al muncitorilor şi funcţionarilor”, 
puterea decizională devine mai puţin dependentă de partid 
şi sindicate. Individual sau pe ateliere, se pot negocia 
contracte de producţie cu conducerea întreprinderii. Cu 
scopul de a responsabiliza mai mult personalul, de a 
revaloriza rolul tehnicienilor (mai bine formaţi) şi de a 
diminua presiunea politică, aceste eforturi se alătură unei 
creşteri generale a remuneratiilor, bazată pe generalizarea 
primelor. 

Reforma cea mai delicată - dar şi cea mai necesară 
pentru eficientizarea funcţionării întreprinderilor pe cale de 
autonomizare si pentru facilitarea integrării Chinei în 
comerţul internaţional - se dovedeşte a fi, fără îndoială, 
aceea a sistemului general al prețurilor. Ţinând prea putin 
cont de structura cererii şi costurilor, sistemul în vigoare în 
timpul perioadei maoiste are drept consecinţă - după chiar 
spusele autorităţilor - stabilirea „unei distantäri iraționale 
între preţ şi marfa”. Totuşi, teama de o creştere a preţurilor 
susceptibilă de a pune în pericol regimul îi face pe 
responsabili să întârzie primele decizii (hotărâte abia la 
sfârşitul lui 1984) şi să nu ia decât măsuri incomplete, 
nesatisfacătoare. Astfel, se decide ca producţia industrială 
să se supună la trei tipuri de regim de preţ, în funcţie de 
produse: ansamblul materiilor prime ar avea un preţ fix şi 
uniform, o parte din produsele semifinite fiind supusă 
aceluiaşi regim; o altă parte, corespunzătoare cantităților 
rămase după achitarea cotelor, ar fi trimisă pe piaţă la 
preţuri variind între anumite limite; iar produsele finite ar fi 

comercializate în mod liber. Prin urmare, autorităţile tind să 
diminueze numărul de produse la preţuri oficiale (de la 120 
la 60, apoi la 23), să le reajusteze pe acestea din urmă şi să 
generalizeze preţurile fluctuante. O asemenea combinaţie a 
planificării şi a pieţei se dovedeşte a fi delicată si, 
conjugată cu o politică monetară prost controlată, 
antrenează - după cum vom vedea - multiple 
disfunctionalitäti socio-economice. 

In ciuda acestor dificultăţi, bilanţul general al „reformei 
urbane” este, într-o primă perioadă, mai degrabă pozitiv. În 
câţiva ani, partea industriei în producţia internă a trecut de 
la 41,7% (1978) la 45,8% (1984), producția industrială 
aproape s-a dublat (46,9% din 1980 până în 1985), 
recordurile revenind industriei uşoare (industria textilă, 
industria alimentară...) şi, mai ales, industriilor rurale 
ţărăneşti (21,9% creştere anuală medie între 1979 şi 1986). 
Dezvoltarea remarcabilă a acestora din urmă şi prudenta 
reformei industriilor urbane în materie de utilizare a mâinii 
de lucru permit, cel puţin la început, limitarea şomajului, 
fără a dăuna remuneratiilor. Ba mai mult, se înregistrează o 
creştere foarte sensibilă a venitului anual mediu al 
muncitorilor, cu 34% în 1984 faţă de 1978. 


2.3.3. Deschiderea externă 


O altă parte a tripticul reformist al echipei Deng Xiaoping 
a constat în a pune capăt cvasi-autarhiei în care trăise 
China lui Mao Zedong. Cu scopul de a promova exporturile, 
monopolul comerţului exterior a fost treptat micşorat 
(posibilităţi pentru provincii şi întreprinderi de a proceda la 
schimburi directe cu parteneri străini), a fost promulgată o 
legislaţie privind societăţile cu capital mixt, China a aderat 
la Banca mondială şi FMI... 

Aceste măsuri şi creşterea producţiei au permis 
schimburilor externe să înregistreze un progres deosebit 

(30% în medie anuală din 1978 până în 1985). Totuşi, 
totalul exporturilor (compuse mai ales din petrol brut şi 
produse textile) a rămas de multe ori (1978-1979, 1980, 
1984, 1985...) sub nivelul importurilor (uzine „la cheie”, 
semifabricate, bunuri de consum...), aflate într-o netă 
expansiune. În 1984, deficitul comercial s-a ridicat la 16 
milioane de dolari. Deşi Japonia domină această nouă piață 
(36,6% în 1985), nici celelalte puteri economice mondiale - 
Statele Unite (11,7%) şi Europa occidentală (14,2%) - nu o 
neglijează; după cum nu o neglijează nici Hong Kong-ul, şi 
nici Macao (13,5%). 

Fiind conştientă de nevoile mari ale ţării - atât în 
tehnologii, metode de gestiune, cât şi în furnituri de 
semifabricate, produse finite şi bunuri de consum -, echipa 
reformatoare a pus la punct, încă din 1978, o lege privind 
întreprinderile mixte (extinsă de-a lungul anilor), care a 
permis partenerilor comerciali străini să investească direct 
în industria chineză. Din 1978 până în 1985, 4,6 miliarde de 
dolari „externi” au fost astfel injectate în economie fie sub 
forma unor societăţi pe acţiuni („joint ventures”) cu capital 
mixt (din care cel puţin 25% furnizat de partenerul străin) - 
931 au fost înfiinţate din 1978 până în 1984, şi 1.300 doar 
într-un singur an, 1985! -, fie sub forma întreprinderilor cu 
capital integral străin, create în interiorul „zonelor 
economice speciale”. 

Aceste ,zone” - o altă fatetà originală a ,gaige”-ului - au 
fost definite de o serie de legi care s-au eşalonat din iulie 
1979 până în ianuarie 1985. Deja la această dată, de-a 
lungul a 1.800 km de coastă, cu precădere în patru „zone 
speciale” situate în apropiere de Taiwan şi Hong Kong, 
precum şi în paisprezece „mari oraşe de coastă”, capitaliştii 
străini aveau toate facilităţile (scutiri vamale şi degrevări 
fiscale) pentru a înfiinţa întreprinderi de fabricare a unor 
produse pentru reexport. 

În consecinţă, deşi „gaige”-ul avea să cunoască destul de 
repede numeroase disfunctionalitäti - pe care le vom evoca 

în ultima parte a acestui capitol -, el începe totuşi, extrem 
de repede (în cinci-şase ani), să schimbe imaginea Chinei. 
După cum remarcă J.-L. Domenach, „politica de 
modernizare a lui Deng Xiaoping a contribuit, cu siguranţă, 
la îmbunătăţirea şi chiar, în mod paradoxal, la egalizarea 
condiţiilor de viaţă ale populaţiei chineze, mai mult decât 
toate proclamatiile egalitare ale epocii maoiste”. 


2.3.4. „Dezideologizarea” politicii externe 


Prioritatea absolută acordată dezvoltării economice i-a 
determinat pe conducătorii epocii post-maoiste să renunţe 
la o politică externă militantă - care avea ca obiect 
difuzarea unui model ideologic revoluţionar -, pentru a se 
orienta spre o politică realistă, susceptibilă să ajute la 
modernizarea ţării. De fapt, însuşi Mao Zedong se raliase 
foarte repede acestei concepţii a unei Realpolitik, 
practicată în mod strălucit de Zhou Enlai înainte de 1965, şi 
mai ales după 1971. Echipa lui Deng Xiaoping a mers pe 
urmele sale şi şi-a consolidat orientarea către o diplomaţie 
de deschidere, asigurând astfel politicii externe chineze o 
neobişnuită continuitate de aproximativ douăzeci de ani. 

Una dintre principalele axe ale acestei diplomaţii a 
„dezideologizării” a constat în stabilirea sau restabilirea - 
fără gânduri ascunse de ordin militar - a unor relații cu 
țările lumii a treia (în special cu cele africane), 
propovăduind cooperarea Nord-Sud şi iniţiativele de 
solidaritate dintre state, de tipul celor din grupul Contadora 
din America centrală. Cealaltă a constat în stabilirea de 
relaţii cu cei trei mari adversari istorici: Statele Unite, 
Uniunea Sovietică şi Japonia. 

Prima din aceste răsturnări diplomatice a avut în vedere 
Statele Unite. În ciuda unui litigiu vechi şi complex 
(probleme legate de Taiwan, Coreea, de războiul din 
Vietnam, de Japonia...), negocierile în scopul unei apropieri 

- începute prin vizita lui Nixon în februarie 1974 - au putut 
fi încheiate în decembrie 1978. Livrările de arme americane 
Taiwanului şi cotele impuse de Washington exporturilor 
textile chineze au afectat o perioadă (1982-1983) relaţiile 
dintre Beijing şi fostul „Tigru de hârtie”, dar criza nu a avut 
consecinţe, relaţiile economice şi culturale (trimiterea a 
10.000 de studenţi chinezi la universităţile americane) 
consolidându-se în continuare. Totuşi, dornic să se 
elibereze de confruntarea Est-Vest şi să se apropie de 
URSS, Beijingul s-a îndepărtat discret de Washington - în 
special de administraţia Reagan, considerată ca fiind prea 
ofensivă. 

In aceste condiţii, o reluare a relațiilor cu „fratele mai 
mare” al anilor '50 nu a mai părut imposibilă. Încă din 
octombrie 1969 a avut loc o nouă relansare a negocierilor, 
urmată de o dezvoltare clară a schimburilor între cele două 
ţări. Deşi întrerupte de unele iniţiative războinice 
(invadarea Cambodgiei de către Vietnam şi riposta Chinei; 
invadarea Afghanistanului de către URSS în decembrie 
1979...), totuşi convorbirile au continuat. Cu cât Beijingul a 
făcut atunci eforturi în vederea ameliorării relaţiilor, cu atât 
conducătorii sovietici (cu excepţia lui Andropov, ceva mai 
conciliant) s-au arătat mai reticenti, „incapabili - după cum 
notează J. Levesque - să accepte ideea că o ţară mare 
precum China poate fi un membru total independent al 
comunităţii socialiste, cu importante interese divergente”. 
Totuşi, au fost încheiate acorduri bilaterale în 1982, 1983 şi 
1985. lar venirea la putere a lui Gorbaciov şi aplicarea 
progresivă a politicii sale de dezangajare au permis în 
sfârşit celor două state să-şi întărească şi mai mult relaţiile. 

Drumul parcurs în direcţia Japoniei a fost, paradoxal, mai 
putin întortocheat. Iniţiată în 1971 prin misiuni, consolidată 
de vizita lui Tanaka - noul prim-ministru japonez - în 
septembrie 1972, concretizată prin numeroase acorduri 
comerciale şi o puternică dezvoltare a schimburilor, 
apropierea a fost oficializată prin semnarea unui tratat de 

pace si prietenie la 23 octombrie 1978. Cei doi vechi 
adversari au dorit să uite trecutul. „Sute şi mii de 
industriaşi japonezi să vină în China pentru a investi!” - 
aceste cuvinte ale lui Deng Xiaoping adresate lui Nakasone 
(aflat în vizită la Beijing în martie 1984) nu ar putea 
exprima mai bine deplina supunere a noii diplomaţii 
chineze imperativelor economice. Faţă de acestea din 
urmă, totul trecea de acum pe al doilea plan; şi istoria, şi 
ideologia... 

3. RATEURILE SISTEMULUI DENG XIAOPING 


Deja la sfârşitul anului 1984, şi mai ales în primăvara 
următoare,  decolectivizarea agriculturii şi anihilarea 
controalelor birocratice provoacă ,dezordini” nelinistitoare. 
Conservatorii nu ezită să-l pună într-o postură incomodă pe 
Deng Xiaoping, lăsând să se înţeleagă că ,gaige”-ul a 
deviat de la direcţia socialistă. Începe astfel o perioadă 
dificilă, în care se conjugă derapärile reformismului 
economic, tensiunile sociale şi agitatiile declanşate în sânul 
PC de proiectele de reformă politică. 


3.1. Rateurile politice 


3.1.1 Proiectul de „modernizare” a sistemului 
politic 


Mai bogat în intenţii şi promisiuni decât în realizări 
efective, reformismul politic al echipei lui Deng Xiaoping nu 
prea face impresie bună, pe drept cuvânt, faţă de 
perestroika lui Gorbaciov, iniţiată pe la mijlocul anilor '80. 
Prioritară la Moscova, reforma sistemului politic a fost 
mereu privită la Beijing ca un simplu mijloc de a însoţi 
relansarea economică. Departe de a urmări o refacere 
radicală a sistemului - imposibilă de realizat fără încălcarea 
acordului tacit încheiat cu conservatorii -, conducătorii 
chinezi par să fi gândit că realizarea obiectivului lor major, 
modernizarea grabnică a economiei, impunea doar o 

redefinire a funcţiilor Partidului în sânul statului şi societății. 
Fără a repune în discuţie rolul motor al Partidului, ei par să 
dorească slăbirea monopolului său, pentru a-i reînnoi 
structurile şi a-i reînsufleţi energiile individuale. 

La această dezbatere (abia conturată) pe tema 
„modernizării” sistemului politic participă direct 
conducătorii si, accidental, o mână de intelectuali 
reformatori. Primul, Deng Xiaoping, îşi face cunoscut 
punctul de vedere într-un discurs despre „reforma 
sistemului de conducere a Partidului şi Statului”, rostit în 
faţa Biroului politic în august 1980, dar care rămâne secret 
până în 1983. Abia în primăvara lui 1986, la sugestia lui 
Deng Xiaoping, Hu Yaobang pune reforma structurilor 
politice pe ordinea de zi. Secretarul general doreşte în 
special o mai bună echilibrare a sarcinilor între Partid şi 
Stat, o instituire a unei adevărate funcţii publice şi o 
„democratizare” a adunărilor populare.  /nte/ectualii 
progresişti - printre care Yan Jiaqgi, director al Institutului de 
ştiinţe politice, şi Fang Lizhi, prorector al Universităţii din 
Hefei - preconizează reforme mult mai profunde, care să 
permită o separare netă între Stat şi Partid, precum şi o 
abandonare treptată a monopolului acestuia din urmă. Un 
asemenea radicalism i-a speriat foarte tare pe conservatori 
şi a servit ca pretext pentru înlăturarea lui Hu Yaobang; aşa 
încât succesorul său la conducerea Partidului comunist, 
Zhao Ziyang, se arată mai prudent şi mai cumpătat, dar nu 
abandonează proiectul. În toamna lui 1987, el prezintă şi 
reuşeşte să convingă Comitetul central să adopte „cel mai 
ambițios plan de reformă politică din epoca Deng Xiaoping, 
proiect destinat să amelioreze un sistem socialist despre 
care PC admitea, în sfârşit, că se afla încă în «faza 
primară»” (J.-P. Cabestan). Fără a repune în discuţie 
sacrosanctul rol conducător al Partidului, el solicită 
suprimarea „grupelor de partid” din administrații si 
întreprinderi; preconizează o mai mare descentralizare; 
propune elaborarea unui drept administrativ; şi decide 

crearea unui Institut national de administraţie, care să 
recruteze ,functionarii de profesie”. 

După cum încearcă să facă (în aceeaşi perioadă) şi 
Gorbaciov în URSS - dar într-un mod mult mai sistematic -, 
adepţii lui Deng Xiaoping urmăresc să reechilibreze rolurile 
între cele trei componente ale oricărui sistem comunist: 
Partidul, Statul şi societatea. Pentru Partid, „modernizarea” 
constă în a-l face mai eficient prin întinerirea cadrelor, 
îmbunătăţirea funcţionării interne şi eliberarea acestuia de 
funcţiile de gestiune ce revin mai degrabă statului. Sunt 
luate măsuri clare în aceste direcţii. Reinnoirea cadrelor 
Partidului nu rămâne doar o dorință pioasă: în 1982, 
Comitetul central are 45% de noi membri, iar în 1987, 65%; 
Biroul politic şi Comitetul permanent sunt şi ele întinerite; 
responsabilii regionali de asemenea (în 1985, 15 prim- 
secretari şi 13 guvernatori de provincie sunt înlocuiţi). In 
ciuda unor puternice reticenţe în mentalități - prestigiul 
bătrânilor „înţelepţi” - învinse cu greu de acordarea „unor 
prime de început”, peste un milion de „demisii voluntare” 
sunt înregistrate într-un an. În acelaşi timp, recrutarea îi 
favorizează pe licentiati şi pe oamenii de teren. 

Tot în scopul sporirii eficacităţii si credibilitätii sale, PC 
experimentează forme noi de funcţionare, pe care le 
botează - putin cam repede - cu termenul de 
„democratizare”. Încă din 1984, la Shanxi are loc alegerea - 
prin vot secret, din şase candidaţi - a unui secretar de 
provincie al Partidului. Aceeaşi formulă (scrutin secret) este 
folosită pentru reînnoirea membrilor conferinţei PCC. Doi 
ani mai târziu, numărul de candidaţi la Comitetul central 
este ceva mai mare (5%) decât numărul mandatelor. 

Restabilirea rolului statului nu este dusă prea departe de 
către reformatori. Măsura esenţială priveşte recrutarea 
funcţionarilor, care de acum scapă, în principiu, de 
influenţa Partidului, deoarece „profesioniştii” susţin un 
concurs, iar adunările populare pot exercita un rol de 
observator asupra „politicilor” recomandate de Partid. Nu 

este vorba decât de un început timid al separării funcţiilor 
între Partid şi Stat, propovăduită de câţiva reformatori. 

In ceea ce priveşte societatea, deşi în continuare nu prea 
este asociată la exercitarea puterii, beneficiază totuşi de 
câteva măsuri care limitează arbitrarul acesteia din urmă 
şi-i definesc mai bine drepturile. Numai în doi ani (1980- 
1982), aproximativ douăsprezece texte legifereazä în 
privința căsătoriei, nationalitätii, întreprinderilor mixte. O 
lege permite cetăţenilor să exercite un recurs jurisdictional 
împotriva administraţiei, iar Zhao Ziyang preconizează în 
planul său de reformă din toamna lui 1987 fixarea prin legi 
a exerciţiului marilor libertăţi publice (presă, asociaţie, 
manifestaţie). Chiar dacă nu este vorba, ca în URSS, de un 
adevărat „glasnost”, reducând deschis cenzura şi invitând 
mass-media la transparenţă, perioada lui Deng Xiaoping 
este totuşi mai favorabilă intelectualitätii decât perioadele 
anterioare. Povara ideologică ce acoperea până atunci 
ansamblul activităților societății devine mai uşoară, 
ridicându-se uneori suficient de mult pentru a face loc unor 
spaţii de libertate. Deşi marxism-leninismul şi gândirea 
maoistă rămân „îndrumătorii” oficiali, cele două ideologii şi- 
au pierdut totuşi caracterul sacru. Unii intelectuali - printre 
care şi fiul lui Deng Xiaoping - îndrăznesc să reexamineze 
raporturile dintre umanism şi marxism, capitalism şi 
socialism. Pentru economistul Ma Ding, „principala sarcină 
la care trebuie să facă faţă economia politică marxistă nu 
mai este aceea de a critica vechea lume capitalistă, ci de a 
facilita sarcina cea mai arzătoare, edificarea unei noi lumi 
socialiste. lar pentru aceasta nu există vreo reformă dată 
de-a gata în Capitalul, nici în orice altă operă clasică a 
marxismului”... 

Cutezătoare si de neimaginat în timpul perioadei 
maoiste, dar chiar şi în timpul mişcării celor O sută de Flori, 
aceste luări de poziţie dovedesc şi o moderare a controlului 
asupra informaţiei şi a vieţii spirituale. Sporirea numărului 
de ziare şi reviste face mai complex exerciţiul cenzurii; 

câteva titluri - ca de exemplu revista literară „Shuhuo” 
(„Recolta”) sau „Shijie jingji daobao” (Buletin de economie 
mondială) - demonstrează un interes marcant pentru ideile 
noi. Bineînţeles, conservatorii nu renunţă, dar tună şi 
fulgeră împotriva nelegiuitilor care îndrăznesc să pună în 
discuţie vulgata oficială. Insă personalități de seamă 
protejează intelectualitatea, în special Hu Yaobang, care, 
încă din 1976, în calitate de responsabil al Academiei de 
ştiinţe, ajută la reabilitarea elitelor victime ale maoismului. 
In legătură cu perioada în care Hu Yaobang s-a aflat la 
conducerea Partidului, astrofizicianul Fang Lizhi avea să 
remarce mai târziu că a fost „cea mai bună perioadă pe 
care au cunoscut-o intelectualii” din 1949. Este adevărat 
că, până la destituirea lui Hu Yaobang (1987), campaniile 
dogmaticilor împotriva intelectualităţii s-au oprit brusc. 
Succesorul său, Zhao Ziyang, face şi el tot posibilul pentru 
a păstra un climat deschis, dar este stingherit de 
degradarea continuă a tendinței reformiste din sânul 
echipei conducătoare. 


3.1.2. Rezistenţa conservatorilor 


Coaliția care acceptase, sub diverse forme, să-l susţină 
pe Deng Xiaoping în lupta sa împotriva lui Hua Guofeng se 
dizolvă de-a lungul timpului. „Dezordinile” - reale sau 
presupuse - induse prin aplicarea ,gaige”-ului reprezintă 
ocazia unor noi înfruntări în sânul conducerii Partidului. 
Discretă până în 1983, opoziţia conservatoare se afirmă şi 
devine înverşunată din vara lui 1986, la puţin timp după 
dezbaterea privind reforma structurilor politice. Totuşi, 
înfruntarea dintre linii şi facţiuni nu a fost niciodată 
declarată şi directă, îmbrăcând de cele mai multe ori forme 
ascunse. 

Tabăra progresistă regrupează în jurul lui Hu Yaobang 
cadre şi tehnocrati tineri şi deschişi, care, asemenea unor 

„elicoptere” (porecla lor), se înalţă cu repeziciune în 
carieră. Este cazul lui Hu Qili şi Qiao Shi, deveniți membri ai 
Comitetului permanent al Biroului politic în 1987. Împreună 
cu Hu Yaobang, Zhao Ziyang reprezintă al doilea stâlp din 
acest „grup” care preconizează o extindere a economiei de 
piaţă şi un sistem politic mai suplu şi mai modern. 

Mai complexă, tabăra adversă - compusă din politicieni 
vârstnici, cu diverse nostalgii (de la maoism la liu- 
shaogism) - are drept numitor comun ostilitatea faţă de 
politica lui Hu Yaobang, considerată destabilizatoare şi, în 
sfârşit, sinucigaşă pentru regimul comunist. Dintre aceştia, 
Peng Zhen, datorită trecutului său (fost primar al Beijingului 
şi unul dintre primele victime ale Revoluţiei culturale), 
funcţiilor sale (preşedinte al Adunării naţionale în perioada 
1983-1988) şi importanţei clientelei sale, constituie unul 
dintre cei mai redutabili opozanți ai direcţiei liberale. Un alt 
vârf de lance al conservatorilor, Deng Liqun, se impune 
până la congresul al XIII-lea ca somitate a dogmatismului. 
Responsabil cu propaganda din 1982, el animă campania 
împotriva „poluării spirituale” din 1983 şi contra-reformei 
din 1987. În această aripă ultra-conservatoare trebuie 
situat şi Li Xiannian, care, după ce a participat la nimicirea 
Bandei celor Patru şi a fost economistul lui Hua Guofeng, şi- 
a folosit toată influenţa (în calitate de membru al 
Comitetului permanent al Biroului politic şi şef al statului) 
pentru a combate ,gaige”-ul. 

Mult mai puţin ostili faţă de ideea unui nou curs - şi 
colaborând câteodată la lansarea „gaige”-ului -, dar tot mai 
critici, odată cu trecerea anilor, faţă de politica lui Hu 
Yaobang, în interiorul aceleiaşi tabere conservatoare se află 
oameni ca bătrânul economist Chen Yun (născut în 1900), 
partizan al unei căi de mijloc, care lasă statului controlul 
resurselor esenţiale, abandonând sectoarelor private şi 
colective cât mai putin posibil; sau „tânărul” Li Peng 
(născut în 1928), fiul adoptiv al lui Zhou Enlai, tehnocrat ce 
susține controlul strict al economiei si menținerea 

sistemului politic. 

Evitând să-şi anunţe clar ultimele obiective, lăsând altora 
(Hu Yaobang, apoi Zhao Ziyang) responsabilitatea directă a 
reformelor, dezavuându-le în privinţa unor acţiuni sau în 
totalitate (destituirea lui Hu Yaobang în 1987 şi a lui Zao 
Ziyang în 1989), acceptând „pauzele” şi reculurile şi 
evitând problema succesiunii sale - ridicată explicit încă din 
1986 -, Deng Xiaoping ajunge, de bine, de rău, să joace un 
rol de arbitru şi să imprime „o mişcare de balans între 
reformă şi contra-reformă” (J.-P. Cabestan). Dar nu-i decât 
un compromis de faţadă, care maschează divergentele tot 
mai puternice asupra punctelor esenţiale - sau, cu alte 
cuvinte, „un compromis bolnav, care avea să provoace 
crize în lanţ” (Cheng Ying-xiang). 


3.2. Rateurile economice 


De cele mai multe ori, pretextele acestor înfruntări din 
sânul conducerii Partidului sunt furnizate, în cea de-a doua 
jumătate a anilor '80, de nenumăratele rateuri ale reformei 
economice, atât la nivel urban, cât şi rural. 


3.2.1. La sate... 


Deşi decolectivizarea, după cum am amintit, s-a dovedit 
repede a fi un succes, ea a trecut totuşi prin câteva 
incidente negative. Astfel, de timpuriu devine preocupantă 
slaba eficacitate a politicii de control demografic în mediul 
rural şi degradarea infrastructurilor agricole şi sanitare. 
Precum şi scăderea unor producții de bază: la cereale (cu 
aproape 10%), bumbac (cu peste o treime), cânepă... Chiar 
dacă această evoluţie poate fi interpretată prin prisma unei 
mai mari diversificări a gustului consumatorilor, totuşi se 

poate presupune că principala cauză o constituie noua 
politică a preţurilor. Deoarece „contractele” plătite la 
preţurile medii din anul precedent au înlocuit, începând din 
1985, livrările obligatorii, ţăranii hotărăsc să-şi diminueze 
producţia în regiunile unde, ca urmare a surplusurilor, 
preţurile guvernamentale au scăzut. Măsurile luate de 
autorităţi (creşterea preţurilor la cereale cu aproximativ 
20% în perioada 1985-1987) nu reuşesc să schimbe 
situaţia. Unele directive - cum ar fi vinderea la preţuri 
preferentiale a  îngrăşămintelor chimice - sunt total 
denaturate de abuzurile administratiilor locale. Acestea, de 
fapt, rămase atotputernice, încasează un comision enorm 
înainte de a le revinde ţăranilor. 

Menţinerea puterii politice din mediul rural în mâinile 
cadrelor de partid favorizează practicile ilicite. Stăpâni pe 
gestiunea instalaţiilor colective, având posibilitatea să 
acorde împrumuturi sau să scutească de unele taxe, aceste 
cadre nu întârzie să profite de noua situaţie economică 
pentru a-şi vinde serviciile şi, aliindu-se cu ţăranii 
îmbogăţiţi, să devină redutabili. 

Ca şi îmbogățirea cadrelor corupte, reuşita rapidă a 
agricultorilor ce locuiesc în apropierea marilor oraşe - 
specializaţi în culturile de zarzavaturi - sau a celor activând 
în industriile rurale accentuează inegalităţile şi sporeşte 
tensiunile sociale. De asemenea, decolectivizarea are drept 
consecinţă provocarea unui important exod al populațiilor. 
exod agricol, atunci când ţăranii se lansează în activităţi 
comerciale sau artizanale fără a părăsi însă satele; exod 
rural, atunci când încearcă să migreze la oraşe. Diminuarea 
suprafeţei terenurilor cultivate - îndeosebi datorită 
urbanizării si anarhiei înființării micilor întreprinderi rurale - 
constituie unul dintre factorii de plecare. Din 1980, 
suprafața pământurilor cultivate se pare că a scăzut cu 
466.000 ha pe an. 


3.2.2. ...şi în marile aglomerări 

Derapajele  „gaige”-ului în sectorul urban sunt mai 
numeroase şi considerate chiar mai periculoase. Odată cu 
introducerea reformei, pragmatiştii şi conservatorii au 
păreri diferite în privinţa mărimii „coliviei”, adică referitor la 
importanţa care ar trebui acordată economiei de piaţă în 
cadrul unei economii planificate. În opinia lui Chen Yun, 
această introducere trebuie să fie prudentă şi limitată. 
Deoarece planificarea este elementul de bază într-un regim 
socialist, economia de piaţă trebuie considerată un 
paleativ, ţinut sub supravegherea celor de sus. Guvernul nu 
trebuie să piardă niciodată controlul economiei, în special 
să nu lase niciodată ca rata de creştere să o ia razna: „în 
1984 - precizează economistul Partidului - nivelul brut al 
producţiei industriale a suferit o creştere de 14% în raport 
cu anul precedent. În primele şase luni ale anului 1985, 
creşterea a fost de 22% în raport cu primul semestru al 
anului trecut. Este imposibil să continui cu un ritm atât de 
ridicat. Cu cât se avansează mai repede, cu atât mai târziu 
se atinge scopul”. Aceste simptome de supraîncălzire se 
confirmă începând din 1985, dar în special în 1988, prin 
creşteri excesive ale producţiei industriale (de la 18 la 
20%), ale investiţiilor (18,5%) şi ale preţurilor cu amănuntul 
(mai mult de 8,5%, conform cifrelor oficiale, mult sub 
valoarea reală). 

Problema pusă de aripa conservatoare nu este doar o 
chestiune de ritm global al investiţiilor şi dezvoltării, ci mai 
ales aceea a dezechilibrelor din ce în ce mai marcante între 
diferitele sectoare ale economiei (dezvoltarea rapidă a 
întreprinderilor comerciale de stat - al căror număr trece de 
la 103.000 în 1978 la 327.000 în 1988; şi dezvoltarea 
timidă a întreprinderilor industriale - 84.000 în 1978; 
99.000 în 1988) şi între sectoarele public şi privat. În timp 
ce reprezintă 70% din producţie, întreprinderile de stat - 
paralizate din cauza ingerintelor Partidului şi a proastei 
gestiuni - nu înregistrează decât o creştere de 6,2% în 
1986. Peste 20% dintre ele sunt în deficit, ceea ce necesită 

un ajutor costisitor din partea statului, evaluat pentru cel 
de-al 7-lea plan cincinal (1986-1990) la 28 de miliarde de 
yuani pe an. In ciuda acestui ajutor, 300.000 de 
întreprinderi trebuie declarate falimentare în 1988. În 
schimb, cooperativele şi sectorul privat înregistrează rate 
de creştere foarte mari (16,7% pentru sectorul colectiv în 
1986) şi fac dovada unui mare dinamism. Încă din 1987, 25 
de milioane de persoane - adică cu 3 milioane mai mult 
decât în sectorul de stat - au ales să investească în 
întreprinderi private (comerţ cu amănuntul, artizanat, 
reparaţii...). 


3.2.3. Incidentele sociale ale unei economii 
ambalate 


Reforma generase astfel, puţin câte puţin, o economie cu 
mai multe viteze, pe care statul nu o mai stăpânea. Se 
observau disonante grave de tot felul, îndeosebi pe plan 
social. În funcţie de sector (stat, colectiv sau privat), în 
funcţie de localizarea şi specialitatea întreprinderilor, 
diferenţa dintre venituri era din ce în ce mai marcantă. 
Dacă în sectorul de stat, în ciuda părţii exorbitante a 
bugetului care le era atribuită, salariile şi primele reuşeau 
cu greu să facă faţă inflaţiei, cu totul altfel stăteau lucrurile 
în sectorul privat şi colectiv. Existau multi birocrati, rămaşi 
stăpâni pe putere, care, administrând sectorul de stat, 
investeau enormele fonduri „extra-bugetare” în sectorul 
privat, prin intermediul unor entităţi colective (colectivităţi 
teritoriale, organe administrative, birouri de partid...). 
Această dereglare brutală a salariilor şi veniturilor, 
acceptată de partizanii lui Deng Xiaoping ca una dintre 
consecinţele inevitabile - şi stimulative - ale introducerii 
noţiunilor de profit şi rentabilitate, nu era privită cu ochi 
buni de adversarii lor, care vedeau în aceasta o 
reîntoarcere la inegalitätile de şanse de altădată, fiind cu 

greu suportată de partea cea mai frustrată a populaţiei 
urbane. În aceste condiţii, problema şomajului devenea 
crucială odată cu apariția în fiecare an a 6 milioane de 
tineri pe piața forței de muncă. 

Cele mai înspăimântătoare spectre ale unei economii 
ambalate apăruseră în câţiva ani: stagnarea sau scăderea 
producţiei cerealiere; penuria materiilor prime (datorată 
deficienţelor mijloacelor de extracție şi transport); 
dezechilibrul profund al sistemului economic împărţit acum 
într-un sector de stat şi unul comercial; accentuarea 
inegalitätilor sociale; slăbirea constantă a puterii centrale în 
favoarea aparatelor regionale şi locale ce practicau un 
protectionism dăunător  dezregionalizării economiei si 
dezvoltării unei pieţe nationale concurentiale; creşterea 
îngrijorătoare a corupţiei în rândurile funcţionarilor şi 
Partidului; creşterea continuă a inflaţiei (7,2% şi 18,5% - 
oficial - în 1987 şi 1988; 30 până la 40% după părerea 
experţilor străini). În concluzie, după cum notează Y. 
Chevrier, „pragmatismul lui Deng Xiaoping părea să fi ajuns 
într-un impas chiar înainte ca criza să culmineze cu 
înfruntările din primăvara lui 1989”. 


3.3. Înfruntările de la sfârşitul anilor '80 


Într-un dublu context al degradării climatului social intern 
şi al unei profunde reconsiderări a autorităţii regimurilor 
comuniste în Occident (v. capitolul următor), la sfârşitul 
anilor '80 în China se afirmă două mişcări de mare 
amploare: una provenind de la o minoritate socială: 
tineretul studenţesc; cealaltă - de la o minoritate naţională: 
comunitatea tibetană. 


3.3.1. Exploziile anti-chineze din Tibet 

Mai multe confruntări grave care, în perioada 1987-1989, 
au loc în Lhasa, capitala Tibetului, furnizează un exemplu 
tragic al limitelor reformismului deng-xiaoping-ist şi al 
eşecului tentativelor de asimilare a minorităţilor etnice. 

Cu intenţia de a se depărta de politica exclusiv represivă 
a Partidului practicată imediat după revolta din 1959 şi în 
timpul Revoluţiei culturale, echipa Deng Xiaoping Hu 
Yaobang optase mai întâi pentru moderație. Ea făcuse 
dovada unei mai mari tolerante faţă de budism, şi a 
reconstruit câteva mănăstiri importante devastate de 
Gărzile roşii. Odată cu 1982, s-au făcut eforturi mari pentru 
stimularea economiei şi ridicarea nivelului de trai, în timp 
ce Administraţia chineză fusese epurată de cele mai 
intransigente elemente. Începând din 1984, ţara s-a deschis 
mult turismului, conducătorii de la Beijing estimând, fără 
îndoială, că politica lor conciliantă câştigase parte a 
populaţiei. În realitate, voinţa de independenţă se 
consolidase, în special datorită reluării contactelor cu 
exilaţii tibetani regrupati în jurul lui Dalai-lama - foarte 
activ din punct de vedere diplomatic - şi a reînnoirii clerului 
budist. Mai multe serii de revolte în numai 18 luni au 
demonstrat persistenta  vigorii sentimentului national 
tibetan. 

Prima din aceste explozii anti-chineze are loc la sfârşitul 
lui septembrie 1987, în timpul vizitei lui Dalai-lama în 
Statele Unite, pe parcursul căreia acesta expune cele cinci 
puncte ale „planului său de pace”: transformarea Tibetului 
într-o „zonă a păcii”; abandonarea de către Beijing a 
politicii sale de colonizare han; respectarea Drepturilor 
omului; respectarea mediului natural; începerea 
negocierilor. La şase zile după acest discurs important, /a 
27 septembrie 1987, în piața principală din Lhasa, 
aproximativ treizeci de lama, fluturând drapelul albastru, 
roşu, alb şi galben al Tibetului liber, încep să strige 
sloganuri de independenţă. Sunt arestaţi imediat. La 
octombrie, în timp ce China sărbătoreşte cea de-a 38-a 

aniversare a instaurării regimului comunist, aproximativ 
patruzeci de lama repetă întâmplarea de la 27 septembrie, 
ajungând în scurt timp la postul de poliţie. Dar, de această 
dată, mai multe mii de tibetani intră în acţiune, sparg cu 
pietre sediul poliţiei şi dau foc vehiculelor. Forţele de ordine 
intervin violent, folosind chiar arme de foc. Un anunţ afişat 
în noapte arată un prim bilanţ: „Douăzeci de oameni au 
murit, dar va fi nevoie de mult mai mulți!”. Incă din 6 
octombrie, aproximativ şaizeci de călugări încearcă să 
pătrundă în oraş - care e încercuit de poliţie - pentru a cere 
eliberarea coreligionarilor. 

În primăvara următoare, la 5 martie 1988 (sărbătoarea 
Marii Rugăciuni şi prima dezbatere pe tema Tibetului la 
Comisia drepturilor omului de la Geneva) sângele curge din 
nou în capitală. La sfârşitul zilei, tineri lama întrerup 
rugăciunile pentru a scanda: „Libertate Tibetului! Jos 
opresiunea chineză! Trăiască Dalai-lama!"”. Mii de persoane 
- aproximativ 6.000 - reiau manifestatiile, intonând cântece 
naţionaliste, bombardând poliţia cu pietre, jefuind şi 
incendiind magazinele chinezilor. La sfârşitul acestor 
înfruntări care aveau să înregistreze cel puţin opt morţi, 
populaţia este supusă unor arestări masive (2.500, conform 
guvernului în exil). 

Totuşi, hotărârea clerului rămâne de neclintit. 
Comemorarea celei de-a 40-a aniversări a Declaraţiei 
drepturilor omului de către ONU constituie ocazia unei no; 
manifestații a călugărilor lama la 10 decembrie 1988. 
Bilanţul este crâncen: circa morţi, zeci de răniţi. La câteva 
zile după acest eveniment, la Beijing, 70 de studenţi 
tibetani se adună în piaţa Tian an Men pentru a acuza 
puterea, declarând public: „Ne-au ucis camarazii! 

O nouă şi sângeroasă revoltă cuprinde centrul Lhasei în 
zilele de 5, 6 si 7 martie 1989 (data aniversară a revoltei 
din 1959). Ca şi în 1987 şi 1988, totul începe prin 
manifestatia unor călugări lama, degenerând în violente 
împotriva instituțiilor oficiale, vehiculelor de poliţie, 

magazinelor aparţinând chinezilor. Represiunea e mai 
nemiloasă ca oricând. După trei zile, rezultatul este 
înspăimântător: 50-60 de victime, sute de răniţi şi 
nenumărate arestări. Este evident că la Beijing conducătorii 
vor să-şi afirme autoritatea şi să demonstreze - inclusiv 
„fraţilor” sovietici implicați în multiple contestaţii 
naţionaliste - hotărârea lor de a nu lăsa anarhia să se 
propage în ţară. Incă din 10 martie 1989, „Ziarul poporului” 
mărturiseşte că Tibetului i-a fost administrat un „şoc 
necesar”. Aceasta semăna mai mult cu un avertisment 
adresat întregii populaţii chineze, îndeosebi celui mai 
revendicativ nucleu, tineretul studenţesc. 


3.2.3. Primele manifestații studenţeşti (1986- 
1988) 


De la Revoluţia culturală, în China se desfăşoară - de 
cele mai multe ori pe ascuns, dar câteodată şi la suprafaţă 
- un adevărat război între generaţii. Dezläntuit şi crud, 
tineretul se dedă la numeroase hoţii. Propaganda e 
bucuroasă, de altfel, să amintească faptul că, în prima 
jumătate a anilor '80, 60-80% din delicte sunt comise de 
tineri, uneori sub 10 ani. Pentru a calma spiritele, Deng 
Xiaoping ia măsuri severe împotriva criminalității în general 
şi a delincventei juvenile în special. În iunie 1979, el invită 
„întregul Partid să acorde o importanţă deosebită” 
soluționării acestei probleme. La instigarea unor 
conducători conservatori ca Peng Zhen, pe parcursul unui 
întreg semestru al anului 1983 se duce o campanie vastă şi 
dură împotriva criminalităţii, tinerii şomeri, vagabonzii, 
delincventii si marginalizatii fiind sistematic arestaţi, 
încarceraţi, uneori executaţi. Comitetul central 
supralicitează prin difuzarea, în octombrie 1985, a unui 
„aviz privind consolidarea educației si prevenirea 
delincventei juvenile”. Chiar dacă declanşarea acestor 

„campanii” participă adeseori la luptele între factiunile 
conducătoare, este evidentă „suferinţa de a trăi” a unui 
tineret dezorientat şi demoralizat de repunerea radicală în 
discuţie a crezului ideologic al copilăriei, deceptionat de 
încetineala şi limitele noului curs şi adeseori fascinat de 
ispitele materiale ale Occidentului.  Sceptici, cinici, 
hedonisti, multi tineri chinezi cad la sfârşitul anilor '80 în 
marginalizare, şi chiar în delincventä. 

În campusurile universitare tulburarea este certă, deşi o 
mare parte a opiniei neagă sau este iritată de lucrul ăsta. 
Faptul că studenţii - aceşti „câini fericiţi”, cum sunt 
porecliti pentru a sublinia situaţia lor privilegiată, având 
deosebitul avantaj de a face parte din cei 2% din categoria 
lor de vârstă chemaţi la universitate, şi care, în plus, provin 
aproape toţi din nomenclatură - ar avea sentimente de 
nemulţumire, ba chiar plângeri clare împotriva regimului, 
uimeste şi scandalizează. Totuşi, situaţia lor nu este deloc 
de invidiat. Material, condiţiile lor de viaţă sunt destul de 
deplorabile: „Sunt cazaţi - povesteşte o profesoară 
franceză din Nanning, chiar la începutul anilor '90 - în 
dormitoare, fete şi băieţi separați în fiecare capăt al 
campusului. Intrările sunt supravegheate de militari de sex 
corespunzător. Dorm câte 7 în camere de 10 m?. Mobilierul 
se reduce la minimum; paturi suprapuse din fier sau lemn, 
o rogojină şi o plasă contra ţânţarilor. Nu există birou, nici 
dulap; o baie cu un dus cu apă rece. In aceste dormitoare 
electricitatea funcţionează numai trei ore pe zi: de la 6.30 
la 7, de la 18 la 20 şi de la 22 la 23. Pentru a avea puţină 
lumină, studenţii folosesc lumânări sau merg să studieze în 
sălile de curs”. Din punct de vedere moral sau ştiinţific, 
condiţiile nu sunt deloc mai bune. Atmosfera poliţienească, 
teama de exmatriculare, lipsa de zel şi mediocritatea 
profesorilor prost plătiţi induc un conformism dintre cele 
mai meschine şi mai demotivante. Viitorul profesional nu 
mai este stimulativ. Ţinând cont de suspiciunea cadrelor de 
partid faţă de intelectuali, studenţii trebuie să se aştepte la 

cariere mediocre. Pe acest plan, ca de altfel şi în alte 
domenii, deceptia lor este mare, căci speranţa schimbării 
stârnită de reforma lui Deng Xiaoping constituise una dintre 
ideile de bază ale adolescenţei lor. 

Deziluzionati, exasperati de permanentele piedici puse 
„Jaige”-ului de conservatorii Partidului, studenții se află la 
o răscruce: ori sunt de acord să devină executanti docili şi 
prost plătiţi ai unui sistem care oscilează între autocratie şi 
despotism luminat; ori încearcă, pe răspunderea lor, să-l 
reformeze. Câţiva optează pentru a doua variantă, 
încurajați de scrierile şi declaraţiile unei minorităţi de 
intelectuali progresişti. 

O parte a acestei /nte/ectualități se bizuie încă pe 
marxism şi aparţine Partidului. „Marxişti deschişi” sau „neo- 
marxişti”, favorabili politicii lui Hu Yaobang, aceştia nu sunt 
totuşi de acord în privinţa importanţei şi direcțiilor ce 
trebuie date reformelor. Li Yining, profesor la Universitatea 
Beida, merge până într-acolo încât susţine privatizarea 
completă a întreprinderilor publice. Aţii doresc să se inspire 
din experienţele lui Gorbaciov - precum Liu Binyan, jurnalist 
la „Ziarul poporului” - sau din experienţele ţărilor est- 
europene (Ungaria, Iugoslavia) - ca Su Shaozhi. Câţiva 
intelectuali, considerându-se marxişti şi rămânând uneori, 
şi ei, membri de partid, nu-şi ascund scepticismul în 
privinţa posibilităţii unei reînnoiri interne a sistemului, în 
opinia scriitorului Zhang Xianliang, unica soluţie este 
„reabilitarea capitalismului”, în ceea ce-l priveşte pe 
astrofizicianul Fang Lizhi, care nu întrevede nicio salvare 
pentru China în afară de „occidentalizarea integrală”, 
acesta devine gogorita conservatorilor din Partid, care-i 
denunţă acţiunea - ascunsă sau făţişă - în toate 
manifestatiile studenţeşti. 

Să fie o întâmplare faptul că mişcarea contestatară a 
universităţilor debutează, la 9 decembrie 1986, cu o grevă 
a 3.000 de studenţi de la Facultatea Tehnică din Hefei 
(Anhui), al cărei prorector este tocmai Fang Lizhi? Deşi 

motivul grevei este protestul împotriva lipsei libertăţii de 
alegere a delegaților studenţi la adunarea provincială, este 
incontestabil faptul că sloganurile greviştilor („Fără 
democraţie nu există modernizare”) sunt în perfectă 
concordanţă cu ideile astrofizicianului. Câteva zile mai 
târziu, în 22 de oraşe au loc manifestații identice. Peste tot, 
după ce şi-au expus problemele materiale (scăderea puterii 
de cumpărare a burselor, degradarea condițiilor 
alimentare...), tinerii revendică democraţia în universităţi 
şi... în afara lor. Pe un frig îngrozitor se afişează dazibao pe 
zidurile campusurilor. Unul dintre ele sugerează numirea lui 
Fang Lizhi ca reprezentant al studenţilor în Adunarea 
naţională. La 1 ianuarie 1987, 3.000 de studenţi defilează în 
piaţa Tian an Men, solicitând ,democratie”. Poliţia 
procedează la puţine interpelări, limitându-se la a-i filma cu 
atenţie pe manifestanți. În ajun, Deng Xiaoping nu a lăsat 
nicio urmă de îndoială în privinţa hotărârii sale de a 
menţine ordinea, indiferent de consecinţele imediate 
asupra opiniei internaţionale. 

Acest val de manifestații studenţeşti din marile oraşe 
furnizează un pretext excelent - încât unii văd în aceasta o 
manipulare a conservatorilor - pentru decapitarea taberei 
progresiste, Hu Yaobang fiind obligat să demisioneze (la 16 
ianuarie 1987), ca şi pentru încercarea de desconsiderare a 
intelectualităţii contestatare. Patru dintre liderii săi, Liu 
Binyan, Su Shaozhi, Wang Ruowang şi Fang Lizhi sunt 
excluşi din Partid, fapt care duce la creşterea popularității 
acestora în rândul tinerilor şi le dă o şi mai mare libertate 
de a critica regimul. 

În acelaşi timp, Li Peng, noul prim-ministru, Încearcă o 
calmare a studenților prin consolidarea formării lor politice, 
prin organizarea de stagii de lucru în întreprinderi şi prin 
introducerea taxelor pentru studiile universitare. Pentru 
aceşti tineri, asemenea măsuri au gustul amar al înfrângerii 
şi al umilinţei. Conducătorii nu numai că nu au răspuns 
doleantelor şi nu au acordat nicio clipă de atenţie 

aspiratiilor lor, dar încearcă să-i sufoce lovind în maeştrii lor 
spirituali şi îndepărtând de la putere principalul reformator. 
Trebuie luată în calcul exasperarea şi ura acestui tineret 
imediat după valul de manifestații din iarna lui 1986-1987 
pentru a înţelege explozia din primăvara anului 1989. 

Între timp, trei scurte mişcări contestatare (una la Beijing 
în aprilie 1988, cealaltă tot la Beijing, în iunie, iar a treia la 
Nanjing, în decembrie) ar fi trebuit să sugereze puterii 
chineze şi opiniei internaţionale că focul încă mocnea în 
campusurile universitare. Dar motivele înaintate atunci de 
studenţi (condiţii proaste de lucru, nesiguranţă, respingerea 
studenţilor străini africani...) au mascat coerenţa şi 
profunzimea unei contestaţii care, pe parcursul lunilor, a 
devenit din ce în ce mai politică. De asemenea, pentru 
conducătorii de la Beijing, ca şi pentru lumea întreagă, 
talazul studenţesc din primăvara lui 1989 a constituit o 
surpriză enormă. 


3.3.3. Tian an Men 1989 sau a doua 
„primăvară de la Beijing” 


Atmosfera nu prea calmă din primele luni ale anului 1989 
ar fi putut nelinişti. În plus, în zilele de revoltă care, în 
martie, incendiaseră din nou Tibetul ducând la decretarea 
legii marţiale, regimul întâmpinase o contestaţie sporită a 
unei părţi a  intelectualităţii, în ianuarie, Fang Lizhi 
publicase un text prevestitor, reluat în presa occidentală. 
Pentru el, eşecul ultimilor patruzeci de ani în China trebuia 
atribuit sistemului social în vigoare. Deşi recunoaşte 
schimbările remarcabile intervenite în economie şi în 
politica externă de la dispariţia lui Mao Zedong, el denunţă 
în schimb refuzul conducătorilor de a accepta carta 
Drepturilor omului adoptată de ONU şi de a începe orice 
reformă politică. In aceeaşi perioadă, astrofizicianul a 
adresat o scrisoare deschisă lui Deng Xiaoping, cerându-i 

eliberarea prizonierilor politici - printre care si a lui Wei 
Jingsheng. In februarie, aproximativ o sută de intelectuali - 
printre ei numărându-se şi apropiaţi ai lui Zhao Ziyang - au 
semnat o petiție de susţinere a scrisorii lui Fang Lizhi. Spre 
marea exasperare a autorităţilor, acesta din urmă a fost 
invitat la banchetul de rămas bun pe care preşedintele 
american George Bush l-a dat la sfârşitul sejurului său la 
Beijing. Toate aceste schimburi inofensive între un grup de 
intelectuali şi conducerea Partidului erau totuşi departe de 
a crea impresia că în această primăvară a anului 1989 
China se afla în pragul „celei mai importante mişcări de 
contestare a dictaturii PC de la 1949 încoace” (J.-P. 
Cabestan). 


Contestarea 


Totul a început prin imensa provocare constituită de 
omagiile numeroase şi insistente aduse memoriei fostului 
secretar de partid - Hu Yaobang -, decedat la 15 aprilie, 
îndepărtat de la conducere cu doi ani mai devreme. La fel 
ca şi cu treisprezece ani mai înainte, când reformatorii 
adepţi ai lui Deng Xiaoping dăduseră o gravă lovitură 
puterii (aflată atunci în mâinile lui Hua Guofeng) omagiindu- 
| pe Zhou Enlai, studenţii din 1989 au profitat din nou de un 
doliu naţional pentru a-şi manifesta opoziţia. La 17 aprilie, 
6.000 dintre ei părăseau Universitatea Beida pentru a se 
aduna în piaţa Tian an Men. Aplaudati de aproape 4.000 de 
oameni, studenţii cântă Internaționala şi strigă sloganuri 
(„Trăiască democrația, libertatea si egalitatea!”, „Jos 
corupţia şi birocraţia!”). În zilele următoare, sfidările la 
adresa puterii se accentuează. La 18 aprilie, tinerii 
manifestanți cer reabilitarea totală a lui Hu Yaobang şi 
demiterea guvernului. În nopţile de 18-19 şi 19-20 ei 
încearcă de mai multe ori să pătrundă în sediul Partidului, 
cu scopul „de a discuta cu primul-ministru despre 
democraţie”. Atunci poliţiştii intervin „fără violenţă, dar 

energic”, după spusele unui ziarist. Încă de pe data de 19, 
toate universităţile din Beijing, precum şi cele din Shanghai, 
Tianjin, Hefei şi Wuhan sunt în fierbere. 

Prozelitismul studenţilor care se intensifică în zilele 
următoare este considerat, după toate aparențele, drept o 
nouă provocare ce determină diviziuni în sânul Partidului. In 
ziua funeraliilor lui Hu Yaobang (22 aprilie), „comisia 
autonomă interuniversitară” din Beijing - care încearcă să 
coordoneze mişcarea - lansează un ordin de grevă generală 
în întreaga ţară, până la satisfacerea revendicărilor (dialog 
cu guvernul şi libertatea presei). Greva este efectivă în 41 
de universități din Beijing, dar nu se răspândeşte şi în 
celelalte sectoare profesionale. Populația urbană 
(funcționari, muncitori...) se limitează la susținerea 
financiară a organizațiilor studentesti. Dar mai apoi se 
mobilizează în număr mare (150-200.000 de persoane 
defilează la 27 aprilie în piața Tian an Men) atunci când 
tinerii manifestanți sunt amenințați cu o aspră represiune. 
De asemenea, ea se adună în număr foarte mare 
(300.000?) opt zile mai târziu, pentru a sărbători 70 de ani 
de la 4 mai 1919, când poporul s-a revoltat împotriva 
feudalismului, dând prima luptă pentru democraţie şi 
libertate. 

Provocarea supremă - „Palma trasă lui Deng Xiaoping de 
către studenti”, cum spunea ziarul francez „Libération” - 
este lansată puterii în timpul vizitei lui Mihail Gorbaciov 
(15-18 mai). Evenimentul, care ar fi trebuit să fie o 
apoteoză pentru Deng Xiaoping (prima întâlnire cu un şef 
de stat sovietic după treizeci de ani de vrajbă!), este 
transformat în Berezina. Deng se vede contestat în public 
(banderolele cer demiterea sa) şi vizitatorul său este 
martorul unor manifestații de o amploare uluitoare. 
Niciodată mişcarea nu a fost atât de populară, atât de vastă 
din punct de vedere social, şi numeric atât de 
impresionantă ca în timpul acestor zile. Emotionati de 
greva foamei începută de mai multe mii de studenți pe 12 

mai, locuitorii Beijingului năvălesc în piaţa Tian an Men 
pentru a-i susţine, perturbând protocolul de primire a lui M. 
Gorbaciov. În 17 şi 18 mai, se estimează că peste un milion 
de persoane (muncitori, funcționari,  poliţişti...), cu 
banderole pe cap, defilează în centrul capitalei. În seara 
zilei de 19 mai guvernul decide oprirea hemoragiei, 
anunțând ca principal remediu decretarea legii marţiale. 

Desigur, conducătorii nu izbutesc să se înţeleagă asupra 
atitudinii ce trebuia adoptată. Dar punerea în minoritate a 
lui Zhao Ziyang în Biroul politic (pe 17 mai) - după o serie 
de tentative (eşuate) de „dialog” cu contestatarii 
(schimburi televizate în zilele de 29, 30 aprilie, 1 şi mai ales 
18 mai, din care Li Peng iese umilit) - marchează înăsprirea 
puterii, confirmată imediat de anunţarea legii marţiale. 
Acest fapt produce efectul cel mai supărător. În ziua 
următoare, pe 20 mai, camioane şi blindate purtând 40.000 
de militari însărcinaţi cu degajarea pietei Tian an Men sunt 
opriţi de baricade la porţile capitalei. 


Represiunea 


Forţele de poliţie arătându-se ineficiente, puterea se 
hotărăşte să apeleze la armată; dar negocierile cu şefii 
militari sunt lungi şi anevoioase, unii veterani declarându- 
se ostili recurgerii la forţă. Privind „recucerirea pieţei Tian 
an Men ca un act de război” (J.-L. Domenach), Deng 
Xiaoping nu se grăbeşte în selectionarea unităţilor de 
intervenţie şi a şefilor lor, dând ordin de intervenţie abia în 
noaptea de 3-4 iunie, lăsându-i până atunci pe manifestanți 
să creadă că au câştigat partida. În acea noapte, tancuri şi 
mitraliere grele îşi croiesc drum spre piaţa Tian an Men fără 
a ezita să tragă asupra mulţimii, producând un adevărat 
măcel. „Redresarea situației” avea să coste viața a peste 
1.000 de persoane la Beijing - după Amnesty International 
- şi a altor 200 la Chengdu şi Lanzhou. 

Contrar temerilor, nu a existat o represiune cu adevărat 

masivă, căci Deng Xiaoping, dornic să continue ,gaige”-ul, 
nu a dorit să condamne întreaga mişcare reformatoare. Aşa 
încât, o dată în plus, a optat pentru un compromis, „un fel 
de bricolaj represiv” (J.-L. Domenach). Deşi, de fapt, 
represiunea a fost brutală, uneori sângeroasă, şi 
condamnările grave şi arbitrare, totuşi nu au existat, ca în 
1983, de exemplu, sute de mii de arestări, ci numai câteva 
mii: 6.000 oficial, 30.000 pe puţin după părerea experţilor 
din Hong Kong, din care o treime numai în Beijing; 100.000 
în opinia altora. Totuşi, Occidentul, fascinat de o revoltă 
care, timp de 2 luni, fusese evenimentul zilei la posturile de 
televiziune, a condamnat fără rezerve represiunea şi 
puterea. Într-o singură noapte, cel pe care revista 
americană „Time” l-a considerat „omul anului” (în 1979 şi 
1985) a fost pus de Istorie la stâlpul infamiei. 


Importanţa mişcării 


În Occident, mai ales în Franţa (unde se sărbătorea cu 
fast bi-centenarul Revoluţiei franceze), manifestatiile din 
piaţa Tian an Men au fost privite exclusiv ca o faptă eroică, 
de importanţă universală, a unui tineret deopotrivă revoltat 
împotriva unei puteri oarbe şi crude, şi purtător de cuvânt 
al unui întreg popor care suferea din lipsă de democrație. O 
asemenea reprezentare a evenimentului este astăzi 
contestată de aproape toţi sinologii, deoarece ea nu 
corespunde nici mentalităților, nici raportului de forte al 
societăţii chineze de la sfârşitul anilor '80. 

Pentru majoritatea manifestantilor - dacă exceptăm o 
parte infimă a elitei intelectuale -, principala aspirație nu 
era democraţia aşa cum este ea înţeleasă în Occident, nici 
respingerea globală a orientării socialiste a regimului. 
Tinerii din piaţa Tian an Men preconizau doar - după cum 
notează Marie-Claire Bergère - „o reformă a Partidului care 
să aducă la conducere oamenii de valoare cu care ei înşişi, 
în calitate de intelectuali, erau asociaţi”. În ochii lor, era 

suficientă schimbarea conducătorilor pentru a rezolva, 
totodată, problemele modernizării economice şi cele ale 
reformei politice. 

In ceea ce priveşte raportul de forţe în acţiune, acesta nu 
se stabileşte, în primăvara lui 1989, în funcţie de clivajul 
societate civilă - societate oficială. Ca şi în URSS şi în 
celelalte state din Europa de Est din aceeaşi perioadă, linia 
de fractură este alta. Fortele adepte ale evoluției şi forțele 
conservatoare se află, deopotrivă, în cele două societăți. 
„Coagularea” contestatară îi asociază pe reformatorii 
Partidului - în special pe cei care din 1985-1987 s-au 
desprins de Deng Xiaoping; pe studenţii preocupaţi de 
îmbunătăţirea situaţiei lor şi convinşi că schimbarea unor 
persoane aflate în fruntea Partidului-Stat ar fi suficientă 
pentru remedierea situaţiei; precum şi - fapt nou - 
populaţia urbană foarte afectată de zguduirile şi derivele 
„daige”-ului, şi nerăbdătoare să vadă instalată o echipă 
conducătoare omogenă, stabilă şi integră. 

Slăbiciunea acestei coaliţii de nemulțumiri ţine mai ales 
de absența unui proiect politic comun clar definit, sprijinit 
pe o ideologie conducătoare şi susţinut de o structură 
unificatoare. Se înţelege că aceasta a putut fi învinsă în 
cele din urmă de forţe la fel de bine organizate ca Partidul 
sau armata. Bineînţeles, după cum s-a văzut, conducerea 
Partidului rămâne mult timp divizată - dar, de la sfârşitul 
lunii mai, conservatorii influenţează în foarte mare măsură 
toate hotărârile luate de Deng Xiaoping, chiar dacă nu 
reuşesc să se sprijine pe populaţie (eşecul contra-revolutiei 
din 31 mai în favoarea lui Li Peng). În ceea priveşte armata, 
îndepărtată de la putere odată cu căderea lui Lin Biao, 
pentru ea era o ocazie de a regăsi un loc în primplanul 
scenei politice. 

Deşi nimicirea mişcării contestatare a fost urmată de o 
perioadă de reacţie conservatoare, aceasta a durat puţin. 
Fără îndoială, desatelizarea statelor din Europa de Est în 
1989 şi implozia sovietică din 1991 i-au convins pe Deng 

Xiaoping şi pe ceilalţi conducători influenţi că singurul mod 
de a evita o asemenea păţanie era relansarea foarte 
repede a procesului de reformă şi reuşita tranziţiei spre 
economia de piaţă. 

Capitolul X: 


DEZINTEGRAREA IMPERIULUI COMUNIST DE 
APUS 


In faţa unor tulburări de o asemenea amploare cum ar fi 
abandonarea maoismului şi trecerea Chinei la economia de 
piaţă, sau marea prăbuşire a comunismului sovietic, s-a 
vorbit uneori în Occident de o neaşteptată şi inexplicabilă 
„accelerare a Istoriei”. De fapt, toate aceste fenomene se 
aflau de mult timp în gestație - doar termenele erau 
imprevizibile. În cazul Uniunii Sovietice, am notat, de-a 
lungul acestor pagini, nenumăratele simptome ale 
cancerului care rodea puţin câte puţin sistemul, dintre care 
patru erau clar perceptibile: rezistentele ţărilor-satelit la 
integrare; presiunile societăţii civile; degradarea situaţiei 
socio-economice; şi incapacitatea regimurilor de a se auto- 
reforma. Semnele unei maladii foarte grave erau deci 
tangibile, chiar dacă, din diferite motive, multi 
„observatori” nu doreau să le vadă. Altfel spus, dacă agonia 
„Imperiului” a fost neaşteptat de scurtă, în schimb boala îşi 
făcea drum de decenii, poate chiar de la originile sale. 

In capitolul de faţă am vrea să căutăm factorii care au 
putut grăbi această „moarte anunţată” a ,imperiului” 
sovietic, începând cu examinarea rolului jucat de Mihail 
Gorbaciov. Deşi, în fapt, el nu a distrus „imperiul” - după 
cum l-au acuzat adversarii săi -, în schimb prin el 
„imperiul” a început să se dezbine. 

1. OFENSIVA GORBACIOVISTĂ ŞI PRIMELE 
SALE EFECTE 


După o perioadă lungă şi penibilă în timpul căreia în 
fruntea PCUS se succed secretari generali bătrâni şi bolnavi 
(Leonid Brejnev, foarte slăbit din toamna lui 1974, 
decedează la 10 noiembrie 1982; luri Andropov [noiembrie 
1982 - februarie 1984] şi Konstantin Cernenko [februarie 
1984 - martie 1985]), sosirea lui Mihail Gorbaciov constituie 
un eveniment. Vârsta (54 de ani) şi mai ales ideile noi pe 
care le propagă printr-o lucrare a sa prezic schimbări 
importante. După câteva ezitări, începând cu 1987, el 
conturează într-adevăr un sistem foarte diferit de cel 
elaborat de echipa Brejnev. 


1.1. Schița unui nou sistem 


1.1.1. Ezitările iniţiale 


În Ante-Memorii, Gorbaciov mărturiseşte cu sinceritate că 
nu a apreciat imediat dimensiunea exactă a sarcinii care-i 
revenea: „Când am acceptat în aprilie 1985 să conduc 
Comitetul central al PCUS în calitate de secretar general, 
ştiam că mă aştepta o muncă imensă de transformări (...). 
In acelaşi timp, nu îmi era foarte clară dimensiunea reală a 
problemelor care aşteptau de atâta timp o soluţie”. 

Pe urmele lui Andropov 


Funcţiile diverse ocupate de Gorbaciov până în 1985 i-au 
oferit (0) imagine concretă asupra multiplelor 
disfunctionalitäti ale sistemului. Fost responsabil al 
Tineretului comunist, apoi prim-secretar al regiunii 
Stavropol timp de 8 ani (1970-1978), membru al 
secretariatului general al PCUS la Moscova începând din 
noiembrie 1978, el ştie că țara e la capătul puterilor, că 
mecanismele economice funcţionează din ce în ce mai rău, 
că nivelul de trai al populației a scăzut considerabil, 
corupția se află pretutindeni şi foarte puțini dintre 
concetätenii săi aderă fără rezerve la ideologia dominantă. 
Dar mai ştie că în mediile oficiale ale Partidului si Statului, 
precum si la periferia lor, există indivizi si grupuri informale 
dornice să vadă cum principalele structuri sclerozate ale 
statului sunt dinamizate si reînnoite. „O dată în plus - scrie 
el în legătură cu un raport prezentat în aprilie 1983 - 
numeroşi colegi membri de partid resimteau ca o nevoie 
urgentă necesitatea unor schimbări.” Această nevoie este 
clar exprimată de specialiştii în economie, îndeosebi la 
Institutul din Novosibirsk unde, la începutul anilor '80, 
circulă un raport confidential privind starea critică a 
economiei. S-a observat atunci aceeaşi convingere a 
necesităţii absolute de schimbare a situaţiei, atât la înalții 
responsabili ai KGB-ului - bine informaţi asupra situaţiei 
interne a ţării şi asupra degradării imaginii sale în 
străinătate în urma aventurilor nebunesti ale lui L. Brejnev 
în Africa şi în Afghanistan -, cât şi în sferele conducătoare 
ale complexului militaro-industrial, afectate de 
imposibilitatea de a face faţă progresului tehnologic al 
armamentului american. 

Încă de la începutul anilor '80, M. Gorbaciov se profilează 
ca succesor al secretarului general al Partidului, fostul şef al 
KGB-ului, luri Andropov; el este considerat drept unul dintre 
oamenii capabili să răspundă acestei aşteptări. De altfel, 

este fără îndoială că din cauza acestei imagini a fost dat de- 
o parte prima dată în jocul pentru puterea supremă, clanul 
adepților lui Brejnev preferându-l pe Cernenko. El reuşeşte 
în cele din urmă să se impună la moartea acestuia, o 
majoritate a membrilor Biroului politic fiind de acord să 
oprească ascensiunea unui candidat detestat de toată 
lumea, Victor Grisin. Circumstantele complexe ale 
desemnării lui Mihail Gorbaciov ca prim-secretar explică 
parţial timiditatea reformistului şi ezitările sale în primii ani 
ai mandatului. Simtindu-se în acord cu un mediu larg ataşat 
de ideea de schimbare, el ştie totuşi că a/egerea sa este 
mai ales rezultatul unei coaliții negative. Ajuns de puţină 
vreme în vârful Partidului, el nu dispune deci de puteri 
depline în sânul Biroului politic. 

În aceste condiţii, şi ţinând cont de lipsa lui de 
experienţă, în 1985 şi începutul lui 1986, după propriile sale 
cuvinte, M. Gorbaciov se mulţumeşte să „perfecționeze 
sistemul şi să-l oblige să funcţioneze, fără a schimba nimic 
în principiu”. Lansând de timpuriu (încă din primăvara lui 
1985) şi cu putere cele două sloganuri: „glasnost” şi 
„perestroika”, ce promit o reformă în profunzime a 
mijloacelor de expresie şi a sistemelor economic şi politic, 
el se limitează de fapt la reluarea politicii iniţiate de |. 
Andropov, adică încearcă să corecteze abuzurile care se 
dezvoltaseră pe parcursul  „stagnării”  brejneviste. 
Alcoolismul este declarat din nou duşmanul numărul unu. 

Lupta împotriva corupţiei şi economiei paralele se 
intensifică; o lege contra veniturilor ilicite e adoptată în mai 
1986. Se continuă urmărirea incompetentei din interiorul 
Partidului şi Statului, procedând la noi epurări ale cadrelor 
(10 până la 30% dintre ele sunt destituite în aceşti doi ani). 
Totuşi, în două domenii Gorbaciov merge mai departe 
decât Andropov. Încă de la sosirea sa, el doreşte să 
înlocuiască cenzura oarbă cu o mai mare transparenţă 
(„glasnost”) şi cu o mai mare libertate de expresie, convins 
că aceasta nu ar putea fi decât favorabilă noii sale politici. 

În privinţa relaţiilor internationale, încă de la primele vizite 
în străinătate el îşi manifestă clar voinţa de a pune capăt 
desfăşurărilor de forţă angajate de Brejnev în Europa 
(afacerea euro-rachetelor), în Afghanistan, în Orientul 
Mijlociu, Africa şi în America centrală. 

În afara acestor acţiuni mai personale şi mai îndrăzneţe, 
politica lui Gorbaciov din anii 1985-1986 nu prezintă nimic 
absolut nou sau ambițios nimic care să neliniştească; şi se 
pare că ea nu nelinişteşte cu adevărat majoritatea colegilor 
săi din vârful aparatului. Niciun ecou în timpul acestei 
perioade de rivalități particulare între facțiunea 
conservatoare, întruchipată de E. Ligaciov, şi „renovatorii” 
conduşi de Elțîn. Cuţitele se ascut probabil în culise, dar 
Mihail Gorbaciov nu dă nicio ocazie de a le utiliza. 


Anul de cotitură 1986 


Începând din 1987, se observă o schimbare clară în 
strategia lui Gorbaciov. De acum înainte obiectivul nu mai 
este corijarea sistemului, ci reformarea lui în profunzime. 
Ce anume s-a întâmplat - cel mai probabil în cursul anului 
1986 - de s-a ajuns ca primul-secretar al Partidului, 
majoritatea Biroului politic şi a Comitetului central să 
aleagă o politică mult mai radicală? 

Mai întâi a fost rezultatul constientizärii faptului că era 
necesară o reformă de mare amploare. „Chiar de la început 
am văzut în perestroika doar o reformă economică - avea 
să amintească apoi Gorbaciov. Dar după destule deceptii 
ne-am convins repede că, fără a schimba sistemul politic şi 
a fortiori fără schimbarea regimului, transformările 
economice erau de-a dreptul imposibile în ţara noastră.” 
Dar această decizie de a lărgi procesul de reformă a 
răspuns şi unor factori externi. După părerea lui Yves 
Lacoste, conducătorii sovietici au fost șocați de anunțarea 
în 1986 a performanțelor a doi dintre principalii rivali 
asiatici ai Uniunii Sovietice: China, aflată atunci la apogeul 

redresärii economice deng-xiaopiijg-iste; Japonia, care se 
impune în statistici ca fiind a doua putere economică a 
lumii. Un traumatism considerabil a fost şi cel creat de 
diferitele implicații ale catastrofei de la Cernobîl, survenită 
la 25 aprilie 1986. Accidentul de la centrala Lenin a 
dezvăluit dintr-odată atât starea jalnică a infrastructurii 
nucleare sovietice, incapacitatea tehnologică de a stăpâni o 
asemenea defectiune, cât şi starea de degenerescentă a 
birocraţiei Statului şi Partidului, total incapabile să facă faţă 
catastrofei. 

Oricare ar fi însemnătatea acestor factori diverşi, pe 
parcursul anului 1986 asistăm la o maturizare a ideilor 
lansate de Gorbaciov în anul precedent. In câteva luni se 
impune necesitatea absolută de a schimba direcţia şi de a 
renunţa cu totul la practicile obişnuite, realizând o mai 
mare participare a populaţiei la exercitarea puterii. „Deşi 
transparenţa şi alte atribute ale democraţiei s-au dezvoltat 
imediat după plenara Comitetului central din aprilie 1985 - 
îşi aminteşte economistul Abel Agambeguian -, abia doi ani 
mai târziu ne-am dat seama pe deplin de importanţa 
democratizării în realizarea perestroikăi.” 


1.1.2. Ordinea gorbaciovistă: reechilibrarea 
puterilor în interior... 


De fapt, ce voia să facă Gorbaciov? E greu de răspuns la 
această întrebare pe care întreaga lume şi-a pus-o la un 
moment dat. Numeroasele lucrări pe care fostul secretar 
general le-a publicat după plecarea sa de la Kremlin 
seamănă prea mult a pledoarii a posteriori şi auto- 
justificări, pentru a putea afla realitatea intentiilor initiale. 
După părerea noastră, cea mai bună metodă de a înţelege 
ceea ce ar fi putut fi sistemul Gorbaciov este transpunerea 
în anul 1987 şi în primul semestru al anului 1988, perioadă 
în care secretarul general, dispunând de suficient sprijin în 

interiorul şi în afara ţării - iar societatea civilă nu-l härtuia 
încă -, poate lua un maximum de iniţiative atât în politica 
internă, cât şi în cea externă. 

După părerea noastră, „ordinea gorbaciovistă” se 
bazează în mod esenţial pe o reechilibrare a celor trei 
componente de bază ale sistemului: Partidul, Statul şi 
societatea. 


Un partid care impulsionează... 


Mihail Gorbaciov avea să apere până la capăt principiul 
preeminentei Partidului comunist. Fidel articolului 6 din 
Constituţie - suprimat împotriva voinţei sale abia în martie 
1990 -, el subliniază cu orice prilej faptul că Partidul trebuie 
să impulsioneze marile orientări ale Statului şi ale societăţii, 
şi că numai el poate „servi drept motor al schimbărilor 
fundamentale”. Dar, având în vedere acest rol esenţial şi 
ţinând cont de recentele sale eşecuri, Partidul trebuie să 
suporte mutații profunde. Reforma sa este prezentată de 
Gorbaciov ca o chestiune prealabilă reformării sistemului. 
Ea constă mai întâi - la fel cum s-a străduit şi Deng 
Xiaoping în China - în reînnoirea masivă şi întinerirea 
instanțelor conducătoare. Din Biroul politic, Gorbaciov 
elimină treptat, din iulie 1985 până în septembrie 1988, opt 
membri apropiați ai fostei echipe Brejnev-Cernenko, 
înconjurându-se de oameni aleşi de el. În Comitetul central, 
reînnoirea atinge procentajul record de 85%. Încă din 
septembrie 1988, peste 80% din secretarii comitetelor de 
cartiere, oraşe şi regiuni fuseseră numiţi de trei ani. 

Epurat la vârf, aparatul este şi el redus, atât la nivelul 
Comitetului central (40%), cât şi la cel al comitetelor de 
regiune (30%) şi de oraş (20%). Ideea acestei reforme 
majore este eliberarea Partidului de obligaţiile sale de 
gestiune în folosul Statului. La 30 septembrie 1988, 
Comitetul central acceptă suprimarea majorității 
departamentelor care până atunci controlau marile 

sectoare de stat în materie de transporturi, energie, 
industrii chimice... Aceeaşi reformă este impusă aparatelor 
de partid din republicile unionale şi din regiuni. Exista 
atunci sentimentul că conducerea Partidului îşi dă în sfârşit 
seama de inconvenientele confuziei puterilor: „Partidul a 
subminat mult organizaţiile de stat şi cele guvernamentale, 
preluând funcţiile acestora - regretă, de exemplu, un 
participant la conferinţa PCUS din iulie 1988. În acelaşi 
timp, el ia asupra sa toate plângerile muncitorilor privitoare 
la aceste organizaţii de stat, de guvern, organizaţii 
economice şi sociale, oferindu-le astfel posibilitatea să se 
ascundă în spatele lui, obişnuindu-se să nu decidă nimic şi 
să nu se aştepte nimic de la ele (...). Dintr-odată, toate 
plângerile nemultumitilor cad în răspunderea Partidului”. Pe 
lângă faptul că făcea din stat un fel de paratrăznet, 
restabilirea unei distincţii clare între Partid şi Stat ar fi avut 
avantajul - conform opiniei adepților lui Gorbaciov - de a 
contribui la înserarea Uniunii Sovietice în grupul naţiunilor 
democratice. 


Un stat care administrează... 


În numele perestroikăi, conducerea Partidului procedează 
la un număr de transferări, reamenajări si instituiri care 
vizau să acorde aparatului de stat şi adunărilor alese dacă 
nu independenţă, cel puţin mai multă autonomie. „Sarcina 
formidabilă” căreia Gorbaciov se gândeşte să-i acorde 
prioritate absolută este „restaurarea deplină a rolului 
sovietelor ca organe ale puterii politice şi fondatoare ale 
democraţiei socialiste”. Planul din ianuarie 1987 - care 
confirmă aceste intenţii (prin aprobarea multiplelor 
candidaturi, a modului de scrutin secret pentru alegerea 
responsabililor Partidului; prin selectarea candidaților 
pentru alegerea delegatiilor sindicale...) - îi previne pe 
militanti împotriva amestecului în problemele sovietelor, 
recomandând acestora din urmă să-şi exercite din plin 

„drepturile considerabile” cu care sunt împuternicite. 
Instalarea - în urma revizuirii consitutionale de la 1 
decembrie 1988 - a unei noi instanţe etatice se supune 
aceleiaşi logici de consolidare a statului şi de reactivare a 
societăţii civile. Congresul deputaților poporului, instanță 
populară extinsă (2.250 de aleşi în loc de 1.500), este dotat 
cu funcții elective majore (alegerea prin vot secret a celor 
542 de membri ai noului Soviet suprem şi a şefului statului) 
şi cu puteri decizionale fundamentale asupra principalelor 
probleme constituţionale, politice şi socio-economice. În 
ceea ce priveşte Sovietul suprem, acesta se transformă din 
cameră de înregistrare într-o adunare permanentă ce 
propune, dezbate şi votează proiectele de lege. Pe de altă 
parte, o nouă clauză în modul de desfăşurare a alegerilor în 
Congres pune capăt monopolului Partidului, pe viitor 
candidaţii putând fi prezentaţi nu numai de Partid sau de 
organizaţiile sociale de care depind, ci şi de o grupare de 
cel puţin 500 de alegători. În fine, să mai adăugăm faptul 
că alegerea secretarului general al Partidului de către 
Congresul deputaţilor în funcţia de preşedinte al Sovietului 
suprem - înzestrat cu puteri largi (orientarea politicii 
externe, desemnarea primului-ministru) - constituie o 
revalorizare a rolului Statului faţă de Partid. Dacă, într- 
adevăr, deputaţii refuzau să acorde încredere secretarului 
general, Partidul se vedea obligat să desemneze un altul. 


„O societate care participă 


Promovarea societăţii civile, total înăbuşită de Partid, a 
fost un alt punct fundamental al proiectului lui Gorbaciov. 
Ea a îmbrăcat diverse forme, dintre care cea mai frapantă a 
fost moderarea tutelei Partidului-Stat în materie de 
comunicare. Dorind mai multă transparenţă („glasnost”) în 
afacerile publice, Gorbaciov a pariat că pluralismul părerilor 
vehiculat de acum de presă va fi de folos perestroikăi. După 
părerea lui, aceasta avea să-i „facă pe oameni mai capabili 

să înţeleagă mai bine ce s-a întâmplat în trecut şi ceea ce 
se întâmplă în prezent, să înţeleagă, de asemenea, pentru 
ce luptăm, care sunt planurile noastre şi, pe baza acestei 
înţelegeri, să participe conştient la efortul de 
restructurare”. 

Astfel, în acest context al „glasnost”-ului, în unele 
publicaţii - „Ogoniok”, „Les Nouvelles de Moscou”... - pot fi 
citite informații interzise până atunci, în primul rând despre 
alcoolism, criminalitate, droguri, apoi despre personalităţi 
ale trecutului pe nedrept celebrate sau discreditate, dar şi 
despre toţi cei care (birocratie, KGB, miliţie...) se opun 
perestroikäi. O mare parte a intelectualităţii a fost repede 
sedusă de perspectivele oferite de acest „glasnost”. In 
Occident lumea a fost cuprinsă de uluire şi entuziasm 
citind, în fiecare săptămână, „primele pagini” - tot mai 
incredibile - ale edițiilor străine din „Nouvelles de Moscou”. 
De fapt, aşa cum a arătat clar Gorbaciov încă de la început, 
„glasnost” nu era un scop în sine, nicio tentativă de 
democratizare, ci un mijloc de avansare a reformei 
declanşate la vârf. Ea (,transparenta”) a rămas parţială şi 
strict controlată. Dacă, de exemplu, contrar obiceiurilor, 
explozia centralei de la Cernobil (aprilie 1986) a fost adusă 
la cunoştinţa sovieticilor, în schimb abia în anul 1988 un 
prim articol pune în discuţie conduita unor medici după 
accident şi, mai ales, abia în primul trimestru al anului 
1989, în presă, cuvântul „catastrofa” începe să fie legat de 
Cernobil (A. Montaubrie). 

În aceeaşi perspectivă de aderare la cauza perestroikăi, 
Gorbaciov a adoptat o tactică mult mai suplă în materie de 
libertate religioasă. Ca şi Stalin în timpul celui de-al doilea 
război mondial, el şi-a sporit acțiunile de deschidere față de 
înalții responsabili ai cultelor, în special faţă de demnitarii 
Bisericii ortodoxe. Aceasta din urmă proclamându-şi fără 
rezerve adeziunea la perestroika, ar fi fost o lipsă de 
abilitate din partea lui să se lipsească de sprijinul 
credincioşilor; cu atât mai mult cu cât, desconsiderată din 

cauza aserviri şi mediocritätii sale, Biserica nu mai 
prezenta niciun fel de pericol - fiind poate chiar disuasivă - 
pentru ateismul oficial. De acum înainte, obiectivul nu mai 
era împiedicarea comuniştilor de a fi credincioşi, ci a face în 
aşa fel încât credincioşii să devină adepţi ai „perestroikăi”. 

De asemenea, noua echipă aflată la putere şi-a subliniat 
intenţia de a garanta şi mai eficient securitatea cetăţenilor, 
introducând un stat de drept. Incepând mai ales din 1988, a 
fost adoptată o serie de legi şi decrete permițând 
recurgerea la justiție împotriva deciziilor administrative, 
revizuindu-se unele articole din Codul penal contrare 
exercitării libertăților. Acest nou context a stimulat 
dezvoltarea grupurilor informale care, uneori, s-au dotat cu 
mijloace de comunicare proprii, şi care, mai ales după 
revizuirea constituţională de la 1 decembrie 1988, s-au 
politizat şi s-au federalizat în „fronturi populare” în mai 
multe republici, mai ales în ţările baltice. 


Introducerea unui sector economic privat 


Un alt motiv pentru introducerea unui stat de drept a fost 
declanşat de reformele economice. In acest domeniu 
fundamental, „sistemul Gorbaciov” apare mult mai timid şi 
mai limitat decât „sistemul Deng Xiaoping”, deşi liniile 
directoare sunt aceleaşi. De fapt, şi la Moscova ca şi la 
Beijing, este vorba de introducerea unui sector de 
economie privată şi dezvoltarea autonomiei întreprinderilor 
de stat. 

O lege - aprobată la 19 noiembrie 1986 şi completată la 
26 mai 1988 - permite exercitarea cu titlu privat a 
aproximativ treizeci de activități mestesugäresti sau 
servicii. Agricultorilor li se propun, ca şi în China, „contracte 
de închiriere” prin care una sau mai multe familii sunt 
autorizate să închirieze terenuri pentru o lungă perioadă de 
timp (50 de ani) şi să dispună de producţie. Dar, spre 
deosebire de reacţiile populaţiei chineze, sovieticii nu sunt 

prea entuziasmati. În 1991, doar 5% din populaţia activă 
lucra în sectorul cooperatist, în timp ce sistemul „contract 
de închiriere” nu reprezenta decât 2% din suprafeţele 
cultivate şi 3% din şeptel. Evident, spiritul de întreprindere 
fusese atrofiat cu desăvârşire în anii stalinişti si brejnevisti. 

Din alte motive, dezvoltarea autonomiei întreprinderilor 
de stat - prevăzută prin legea din 30 ianuarie 1987, care 
propunea principii noi de autonomie contabilă şi de 
autofinantare - avea să se lovească de obiceiurile 
centralizatoare şi autoritare ale ministerelor, şi de absenţa 
unor măsuri accesorii, în special a unei reforme a elaborării 
preţurilor şi a circuitelor de aprovizionare. 


1.1.3. ...şi  „dezideologizarea” în politica 
externă 


Gândirea lui Gorbaciov în materie de politică externă 
frapează prin abilitatea şi inteligenţa sa. Ea are ca punct de 
plecare o analiză lucidă a situaţiei de la sfârşitul epocii 
Brejnev: ruinată economic, aflată la marginea falimentului, 
ţara îşi oferă totuşi luxul de a fi una dintre cele mai 
agresive şi mai imperialiste din lume. Pentru noua echipă 
aflată la putere, continuarea pe această cale ar fi însemnat 
faliment total. De asemenea, ea hotărăşte o mutație 
radicală a politicii externe: ameninţarea şi acţiunile în forţă 
sunt înlocuite cu toleranța şi negocierea. De acum înainte 
se va urmări mai mult cucerirea prin seducţie decât prin 
forţă, punerea accentului pe ceea ce uneşte decât pe ceea 
ce separă. „Da, scrie Gorbaciov în Perestroika, noi 
rămânem diferiţi, cel puţin în ceea ce priveşte sistemul 
nostru social, opiniile noastre ideologice şi religioase, şi 
modul nostru de viaţă. Bineînţeles, unele distincţii vor 
dăinui. Dar trebuie să ne omorâm din cauza lor? Oare nu ar 
fi mai bine să trecem cu vederea ceea ce ne desparte, 
pentru binele întregii umanitäti, pentru binele vieţii pe 

Pământ?” 
Recâştigarea încrederii internaţionale 


Primul obiectiv tactic al acestei „noi gândiri politice”: 
câştigarea - sau recâştigarea - încrederii internaţionale. Un 
program vast ce presupune multe renuntäri, precum şi 
acceptarea recunoaşterii greşelilor trecute,  „glasnost” 
permiţând spectaculoase mea culpa. Mărturie sunt aceste 
titluri surprinzătoare din „Nouvelles de Moscou”, începând 
din 1988-1989: „Execuţia lui Imre Nagy: greşeala noastră 
este incontestabilă”; „Trădarea: în urmă cu cincizeci de ani, 
Stalin pactiza cu Hitler”; „Măcelul din pădurea Katin: 
inventarul groazei. Mărturii copleşitoare după o jumătate de 
secol de disimulări”... O asemenea politică se dovedeşte a 
fi pozitivă. În câteva luni, Uniunea Sovietică nu mai este 
privită ca ţara care a invadat Afghanistanul în disprețul 
drepturilor internaţionale; acum este ţara care, pentru a 
respecta aceste drepturi, încearcă să facă tot posibilul 
pentru a-şi retrage trupele... Din toamna lui 1986, URSS 
devine unul dintre centrele nobile de meditaţie asupra 
valorilor universale. 

ONU este aleasă ca vector privilegiat al „noii gândiri”. 
Încă din noiembrie 1988, Gorbaciov se pronunţă „pentru o 
creştere multiformă a prestigiului Organizației Naţiunilor 
Unite, pentru întărirea statutului său politic, juridic şi 
moral”, iar Uniunea Sovietică se angajează să „contribuie 
cât mai mult” la rezolvarea problemelor finaciare ale 
organizaţiei. În mesajele sale anuale adresate secretarului 
general al Naţiunilor Unite - şi, la 7 decembrie 1988, direct 
de la tribuna ONU, la New York - Gorbaciov îşi expune 
concepţia despre lume şi principiile sale de politică externă: 
„Dezideologizarea relaţiilor dintre state constituie un 
imperativ al noii etape - declară el. Noi nu renunţăm nici la 
convingerile noastre, nici la filosofia sau tradiţiile noastre, 
după cum nici nu cerem altora să renunţe la ale lor (...). 

Aceasta este lupta onestă a ideologiilor. Dar ea nu trebuie 
transferată la relaţiile dintre state. În caz contrar, noi nu 
vom putea rezolva niciuna dintre problemele mondiale, nu 
vom fi gata nici să stabilim o cooperare largă reciproc 
avantajoasă şi egală în drepturi între popoare; nici să 
întrebuinţăm raţional cunoştinţele revoluţiei ştiinţifice şi 
tehnice; nici să restructurăm relaţiile economice mondiale, 
nici să protejăm mediul; nici să învingem subdezvoltarea, 
nici să eliminăm foametea, bolile, analfabetismul şi alte 
flageluri; nici chiar să eliminăm ameninţarea nucleară şi 
militarismul”. 

Oricât de captivant a fost, acest discurs altruist al unei 
superputeri (care consimtea să se alăture comunităţii 
naţiunilor pentru a înlocui interesele naţionale cu cele 
universale) n-ar fi putut, el singur, să restaureze încrederea 
internaţională faţă de Uniunea Sovietică. Datoriile erau 
prea mari. Conştient de neîncrederea opiniei mondiale, 
Gorbaciov a ştiut să o contracareze printr-o serie de acțiuni 
concrete ale căror rapiditate şi răsunete au făcut minuni. 
Moscova a ştiut şi ea o dată să ofere, mai înainte de a 
spera să primească, şi a acceptat „să plătească în avans”. 
Astfel, au fost considerate drept dovezi ale bunei credinţe: 
1) noile dispoziţii în vederea dezarmării (semnarea în 
decembrie 1987 a unui tratat cu Statele Unite privind 
eliminarea rachetelor nucleare cu rază medie de acţiune; 
anunţarea, un an mai târziu, a reducerii cu 10% a forţelor 
militare ale Uniunii Sovietice; renunţarea, în 1990, la 
armele chimice...); 2) retragerea trupelor sovietice din 
Afghanistan începând din 15 mai 1988; 3) eforturile depuse 
pentru rezolvarea conflictelor regionale (Namibia, războiul 
Iran-Iraq, conflictul din Golf...). 


Transformarea vechilor adversari în parteneri 


Prin însăşi esenţa sa, această întreprindere de cucerire 
paşnică a spiritelor în numele valorilor universale ale 


538 


umanităţii nu trebuia să cunoască vreo excepţie. Gorbaciov 
s-a străduit el însuşi - sau prin intermediul lui Eduard 
Şevarnadze (ministru al afacerilor externe), mâna sa 
dreaptă - să stabilească cele mai bune relaţii cu cât mai 
multe state. 

În această nouă manifestare a politicii externe sovietice, 
cel mai dificil a fost, probabil, să determine, din partea 
mişcărilor de eliberare naţională şi a statelor socialiste, 
acceptarea faptului că nu se mai puteau bizui pe o 
solidaritate obligatorie şi pe un ajutor material sistematic. 
Aceste regimuri, până atunci privilegiate, s-au simţit 
nedreptätite, având în vedere că Moscova s-a lansat într-o 
cooperare strânsă cu adversarii de ieri. Cu ce au greşit ei, 
muncitorii din „linia întâi”, fiii ascultători ai socialismului? 
De ce le erau preferaţi convertitii de ultimă oră şi copiii 
risipitori ai capitalismului? _ 

Această tactică s-a aplicat fără excepţii. Incepând din 
1985, Moscova a încercat să reia, să amelioreze sau să 
stabilească un dialog cu statele fätis ostile până atunci 
regimului sovietic (China, Japonia, Israel, Arabia Saudită, 
ţările Americii latine...). Dar efortul principal era îndreptat 
în direcţia Statelor Unite. În ochii adepților „perestroikăi”, 
apropierea de acest stat lider era, după cum declara 
Yakolev în octombrie 1988, „cheia tuturor problemelor”. 
Aşa încât s-a făcut orice pentru a convinge şi seduce echipa 
conducătoare americană a lui Reagan, apoi a lui Bush, şi 
întregul popor american. În numele noilor principii de 
dezideologizare şi interdependenţă a naţiunilor, Gorbaciov 
reuşeşte - cu infinită răbdare şi perseverenţă - să 
stabilească raporturi din ce în ce mai strânse, atât pe plan 
economic, cât şi diplomatic. 


1.2. Reacţiile partidelor comuniste din blocul 
est-european 

Ţinând cont de ultra-centralizarea sistemului si 
însemnătatea dominantă a Uniunii Sovietice, era imposibil 
ca perestroika lui Gorbaciov să nu aibă ecou în ţările satelit 
din Estul european. Dar pentru ca aceasta să declanşeze 
schimbări, mai era necesară existenţa unei mecanici 
reformatoare. Ceea ce nu prea era cazul. 

In pofida aparentelor, majoritatea partidelor comuniste 
din Europa centrală erau s/ăbite de problemele interne şi de 
un context general defavorabil. „Epurările” Şi 
„normalizările” la care fuseseră supuse nu au rămas fără 
consecinţe. Aceste operaţiuni necesitaseră de mai multe 
ori, de la bază la vârf, aduceri de noi forţe care nu au avut 
doar efecte pozitive. Excluderile, retrogradările, schimbările 
de posturi accentuaseră clivajele, deja marcate, între 
generaţii. E/iminările autoritare ale unor militanti nedoriți - 
din cauza necinstei sau heterodoxiei lor - nu încetaseră 
niciodată. La sfârşitul perioadei brejneviste, încă 2,9% din 
membrii Partidului comunist ungar au fost expulzați şi 
radiati (1980-1985), iar în 1983, în Polonia, 158.500 de 
militanţi părăseau PC la cerere sau prin excludere. În 
România, frecvenţa epurărilor creşte, în ultimii ani ai lui 
Ceauşescu, mai ales în vârful aparatului, confiscat treptat 
de clanul familiei Conducătorului. În lugoslavia, Liga 
comunistă - din ce în ce mai divizată în faţa răbufnirilor 
naţionaliste sau autonomiste din diferite republici - nu a 
încetat, de la moartea lui Tito, să-şi piardă autoritatea. 
Conform spuselor unui ministru al apărării (septembrie 
1987), ea era „departe de a fi în măsură să-şi exercite 
rolul”, fiind, dimpotrivă, „îndepărtată de pe scenă şi tot mai 
ignorată”, Ligile republicilor şi regiunilor autonome având 
poziţii diferite şi adeseori opuse în privinţa celor mai multe 
dintre problemele importante. În această ţară, ca şi în 
Albania, ca şi în celelalte ţări comuniste europene, 
ideologia scădea zilnic tot mai mult la bursa de valori a PC, 
în timp ce naționalismul lua amploare cu regularitate. Mai 
întâi în Ungaria şi în Polonia, apoi în România, în 

Cehoslovacia si în RDG, exaltarea trecutului si a culturii 
naţionale tindea pe ascuns să se substituie ideologiei 
şovăielnice, ca liant unificator al partidelor şi ca fundament 
posibil al unei noi legitimitäti. 

In concluzie, partidele comuniste se aflau atunci într-o 
situaţie mult mai dificilă decât se observa din exterior, 
dezagregarea lor în câteva săptămâni - în cursul anului 
1989 - constituind, a posteriori, o demonstrație 
spectaculoasă a acestei boli profunde. Spre deosebire de 
perestroika, ele aveau să adopte două tactici opuse, care, o 
dată puse în practică, s-au dovedit a fi catastrofice: unele 
au ales refuzul, accentuând şi mai mult imaginea lor ultra- 
conservatoare; altele, vădindu-se mai perestroikiste chiar 
decât Gorbaciov, au intrat în derută. 


1.2.1. Libera adeziune la dinamica 
gorbaciovistă 


Două partide se arată sensibile la cântecul sirenelor 
gorbacioviste, inspirându-se din noua politică elaborată la 
Moscova, pentru a încerca să rezolve problemele statelor 
pe care le conduc: PC ungar şi PC polonez. 


PC ungar 


Nu este de mirare faptul că în rândul partidelor 
comuniste perestroikiste se află PC ungar (PMSU), singurul 
care, din 1953, şi-a păstrat o sensibilitate reformistă. 
Bineînţeles, aceasta fusese, cu siguranţă, dur reprimată 
începând din toamna sângeroasă a anului 1956, şi urmată 
de patru-cinci ani de „represalii atroce” (Csaba Kiss). Dar, 
aşa cum am mai spus, după perioada de „normalizare”, 
János Kádár a urmărit stabilirea unui anume consens între 
Partid si societate, prin promovarea unor reforme 
economice îndrăzneţe, pentru realizarea cărora a trebuit să 

integreze în sânul echipei conducătoare progresisti 
adevăraţi ca Imre Pozsgay sau Rezsö Nyers, „părintele” 
reformei. O dată apărute însă dificultăţile (datorii externe 
foarte mari şi scăderea ratei de creştere), aceşti 
„reformatori” s-au lovit de rigiditatea şi imobilismul vechii 
nomenclaturi kâdâriene. Chiar în perioada când Gorbaciov 
se instala la Kremlin, se impunea clar inevitabilitatea unei 
schimbări atât în sânul societăţii civile maghiare, cât şi în 
rândurile echipei conducătoare. Era lui Kâdâr lua sfârşit; 
trebuiau inventate de urgenţă bazele unui nou compromis, 
care putea să permită redresarea unei economii în derivă şi 
să redea încrederea într-un nou aparat. 

După multe ezitări şi, bineînţeles, ciocniri între kâdărişti 
(partizanii unui mai mare autoritarism pentru a înăbuşi mai 
bine criza) şi cei convinşi că, în Ungaria, ca şi în URSS, 
singura ieşire o reprezenta accentuarea reformelor, balanţa 
s-a înclinat clar în favoarea celor din urmă. Încă din iunie 
1987, remanieri importante au permis accesul la conducere 
al unei noi generații. Karoly Grosz (57 de ani) - supranumit 
de unii „Gorbaciov al Ungariei, om hotărât şi charismatic” - 
devenea prim-ministru, în timp ce Jânos Berecz intra în 
Biroul politic cu imaginea unui reformator moderat. Mai 
mulţi foşti conducători ai Tineretului comunist au fost, de 
asemenea, promovați în posturi de prim rang. În mai 1988 
s-a făcut un ultim pas odată cu alegerea lui K. Grosz ca 
secretar general al PC, în locul lui János Kádár. 

Măsuri concrete şi declaraţii de intenţie lasă să se 
întrevadă contururile proiectului noii echipe, care pare 
inspirat în mare măsură din perestroika. „Programul de 
evoluţie socială şi economică” (iulie 1987) prevede o 
reorganizare radicală a structurii economice, care 
urmăreşte o mai bună integrare a ţării în competiţia 
internaţională. Stabilind în anul următor introducerea taxei 
pe valoarea adăugată (TVA) şi a impozitului pe venit, 
Ungaria devine primul stat comunist dotat cu un sistem de 
impozitare comparabil cu cele din statele occidentale. Încă 

din toamna lui 1988, în presă sunt evocate proiecte politice 
îndrăznețe: revalorizarea rolului Parlamentului şi Consiliului 
preşedinţiei; necesitatea de a transfera statului toate 
responsabilitätile de gestiune atribuite până atunci 
Partidului; pătrunderea în înaltele sfere ale administraţiei a 
unor specialişti, aparţinând sau nu Partidului... După 
modelul echipei lui Gorbaciov, noile instanţe maghiare 
încurajează participarea societăţii civile la dezvoltarea ţării 
prin relansarea vieţii asociative, prin introducerea unui 
oarecare pluralism în viaţa politică şi depolitizarea într-o 
oarecare măsură a instanţelor sindicale. Odată cu 
publicarea unor lucrări despre trecutul apropiat şi 
îndepărtat şi odată cu un nou sistem de paşapoarte ce 
liberalizează regimul călătoriilor în Occident, asupra 
Budapestei bate un vânt de ,glasnost” si de libertate. 

Aceste orientări - care aveau să se concretizeze în 1989 
- au fost încurajate direct de Occident şi indirect de 
Moscova. Încă din iulie 1988, Karoly Grosz merge în SUA, 
iar 1989 avea să fie anul primei vizite la Budapesta a 
preşedintelui Statelor Unite. S-au încheiat acorduri 
economice şi cu RFG, pentru care Ungaria era deja al doilea 
partener comercial răsăritean după URSS. În octombrie 
1987 Bonnul a acordat un credit de 1 miliard de dolari. 
Sprijinul Kremlinului a fost mai discret. Gorbaciov care, 
după unele surse, ar fi preferat în locul lui Kâdâr un 
succesor mai reformator nu şi-a manifestat personal 
satisfacția, dar colaboratorii săi direcţi (precum Medvedev) 
erau adepţii „dovedirii, în forme acceptabile, a unui sprijin 
politic acordat tovarăşului Grosz” (martie 1988). De fapt, 
Gorbaciov nu avea să-şi manifeste preferinţele decât faţă 
de generalul Jaruzelski. 


PC polonez 


PC polonez (PMUP) era şi el, la acest sfârşit al anilor '80, 
puternic zdruncinat de problemele economice acumulate în 

timpul „decadei Gierek”. La fel ca şi la Budapesta, tendinţa 
progresistă (protagonistă a unei democratizări a Partidului 
şi favorabilă - încă din 1980 - formării unor noi structuri, 
orizontale şi nu verticale - cum fusese până atunci - între 
militanţii întreprinderilor de pe teritoriul uneia şi aceleiaşi 
regiuni) a fost combătută cu ardoare de nucleele ultra- 
conservatoare. De această luptă dintre tendinţele extreme 
a beneficiat până la urmă curentul reformist moderat al lui 
Kania şi Jaruzelski, care a reuşit - destul de greu - să se 
impună, lovind în dreapta (eliminarea lui S. Grabski, S. 
Kociolek, a generalului Milewski, responsabil cu 
securitatea...) şi în stânga (îndepărtarea lui T. Fiszbach şi 
M. Jagielski, favorabili unei deschideri spre sindicatul 
Solidaritatea). Dar partida nu a fost câştigată niciodată 
definitiv. În octombrie 1987 conservatorii s-au dezläntuit 
împotriva lui Jaruzelski, acuzându-l că „a vândut 
socialismul, că a revizuit marxism-leninismul, că a cedat în 
faţa unei Biserici catolice atotputernice şi, mai ales, că a 
prejudiciat poziţia nomenclaturii în sistemul politic”. Totuşi, 
în acea perioadă Jaruzelski se putea mândri cu sprijinul 
total şi declarat al lui M. Gorbaciov. „Ne unea un fel de 
complicitate - notează el în Memoriile sale. Intr-o zi 
Gorbaciov mi-a spus: «Eu şi tu ne aflăm în cea mai dificilă 
situaţie... aceea a oamenilor aflaţi la mijloc. Ne lovesc din 
toate părţile...».” Începând din 1987, cei doi conducători au 
numai păreri bune unul despre celălalt, subliniind mereu 
deplina lor convergenţă pe calea reformismului. 

De asemenea, primul-secretar al PC polonez beneficiază 
de un foarte viu interes manifestat de țările occidentale 
fată de Polonia. Mult timp întorcându-li-se spatele din cauză 
că proclamaseră „starea de război” (1981), treptat, 
conducătorii polonezi sunt consideraţi, din nou, persoane 
frecventabile. Reprezentanţii statelor occidentale vizitează, 
pe rând, Varşovia. Înainte de a se înclina în faţa 
mormântului părintelui Popieluszko - asasinat în 1984 de 
ofiţerii din poliţia politică - şi înainte de a se întâlni cu 

demnitarii Bisericii şi cu membrii Solidarităţii, ei pledează 
pe lângă generalul Jaruzelski cauza reformelor, fiind 
ascultați cu atât mai mult cu cât propun un ajutor material. 
Incă de la anunţarea (septembrie 1986) eliberării 
prizonierilor politici, Statele Unite fac cunoscut faptul că vor 
răspunde la această măsură „prin decizii semnificative şi 
concrete”. 

In acest context relativ favorabil, echipa Jaruzelski 
încearcă - în spiritul demersului gorbaciovist - să redreseze 
situaţia economică alarmantă (cu o datorie externă - numai 
faţă de ţările occidentale - de 35 miliarde de dolari) prin 
amorsarea unei reforme globale a sistemului. Dar, în 
practică, ea trebuie să inoveze, având în vedere existenţa - 
absolut excepţională într-o ţară comunistă - a unei opoziții 
puternice şi organizate. Deci, W. Jaruzelski nu trebuie 
considerat doar un discipol sârguincios al gorbacioviştilor, ci 
şi un maestru al lor. In această perioadă de elaborare a 
unui nou sistem socialist, Polonia a fost mai mult un 
laborator experimental - în care s-au testat soluţii 
instituționale de compromis între Partid şi societatea civilă 
- decât un simplu câmp de aplicare a programului lui 
Gorbaciov. 

Ajungând, în 1986, la concluzia că nu există „alt mijloc de 
a mişca lucrurile şi spiritele” decât dialogul cu Solidaritatea, 
Jaruzelski a făcut „doi paşi” importanţi în această direcţie: o 
amnistie (septembrie 1986), care a făcut din Polonia prima 
şi singura ţară comunistă care nu mai avea prizonieri 
politici; crearea unui consiliu consultativ pe lângă 
preşedintele Consiliului de Stat, deschis către societatea 
civilă (intelectuali, oameni de ştiinţă, membri ai opoziţiei...) 
Era, scria mai târziu Jaruzelski, „o breşă nu îndrăznesc să 
spun revoluţie în tradiţiile şi practica noastră”. 

In general, echipa conducătoare se arată atunci mai 
tolerantă față de Solidaritatea, consimte la o oarecare 
moderare a cenzurii şi face mai flexibilă legislaţia privind 
asociaţiile în vederea „asigurării libertăţii de expresie” prin 

intermediul „cluburilor de dezbateri”. Pe de altă parte, ea 
prevede alegerea primarilor de către populaţie (şi nu 
numirea lor din oficiu) şi limitarea efectivelor birocratilor. În 
materie strict economică, măsurile prevăzute merg în 
acelaşi sens ca şi cele ale statelor comuniste reformiste, în 
special Uniunea Sovietică a lui Gorbaciov: sporirea 
autonomiei întreprinderilor faţă de administratiile centrale; 
introducerea treptată a mecanismelor pieței; consolidarea 
sectorului privat industrial a cărui parte ar trebui să treacă 
de la 6% din PNB la 20 sau 25%; o revizuire a legislaţiei ce 
permite  „facilitarea”  implantării unor întreprinderi 
occidentale mici şi mijlocii prin intermediul unor societăţi 
comune (,„joint-ventures”)... Tot atâtea măsuri care, deşi nu 
creau o economie de piaţă, elaborau premisele. 

Prea sigură pe sine, echipa Jaruzelski a dorit să consacre 
aceste noi orientări printr-un referendum popular, la 30 
noiembrie 1987, ale cărui rezultate să fie calculate nu prin 
raportare la sufragiile exprimate, ci prin raportare la 
numărul de înscrişi. A fost un eşec; dar, în ciuda unei 
rigidizări a puterii şi a Solidarităţii, dinamica compromisului 
nu a fost distrusă. La 26 august 1988, autorităţile 
propuneau o „masă rotundă” opozanților „care respectă 
ordinea legală şi constituţia”. Incă din 31 august, Lech 
Walesa se întâlneşte cu generalul Kiszczak, ministru de 
interne. Procesul de negociere fusese început şi avea să 
ducă, în ciuda numeroaselor obstacole, la acordurile 
fundamentale din aprilie 1989. 


1.2.2. Aparentele înşelătoare 


Mai numeroase au fost partidele est-europene care s-au 
arătat insensibile faţă de modelul perestroikăi moscovite, 
pe care au combătut-o, considerând-o deosebit de 
periculoasă pentru supraviețuirea comunismului. Două 
dintre ele, PC bulgar şi PC cehoslovac, au dat forme acestei 

respingeri. Primul a lăsat să se creadă că adera la 
perestroika în ansamblul ei, şi chiar că a devansat-o; al 
doilea - că înclina mai ales spre versiunea sa economică. În 
realitate, niciunul, nici celălalt nu au avansat pe această 
cale, căutând doar să câştige timp în încercarea de a evita 
ciocnirea directă cu conducătorul puternicului „partid 
frate”. 


PC bulgar 


Aflat la conducerea PC din 1954, Todor Jivkov avusese 
drept unic ax politic o fidelitate totală faţă de URSS, care 
ajunsese până la acceptarea unui proiect (ianuarie 1979) 
de transformare a Bulgariei în a şaisprezecea republică 
unională. De asemenea, chiar dacă programul reformist al 
lui Gorbaciov nu-l entuziasma câtuşi de puţin, Jivkov a 
hotărât (din supunere - şi poate chiar din predilecție 
personală pentru moda şi ideile noi) să înalțe cu strălucire, 
în ţara sa, culorile „perestroikăi”, botezată în bulgară cu 
numele de „perustroistvo”. La puţin timp după venirea lui 
Gorbaciov la putere, el începu să înmulțească, cu vâlvă 
mare, proiectele de reformă care nu aveau să fie decât 
parţial realizate. In ianuarie 1986, Jivkov anunţă instituirea 
unor „noi mecanisme economice”, care constau mai ales 
într-o regrupare în câteva super-ministere a ministerelor 
specializate. In iulie 1987, el prezintă Comitetului central - 
într-un raport de aproximativ o sută de pagini - părerile 
sale privind restructurarea fundamentală a sistemului. El 
propunea o descentralizare a puterilor, o reducere a 
efectivelor - ,supraabundente” - ale administraţiei şi 
Partidului (reducere care s-a realizat efectiv prin 
concedierea a 30.000 de funcţionari) şi o reechilibrare a 
raporturilor dintre acesta din urmă şi stat. De fapt, el 
deplângea „amestecul Partidului în deciziile organelor de 
stat”, precum şi „puterea nemăsurată şi incontrolabilă” a 
anumitor organe de partid. Pe plan economic, el dorea 

introducerea autogestiunii, o independenţă mai mare a 
întreprinderilor si băncilor, şi crearea unei asociaţii 
naţionale a producătorilor, destinată „să le apere interesele 
faţă de organele de stat şi de partid”. Conform spuselor 
succesorului său, era un program „îndrăzneţ şi interesant”. 

Dacă ,turnura istorică” ce ar fi trebuit să fie 
„perustroistvo” - inspirată deopotrivă din perestroika 
sovietică şi experienţa maghiară - n-a avut totuşi loc, a fost 
din cauză că Todor Jivkov, foarte ataşat de puterea sa, s-a 
ferit să încredinţeze responsabilitatea realizării proiectului 
său unor reformatori. „Ei vor să schimbe totul, dar oamenii 
nu se schimbă” - mărturisea, pe bună dreptate, un locuitor 
al Sofiei unui ziarist străin în decembrie 1987. Singurele 
măsuri aplicate au fost luate de multe ori în pripă şi într-un 
mod neaşteptat, ceea ce a contribuit la dezorganizarea 
economiei. Pe de altă parte, nu s-a realizat nicio legătură 
între „bătrânul” Jivkov şi „tânărul” Gorbaciov, fiecare dând 
prea mult impresia că ar dori să dea lecţii celuilalt. lar 
interesul manifestat de Kremlin pentru  Ciudomir 
Alexandrov - conducător tânăr şi dinamic, considerat atunci 
ca un bun ,mosenitor” gorbaciovist, i-a fost fatal acestuia, 
Jivkov îndepărtându-l în vara lui 1988. 


PC cehoslovac 


În Cehoslovacia, Gustâv Husâk, înlăturându-i pe toţi 
reformatorii „Primăverii de la Praga”, făcuse şi el din PC 
cehoslovac o fortăreață ultra-conservatoare în care ideile 
lui Gorbaciov nu puteau pătrunde cu uşurinţă, şi în care 
erau destul de greu de găsit conducători pregătiţi să le 
pună în operă. Totuşi, simțindu-se ameninţat în acest 
context de reînnoire, Husâk avea să fie prudent. La 18 
martie 1987 el a prezentat în faţa Comitetului central un 
program de reforme şi de „democratizare” a societăţii 
cehoslovace, foarte inspirat din principiile „glasnost”-ului şi 
„perestroikăi”. Cu această ocazie, el a subliniat „importanţa 


548 


deosebită a deschiderii în materie de informaţie” şi a dorit 
să elimine zvonurile privind neînţelegerea dintre PC 
cehoslovac şi PCUS, alimentate în special de trunchierea, în 
presa de la Praga, a celor mai radicale fragmente din 
discursurile lui Gorbaciov: „Nimeni - ţine el să afirme, nu ne 
impune ideile Comitetului central al PCUS, dar am învăţat 
de la Uniunea Sovietică de-a lungul întregii istorii a 
Partidului nostru şi astăzi vom utiliza şi mai mult experienţa 
sa”. 

În realitate, în culise începuseră din plin marile manevre 
în privința succesiunii lui Gustăv Husék, pe atunci în vârstă 
de peste 70 de ani. Bătălia era dură, între o majoritate 
conservatoare condusă de Vasil Bilak şi câţiva reformatori, 
printre care Lubomír Štrougal, partizanul unei 
„restructurări” mai ales economice de tip gorbaciovist. In 
timpul tratativelor care s-au desfăşurat de-a lungul anului 
1987, Gorbaciov - conform anchetei întreprinse de Jacques 
Levesque - ar fi refuzat să se amestece, în ciuda 
preferințelor sale pentru Strougal. Cu ocazia călătoriei sale 
în Cehoslovacia, în aprilie, unde populaţia îl primeşte cu 
deosebită căldură (,Misa, rămâi cu noi!” - se aude la 
Bratislava), el se limitează să explice noua sa politică, să-i 
îndemne pe conducători „la o refacere totală a edificiului”, 
dar nu manifestă nici cea mai mică simpatie retrospectivă 
pentru „Primăvara de la Praga”, ceea ce ar fi putut da o 
mână de ajutor reformatorilor. În sfârşit, în decembrie 
1987, lui G. Husăk îi succede un aparatcik de 65 de ani, 
Milos Jakeš. Imediat, noul ales anulează orice speculație, 
anunțând că „este cu neputinţă legalizarea unei opoziții 
politice, care nu ar putea fi decât anti-socialistă”. Unica sa 
concesie făcută reformatorilor este o angajare de 
continuare a procesului „noului mecanism economic”. De 
fapt, chiar şi această promisiune va fi încălcată; încă din 
1988, „reformatorii” Antonin Kapek şi primul-ministru L. 
Strougal abandonează lupta. 

1.2.3. Respingerile 


Trei partide au fost mai directe în refuzarea oricărei idei 
de schimbare de tip gorbaciovist: cele din Germania de Est, 
România şi Albania. 


PC est-german 


Reformele lui Gorbaciov au suscitat imediat reticenţe în 
Berlinul de Est. Cu ocazia discuţiilor avute cu E. Şevarnadze 
în februarie 1987, Erich Honecker - prim-secretar al 
Partidului - a subliniat că nu se gândea să-şi revizuiască 
politica economică şi socială, ci, dimpotrivă, „să o continue 
cu consecvență”. In aceeaşi perioadă, ziarul partidului a 
publicat „scrisorile deschise” ale cetăţenilor care-şi 
exprimau deplinul acord cu politica urmată de către SED de 
mai bine de cincisprezece ani. În schimb, presa a fost mai 
laconică în privinţa declaraţiilor lui Gorbaciov; importantul 
său discurs ţinut în faţa plenului Comitetului central al 
PCUS, la 28 ianuarie 1987, nu a fost tradus în germană, 
orice aluzie la noul curs sovietic fiind interzisă în mass- 
media. Tineri berlinezi purtând insigne cu „glasnost - 
perestroika” au fost interpelati de poliţie. La începutul lunii 
aprilie 1987, responsabilul cu problemele ideologice şi 
culturale al Comitetului central declara pur şi simplu: „Dacă 
vecinul vostru şi-ar schimba tapetul din apartamentul său, 
v-aţi simţi obligaţi să faceţi şi voi la fel?”. 

Dacă echipa Honecker nu caută deci subterfugii şi afirmă 
cu claritate respingerea proiectului lui Gorbaciov, este din 
cauză că o consideră nefastă şi pentru că se simte foarte 
sigură pe ea însăşi. Prin performanţele - vechi - ale 
economiei sale, în special ale industriei - prima din ţările 
răsăritene -, prin iniţiativele sale în vederea reînnoirii 
dialogului cu Occidentul după instalarea rachetelor 
Pershing-2 americane în RFG, E. Honecker se bucură de o 
reală autoritate la Moscova. Considerând că RDG-ul are o 

poziţie avansată pe toate planurile, el se poate arăta 
arogant faţă de cei care-şi permit să-i dea sfaturi în 
legătură cu reformele. Mai mult, el exercită o dominare 
aproape totală asupra echipei conducătoare, din care a 
eliminat pe toţi opozantii potenţiali. E de ajuns ca adepţii lui 
Gorbaciov să se arate prea interesaţi de „reformatorul” 
Hans Modrow pentru ca acesta să nu fie admis în Biroul 
politic. In concluzie, în anii 1986-1987, sistemul Honecker 
pare a avea încă o soliditate redutabilă. „Ar fi fost necesară 
- scrie Jj. Levesque - o confruntare deschisă cu Honecker 
pentru a impune regimului său schimbări importante de 
orientare.” Dar, evident, Gorbaciov nu deţinea nici 
mijloacele, nici dorinţa necesară. 


PC român 


PC român avea şi el înfățișarea unei cazemate. Aflat la 
putere din martie 1965, Nicolae Ceauşescu a ştiut să 
controleze - deopotrivă prin teamă (omniprezenţa 
Securității), nepotism, printr-o politică de „rotire a cadrelor” 
(remanieri periodice ale înalţilor responsabili) şi prin 
acordarea de privilegii aparatcikilor - aparatul de partid şi 
de stat. Doar câţiva excluşi sau căzuţi în dizgrație mai 
îndrăzneţi (precum Károly Király, îndepărtat în 1972; 
Gheorghe Maurer, fost prim-ministru în anii '60; Silviu 
Brucan, fost director al ziarului Partidului şi fost ambasador 
la ONU; Corneliu Mănescu, fost ministru al afacerilor 
externe...) aveau să cuteze, în ultimii ani, să manifeste 
rezerve în privinţa politicii „Conducătorului”. 

Dar, spre deosebire de omologul său german, poziţiile lui 
N. Ceauşescu erau infinit mai puţin solide. Din punct de 
vedere economic, cele două state se aflau în poziţii 
diametral opuse: dacă RDG fusese mult timp în fruntea 
statelor Europei de Est, România se afla în coadă, cu cel 
mai scăzut nivel de trai din Europa (exceptând cazul 
Albaniei). Deoarece Ceauşescu se  încăpăţâna să 

ramburseze Occidentului întreaga datorie externă a 
României până în 1990, mizeria domnea în toată ţara, ca 
urmare a rationalizärii alimentelor de bază, a electricităţii, 
încălzirii... O asemenea politică accentuase dependența 
economică fată de URSS. Pentru a evita închiderea totală a 
uzinelor, aceasta din urmă consimtise să livreze, în 1986, 4 
milioane tone de cărbune, 5 milioane tone de petrol, gaz şi 
electricitate. Proporția ţărilor socialiste în comerţul extern 
român ajunsese astfel de la 33,8% la începutul anilor '80 la 
60% la sfârşitul anului 1988. În plus, despotismul şi 
megalomania „Conducătorului” - în continuă creştere - 
duseseră la  desconsiderarea sa şi la accentuarea 
nemulțumirii în rândul populaţiei. Odată cu noua politică 
internaţională a lui Gorbaciov, luările de poziţie ale lui N. 
Ceauşescu - considerate cândva independente de Moscova 
- îşi pierduseră originalitatea şi influenţa. 

Această situaţie dezastruoasă explică, fără îndoială, în 
mare parte, înverșunarea şi agresivitatea secretarului 
general român în combaterea politicii lui Gorbaciov. 
Nepunându-şi niciodată în mod serios problema unei 
reforme economice, chiar şi ideea de revizuire a structurilor 
existente îl exasperează. „Baza societăţii noastre - afirmă 
el cu ocazia vizitei lui Gorbaciov (în primăvara lui 1987) - 
este proprietatea socialistă şi lichidarea definitivă a 
proprietăţii capitaliste.” Mai clar încă, el declară nu fără 
vanitate: „Noi ţinem cont de realităţile ţării noastre, fără a 
copia nimic si reţinând numai ceea ce corespunde 
intereselor noastre”. Răspunsul lui Mihail Gorbaciov este 
clar şi liniştitor. El pretinde că este convins de necesitatea 
„respectării dreptului fiecărei ţări de a-şi stabili propriile 
modele de dezvoltare, în funcţie de condiţiile sale 
specifice”. Totuşi, definind procesul de restructurare aflat în 
curs de desfăşurare în ţara sa, adaugă: „Noi suntem 
bucuroşi totuşi dacă ţările frăţeşti pot profita de pe urma 
activităţii creatoare realizate în ţara noastră, extrăgând 
elemente ce le pot fi utile”. Evident, înţelegerea între cei 

doi nu s-a realizat. 
PC albanez 


În Albania - ţară şi mai nenorocită, pe care Enver Hodja a 
încercat să o izoleze complet atât de lumea occidentală, cât 
şi de lumea comunistă - perestroika sovietică nu tulbură 
(nu mai mult decât frământările din Iugoslavia vecină) un 
partid comunist în care domneşte succesorul desemnat de 
Hodja, Ramiz Alia. Tirana rămâne ostilă fată de orice 
normalizare a relațiilor cu Moscova. In viziunea 
conducătorilor albanezi, „glasnostul şi perestroika sunt 
invenţii ale propagandei revizioniste pentru a masca criza 
profundă în care se adânceşte Uniunea Sovietică”. Inarmat 
cu certitudini, PC albanez se laudă cu rezultatele primelor 
alegeri legislative de la moartea lui Hodja, în care opoziţia 
nu s-a manifestat decât printr-un buletin nul, dovedind 
astfel, încă o dată, „unitatea de oţel” dintre populaţie şi 
Partid... 

2. IZBUCNIREA DECISIVĂ A SOCIETĂŢILOR 
CIVILE 


Încă din 1987 - şi mai ales începând cu 1988 - societăţile 
civile, încurajate sau deceptionate de impulsurile 
reformatoare venite din fruntea Partidului, încep să se 
manifeste şi să intre în acţiune. Ele obţin succese 
răsunătoare în 1989, în ţările baltice, Polonia, Ungaria, 
Slovenia, Croaţia, apoi, prin efectul „bulgărelui de zăpadă”, 
în regimurile cele mai refractare schimbării: Cehoslovacia, 
RDG, Bulgaria şi România. 


2.1. De la revendicări... 


Pentru unii comentatori, în 1989, ca şi la Sankt- 
Petersburg în octombrie 1917, populaţiile blocului comunist 
au avut numai rolul unor simpli figuranti, propulsati doar un 
moment în faţa scenei, pentru a-i masca pe adevărații 
actori ai piesei: elita intelectuală şi un mic grup de 
manipulatori pro-gorbaciovişti... Un punct de vedere atât de 
restrictiv este greu de susţinut, chiar dacă rolul societăţilor 
civile este dificil de apreciat şi a variat mult în funcţie de 
ţară. 


2.1.1. O acumulare explozivă de nelinişti şi 
nemulțumiri 

În ultima perioadă a anilor '80, toate motivele de 
nemulţumire populară - uneori contradictorii - par să se 
adauge şi să se amestece într-un fel de „cocteil Molotov” 
uriaş, gata să ia foc la cea mai mică scânteie. 


Salarii decente! 


Exasperarea populațiilor supuse  capriciilor unor 
conducători tiranici atinge punctul maxim, accentuată fiind, 
fără îndoială, de vestea (parţial ocultată) a unor schimbări 
în „ţările frăţeşti” vecine. Astfel, încă din ianuarie 1987, 
istoviti de penurii, restricţii şi reduceri de salarii, câţiva 
români îşi exprimă - prin manifeste de propagandă 
clandestine - nemulţumirea şi dorinţa de înlăturare a lui 
Ceauşescu. În noiembrie, revolte importante izbucnesc la 
Braşov, unde zeci de mii de muncitori de la uzinele de 
camioane Steagul Roşu, grupaţi, defilează scandând: „Vrem 
pâine!”, „Jos dictatura! Primăria şi sediul Partidului fiind 
luate cu asalt, poliţia solicită ajutorul armatei pentru 
înăbuşirea revoltei. 

În alte părţi, unde dominante sunt echipele conducătoare 
favorabile reformelor, muncitorii sunt de asemenea gata să 
coboare în stradă şi să facă grevă pentru a protesta 
împotriva încetinirii schimbărilor, promisiunilor 
nerespectate sau severitätii măsurilor de redresare. In 
lugoslavia, mişcările greviste iau amploare: de la 174 în 
1982, ele ajung la 393 în 1984, 900 în 1986, şi se înmulţesc 
pe parcursul anului 1987 ca reacţie în special la măsurile de 
blocare parţială a salariilor. În URSS, intrarea masivă a 
clasei muncitoare pe scena perestroikăi se produce în iulie 
1989, odată cu greva a 100.000 de mineri din Kuzbass. 
Până atunci, mişcările revendicative muncitoreşti, rare şi 
restrânse (ca de exemplu greva şoferilor de autobuz din 
Cehov, în septembrie 1987), fuseseră mai degrabă rău 
privite, presa oficială asimilându-le unei „ofensive directe 
împotriva perestroikăi” şi stigmatizând, ca şi în trecut, „o 

mână de oameni care-i îndeamnă la grevă pe cei care, de 
fapt, nu avuseseră nicio intenţie să abandoneze lucrul”. Dar 
mişcarea minerilor din Kuzbass declanşată în vara lui 1989 
nu a putut fi tratată cu aceeaşi dezinvoltură. 

Minerii nu cereau altceva decât aplicarea - evitată până 
atunci - a reformei economice. Comitetul lor regional de 
grevă, ales la 16 iulie 1989, solicita îndeosebi autonomia 
deplină a întreprinderilor, precum şi acordarea dreptului 
muncitorilor de definire a formei de proprietate asupra 
mijloacelor de producţie. Această deplină potrivire a 
revendicărilor cu proiectele lui Gorbaciov l-a plasat pe 
acesta într-o situaţie delicată. La 18 iulie, el s-a limitat să 
afirme că „rolul conducător al Partidului” se afla în pericol, 
şi a anunţat cumpărarea de către străinătate a unor bunuri 
de consum în valoare de 100 de miliarde de ruble. Cinci zile 
mai târziu, subliniind „caracterul dramatic al 
evenimentelor”, el a recunoscut că era „foarte încurajator” 
să vadă că muncitorii „iau iniţiativa cu hotărâre” Atunci au 
intervenit acorduri în privinţa salariilor şi condiţiilor de 
viaţă, care au contribuit la destinderea atmosferei. Dacă, în 
opinia lui Mihail Gorbaciov, această grevă a minerilor 
reprezentase „cea mai dificilă încercare” a mandatului său, 
pentru mulţi observatori ea marcase conturarea, în sânul 
societății civile, a unei forțe noi. 


Pâine! 


Nemulțumirea populaţiei nu se exprimă întotdeauna 
deschis, rămânând de multe ori secretă; dar în această 
perioadă de slăbire a autorităţilor se simte gata să 
tâsneascä dintr-un moment în altul. În URSS, în special, 
efectele cumulate ale impulsurilor şi eşecurilor perestroikăi 
- care au contribuit la o degradare catastrofală a 
aprovizionării cu alimente - au ridicat, treptat, majoritatea 
populaţiei împotriva echipei lui Gorbaciov. Lumea se plânge 
de penurie, de proasta calitate a produselor, de diferențele 


556 


enorme în aprovizionarea regiunilor, adevărate motive ale 
unor lupte economice între republici. 

Deficientele nu sunt mai putin însemnate - chiar 
dimpotrivă - în privinţa bunurilor de consum nealimentare. 
Având în vedere dezorganizarea întreprinderilor, învechirea 
echipamentului, dificultăţile de aprovizionare, ratele de 
creştere sunt clar insuficiente, iar diversitatea şi calitatea 
mărfurilor sunt total nesatisfacătoare. A devenit o problemă 
achiziţionarea unui televizor, a unei maşini de spălat sau a 
unui aspirator. Situaţia este la fel de îngrijorătoare şi 
exasperantă în Iugoslavia, unde nivelul de trai a cunoscut 
atunci o cădere vertiginoasă. „Pentru moment - 
mărturiseşte în aprilie 1987 un profesor croat unui ziarist - 
trăiesc din rezervele mele. Maşina mea mai poate rezista, 
vechiul meu frigider de asemenea, dar după aceea, dacă nu 
se va produce vreo schimbare, nu le voi mai putea înlocui.” 
Nemulțumirea este atât de mare încât, în aceeaşi perioadă, 
un diplomat european acreditat la Belgrad nu găseşte 
decât aceste simple cuvinte pentru a reda starea de spirit: 
„Va exploda; vă spun că va exploda!”. 


Reforme! 


Partizanii schimbării - foarte numeroşi în rândul tinerilor 
şi intelectualilor - nu sunt nelinistiti numai de această 
degradare a climatului popular, ci se tem, mai mult încă, de 
sabotajele şi blocajele de orice fel la care se dedau 
conservatorii. În URSS, ca şi în Polonia, de exemplu, exista 
atunci un hiatus evident între vointele reformatoare 
exprimate de echipele conducătoare şi comportamentul 
mai mult decât rezervat al unei mari părţi a birocraţiei şi 
militantilor. Eterna poveste a vinului nou pus în burdufuri 
vechi. 

Oricât de spectaculoase sunt remanierile de personal şi 
transferurile oficiale de responsabilitate de la Partid către 
Stat, rezultatele se dovedesc a fi înşelătoare. Povara 

vechilor comportamente si, mai ales, absenta unei definitii 
clare şi unanime a rolului Partidului în noul context creat de 
perestroika anihilează o mare parte a acestor eforturi. 
Astfel, legea cooperatiei (elaborată în 1988) - care permite 
înfiinţarea de întreprinderi private pentru servicii şi mică 
producţie industrială - se loveşte, în aplicarea sa, de mii de 
obstacole, de la inerția birocratică la dubla gelozie a 
populaţiei şi responsabililor întreprinderilor de stat. La fel se 
întâmplă şi cu introducerea autogestiunii în întreprinderi. În 
realitate, Partidul doreşte să păstreze frâiele puterii; şi, în 
ciuda unor aparente înşelătoare (conferite prin cuvintele 
„autonomie”, „autofinanţare”, „autogestiune”...), nu vrea 
să abandoneze societăţii civile nimic fundamental, nici în 
acest domeniu, şi nici în altele. Elementele cele mai 
conştiente şi mai ataşate de schimbare ale societăţii înţeleg 
foarte bine lucrul acesta, ajungând la concluzia că este 
vitală şi urgentă intervenţia în sensul evitării înăbugşirii 
mişcării în curs. O asemenea mobilizare este chiar de pe 
acum posibilă în unele ţări. 


2.1.2. Posibilităţi noi de acţiune 


Dinamismul organizațiilor disidente în câteva 
state... 


În statele care se orientează treptat spre soluţii de 
compromis, societatea civilă profită de aceste noi dispoziţii 
pentru a se structura mai bine şi a se face auzită. După o 
scurtă perioadă de tergiversare prudentă, partea cea mai 
hotărâtă a populaţiei (intelectuali, tineri) se aruncă în 
braţele deschise - dinadins sau indirect - ale puterii. 

Aşa-zise asociații informale vin să ocupe noile spaţii de 
autonomie. La început, ele afişează obiective apolitice, 
culturale, ecologice sau pacifiste. Asemenea grupări se 
înmulţesc în URSS începând din 1987: de la aproximativ 50, 

ajung la 30.000 (1988), apoi la 60.000 (1989). Se dotează 
cu buletine de legătură, la început modeste ca număr (10- 
20 de titluri în 1987) şi din punct de vedere calitativ 
(majoritatea reproduse prin copiere), dar care iau apoi un 
mare avânt (548 de titluri în toamna lui 1989 doar în limba 
rusă, din care multe tipărite). În Iugoslavia, presa oficială 
suportă - începând din 1987 - o puternică presiune din 
partea elementelor active ale societăţii civile, pentru a 
evoca pe viitor „subiecte negative” (scandaluri cum ar fi 
afacerea Agrokomerc, care pune în discuţie membri 
influenţi ai Ligii comuniste; decizii contestabile ale justiţiei; 
diviziuni interne în sânul Partidului...). Din acel moment, 
tirajele cresc mereu; se formează cozi în faţa chioşcurilor 
de ziare din Belgrad, Zagreb şi Sarajevo! 

În Ungaria, de asemenea, în anii '80 organele de presă 
ale puterii sunt supuse unor presiuni externe care le obligă 
să abordeze probleme până atunci tabu. Asociaţia 
scriitorilor, precum şi revistele literare sunt „lucrate” de 
aceste curente şi sunt, în această perioadă, obiectul 
concedierilor şi chiar al interdictiilor. Se înfiinţează c/uburi 
universitare; se formează grupări de tineri care militează 
pentru pacifism şi apărarea mediului. O fundaţie culturală 
independentă (Fundaţia Bethlen) este recunoscută în 1985. 
În sânul acestor structuri sunt formulate „revendicări 
democratice importante”, care-i obligă la un „recul” pe 
reprezentanţii puterii. (C.G. Kiss). In septembrie 1987, 
aproximativ 160 de persoane - în majoritate intelectuali - 
provenind mai ales din societatea civilă, dar nu numai 
(prezenţa remarcată a comunistului reformator Imre 
Pozsgay), fondează „Forumul democratic ungar”. Această 
mişcare, ca şi „Alianţa tinerilor democrati” - apărută în 
martie 1988 -, este la început condamnată de putere, dar, 
odată cu îndepărtarea lui Kádár (mai 1988), represiunea 
încetează. La sfârşitul anului 1988, numărul adepților 
„Forumului democratic” - care solicită o reformă însemnată 
a structurilor politice - atinge 10.000. La această dată, PC 


559 


ungar a atenuat considerabil cenzura asupra mass-mediei 
şi a tolerat reconstituirea vechilor partide (al micilor 
proprietari, social-democrat, popular creştin-democrat). 

Opoziția poloneză s-a consolidat şi ea în mod considerabil 
în anii '80, datorită succeselor sale extraordinare din 1980. 
Grevele de lungă durată - începute în februarie 1980 la 
Gdansk şi aproape generalizate în cursul lunii august - au 
ajuns la trei rezultate însemnate: apariţia unui lider, Lech 
Walesa; recunoaşterea, pentru prima dată într-o ţară 
comunistă, a unui sindicat independent, Solidaritatea; 
stabilirea de noi raporturi între stat şi societatea civilă, 
fondate pe un compromis şi un nou mecanism de 
organizare socială, demonstrate prin acordurile de la 
Gdansk semnate la 31 august. Pentru opoziţia poloneză, 
care a reuşit să reunească întreaga populaţie (muncitori, 
ţărani şi intelectuali), este un triumf ce încoronează peste 
un sfert de secol de eforturi şi sacrificii, mărturie stând cele 
trei gigantice cruci de oţel şi cele trei ancore crucificate, 
înălțate la 16 decembrie 1980 în faţa şantierelor navale din 
Gdansk, ca omagiu adus muncitorilor ucişi în 1970. 

Dar experienţa acestui „socialism contractual” inventat şi 
impus de opoziţia poloneză se opreşte brusc. Neliniştită, 
supusă unor presiuni intense, echipa conducătoare pune 
capăt cu brutalitate acestei experienţe la 13 decembrie 
1981, proclamând „starea de război”. Cu 100.000 de 
interpelări, 5.906 arestări (printre care şi a lui Lech Walesa) 
şi violente confruntări, opoziţia cunoaşte represiunea şi 
clandestinitatea, dar nu cedează. Solidaritatea, deşi 
interzisă oficial, rămâne o forță extraordinară prin nucleul 
său conducător „prin militanţii săi cu sarcini bine definite. În 
interiorul şi în jurul sindicatului dizolvat gravitează sute de 
grupuri mici independente (societăţi, cercuri, cluburi...) şi 
organizaţii ce ţin de Biserică - unele foarte modeste, altele 
mai puternice, cu buletine şi ziare proprii. Această 
nebuloasă forţă de opoziţie continuă să se întărească 
începând din anul 1986, îşi înmulţeşte acţiunile - de 

educaţie, întrajutorare, solidaritate internaţională - şi caută 
sprijinul Occidentului şi al Statelor Unite. Totuşi, în sânul 
populaţiei poloneze se înregistrează o oarecare oboseală şi 
un scepticism în legătură cu rezultatul acestui nesfârşit 
duel între putere şi conducerea Solidarităţii. Istovit într-o 
oarecare măsură, Sindicatul se divizează, iar Lech Walesa 
trebuie să-şi folosească întreaga influență pentru a pune 
capăt grevelor din august 1988, de o amploare 
excepţională. Deşi nu ignoră aceste neînţelegeri, generalul 
Jaruzelski e conştient de faptul că singura salvare a Poloniei 
din paralizie este legalizarea Solidarităţii. De asemenea, 
obţinând aparent aprobarea lui Gorbaciov, el convinge 
Comitetul central să adopte, la 19 /anuarie 1989, o 
rezoluție asupra pluralismului sindical, făcându-se astfel un 
pas hotărâtor spre întoarcerea la o soluţie de compromis. 

In URSS, PC nu ajunge la o asemenea decizie, ci acceptă 
de fapt repunerea în discuţie a monopolului său. În 1987, 
„Cluburi” şi grupări independente abundă deja la Moscova 
şi, pentru a rezista mai bine presiunilor puterii, se încearcă 
fixarea unor reguli comune, conform legilor în vigoare. Dar 
se observă o radicalizare şi o diversificare a acestor grupări 
(de la anarhism la naționalism), fapt ce va nelinisti Partidul. 
Pentru a le controla mai bine, acesta încurajează 
constituirea unor vaste „fronturi populare”, în speranţa că 
pe acestea le va putea parazita; în august 1988, douăzeci şi 
cinci dintre mişcările în cauză acceptă să se constituie ca 
federaţie. 


„„dificultăţi în celelalte state 


Aşadar, deşi în mai multe state elita societăţii civile 
reuşeşte să forţeze puterea comunistă să-i recunoască de 
fapt - dacă nu încă de drept - existenţa, totuşi nu se 
întâmplă peste tot la fel. 

In Cehoslovacia, disidenta creată după lovitura de forţă 
din 1968 nu reuşeşte să-şi lărgească aria de recrutare 

dincolo de cercul de tineri si intelectuali. Actiunea sa nu 
provoacă decât sustineri limitate atât în interiorul ţării 
(exceptând Biserica catolică clandestină şi, mai târziu - mai 
ales în Slovacia -, Biserica oficială), cât şi în exterior. 
Structura sa principală rămâne mult timp Carta 77. Prin 
intermediul acestei mişcări se realizează majoritatea 
acţiunilor revendicative şi contestatare. În aprilie 1987, 
Carta este cea care adresează o scrisoare deschisă lui 
Mihail Gorbaciov, cu puţin timp înainte de vizita sa la Praga, 
cerându-i să retragă trupele sovietice staționate în ţară şi 
să facă un efort pentru a ajuta națiunea cehoslovacă să 
„depăşească criza politică, economică şi morală care 
durează de aproape două decenii”. La 10 decembrie în 
acelaşi an, tot la îndemnul Cartei, peste o mie de persoane 
comemorează la Praga ziua internaţională a Drepturilor 
omului. Cu toate acestea, Carta nu deţine monopolul 
exclusiv al manifestărilor. Spontan, aproape 500 de tineri 
din Praga se adună pe străzile capitalei pentru a comemora 
dispariţia lui John Lennon, fost component al formaţiei 
Beatles. La îndemnul clerului, peste 5.000 de persoane 
asistă, în martie 1988, la catedrala din Praga, la o 
ceremonie în favoarea libertăţilor religioase. La 21 august 
1988, aproximativ 10.000 de persoane manifestă pentru 
marcarea a 20 de ani de la intervenţia militară sovietică. 
Regimul pare puţin mai tolerant faţă de aceste manifestări 
ale societăţii civile, dar înlăturarea, în octombrie 1988, a 
primului-ministru „reformator” Lubomir Strougal stopează 
această tendinţă. Câteva zile mai târziu, defilarea paşnică - 
la Praga - a câtorva mii de persoane pentru libertate şi 
democraţie este reprimată cu asprime. 

In RDG, disidenta este şi mai fărâmiţată ca în 
Cehoslovacia. Pe atunci, aici existau peste două sute de 
mici grupuri politice reunind câteva mii de tineri şi 
intelectuali în jurul unor teme ecologice, pacifiste şi civice. 
Structura cea mai largă este Mişcarea Păcii, care a luat 
naştere la începutul anilor '80, cu ocazia campaniei 

împotriva instalării rachetelor americane. Deşi redusă din 
punct de vedere numeric, această disidenţă beneficiază 
totuşi - după cum am amintit mai înainte - de sprijinul 
câtorva pastori din Biserica evanghelistă. „Biserica de jos” 
(„die Kirche von Unten”) care vrea să se distingă de o 
ierarhie considerată a fi prea conciliantă cu puterea îi 
adăposteşte, în special în templul Rusaliilor din Berlinul de 
Est, pe toţi cei preocupaţi de probleme imposibil de abordat 
în cadrul structurilor oficiale: dezarmarea, condiţia femeii, 
ecologia, istoria comunităţii evreieşti germane... Cu ocazia 
congresului Bisericii protestante din iunie 1987, desfăşurat 
în Berlinul de Est, în timpul căruia conducătorii îşi 
reînnoiesc apelul în favoarea deschiderii frontierelor, 
„Biserica de jos” reuşeşte să se impună obţinând un loc de 
dezbatere în care, după opinia unui martor, se adună de-a 
valma „tineri protestanți, artişti interzisi, tot felul de 
militanti politici pe care i-am putea vedea, de cealaltă parte 
a zidului, la ecologişti, fără a mai pune la socoteală şi 
mulţimea puţin neliniştitoare de punkişti şi marginali”. 

În consecinţă, deşi autorităţile comuniste est-germane se 
arată uneori tolerante pentru a nu dăuna politicii de 
apropiere de RFG, totuşi ele nu coboară garda în faţa unui 
grup de tineri disidenti pacifişti şi ecologişti care găsesc 
protecţie în unele temple din Berlinul de Est şi în marile 
oraşe din sud. Au loc interpelări, cu arestări şi confiscarea 
unor „scrieri ostile statului”. Aceste măsuri de intimidare 
nu-i sperie totuşi nici pe unii pastori - asemenea celui din 
templul Sion din Berlinul de Est - care protestează 
împotriva „unui amestec vădit în activitatea pastorală”; nici 
pe unii scriitori - ca de exemplu Stephan Hermlin - care, cu 
ocazia unui congres din noiembrie 1987, denunţă 
„obstacolele birocratice şi dogmatice” care împiedică 
creaţia; nici mai ales pe numeroșii tineri berlinezi, tot mai 
frustrati de acest „zid ce trebuie să dispară”, acest zid care- 
i împiedică în special să participe la concertele rock din 
Vest... 

Oricât de slabe sunt ele, disidentele est-germane şi 
cehoslovace par să fie totuşi cu mult superioare opoziţiei 
din România si Bulgaria. În aceste două state, 
nemulţumirile individuale nu au reuşit să se grupeze în jurul 
unor nuclee unificatoare. Cu excepţia câtorva personalităţi 
puternice, Bisericile rămân total afiliate puterii. Patriarhul 
ortodox român va declara chiar, în primăvara anului 1987, 
că nu există nicio problemă cu aprovizionarea în România şi 
nici nu a fost distrus vreun edificiu religios. La 1 august 
1989, cu ocazia aniversării a 45 de ani de la instalarea 
comunismului în România, reprezentanţii comunităţilor 
creştine şi musulmane se adresează din nou lui Nicolae 
Ceauşescu în termeni deosebit de  linguşitori: „Ne 
îndreptăm gândurile spre Dvs., cel mai iubit fiu al naţiunii 
române, erou între eroii neamului, strălucit făuritor al 
României socialiste, personalitate marcantă a lumii 
contemporane”... 

Având în vedere lipsa de sprijin din partea Bisericilor şi 
duritatea represiunii, actiunile de opoziţie se limitează - în 
cele două ţări - la initiative individuale şi la rezistenţa, mai 
ales pasivă, a minorităţilor faţă de politica asimilationistä. 
Din grupul restrâns de personalităţi şi intelectuali care au 
îndrăznit să înfrunte dictatura pot fi amintiţi, în România, 
Radu Filipescu (inginer electronist), Doina Cornea (fostă 
profesoară de franceză la Universitatea din Cluj - destituită 
în 1983) sau matematicianul Mihai Botez, care nu ezită să 
distribuie manifeste sau să denunțe în mass-media din 
străinătate nerespectarea Drepturilor omului. „Ceea ce este 
important - afirmă M. Botez în mai 1987 - este că puterea 
ştie că există oameni care spun nu.” Fostele partide (ilegale 
din 1947) mai au încă adepţi. Unul dintre responsabilii de 
altădată ai PNȚ, - lon Puiu care în februarie 1985 i se 
adresează lui Ceauşescu pentru a solicita respectarea 
constituţiei -, este arestat în mai 1987, cu ocazia vizitei lui 
Gorbaciov. In Bulgaria, una dintre figurile - foarte discrete - 
ale rezistenţei este filosoful Jeliu Jelev, exclus din PC în 

1965, autor al unui studiu despre regimurile autoritare de 
tip fascist (care permitea multe apropieri de sistemul 
comunist). Totuşi, în primăvara lui 1988, câteva zeci de 
disidenti bulgari formează patru grupări axate pe apărarea 
Drepturilor omului şi a mediului înconjurător. 

Singura rezistență activă provine de la minoritatea turco- 
musulmană, pe care Todor Jivkov, începând din decembrie 
1984, încearcă să o „bulgarizeze” cu forţa (schimbarea 
obligatorie a numelor, închiderea şcolilor, interzicerea 
limbii, abandonarea moscheelor...). Ciocniri foarte violente 
(soldate cu numeroşi morţi) pun faţă în faţă minoritatea şi 
reprezentanţii puterii. În primăvara anului 1989, 320.000 de 
turco-bulgari reuşesc - cu greu - să se refugieze în Turcia. 
În România, politica lui N. Ceauşescu provoacă şi ea 
emigrări, în sânul minorităţii maghiare. Numai în perioada 
1986-1987, peste 6.000 de români s-au instalat în Ungaria, 
în timp ce numărul de treceri ilegale ale frontierei româno- 
ungare a crescut cu 71% în 1987, atingând cifra de 2.000. 
În acelaşi timp, în urma unor acorduri cu RFG - care 
acceptă răscumpărarea fiecărui emigrant la preţul de 8.000 
DM -, 11.000 de români de naţionalitate germană sunt 
autorizaţi să se expatrieze anual... 

Astfel, în faţa represiunii şi crizei, exilul devine ultima 
soluţie pentru toţi cei „care gândesc altfel” în aceste state 
în care echipele conducătoare sunt refractare la orice tip de 
perestroika. În aceste circumstanţe, situaţia nu se putea 
debloca decât prin acţiunea unor forţe exterioare. 


2.1.3. Intervenţiile externe 


Occidentul 


Multă vreme indiferent, temător sau resemnat, în anii '80 
Occidentul îşi manifestă din nou interesul faţă de statele 
comuniste, acordând o mai mare atenţie strigătelor de 

ajutor ale disidentilor. Primele fisuri ale sistemului - în 
special crearea sindicatului Solidaritatea în Polonia şi 
perestroika lui Gorbaciov - conving treptat opinia 
occidentală că se conturează schimbări importante, al căror 
curs poate fi influenţat. 

Ţările occidentale folosesc trei tipuri de argumente 
pentru a încerca direcționarea politicii regimurilor 
comuniste. Din punct de vedere diplomatic, ele se bazează 
pe acordurile de la Helsinki (1975) - semnate de toate ţările 
blocului sovietic -, care pretind libertatea absolută de 
circulaţie a persoanelor, ideilor şi bunurilor în Europa. Orice 
încălcare confirmată a acestor acorduri expune ţările est- 
europene la o dezaprobare, adică la pătarea imaginii lor pe 
plan internaţional. Cu siguranţă „factorul Helsinki” a jucat 
de mai multe ori un rol hotărâtor atât în decembrie 1981 
(pentru evitarea unei posibile intervenţii a „ţărilor frăţeşti” 
în Polonia), cât şi în timpul manifestaţiilor populare din 
1988, şi mai ales din 1989. 

Şi mai de temut este arma economică - pe care 
Occidentul o poate flutura în orice moment, refuzând sau 
„îngheţând” ajutoarele. În urma proclamării „stării de 
război” în Polonia, Statele Unite decid un embargo în 
privinţa materialului de transport destinat Uniunii Sovietice, 
în timp ce Marea Britanie şi RFG trec la sancţiuni financiare. 
Abia în luna august 1984 sancţiunile americane s-au mai 
moderat, sfârşitul anului aducând renunţarea 
Washingtonului de a se opune aderării Poloniei la FMI. 

Odată cu venirea lul Gorbaciov la putere, influenţa 
Occidentului devine şi mai mare. Convins repede că, fără o 
totală susţinere din partea Occidentului, perestroika nu are 
nicio şansă de reuşită, Gorbaciov se arată foarte cooperant. 
Pentru a obţine ajutorul financiar, economic şi moral de 
care are nevoie, el este pregătit să facă sacrificii imediate, 
poate chiar sacrificarea imperiului exterior. Evident, 
dislocarea blocului sovietic în Europa de Est nu constituie 
doar rezultatul presiunilor unei opoziții interne, sau al 

„liberalismului” lui Gorbaciov, fiind şi produsul unui fel de 
şantaj tacit din partea Occidentului. Acesta din urmă e 
conştient în jurul anilor 1986-1987 că fostul adversar a 
devenit (din cauza problemelor sale de toate genurile) 
foarte dependent de exterior, putând fi astfel constrâns la 
concesii fundamentale. Bineînţeles, să nu ne imaginăm o 
conferinţă - un fel de Yalta pe dos - în care Statele Unite şi 
ţările Pietei Comune ar fi impus dezintegrarea blocului 
sovietic est-european, ci mai degrabă ne putem gândi la o 
presiune treptată, în funcţie de dificultăţile tot mai mari ale 
regimurilor comuniste. 

Totul se petrece ca şi cum, începând din 1987, 
Occidentul - în acord tacit cu Kremlinul - se simte mai liber 
să ajute forțele progresiste din ţările est-europene. La 
începutul anului 1988, PC cehoslovac se plânge de 
intensificarea propagandei occidentale. lar în timpul anului 
1988 şi începutul lui 1989, majoritatea şefilor de stat 
occidentali nu ezită să-i încurajeze pe adepţii unguri şi 
polonezi ai „perestroikăi” sau să încerce a-i influenţa pe 
„conservatorii” bulgari sau cehi. Acest sprijin occidental nu 
este numai moral: de îndată ce un regim iniţiază o 
liberalizare, el primeşte şi fonduri de ajutorare. Am 
semnalat deja ajutorul financiar consimţit de Statele Unite 
sau RFG în favoarea echipelor de „renovatori”, atât în 
Ungaria, cât şi în Polonia. 

Faţă de guvernele lor, opiniile occidentale nu rămân nici 
ele mai prejos, fiind parcă şi mai stimulative. Populatiile 
belgiană şi franceză, de exemplu, sunt alarmate de politica 
de „sistematizare” a lui Ceauşescu şi susţin operaţiunea 
„satele româneşti”, la care participă municipalități si 
numeroase organisme. Mass-media profită din nou de 
ocazie şi publică scrisori de protest, intervievează disidentii 
(Doina Cornea, Vâclav Havel...) şi efectuează reportaje 
clandestine. 


„Efectul loan Paul al ll-lea” 

Pare evident faptul că a existat atunci un „efect loan Paul 
al II-lea”, ca de altfel şi un „efect Gorbaciov”. Adevărata 
problemă este - după cum vom vedea în legătură cu Mihail 
Gorbaciov - mai curând de a determina ceea ce, în acest 
„efect”, ţine de radiaţia spontană şi naturală a personajului, 
şi ceea ce a constituit rezultatul unor acţiuni deliberate. 

Experienţa sa personală în privinţa totalitarismului 
comunist avea să-l conducă pe arhiepiscopul Cracoviei - o 
dată ales papă (1978) - la o foarte sensibilă modificare a 
tacticii Vaticanului faţă de conducătorii Uniunii Sovietice şi 
ai sateliților săi. Păstrând strategia de bază a „Ostpolitik”- 
ului - multiplicarea eforturilor de ameliorare a relaţiilor între 
Vatican şi Est, pentru a menţine contactul cu „Biserica 
tăcerii” -, /oan Paul al II-lea a făcut mai puține concesii în 
practica diplomatică decât predecesorii săi. Fără a renunţa 
total - cum s-a putut spune - la metodele Monseniorului 
Casaroli, „omul lui Paul al Vl-lea”, el impune, putin câte 
puţin, o nouă definiţie a dialogului cu Estul: „Un schimb 
bazat pe adevăr, nu un schimb de concesii fundamentale”. 
Convins de forța subversivă, în ţările totalitare, a unui 
mesaj creştin având ca bază adevărul, solidaritatea şi 
respectarea drepturilor omului, şi ştiind mai bine ca oricine 
- oricum, mai bine decât numeroşi occidentali - să distingă 
semnele ce prevesteau falimentul sistemului comunist, el 
manifestă o nouă fermitate în negocierile (în special 
referitoare la numirea episcopilor) cu autoritățile 
comuniste. 

Conducătorii partidelor comuniste simtiserà foarte 
devreme pericolul reprezentat de loan Paul al II-lea, aşa 
încât la început au încercat să folosească forţa pentru a-l 
neutraliza: de la denigrare (în 1984, „Tribuna”, organ 
ideologic al PC cehoslovac, îl clasa pe loan Paul al II-lea 
printre „cei mai reactionari papi ai secolului”) până la ideea 
eliminării fizice (atentatul din 13 mai 1981 înfăptuit de 
Mehmet Ali Agça - de care, în ciuda negărilor acestuia din 

urmă, KGB-ul nu era străin). Abia venirea lui Gorbaciov a 
făcut ca fenomenul loan Paul al II-lea să fie tratat cu 
realism - sau mai bine zis abia atunci Kremlinul se 
hotărăşte să profite de autoritatea evidentă exercitată de 
papă asupra unei importante fracțiuni din populaţia 
imperiului. Într-o perioadă de criză economică şi morală în 
care Gorbaciov avea multe dificultăţi în menţinerea 
direcţiei, un sprijin din partea Vaticanului nu era de neglijat 
şi merita unele concesii în materie de libertate religioasă. 
Poate că noul stăpân al Kremlinului a sperat o vreme că ar 
fi suficientă ameliorarea condiţiilor comunităţii catolice 
pentru a mulţumi Roma şi a obţine binecuvântarea 
perestroikăi. Dar lucrurile nu s-au petrecut astfel. 

Bineînţeles, Vaticanul nu a ratat nicio ocazie de a încerca 
îmbunătăţirea regimului catolicilor din Est, cerând 
libertatea cultului pentru lituanieni, susţinând dreptul 
cehilor şi slovacilor de a dispune de un cler înalt, apărând 
interesele Bisericii catolice din Ucraina... El a încurajat 
continuarea tratativelor în vederea restabilirii relaţiilor 
diplomatice cu Uniunea Sovietică. Acest ultim proiect, 
pregătit prin venirea la Moscova a Monseniorului Casaroli - 
cu ocazia ceremoniilor care marcau un mileniu de la 
creştinarea Rusiei - în iunie 1988, s-a realizat la 1 
decembrie 1989, după întâlnirea la Roma a celor doi şefi de 
stat. Dar această reuşită remarcabilă - după şaptezeci şi 
trei de ani de întrerupere a relaţiilor şi de ateism militant 
din partea Moscovei - Vaticanul nu a realizat-o cu preţul 
(greu şi dezastruos) al unei eventuale treceri sub tăcere a 
situaţiei politice a populațiilor imperiului. 

Dimpotrivă, cu perseverenţă şi abilitate, /oan Paul al ll- 
lea nu încetează să încurajeze liberalizarea sistemului, 
privilegiind ca spaţiu de apropiere Polonia, ale cărei 
probleme le cunoştea, şi ştia că poate servi de model şi 
catalizator unei mutații generale. Va fi făcut el oare mai 
mult decât să acorde un simplu sprijin moral populațiilor şi 
conducătorilor lor? Deşi pentru moment acest lucru nu 

poate fi demonstrat, în schimb el poate fi presupus. Fie prin 
intermediul clerului naţional, fie al statelor occidentale, 
pare probabil ca Roma să fi încurajat soluţiile de tranziţie 
(„compromis” în Polonia între Solidaritatea şi PC; „consens” 
în Ungaria cu echipa reformatoare...) şi, în ultimii ani ai 
deceniului, să nu fi încercat nimic pentru a frâna rezistenta 
împotriva puterii în Lituania şi Cehoslovacia. 


„Efectul Gorbaciov”... 


Dacă astăzi este admisă influenţa Bisericii catolice şi a 
statelor occidentale în procesul de dezagregare a imperiului 
sovietic est-european, în schimb influenţa lui Mihail 
Gorbaciov este mai discutată. Conform opiniei 
sovietologului Jacques Levesque - care s-a angajat într-o 
anchetă minuțioasă, bazată îndeosebi pe mărturiile a 
numeroşi martori -, în numele noii politici de „neamestec”, 
Gorbaciov a refuzat să exercite vreo influenţă asupra 
evoluţiei „partidelor frätesti”. Încrezător - pe termen lung - 
într-un socialism renovat şi preocupat de a face credibilă în 
ochii Occidentului „noua sa concepţie” despre problemele 
mondiale - bazată pe respectul absolut al suveranităţii 
statelor -, el urmăreşte cu seninătate atât progresele 
partidelor reformatoare, cât şi rezistenţa partidelor 
conservatoare. Altfel spus, Gorbaciov ar fi asistat - ca 
spectator cu adevărat atent numai din vara lui 1988 - la 
marea prăbuşire a imperiului sovietic. Acestei teze i se 
opune o alta, emisă imediat după „revoluţia română”: 
aceea a unei vaste manipulări gorbacioviste care ar fi reuşit 
în parte în ţări ca România şi Bulgaria şi a eşuat în alte 
părţi. Intr-o declaraţie făcută în septembrie 1990 unui 
ziarist francez, viceministrul de interne cehoslovac susţinea 
că „după 1988, Moscova uneltise un proiect pentru 
înlocuirea echipelor conducătoare cu comunişti reformatori 
în trei ţări - Cehoslovacia, Bulgaria şi România - pe care 
Uniunea Sovietică voia să le menţină în sfera sa de 

influenţă”. 

Din confruntarea argumentelor folosite pentru sprijinirea 
acestor teze diferite reies câteva aspecte importante. 
Evident, Gorbaciov a respins - în timpul acestor ani-cheie 
1988 şi 1989 - orice idee de recurgere la mijloace de 
presiune puternice şi evidente. El avea totuşi la dispoziţie 
impresionanta panoplie lăsată moştenire de Leonid Brejnev. 
Armata sovietică era prezentă în toate ţările, cu excepţia 
României. Aparatele de comandă ale forţelor militare 
naţionale erau - prin intermediul pactului de la Varşovia - în 
strânsă simbioză cu statul-major sovietic, la fel cum 
serviciile secrete şi poliţia politică erau aproape în totalitate 
(StB-ul cehoslovac) sau parţial (Securitatea română) în 
mâinile KGB-ului. Din punct de vedere economic, după cum 
se ştie, CAER-ul plasase statele într-o situaţie de strânsă 
dependenţă faţă de Moscova. 

Din aceleaşi motive, fără îndoială, Gorbaciov a refuzat să- 
i sprijine direct pe reformatorii dornici să ia locul echipelor 
conservatoare, cum ar fi Lubomir Strougal în Cehoslovacia 
sau Petăr Mladenov în Bulgaria. Acestuia din urmă, Mihail 
Gorbaciov îi amintea în decembrie 1989 poziţia sa: 
„Atitudinea noastră irevocabilă este să considerăm că 
problemele Bulgariei trebuie rezolvate de tovarăşii bulgari, 
de comuniştii bulgari. Asta nu înseamnă că problemele 
Bulgariei ne-ar fi indiferente. Bulgaria ne este evident 
foarte apropiată, îi cunoaştem bine pe prietenii noştri; dar 
nu ne putem amesteca în problemele sale interne, nici să 
împiedicăm maturizarea internă a situaţiei”. 

Cum o demonstrează clar reacţiile sale faţă de auto- 
organizarea crescândă a unei părţi din societatea civilă în 
Polonia, Ungaria şi Lituania, Mihail Gorbaciov nu pare 
neliniştit. El subestimează cu totul - după cum am spus - 
puterea naţionalismului, afişează o mare încredere în 
colaborarea dintre reformatorii partidelor comuniste şi 
reformatorii opoziţiei (aşa se explică adeziunea sa la 
soluţiile de compromis şi formulele de „front popular”) şi nu 

se teme deloc de ideea unei diversificäri a componentelor 
imperiului si a satelitilor săi. Până la capăt, el pare convins 
că noile puteri care se instalează vor menţine ele însele, din 
necesitate, legăturile esenţiale cu Moscova: legături 
federale în Uniunea Sovietică şi pactul de la Varşovia în 
Europa de Est. În această perioadă, totul pare să susţină 
faptul că pentru el, orice alte schimbări - inclusiv 
pluralismul politic - au o importanţă secundară sau, în orice 
caz, nu contează atât de mult încât să se alarmeze. 

Dacă se străduieşte să rămână liniştit în faţa accelerării 
procesului de schimbare, el îşi păstrează totuşi vigilenta. 
Nu se poate imagina, de exemplu, că înlăturarea lui János 
Kádár, în mai 1988, sau deschiderea frontierei cu Austria, în 
mai 1989, au putut fi decise fără aprobarea secretarului 
general al PCUS. Pentru el existau multiple ocazii (reuniuni, 
mese rotunde, vizite...) şi multiple posibilităţi (ambasadori, 
corespondenţi de presă...) de a face cunoscute vointele 
sale conducătorilor şi de a intra în contact direct cu 
elementele progresiste ale partidelor comuniste. În timpul 
vizitelor sale în Europa de Est, Mihail Gorbaciov emite - 
oarecum în maniera lui loan Paul al II-lea - semnale uşor de 
descifrat pentru a înţelege sprijinul său acordat unor 
conducători şi rezervele sale faţă de ceilalţi. Este suficient 
să se observe atitudinile sale amicale faţă de Jaruzelski şi, 
dimpotrivă, aerul posomorât pe care îl afişa alături de Jânos 
Kádár în iunie 1986 sau alături de N. Ceauşescu în mai 
1987 la Bucureşti, pentru a înţelege care erau preferinţele 
sale politice. 

Această luare în calcul a comportamentului distant şi 
„permisiv” al lui Gorbaciov nu exclude totuşi faptul ca, în 
anturajul său sau în mediile KGB, să fi fost indusă în direcţia 
„țărilor frățeşti” o politică mult mai intervenţionistă”. Ea ar 
explica apariția, uimitoare prin  simultaneitatea şi 
rapiditatea lor, a unor reformatori cu profil gorbaciovist, 
atât în RDG (Hans Modrow) cât şi în Bulgaria (Petăr 
Mladenov) sau România (lon Iliescu). Ea ar permite o mai 

bună înțelegere a manipulérilor incontestabile care 
marchează, în aceste ţări, accesul la putere al acestor 
diferite personalităţi la sfârşitul anului 1989, anul-cheie al 
schimbării. 


2.2. ...la incendiul general din 1989 


În acest an 1989 se manifestă o interrelatie constantă 
între evenimentele care se desfăşoară în URSS şi în Europa 
de Est, fără a putea distinge întotdeauna, într-un mod sigur, 
cauzele şi efectele acestui lanţ. Atunci când, de exemplu, în 
primele luni ale anului, la Varşovia şi la Budapesta se 
instaurează un nou sistem politic care renunţă la leninism 
din moment ce recunoaşte o opoziţie -, o evoluţie 
asemănătoare este deja în curs la Moscova, prin 
intermediul unor grupări care se constituie la noul Congres 
al deputaţilor poporului. lată de ce, fără îndoială, Gorbaciov 
acceptă şi încurajează procesul. „Nu prăbuşirea regimurilor 
din Europa de Est a antrenat prăbuşirea URSS - recunoaşte 
Karoly Grosz -, ci invers". Dar această afirmaţie poate fi şi 
inversată. Într-adevăr, odată ce perestroika a dat un impuls 
decisiv fenomenului, schimbările din estul Europei 
interferează cu cele din URSS. Nimeni nu poate nega că 
prăbuşirea zidului Berlinului şi prăbuşirea regimurilor din 
Europa de Est de la sfârşitul lui 1989 au accelerat „într-un 
mod formidabil implozia Uniunii Sovietice” (J. Levesque). 

Este evident, de asemenea, că schimbările în curs în 
Uniunea Sovietică şi în Europa au avut interferente 
puternice cu a doua „primăvară de la Beijing” (aprilie-iunie 
1989). Ca dovadă, este suficient de menționat 
„avertismentul” lui Deng Xiaoping, apărut în „Ziarul 
poporului” la 26 aprilie 1989, doar la zece zile după primele 
manifestații din Tian an Men. În două rânduri, conducătorul 

Chinei se referă la evenimentele ce se desfăşoară în 
Uniunea Sovietică (revolte sângeroase în Georgia) şi în 
Polonia, pentru a conchide: „cu cât guvernul cedează mai 
mult, cu atât mai mare este haosul”. Pe de altă parte, cum 
să nu fii frapat de faptul că studenţii din Tian an Men au 
scris pe o banderolă revendicativă ,tumingdu” (adică 
„Qlasnost”); şi că au manifestat un adevărat entuziasm la 
anunţarea vizitei lui Mihail Gorbaciov la 15 mai? „Sper - 
mărturiseşte unul dintre ei unui ziarist occidental - că 
domnul Gorbaciov va explica conducătorilor noştri 
succesele sale în reforma politică şi că ei îl vor lua drept 
model...” „Această vizită - adaugă astrofizicianul Fang Lizhi 
- este cu atât mai extraordinară în China cu cât sistemul 
instaurat de Mao între 1949 şi 1959 era o copie a celui pus 
la punct de Stalin. Noi încă trăim în acest sistem. 
Problemele noastre sunt aceleaşi probleme pe care 
sovieticii le au în toate domeniile...” 


2.2.1. Schimbările decisive în câteva ţări de 
vârf (din iarna 1988-1989 până în primăvara lui 
1989) 


În primul semestru al anului 1989, elemente active ale 
societăţilor civile din Uniunea Sovietică, Polonia, Ungaria şi 
lugoslavia încearcă să determine recunoaşterea sau 
respectarea a două drepturi fundamentale: participarea la 
putere şi la suveranitatea naţională. 


Acţiunile în favoarea pluralismului politic 


Lupta vizând stabilirea pluralismului politic este condusă, 
în general, cu asentimentul - tacit sau explicit - al celor mai 
reformiste fracțiuni din partidele comuniste, convinse că. 
reformele profunde nu pot fi duse la bun sfârşit fără 
concursul unei mari părţi a populaţiei, asociată cu adevărat 

la gestionarea statului. 

Acesta este sensul deplin al reformei constitutionale 
decise în URSS la 1 decembrie care prevede - pentru 
primăvara următoare - alegerea, în condiţii mai deschise 
decât înainte (pluralitatea candidaturilor, prezentarea de 
candidaţi fără aprobarea PC), a unui Congres al deputaţilor 
poporului. Incepând din 10 ianuarie 1989 se iniţiază o 
adevărată campanie electorală, în cursul căreia aparatcik-ii 
Partidului se străduiesc, prin toate mijloacele, să-şi menţină 
dominaţia, dar care duce la apariţia unor noi forţe. 


Asociaţia Memorial - care are ca obiectiv denuntarea 
represiunii staliniste, şi a cărei audienţă n-a încetat să 
crească - reuşeşte să-şi ţină congresul constitutiv la 


Moscova, la sfârşitul lui ianuarie. „Fronturile populare” - 
formate în republicile baltice în vara şi toamna anului 1988 
- cunosc şi ele o puternică activitate în această perioadă 
electorală. Frontul lituanian „Sajudis” (Mişcarea), care se 
prevalează de perestroika şi numără în rândurile sale 
jumătate din membrii PC, devine - numai după câteva luni 
de existenţă - o adevărată a doua putere; el nu ezită, încă 
din februarie, să se pronunţe pentru autodeterminarea 
Lituaniei. Rezultatele primului tur al alegerilor (martie) stau 
mărturie interesului suscitat de candidaţii ce nu sunt oficiali 
ai Partidului, ci reformatori sau nationalisti. Nevoit să 
demisioneze (datorită conservatorilor) din funcţiile de prim- 
secretar al Moscovei şi membru supleant al Biroului politic 
în septembrie 1987, Boris Elțîn obține o frumoasă revanşă 
câştigând, în urma unei campanii dure, 89,44% din sufragii. 
La noul Congres, unde sunt clar în minoritate, comuniştii lui 
Gorbaciov (cum ar fi luri Afanasiev), comuniştii disidenţi 
(Boris Elțîn) şi ne-comuniştii (Andrei Saharov) se asociază 
într-un „Grup interregional” care solicită un federalism 
bazat pe egalitate, precum şi pe o trecere rapidă şi 
completă la democraţie prin abolirea monopolului Partidului 
comunist. 

În Ungaria şi în Polonia, partidele comuniste se arată 

atunci mai curând deschise în privinţa acestor probleme 
esenţiale. Comitetul central al PC ungar acceptă, la mijlocul 
lui februarie 1989, principiul unei  tranziţii spre 
multipartitism. că din iunie se deschid discuţii cu opoziţia 
pentru pregătirea alegerilor libere din 1990, în timp ce 
aproape 200.000 de persoane participă la Budapesta la 
funeraliile solemne ale lui Imre Nagy, eroul din octombrie 
1956, executat la 16 iunie 1958. 

Acelaşi tip de evoluţie se desfăşoară în Polonia, unde, din 
ianuarie, generalul Jaruzelski reuşeşte să determine 
aprobarea de către Comitetul central a restabilirii 
pluralismului sindical, ceea ce permite reluarea negocierilor 
oficiale cu Solidaritatea. 57 de reprezentanţi ai puterii, 
opoziţiei şi Bisericii se întrunesc - din 16 februarie până pe 
15 aprilie - în jurul unei „mese rotunde” la palatul 
guvernului din Varşovia. Acordul final prevede o 
democratizare a instituţiilor politice, precum şi intrarea 
opoziţiei în Parlament, devenit bicameral. În timpul 
alegerilor (iunie), candidatii Solidarităţii câştigă 99 din cele 
100 de locuri în Senat şi cele 161 de locuri acordate 
opoziţiei în Dietă. Noul guvern format în septembrie de 
Tadeusz Mazowiecki numără 13 miniştri - din 24 - membri 
ai Solidarităţii. 

În aceeaşi perioadă, în două republici iugoslave 
societatea civilă îşi intensifică presiunea în vederea 
obţinerii unei participări efective la viaţa politică. În 
Slovenia se obervă atunci o dezvoltare intensă a unor 
reţele şi grupuri de informare, ce-şi ascund tot mai puţin 
obiectivele politice, şi care cer, sus şi tare, sfârşitul 
monopolului Partidului comunist. Ca si în Ungaria, 
conducătorii comunişti sloveni se arată deschişi acestor 
revendicări. Cu o uşoară întârziere, începând din luna mai, 
Croaţia vecină cunoaşte şi ea aceeaşi efervescenţă. Se 
creează partide - deşi cuvântul nu poate fi încă folosit în 
mod legal - necomuniste, cum ar fi HDZ (Uniunea 
democratică croată) a lui Franjo Tudjman, acceptate oficial 

de PC în decembrie. 


Presiunile pentru recunoaşterea drepturilor 
naţionale 


În acest prim semestru al anului 1989, naționalismul se 
infiltrează în toate fisurile statului comunist. Uneori, nu este 
vorba încă decât de revendicări modeste - lărgirea 
competenţelor republicilor, o mai mare autonomie 
economică -, dar în multe locuri acest stadiu este din plin 
depăşit. În iunie, parlamentul sloven ia în considerare 
eventualitatea unei secesiuni, în timp ce în vreo zece 
republici sovietice s-a proclamat deja noţiunea de 
suveranitate. Pretutindeni se aprinde lupta de impunere a 
limbilor naţionale, în special în ţările baltice. 

Simultan cu aceste acţiuni conduse de elita intelectuală 
în cadrul grupurilor informale sau în sânul parlamentelor, 
ies la iveală, cu furie, multiple conflicte interetnice refulate 
până atunci, însă a căror intensitate am semnalat-o în mai 
multe rânduri. Din 1988, acţiunile violente se înscriu cronic 
în universul locuitorilor din aproximativ zece republici din 
extremitatea sudică a Uniunii Sovietice. Aria tulburărilor 
este concentrată într-un fe/ de semilună uriaşă, de mai bine 
de 4.000 km lungime, din Suhumi, capitala Abhaziei, la 
ţărmul Mării Negre, la vest, până la Alma-Ata, de la poalele 
munţilor Alatau, la est. Anul 1989 este cadrul celor mai 
teribile  înfruntări care  fărâmiţează profund Uniunea. 
Duminică, 9 aprilie, la Tbilisi (Georgia), o manifestaţie 
paşnică în favoarea greviştilor foamei ce solicitau 
independenţa Republicii se transformă într-o dramă (cel 
puţin 20 morţi), din greşeala responsabililor forţelor de 
ordine. O lună şi jumătate mai târziu (mai-iunie), în 
Uzbekistan, o neînțelegere între uzbeci si meskheti se 
transformă în pogrom împotriva acestei minorități 
deportate din ordinul lui Stalin. Rezultatul: 99 de morţi şi 
mai mult de 1.000 de răniți; 34.000 de meskheti vor decide 

atunci să fugă din Uzbekistan. Acest pogrom aminteşte de 
cel comis în februarie 1988 de populaţia din Sumgait - în 
apropiere de Baku (Azerbaidjan) - împotriva minorităţii 
armene. Aceste acte de barbarie deschid o prăpastie între 
comunități, declanşând un adevărat război civil pe care 
Moscova nu este în stare să-l calmeze. 

Anul 1989 este anul ocaziilor ratate şi al fracturii fatale 
între echipa lui Gorbaciov şi nationalitätile imperiului. 
Crizele caucaziene furnizează exemple excelente pentru 
această evoluţie a spiritelor. Până atunci, azerii şi armenii 
considerau puterea moscovită drept o instanţă de arbitraj şi 
aşteptau de la ea o rezolvare echitabilă. Totul avea să se 
răstoarne însă în cursul anului 1988; aşa încât, chiar din 
anul următor, ostilitatea faţă de Rusia şi faţă de ruşi se 
manifestă atât în Armenia, cât şi în Azerbaidjan. Soluţiile 
tardive propuse de Moscova sunt respinse, cele două 
popoare hotărând să-şi rezolve singure problemele, 
respingând pe viitor intervenţiile Moscovei, considerate 
drept un amestec intolerabil. 

In Georgia, atitudinea considerată prea conciliantă a 
puterii centrale faţă de revendicările minorităţilor osetă şi 
abhază a dus la reaparitia profundelor resentimente 
determinate de anexarea ţării de către ruşi în 1921 şi 
represiunea sângeroasă a revoltei din 1924. Începând din 
primăvara lui 1989, şi după intervenţia sângeroasă a 
forţelor de ordine în „duminica neagră” de la Tbilisi (9 
aprilie), populația georgiană nu-şi mai  maschează 
ostilitatea față de Federația sovietică şi ura faţă de ruşi. 
Pentru Carrère d'Encausse, „9 aprilie 1989 nu este numai o 
dată tragică pentru Georgia. Această zi marchează - poate 
înainte de toate - şi una dintre etapele decisive ale 
sfârşitului Imperiului sovietic”. 

Fără îndoială, poate fi considerată o greşeală fatală şi 
expulzarea masivă spre Turcia - de la 1 iunie 1989 - a 
bulgarilor de origine turcă, şi intervenţia foarte violentă - 
din ordinul Belgradului - a forţelor de ordine împotriva 

MNationalistilor” şi ,separatistilor” albanezi din Kosovo 
(martie). Această restaurare brutală a autorităţii Serbiei 
(confirmată puţin după aceea printr-o revizuire a 
constituţiei) avea să cristalizeze şi mai mult (prin voinţa lui 
Slobodan Milošević) naționalismul sârb, exacerbând - ca 
reacţie - nationalismele sloven şi croat. La Belgrad, ca şi la 
Moscova, puterea centrală se dovedea incapabilă să ţină 
cont de aspiraţiile naţionale, trecând de la invective (PCUS 
califica drept „isterie naționalistă” lanţul uman format în 
august pe teritoriul celor trei ţări baltice în semn de protest 
împotriva pactului  germano-sovietic) la represiune, 
acordând mai târziu (dreptul la suveranitate economică 
recunoscut republicilor sovietice în septembrie) concesii 
considerate încă de pe atunci depăşite. 

În concluzie, la începutul verii lui 1989, societatea civilă 
se află clar într-o situaţie favorabilă. incă de pe acum se 
presimte că în state cum ar fi Polonia şi Ungaria, unde s-a 
realizat un compromis cu PC, acesta din urmă riscă să 
piardă. Pe de altă parte, în URSS sau în lugoslavia, puterea 
comunistă îşi menţine încă monopolul, dar în realitate ea 
continuă să fie ridiculizată; de altfel, de acum înainte orice 
hegemonie a unei naţiuni asupra altora este contestată. 
Singurele care par să reziste acestor răsturnări de putere 
sunt RDG, Cehoslovacia, Bulgaria şi România. Dar, de fapt, 
dinamica generală le va antrena, la rândul lor, în câteva 
săptămâni, într-o mişcare devenită de nestăvilit. 


2.2.2. Efectul de antrenare (vara anului 1989) 


Dezaprobarea factiunilor conservatoare 


În acest gigantic vârtej care mătură lumea comunistă, să 
nu ne imaginăm că singurele forţe active sunt cele ale 
schimbării. „Excesele” studenţilor chinezi din mai-iunie, ca 
de altfel şi cruda represiune pe care au declanşat-o întăresc 

poziţiile adversarilor reformelor. În Cuba, de exemplu, 
eliminarea generalului Arnaldo Ochoa - cel mai prestigios 
militar al ţării - este însoţită şi de referiri la schimbările în 
curs. Cu ironie, Raul Castro îi invită atunci pe „cei ce nu 
iubesc socialismul nostru” să meargă în Polonia, Ungaria, 
China... în Armenia, în timp ce fratele său denunţă şi el, la 
26 iulie „liberalizarea” în URSS, în Ungaria şi Polonia, şi 
afirmă că „revoluţia cubaneză va continua să reziste”. In 
sânul echipelor conducătoare din Coreea, Albania, Vietnam, 
precum şi în România, Bulgaria, RDG sau Cehoslovacia se 
accentuează tot mai mult convingerea că lumea este 
martora unei derive lamentabile a comunismului. În urma 
protestelor internaţionale, N. Ceauşescu este nevoit să 
renunţe la ridicarea unei bariere de sârmă ghimpată de-a 
lungul frontierei ungureşti. În această vară deosebit de 
călduroasă a anului 1989, efectiv nimic - nici îngrăditura, 
nici zidul, nici imprecaţiile - nu mai poate împiedica 
răspândirea ideilor liberale dincolo de frontiere; abia dacă 
mai poate fi încetinită difuzarea lor (şi asta din ce în ce mai 
greu). 


Accelerarea continuă a procesului contestatar 


În ciuda eforturilor factiunilor conservatoare, procesul 
contestatar se accelerează pretutindeni în lunile iulie, 
august şi septembrie 1989. In Uniunea Sovietică, Mihail 
Gorbaciov nu reuşeşte nici să controleze greva minerilor din 
Kuzbass, nici să ridice b/ocada rutieră şi feroviară pe care 
azerii o impun Armeniei, şi nici să liniştească tensiunile 
naționaliste din Uzbekistan şi Kazahstan (iunie), din Abhazia 
(iulie), Moldova (august), Ucraina (septembrie)... In ţările 
baltice, confruntarea dintre „fronturile populare” şi 
Moscova devine pe zi ce trece tot mai periculoasă; însă 
Gorbaciov, convins că o ruptură totală ar fi de neconceput, 
nu încetează să facă concesii (printre care promisiunea 
unei autonomii contabile, de la începutul anului 1990). 

Remaniind profund conducerea Partidului, la sfârşitul lunii 
septembrie el adoptă o „platformă” cu privire la politica 
naționalităților, cu recunoaşterea „dreptului la suveranitate 
economică” al republicilor Uniunii. Însă aceste măsuri vin 
foarte târziu şi par lipsite de îndrăzneală, limitate doar la 
domeniul economic, în timp ce în statele vecine Polonia şi 
Ungaria se repune în discuţie monopolul PC. Cu toate că 
generalul Jaruzelski este ales (în iulie) preşedinte al 
Republicii de către deputaţi şi senatori (cu majoritate de un 
vot), noul guvern aprobat de Dietă în septembrie nu are 
mai mult de 4 miniştri comunişti, din 24. 


Sfârşitul regimului comunist în Ungaria 


La Budapesta, de asemenea, evoluţia este foarte rapidă. 
Chiar în ziua morții lui János Kádár (6 iulie), Curtea supremă 
îl reabilita pe Imre Nagy. Două luni mai târziu, Ungaria - 
după toate aparențele încurajată de RFG şi nedescurajată 
de URSS - deschidea la 10 septembrie frontiera sa cu 
Austria, provocând un extraordinar şi decisiv suflu de 
speranţă. Încă din 11 şi 12 septembrie, mai bine de 10.000 
de germani din Est au profitat pentru a pleca în RFG. La 
sfârşitul acestei luni, 25.000 de est-germani se pare că au 
folosit „filiera maghiară”. În ciuda protestelor vehemente 
ale conducătorilor din Berlinul de Est, care o acuzau că îşi 
încalcă obligaţiile de aliat, Budapesta menţine măsura, 
marcând astfel divergentele sale tot mai afişate faţă de 
comunismul est-german şi, curând, faţă de comunism pur şi 
simplu. 

În luna octombrie, în fapt, sistemul leninist din Ungaria se 
sfărâmă. In timpul unui congres extraordinar, Partidul 
comunist (PMSU) se transformă în partid socialist (PSU) şi 
abandonează principiile centralismului democratic si 
dictatura proletariatului. La 23 octombrie deputații 
proclamă cea de-a IV-a Republică, punând capăt Republicii 
populare instaurate în 1949, şi decid organizarea primelor 

alegeri libere si pluripartite de după 1947. Atât prin 
rapiditatea şi radicalizarea reformelor sale politice, cât şi 
prin  desolidarizarea activă de „regimurile frăţeşti” 
conservatoare (est-german şi român), Ungaria a influenţat 
atunci în mod decisiv balanţa istoriei est-europene. 


2.2.3. Înlăturarea comuniştilor în RDG şi 
Cehoslovacia (octombrie-noiembrie 1989) 


Mai multe caractere comune invită la asocierea 
schimbărilor la care sunt supuse RDG şi Cehoslovacia în 
lunile octombrie şi noiembrie 1989. În ambele cazuri 
procesul este acelaşi: o parte a populaţiei, constituită într- 
un nucleu contestatar, face presiuni asupra echipelor 
conducătoare dezorganizate şi, mai ales, „abandonate” pe 
faţă de Mihail Gorbaciov. În ambele cazuri, rezultatul final 
este acelaşi: comuniştii trebuie să abandoneze total 
puterea. 

Noul fenomen - care ar fi trebuit să-i neliniştească pe 
conducători - este hotărârea populară care se manifestă 
încă din vară şi care tinde să se generalizeze în întregul 
bloc: în iulie, în Kuzbass, 100.000 de mineri intră în grevă; 
un milion şi jumătate de persoane formând un lanţ uman de 
560 km de-a lungul ţărilor baltice; 2.000 de manifestanți în 
piaţa Wenceslas din Praga, la 21 august; 100.000 de 
catolici din Ucraina occidentală manifestă la Lvov; la 
Leipzig, la 25 septembrie, 8.000 de persoane denunţă 
refuzul de autorizare a mişcării Noul Forum şi solicită 
reforme... Totul se petrece ca şi cum, la vederea 
schimbărilor extraordinare survenite în Polonia şi Ungaria, 
populaţiile şi-au însuşit sfatul dat de loan Paul al Il-lea cu 
ocazia înscăunării sale: „Nu vă fie frică!”. 


Răsturnarea comunismului în RDG 

Evident, îndeosebi germanilor din Răsărit le este tot mai 
putin teamă. Tot mai multi sunt cei care urmează cuvintele 
de ordine ale grupurilor contestatare, consolidate prin 
crearea Noului Forum (12 septembrie) şi a înnoirii 
democratice (1 octombrie). Spre deosebire de majoritatea 
societăţilor civile poloneză şi maghiară, această opoziţie - 
care angajează intelectualitatea „revizionistă” şi creştinii 
progresişti - aspiră (în aceeaşi măsură ca şi populaţia) nu la 
o răsturnare a comunismului, ci mai degrabă la e/aborarea 
unei a „treia căi” care să mențină cuceririle socialiste, 
liberalizând sistemul. Reforme interne profunde si 
posibilitatea deplasării în afara frontierelor ţării: iată 
principalele revendicări ale miilor de persoane care 
defilează cu regularitate şi din ce în ce mai masiv pe 
străzile marilor oraşe în luna octombrie: la Leipzig (la 2 
octombrie, 15-20.000 de persoane care scandează: 
„Democraţie azi sau niciodată!”); la Dresden (4 octombrie); 
în Berlinul de Est (7 octombrie, cu ocazia ceremoniilor celei 
de-a 40-a aniversări a RDG); din nou la Leipzig (9 
octombrie, 50-70.000 de manifestanți)... Pe 16 octombrie, 
marile oraşe sunt străbătute de cortegii enorme de 
manifestanți (120.000 la Leipzig; 25.000 la Dresden; 10.000 
la Magdeburg...”). În paralel, un exod masiv se desfăşoară 
de-a lungul întregii luni; trecând prin Ungaria sau 
refugiindu-se în ambasadele RFG din Varşovia şi mai ales 
din Praga, mii de germani încearcă să ajungă în Germania 
de Vest. 

În faţa acestei neaşteptate exasperări populare, puterea 
pare deconcertată şi perplexă. Element strategic esenţial al 
blocului sovietic în Europa, RDG făcea în mod tradiţional 
parte - mai mult decât oricare alt stat - din „domeniul 
rezervat” al stăpânilor de la Kremlin. Deşi Gorbaciov nu 
pierde nicio ocazie de a-şi proclama dorinţa de neamestec, 
nimeni nu-şi poate închipui că ar fi indiferent faţă de 
evoluţia Germaniei răsăritene. El demonstrează de altfel 
contrariul vizitând ţara pe 6 şi 7 octombrie. În timpul 

acestor două zile el răspunde ultimatumurilor populare 
(„Gorby, ajută-ne!”), încurajând partizanii reformei si 
admonestându-i pe conservatori („Cine reacţionează târziu 
este pedepsit de viaţă”, le spune el). În acest moment 
Gorbaciov nu pare să fie neliniştit de revendicările societății 
civile, sperând, fără îndoială, că sosirea unei noi echipe 
conducătoare - care ar şti să se sprijine pe un partid atât 
de „solid” ca PC german - ar permite avansarea faimosului 
său proiect, „Casa comună europeană” Ameliorarea 
reglementării trecerilor între cele două Germanii, cât şi o 
creştere a nivelului de trai al populaţiei s-ar fi înscris 
perfect în politica de intensificare a relaţiilor Est-Vest, în 
special RFG-URSS, în care se implică activ Mihail Gorbaciov 
şi cancelarul Helmut Kohl. Principalul conducător în funcţie, 
Erich Honecker, este în dezacord complet cu această 
politică, ca de altfel şi cu principiile perestroikăi; dar 
situaţia economică a statului nefiind bună, marja de 
manevră este dintre cele mai înguste. Este suficient ca 
Gorbaciov să-şi exprime rezerva pentru ca, /a 18 octombrie, 
Biroul politic să se desolidarizeze de secretarul general şi 
să-l înlocuiască cu Egon Krenz. Dar acesta, succesor 
desemnat de Honecker, nu este omul situaţiei, cu atât mai 
mult cu cât conflictul se amplifică foarte repede. În curând, 
cu sutele de mii (500.000 în Berlinul de Est la 4 noiembrie; 
300.000 pe 6 noiembrie la Leipzig), populaţia cere 
schimbări rapide. Datorită demisiei în bloc, Biroul politic 
este profund reînnoit, în timp ce reformatorul Hans Modrow 
devine şeful guvernului. 

In acest stadiu al crizei - şi în deznodământul său - rolul 
unui om se dovedeşte a fi decisiv. Este vorba de cancelarul 
vest-german Helmut Kohl, care, cel putin de la începutul 
anului 1989, merge pe mâna lui Gorbaciov, convins - ca toţi 
concetätenii săi, care, în iunie, aveau să facă liderului 
sovietic o primire triumfală - că îmbunătăţirea raporturilor 
Est-Vest nu putea avea decât o influenţă foarte favorabilă 
raporturilor inter-germane. Cancelarul mizează atunci, se 

pare, deopotrivă pe „dinamica inerentă noilor raporturi 
sovieto-germane şi pe ceea ce se petrecea în Polonia şi 
Ungaria” (J. Levesque), cât şi pe nevoile economice ale 
Uniunii Sovietice şi Republicii Democrate Germane, pentru 
a încerca determinarea evoluţiei poziţiei sovietice în 
privinţa chestiunii germane. În iunie 1989, e/ îi promite lui 
Gorbaciov să-l ajute economic în caz de urgență (din 
octombrie 1988, RFG acceptase acordarea unui credit de 3 
miliarde de mărci pentru URSS); iar la sfârşitul lui octombrie 
- începutul lui noiembrie, solicitat de echipa lui Krenz - 
aflată la strâmtoare -, el se arată favorabil acordării unor 
credite de urgenţă. În contrapartidă, H. Kohl putea spera 
cel puţin la o oarecare liberalizare a circulaţiei persoanelor 
între cele două Germanii. 

In contextul acestor presiuni - populară directă şi 
intensă; indirectă dar reală din partea RFG - au fost luate, 
de către PC est-german, extraordinarele decizii din 9 
noiembrie privind spargerea Zidului, renunţarea la rolul 
conducător şi acceptarea alegerilor libere. Bucurie imensă 
pentru popoarele germane; surpriză la Moscova; nelinişte în 
Vest şi în Statele Unite - astfel pot fi prezentate pe scurt 
sentimentele care animă lumea sfârşitului de an 1989. 

In zilele şi săptămânile care au urmat, iniţiativele 
esenţiale nu vin nici de la Moscova, nici de la Washington, 
şi cu atât mai puţin de la noul guvern de coaliţie al lui Hans 
Modrow. Ele vin, încă o dată, din partea străzii şi de la 
Bonn. Zeci de mii de manifestanți din Leipzig sau din Berlin 
nu mai scandează: „Noi suntem poporul!”, ci: „Suntem un 
(singur) popor! Procesul unificator este într-adevăr în 
derulare şi nimic nu-l poate opri - nici reticentele lui 
Gorbaciov, nici rezervele statelor din CEE. Cu atât mai mult 
cu cât Helmut Kohl propune, pe neaşteptate, la noiembrie, 
un plan în zece puncte având ca obiectiv reunificarea. O 
nouă cotitură decisivă. „A fost - notează |. Levesque - 
sfârşitul fazei cuceritoare a politicii internationaliste a lui 
Mihail Gorbaciov. Decepţiile se acumulaseră mai repede 

decât bucuriile. Epuizarea Republicii Democrate Germane, 
care se dovedise a fi cheia de boltă a întregului sistem est- 
european, a dat un impuls formidabil accelerării 
evenimentelor în toată regiunea. Echilibrele politice fragile 
atinse în Polonia şi Ungaria au fost rupte, şi întreaga Europă 
de Est se va prăvăli până la urmă peste ruinele acestui Zid 
al Berlinului.” 


„Revoluţia de catifea” din Cehoslovacia 


Aceste evenimente considerabile la care cehoslovacii au 
fost spectatori şi chiar martori - prin intermediul refugiaților 
est-germani care se precipitau spre Vest -, au jucat un rol 
determinant în ultimul act al „Revoluţiei de catifea”. 

Conducerea PC cehoslovac a simţit pericolul încă de la 
anunţarea căderii lui Honecker. Cu atât mai mult cu cât 
Gorbaciov - care până atunci refuzase să întărească şi să 
legitimeze poziția reformatorilor denunţând intervenţia 
sovietică din 1968 -, la 7 noiembrie, adusese la cunoştinţa 
ambasadorului Cehoslovaciei dorința sa privind o 
schimbare la Praga. 

In sânul societăţii civile, impactul evenimentelor est- 
germane a fost la fel de mare. Ele au provocat în rândul 
studenţilor o tresărire comparabilă cu cea resimţită în urmă 
cu 33 de ani de tineretul şi intelectualitatea din Ungaria la 
vestea acelui Octombrie polonez. La 17 noiembrie, 30- 
50.000 dintre ei au decis comemorarea la Praga a 
manifestatiei din 1939 împotriva ocupanților. Incredibila 
brutalitate cu care au fost dispersati de forţele de poliţie şi 
zvonul morţii unui tânăr manifestant au provocat - după 
cum doreau, fără îndoială, cei care au răspândit vestea - 
indignarea întregii populaţii. A doua zi, 200.000 de praghezi 
erau în stradă; universități şi teatre erau în grevă. Peste 
încă o zi, la 19 noiembrie, Vâclav Havel a regrupat 
douăsprezece mişcări independente sub numele de 
Forumul civic şi a propus autorităţilor o masă rotundă 

privind „situaţia critică a ţării”. Încă din 21 noiembrie s-au 
realizat contacte cu primul ministru Ladislav Adamec. 
Începând cu 24 noiembrie - zi în care Biroul politic al PC a 
demisionat în bloc şi când, în timpul unei imense 
manifestații, Václav Havel si Alexander Dubček au apărut 
împreună -, Forumul civic a preluat iniţiativa. Având ca 
armă principală ameninţarea cu greva generală (efectivă 
pe 27 noiembrie), el l-a influenţat în mod decisiv pe 
Ladislav Adamec - afectat de lipsa unei sustineri clare şi 
ferme din partea lui Gorbaciov -, care demisionează la 7 
noiembrie. Patru zile mai târziu se formează un nou guvern 
cu majoritate necomunistă, iar la decembrie Václav Havel il 
înlocuieşte pe Gustăv Husăk la preşedinţia Republicii. 
Datorită hotărârii şi efortului de unificare a opoziţiei, 
rezultatul final al „revoluţiei de catifea” nu a fost, ca în 
Bulgaria şi România, o simplă schimbare de echipă, ci o 
schimbare de sistem politic. 


2.2.4. Înlăturarea comuniştilor conservatori în 
Bulgaria şi România (noiembrie-decembrie 1989) 


Destituirea lui Todor Jivkov în Bulgaria 


Destituirea lui T. Jivkov - în fruntea PC bulgar din 1954 - 
se explică prin îmbinarea unor factori deja bine identificaţi. 

Jivkov a fost în primul rând victima greşelilor propriei sale 
politici. Împrumuturile masive pe care le solicitase şi care 
duseseră la o datorie externă de 10 miliarde de dolari nu au 
împiedicat scăderea foarte semnificativă a nivelului de trai. 
Pe de altă parte, intensificarea campaniei sale de 
„bulgarizare” din vara anului 1989 a fost condamnată în 
Occident, care a denunţat o încălcare marcantă a 
Drepturilor omului. În această pasă delicată, Jivkov nu a 
găsit sprijin nici la Moscova - unde Mihail Gorbaciov nu-i 
acorda încredere -, nici în rândul populaţiei sensibile la 

schimbările în curs în URSS şi în Europa; şi nici în sânul 
Partidului, unde se pregătea un complot împotriva lui, cel 
puţin din primăvara lui 1989. Acesta era condus de Petăr 
Mladenov, ministrul afacerilor externe, Andrei Lukanov, 
viceprim-ministru şi D. Djurov, ministrul apărării. Aşteptând 
în zadar un semn din partea lui Mihail Gorbaciov, conjuratii 
au trecut la acţiune pe 23 octombrie, când P. Mladenov 
adresează Comitetului central o scrisoare virulentă 
împotriva lui Jivkov. Secretarul general încearcă să pareze, 
dar, definitiv convins că este „părăsit” de Mihail Gorbaciov 
- care refuză să-l primească la Moscova la începutul lui 
noiembrie -, este nevoit să accepte, la 10 noiembrie, 
înlocuirea sa în fruntea Partidului şi Statului cu Petăr 
Mladenov, care se orientează imediat spre o politică de 
„restructurare” de tip gorbaciovist, deci fără repunerea în 
discuţie a socialismului. 

Intervine atunci o societate civilă pe care o mână de 
intelectuali încerca - de câteva luni - să o trezească prin 
diferite acțiuni (formarea unui club pro-glasnost şi 
perestroika, mitinguri ecologiste...). Servind frecvent drept 
catalizatori, studenţii organizează - începând din 18 
noiembrie - o serie de manifestări susţinute de aproape 
100.000 de persoane, la Sofia, la 10 decembrie, pentru 
solicitarea aprofundării reformelor. Ţinând cont de unele 
dintre aceste dorinţe, Partidul propune renunţarea la rolul 
său de conducător, adoptarea multipartitismului şi o 
economie de piaţă. Datorită acestor concesii şi în ciuda 
reticentelor opiniei publice faţă de repunerea în drepturi a 
membrilor minorităţii turce, „Partidul socialist bulgar” (noul 
nume al PC) obţine majoritatea absolută (47% din voturi) la 
alegerile legislative din iunie 1990. Totuşi, deşi la început 
slabă, fără experiență şi foarte fragmentată (16 
organizaţii), opoziţia a progresat mereu, demonstrându-şi 
până la urmă forţa prin determinarea lui P. Mladenov de a- 
şi da demisia la 6 iulie 1990. O lună mai târziu, filosoful 
Jeliu Jelev, liderul Uniunii forțelor democratice, era ales în 

locul lui ca sef al statului. 
Căderea lui Nicolae Ceauşescu 


În România vecină, situaţia de dinaintea mutatiilor de la 
sfârşitul lui decembrie nu era total diferită de situaţia din 
Bulgaria. La Bucureşti, ca şi la Sofia, ţara era condusă de un 
şef de stat în vârstă şi, după cum am văzut, opus oricăror 
schimbări - ceea ce l-a determinat pe Gorbaciov, foarte 
devreme, să se distanteze de el. In 1989, regimul era total 
discreditat de politica sa economică dezastruoasă - care 
adusese populaţia într-o situaţie de mizerie şi sărăcie lucie 
- şi de aberantele sale proiecte de „sistematizare” şi 
reconstrucţie a centrului Bucureştiului. Această discreditare 
internațională - simbolizată de adoptarea la Geneva, în 
martie 1989, a unei rezoluţii susţinute de Ungaria, care 
condamnă violările libertăţilor fundamentale în România -, 
respingerea lui Gorbaciov, precum şi schimbările în curs din 
celelalte ţări-satelit i-au încurajat, cu siguranţă, pe cei care, 
în societatea oficială (Partid, armată, poliţie...) sau în 
societatea civilă, doreau - din oportunism sau convingere - 
îndepărtarea bătrânului „Conducător”. Pentru a grăbi acest 
lucru, ei puteau spera a priori la sprijinul moral al opiniei 
occidentale şi la ajutorul mai concret al ţărilor comuniste 
vecine, recent înzestrate cu echipe reformatoare (Ungaria, 
lugoslavia, Uniunea Sovietică...). 

Aşadar, în ciuda înspăimântătoarei omniprezente a 
Securității şi atmosferei apăsătoare a dictaturii, se teseau 
intrigi, se pregăteau manevre atât în interiorul, cât şi în 
exteriorul ţării; şi asta, în unele cazuri, de mai multi ani. 
Multe dintre ele au rămas secrete, unele au ieşit la 
suprafaţă. In martie 1989, în mediile occidentale s-a dat 
publicităţii o „scrisoare deschisă” adresată lui Ceauşescu, 
semnată de şase foşti înalţi demnitari de partid şi de stat. 
Pe de altă parte, personalităţi considerate suspecte, cum ar 
fi generalul Militaru (bănuit că ar fi participat la un complot 

în 1984), Silviu Brucan, fost director al cotidianului 
Partidului, lon Iliescu, fost secretar al Comitetului central, 
înlăturat în 1971, făceau obiectul unei atente supravegheri. 
Pe măsură ce schimbările se accelerau în „ţările frăţeşti”, 
era inevitabilă o lovitură de stat. Potrivit diplomatului 
sovietic Valentin Falin, începând din noiembrie Moscova s-a 
arătat foarte interesată de „desfăşurarea internă a forţelor 
armate şi creşterea rezistenţei în faţa regimului”. Iritarea şi 
disperarea populaţiei ajunseseră la un asemenea nivel încât 
era posibilă ralierea sa masivă la orice soluţie alternativă. 

Aceste diferite elemente sugerează net iminenta unei 
lovituri de forţă induse de personalităţi comuniste 
potrivnice clanului Ceauşescu, pusă la punct de armată, cu 
participarea - după toate aparențele - a serviciilor secrete 
româneşti şi străine (sovietice şi ungureşti), şi cu adeziunea 
globală a Kremlinului. Insă amănuntele acestor operaţii 
scapă încă istoricului. Astăzi sunt citate trei teze: aceea a 
unui complot dirijat în principal fie de KGB, fie de serviciile 
secrete maghiare; aceea a revoltei populare - teză difuzată 
oficial de echipa ajunsă ulterior la putere; şi, în sfârşit, 
aceea a îmbinării unei lovituri de stat cu o insurecție 
populară. Această ultimă ipoteză pare a fi cea mai 
convingătoare, deoarece permite articularea principalelor 
fapte cunoscute. 

La început, în perioada 16-21 decembrie, totul se petrece 
ca şi cum ar fi o mişcare populară spontană având ca loc de 
desfăşurare oraşul Timişoara şi capitala, Bucureşti. Din data 
de 16, mii de persoane care manifestă la Timişoara 
protestând împotriva mutării pastorului Tôkes se lovesc de 
o represiune foarte dură, însă amplificată copios de 
agenţiile de presă din ţările vecine. Foarte repede, se 
vorbeşte de 200, 4.360 apoi 12.060 de victime, iar toate 
canalele de televiziune occidentale prezintă imagini cu 
grămezi de cadavre. Indignarea împotriva poliţiei lui 
Ceauşescu atinge paroxismul. La 21 decembrie, o parte din 
mulțimea adunată în piața Comitetului central din Bucureşti 

pentru a-l asculta pe şeful statului începe dintr-odată să 
huiduiască. Mitingul se transformă în revoltă atunci când 
„forţele de ordine” deschid focul. Chiar de a doua zi, 22 
decembrie, în timp ce armata înfruntă „terorişti fanatici” la 
pândă pe acoperişurile clădirilor din capitală, regimul 
Ceauşescu este răsturnat şi înlocuit cu un Consiliu al 
Frontului salvării naţionale alcătuit din 36 de membri - foşti 
conducători comunişti înlăturați de Ceauşescu, militari şi 
disidenti -, prezidat de lon Iliescu şi recunoscut imediat de 
către URSS drept guvern legitim al României. În zilele 
următoare, Consiliul anunţă execuția cuplului Ceauşescu 
(25 decembrie) şi organizarea de alegeri libere în aprilie 
1990. 

Câteva săptămâni mai târziu, convinse că au fost trase 
pe sfoară - în special de agenţiile de presă ale ţărilor 
socialiste (Ungaria, lugoslavia, Bulgaria, URSS) -, mediile 
occidentale încep să repună în discuţie acţiunea fiecăruia 
din cei trei actori principali ai schimbării româneşti: 
poporul, care nu fusese decimat la Timişoara; armata, în 
parte formată din pucişti, care în mod deliberat ar fi făcut 
victime şi ar fi mărit numărul „teroriştilor”; Frontul salvării 
naţionale, a cărui formare n-ar fi fost deloc spontană, ci 
anterioară evenimentelor. 

Pentru Mihail Gorbaciov, schimbarea românească 
constituia un succes. Nu numai că, într-adevăr, regimul 
comunist nu fusese susținut - ca în majoritatea celorlalte 
tări -, dar, refuzând orice intervenţie directă, în special 
militară (în ciuda solicitărilor occidentale!), M. Gorbaciov a 
putut confirma lumii întregi aplicarea riguroasă a 
principiilor sale de neamestec. Cu toate acestea, succesul 
românesc - nu mai mult decât semi-succesul bulgar - nu a 
compensat slăbirea provocată de dezastrul celorlalte 
regimuri comuniste din Europa de Est. Pentru echipa slăbită 
a lui Mihail Gorbaciov începea atunci o perioadă de extreme 
dificultăți. 

3. AGONIA FINALĂ (1990-1991) 


3.1. Anarhia sovietică 


„Ne aflăm în etapa crucială a perestroikăi - îi mărturisea 
cu luciditate M. Gorbaciov lui Petăr Mladenov, la 5 
decembrie 1989 (...). Sunt multi tovarăşi care nu pot deloc 
renunţa la vechile obisnuinte. Şi, simțindu-se neputincioşi în 
circumstanţele actuale, intră în panică şi acuză distrugerea 
socialismului. Cum toate acestea se desfăşoară pe fondul 
unor dificultăţi reale, de dereglare a pieţei şi a sistemului 
financiar, de inertie a mecanismului de comandă 
administrativ şi birocratic, noile modele de gestiune nefiind 
încă rodate, se creează imense tensiuni sociale care sunt 
exploatate în scopuri politice: de unii pentru a bloca 
perestroika, de alţii pentru a obţine cu orice preţ puterea. 
Conflictele interetnice se adaugă şi ele dificultăţilor noastre. 
Această sferă a fost mult timp neglijată şi tratată într-un 
spirit formal. Unii urmăresc astăzi o reinstaurare a 
controlului asupra republicilor. Încă o dată, problema care 
se pune este: cum? prin ce metode? Totuşi, nu poate fi 
trimis în grabă câte un milion de soldaţi în fiecare 
republică.” 

În câteva rânduri, motivele blocării perestroikăi la acest 
sfârşit de an 1989 sunt clar enunțate: mulţimea 
problemelor (economice, politice şi etnice) de rezolvat 
simultan; ezitările asupra eventualelor soluţii; urgenţa 
rezolvării problemelor; dificultatea, pentru Mihail Gorbaciov, 

de a găsi sprijin pentru politica sa în sânul unui partid 
divizat, plin de ambiţioşi, demagogi şi conservatori 
energici... Pe scurt, totul este deja pregătit pentru ca, în 
mai putin de doi ani, edificiul gorbaciovist să se 
prăbuşească aidoma unui castel din cărţi de joc. 


O opoziţie tot mai vastă şi mai ofensivă 


Mai mult ca niciodată, problema principală a secretarului 
general este aceea a credibilităţii. Incapacitatea sa de a 
reforma structurile economice şi structurile federale, 
precum şi deceptiile sale în Europa de Est, au dus la 
scăderea capitalului de încredere iniţial. În propria-i ţară, 
din ce în ce mai puţină lume crede în el, atât din societatea 
civilă, cât şi din Partidul care acceptă cu greu punerea în 
discuţie - începând din vara lui 1990 - a monopolului său şi, 
mai mult decât atât, desfiinţarea sa în februarie 1991. Deja 
se organizează noi forţe politice care se prezintă ca o 
alternativă la gorbaciovism. Este cazul grupului Soiuz 
(„uniune”), care reuşeşte să atragă o treime din deputaţii 
Congresului şi care se doreşte a fi un răspuns negativ şi 
ferm la mişcările de emancipare naţională declanşate în 
republicile unionale - în special în ţările baltice - prin 
politica lui Gorbaciov. Aceasta din urmă provoacă şi ce/e 
mai vii rezerve din partea complexului militaro-industrial, 
care, după dizolvarea instituţiilor de cooperare interstatale 
(pactul de la Varşovia, în februarie 1991; CAER, în iunie 
1991), se detaşează definitiv de Mihail Gorbaciov. Din 
motive opuse, secretarul general este combătut de unii 
comunişti disidenti cum ar fi Boris Elțîn, a cărui stea 
continuă să urce şi ai cărui partizani intră în conflict deschis 
cu adepţii lui Mihail Gorbaciov în toamna anului 1990, în 
privinţa reformei economice. 

Hărţuit mereu de „liberali” şi ,conservatori”, Mihail 
Gorbaciov încearcă să dezamorseze minele ce-i sunt puse 
în cale, în sectoarele cele mai nevralgice. În domeniul 

economic, el încă nu reuşeşte să determine acceptarea 
trecerii efective la economia de piaţă, în vreme ce penuria 
de produse alimentare (inclusiv pâinea!) şi dezorganizarea 
circuitelor comerciale continuă să se agraveze. În ceea ce 
priveşte naţionalităţile, aspiraţiile autonomiste şi conflictele 
interetnice se amplifică şi ele de-a lungul anului 1990. 

După desatelizarea ţărilor din Europa de Est, o mișcare 
autonomistă de foarte mare amploare se dezvoltă în URSS 
încă din primul semestru al anului 1990. După ce Lituania 
şi-a făcut cunoscută calea, la 11 martie, proclamându-şi 
independenţa prin Parlamentul nou ales (alcătuit în mare 
parte din membri „Sajudis”), la 30 martie urmează Estonia, 
la 4 mai - Letonia, la 16 iulie - Ucraina, la 27 iulie - 
Bielorusia. In concluzie, la sfârşitul lunii august 1990, din 
cele 15 republici ale Uniunii, 5 şi-au proclamat 
independenţa, iar 8 - suveranitatea. În acelaşi timp 
continuă luptele între armeni şi azeri, kirghizi şi uzbeci. 
Depăşit de această dezlănţuire de violente şi de această 
furtună separatistă, Mihail Gorbaciov nu mai ştie ce să facă, 
„liberalii” preconizând o reorganizare de urgenţă a Uniunii - 
fondată pe egalitatea absolută a statelor membre -, iar 
ceilalţi, dimpotrivă, solicitând intransigenţă şi forţă pentru 
evitarea divizării. 


Prezidentializarea regimului 


Pentru a încerca să se impună unei opoziții vaste şi 
ofensive, Mihail Gorbaciov nu găseşte decât două soluţii: 
obţinerea unui sprijin progresiv din partea Occidentului şi 
prezidentializarea regimului. 

Occidentul, care apreciase moderatia lui Gorbaciov în 
procesul de desatelizare europeană şi care se teme cel mai 
mult de instaurarea unui haos total în URSS, nu se lasă 
deloc rugat să-şi sporească sprijinul. De-a lungul anului 
1990, un masiv ajutor alimentar şi economic este acordat 
de Statele Unite, RFG şi CEE. Meritele secretarului general 


594 


al PCUS sunt recunoscute pe plan international prin 
atribuirea - la 15 octombrie 1990 - a premiului Nobel 
„pentru rolul său important în procesul de pace”. Este 
adevărat că, în ciuda problemelor interne, iniţiativele sale 
continuă tot mai energic în susţinerea rezolvärilor 
conflictelor şi în negocierile privind dezarmarea 
(distrugerea unor stocuri de arme chimice şi acordul START 
asupra reducerii cu 25-30% a armelor strategice, încheiat în 
vara anului 1991). 

Dar aceste succese externe neavând prea mare impact 
asupra unei opinii sovietice confruntate zi de zi cu grave 
dificultăţi materiale, Mihail Gorbaciov are nevoie de alte 
mijloace pentru a se impune; şi crede că le găseşte într-o 
tot mai mare prezidentializare a instituţiilor. După reforma 
constituţională din 1 decembrie 1988 - care conturează un 
regim prezidenţial după modelul occidental -, la 14 martie 
1990 el determină acceptarea unei revizuiri constituţionale, 
care creează un post de preşedinte al Uniunii Sovietice 
(pentru cinci ani) însărcinat cu orientarea politicii interne 
(cu posibilitatea de a legifera prin decrete), a politicii 
externe şi a politicii federale. Câteva săptămâni mai târziu, 
la 30 aprilie, o „lege cu privire la starea de urgenţă” 
conferă preşedintelui (asistat, din decembrie 1990, de un 
vicepreşedinte) prerogative aproape nelimitate. 

Această prezidentializare suscită multe critici şi nici nu-i 
este suficientă lui Mihail Gorbaciov pentru a impune 
reformele. El este constrâns /a o pendulare între liberalii 
progresişti ai lui Elțîn din stânga sa şi conservatorii grupului 
Soiuz şi din complexul militaro-industrial din dreapta sa - 
fapt care nu numai că împiedică orice înaintare pe calea 
reformistă, dar stârneşte, din ambele părţi, o vie ranchiună 
împotriva lui. Astfel, imediat după alegerea lui Boris Elțîn la 
preşedinţia Sovietului suprem al Rusiei (mai 1990), el 
încearcă o apropiere de „liberali”, susţinând un plan de 
trecere la economia de piaţă elaborat de anturajul lui B. 
Elțîn şi remaniat de Stanislav Şatalin. Însă acest „plan 

Şatalin”, considerat cu mult prea radical în raport cu. cel 
propus de primul-ministru Nikolai Rîjkov (respins în mai de 
deputaţi), declanşează proteste vehemente din partea 
„conservatorilor” si mediilor influente din complexul 
militaro-industrial şi din KGB. 

Pentru a evita agravarea situaţiei, Mihail Gorbaciov 
operează atunci o schimbare brutală de alianțe şi de 
politică, întorcându-se spre dreapta. Din toamna lui 1990 
până în primăvara lui 1991, se conturează o întoarcere 
alarmantă la vechea ordine - o ,rebrejnevizare” (F. Thom) - 
şi o înghețare a reformei economice. Mişcările separatiste 
sunt denuntate şi combătute prin forţă. Unităţi de 
paraşutişti sunt trimise în mai multe republici periferice, 
printre care şi ţările baltice. În ianuarie 1991, la Vilnius şi la 
Riga, lupte sângeroase se declanşează între armata 
sovietică si nationalisti. Pe întreg teritoriul, KGB-ul este 
autorizat să controleze întreprinderile pentru a combate 
economiile paralele şi piaţa neagră. Pe străzile oraşelor 
circulă patrule mixte de poliţişti şi militari înarmaţi. In 
Congres, grupul Soiuz îi härtuieste pe adepţii lui Gorbaciov. 
Ministrul afacerilor externe, E. Sevarnadze, denunţând 
riscurile unei dictaturi, demisionează la 15 ianuarie... O 
asemenea evoluție alarmează şi Occidentul, care îl 
somează pe Gorbaciov să revină la o politică reformistă. 
Începând din aprilie, proiectele economice sunt efectiv 
relansate. Intervine un acord cu preşedinţii celor 9 republici 
care cer independenţa, în vederea accelerării elaborării 
unui tratat al Uniunii, publicat la 15 august şi care urma să 
fie semnat la 20 august. Exact în acest moment - socotit 
drept un pericol absolut - nebuloasa conservatoare 
(compusă din elemente influente din KGB, din complexul 
militaro-industrial şi din deputaţi ai grupului Soiuz) încearcă 
un puci împotriva lui Mihail Gorbaciov. 


Puciul din august 1991 si victoria lui Elțîn 

La 19 august - ajunul datei prevăzute pentru semnarea 
tratatului Uniunii -, agenţia Tass anunţă înlocuirea lui Mihail 
Gorbaciov, „incapabil să-şi mai exercite funcţiile din motive 
de sănătate”, cu vicepreşedintele Ghenadi lanaev. Un 
„Comitet de stat” alcătuit din opt membri - printre care 
primul-ministru, ministrul de interne, şeful KGB, ministrul 
apărării - decretează stare de urgenţă pentru şase luni, 
instaurează cenzura şi interzice orice manifestaţie. Dar, 
foarte repede, apar dezbinări între conjurati, în timp ce 
Occidentul condamnă lovitura de forţă, iar Boris Elțîn ia 
conducerea rezistenţei în faţa forţelor puciste. Încă din 21 
august, Mihail Gorbaciov este din nou liber. Aşadar, totul s- 
a încheiat cu un jalnic eşec pentru complotişti, o înfrângere 
pentru Gorbaciov - care n-a ştiut să vadă şi să evite lovitura 
de forţă - şi o strălucitoare victorie pentru Boris Elțîn, căruia 
preşedintele George Bush nu ezită să-i salute „marele 
curaj” şi „importanţa deosebită”. 

De acum înainte, evident că este rândul lui B. Eltin să 
acționeze. Şi ştie să se descurce, reuşind ca în mai puţin de 
şase luni să-l îndepărteze pe principalul său rival, Mihail 
Gorbaciov, lipsind de sens cele două funcţii principale ale 
sale: conducerea Partidului şi preşedinţia Uniunii. Chiar din 
23 august, în faţa unui Gorbaciov vizibil afectat de emoţii, 
el determină votarea unui decret de suspendare a 
activităților PCUS pe teritoriul Rusiei, punându-i bunurile 
sub sechestru şi confiscându-i arhivele. Constrâns şi forţat, 
Mihail Gorbaciov îşi anunţă la 24 august demisia din postul 
de secretar general. 

A doua şi decisiva lovitură dată lui Mihail Gorbaciov - 
dizolvarea Uniunii - cere mai mult timp. Profitând de 
slăbirea considerabilă a puterii centrale după puciul ratat 
din luna august, precum şi de extrema agitaţie care 
domnea în republici - dintre care multe (ţările baltice, 
Moldova, Azerbaidjan, Kirghizia, Uzbekistan, Tadjikistan...) 
îşi proclamă independenţa -, Boris Eltin forțează atacul 
împotriva instantelor federale (Sovietul suprem şi 

Congresul deputaţilor poporului) şi iniţiază - în secret - 
negocieri cu celelalte republici. Singura sa preocupare este, 
în ipoteza - din ce în ce mai întemeiată - a unei destrămări 
a Uniunii, ca Rusia să moştenească atributele de putere ale 
acesteia din urmă (comandamentul nuclear, locul din 
Consiliul de securitate, forţele armate...). Lăsându-l pe 
Gorbaciov să se  împotmolească în proiectele sale 
laborioase de restructurare a Federaţiei (transformarea 
fostei Uniuni Sovietice în „Uniunea statelor suverane”), el 
reuşeşte să ajungă la înţelegere cu principalele republici, în 
special Ucraina şi Bielorusia. Reuniti la Minsk (8 decembrie 
1991), preşedinţii celor trei republici, constatând că 
„Uniunea Sovietică nu mai există”, decid formarea unei 
„Comunităţi a Statelor Independente” (CSI) deschisă 
„tuturor statelor din fosta URSS”. 

Protestele lui Gorbaciov - total împotriva acestui acord - 
nu schimbă nimic. Evident, la sfârşitul lui 1991, toate 
circumstanţele  avantajează tabăra adversarului său. 
Exceptând dovezile de susținere necondiționată a câtorva 
şefi de stat - cum ar fi F. Mitterrand -, „prietenii” săi, 
cancelarul Kohl şi George Bush, se întreţin deja direct cu 
Boris Elțîn. Astfel, în absenţa sa, la 21 decembrie, la Alma- 
Ata (Kazahstan), unsprezece republici semnează un acord 
de ratificare a dispariţiei Uniunii Sovietice. Cu excepţia 
celor trei state baltice şi a Georgiei, toate celelalte republici 
aderă la CSI. La 25 decembrie, Mihail Gorbaciov îşi anunţă 
demisia într-o alocutiune televizată şi, după prezentarea 
unui bilanţ al mandatului său, declară că se retrage „cu 
nelinişte, dar şi cu speranţă”. In aceeaşi perioadă, pe 
țărmurile Adriaticii, un alt stat comunist îşi vede zdrobite 
structurile federale şi partidul care îl conducea de aproape 
o jumătate de secol. 


3.2. Balcanizarea iugoslavă 

Evenimentele survenite în URSS şi în Europa începând 
din 1989 n-au făcut decât să înteţească focarele create pe 
teritoriul iugoslav în ultimii ani. Niciuna dintre problemele 
fundamentale în discuţie nu fusese rezolvată. Partidul se 
dovedea a fi incapabil de a face faţă uriaşelor dificultăţi şi 
exaltării naționalismului. La al XIV-lea congres - 
extraordinar - al Ligii comuniste (ianuarie 1990), această 
neputinţă se manifestase din plin prin plecarea delegaților 
sloveni, nemulţumiţi de refuzul militantilor de a pune capăt 
monopolului Partidului, de teama dezmembrării unităţii 
naţionale. Această explozie, deja clar amorsată, s-a 
aprofundat zi de zi tot mai mult, începând din 1990. La 2 
iulie, 114 deputaţi de origine albaneză din parlamentul din 
Kosovo au adoptat o constituţie stabilind egalitatea acestei 
provincii cu celelalte şase republici ale federaţiei, ceea ce a 
provocat imediat o reacţie negativă din partea 
parlamentului sârb. În cele două republici din Vest, opoziţia 
(coaliția „Demes” în Slovenia; Uniunea democratică a lui 
Tudjman în Croatia) a câștigat alegerile legislative din 
aprilie; la fel şi în Bosnia-Herţegovina (în decembrie). In 
schimb, în Serbia, Slobodan Milošević era confirmat în 
fruntea republicii cu mai bine de 65% din voturi, partidul 
său, Partidul socialist (fost comunist) adunând 45,8% din 
sufragiile pentru parlament. 

Rezultatele acestor alegeri din 1990 anticipau clar o 
confruntare. Aceasta s-a limitat mai întâi la domeniul 
politic. Astfel, preşedinţia iugoslavă condamnă ca 
„neconstituţional” referendumul organizat în Slovenia, la 28 
decembrie, în favoarea independenţei. Mai apoi, întrucât 
Slovenia - urmată de Croaţia - persistă totuşi pe această 
cale (rezolutiile adoptate de cele două parlamente în 
februarie 1991), s-a ajuns la o creştere rapidă şi puternică a 
tensiunii între partizanii unei confederaţii de republici 
suverane (slovenii şi croații) şi cei ai menţinerii federaţiei 
actuale (sârbii). Dovă înfruntări sângeroase - care, în 
Croaţia, /a sfârşitul lui martie şi începutul lui mai 1991, au 

dus la încăierări între poliţişti croaţi si civili sârbi - au 
inaugurat era violenţei. Ultimele negocieri - desfăşurate la 
sugestia Bosniei-Hertegovina, care propunea o reorganizare 
a federaţiei după modelul CEE - au fost brutal întrerupte de 
proclamarea oficială, la 25 iunie 1991, „a suveranităţii şi 
independenţei” Sloveniei şi Croaţiei. Condamnată de 
primul-ministru, această „disociere” unilaterală a federaţiei 
a determinat imediat intrarea blindatelor armatei federale 
în Slovenia, declanşându-se un scurt război civil între 
aceasta şi forţele slovene; dar, ca urmare a medierii CEE, 
lupta a încetat la 7 iulie printr-o recunoaştere de fapt a 
independenţei slovene. 

Din teritoriul sloven, războiul civil s-a întins în Croatia, 
cauzând în câteva zile mai multe zeci de morţi. În ciuda 
eforturilor de pace ale CEE, conflictul continuă cu îndârjire. 
Sârbii din Slavonia, ca şi cei din Krajina cu câteva luni mai 
devreme, îşi proclamă autonomia şi obţin sprijinul - 
nemărturisit - al armatei federale care, prin raiduri aeriene, 
începe să distrugă potenţialul industrial şi turistic al 
Croaţiei. Mii de refugiați părăsesc zonele periculoase spre 
Ungaria sau Bosnia. Mai multe încetări ale focului prevăzute 
de CEE nefiind respectate, Consiliul de securitate ONU a 
decretat - la sfârşitul lui septembrie - embargo asupra 
livrărilor de armament către lugoslavia. Confirmându-se (la 
8 octombrie) Croaţiei şi Sloveniei - la capătul unui 
moratoriu de trei luni ce le fusese impus - accesul la 
independenţă, majoritatea croato-musulmană din Bosnia- 
Herțegovina va refuza să rămână singură într-o federaţie 
dominată de sârbi; astfel ea votează - opt zile mai târziu - 
în favoarea suveranităţii. Această iniţiativă a provocat 
plecarea deputaţilor sârbi din parlamentul bosniac şi, în 
lunile următoare, proclamarea a trei „republici autonome 
sârbe”, una în nordul Bosniei, alta în Herţegovina orientală 
şi a treia la est de Sarajevo. 

Inainte ca războiul civil să se instaleze pentru mai mulţi 
ani în Bosnia-Hertegovina (din martie 1992 până la 

acordurile de la Dayton, din octombrie 1995), ONU a 
încercat stoparea luptelor din Croatia, trimițând, la 14 
ianuarie 1992, primele „căşti albastre” în Slavonia si 
Krajina. In general, comunitatea internaţională s-a dovedit 
foarte neputincioasă de-a lungul acestui conflict, fiind 
împărţită în ce priveşte simpatiile pentru beligeranti şi 
dezorientată de operaţiunile de dezinformare. Preocupată 
mult timp să menajeze Belgradul, Franţa, de exemplu, a 
desemnat Serbia drept agresor abia la sfârşitul lunii iunie 
1992. /n schimb, opinia occidentală s-a arătat foarte 
sensibilă la blocada şi bombardarea de către forțele 
sârbeşti a oraşului Sarajevo, acţiuni care au făcut tot mai 
precare condiţiile de viaţă ale celor patru sute de mii de 
locuitori, şi a fost de acord cu constituirea (în iunie 1995), la 
iniţiativa Franţei, a unei Forte internationale de reacție 
rapidă care, cu concursul aviaţiei americane, i-a obligat pe 
sârbii bosniaci să accepte o încetare a focului şi un plan de 
pace. Incheiat la Dayton (Statele Unite), acesta prevedea 
transformarea Bosniei-Hertegovina într-un stat 
independent, format din două entităţi: sârbă şi croato- 
musulmană. După un război care cauzase mii de morţi, 
provocase cele mai groaznice atrocități, aruncase în stradă 
zeci de mii de familii şi distrusese o parte din ţară, această 
pace grăbită şi forţată avea - pentru toţi beligerantii şi 
pentru populaţie - un gust foarte amar. 


3.3. Moartea lentă a dictaturii albaneze 


În Albania, dictatura comunistă s-a prăbuşit aproape de 
la sine, ca un fruct putred ce cade din copac. A fost 
suficient ca studenţii din Tirana - încurajați de valul 
contestatar care pretutindeni în Europa doborâse regimurile 
comuniste retrograde - să scuture puţin copacul (într-o zi 

de decembrie, în 1990) pentru a obţine un succes decisiv: 
autorizarea pluripartitismului. 

În 1990, necesitatea absolută de a deschide ţara 
asfixiată de ani de zile de cvasi-autarhie, precum şi de o 
nemulţumire generalizată - creată ca urmare a salariilor 
mici şi a dificultăţilor de aprovizionare -, obligase echipa 
conducătoare a lui Ramiz Alia să slăbească şurubul. S-au 
liberalizat prețurile pentru, o parte din produsele 
alimentare obişnuite. La sfârşitul lui iulie se iniţiază foarte 
timid o reprivatizare parţială a agriculturii, prevăzând 
autorizarea ţăranilor de a creşte vite în folosul propriu, de a 
avea un lot de pământ de 1.500-2.000 m? şi de a-şi vinde 
produsele pe piaţa liberă. In paralel cu această repunere în 
discuţie a principiilor economice de bază, conducerea 
Partidului îşi anunţă intenţia de a revizui constituţia din 
1976 şi de a face din Albania un stat de drept... Pentru 
echipa lui Ramiz Alia era ultima şansă de a salva regimul. 
Interesul manifestat de populaţia albaneză pentru mutatiile 
din blocul sovietic (urmărite pe canalele de televiziune 
străine) şi evenimentele - nu prea numeroase, dar pe cale 
de înmulţire - înregistrate în ţară de-a lungul anului 1990 
(greve la Kavajë, Vlore, Berat; explozii suspecte la Tirana în 
primăvară şi, îndeosebi, fuga în străinătate a mii de tineri în 
iulie 1990) constituie o dovadă elocventă a exasperării 
populare. 

Un pas esenţial spre liberalizarea regimului a fost făcut 
prin manifestatiile studenților din 9 şi 10 decembrie 1990. 
Scandând numele lui Gorbaciov şi Ramiz Alia, aceştia 
reuşesc să pună capăt monopolului Partidului. Aşa încât, 
chiar din 12 decembrie, împreună cu câţiva intelectuali - 
printre care şi doctorul Berisha -, ei depun în mod oficial 
statutul Partidului democratic. 

Într-o perioadă de mai bine de un an, A/bania a făcut 
experienţa unui regim de compromis în care PC a exercitat 
o autoritate preponderentă, dar nu exclusivă. La alegerile 
din martie 1991 primele alegeri libere de după 1946 

unsprezece partide şi-au prezentat candidaţii, însă marele 
învingător a fost PC (64,5%) în timp ce Partidul democratic, 
prea puţin cunoscut, a obţinut doar 27% din sufragii. Cu 
toate acestea, comuniştii au acceptat să împartă puterea, 
formând (în iunie) un cabinet de coaliţie cu patru formaţiuni 
de opoziţie. Transformat în „partid socialist” după al X-lea 
congres, PC se pronunţă în favoarea economiei de piaţă. 

Această suplete a echipei lui Alia nu i-a permis totuşi să 
salveze regimul, înfometată, fără locuri de muncă şi prea 
mult timp condamnată la tăcere, o mare parte a societăţii 
civile a cerut atunci, cu tărie (greve masive; manifestații; 
demontarea simbolică a statuilor celor trei mari eroi ai 
regimului: Hodja, Stalin si  Lenin...), îmbunătățirea 
condiţiilor de viaţă şi creşterea salariilor. Fuga în Occident - 
văzut ca un adevărat pământ al fägäduintei - se 
accentuează; însă ltalia, care primise mai bine de 20.000 
de refugiaţi din martie până în iunie, îşi închide graniţele. In 
decembrie 1991, o criză guvernamentală stârneşte 
nemulţumirea populară; depozite de alimente sunt jefuite şi 
incendiate; /a 9 decembrie, la Tirana, aproape 20.000 de 
persoane solicită înlăturarea ultimilor comunişti - ceea ce 
se întâmplă patru luni mai târziu, după înfrângerea fostului 
PC în alegerile legislative (martie 1992) şi a/egerea, în 
aprilie, a lui Sali Berisha (liderul Partidului democratic) ca 
preşedinte al Republicii. De la această dată, în Occident nu 
mai există niciun stat care să se prevaleze de comunism. 
Mai rămâneau - cu excepţia Cubei - rămăşiţele orientale 
ale fostului imperiu. 

Capitolul XI: 


VESTIGIILE IMPERIULUI 


Dezintegrat în fieful său istoric european şi făcut de 
nerecunoscut în China, este de mirare cum a reuşit 
sistemul comunist, în această teribilă furtună a anilor '80, 
să-şi salveze totuşi câteva corăbii! La prima vedere, 
regimurile care au rezistat cel mai bine sunt cele care au 
ştiut, de foarte timpuriu, să găsească - adeseori printr-un 
autentic război de eliberare - şi să-şi dezvolte mai apoi un 
larg suport naţionalist: Vietnamul, Coreea, Cuba... In 
schimb, cele care nu se bucurau de un ataşament popular 
profund ca urmare a unei lupte comune împotriva 
colonialismului sau imperialismului, şi a căror ancorare în 
lagărul socialist fusese îndeosebi produsul unor calcule 
oportuniste ale conducătorilor, au fost purtate ca un fulg de 
puternicul vânt din Răsărit de la sfârşitul anilor '80. Ca şi 
cum „sfârşitul comunismului îmbrăca peste tot aceeaşi 
formă ca şi începutul său” (F. Godement). 

1. PRĂBUŞIREA REGIMURILOR COMUNISTE ÎN 
LUMEA A TREIA NEASIATICA 


Imaginată de către Hruşciov şi dezvoltată în foarte mare 
măsură în epoca lui Brejnev, „coroana exterioară” a 
imperiului comunist s-a dezintegrat încă de la primele 
zdruncinături, astfel încât în pragul celui de-al doilea 
mileniu, cu excepţia Cubei, comunismul încetează să mai 
constituie o adevărată alternativă, atât în ţările Americii 
latine, cât şi în ţările arabe şi în Africa. Anunţul făcut la 
sfârşitul anului 1989 de către ZANU-PF - partidul lui Robert 
Mugabe, liderul din Zimbabwe - privind intenţia sa de a 
suprima pluripartitismul, pentru „a stabili şi consolida o 
societate socialistă condusă pe principiile marxism- 
leninismului”, a apărut ca un eveniment extraordinar, în 
totală contradicţie cu evoluţia lumii a treia, îndeosebi pe 
continentul african. 


1.1. În Africa şi în țările arabe 


1.1.1. O foarte rapidă dezintegrare 


Cea mai mare parte a regimurilor care, în Africa şi în 
lumea arabă, se proclamaseră socialiste sau de inspiraţie 
socialistă îşi abandonează principalele atribute în mai puţin 
de trei ani (1989-1991). O fac dintr-odată sau, de cele mai 
multe ori, treptat, precum o stâncă ce se sfărâmă sub 

actiunea repetatà a gerului. 

Într-o primă etapă, conducătorii lor se mulţumesc să 
garanteze schimbarea, anunțând măsuri de destindere şi 
deschidere în direcţia opoziţiei şi opiniei internaţionale. 
Astfel, vor fi eliberaţi prizonieri în Kenya şi Congo. In 
paralel, se iniţiază o politică de liberalizare economică, 
adeseori foarte modestă (transferul câtorva zeci de 
întreprinderi din sectorul public în sectorul cooperatist, 
redeschiderea pieţelor în Libia), iar câteodată ceva mai 
îndrăzneață (deschidere spre investiţiile străine în Congo). 
Un pas mai important în direcţia schimbării este făcut în 
momentul când echipa aflată la putere anunţă cu claritate 
abandonarea socialismului. Modul în care se exprimă 
această renunțare nu este lipsit de semnificaţie. Algeria se 
limitează să suprime orice referire la socialism în constituţia 
revizuită în 1988. În Mozambic, congresul FRELIMO este cel 
care, în iulie 1989, renunţă la marxism; iar în Benin, cinci 
luni mai târziu (decembrie), preşedintele Kérékou proclamă 
abandonarea socialismului în calitatea sa de „cale a 
dezvoltării”. Şi în Etiopia, iniţiativa revine tot şefului 
statului, colonelul Mengistu: acesta îşi face publică 
hotărârea la 5 martie iar câteva zile mai târziu dă ordin să 
fie scoase din Piaţa Revoluţiei din Addis-Abeba portretele 
lui Marx, Engels şi Lenin (aflate acolo din 1975). În luna 
iulie, Partidul congolez renunţă şi el la atributele sale 
marxiste, dar ţine să sublinieze că socialismul rămâne 
„obiectivul său final”... 

Această spectaculoasă „decomunizare” este însoţită de 
renunţarea la monopolul Partidului şi recunoaşterea 
pluripartitismului. De voie, dar mai degrabă de nevoie, 
conducătorii consideră într-adevăr oportun să accepte 
acest principiu, ca urmare a unui context internaţional 
presant şi a unei opoziții nationale ofensive. Algeria se 
decide în acest sens încă din februarie 1989, în urma 
revoltelor sângeroase din octombrie 1988; Madagascar, 
Capul Verde, Yemenul de Sud, Mozambic - în 1990; 

Guineea-Bissau şi Etiopia - în ianuarie şi aprilie 1991; 
Tanzania - în februarie 1992... Sunt totuşi puţine statele în 
care se organizează foarte repede primele alegeri libere 
care să permită, în sfârşit, o opţiune între mai multe 
partide. Este cazul Capului Verde, unde alegerile legislative 
şi prezidenţiale au loc în ianuarie şi februarie 1991, la 
numai patru luni de la adoptarea pluripartitismului. În alte 
părţi, perioada aceasta este mai îndelungată: 14 luni în 
Benin (alegeri legislative în februarie 1991) şi în Angola 
(alegeri legislative şi prezidenţiale în august 1992, care 
confirmă influenţa MPLA şi a liderului său Dos Santos); 16 
luni în Algeria (primele alegeri libere marcate de succesul 
FIS la alegerile municipale au loc la 12 iunie 1990); trei ani 
în Etiopia; trei ani şi jumătate în Guineea-Bissau... 


1.1.2. Factori exogeni şi endogeni 


Această succintă cronologie a dezagregării statelor 
socialiste din Africa şi din lumea arabă sugerează o strânsă 
legătură  cauză-efect cu implozia blocului comunist 
occidental. Faptele majore privind procesul de dezintegrare 
a regimurilor se desfăşoară, într-adevăr, în anii 1989, 1990 
şi la începutul anului 1991, ele intervenind aşadar înainte 
de dezmembrarea Uniunii Sovietice, în momentul 
desatelizării Europei orientale. Acest lucru a avut un impact 
deosebit atât asupra puterii, cât si asupra societății civile. 
„Ca toţi ceilalţi - aminteşte R. Otayek -, africanii au aflat de 
relativa uşurinţă cu care popoarele din această regiune au 
pus capăt totalitarismului, în timp ce conducătorii lor 
descopereau cu oarecare teamă imaginile execuției 
cuplului Ceauşescu în România. Din acest punct de vedere, 
implozia blocului socialist a avut deci o incontestabilă 
valoare de exemplu.” 

Cu toate acestea, un factor major produsese deja un 
efect dezastruos asupra majorității statelor pro-sovietice: 

decizia luată de Mihail Gorbaciov, ca urmare a dificultăților 
economice ale Uniunii Sovietice, de a diminua ajutorul 
material acordat acestor târi. Încă din 1989, de exemplu, 
ajutorul sovietic acordat Yemenului de Sud - care era de 
400 milioane de dolari în 1988 - scade la 50 de milioane. 
Gorbaciov le anunţă tuturor o dezangajare masivă nu 
numai financiară, dar şi militară. Acest fapt joacă de altfel 
un rol major în calmarea războaielor care, în Yemen, 
Angola, Mozambic sau Etiopia, costau scump Uniunea 
Sovietică. Lovitura e mai mult decât severă pentru aceste 
regimuri care, dintr-odată, pierd deopotrivă un model - al 
cărui dublu faliment economic şi politic este evident şi 
mărturisit -, un bancher şi un protector (diplomatic şi 
militar) cu greutate. 

Or, această retragere a ajutorului sovietic intervine într- 
unul dintre cele mai grele momente pentru majoritatea 
acestor regimuri. Multe dintre ele sunt implicate în războaie 
civile interminabile. În Angola, după eşecul reconcilierii 
între MPLA şi UNITA din iunie 1989, conflictul se reia fără 
ajutor sovietic şi fără sprijinul soldaţilor cubanezi, sfârşind 
prin distrugerea ţării. În Mozambic, abia în octombrie 1992 
se semnează un „acord general de pace” între FRELIMO şi 
RENAMO, putându-se avea în vedere, de acum înainte, 
repunerea în funcţiune a unui aparat productiv foarte 
deteriorat. În Etiopia, economia regimului Mengistu este 
total dezorganizată de un imens efort de război (împotriva 
„rebelilor” din Eritreea şi Tigre) care înghite 75% din buget. 
În Yemenul de Sud, lupta fratricidă care a însângerat 
Adenul din 13 până pe 24 ianuarie 1986 - facând aproape 
10.000 de victime şi cauzând distrugeri considerabile - a 
dus economia la faliment. În privinţa statelor socialiste în 
care domneşte pacea, situaţia lor materială nu este deloc 
mai înfloritoare în anii '80. Beninul cunoaşte un declin 
iremediabil. „Economia ţării are numai datorii” (B. Dialo): 
întreprinderile de stat şi sectorul privat au datorii la bănci; 
statul are datorii faţă de sectorul privat, şi invers. Pe scurt, 

în 1989, după falimentul sistemului bancar, deficitul 
conturilor sale externe şi suspendarea plăţilor arieratelor, 
ţara se află cu adevărat în pragul falimentului. In Congo, 
ţara cu cele mai mari datorii pe cap de locuitor din Africa, 
situaţia este şi mai gravă! 

Se pot imagina cu uşurinţă consecinţele directe ale 
acestui dezastru economic asupra nivelului de trai al 
populațiilor care, în ciuda riscurilor, îşi manifestă cu 
violenţă sau paşnic exasperarea. Ca în multe alte state 
africane - căci statele socialiste nu deţin monopolul acestei 
accelerări a sărăcirii -, şi aici se observă trezirea societății 
civile. In faţa incompetentei şi corupţiei stufoasei 
nomenclaturi, se ridică un tineret nerăbdător şi frustrat, se 
afirmă Biserici dinamice şi personalități de ţinută 
internaţională. Asistăm astfel la hărţuirea regimurilor de 
către studenții din Benin sau de către sindicatele 
congoleze, în timp ce episcopi - precum Monseniorul 
Kombo în Congo, cardinalul de Souza în Benin - sau 
funcţionari de rang înalt - precum Nicephore Soglo - 
facilitează, prin autoritatea lor, trecerea la pluripartitism. 

În concluzie, pentru toţi conducătorii „socialişti” - brusc 
abandonaţi de protectorul lor sovietic într-o situaţie 
catastrofală din punct de vedere economic şi supuşi 
presiunilor unei societăţi civile tot mai ofensive - strategia 
se impune de la sine. Dacă vor să supravieţuiască, trebuie 
să renunțe imediat la veşmintele marxiste - în care cei mai 
multi dintre ei nu s-au simţit niciodată prea în largul lor - şi 
să se orienteze spre soluţii net liberale. Ţările occidentale, 
al căror prestigiu n-a făcut decât să crească odată cu 
eşecul comunist, sunt gata să recupereze poziţiile pierdute, 
plătind un preţ serios, însă cu condiţia angajării acestor 
state pe o cale mai democratică. Mesajul a fost foarte bine 
înţeles, de exemplu, de generalul Denis Sassou Nguesso, 
care, în februarie 1990, merge în Statele Unite să ceară o 
creştere a ajutorului american, iar câteva luni mai târziu 
anunţă măsuri în vederea pluripartitismului... 

1.1.3. Trei principale procese de schimbare 


Trecerea acestor regimuri de la ,socialism” la 
„democraţie” se realizează în trei moduri principale. 

Intr-o primă serie de schimbări, partidul unic aflat la 
putere este cel care, conştient de incapacitatea sa de a 
stăpâni situaţia, încearcă să-şi consolideze legitimitatea şi 
autoritatea organizând a/egeri libere, cu riscul de a le 
pierde. Un asemenea pariu este asumat de Partio Africao 
da Independência din Capul Verde (PAICV) care, constrâns 
de societate, organizează - în ianuarie şi februarie 1991 - 
alegeri legislative şi prezidenţiale câştigate lejer de către 
opoziţie. Fostul partid unic acceptă acest verdict al urnelor 
- liderul său, Aristides Pereira, îi cedează preşedinţia lui 
Antonio Mascarenhas Monteiro, fost judecător al Curţii 
supreme. O asemenea alternanță politică pe cale electorală 
este o premieră în Africa. 

Alte regimuri, vrând să evite catastrofa, se lansează în 
grabă într-o „perestroika” menită să calmeze nemulțumirile 
şi să facă figură bună în faţa instanţelor internaţionale, fără 
să pună totuşi direct în joc autoritatea Partidului într-o 
confruntare electorală liberă. Este tactica Partidului 
congolez al muncii, care, în 1989 şi 1990, trece la remanieri 
ale Biroului politic şi Comitetului central, eliberează 
deţinuţi, anunţă măsuri de liberalizare economică şi de 
democratizare, ceea ce îi permite un acord cu FMI. Fără 
puternica presiune a sindicatelor şi a societăţii, Partidul 
congolez s-ar fi limitat cu siguranţă la o reconstrucţie 
superficială. La fel se întâmplă şi în Guineea-Bissau, unde 
partidul unic îşi anunţă - la un congres extraordinar ţinut în 
ianuarie 1991 - intenţia de a pune capăt hegemoniei sale 
politice şi de a trece la reforme; însă abia în august 1994 se 
organizează primele alegeri pluraliste. Acestea îi sunt totuşi 
favorabile, fiind reales ca preşedinte liderul său, J.-B. Vieira 
(52% din voturi). 

Totuşi, procesul cel mai frecvent este acela în care 

schimbarea este impusă în cele din urmă fie printr-o 
conferință naţională, fie de către organisme internaţionale. 
In cazul Mozambicului şi Angolei, de exemplu, este evident 
că războiul civil n-ar fi fost stopat, nu s-ar fi decis 
pluripartitismul şi nu s-ar fi organizat alegeri libere fără 
presiunea marilor puteri. Dacă în Angola procesul de 
liberalizare (acordurile de pace de la Estoril din mai 1991 şi 
alegerile din august 1992, care au dat 53% din voturi 
pentru MPLA fostul partid unic al lui Dos Santos şi 34% 
pentru UNITA, al lui Jonas Savimbi) este întrerupt de 
reluarea conflictului armat, în Mozambic acesta pare mai 
sigur, organizându-se alegeri legislative şi prezidenţiale 
(octombrie 1994) ca urmare a unui „acord general de pace” 
semnat la Roma în octombrie 1992, puternic încurajat de 
Statele Unite, Africa de Sud şi Banca Mondială. FRELIMO - 
partid marxist-leninist până în iulie 1989, devenit „partidul 
sectoarelor celor mai moderne şi mai capitaliste ale 
burgheziei” (M. Cahen) - câştigă net alegerile cu 44,3% din 
voturi; de asemenea, este reales ca preşedinte liderul său, 
Joaquim Chissano. 

În Benin, Congo si Etiopia, partidele unice sunt 
constrânse - deopotrivă de organismele internaționale 
creditoare si de elementele active ale societății civile - să 
accepte convocarea unor „conferințe naționale” care să 
reunească toate forțele politice si sociale ale țării (partide, 
sindicate, asociații, Biserici, grupări socio-profesionale). 
Aceste conferințe - uneori furtunoase si lungi (trei luni în 
Congo), prezidate de personalităţi necontestate, ţinute în 
1990 (februarie în Benin) şi 1991 (iunie în Congo; iulie în 
Etiopia) - pun capăt regimurilor cu partid unic, instalează 
organe provizorii şi-şi fixează un calendar electoral. Să 
remarcăm că această metodă a conferinţelor, care permite 
atenuarea tensiunilor şi evitarea - cel puţin provizorie - a 
violenţei, a fost adoptată în ţări africane nesocialiste (cum 
ar fi Togo, Gabon, Niger...), precum şi în ţări din America 
latină (cum ar fi Guatemala), aflate şi ele în tranziţie. 

1.2. În America latină 


1.2.1. Deruta anilor 1989-1990 


Dezangajarea sovietică 


Ca şi în Africa, pentru regimurile şi mişcările marxiste 
latino-americane, perioada dificilă se situează la sfârşitul 
anilor '80, când acestea sunt afectate din plin de criza 
economică ce se agravase continuu (pe întregul continent) 
în ultimii zece ani, ajungându-se la o datorie de 434 de 
miliarde de dolari cu un serviciu anual de 50 de miliarde. 
Numărul săracilor a crescut de la 112 milioane (1970) la 
183 (1989), în timp ce, în aceeaşi perioadă, consumul pe 
cap de locuitor scade cu 13%. În ţările sfâşiate de războiul 
civil, la această mizerie galopantă se adaugă nesiguranța şi 
mortalitatea  înspăimântătoare: 45-54.000 de morţi în 
Nicaragua, 75.000 în El Salvador, 100.000 în Guatemala. 
Populatiile ating un grad extrem de oboseală şi resping de 
cele mai multe ori mişcările care promovează violenţa; 
astfel, gherilele înregistrează o foarte puternică scădere a 
influenţei şi sunt din ce în ce mai rupte de masele pe care 
pretind că le reprezintă. 

În acest context economic şi social deja foarte 
nefavorabil, Uniunea Sovietică - principalul furnizor de 
fonduri şi principalul susținător al mişcărilor marxiste în 
America latină - anunţă intenţia de a-şi reduce considerabil, 
peste tot, ajutorul. Pentru sandiniştii din Nicaragua, care 
primiseră din partea Moscovei - începând din 1980 - cinci 
miliarde de dolari, adică mai bine de jumătate din costurile 
războiului civil, ca de altfel şi pentru comuniştii din El 
Salvador (susținuți de Havana cu concursul Uniunii 
Sovietice) şi, bineînţeles, pentru Cuba - despre care vom 

vorbi mai în detaliu -, dezangajarea sovietică este o 
catastrofa. Incercând să atenueze nuanțele (aminteşte de 
caracterul „fratern şi indestructibil al prieteniei” care leagă 
cele două popoare), Gorbaciov confirmă totuşi poziţia 
Moscovei cu ocazia vizitei sale oficiale la Havana din aprilie 
1989. Noua strategie este atât de prost înţeleasă şi 
acceptată, încât e nevoie ca, şapte luni mai târziu, ministrul 
sovietic al afacerilor externe să meargă şi el la Havana şi 
Managua (3, 4 octombrie) pentru a explica „restructurarea” 
prevăzută de Moscova. 


Printr-o asemenea decizie - ce coincide din toate 
punctele de vedere cu cea luată faţă de celelalte state şi 
mişcări comuniste din lume -, Gorbaciov urmăreşte 


obiective economice (limitarea deficitului intern) şi politice 
(aplicarea strictă a noilor principii de neamestec în treburile 
interne ale altor state). Dar, în cazul Americii latine - 
considerată ca perimetru de securitate de către Statele 
Unite -, Gorbaciov este de-a dreptul supus presiunilor 
extreme ale Washingtonului, pentru ca în numele noii 
înţelegeri Uniunea Sovietică să înceteze de a mai ajuta 
guverne şi mişcări anti-americane. Secretarul de stat James 
Baker va susţine acest punct de vedere, în mai multe 
rânduri, pe lângă omologul său sovietic; dar decizia finală 
de a nu-şi mai susţine - cel puţin militar - aliaţii cubanezi şi 
nicaraguani, şi indirect pe cei salvadorieni, va fi fost luată 
de Gorbaciov la întâlnirea la nivel înalt de la Malta, din 2 
decembrie 1989, după o discuţie aprinsă cu preşedintele 
Bush. In orice caz, opt zile mai târziu, Uniunea Sovietică se 
declara favorabilă unei „rezolvări politice” a situaţiei din 
America centrală. Aceasta însemna condamnarea la 
moarte, mai devreme sau mai târziu, a regimurilor şi 
mişcărilor marxiste din reţeaua sovieto-cubaneză. 


Înfrângerea regimului sandinist din Nicaragua 


Cu numai câteva săptămâni înainte de întâlnirea la vârf 

de la Malta, la 11 noiembrie 1989, luptătorii Frontului 
Farabundo Marti de eliberare naţională (FMLN) păreau că 
vor să tragă ultimele cartuşe - livrate de Cuba în lunile 
precedente -, declarând „insurecția finală” în £/ Salvador. 
Luptele foarte violente provoacă moartea a mai bine de o 
mie de oameni din rândul agresorilor, a aproape trei sute 
de militari şi a altor câteva sute de civili. Este un nou şi 
sângeros eşec pentru Front, la care se adaugă, o lună mai 
târziu, o dezavuare usturătoare din partea a cinci şefi de 
stat din America centrală - printre care şi preşedintele 
nicaraguan Ortega - care, reuniți la San-José (Costa Rica), 
condamnă ferm gherila salvadoriană şi susţin forţele aflate 
la putere. 

La această dată, sandiniştii - ce stăpâneau Nicaragua din 
1979 - fuseseră deja constrânşi să ia măsuri de liberalizare. 
Liderul lor, şeful de stat şi de guvern Daniel Ortega, a 
anunţat la 14 februarie 1989 că se angajează să reformeze 
legislaţia privind mass-media şi codul electoral, precum şi 
să accepte un control al următoarelor alegeri din partea 
ONU şi OSA (Organizaţia statelor americane). Această 
politică concesivă i-a fost impusă de creşterea dificultăţilor 
şi deceptiilor care au făcut din Nicaragua cea mai săracă 
ţară din America. Greşelile economice comise de echipa 
aflată la putere, conjugate cu embargoul decretat de 
Statele Unite în 1984 şi cu efectele adevăratului război 
purtat împotriva grupărilor Contras au dus la acest 
dezastru. Ajutorul considerabil oferit de Uniunea Sovietică 
şi Cuba n-a putut împiedica această prăbuşire în infern. 
Preţul pâinii a crescut cu 5.366% între 1988 şi iar cursul 
devizei naţionale a ajuns de la 920 la 38.150... În aceste 
condiţii, le era greu sandiniştilor să nu încerce o soluţie de 
conciliere, adică o ieşire onorabilă. Noul context 
internaţional îi obliga puternic să facă asta: planul de pace 
numit „Esquipulas Il” semnat în august 1987 cu ceilalţi 
patru şefi de stat din America centrală; impactul produs în 
opinia internaţională de noua politică central-americană a 

Washingtonului, bazată pe democratizarea politică; şi, în 
sfârşit - dar mai ales -, presiunile Uniunii Sovietice, care-şi 
exprimase clar la Managua acordul faţă de concepţia 
americană şi intenţia de a pune capăt ajutorului său masiv. 
Constrâns să organizeze alegeri directe şi libere, Frontul 
sandinist suferea, la 25 februarie 1990, o mare înfrângere 
în faţa unei coaliţii - foarte eterogene - a opoziţiei conduse 
de Violeta Chamorro. Astfel se stingea un regim în care 
mulţi credeau că recunosc, cu speranţă sau teamă, o nouă 
Cubă. 


„Abominabila criză” cubaneză 


La Havana, înfrângerea sandinistă - pentru care se 
făcuse totul ca să fie evitată - n-a făcut decât să întărească 
sentimentul asistării la o cotitură tragică a comunismului 
mondial, pentru care, în mare parte, se făcea responsabilă 
echipa lui Gorbaciov. Pentru Cuba, 1989-1990 nu sunt 
numai anii sfârşitului unei politici, dar aproape şi ai 
sfârşitului unei domnii: numai eşecuri, reconsiderări ale 
vechilor idealuri şi mizerie. Acum ia sfârşit epopeea 
africană şi americană a „legiunilor lui Fidel”, însărcinate să 
susţină revoluțiile mondiale. Mai întâi are loc retragerea din 
Angola, care, prevăzută pentru decembrie 1988, începe în 
aprilie 1989; apoi, din Etiopia în august şi din Congo în mai 
1991. Prin înfrângerea lui Daniel Ortega în Nicaragua, se 
prăbuşeşte pivotul militar al Cubei, necesar „marii sale 
politici” pe continentul latino-american. Dar, în istoria 
castrismului, 1989 reprezintă şi anul constatării eşecului 
total al campaniei numite de „rectificare a greşelilor din 
economie”, lansată în aprilie 1986, care se dorea atunci o 
alternativă la perestroika lui Gorbaciov, printr-o întărire a 
economiei de stat [interzicerea pieţelor libere) şi a 
ideologiei (prin che-guevarism). Acest plan, ce avea să 
dureze cinci ani, „va aduce insula într-o situaţie de 
neimaginat, contribuind la izbucnirea în 1986 a unei crize 

teribile, ce va precipita Cuba sufocată, în 1989, în cea mai 
dificilă fază a istoriei sale: aceea a sfârşitului cooperării 
blocului socialist, apoi a retragerii ajutorului din partea 
Uniunii Sovietice” (J.-P. Clerc). 

Aceste ultime „lovituri” ce se abat asupra regimului 
castrist se dovedesc a fi, într-adevăr, decisive; însă 
dezangajarea Moscovei fusese anunţată încă înainte de 
vizita lui M. Gorbaciov din aprilie 1989, care nu face decât 
să întărească divergentele şi să confirme noua politică a 
Kremlinului. Din 1986, aşa cum am văzut, Uniunea 
Sovietică şi-a redus ajutorul şi schimburile cu insula; însă 
marea cotitură - catastrofală pentru regimul castrist - a 
fost anunțarea, la începutul anului 1990, a obligaţiei de a 
plăti petrolul sovietic în devize, ceea ce însemna, pentru 
Havana, o pierdere de un miliard de dolari pe an. 

În faţa acestor răsturnări de situaţie, regimurile şi 
mişcările marxiste latino-americane reacţionează în două 
moduri diferite: Cuba îşi întăreşte poziţiile conservatoare şi 
izolationiste, în timp ce majoritatea celorlalte forte decid o 
revizuire radicală a strategiilor lor. 


1.2.2. Adaptarea strategiilor 


Pentru conducătorii gherilelor marxiste a sosit vremea 
schimbărilor. Într-un context în care marile puteri - inclusiv 
Uniunea Sovietică - promovează de acum ideea rezolvării 
paşnice a conflictelor, şi ei trebuie să se aşeze la masa 
tratativelor. Aşadar, începând din 1989-1990, se asistă la o 
generalizare - în locuri neutre (Mexico, Caracas, Ottawa, 
New York...), uneori îndepărtate (Oslo), de cele mai multe 
ori sub egida organizaţiilor internationale (ONU) si 
câteodată a Bisericilor - a unor întâlniri până atunci de 
neconceput între mişcările de gherilă şi guvernele cu care 
acestea se află în conflict. Din septembrie 1989, 
episcopatul salvadorian mediază o primă întrevedere - în 


616 


Mexico - între Frontul Farabundo Marti si reprezentanţii 
guvernului de dreapta al lui Alfredo Cristiani; vor urma şi 
alte întâlniri, sub egida Naţiunilor Unite (1991), în Mexico şi 
Caracas. In Guatemala, Unitatea revoluţionară naţională 
guatemaleză acceptă şi ea, la 1 martie 1989, redeschiderea 
dialogului cu guvernul, prin intermediul Comisiei nationale 
de reconciliere, prevăzută de acordurile de pace 
„Esquipulas Il”. Întreruptă, întâlnirea „de pace” se reia în 
Norvegia şi Canada în anul următor, respectiv în Mexic în 
1991... In Columbia, Forjele armate revoluţionare (FARC) şi 
Armata de eliberare naţională (ELN), regrupate într-o 
Mişcare Simon Bolivar, nu se dau înapoi de la dialogul 
propus de preşedintele Gaviria în septembrie 

Chiar şi mişcarea revoluţionară Tupac Amaru din Peru îşi 
face publică intenţia, tot în luna septembrie, de a realiza 
contacte cu guvernul. 

Considerate inevitabile ca urmare a presiunilor 
internationale şi a extremei oboseli a populațiilor civile, 
aceste negocieri nu sunt totuşi foarte sincere şi nu toate 
ajung la pace. Pe de o parte, multă ură şi prejudecăţi 
blochează foarte repede căutarea unui compromis, iar pe 
de altă parte, partenerii nu ezită, concomitent cu discuţiile 
de pace, să continue violențele pentru a-şi întări poziţiile. 
Astfel, în Columbia, ca şi în Guatemala, alternează continuu 
fazele de „dialog” cu ciocnirile. Îndeosebi în Guatemala se 
anunţă de mai multe ori semnarea unui acord de pace între 
„rebeli” şi guvern între 1990 şi 1995; însă este mereu 
amânată, fie din cauza schimbărilor din fruntea statului, fie, 
de cele mai multe ori, datorită divergenţelor privind 
conţinutul acordurilor. Gherilele doresc, în fapt, să obţină 
prin negociere ceea ce ar fi vrut să obţină pe calea armelor. 
In cazul Guatemalei, liderul Unităţii revoluţionare, Gaspor 
llom (fiul deţinătorului premiului Nobel pentru literatură 
Miguel Angel Asturias), preciza - în aprilie 1996 - că 
războiul „nu se va încheia cu adevărat decât atunci când 
vom fi semnat un acord de pace care să soluţioneze 

problemele ce au declanşat conflictul”, adică: distribuirea 
de pământ la 500.000 de familii care nu au, o reformă 
fiscală, o epurare a forţelor armate... În El Salvador, cele 
mai importante cerinţe ale Frontului Farabundo Marti fiind 
până la urmă satisfăcute, la sfârşitul anului 1991 şi 
începutul lui 1992 se semnează în mod solemn acorduri de 
pace, punându-se capăt celor 15 ani de teribil război civil. 
Aplicarea lor avea să ridice însă „dificultăţi enorme”, 
necesitând o prelungire a termenului din septembrie 1994 
până în martie 1995. Cu toate acestea, în primăvara anului 
1994 se încheie un acord de guvernare între noul 
preşedinte Armando Calderon Sol - de extremă dreapta - şi 
adversarul său de stânga, acord ce prevede o reformă 
electorală, precum şi distribuirea de pământuri foştilor 
combatanți. Odată încheiată pacea, mai multe mişcări de 
gherilă nu ezită să se transforme în partide şi să participe la 
viața politică a ţării. 

In această privinţă, exemplul a fost dat de Frontul 
sandinist din Nicaragua, care, învins în alegerile din 
februarie 1990, dar susţinut de cele 40% din voturi şi de o 
organizaţie foarte solidă, decide nu numai să continue 
„guvernarea de jos” pentru a apăra „cuceririle revoluţiei”, 
dar şi să obţină o parte din putere. După negocieri intense, 
sandiniştii reuşesc să-l plaseze pe fratele lui Daniel Ortega, 
generalul Humberto Ortega, la conducerea armatei; iar în 
1991  consimt să susţină programul de restructurare 
economică lansat de preşedinta Violeta Chamorro. 

Această adaptare strategică forţată a gherilelor nu s-a 
produs fără şocuri şi fără ridicarea unor probleme spinoase 
în rândul formațiunilor. Mulţi guerrilleros s-au dovedit 
incapabili să revină la o viaţă civilă normală şi au continuat 
să lupte. In 1992 şi 1993, nordul nicaraguan este teatrul 
unor ciocniri violente între bande de foşti contra- 
revoluționari (botezați Recontras) şi grupări de sandinişti 
(Recompas). Mai mult, în interiorul mişcărilor, multi 
militanti acceptă cu greu această preschimbare a 

structurilor de luptă ,revolutionare” în partide politice 
„burgheze”. În cadrul Frontului sandinist, „modernizatorii”, 
conduşi de Daniel Ortega şi soţia sa Rosario Murillo, 
întâmpină dificultăţi în impunerea noii linii marxiştilor care, 
precum Tomas Borge sau Carlos Fonseca Tera, refuză să 
„se lase măcinaţi de democraţie”. La polul opus, un grup de 
„renovatori” condus de fostul vicepreşedinte al republicii, 
Sergio Ramirez, se scindează după congresul din mai 1994 
şi creează Mişcarea de renovare sandinistă. În El Salvador, 
Frontul Farabundo Marti - care, din septembrie 1990, 
promovează ideea unei „revoluţii democratice naţionale” şi 
se transformă la scurt timp după aceea în partid politic - se 
împarte şi el (în decembrie 1992) în două tendinţe, una 
marxistă, cealaltă social-democrată. Aceste eforturi - cu 
siguranţă foarte dureroase - ale mişcărilor marxiste latino- 
americane de a se adapta noii conjuncturi contrastează cu 
înverşunarea Partidului comunist cubanez, ce pare 
înţepenit şi incapabil să evolueze. 


1.2.3. Încăpăţânarea sinucigaşă a lui Fidel 
Castro 


„Multipartitismul este o multiporcărie”... 


„Insula se va prăbuşi în mare înainte să-i fie smulsă 
flamura revoluţiei şi a justiţiei”: această declaraţie făcută 
de Fidel Castro la 26 decembrie 1989 în faţa Adunării 
naţionale rezumă bine convingerea profundă ce-l animă şi 
care, cel puţin până în 1993, îi va servi drept politică. La ora 
când totul se prăbuşeşte, prin menţinerea integrală a 
orientărilor sale politice şi economice, Cuba trebuie - după 
părerea lui - să rămână ultimul bastion al comunismului 
mondial, oricare ar fi consecinţele imediate. 

În faţa „trădării” lui Gorbaciov şi a incredibilei 
intransigente a Statelor Unite - care, estimând un sfârşit 

apropiat, menţin prin embargo o presiune excesivă asupra 
regimului castrist -, acesta nu găseşte alt răspuns decât 
rigidizarea poziţiilor sale. /i îndepărtează cu brutalitate pe 
toți cei din elita oficială care îndrăznesc să critice sau pur şi 
simplu să apere opțiuni diferite de cele ale lui „lider 
maximo”. Acuzati oficial de trafic cu droguri şi trădare, 
generalul Arnaldo Ochoa, unul dintre cei şase „eroi ai 
Revoluţiei”, şi alţi trei ofiţeri superiori sunt arestaţi, judecaţi 
şi executaţi în iulie 1989. Acest proces descurajează orice 
pornire de opoziţie, conferind în acelaşi timp regimului „o 
imagine de machiavelism şi imoralitate intolerabilă” (J.-P. 
Clerc). Populaţia este extrem de traumatizată, cu atât mai 
mult cu cât represiunea se extinde: disidenţii sunt 
încarceraţi; se formează „brigăzi de reprimare rapidă” (din 
voluntari însărcinaţi să împiedice manifestatiile populare)... 
În ianuarie 1992, în ciuda apelurilor internationale la 
clementä, un opozant - debarcat pe insulă pentru 
conducerea unor operaţiuni de comando - este executat. 

Cu fiecare prilej se reafirmă cea mai strictă „ortodoxie” a 
regimului. În discursul său de închidere a celui de-al IV-lea 
congres al Partidului, în octombrie 1991, Castro declară că 
„Multipartitismul este o multiporcărie... şi democraţia 
occidentală - o mizerie... iar sistemul cubanez este cel mai 
democratic din lume”. În aceste condiţii, se realizează o 
apropiere foarte sensibilă între regimul cubanez şi China, ai 
cărei conducători au ştiut - în viziunea lui Castro - să 
dovedească multă fermitate în momentul evenimentelor de 
la Tian an Men. Divergenţele vechi de 23 de ani dintre 
Beijing şi Havana sunt date uitării prin vizita lui F. Castro în 
China (la sfârşitul anului 1989) şi a preşedintelui Jiang 
Zemin în Cuba (noiembrie 1993), dar şi printr-o accelerare 
a schimburilor economice. 


„Vom rezista cu ceea ce avem” 


Această deschidere spre China este totuşi foarte departe 

de a compensa retragerea Uniunii Sovietice şi 
inconvenientele majore ale  embargoului american. 
Incercând să redreseze o situaţie economică deja 
catastrofală, Castro impune - începând din 1990 - o 
„perioadă specială în vreme de pace”, adică o întărire 
draconică a măsurilor de austeritate ce poate fi rezumată 
prin formula: „Vom rezista cu ceea ce avem”. Pentru 
populaţie, mizeria se generalizează, însoţită de cortegiul ei 
de restricţii şi penurii, inclusiv în privinţa produselor de 
primă necesitate. Este, cum s-a scris atunci, „saltul 
spectaculos înapoi” al economiei cubaneze. Activitatea 
scade cu 35% din 1989 până în 1992. In această perioadă, 
aproximativ zece mari uzine sunt închise; din lipsă de 
energie şi materii prime, jumătate din industria uşoară 
funcţionează în ritm scăzut. Anul 1993 este „anul cel mai 
îngrozitor” - atât de îngrozitor, încât Castro, după ce a făcut 
pentru prima dată aluzie la eventualitatea retragerii sale, 
se decide în sfârşit să cedeze şi să înceapă un proces de 
reforme economice. 

Legalizarea detinerii de dolari, în iulie 1993, iniţiază 
această nouă direcţie a politicii castriste. Urmează reforme 
- limitate, bineînţeles, dar semnificative pentru schimbarea 
stării de spirit a conducătorilor. Interdictia (1986) pieţelor 
libere ţărăneşti este ridicată în octombrie 1994; iniţiativa 
privată este oarecum lărgită în domeniul micilor activităţi. 
Două măsuri - în strânsă legătură - deţin o importanţă 
deosebită: accentuarea deschiderii spre capitalurile străine 
(strategie numită ironic: „socialism + joint-ventures) şi 
dezvoltarea structurilor turistice. 

Încurajarea investiţiilor străine nu este totuşi suficientă 
pentru realizarea unei redresări sensibile. Populaţia, căreia 
nu-i mai sunt asigurate necesităţile elementare, ajunge la 
disperare. Numai în vara anului 1994, 30.000 de „balseros” 
înfruntă toate pericolele mării, căutând un refugiu în Statele 
Unite. In luna august, pentru prima oară, 1.000-2.000 de 
persoane manifestă public la Havana. Cubanezii sunt 

coplesiti într-adevăr de toate necazurile. Nu numai că 
suferă de foame (jumătate din copiii de mai puţin de şase 
ani suferă de subnutritie), dar sunt repuse în discuţie şi 
elementele considerate a fi principalele cuceriri ale 
Revoluţiei (gratuitatea în materie de educaţie şi sănătate). 
In plus, legalizarea detinerii de dolari şi sosirea masivă de 
turişti străini au antrenat imediat o dezvoltare considerabilă 
a pieței negre, a prostituţiei şi corupției. Totul se clatină. 
Dintre instituţii, numai armata se menţine, în faţa unui 
partid ale cărui organizaţii decad. În acest dezastru aproape 
total, populaţia găseşte doar câteva refugii: fără să poată 
juca - aşa cum se temea Castro - un rol la fel de 
fundamental ca în Polonia, Biserica catolică îi ajută material 
pe cei mai defavorizati; ONG (organizaţiile umanitare non- 
guvemamentale); francmasoneria, care cunoaşte o largă 
dezvoltare; precum şi multiplele religii afro-cubaneze, 
aflate în plin avânt. 

Disidenta, foarte redusă, se manifestă prea putin. 
Trebuie totuşi amintite încercarea de creare a unui sindicat 
independent în septembrie 1991, apelurile la democraţie 
ale poetei Maria Elena Cruz Varela şi existenţa Comitetelor 
cubaneze pentru Drepturile omului. În schimb, printre 
exilati din Miami şi Madrid iau naştere organizaţii relativ 
puternice precum „Platforma pentru democraţie” sau 
„Cuban-American National Foundation” a lui Jorge Mas 
Canosa. Agresivitatea exacerbată a multora dintre aceşti 
exilați şi, mai ales, a populaţiei şi a conducătorilor 
americani faţă de regimul castrist, în mod paradoxal duce 
mai mult la întărirea decât la zguduirea sa, deoarece 
provoacă vibrația singurei corzi sensibile care-i mai leagă 
pe cubanezi de castrism - naționalismul. 


622 


2. SUPRAVIETUIRILE ASIATICE 


Mai mult decât de „rezistenţă”, în cazul regimurilor 
comuniste din Asia este preferabil să se vorbească de 
„Supravieţuire”. Acestea nu se menţin, într-adevăr, decât 
cu preţul unor transformări socio-economice care repun 
fundamental în discuţie inspiraţia lor marxistă. Ele nu 
„rezistă” cu adevărat decât în domeniul politic, încercând 
să menţină structurile autoritare de tip leninisto-stalinist. 

Incercând o explicaţie a menţinerii acestui sistem în Asia, 
în general sunt invocate trei serii de argumente. Unele 
insistă asupra forței naționalismului, care, în majoritatea 
acestor regimuri, s-a impus încet-încet asupra ideologiei, 
oferind acestora capacităţi de adaptare. Altele fac referire 
la relativa tinereţe a comunismului asiatic, ce-ar permite 
încă păstrarea unei anumite încrederi populare - ca de 
altfel şi la mediul lor geopolitic mai puţin contrastant şi mai 
puţin ostil decât cel al ţărilor est-europene. „Deopotrivă mai 
legitime datorită naţionalismului lor fondator şi mai puţin 
amenințate politic de uzura timpului precum şi de ţările 
vecine, aceste regimuri comuniste au fost în general mai 
puţin fragile” (J.-L. Domenach). La aceste motive legate de 
istorie şi geografie este bine să adăugăm, într-o carte în 
care am privilegiat studierea lor, forța deosebită a 
societăților civile. Aşa cum observă J.-L. Rocca în cazul 
Chinei - însă cred că afirmaţia sa poate fi reluată şi în cazul 
societăţilor indochineză şi coreeană -, „se pare că însăşi 
vechimea societăţii chineze a constituit un element 
determinant. Socialismul nu s-a putut impune niciodată aici 
în mod durabil şi profund. lar când statul totalitar s-a retras, 
a fost înlocuit de o structură socială coerentă. Spre 
deosebire de URSS, unde individualizarea a avansat în mod 

considerabil afectând solidaritätile tradiţionale, în China, 
grupările intermediare (sate, clanuri, reţele birocratice 
locale) plasate între individ şi stat au putut umple foarte 
repede golul creat prin reforme”. 


2.1. Mentinerea sistemelor politice autoritare 


În general, regimurile comuniste din Asia se arată puţin 
deschise - şi, adeseori chiar, de-a dreptul ostile - 
puternicului curent de opinie care, inspirat de perestroika 
lui Gorbaciov sau de mişcările occidentale în favoarea 
Drepturilor omului, traversează lumea întreagă în anii '80. 


2.1.1. Câteva concesii făcute reformismului 
ambiant 


Pentru că sunt foarte dependente fie de Moscova, fie de 
organismele internaţionale, două ţări comuniste din Asia se 
văd totuşi obligate să-şi reformeze instituţiile sau chiar 
practicile politice: Mongolia şi Cambodgia. 


„Marea călătorie” a Mongoliei comuniste 


Având legături vechi şi strânse cu Uniunea Sovietică - 
până într-atât încât a fost numită „cea de-a şaisprezecea 
republică” -, Republica Populară Mongolă este una dintre 
primele „ţări frăţeşti” care-şi însuşeşte mesajul reformist al 
lui Gorbaciov. Încă din primăvara anului 1987, preşedintele 
Jambîn Batmunh care, cu trei ani înainte, îi succedase la 
şefia regimului lui Yumjaaghiin Tedembal, brusc îndepărtat 
după 32 de ani de domnie exaltă „transparenţa, 
sinceritatea şi democraţia” şi-l asigură pe M. Gorbaciov că 

va aplica în mod „creativ” experienţa sovietică în ţara sa. În 
anul următor sunt iniţiate reforme economice, îndeosebi 
introducerea semi-proprietätii cooperatiste, iar la sfârşitul 
anului 1989 se creează un grup de opoziţie ce se va numi 
Partidul democratic mongol, care va număra imediat 
60.000 de membri. În 1990, sub presiunea societății civile - 
care organizează mai multe manifestații la Ulan Bator -, 
regimul îşi multiplică  concesiile;  suprimă monopolul 
Partidului în februarie-martie;  legalizează opoziția si 
normalizează relaţiile cu China în mai; în iulie se 
organizează primele alegeri pluripartite (ce permit opoziţiei 
să fie reprezentată, dar lasă o largă majoritate fostului PC 
rebotezat Partidul democrat naţional); în august se încheie 
acorduri financiare cu Statele Unite şi tehnice cu Coreea de 
Sud şi Japonia, intenţionând să transforme cât mai repede 
economia centralizată în economie de piaţă. 

Uimitor maraton - pe care preşedintele Otchirbat, 
privindu-l retrospectiv, îl va califica în 1996 drept „marea 
călătorie făcută pentru regăsirea cursului comun al 
umanităţii: democraţia şi drepturile omului, economia de 
piaţă şi dezvoltarea economică” - realizat în circumstanţe 
nu prea clare Occidentului, dar care se aseamănă puţin 
(prin dubla acţiune a unui partid relativ deschis şi a unui 
nucleu al societăţii civile dinamice) cu mutatiile ungureşti 
sau poloneze. Doi ani mai târziu, în 1992, este depăşită o 
altă etapă prin intrarea în vigoare a unei no; constituții care 
suprimă orice referire la marxism-leninism, şi prin plecarea 
fostei armate sovietice şi triumful fostului PC la alegerile 
legislative, în faţa unei opoziții foarte divizate. 


Schimbarea impusă a regimului cambodgian 


În Cambodgia, „marea călătorie” este mai limitată, mai 
haotică şi impusă puterii comuniste de presiunea 
internaţională şi rezistenţa armată. 

De la crearea sa în 1979 - sub dubla şi activa influenţă a 

Uniunii Sovietice şi a Vietnamului -, Partidul popular 
revoluţionar din Kampuchia, condus de Heng Samrin, 
trebuie să facă faţă unei continue härtuieli din partea 
diferitelor rezistenţe care, încet-încet, graţie susţinerii 
Thailandei, Chinei şi, poate, a unor ţări occidentale, se 
organizează si încearcă să-şi coordoneze eforturile 
împotriva lui şi a guvernului, a cărui componentă unică şi 
atotputernică este - ca în toate celelalte regimuri 
comuniste. În 1982 rezistenţa reuşeşte să formeze o 
coaliţie tripartità reunind Armata naţională sianukistă 
(ANS), khmerii roşii conduşi de Khieu Samphan şi Forţele 
armate de eliberare a poporului khmer (FNLPK) ale lui Son 
Sann - adică, în total, aproximativ 50.000 de oameni. Aflată 
însă în faţa copleşitoarei armate de ocupaţie vietnameză, 
această gherilă suferă grave înfrângeri. Mai mult, 
superioritatea numerică a khmerilor roşii în sânul coaliţiei 
trezeşte neîncrederea celorlalţi şi blochează pentru mult 
timp orice posibilitate de soluţionare paşnică, Hanoiul fiind 
foarte ostil - şi însuşi Sianuk foarte neîncrezător - în 
privinţa ideii unui guvern cvadripartit cu participarea 
majoritară a khmerilor roşii. 

Situaţia începe să se deblocheze, şi aici, în contextul noii 
politici mondiale stimulate de Gorbaciov. Acesta angajează 
convorbiri cu China în august 1988 şi face presiuni asupra 
Vietnamului pentru retragerea trupelor din Camboagia. În 
ianuarie 1989 este încheiat un acord chino-vietnamez 
prevăzând o retragere definitivă - sub control internaţional 
- a armatei vietnameze, în luna septembrie. În cei doi ani 
care urmează, multiplele întâlniri şi conferinţe între facţiuni 
ajung la un acord-cadru (august 1990) ce plasează 
Cambodgia sub controlul unei Autorităţi provizorii ONU 
(Apronuc) până la alegerile libere şi creează un Consiliu 
naţional suprem (CNS) de 12 membri pe timpul tranziţiei. O 
încetare a focului (prima din ultimii treisprezece ani) fiind 
proclamată în mai 1991, acordul de pace este semnat la 
Paris la 23 octombrie 1991. 

Aceste manevre efectuate pe fond de război - khmerii 
roşii neîncetând niciodată definitiv luptele - provoacă grave 
disensiuni în interiorul Partidului comunist (PPRK), condus 
din 1987 de către Hun Sen. În cele din urmă, având în 
vedere alegerile, acesta se transformă (în noiembrie 1991) 
în Partidul poporului cambodgian şi se îndepărtează oficial 
de marxism. Această schimbare nu-i permite totuşi să 
câştige alegerile pentru Adunarea constituantă, desfăşurate 
sub control ONU, în mai 1993. Cu numai 38,22% din voturi, 
el este net devansat de FUNCINPEC, partidul lui Sianuk. 
Fostul PC nu este de acord cu această împărţire impusă a 
puterii, încercând cât mai grabnic să controleze cea mai 
mare parte a administraţiei, forţelor armate şi forţelor de 
securitate, ceea ce îngrijorează, de bună seamă, frontul 
sianukist. 


Minimele concesii ale regimului laotian 


În Laosul vecin, Partidul popular revoluţionar, ca şi 
omologul său cambodgian aliniat la politica Hanoiului, dar 
nefiind constrâns la o coabitare cu opoziţia, respinge orice 
idee de pluripartitism. Singura concesie făcută ideilor 
perestroikiste a fost promulgarea unei prime constituţii în 
august 1991, în care nu se mai făcea referire la construirea 
socialismului si în care proprietatea privată era 
recunoscută; dar Partidul popular îşi păstra rolul său 
conducător, după modelul marilor „baroni” ai comunismului 
asiatic. 


2.1.2. Rezistenţa „baronilor” 


Niciuna dintre echipele aflate la conducere în principalele 
trei state comuniste ale Asiei n-a fost atrasă de perestroika: 
fie pentru că aleseseră în mod deliberat, precum echipa lui 
Deng Xiaoping, să limiteze reformele la domeniul economic, 


627 


fie pentru cà erau, precum Coreea, fundamental opuse 
schimbării. Nu numai că ideile lui Gorbaciov nu le-au 
inspirat, dar răsturnările pe care acestea le-au provocat - în 
1989 în Europa de Est şi în 1991 în URSS - le-au 
înspăimântat. In China, ca şi în Vietnam, nu se observă nici 
cea mai mică dorinţă de liberalizare timp de mai mulţi ani 
de zile. 

Noua echipă conducătoare instalată la Beijing imediat 
după evenimentele din Tian an Men, deşi nu este alcătuită 
exclusiv din conservatori - liderul său Jiang Zemin este un 
moderat, iar Deng Xiaoping rămâne puternic şi vigilent -, 
nu mai cuprinde, după înlăturarea lui Zhao Ziyang, 
adevăraţi reformatori. După brutala si sângeroasa 
represiune a manifestatiilor din primăvara anului 1989, este 
timpul reactiunii şi nu al înnoirii, PC străduindu-se să-şi 
impună din nou, cu o mai mare vigoare, influența asupra 
statului şi societății. Abia la congresul Partidului (octombrie 
1992) este amintită posibilitatea unei extinderi a 
prerogativelor Parlamentului; însă în acest domeniu 
ambițiile puterii sunt foarte reduse. După cum remarcă J.— 
P. Cabestan, se pare că Deng Xiaoping şi noua echipă vor 
să se inspire „mult mai mult din experienţa celorlalte ţări 
din Asia orientală” (Coreea, Taiwan...) decât din 
gorbaciovism”. 

La fel se întâmplă şi în Vietnam. Deşi noua constituţie 
promulgată în aprilie 1992 insistă asupra separării 
Partidului şi Statului, şi acordă noi puteri acestuia din urmă, 
ea respinge totuşi  pluripartitismul, proclamând în 
continuare Partidul comunist drept „forţă conducătoare”. 
Deci în Asia se manifestă un contrast izbitor între raritatea 
şi timiditatea schimbărilor politice şi, pe de altă parte, 
generalizarea şi -adeseori - rapiditatea orientării spre 
economia de piaţă. 

2.2. Orientarea deliberată spre practici 
economice liberale 


2.2.1. Câţiva factori decisivi 


Experienţa precoce şi în mare parte reuşită a ,gaige”-ului 
chinez a contribuit cu siguranţă mult la propagarea 
economiei de piaţă în statele comuniste asiatice. Incă de la 
jumătatea anilor '80, aşa cum am văzut, rezultatele 
obţinute de China în agricultură sunt spectaculoase; şi nu 
pot fi privite decât cu interes de către ţările vecine având 
condiţii geografice şi socio-economice asemănătoare. Fără 
îndoială, nu este întâmplător faptul că în Vietnam hotărârea 
privind renunţarea treptată la colectivizarea agriculturii şi 
restabilirea exploatărilor familiale este luată tot în această 
perioadă. 

Cu toate acestea, deşi reforma lui Deng Xiaoping a putut 
servi drept exemplu, ea nu a fost cauza adoptării 
principiilor de bază ale economiei capitaliste. O asemenea 
alegere, dureroasă pentru regimurile marxiste - fiind, în 
situaţia lor, împotriva naturii -, a fost făcută doar ca urmare 
a unei necesităţi absolute. Cea mai mare parte a acestor 
state se găseau efectiv, de mai mulţi ani, în situați; 
economice delicate, uneori catastrofale. Exceptând 
creşterea demografică deosebită, motivele erau aceleaşi ca 
si în țările comuniste est-europene: povara „complexului 
militaro-industrial” (24% din PNB în Coreea); costul trupelor 
din străinătate (din Cambodgia si Laos pentru Vietnam); 
productivitatea foarte scăzută; multiplele disfunctionalitäti 
ale unui sistem productiv planificat... Cea mai mare parte a 
acestor state erau obligate să accepte susținerea din 
exterior pentru a nu se präbusi în haos. Dacă Laosul, de 
exemplu, abia îşi acoperea nevoile alimentare, i-ar fi fost 

extrem de greu să-şi satisfacă şi celelalte imperative 
economice fără un ajutor străin de ordinul a 80 de milioane 
de dolari donați sau Împrumutați pe termen lung, din care 
jumătate proveneau din ţările socialiste. 

Principalul ajutor venea din URSS, care, pe diferite căi 
(financiare, comerciale, tehnice, ştiinţifice sau militare), 
distribuia anual sume apreciabile. Vietnamul primea un 
ajutor sovietic estimat la 2 miliarde de dolari pe an; 
Cambodgia primea din partea Uniunii Sovietice şi CAERului 
un ajutor evaluat la un miliard de dolari (furnizat în procent 
de 86% de către Moscova); Mongolia - o contribuţie de 25- 
30% din PIB. Astfel, atunci când, în 1986, Kremlinul 
avertizează că ajutorul său va fi redus, că plăţile pentru 
produsele livrate se vor face în devize convertibile şi când, 
odată cu dezmembrarea Uniunii Sovietice, schimburile 
comerciale au scăzut în mod considerabil, s-a declanşat o 
panică deosebită la Ulan Bator, ca de altfel şi la Hanoi, 
Pyongyang sau Vientiane. Toate aceste economii, deja în 
impas, s-au aflat în pragul asfixierii din lipsa produselor 
energetice şi a bunurilor de consum de lungă durată, în 
timp ce datoria creştea. Coreea de Nord a înregistrat o 
creştere negativă a economiei din 1990, înregistrând o 
scădere a schimburilor externe, o criză energetică şi o mare 
penurie alimentară. Mongolia a intrat şi ea într-o perioadă 
neagră, cu o scădere a nivelului de trai, un PIB în 
descreştere cu 18%, cu deficit bugetar şi inflaţie. În 
Cambodgia, aflată mereu în război, venitul anual pe cap de 
locuitor a atins abia 130 de dolari, unul dintre cele mai 
scăzute din lume. 


2.2.2. Reorientări radicale 


În câţiva ani, toate statele comuniste asiatice operează o 
reorientare radicală a parteneriatului lor comercial şi 
financiar. Această reorganizare impusă după căderea 

regimurilor comuniste europene cere din partea lor o 
revizuire - dureroasă - a alianțelor, aducând din nou în 
discuţie ostilitățile istorice şi ideologice. 

Imperativele comerciale se impun acum în faţa 
rivalităţilor interne din blocul comunist asiatic. Incepută în 
1986, destinderea dintre Mongolia şi China va fi confirmată 
(prin tratatul de prietenie semnat în 1994) în ciuda 
existenţei unor probleme delicate, cum ar fi prezenţa în 
China a trei milioane de mongoli sau simpatia Ulan 
Batorului pentru cauza tibetană. La fel, după doisprezece 
ani de conflict ce a făcut, de ambele părţi, aproape 30.000 
de victime, şi la patru ani de la ciocnirea violentă din 
insulele Spratley, Vietnamul şi China reuşesc, nu fără 
dificultăţi, să-şi „normalizeze” relațiile în aprilie 1992. De 
asemenea, se produce o apropiere - care mult timp a fost 
de neconceput - a Coreei de Nord faţă de Japonia (august 
1990) şi faţă de Statele Unite. 

Cel mai frapant lucru în această deschidere comercială 
este  dezideologizarea completă. Noii parteneri sunt 
duşmanii de ieri. ţări capitaliste occidentale (Statele Unite, 
CEE) şi mai ales state capitaliste din zona asiatică (Japonia 
- prezentă în Coreea de Nord, Vietnam, Cambodgia, 
Mongpolia...; Thailanda - partenera Cambodgiei şi mai ales a 
Laosului; şi, în sfârşit, „noii dragoni” - Taiwan, Hong Kong, 
Singapore... - din ce în ce mai prezenţi în Vietnam). 

În paralel cu această restructurare a parteneriatului lor 
comercial, regimurile comuniste se orientează spre o 
liberalizare a economiei lor, cu o intensitate foarte 
variabilă, în funcţie de stat: radicală în Mongolia, vastă în 
Vietnam şi Laos, timorată şi foarte modestă în Coreea de 
Nord. 

În Mongolia, fără îndoială că rapiditatea si supletea 
„tranziţiei democratice”, precum şi necesitatea urgentă de 
a relansa o economie dezorganizată în urma retragerii 
sovietice, explică precocitatea şi profunzimea schimbărilor. 
În cinci ani, mai bine de 80% din fosta proprietate de stat - 

pământuri, dar si şeptel - este privatizată, iar preţurile sunt 
complet liberalizate. Tara se deschide larg fondurilor 
străine - autorizate să acopere până la 100% din capitalul 
unei întreprinderi. Din august 1990, sunt încheiate trei 
acorduri de mai mult de 1 milion de dolari cu Statele Unite. 
Şi Vietnamul, nu fără discuţii aprinse în sânul Partidului, 
se lansează foarte devreme în ceea ce unii observatori nu 
ezită să numească „a doua revoluţie”. Oficial, începerea 
reînnoirii {, Doi Moi”) se produce în decembrie 1986, când 
militantii PC reuniți cu ocazia celui de-al Vl-lea congres 
acceptă susţinerea proiectului economistului Nguyên Xuan 
Oanh, licenţiat la Harvard şi fost viceprim-ministru. 
Incepând cu anul următor sunt luate mai multe iniţiative 
privind liberalizarea economiei: crearea unei prime bănci 
private (cu un capital de 7 milioane de dolari deţinut de 829 
acţionari); o lege a investiţiilor străine ce permite deținerea 
100% a unei întreprinderi, repatrierea beneficiilor, precum 
şi numeroase scutiri de impozite. În aprilie 1988, în 
regiunile agricole se iniţiază o adevărată revoluţie, 
suprimându-se treptat  greaua povară ce fusese 
colectivizarea pentru majoritatea ţăranilor, chiar dacă în 
ultimul timp se mai slăbise şurubul. O nouă lege (iulie 
1993) autorizează cumpărarea, vânzarea, arendarea şi 
moştenirea dreptului de folosire a pământului. Ansamblul 
acestor măsuri - însoţite de o liberalizare parţială a 
preţurilor si tranzacţiilor - aduce imediat „rezultate 
spectaculoase” (Y. Lacoste). Din ţară deficitară (nevoită să 
facă apel la ajutorul internaţional pentru a evita foametea 
în unele provincii), Vietnamul devine, încă din exportator de 
orez. În plus, sectorul privat - reprezentat de întreprinderi 
familiale - creşte continuu, înglobând, în 1992, trei milioane 
de persoane şi acoperind 50% din exporturi şi 75% din cifra 
de afaceri a comerţului cu amănuntul. Exceptionalul spirit 
întreprinzător al populației contează mult în acest elan, mai 
ales în Sud, unde, imediat după război, artizanatul şi micul 
comerţ înfloresc din nou, iar activitatea economică 

generală este înzecită prin „Doi Moi”. 

In celelalte state schimbările sunt mai modeste şi, 
exceptând Laosul - unde sunt luate măsuri de privatizare în 
1990 -, sunt limitate îndeosebi la deschiderea spre investiţii 
străine. O lege cu privire la „joint-ventures” este 
promulgată în Coreea de Nord (septembrie 1984), dar ea 
nu duce decât la înfiinţarea a 140 de întreprinderi (pentru 
numai 150 milioane de dolari furnizaţi în proporţie de 70% 
de către coreenii rezidenţi în Japonia). În Laos, deschiderea 
- mai puţin controlată şi mai puţin selectivă - permite 
aplicarea, între 1988 şi 1995, a 492 de proiecte al căror 
cost se ridică la 577 milioane de dolari (în domeniul 
turismului, textil şi al serviciilor). Dar cele mai mari investiţii 
străine se fac în Vietnam, atingând la sfârşitul anului 1994 
o valoare globală de 2.215 milioane de dolari proveniţi 
îndeosebi din Taiwan, Hong Kong, Coreea de Sud şi ţările 
din ASEAN. 

Oricât de uimitoare ar fi, această reorientare radicală a 
economiei statelor comuniste din Asia nu se va realiza 
totuşi fără ridicarea a numeroase şi grave probleme - ca de 
exemplu în China, pionier şi lider al acestui gen de 
schimbări. 


2.3. Fragilitatea regimurilor 


Într-adevăr, aceste schimbări afectează profund întreaga 
societate - oficială şi civilă -, repunând în discuţie valori şi 
situaţii, şi lăsând să planeze o constantă incertitudine în 
ceea ce priveşte viitorul. După dispariţia sistemului 
comunist în Occident şi în ciuda arsenalului represiv şi a 
brutalităţii lor, regimurile devin tot mai fragile. Nimeni, nici 
populaţia, nici chiar conducătorii nu par să mai creadă în 
durabilitatea lor. 

2.3.1. Creşterea contestării sociale 


Cauze multiple 


În această conjunctură foarte dificilă, echipele aflate la 
putere sunt adeseori divizate. Po/itica agricolă ezitantă a PC 
vietnamez oscilând între întărirea etatizării şi autonomizare 
este foarte greu acceptată, provocând mişcări importante. 
Pentru prima dată din 1975, ţăranii manifestă la Saigon în 
noiembrie 1988. Reformele monetare neaşteptate, 
destinate să lupte împotriva pieței negre şi inflației, 
declanşează si ele mişcări de revoltă în Vietnam si, 
îndeosebi, în mai multe oraşe nord-coreene în 1992. Noul 
„Stat-patron” nu se comportă cu nimic mai echitabil decât 
fostul „Stat-conducător”. Numeroase întreprinderi publice 
nu-şi mai pot plăti salariaţii sau, în caz de dificultăţi, nu 
ezită să-şi concedieze personalul. Astfel, 75.000 de angajaţi 
ai statului vietnamez sunt concediaţi în 1990. Aceste 
procedee trezesc o profundă nemulţumire care, în China, se 
exprimă prin „mii de greve” şi manifestații paşnice sau 
violente. 

Hotărârile statului sunt cu atât mai contestate cu cât 
reprezentanții săi - politici şi administrativi - sunt adeseori 
corupți, impunând la ţară taxe ilegale sau cerând mită 
întreprinderilor. În august 1987, de exemplu, generalul 
Nguyên Truong Kuan, responsabilul portului Haiphong, este 
condamnat la 20 de ani închisoare, iar douăzeci dintre 
subordonații săi la 15 ani, pentru abuzuri în serviciu. In 
China iau amploare numeroase afaceri de corupţie în care 
se găsesc implicate chiar familiile celor mai înalţi demnitari. 

Dezvoltarea unui sector privat şi instalarea de 
întreprinderi străine sunt la originea a multe alte „anomalii” 
sociale. Unele iau forma conflictelor de muncă declanşate 
de concedieri sau programe considerate abuzive. Altele, 
mult mai grave, sunt legate de accentuarea diferențelor - 
regionale şi sociale - provocate de măsurile de liberalizare. 

China nu este singurul stat care cunoaste aceste diferente 
enorme de dezvoltare si de venituri între regiunile de 
coastă (care realizează trei sferturi din comerțul 
internaţional) şi regiunile interne; sau între cele trei mari 
zone maritime (Manciuria, zona Shanghai şi provinciile din 
Sud). În Cambodgia, Phnom Penh - unde au loc tranzacţiile 
cu străinătatea şi unde s-a dezvoltat un sector privat foarte 
activ - striveşte economic tot restul ţării. Totuşi, Vietnamul 
este cel care prezintă cele mai izbitoare diferenţe. La ma; 
bine de zece ani după ,reunificare”, opoziția dintre cele 
două Vietnamuri - accentuată de măsurile de liberalizare - 
preocupă pe bună dreptate autoritățile. Cu numai jumătate 
din populaţia totală, Sudul realizează 70-80% din produsul 
national, iar oraşul Ho Si Min (4,5 milioane de locuitori) - 
aproape 40% din PNB total. Potrivit unui raport al Băncii 
Mondiale datând din ianuarie 1995, dacă sărăcia afectează 
încă (în ciuda remarcabilei dezvoltări economice din ultimii 
ani) 51% din populaţie, ea este cu mult mai prezentă în 
centru-Nord (71%) şi în regiunile din Nord (59%) decât în 
zona meridională (al cărei pol este oraşul Ho Şi Min - 33%). 
Acest raport, analizat de P. Brocheux, confirmă, de 
asemenea, faptul că „exceptându-i pe chinezi, în sânul 
minorităţilor etnice din Vietnam - 15% din populaţia totală - 
sărăcia este cea mai endemică, respectiv 66% şi 100% la 
populaţiile tay şi hmong”. Nemulțumirea minorităţilor - 
marginalizate - îi îngrijorează pe conducători, îndeosebi pe 
cei chinezi, obsedati de destrămarea Uniunii Sovietice şi 
lugoslaviei. 


Manifestatii de opoziţie izolate 


Această acumulare impresionantă de lipsuri şi de grave 
nemulțumiri - care, în situaţii excepţionale, pot îmbrăca 
forme ample (în martie 1988, opt milioane de ţărani nord- 
vietnamezi fug spre Sud din cauza foametei) şi violente 
(revoltele a mii de persoane în aprilie 1993, în Coreea) - nu 

trebuie să dea impresia existenţei unei opoziții omogene şi 
structurate. Cu excepţia creării în China a unei efemere 
formaţiuni de sindicate muncitoreşti independente în 1989, 
mişcările sunt spontane şi izolate. De asemenea, în ciuda 
represiunii, ele ajung adeseori la tranzacţii cu autorităţile, 
care nu le consideră manifestații de opoziţie. 

Cu excepţia Chinei, suntem prea puţin sau prost 
informaţi asupra disidentelor interne. Acestea există totuşi, 
dacă e să judecăm după dimensiunea aparatelor represive 
şi numărul persoanelor încarcerate (200.000 de nord- 
coreeni internaţi în lagăre de muncă, şi 20.000 de prizonieri 
„politici” chinezi). În Vietnam, procese răsunătoare - cum 
ar fi procesul fostului contraamiral Hoàng Co Minh, din 
decembrie 1987 - scot la iveală prezenţa unei rezistenţe 
armate, în zone greu accesibile, ce urmărea înlăturarea 
comuniştilor de la putere, şi existenţa unor organizaţii ce 
luptau pentru respectarea drepturilor omului. În 1991, 
scriitorul Zuong Thu Huong - exclus din partid cu un an mai 
devreme pentru că denuntase opresiunea regimului -, 
precum şi un medic din oraşul Ho Şi Min, corespondent al 
Amnesty International, sunt încarceraţi. Potrivit unui 
document oficial, autorităţile chineze ar fi distrus, în 
perioada iunie 1986 - octombrie 1992, 1.370 de 
„organizaţii ilegale de tot felul”, numărând 92.000 de 
membri. Aceste cifre, raportate la numărul total al 
populaţiei chineze, permit relativizarea fenomenului, dar 
dovedesc deşteptarea societăţilor civile. În această privinţă 
putem, fără prea multe riscuri de a greşi, să extindem la 
majoritatea statelor comuniste din Asia bilanţul făcut de J.- 
P. Cabestan pentru China: „Astăzi, îndeosebi după 1992, 
tranziţia spre economia de piaţă creează societăţii solul 
fertil necesar pentru a se preschimba în societate civilă. 
Este adevărat că orice sfidare directă la adresa PC este 
imediat reprimată. Insă multiplicarea rezistentelor indirecte 
şi acumularea de «mici provocări» contribuie la reculul 
puterii. Situându-se cel mai adesea pe teren economic şi, 

într-o mai mică măsură, juridic, social sau cultural, 
societatea îşi lărgeşte progresiv domeniul de intervenţie, 
încercând astfel să depăşească sfera publică. Această 
deformare economică a politicului pare să dea astăzi un 
oarecare răgaz puterii. Insă ea minează din interior un 
partid comunist intens contaminat de mediul capitalist pe 
care l-a creat”. 


2.3.2. Haosul şi divizarea partidelor 


Chiar dacă majoritatea discuţiilor şi neînțelegerilor din 
sânul partidelor aflate la putere rămân necunoscute, este 
posibil să ne imaginăm - pornind de la câteva ecouri - 
tensiunile care le-au măcinat într-o perioadă extrem de 
bogată în tulburări şi crucială pentru formularea opţiunilor 
de viitor. 

In faţa schimbărilor ce au loc în vest şi la care aspiră o 
parte a opiniei, partidele rămân împărţite între adversarii şi 
partizanii reformelor. În Vietnam, ca şi în China, pragmaticii 
şi dogmaticii îşi încep de timpuriu disputele şi sfârşesc prin 
acceptarea unor compromisuri; una dintre tabere obţine 
avantajul, dar este supusă supravegherii şi controlului 
celeilalte. Astfel, la congresul din decembrie 1986, 
reformiştii Partidului comunist vietnamez câştigă la limită, 
fără să obţină însă secretariatul general - încredinţat unui 
moderat - şi lansează programul „Doi Moi”; dar, puţin după 
aceea, sunt nevoiţi să accepte revenirea celor trei 
„conducători istorici” - octogenari şi pensionati - cu titlul de 
„consilieri”. Discreţi un timp, conservatorii - conduşi de Le 
Duc Tho - profită de manifestatiile din Tian an Men pentru a 
flutura spectrul haosului şi a frâna reformele. Pentru ei, 
„primăvara de la Beijing”, ca şi prăbuşirea partidelor 
comuniste în Europa de Est, sunt rezultatul unor comploturi 
imperialiste care, sub masca reformismului, ameninţă toate 
țările socialiste. m numele fidelității faţă de marxism- 

leninism si faţă de gândirea lui Ho Şi Min, ei cer menţinerea 
ordinii cu orice pret. Acest punct de vedere nefiind 
împărtăşit de întreg Biroul politic, datorită dezacordurilor, în 
1991 congresul al VIl-lea este amânat în două rânduri. Unii 
militanti progresişti - precum scriitorul Nguyên Khac Viên, 
ziaristul Bui Tin, matematicianul Phan Dinh Ziêu, fostul 
rector Hoang Minh Chinh - îndrăznesc să ia cuvântul, 
solicitând pluripartitism şi libertăţile fundamentale. Si în 
Laos, doi viceminiştri şi un înalt funcţionar, fondând în 
august 1990 un „grup social democrat”, doresc 
transformarea regimului după modelul celor din ţările est- 
europene de după 1989. Răspunsurile conducătorilor sunt 
exclusiv represive: „disidenţii” sunt arestaţi. In aceeaşi 
perioadă, în Coreea de Nord, Radio Pyongyang face aluzie - 
în august 1989 - la o luptă ideologică din sânul Partidului 
care ar opune un clan ce încearcă să „întineze linia 
dreaptă” şi majoritatea regrupată în jurul lui Kim Jong II, fiul 
şi succesorul preşedintelui. 

De fapt, trei mari probleme divizează partidele comuniste 
asiatice în această perioadă. Una ţine - după cum spun 
chinezii - de „mărimea coliviei”, adică de /imitele ce trebuie 
impuse extinderii sectorului capitalist. Sistemul - aşa cum 
există el în China şi se dezvoltă în Vietnam - apare, într- 
adevăr, din ce în ce mai hibrid şi mai monstruos. Pe deo 
parte, un sector aflat în mâinile unor întreprinzători privaţi 
sau ale unor autorităţi provinciale şi municipale, mai 
degrabă prosper dar din ce în ce mai puţin controlat de 
puterea centrală; pe de altă parte, un sector de stat 
zdrentuit, menţinut cu costuri foarte mari de către o 
administraţie stufoasă, prost plătită şi adeseori coruptă. 

Cea de-a doua mare problemă - tabu de cele mai multe 
ori, dar prezentă în minţile tuturor - este legată de 
reformele politice. Se vor mai putea menține mult timp 
instituțiile şi practicile totalitare într-o societate aflată în 
plină agitație, plasată - prin deschiderea economică şi 
progresul comunicaţiilor - în contact permanent cu societăţi 

şi concepţii democratice? Se va mai putea continua mult 
timp reprimarea organizaţiilor ce caută să difuzeze 
asemenea concepţii, restrângerea ariei de contact cu 
străinătatea la numai câteva zone,  privilegierea 
schimburilor cu statele asiatice cu regim autoritar? 
Asemenea ,solutii” nu sunt ele pe cât de jalnice, pe atât de 
ineficiente în epoca satelitului şi Internetului? 

Cea de-a treia problemă - şi ea oarecum tabu - priveşte 
succesiunea la putere, după eliminarea gerontocratiilor 
existente. In acest context de crize şi înfruntări, decesul 
„conducătorilor istorici” trezeşte teamă în rândul unora, 
fiind aşteptat cu disperare de alţii. La începutul anilor '80, 
Coreea de Nord freamătă de comploturi ce vizează 
„perturbarea procesului de succesiune” a preşedintelui Kim 
Ir Sen, care de mai multi ani se străduieşte - nu fără 
dificultate - să-şi impună fiul drept succesor. Această 
implicare incredibilă a eredității într-un regim marxist nu 
este unul dintre cele mai neînsemnate paradoxuri ale 
decrepitudinii sistemului. În ciuda puternicelor rezerve ale 
armatei şi îndeosebi datorită sprijinului - şi el paradoxal - al 
preşedintelui american Clinton (care, la câteva săptămâni 
după decesul „Marelui Conducător”, survenit la 8 iulie 
1994, îl califica drept „lider suprem”), Kim Jong Il este în 
cele din urmă întronat. Nici în Laos dispariţia - la 10 
ianuarie 1995 - a prinţului Souphanouvong, fost preşedinte 
al Republicii şi figură emblematică a generaţiei 
revoluţionare a Pathet Lao, nu avea să tulbure cu nimic 
viaţa politică a ţării. Aceste două exemple de succesiune 
paşnică n-au liniştit totuşi efervescenta cvasi-permanentă 
provocată în China, şi în lumea întreagă, de eventualitatea 
dispariţiei patriarhului Deng Xiaoping. Încă din primăvara 
anului 1994, un ziar din Hong Kong imagina „opt scenarii 
pentru perioada de după Deng”, printre care dezintegrarea 
sistemului. Un joc de anticipație inutil pentru un istoric, mai 
ales după ce a conştientizat din plin partea iraţională, deci 
imprevizibilul mutatiilor survenite în ţările comuniste din 

Estul european şi în Uniunea Sovietică la sfârşitul anilor "80. 

CONCLUZII 


Valul seismic al anilor 1989-1991 nu a cuprins întregul 
univers comunist. Mai rămân încă la suprafaţă un cvasi- 
continent - China - şi mai multe vaste „insule”: Coreea, 
Vietnam, Cuba... Peste toată această lume (tocmai am 
amintit lucrul acesta), drapelul McDonald's tinde adeseori 
să fluture mai sus decât drapelul roşu; dar nimic nu este 
ireversibil în istorie, mai ales atunci când se apropie 
importante scadente succesorale. 

De asemenea, pretutindeni în lume mai rămân o mulţime 
de ,insulite” formate de partide comuniste sau foste 
comuniste devenite „reformatoare”, „renovatoare” şi aşa 
mai departe. S-a crezut un moment că ele vor fi influențate 
în mod iremediabil de căderea imperiului sovietic, cu atât 
mai mult cu cât chiar înainte de perestroika, multe dintre 
ele aveau probleme serioase atât datorită inadaptării lor la 
evoluţia societăţii, cât şi din cauza trecutului lor stalinist, 
care încă le marca mult practicile. Acest pronostic s-a 
dovedit a fi inexact. Dacă cele mai conservatoare şi mai 
puţin pregătite pentru schimbare - ca de exemplu PC 
francez sau PC portughez - au suferit, altele, care 
dobândiseră de mult timp o oarecare independenţă faţă de 
Moscova, au ştiut ca, eliberându-se de dogme devenite 
stânjenitoare şi schimbându-şi uneori eticheta, să realizeze 
frumoase  parcursuri electorale. Astfel, fostul Partid 
comunist italian s-a impus în mod strălucit ca aripa 

progresistă a coaliţiei Ramurii de măslin, care a câştigat 
alegerile legislative italiene în primăvara anului 1996. 

În fostul imperiu sovietic, după ce s-au prăbuşit, fostele 
partide comuniste - reconvertite, mai mult sau mai puţin, în 
partide social-democrate - au revenit foarte repede la 
suprafaţă. În Lituania, Ungaria, Bulgaria, Polonia ele au 
câştigat alegerile, iar în Rusia, sub sceptrul lui Ziuganov, 
formează majoritatea în Duma de stat în decembrie 1995, 
şi câştigă 40% din voturi la alegerile prezidenţiale din iunie 
1996. 

Cum să înţelegem acest puseu al ex-comuniştilor în 
Europa occidentală şi întoarcerea lor în Europa de Est şi în 
fosta Uniune Sovietică? 

Acest fenomen exprimă în mod incontestabil 
dezamăgirea extremă a unei opinii publice pe care mizeria, 
nemulţumirea şi îngrijorarea o fac nerăbdătoare şi instabilă. 
Atât în Occident, cât şi în fostele ţări comuniste, în ochii 
celor mai defavorizati nu s-a impus nicio forţă alternativă. 
Dimpotrivă,  restructurările întreprinse de echipele 
conducătoare necomuniste - realizate în numele 
construcţiei europene sau al trecerii la economia de piaţă - 
au provocat dureroase frustrări sociale şi deziluzii amare. 

Pe de altă parte, în majoritatea ţărilor din fostul imperiu 
sovietic, teama de războiul civil şi dificultăţile tranziţiei au 
servit drept pretexte pentru respingerea oricărei judecăţi 
morale asupra trecutului. Reluând afirmaţia lui A. Smolar - 
„Noi am pierdut bătălia memoriei” -, istoricul Bronislaw 
Geremek regretă astfel faptul că ai săi concetäteni polonezi 
nu au „ştiut să introducă în dezbaterea politică şi ideologică 
o referinţă la trecutul foarte apropiat sub forma unei 
respingeri a comunismului. In toate ţările post-comuniste se 
observă - spune el - o oarecare banalizare a fenomenului 
comunist”. Filosoful român Gabriel Liiceanu se arată încă şi 
mai radical, deplângând faptul că „pudoarea memoriei” a 
fost împinsă atât de departe încât „oamenii au ajuns să uite 
chiar înainte de a-şi fi adus aminte”, astfel încât „societăţile 

post-comuniste, construite pe eclipsa totală a unui trecut al 
ororii, sunt societăţi în esenţă imorale”. 

De fapt, ce le mai rămâne din doctrina lui Marx şi Lenin 
acestor lideri post-comunişti ale căror unice obiective par 
să fie asanarea finanţelor publice, dezvoltarea pieţei şi 
afirmarea naţionalismului? Totul se petrece ca şi cum acest 
„comunism” ar fi devenit un refugiu pentru mărfurile greu 
vandabile ale „tranziţiei” şi, mai ales, pentru nostalgicii 
unui trecut idealizat, cărora nu le va mai rămâne în 
memorie decât amintirea unui stat protector în interior şi 
temut în exterior. „Fără a pretinde compararea a ceea ce 
nu poate fi comparat - observă pe bună dreptate Andre 
Fontaine -, cauza principală a reîntoarcerii în forţă a 
comunismului în patria tarilor ar putea fi apropiată de cea 
care explică, în alte locuri, formidabila ascensiune a 
islamismului: în ambele cazuri se aşteptau culmi şi minuni 
ale democraţiei liberale. Dar, dacă datorită venirii sale 
unele minorităţi au adunat bogății imense, în schimb 
mulţimea a trăit mai rău ca oricând. Ideea care s-a 
răspândit este aceea că, făcând bilanţul, se ajunge la 
concluzia că era mai bine înainte...” 


643 


BIBLIOGRAFIE 


(numai lucrärile citate) 


1) Studii referitoare la mai multe state 


Bogdan (H.), De Varsovie à Sofia. Histoire des pays de l'Est, 
1982. 

Burks (R.V.), The Dynamics ofcommunism in Eastern 
Europe, Princeton, 1961. Carrère d'Encausse (H.), Le 
Grand Frère, Flammarion, 1983. 

Chavane (B.), La Fin des systèmes socialistes: crise, 
réforme et transformation, L'Harmattan, 1994. 

Chiama (J.), Soulet (J.—F.), Histoire de la dissidence. 
Opposition et révoltes en URSS et dans les démocraties 
populaires, de la mort de Staline à nos jours, Seuil, 1982. 

Fejtă (F.), Histoire des démocraties populaires, 2 vol., Seuil 
(ed. 1, 1952). 

Kende (P.), Pomian (K.), 1956 Varsovie-Budapest, Seuil, 
1978. 

La Gorce de (P.-M.), Requiem pour les révolutions. 
Flammarion, 1990. 

Levesque (J.), 1989, la fin d'un Empire, Presses de Sciences 
Po, Paris, 1995. Lôwenthal (R.), Khrouchtchev et la 
désagrégation du bloc communiste, Calmann-Lévy, 1964. 

Martinet (G.), Les Cing communismes. Seuil, 1971. 

Molnâr (M.), La Démocratie se lève à l'Est, PUF, 1990. 

Novak (M.), Du Printemps de Prague au Printemps de 
Moscou janvier 1968-janvier 

Georg, Genève, 1990. 

Seton-Watson (H.), The East European Révolution, New 


644 


York, 1951. 

Shub (A.), Un empire perd l'espoir, Calmann-Lévy, 1971. 

Stokes (G.), The Walls Came Tumbling Down. The Collapse 
of communism in Eastern Europe, Oxford, 1993. 

Soulet (J.-F.), La Mort de Lénine. L'implosion des systèmes 
communistes, A. Colin, 1991. 


2) Studii despre Uniunea Sovietică 


Agambeguian (A.), Soulever les montagnes, R. Laffont, 
1989. 

Amalric (A.), L'URSS survivra-t-elle en 1984? Livre de 
poche, 1977. 

Avtorhanov (A.), La Méthode Brejnev, Fayard, 1981. 

Besançon (A.), Court traité de soviétologie, Hachette, 1976. 

Bukovsky (V.)...Et le vent reprend ses tours, R. Laffont, 
1978. 

Bukovsky (V.), Jugement à Moscou, R. Laffont, 1995. 

Carrère d'Encausse (H.), L'Empire éclaté, Flammarion, 
1978. 

Carrère d'Encausse (H.), La Gloire des nations ou la fin de 
l’Empire soviétique, Fayard, 1990. 

Carrère d'Encausse (H.), Le Pouvoir confisqué, Flammarion, 
1980. 

Carrère d'Encausse (H.), Ni paix, ni guerre, Flammarion, 
1986. 

Carrère d'Encausse (H.), Staline, L'ordre par la terreur, 
Flammarion, 1979. Chavane (B.), Le Système 
économique soviétique: de Brejnev à Gorbatchev, 
Nathan, 1989. 

Elţân (B.), Jusqu'au bout! Calmann-Lévy, 1990. 

Fejto (F.), Chine-URSS. De l'alliance au conflit, Seuil, 1973. 

Féron (B.), Tatu (M.), Au Kremlin, comme şi vous y étiez. Le 
Monde éditions, 1991. Gorbaciov (M.), Avant-Mémoires, 
Odile Jacob, 1993. 

Gorbaciov (M.), Perestroika, Flammarion, 1987. 


645 


Grigorenko (P.), Mémoires, Presses de la Renaissance, 
1980. 

Heller (M.), La Machine et les rouages, Gallimard, 1985. 

Levesque (J.), 1979-1989, L'URSS en Afghanistan, 
Complexe, Bruxelles, 1990. Levesque (J.), L'URSS et la 
révolution cubaine, Presses de Sciences Po, 1976. 
Levesque (J.), L'URSS et sa politique internationale, A. 
Colin, 1988. 

Levesque (].), Le Conflit sino-soviétique, PUF, 1978. 

Lewin (M.), La Formation du système soviétique, Gallimard, 
1987. 

Lewin (M.), La Grande mutation soviétique, La Découverte, 
1989. 

Lounguina (L.), Les Saisons de Moscou 1933-1990, Pion, 
1990. 

Montaubrie (A.), La Presse russe et la catastrophe de 
Tehernobyl, GRHI, Toulouse, 

1996. 

Moullec (G.), Werth (N.), Rapports secrets soviétiques 
1921-1991, Gallimard, 1994. Nahaylo (B.), Swoboda (V.), 
Après l'Union soviétique, PUF, 1990. 

Saharov (A.), Mémoires, Seuil, 1990. 

Sapir (J.), Le Système militaire soviétique, La Découverte, 
1988. 

Sapir (J.), Les Fluctuations économiques en URSS, 1941- 
1985, EHESS, Paris, 1989. Tatu (M.), Le Pouvoir en URSS, 
Paris, 1967. 

Thom (F.), Les Fins du communisme, Criterion, 1994. 

Werth (N.), Histoire de l’Union soviétique, PUF, ed. a 2-a, 
1992. 

Zemtov (1.), La Corruption en Union soviétique, Hachette, 
1976. 

Zinoviev (A.), L'Avenir radieux, L'Age d'homme, 1978. 

Studii despre statele comuniste din Europa de Est 

Dedijer (V.), Tito, New York, 1953. 

Djilas (M.), Une société imparfaite. Le communisme 


646 


désintégré, Calmann-Lévy, 1969. 

Dubček (A.), C'est l'espoir qui meurt en dernier, Fayard, 
1993. 

Fejto (F.), Le Coup de Prague 1948, Seuil, 1976. 

Garde (P.), Vie et mort de la Yougoslavie, Fayard, 1992. 

Hankiss (E.), Hongrie. Diagnostiques, Georg, Genève, 1990. 

Havel (V.), /nterrogatoire à distance, Ed. de l'Aube, 1987. 

Havemann (R.), Être communiste en Allemagne de VEst, 
Maspéro, 1979. 

lonescu (G.), Communism in Rumania, London, 1964. 

Jandot (G.), Albanie 1944-1985: Védification du national- 
marxisme, teză de doctorat, Université de Montpellier-iil, 
1992. 

Jaruzelski (W), Les Chaânes et le refuge. Mémoires, ].—C. 
Lattès, 1992. 

Kovaly (H.M.), Le Premier Printemps de Prague, Souvenirs 
1941-1968, Payot, 1991. La Pologne, une société en 
dissidence, Maspéro, 1978. 

Langer (J.), Une saison à Bratislava, Seuil, 1981. 

Lasky (M.J.), The Hungarian Révolution, London, 1957. 

Léonhard (W.), Un enfant perdu de la Révolution, France- 
Empire, 1983. 

Marcou (L.), Une enfance stalinienne, PUF, 1982. 

Mink (G.), La Force ou la raison. Histoire sociale et politique 
de la Pologne (1980-1989), La Découverte, 1989. 

Mlynar (Z.), Le Froid vient de Moscou, Prague 68, Gallimard, 
1981. 

Mustafaj (B.), Entre crimes et mirages, VAlbanie, Actes Sud, 
1992. 

Pelikan (J.), S'ils me tuent, Grasset, 1975. 

Roux (M.), Minorité nationale. Territoire et développement: 
les Albanais en Yougoslavie, teză de doctorat, Université 
de Toulouse-ll, 1990. 

Rupnik (.T.), Histoire du Parti communiste tehécoslovaque, 
Presses Sciences Po, 1981. Schreiber (T.), Enver Hodja, ].- 
C. Lattes, 1994. 


647 


Stern (C.), Ulbricht, a Political Biography, London, 1965. 
Walcsa (L.), Un chemin d'espoir, Autobiographie, Fayard, 
1987. 


3) Studii despre statele comuniste din Asia 


Becker (J.), Hungry Ghosts China “s Secret Famine, John 
Murray, 1996. 

Bergère (M.-C.), La République populaire de Chine de 1949 
à nos jours, À. Colin, 1989. 

Boudarel (G.), Cent fleurs écloses dans la nuit du Viêt-nam, 
Jacques Bertoin, 1991. Brûlé (J.-P.), La Corée du Nord de 
Kim II-Sung, Barré-Dayez, 1982. 

Cabestan (J.-P.), Le Système politique de la Chine populaire, 
PUF, 1994. 

Chang (Jung), Les Cygnes sauvages, Pion, 1992. 

De Beer (P.), La Chine: le réveil du dragon, Le Centurion, 
1989. 

Domenach (J.-L.), Chine: V archipel oublié, Fayard, 1992. 

Domenach (J.-L.), Godement (F.), Communismes dasie: 
mort ou métamorphose, Complexe, Bruxelles, 1994. 

Domenach  (J.-L.), Richer (P.) La Chine 1949-1985, 
Imprimerie nationale, 1987. Donnet (P.-A.), Tibet mort ou 
vif, Gallimard, 1990. 

Forde (A.), The Agrarian Question in North Viét-nam, 1974- 
1979, New York & London, Sharpe, 1989. 

Golfm  (.), La Chine et ses populations, Complexe, 
Bruxelles, 1982. 

Guillermaz (J.). Histoire du Parti communiste chinois, Payot, 
1975. 

Guillermaz (].), Le Parti communiste chinois au pouvoir, 2 
vol., Payot, 1979. 

Hak Koo (Bon), Political Economy of Self-Reliance: Juche 
and Economie Development in North Korea 1961-1990, 
Seul, 1992. 

Joyaux (F.), La Tentation impériale, Imprimerie nationale, 


648 


1994. 

Lechervy (C.), Les Cambodgiens face à eux-mêmes, Paris, 
Fondation pour le progrès de l'homme, 1993. 

Levenson (C.B.), 1949-1959, Ja Chine envahit le Tibet, 
Complexe, 1995. 

Me Cormik (B.L.), Political Reform in Post-Mao China, 
Berkeley, 1990. 

Nguyên Duc Nhuan, Le Viêt-nam post-révolutionnaire 1975- 
1985, L'Harmattan, 1987. 

Peschoux (C.), Les Nouveaux Khmers rouges (1979-1990), 
L'Harmattan, 1992. 

Regaud (N.), Le Cambodge dans la tourmente: le troisième 
conflit indochinois 1979-1991, L'Harmattan, 1992. 

Ronnas (Per), Sjôberg (0.), Doi-Moi. Economic Reforms and 
Development Policies in Viêt-nam, Stockholm, Sida, 
1990. 

Sabatier (P.), Le Dernier Dragon: Deng Xiaoping, J.-C. 
Lattès, 1990. 

Scalapino (R.A.), Kim (D.), Asian Communism: Continuity 
and Transition, Berkeley, 1989. 

Sook Suh (Dae), Kim Il-Sung, New York, Columbia University 
Press, 1988. 

Yvon-Tran (F.), Une résistible collectivisation. L'agriculture 
au Nord-Viét-nam 1959-1988, teză de doctorat, Paris VII, 
1994. 

Ziegler (Ch.), Foreign Policy and East Asia, Learning and 
Adaptation in the Gorbatchev Era, Cambridge, 1993. 


4) Studii despre statele comuniste din Africa şi 
America latină 


Adamon (D.A.), Le Renouveau démocratique au Bénin, 
L'Harmattan, 1994. 

Charles (M.), The Soviet Union and Africa: the History of the 
Involvment, Washington, Univ. Press of America, 1980. 

Clerc (J.-P.), Les Quatre saisons de Fidel Castro, Seuil, 1996. 


649 


Coulon (C.), Martin (D.C.), Les Afriques politiques, La 
Découverte, 1991. 

Gandolfi (A.), La Perestroika et le Tiers-Monde, 1985-1991, 
PUF, 1992. 

Habel (J.), Ruptures à Cuba, La Bréche-Pec, Montreuil, 1989. 

Kassembe (D.), Angola, 20 ans de guerre civile, 
L'Harmattan, 1992. 

Lavroff (D.-G.), Les Partis politiques en Afrique noire, PUF, 
1970. 

Médard (J.-F.), États d Afrique noire. Formations, 
mécanismes et crises, Karthala, 1991. 

Monga (C.), Anthropologie de la colère. Société civile et 
démocratie en Afrique noire, L'Harmattan, 1994. 

Padmore (G.), Panafricanisme et communisme, Presence 
africaine, Paris, 1960. 

Szulc (T.), Castro, trente ans de pouvoir absolu, Payot, 
1987. 

Tereke (G.), Ethiopia: Power and Protest, Cambridge 
University Press, Cambridge, 

1991. 

Thomas (L.V.), Le Socialisme en Afrique, Paris, Le livre 
africain, 1966. 

Touraine (A.), La Parole et le sang. Politique et société en 
Amérique latine, Odile Jacob, 1988. 

Valladares (A.), Mémoires de prison, A. Michel, 1986. 

Vayssière (P.), Les Révolutions d'Amérique latine, Seuil, 
1991. 

Verdès-Leroux (].), La Lune et le Caudillo, l'Arpenteur, 1989. 


HISTORIA 

comuniste (Histoire de la dissidence en URSS et dans les démocraties populaires 

«Publicarea în limba română a acestui eseu de istorie comparată a statelor 
comuniste trezește în mine sentimente contrare: satisfacție, bineînţeles, dar şi 
teamă. Satisfactie fără îndoială, deoarece, pentru mine, istoric francez, acest 
lucru constituie o modalitate — deşi modestă - de a omagia un popor al cărui elan 


national Franţa l-a încurajat în ultimul seco! insă pe care apoi l-a cam uitat, mai 
ales „în anii grei” ai perioadei comuni ralul De Gaulle a îndrăznit 
atunci să susțină manifestații formale față de Uniunea Sovietică, 
afirmind — la 15 mai 1968 - că na! elementele ireductibile şi 
resorturile indispensabile ale vieți u 2 puţine ziare şi puţini editori 
francezi au acceptat să publice citeva toxie sau lucrări ale unor intelectuali 
cenzurați la București, în schimb tăcerea Franţei cu privire la realitatea regimului 


comunist român a fost totală. O tăcere care, surprinzător, a contrastat cu 
repetatele denuntäri ale regimurilor din Polonia sau Cehoslovacia. Abia în 
februarie 1989, in fața Comisiei Drepturilor Omului de la Geneva, un prim-ministru 
francez — Michel Rocard - a manifestat un interes public față de „necazurile 
poporului român”. Astfel, există în Istorie tâceri asurzitoare de neiertat.» 


(Jean-François Soulet) 

